
1 SKYRIUS 


aukė siaubas — nežinomybė, nemiga, skrandžio opos. Ben- 
dradarbiai ignoravo vienas kitą ir slėpėsi užsirakinę duris. 
akis. Visi buvo įsitempę ir savęs klausinėjo: „Kas bus kitas?“ Partne- 
riai, svarbūs vaikinai, atrodė priblokšti ir visai nenorėjo bendrauti 
su sau pavaldžiais. Netrukus jiems gali būti įsakyta šiuos paskersti. 

Sklido žiaurios paskalos: su dešimčia bendradarbių iš Byli- 
nėjimųsi skyriaus nutrauktos darbo sutartys; jos buvo teisingos iš 
dalies — nutrauktos su septyniais. Uždarytas visas Palikimų pada- 
linys, su partneriais ir visais kitais — tai tiesa. Aštuoni partneriai 
iš Antimonopolinio skyriaus pereina į kitą firmą; bent kol kas mela- 
ginga informacija. 

Buvo tokia užnuodyta atmosfera, kad Samanta palikdavo pas- 
tatą, kada tik būdavo įmanoma, ir dirbdavo su savo nešiojamuoju 
kompiuteriu žemutinio Manhatano kavinukėse. Vieną malonią die- 
ną — dešimtą po „Lehman Brothers“ banko žlugimo — ji sėdėjo 
parke ant suoliuko ir žvelgė į aukštą pastatą toliau gatvėje. Tai buvo 
Brodstrito 110, ir viršutinę jo dalį nuomojosi „Scully A Pershing", 
stambiausia, kokia tik kada nors pasaulyje egzistavo, teisės firma. 
Iki šiol — jos firma, nors ateitis buvo toli gražu neaiški. Du tūks- 
tančiai teisininkų dvidešimtyje šalių, pusė iš jų — vien tik Niujorke, 
tūkstantis tiesiog ten viršuje, susikimšę aukštuose nuo trisdešim- 
to iki šešiasdešimt penkto. Kiek jų nori sprukti? Samanta negalėjo 
spėti, bet tokia buvo ne vienintelė. Stambiausia pasaulyje firma cha- 
otiškai menko — kaip ir jos konkurentai. Didžioji Teisė, kaip ji buvo 
žinoma, taip pat buvo apimta panikos, kaip ir ribotos rizikos fon- 
dai, investiciniai bankai, tikrieji bankai, draudimo konglomeratai, 


Vašingtonas ir toliau mitybos grandine žemyn iki pat Pagrindinės* 
gatvės prekeivių. 

Dešimt dienų praėjo be kraujo praliejimo, paskui dar viena. 
Dvyliktąją blykstelėjo optimizmas, kai Benas, vienas iš Samantos 
kolegų, pasidalijo gandu, esą kreditų rinkos Londone šiek tiek at- 
lėgsta. Vis dėlto besiskolinantiesiems, ko gero, pavyktų rasti kaž- 
kiek pinigų. Bet į pavakarę tas gandas išsikvėpė; nieko panašaus. 
Taigi jie laukė. 

Komercinio nekilnojamojo turto skyriui „Scully 8 Pershing“ 
firmoje vadovavo du partneriai. Vienas jau artėjo prie pensinio am- 
žiaus ir buvo išgrūstas. Kitas, Endis Grabmanas, buvo keturiasde- 
šimt penkerių metų pluksnagraužys, niekada neregėjęs teismo sa- 
lės. Kaip partneris turėjo gražų kabinetą su vaizdu į Hadsoną tolu- 
moje, vandenis, kurių jis metų metus nepastebėdavo. Ant lentynos 
už jo rašomojo stalo ir tiesiai per sienos vidurį rikiavosi miniatiūri- 
nių dangoraižių rinkinys. „Manieji pastatai, mėgdavo juos vadin- 
ti. Kai buvo baigtas vienas iš jo pastatų, Endis užsakė kažkokiam 
skulptoriui pagaminti jo mažesnę kopiją ir kilniaširdiškai dovano- 
davo dar mažesnį trofėjų kiekvienam „savo komandos“ nariui. Per 
trejus metus „Scully 8: Pershning“ firmoje Samantos rinkinį sudarė 
šeši dangoraižiai, ir didesnis jis jau nebetaps. 

— Sėskitės, — paliepė Endis, uždarydamas duris. 

Samanta atsisėdo ant kėdės šalia Beno, o šis — greta Izabelės. 
Laukdami visi trys stebeilijo sau į pėdas. Samanta, it siaubo sukaus- 
tyta belaisvė priešais ginkluotų šaulių būrį, norėjo sugriebti Beną 
už rankos. Endis nudribo ant kėdės ir, vengdamas akių kontakto, 
bet desperatiškai trokšdamas, kad viskas kuo greičiau baigtųsi, sau 
kartojo, į kokią bėdą jie patekę. 

— Kaip jūs žinote, „Lehman Brothers“ nulūžo prieš keturioli- 
ka dienų. 

Be juokų, Endi! Dėl finansų krizės ir kreditų kracho pasaulis 
atsidūrė ties katastrofos riba, ir visi tai žino. Kita vertus, iš Endžio 
retai kada išgirsdavai originalių minčių. 

— Mes vykdome penkis projektus, visus finansuojamus „Leh- 
man“. Aš ilgai kalbėjausi su savininkais, ir visi penki stabdo veiklą. 


* 


Daugelio Jungtinių Valstijų miestų ir miestelių svarbiausios gatvės pavadinimas. 
Cia ir toliau paaiškinimai vertėjo. 

Ateityje nusimatė dar trys, du su „Lehman“, vienas — su „Lloyd 
banku, ir ką gi, visas kreditavimas įšaldytas. Bankininkai sulindo į 
bunkerius, bijo skolinti bent centą. 

Taip Endi, mes tą irgi žinome. Yra pirmuosiuose laikraščių pus- 
lapiuose. Tik greičiau baik, iki mes išsinešdinsime. 

— Vakar posėdžiavęs vykdomasis komitetas ėmėsi kai kurių 
apkarpymų. Trisdešimt pirmųjų metų bendradarbių atleidžiami, 
su kai kuriais iškart nutraukiamos darbo sutartys, kitiems jos lai- 
kinai atidedamos. Visi nauji nusamdymai nukeliami neapibrėžtam 
laikui. Testamentų tvirtinimo skyriaus nebeliko. Ir, ką gi, nelengva 
tai sakyti, bet visas mūsų padalinys atsidūręs ant trinkos. Nukirs- 
tas. Likviduotas. Kas žino, kada savininkai pradės vėl plėstis, jeigu 
išvis pradės. Firma nebesutinka, kad jūs liktumėte algalapyje, kai 
pasaulis laukia pigių kreditų. Velniai rautų, ko gero, mes krypstame 
didžiulės depresijos link. Veikiausiai tai tik pirmas etatų mažinimo 
etapas. Atleiskite, žmonės, man tikrai gaila. 

Benas prašneko pirmas: 

— Vadinasi, su mumis iškart nutraukiamos darbo sutartys? 

— Ne. Aš dėl jūsų, žmonės, kovojau, aišku? Iš pradžių buvo 
planuota įteikti rožinius raštelius apie atleidimą iš darbo. Man ne- 
reikia jums priminti, kad mūsiškis Nekilnojamojo turto konsulta- 
cijų padalinys yra mažiausias firmoje ir turbūt todėl patiria skau- 
džiausią smūgį. Aš vyresnybę įkalbėjau jus išleisti neapibrėžtam 
laikui, panašiai, kaip praktikuojama armijoje, kai kareivį išleidžia 
poilsiui nuo tarnybos namo ar į miestą. Dabar jūs išeinate, vėliau 
sugrįžtate, galbūt. 

— Galbūt? — paklausė Samanta. 

Izabelė nusibraukė ašarą, bet išsaugojo savitvardą. 

— Taip, didelis storas galbūt. Šiuo metu nieko konkretaus, 
Samanta, aišku? Mes visi tuščiai blaškomės. Po šešių mėnesių, ko 
gero, visi stovėsime eilėje prie labdaros sriubos. Juk matėte senas 
tūkstantis devyni šimtai dvidešimt devintųjų fotografijas. 

Baik, Endi. Prie labdaros sriubos? Kaip partneris pernai uždir- 
bai 2,8 milijono dolerių, vidurkį „S £c P“ firmoje, ir pagal grynąsias 
pajamas vienam partneriui buvai ketvirtas. Ir būdamas ketvirtas 
nesijautei pakankamai gerai, bent iki nugaištant „Lehman“, su- 
bliūkštant „Bear Stearns“ ir susprogstant abejotinų antrinių būsto 

paskolų burbului. Staiga ketvirtoji vieta ėmė atrodyti visai neblo- 
gai — bent kai kam. 

— Ką išleidimas neapibrėžtam laikui reiškia? — pasidomėjo 
Benas. 

— Štai koks susitarimas. Kitus dvylika mėnesių firma jus laiko 
pagal sutartį, bet algos negaunate. 

— Miela, — murmtelėjo Izabelė. 

Nuleidęs ją negirdom, Endis yrėsi pirmyn: 

— Jūs išsaugote savo sveikatos išmokas, bet tik tuo atveju, 
jeigu stažuojatės kokioje nors pelno nesiekiančioje organizacijoje. 
Personalo skyrius sudarinėja tinkamų įstaigų sąrašą. Jūs išeinate, 
atliekate savąjį geradario darbelį, gelbstite pasaulį ir velniškai tiki- 
tės, kad ekonomika atsistatys, paskui po metų ar panašiai sugrįžta- 
te į firmą, neprarasdami vyresniškumo eilės. Nebebūsite Nekilnoja- 
mojo turto konsultacijose, bet firma jums suras vietą. 

— Ar darbas mums garantuotas, kai baigsis „išleidimas“? — 
paklausė Samanta. 

— Ne, niekas nėra garantuota. Jei atvirai, niekas nėra toks 
gudrus, kad galėtų pranašauti, kur mes būsime kitais metais. Įpu- 
sėjo laikotarpis tarp rinkimų, Europa ritasi velniop, kinai kvaišta, 
bankai užsidarinėja, rinkos patiria krachą, niekas nieko nei stato, 
nei perka. Pasauliui ateina galas. 

Minutėlę jie sėdėjo niūrioje Endžio kabineto tyloje, visi keturi 
sugniuždyti pasaulio galo realybės. Galiausiai Benas paklausė: 

— Jums irgi, Endi? 

— Ne, mane perkelia į Teksasą. Galite tuo patikėti? Neapken- 
čiu Teksaso, bet teko rinktis: arba Teksasas, arba vairuoti taksi. Ta- 
čiau turiu mokesčių teisės magistro laipsnį, tad sugalvojo, kad galė- 
tų Mane patausoti. 

— Sveikiname, — metė Benas. 

— Apgailestauju, žmonės. 

— Ne, tikrai. Džiaugiuosi dėl jūsų. 

— Po mėnesio gali manęs nebelikti. Kas žino? 

— Kada gi mes paliekame biurą? — paklausė Izabelė. 

— Tuoj pat. Procedūra tokia: pasirašote, kad sutinkate būti 
laikinai išleisti iš darbo, susikraunate daiktus, atlaisvinate savo ra- 
šomąjį stalą ir išsidanginate į gatvę. Personalo skyrius elektroniniu 

paštu jums atsiųs pelno nesiekiančių organizacijų sąrašą ir visą kitą 
dokumentaciją. Apgailestauju, žmonės. 

— Prašom. Liaukitės tai kartojęs, — sudraudė Samanta. — 
Kad ir ką pasakytumėte, tai nieko nepakeis. 

— Teisybė, bet galėtų būti ir blogiau. Daugumai sėdinčiųjų su 
jumis toje pačioje valtyje atostogų nepasiūlė. Juos išvijo iškart. 

— Atleiskite, Endi, — atsiprašė Samanta. — Šiuo metu prisi- 
tvenkė daug emocijų. 

— Viskas gerai. Aš suprantu. Turite pagrindą pykti ir nervin- 
tis. Pasižiūrėkite į save — prestižinėse aukštosiose mokyklose visi 
trys esate įgiję mokslo laipsnius, o dabar išlydimi iš pastato it vagys. 
Išmetami kaip darbininkai iš fabriko. Baisu, tiesiog baisu. Kai kurie 
partneriai sutiko perpus susimažinti algas, kad to neįvyktų. 

— Lažinuosi, tokių buvo mažai, — įgėlė Benas. 

— Tikrai taip. Labai mažai, deja. Bet sprendimas jau priimtas. 


Prie mažučio bokso, kur Samanta dalijosi „vieta“ su kitomis 
trimis, tarp jų ir Izabele, — Benas darbavosi koridoriumi šiek tiek 
tolėliau, — stovėjo moteris juodu kostiumėliu ir juodu kaklaraiščiu. 
Prisistatydama ji bandė šypsotis: 

— Aš Karmen. Galiu jums padėti? 

Moteris rankose laikė tuščią kartoninę dėžę, be jokių užrašų 
šonuose, kad niekas nežinotų, jog tai oficiali „Scully 8 Pershing“ 
talpykla sukrauti įstaigos šlamštui tų, kurie iš darbo išleidžiami ne- 
apibrėžtam laikui ar išvejami, arba dar kaip nors. 

— Ne, dėkui, — atsisakė Samanta ir sugebėjo išlikti mandagi. 
Galėjo atkirsti šiurkščiai, bet Karmen tik atlieka savo darbą. 

Samanta ėmėsi atidarinėti stalčius ir imti iš jų visus asmeni- 
nius daiktus. Viename stalčiuje ji laikė keletą „S 8 P“ bylų, todėl 
paklausė: 

— Ką daryti su šiomis? 

— Jos lieka čia, — atsakė Karmen, stebėdama kiekvieną Sa- 
mantos judesį, lyg ji galėtų pamėginti pagrobti kokį nors vertingą 
turtą. 

O iš tikrųjų viskas vertinga buvo saugoma kompiuteriuose — 
staliniame, kuriuo ji naudojosi savo darbo vietoje, ir nešiojamajame, 

su kuriuo beveik niekada nesiskirdavo. Stalinis „Scully X Pershing“ 
kompiuteris irgi pasiliks. Ji galėtų prie visko prieiti iš savo asmeni- 
nio kompiuterio, bet žinojo, kad kodai jau pakeisti. 

Tartum per sapną Samanta ištuštino stalčius, atsargiai padėjo 
šešis miniatiūrinius dangoraižius gilyn į dėžę, nors buvo pagalvo- 
jusi juos išmesti į šiukšlinę. Atėjo Izabelė ir taip pat gavo kartoninę 
staiga susirado reikalų ir kažkur išėjo. Mat greitai nusistovėjo etike- 
tas: jeigu kas nors atlaisvina stalą, tegul tai daro netrukdomas. Ne 
prie liudininkų, niekam nežiopsant, be tuščių atsisveikinimų. 

Izabelės akys buvo užbrinkusios ir paraudusios; akivaizdu, ji 
verkė tualete. 

Ji pašnabždėjo: 

— Paskambink man. Šįvakar išgersime. 

— Būtinai, — pritarė Samanta. 

Ji baigė viską krauti į dėžę, savo lagaminėlį, išsipūtusią dizai- 
nerio gamybos rankinę ir nesigręžiodama per petį nužygiavo kori- 
doriumi paskui Karmen iki keturiasdešimt aštunto aukšto liftų. Kol 
jiedvi laukė, Samanta niekur nesidairė, idant viską paskutinį kartą 
įsidėmėtų. Lifto durys atsidarė ir, laimė, kabina buvo tuščia. 

— Ašją panešiu, — pasisiūlė Karmen, parodydama į dėžę, kuri 
dabar jau buvo didelė ir sunki. 

— Ne, — nesutiko Samanta ir žengtelėjo vidun. 

Karmen nuspaudė vestibiulio mygtuką. Kodėl gi ji yra išlydima 
iš pastato? Kuo ilgiau Samanta svarstė šį klausimą, tuo labiau pyko. 
Norėjo verkti ir pratrūkti keiksmais, o labiausiai troško paskambin- 
ti motinai. Liftas sustojo keturiasdešimt trečiame aukšte ir į kabiną 
įžengė elegantiškas jaunuolis. Jis nešėsi lygiai tokią pat kartoninę 
dėžę kaip ir Samanta, buvo užsimetęs per petį rankinę, po pažasti- 
mi pasikišęs lagaminėlį. Atrodė toks pat priblokštas — išsigandęs 
ir sutrikęs. Samanta anksčiau buvo mačiusi jį lifte, bet nepažinojo. 
Firma buvo tokia milžiniška, kad bendradarbiai pasibaisėtiname 
kalėdiniame pobūvyje segėjo vardines korteles. Įkandin jo įžengė 
dar vienas apsaugos darbuotojas juodu kostiumu, ir, kai abu užėmė 
vietas, Karmen vėl nuspaudė vestibiulio mygtuką. Samanta tyrinė- 
jo grindis, pasiryžusi tylėti net ir užkalbinta. Trisdešimt devintame 
aukšte liftas vėl sustojo, į jį, naršydamas savo mobilųjį telefoną, įli- 

po ponas Kerkas Naitas. Vos tik durys užsidarė, apsidairė ir pama- 
tęs dvi kartonines dėžes kone išsižiojo, jam pastiro nugara. Kerkas 
Naitas buvo vyresnysis partneris Susijungimų ir pirkimų skyriuje, 
taip pat ir vykdomojo komiteto narys. Netikėtai atsidūręs akis į akį 
su dviem savo aukomis, smarkiai gurktelėjo seiles ir įsistebeilijo į 
grindis. Paskui staiga nuspaudė dvidešimt aštunto aukšto mygtuką. 

Samanta jautėsi pernelyg apkvaitusi, kad pasakytų ką nors 
įžeidaus. Kitas bendradarbis stovėjo užsimerkęs. Liftui sustojus, 
Naitas pasiskubino išlipti. Kai durys užsidarė, Samanta prisiminė 
firmą nuomojantis aukštus nuo trisdešimto iki šešiasdešimt penk- 
to. Kodėl Naitui staigiai prireikė išlipti dvidešimt aštuntame? Kam 
rūpi? 

Karmen ją palydėjo per vestibiulį ir į Brodstritą. Silpnai meste- 
lėjo „Apgailestauju“, bet Samanta neatsakė. Apsikrovusi it nešulinis 
mulas, ji leidosi pasroviui su kitais pėsčiaisiais, be konkretaus tikslo 
kur nors nukakti. Paskui prisiminė fotografijas laikraščiuose: „Leh- 
man“ ir „Bear Sterns“ tarnautojus, su dėžėmis, pilnomis jų daiktų, 
paliekančius savųjų įstaigų pastatus — lyg spruktų iš gaisro, gelbė- 
dami savo gyvybes. Vienoje didelėje spalvotoje nuotraukoje Times 
trumpųjų žinių skyriuje buvo pagauta „Lehman“ maklerė su ašaro- 
mis ant skruostų, bejėgiškai stovinti ant šaligatvio. 

Bet dabar tos nuotraukos buvo senos naujienos, ir Samanta 
nematė jokių fotoaparatų. Pastačiusi dėžę prie Brodstrito ir Volstri- 
to kampo, ji laukė taksi. 


2 SKYRIUS 


B noras Soho rajono lofte, jai kainuojančiame du 
tūkstančius dolerių per mėnesį, Samanta numetė ant grin- 
dų savo įstaigos šlamštą ir sudribo ant sofos. Gniaužė delne mo- 
bilųjį ir lūkuriavo. Užsimerkusi giliai alsavo, šiek tiek tramdydama 
emocijas. Jai reikėjo išgirsti raminamą motinos balsą, bet nenorėjo 
pasirodyti silpna, įskaudinta ir pažeidžiama. 

Palengvėjo, kai staiga suvokė, kad ką tik buvo išlaisvinta nuo 
darbo, kurio neapkentė. Šįvakar septintą galbūt žiūrės filmą arba va- 
karieniaus su draugais, o ne vergaus biure, tiksint laiko skaitikliui. Ir 
nereikės galvoti apie Endį Grabmaną ir kito, itin svarbaus jo sandorio 
dokumentų krūvą. Šį sekmadienį ji galės palikti miestą. „FirmFone“, 
bjaurus technologijų daikčiukas, trejus metus prilipęs prie jos kūno, 
buvo sugrąžintas darbovietei. Samanta jautėsi laisva ir nusimetusi 
sunkią naštą. 

Baimė užplūdo, kai pagalvojo apie pajamų netektį ir staigiai 
pakrypusią jos karjerą. Kaip trečių metų bendradarbė, Samanta per 
metus uždirbdavo 180 tūkstančių dolerių pagrindinės algos ir gau- 
davo solidžias premijas. Pinigai dideli, bet gyvenimas mieste kaž- 
kaip gebėdavo juos suryti. Pusę išleisdavo mokesčiams. Ji turėjo 
santaupų — sąskaitą atsidarė be didelio entuziazmo. Kai esi dvi- 
dešimt devynerių, vieniša ir laisva, gyveni mieste, o tavo kitų metų 
pajamos viršys šiųmetę algą kartu su premijomis, kurių galų perne- 
lyg rūpintis pinigų taupymu? Vienas Samantos draugas iš Kolum- 
bijos universiteto Teisės fakulteto „S 8: P“ firmoje dirba jau penkeri 
metai, ką tik pakilo iki jaunesniojo partnerio ir šiemet uždirbs apie 
pusę milijono. Samanta irgi jau buvo tokiame kelyje. 

Ji turėjo ir tokių draugų, kurie po dvylikos mėnesių ištrūko 

iš nuobodžios rutinos ir laimingai pasitraukė iš Didžiosios Teisės 
pasaulio. Vienas, buvęs Columbia Law Review žurnalo redaktorius, 
pabėgėlis iš „S R P“ gelmių, dabar dirbo Vermonte slidinėjimo ins- 
truktoriumi, gyveno trobelėje prie upokšnio ir mobiliuoju retai at- 
siliepdavo į skambučius. Vos per trylika mėnesių darbo šis ambicin- 
gas jaunas bendradarbis virto vidutiniškai išprotėjusiu idiotu, kuris 
užmigdavo prie savo rašomojo stalo. Prieš įsikišant Personalo sky- 
riui, jis palūžo ir paliko miestą. Samanta dažnai apie jį pagalvodavo, 
paprastai šiek tiek pavydėdama. 

Atvanga, baimė ir pažeminimas. Jos tėvai mokėjo už brangią 
privačią parengiamąją mokyklą Kolumbijos apygardoje* prieš sto- 
jant į koledžą. Džordžtauno universitetą Samanta baigė magna cum 
laude ir įgijo politinių mokslų bakalauro laipsnį. Lengvai įveikė Tei- 
sės fakultetą ir buvo apdovanota pasižymėjimo ženklais. Po stažuo- 
tės federaliniame teisme pačios stambiausios firmos jai siūlė darbą. 
Pirmi dvidešimt devyneri gyvenimo metai buvo kupini nuolatinės 
sėkmės, be didelių trikčių. O štai toks atleidimas gniuždė. Toks iš- 
lydėjimas iš pastato žemino. Tai nebuvo tik menka duobutė daug 
žadančioje karjeroje. 

Šiek tiek guodė skaičiai. Bankrutavus „Lehman“, tūkstančiai 
jaunų specialistų buvo išmesti į gatvę. Taigi ne ji viena viską staiga 
prarado. Bet šiuo momentu Samanta nepajėgė dar ko nors gailėtis. 

— Kareną Kofer, prašom, — pasakė ji į mobilųjį. Gulėjo neju- 
dėdama ant sofos ir skaičiavo savo alsavimą. Paskui: — Mama, čia 
aš. Jie tai padarė. Mane atleido. 

Prikandusi lūpą, Samanta tramdė ašaras. 

— Man labai gaila, Samanta. Kada tai nutiko? 

— Maždaug prieš valandą. Iš tikro, nieko stebėtina, bet vis 
tiek sunku patikėti. 

— Žinau, mažiule. Man labai gaila. 

Pastarąją savaitę jiedvi vien tik ir kalbėjosi apie galimą darbo 
sutarties nutraukimą. 

— Tu namie? — paklausė Karena. 

— Taip, ir man viskas gerai. Blitė darbe. Aš jai dar nepapasako- 
jau. Niekam nepapasakojau. 


* 


Į tokią administracinę apygardą (dažnai sutrumpintai K. A.) išskirta Jungtinių 
Valstijų sostinė Vašingtonas. 

— Man labai gaila. 

Blitė buvo draugė ir bendrakursė iš Kolumbijos universiteto. Ji 
dirbo kitoje didžiulėje firmoje. Kartu su Samanta jos dalijosi butu, 
bet savo gyvenimais — nelabai. Kai dirbi nuo septyniasdešimt pen- 
kių iki šimto valandų per savaitę, lieka labai mažai kuo dalytis. Bli- 
tės firmoje reikalai klostėsi irgi ne itin gerai, ir ji tikėjosi blogiausia. 

— Pas mane viskas puiku, mam. 

— Ne, anaiptol. Kodėl tau kelioms dienoms neparvažiavus 
namo? 

Savoka „namai“ buvo tarsi judantis taikinys. Samantos motina 
nuomojosi gražius apartamentus šalia Diupono žiedo, o tėvas — 
nedidelį kooperatinį butuką Aleksandrijoje prie upės. Samanta nie- 
kada ilgiau kaip mėnesio nebuvo praleidusi nė vienoje iš tų vietų ir 
nemąstė apie tai dabar. 

— Parvažiuosiu, — pažadėjo ji, — bet ne tuojau pat. 

— Aš suprantu. Gaila, kad negaliu ten būti. 

— Man viskas gerai, mam. Patikėk. 

Mažiausiai Samantai reikėjo, kad motina slankiotų aplinkui ir 
be perstojo patarinėtų, ką daryti toliau. 

— Darbo sutartis nutraukiama ar kaip nors atidedama vėles- 
niam laikui? 

— Firma tai vadina išleidimu iš tarnybos neapibrėžtam lai- 
kui — sandėris, pagal kurį metus ar dvejus mes atliksime teisės 
stažuotę kokioje nors pelno nesiekiančioje organizacijoje ir išsau- 
gosime savo sveikatos draudimo privilegijas. Paskui, jeigu reikalai 
pasikeis į gera, firma mus priims atgal ir mes neprarasime vyresniš- 
kumo eilės. 

— Skamba kaip apgailėtina pastanga jus laikyti už pavadėlio. 

Dėkui, mam, už tau būdingą tiesumą. 

Karena varė toliau: 

— Kodėl nepasiunti tų šliužų kuo toliau? 

— Kadangi norėčiau išsaugoti savo sveikatos draudimą ir žino- 
ti, kad galbūt bus galimybė kurią nors dieną sugrįžti. 

— Tu gali susirasti darbą kur nors kitur. 

Motina kalbėjo kaip karjeros tarnautoja. Karena buvo vyres- 
nioji advokatė prie Teisingumo departamento Vašingtone — vienin- 
telė tarnyba, kokią ji kada nors turėjo, dabar jau beveik trisdešimt 

metų. Jos padėtis, kaip ir kiekvieno asmens departamente, buvo vi- 
siškai saugi. Nepaisant depresijų, karų, valdžios krizių, nacionalinių 
katastrofų, politinių neramumų ar bet kurios kitos galimos negan- 
dos, Karenos Kofer algos čekis buvo nepajudinamas. Kaip ir nepaju- 
dinama buvo įprasta, puikiai įsitvirtinusiems tarnautojams būdinga 
arogancija. 

Mes labai vertingi, nes esame labai reikalingi. 

Samanta atrėmė: 

— Ne, mam, šiuo metu nėra jokių darbo vietų. Jeigu kartais 
dar negirdėjai, mus ištiko finansų krizė, po kurios seks depresija. 
Teisės firmos masiškai meta savo bendradarbius laukan. 

— Abejoju, ar reikalai tokie prasti. 

— Ak, tikrai. „Scully 8: Pershing“ atidėjo visas naujų tarnauto- 
jų samdas, o tai reiškia, kad koks tuzinas ar panašiai gabiausiųjų iš 
Harvardo Teisės fakulteto ką tik buvo informuoti, jog žadėtų vietų 
ateinantį rugsėjį jiems nebus. Tas pat ir dėl Jeilio, Stanfordo, Ko- 
lumbijos universitetų. 

— Betgi tu tokia talentinga, Samanta. 

Su biurokratu niekada nesiginčyk. Samanta giliai atsiduso ir 
buvo bebaigianti pokalbį, kai įsiterpė skubus iškvietimas „iš Baltųjų 
rūmų“, ir Karena turėjo eiti. Ji pažadėjo iškart atskambinti, kai tik 
išgelbės Respubliką. „Puiku, mam“, pasakė Samanta. Gavo iš savo 
motinos tiek dėmesio, kiek, matyt, galėjo norėti. Samanta buvo 
vienturtė ir jai šito reikėjo, turint galvoje jos tėvų skyrybas ir į šipu- 
lius subyrėjusį šeimos gyvenimą. 

Diena buvo giedra, graži, visai nuspėjama, ir Samantai reikėjo 
pasivaikščioti. Ji bastėsi po Soho, paskui patraukė per Vest Vilidžą. 
Galiausiai iš vienos tuščios kavinukės paskambino tėvui. Maršalas 
Koferis kadaise dirbo itin įtakingų ir energingų ieškovų advokatu 
ir keldavo ieškinius avialinijoms, kai suduždavo lėktuvas. K. A. jis 
sukūrė agresyvią ir sėkmingą teisės firmą ir šešias paras per savaitę 
nakvodavo viešbučiuose, po visą pasaulį vaikydamasis tokių nelai- 
mingų atsitikimų arba dėl jų bylinėdamasis. Jis užsikalė turto, gau- 
siai išlaidavo, ir Samanta aštriai suvokė, kad jos šeima labiau pasitu- 
rinti nei daugelio parengiamosios mokyklos Kolumbijos apygardoje 
paauglių. Kol Samantos tėvas buvo užsiėmęs viena garsia byla po 
kitos, motina augino dukterį ir atkakliai siekė savo karjeros Teisin- 

gumo departamente. Jeigu jos tėvai ir kivirčijosi, Samanta apie tai 
nežinojo — paprasčiausiai tėvo niekada nebūdavo namie. Kažku- 
riuo metu, niekas taip ir nesužinos tiksliai kada, pasirodė jauna, 
daili teisininko padėjėja, ir Maršalas Koferis metėsi prie jos stačia 
galva. Šėlionė tapo meilės nuotykiu, paskui — romanu, ir po poros 
metų Karenai Kofer kilo įtarimų. Ji pasikalbėjo akis į akį su savo 
vyru. Šis iš pradžių melavo, bet paskui prisipažino: nori skyrybų, 
nes surado savo gyvenimo meilę. 

Taip sutapo, kad išardęs savo šeimos gyvenimą Maršalas Ko- 
feris padarė ir keletą kitų nevykusių sprendimų. Vienas iš tokių — 
lengvatinio apmokestinimo šalyje paimtas didžiulis honoraras. Di- 
delis reaktyvinis „United Asia Airlines“ lėktuvas su keleiviais — tarp 
jų buvo keturiasdešimt amerikiečių — sudužo Šri Lankoje. Niekas 
neišgyveno, ir savo praktikai ištikimas Maršalas ten nukako anks- 
čiau už visus kitus. Vykstant deryboms dėl žalos sureguliavimo, jis 
įsteigė daugybę fiktyvių bendrovių Karibuose ir Azijoje, kad galėtų 
nukreipti, peradresuoti ir tiesiog paslėpti nemažus honorarus. 

Samanta turėjo storą segtuvą su laikraščių ataskaitomis ir 
tiriamaisiais reportažais apie gana nevykusias korupcijos pastan- 
gas. Iš to išeitų patraukli knyga, bet Samanta neturėjo jokio noro 
ją rašyti. Tėvas buvo nutvertas, pirmuosiuose laikraščių puslapiuo- 
se pažemintas, sugėdintas, paskui nuteistas, išmestas iš advoka- 
tūros ir trejiems metams pasiųstas į kalėjimą. Dvi savaitės iki jai 
baigiant Džordžtauno universitetą jis buvo paleistas lygtinai. Šiuo 
metu Maršalas dirbo kažkokios mažos advokatų kontoros senojoje 
Aleksandrijos dalyje konsultantu. Pasak jo paties, patarinėjo kitų 
ieškovų advokatams masinės žalos kompensacijos bylose, bet dėl 
smulkmenų visada kalbėdavo miglotai. Samanta, kaip ir jos motina, 
buvo įsitikinusi, kad tėvas nemažą dalį laimikio sugebėjo paslėpti 
kažkur Karibuose. Karena liovėsi aiškinusis. 

Nors Maršalas visada įtars, o Karena visada tai neigs, tėvo ne- 
apleido nuojauta, kad buvusi žmona yra prikišusi nagus prie jo bau- 
džiamojo persekiojimo. Teisingumo departamente ji užėmė aukštą 
padėtį ir turėjo daugybę draugų. 

— Tėti, mane atleido iš darbo, — į savo mobilųjį tyliai pasakė 
Samanta. 

Kavinukėje buvo tuščia, bet netoliese stūksojo baristas. 

— O, Sam, man taip gaila, — sureagavo Maršalas. — Papasa- 
kok, kas atsitiko. 

Kiek Samanta galėjo spręsti, jos tėvas kalėjime išmoko vieno 
dalyko. Ne nuolankumo, ne kantrybės, ne supratingumo, ne atlai- 
dumo, nei bet kurio iš kitų bruožų, kuriuos žmogus įgyja po tokio 
žeminančio nuopuolio. Jis liko toks pats užsivedęs ir ambicingas 
kaip ir anksčiau, vis dar karštas imtis kiekvienos naujos dienos, pul- 
ti ir sutrypti bet kurį, stojantį jam skersai kelio. Tačiau nežinia dėl 
kokios priežasties Maršalas Koferis išmoko klausytis bent savo duk- 
ters. Ji lėtai viską papasakojo, o jis gaudė kiekvieną žodį. Samanta 
tėvą patikino, kad nepražus — mat vienu metu iš balso atrodė, jog 
tėvas, ko gero, pravirks. 

Normaliomis aplinkybėmis Maršalas būtų kandžiai pakomen- 
tavęs jos pasirinkimą siekti karjeros. Stambių firmų tėvas neapken- 
tė, nes daugybę metų su jomis kovojo. Į jas žiūrėjo tik kaip į korpo- 
racijas, o ne kaip į partnerystę su tikrais advokatais, kovojančiais 
dėl savo klientų. Jis mėgo pompastiškai postringauti dešimtis pa- 
mokymų apie Didžiosios Teisės blogybes. Visas jas Samanta buvo 
girdėjusi ir neturėjo nuotaikos vėl klausytis. 

— Man atvažiuoti tavęs aplankyti, Sam? — paklausė jis. — At- 
sirasčiau per tris valandas. 

— Dėkui, ne. Kol kas dar ne. Suteik man kokią dieną ar pana- 
šiai. Noriu atsipūsti ir ketinu kelioms dienoms išvykti iš miesto. 

— Galiu tave išsivežti. 

— Galbūt, be ne dabar. Man viskas puiku, tėti, prisiekiu. 

— Ne, ne puiku. Tau reikia tavo tėvo. 

Vis dar keista girdėti tai iš žmogaus, kurio jos gyvenime pir- 
mus dvidešimt metų nebuvo. Tačiau jis nors stengiasi. 

— Aš paskambinsiu vėliau. 

— Leidžiamės į kelionę, surasime kur nors kokį pliažą ir ger- 
sime romą. 

Samanta nusijuokė — juk jie niekada niekur drauge nekeliavo, 
tik ne vieni du. Jos vaikystėje buvo kelerios skubotos atostogos, ti- 
piškos kelionės į Europos miestus, kurios beveik visada nutrūkda- 
vo dėl neatidėliotinų reikalų namie. Mintis apie dykinėjimą su tėvu 
pliaže ne itin viliojo — nors ir kokios susiklostė aplinkybės. 

— Dėkui, tėti, galbūt kada nors vėliau, bet ne dabar. Turiu pa- 
sirūpinti reikalais čia. 

— Galiu surasti tau darbą, — pasakė jis. — Tikrą. 

Štai ir vėl, pagalvojo Samanta, bet nepasakė. Jau keleri metai 
tėvas stengiasi ją sugundyti tikru darbu — o tikras darbas jam yra 
kelti ieškinius stambioms korporacijoms dėl visokių piktadarybių. 
Maršalo Koferio galva, kiekviena stambi kompanija, sulaukusi sėk- 
mės žiauriame Vakarų kapitalizmo pasaulyje, turi būti padariusi 
baisių nuodėmių. Teisininkų (ir galbūt buvusių teisininkų), tokių 
kaip jis, pašaukimas — demaskuoti jų blogus darbus ir atkakliai by- 
linėtis. 

— Dėkui, tėti, paskambinsiu tau vėliau. 

Kaip ironiška, kad tėvas vis dar karštai trokšta, jog ji siektų 
tokios teisės karjeros, per kurią pats sėdo į kalėjimą. Samantos visai 
nedomino teismo salės ar konfliktinės situacijos. Pati nebuvo tikra, 
ko trokšta — galbūt darbo prie dailaus rašomojo stalo ir patrauklios 
algos. Pirmiausia dėl savo lyties ir proto sykį ji turėjo progą tapti 
„Scully 8: Pershing“ partnere. Tačiau kokia kaina? 

Galbūt ji norėjo tokios karjeros, galbūt ne. O šiuo metu Saman- 
ta tik norėjo bastytis po žemutinio Manhatano gatves ir praskai- 
drinti galvą. Tad klajojo po Traibeką, o valandos slinko. Du kartus 
jai skambino motina, sykį — tėvas, bet Samanta neatsiliepė. Taip 
pat jos ieškojo Izabelė ir Benas, tačiau ji nenorėjo kalbėtis. Susivokė 
atsidūrusi prie alinės „Pas Mouką“ netoli Kinų kvartalo. Minutėlę 
stovėjo lauke, žvelgdama vidun. Pirmą kartą prieš tiek daug metų 
jos su Henriu išgertas bokalas buvo „Pas Mouką . Juos supažindino 
draugai. Jis buvo siekiantis prasimušti aktorius, tokių mieste — mi- 
lijonas, oji „S 8z P“ naujokėlė bendradarbė. Juodu metus susitikinė- 
jo, kol romanas išblėso nuo įtampos dėl žiauraus jos darbo grafiko 
ir jo bedarbystės. Henris pabėgo į Los Andželą, kur paskutinį kartą 
buvo pastebėtas vairuojantis mažai žinomų aktorių limuzinus ir at- 
liekantis smulkius vaidmenis komercinėse reklamose be žodžių. 

Kitokiomis aplinkybėmis ji būtų galėjusi Henrį mylėti. Jis tu- 
rėjo laiko, suinteresuotumo ir aistros. O ji buvo pernelyg išsisėmu- 
si. Didžiojoje Teisėje nebuvo neįprasta, kad sulaukusios keturiasde- 
šimties metų moterys atsibunda ir supranta tebesančios vienišos, o 
dešimtmetis jau praėjęs. 

Ji praėjo alinę „Pas Mouką“ ir patraukė šiaurėn, Soho link. 

Ana iš Personalo skyriaus pasirodė esanti stebėtinai dalykiška. 
Penktą valandą po pietų Samanta gavo ilgą elektroninį laišką su de- 
šimčia pavadinimų pelno nesiekiančių organizacijų, kurios, kažkie- 
no nuomone, galėtų būti tinkamos aplamdytiems ir sudaužytiems 
žmogeliams, didžiausios pasaulyje teisės firmos išleistiems neribotų 
atostogų, atlikti neapmokamų teisės stažuočių. „Žygeiviai“ Lafaje- 
te, Luizianos valstijoje. „Pitsbergo moterų prieglobstis“. „Imigrantų 
iniciatyva“ Tampoje. Kalnų teisinės pagalbos klinika Breidyje, Vir- 
džinijos valstijoje. Didžiojo Tusono eutanazijos draugija. Benamių 
organizacija Luisvilyje. Erio ežero apsaugos fondas. Ir taip toliau. 
Nė viena iš tų dešimties nebuvo bent kiek arčiau Niujorko metro- 
polijos srities. 

Samanta ilgai stebeilijo į sąrašą ir svarstė realybę, kad teks 
palikti didmiestį. Juk čia gyveno šešerius iš pastarųjų septynerių 
metų — trejus mokydamasi Kolumbijos universitete ir trejus jau 
kaip firmos bendradarbė. Po Teisės fakulteto ji stažavosi pas vie- 
ną Kolumbijos apygardos federalinį teisėją, paskui skubiai sugrįžo 
į Niujorką. Tarp to laiko ir Vašingtono Samanta niekada negyveno 
toliau nuo skaisčiai plieskiančių šviesų. 

Lafajetas Luizianoje? Breidis Virdžinijoje? 

Gerokai per linksmą, susiklosčius tokiai situacijai, kalbos into- 
nacija Ana išleistiesiems neapibrėžtam laikui iš tarnybos patarinė- 
jo, kad kai kuriose iš tų pelno nesiekiančių organizacijų laisvų vietų 
skaičius gali būti ribotas. Kitais žodžiais — skubiai pasirašykite, an- 
traip, ko gero, prarasite galimybę persikelti į užkampį ir kitus dvyli- 
ka mėnesių dirbti už dyką. Bet Samanta buvo pernelyg apkvaitusi, 
kad ką nors darytų paskubom. 

Blitė užšoko greitomis pasisveikinti ir suvalgyti mikrobangų 
krosnelėje pašildytų lakštinių. Samanta didžiąją naujieną jai pra- 
nešė telefono žinute, ir atvykusi kambario draugė buvo bepravirks- 
tanti. Tačiau per kelias minutes Samantai pavyko ją nuraminti ir 
patikinti, kad gyvenimas nesustos. Blitės firma atstovavo šutvei 
skolintojų pagal įkeistą nekilnojamąjį turtą, ir nuotaika ten buvo 
tokia pat niūri kaip ir „Scully £ Pershing“. Jau daug dienų jiedvi 
nesikalbėjo beveik apie nieką kitką, tik kad abiem bus nutrauktos 
darbo sutartys. Blitei įpusėjus doroti lakštinius, suvibravo jos mo- 

bilusis. Ieškojo ją prižiūrintis partneris. Tad 18.30 ji nėrė iš buto, 
labai skubėdama sugrįžti į įstaigą, baimindamasi, kad dėl mažiausio 
pavėlavimo gali būti išvyta. 

Samanta įsipylė taurę vyno ir prisileido į vonią šilto vandens. 
Mirkdama ir gurkšnodama vyną nusprendė, kad, nepaisant pinigų, 
kuriuos uždirbdavo, ji neapkentė Didžiosios Teisės ir niekada ten 
nebesugrįš. Niekada nesileis būti apšaukiama dėl to, kad nedirba 
biure sutemus ar prieš patekant saulei. Niekada vėl nesiduos suvi- 
liojama pinigų. Niekada nebedarys daugybės dalykų. 

Finansiniu atžvilgiu reikalai nebuvo tvirti, bet nebuvo ir visai 
liūdni. Ji turėjo trisdešimt vieną tūkstantį dolerių santaupų, be jo- 
kių skolų, išskyrus nuompinigius už loftą dar tris mėnesius į priekį. 
Jeigu gerokai susiveržtų ir sudurtų pajamas iš darbų ne visu etatu, 
veikiausiai sugebėtų išsilaikyti, kol audra praeis. Žinoma, tariant, 
kad pasaulio pabaiga taip ir neįvyks. Negalėjo savęs įsivaizduoti ap- 
tarnaujančios staliukus ar pardavinėjančios batus, kita vertus, Sa- 
manta niekada ir nesapnavo, kad jos prestižinė karjera taip staiga 
pasibaigs. Netrukus didmiestis bus dar labiau prikimštas moksli- 
nius laipsnius turinčių padavėjų ir pardavėjų mažmenininkių. 

Jei grįšime prie Didžiosios Teisės, Samanta buvo užsibrėžusi 
tikslą trisdešimt penkerių tapti partnere, viena iš nedaugelio mo- 
terų, pasiekusių viršūnę, įsitvirtinti kampiniame kabinete ir kietai 
imti vaikinus į nagą. Turėti sekretorę, pagalbininkę, kelis teisininkų 
padėjėjus ir bet kuriuo metu iškviečiamą vairuotoją, auksine išlai- 
dų sąskaitą ir dizainerio sukurtą garderobą. Ir jai nebereikėtų dirbti 
šimto valandų per savaite. Per dvidešimt metų ji užkaltų po du mili- 
jonus su viršum, paskui pasitrauktų į pensiją ir keliautų po pasaulį. 
Per tą laiką jau būtų susiradusi vyrą, turėtų vaikelį ar du, ir gyveni- 
mas klostytųsi puikiai. 

Visa tai buvo suplanuota ir tartum ranka pasiekiama. 


„Mercer“ viešbučio — keturi kvartalai nuo savo lofto — fojė 
Samanta susitiko su Izabele išgerti martinio. Jiedvi pakvietė ir 
Beną, bet jis turėjo naują žmoną ir buvo kitaip išsiblaškęs. Išleidi- 
mas neapibrėžtam laikui kiekvieną veikė skirtingai. Samanta buvo 
beprisitaikanti, kone numojanti į tai ranka, ir mąstė, kaip toliau gy- 

venti. Tačiau jai pasisekė, nes neturėjo studentiškų skolų. Jos tėvai 
buvo pakankamai pinigingi, kad galėtų suteikti puikų išsilavinimą. 
Bet Izabelė duso nuo senų skolų ir kankinosi dėl ateities. Šliurpė 
savąjį martinį, ir džinas mušė tiesiai jai į smegenis. 

— Aš negaliu išsilaikyti metus be pajamų, — pasakė ji. — O tu? 

— Galbūt, — atsakė Samanta. — Jeigu apribosiu poreikius ir 
gyvensiu iš labdaros sriubos. Pavyks sutaupyti ir likti mieste. 

— Tik ne man, — liūdnai konstatavo Izabelė ir nugėrė dar 
gurkšnį. — Pažįstu tą vyruką iš Bylinėjimųsi skyriaus. Praėjusį 
penktadienį jis priėmė sandėrį neapibrėžtam laikui išeiti iš darbo. 
Skambino penkioms pelno nesiekiančioms organizacijoms, ir viso- 
se penkiose jam pasakė, kad stažuotojų vietas jau pasičiupo kiti. Ar 
gali patikėti? Tada žmogus paskambino į Personalo skyrių ir pakėlė 
vėją, o ten jam paaiškino, kad jie dar dirba prie sąrašo, tebegauna 
užklausų iš pelno nesiekiančių organizacijų, ieškančių itin pigios 
darbo jėgos. Taigi mus ne tik išmetė, bet ir išleidimo iš tarnybos 
neapibrėžtam laikui schema ne per geriausiai veikia. Niekas mūsų 
nenori, net jeigu ir dirbsime už dyką. Gana šlykštu. 

Samanta truktelėjo mažutį gurkšnelį ir mėgavosi mušančiu į 
galvą gėrimu. 

— Aš nelinkusi priimti šio sandėrio. 

— Tai ką darysi dėl sveikatos draudimo? Juk negali gyventi 
neapsaugota. 

— Galbūt galiu. 

— Bet jeigu susirgsi, viską prarasi. 

— Aš daug neturiu. 

— Tai kvaila, Sam, — dar vienas gurkšnelis martinio, tik tru- 
putėlį mažesnis. — Taigi spjauni į šviesią ateitį „Scully R Pershing“ 
firmoje? 

— Firma nusispjovė į mane, tave ir daugelį kitų. Juk turi būti 
geresnė vieta dirbti ir geresnis būdas pelnytis duonai. 

— Išgersiu už tai. 

Pasirodė padavėja, ir jiedvi užsisakė dar po porciją. 


3 SKYRIUS 


Np ara išmiegojo dvylika valandų ir atsibudusi pajuto neį- 
veikiamą norą pabėgti iš miesto. Gulėdama lovoje ir stebei- 
lydama į senovines medines sijas skersai miegamojo lubų, atmintyje 
perbėgo pastarąjį mėnesį ir suprato, kad jau septynias savaites niekur 
nebuvo išvykusi iš Manhatano. Rugpjūtį ilgasis savaitgalis Sauthamp- 
tone netikėtai buvo Endžio Grabmano atšauktas, ir, užuot miegojusi 
ir pramogavusi, šeštadienį bei sekmadienį ji biure tikrino pėdos sto- 
rumo kontraktų korektūras. 

Septynios savaitės. Samanta greitai nusiprausė po dušu ir su- 
sikimšo į lagaminą kai kuriuos svarbiausius daiktus. Dešimtą Pen- 
silvanijos stotyje įsėdo į traukinį ir Blitės mobiliajame paliko balso 
žinutę: „Kelioms dienoms važiuoju į K. A. Paskambink man, jeigu ir 
tave nukirs.“ 

Traukiniui riedant per Naująjį Džersį, ją įveikė smalsumas. Sa- 
manta išsiuntė du elektroninius laiškus: vieną į Erio ežero apsaugos 
fondą, kitą — į „Pitsbergo moterų prieglobstį“. Trisdešimt minu- 
čių atsakymų nesulaukė ir per tą laiką skaitė Times. Nė žodžio apie 
„S 8: P“ skerdynes, toliau nesilpstant ekonomikos krachui. Masiniai 
atleidimai finansų firmose. Bankai atsisako skolinti, kiti užsidaro. 
Kongresas tuščiai gaišta laiką. Obama kaltę verčia Bušui. Makeinas 
ir Palin kaltina demokratus. Samanta pasitikrino savo nešiojamaja- 
me kompiuteryje ir pamatė dar vieną elektroninį laišką iš Personalo 
skyriaus džiugiosios Anos. Išaiškėjo šešios naujos pelno nesiekian- 
čios organizacijos, prisijungusios prie ankstesnės grupės. Verčiau 
paskubėkite! 

„Moterų prieglobstis“ atsiuntė malonią žinutę, kurioje padė- 
kojo poniai Kofer už domėjimąsi, bet vieta jau esanti užimta. Po 

penkių minučių gerieji žmoneliai, besistengiantys išgelbėti Erio 
ežerą, pranešė maždaug tą patį. Pajautusi iššūkį, Samanta išsiun- 
tė elektroninius laiškus dar penkioms pelno nesiekiančioms orga- 
nizacijoms iš Anos sąrašo, paskui vieną — pačiai Anai, mandagiai 
paprašydama šiek tiek atidžiau tikrinti savo naujausius duomenis. 
Pakeliui tarp Filadelfijos ir Vilmingtono „Žygeiviai“ iš Luizianos pie- 
tuose taip pat atsakė neigiamai. „Džordžijos nekaltumo projektas“ ir 
„Imigrantų iniciatyva“ Tampoje — irgi. Neigiamą atsakymą atsiun- 
tė „Mirties bausmės panaikinimo komitetas“ ir „Didžiojo Sent Lui- 
so teisinė pagalba“. Ne, bet dėkui jums už susidomėjimą. Stažuotojų 
vietos jau užimtos. 

Iš septynių — nė viena. Jai nesisekė rasti savanorės darbo. 

Sąjungos stotyje netoli Kapitolijaus Samanta nusisamdė tak- 
si ir žemai įsmuko ant užpakalinės sėdynės, kol automobilis slinko 
K. A. gatvėmis. Kvartalas po kvartalo vyriausybinių įstaigų, tūks- 
tančiai organizacijų ir draugijų būstinių, viešbučiai ir tviskantys 
nauji kooperatinių butų pastatai, plačiai išsidriekę biurai, prikimšti 
teisininkų ir lobistų, šaligatviai, knibždantys užsiėmusių žmonių, 
zujančių pirmyn ir atgal, uoliai tęsiančių valstybės reikalą, kai pa- 
saulis svyruoja ties praraja. Pirmus dvidešimt penkerius savo gyve- 
nimo metus Samanta praleido Kolumbijos apygardoje, bet dabar jai 
čia atrodė nuobodu. Ši vis dar būriais traukia jaunus gabius žmones, 
bet visi kalba vien apie politiką ir nekilnojamąjį turtą. Lobistai blo- 
giausi. Dabar jie skaičiumi pranoksta teisininkus ir politikus kartu 
sudėjus ir valdo miestą. Jie valdo Kongresą ir šitaip kontroliuoja 
pinigus, o prie kokteilių ar pietų tau mirtinai įkyrės, pasakodami 
smulkmenas apie savo pastangas gauti pasidulkinti ar užtaisyti 
kokią nors spragą mokesčių įstatymuose. Visi Samantos draugai iš 
vaikystės ir Džordžtauno uždirba algos čekius, kaip nors susijusius 
su federaliniais doleriais. Jos pačios motina kaip teisininkė Teisin- 
gumo departamente uždirba 145 tūkstančius dolerių per metus. 

Samanta nebuvo tikra, kokiu būdu pinigus užsikala jos tėvas. 
Nusprendė pirmiausia aplankyti jį. Motina dirba ilgai ir iki tamsos 
namo neparsiras. Samanta atsirakino motinos butą, paliko jame la- 
gaminą ir tuo pačiu taksi per Potomaką nuvažiavo į Aleksandrijos 
senamiestį. Tėvas jos laukė su išskėstu glėbiu, plačia šypsena ir visu 

pasaulio laiku, priklausančiu jam. Jis buvo persikėlęs į kur kas gra- 
žesnį pastatą ir savo firmą pervadino į „Koferio grupę. 

— Skamba kaip lobistų šutvė, — pakomentavo Samanta, apsi- 
dairydama po gerai įrengtą jo priimamąjį. 

— One, — paneigė Maršalas. — Nuo tenykščio cirko mes lai- 
komės kuo toliau. 

Ir jis parodė apytikriai K. A. pusėn, lyg ši būtų varguolių kvartalas. 

Jie žengė koridoriumi pro atdaras duris į nedidelius kabinetus. 

Tad ką gi tu veiki, tėti? Bet Samanta nusprendė tą klausimą 
atidėti. Jis įsivedė ją į erdvų kampinį kabinetą su vaizdu į Potomako 
upę tolumoje, šiek tiek primenantį Endžio Grabmano kone iš kito 
gyvenimo. Abu atsisėdo į odinius krėslus prie nedidelio stalelio, o 
sekretorė atnešė kavos. 

— Kaip tau sekasi? — nuoširdžiai paklausė Maršalas, padėda- 
mas delną Samantai ant kelio, lyg ši būtų nukritusi nuo laiptų. 

— Gerai, — atsakė Samanta ir tuoj pat pajuto gerklę susigniau- 
žiant. Tvardykis. Smarkiai nurijusi seiles, tęsė: — Tik tai įvyko taip 
staiga. Supranti, prieš mėnesį viskas buvo puiku, savo vėžėse, jokių 
problemų. Darbo valandų daug, bet tokia gyvenimo rutina. Paskui 
mes išgirdome gandus, tolimus atgarsius, kad dalykai klostosi blo- 
gai. Dabar tai atrodo taip staigiai. 

— Taip, tikrai. Tas krachas daugiau nei sprogusi bomba. 

Sekretorė atnešė ant padėklo kavos ir išeidama uždarė duris. 

— Ar skaitei Trotmaną? — paklausė tėvas. 

— Ką tokį? 

— Na, jis rašo savaitinius informacinius biuletenius apie rin- 
kas ir politiką. Jau kurį laiką įsikūręs Kolumbijos apygardoje ir yra 
gana geras. Prieš šešis mėnesius Trotmanas pranašavo žlugimą an- 
trinių būsto paskolų žaidime, sakė, tai kaupėsi daug metų ir taip 
toliau, sakė, įvyks krachas ir didžiulė recesija. Visiems patarinėjo 
trauktis iš rinkų, iš visų rinkų. 

— Tu pasitraukei? 

— Aš rinkose nieko neturėjau, tikrai. O jeigu ir būčiau turė- 
jęs, kažin ar būčiau paklausęs jo patarimo. Prieš šešis mėnesius mes 
gyvenome svajonėmis, kad nekilnojamojo turto vertė niekada ne- 
smuks. Kreditai buvo nepadoriai pigūs, ir visi smarkiai skolinosi. 
Nebuvo viršutinės ribos. 

— Ką tas Trotmanas sako dabar? 

— Na, kai nekarksi, sako federalinei valdžiai, ką daryti. Jis 
pranašauja didžiulę recesiją, netgi pasaulinę, bet nieko panašaus į 
1929-uosius. Trotmanas mano, kad rinkos nusmuks perpus, nedar- 
bas pašoks iki naujų aukštumų, lapkritį rinkimus laimės demokra- 
tai, keletas stambių bankų nugrims, bus daug baimės ir netikrumo, 
bet pasaulis kažin kaip išsilaikys. Ką tu girdi ten viršuje, Volstrite? 
Juk esi pačiame įvykių sūkuryje. Arba buvai, turbūt. 

Tėvas avėjo tokio pat stiliaus juodais mokasinais su kutais kaip 
ir visada. Tamsus kostiumas veikiausiai siūtas pagal užsakymą, visai 
kaip jo šlovės laikais. Vilnonės medžiagos ir labai brangus. Šilkinis 
kaklaraištis surištas tobulu mazgu. Rankogalių sąsagos. Kai pirmą 
sykį Samanta aplankė tėvą kalėjime, jis vilkėjo chaki spalvos marš- 
kiniais ir gelsvai žaliu šiurkštaus audinio kombinezonu — standar- 
tine uniforma — ir skundėsi, kaip ilgisi savojo garderobo. Maršalas 
Koferis visada mėgo puikius drabužius ir dabar, grįžęs, leido jiems 
kažkiek pinigų. 

— Vien tik panika, — atsakė ji. — Pasak Times, vakar dvi sa- 
vižudybės. 

— Tu po priešpiečių? 

— Traukinyje suvalgiau sumuštinį. 

— Tad einam pietų, tik mes du. 

— Esu pasižadėjusi mamai, bet rytoj priešpiečiams esu laisva. 

— Užsakyta. Kaip laikosi Karena? — paklausė jis. 

Anot Maršalo, jos tėvai bent sykį per mėnesį draugiškai pasiš- 
nekėdavo. Pasak jos motinos, pokalbiai įvykdavo maždaug sykį per 
metus. Maršalui būtų patikę likti draugais, bet Kareną slėgė perne- 
lyg daug praeities dalykų. Tarpininkauti paliauboms Samanta nie- 
kada nemėgino. 

— Manau, puikiai. Daug dirba ir visa kita. 

— Su kuo nors susitikinėja? 

— Aš neklausinėju. O kaip tu? 

Jauna, daili teisininko padėjėja jos tėvą pametė du mėnesiai 
po to, kai jis atsidūrė kalėjime, tad daug metų Maršalas gyveno 
viengungis. Viengungis, bet retai vienišas. Šešiasdešimties metų jis 
tebebuvo geros fizinės formos ir liesas, atgal suglostytais žilais plau- 
kais ir žudančia šypsena. 

— Ak, aš vis dar žaidime, — nusijuokė jis. — O tu kaip? Turi 
ką nors rimta? 

— Ne, tėti, deja, ne. Pastaruosius trejus metus tūnojau urve, o 
gyvenimas bėgo pro šalį. Esu dvidešimt devynerių ir vėl skaistuolė. 

— Na, nesileiskim į detales. Ar seniai esi mieste? 

— Ką tik atvažiavau. Nežinau. Aš tau juk pasakojau apie tą fir- 
mos siūlomą schemą neapibrėžtam laikui pasitraukti iš darbo. Ir aš 
tai noriu išbandyti. 

— Metus dirbi savanore, paskui grįžti į ankstesnę vietą, nepra- 
rasdama rango? 

— Kažkas panašaus. 

— Bjauriai dvokia. Juk nepasitiki tais žmonėmis, a? 

Samanta giliai atsiduso, paskui nugėrė gurkšnelį kavos. Pokal- 
bis galėjo pasisukti apie dalykus, kurie šiuo momentu jai nebuvo 
malonūs. 

— Ne, išties ne. Galiu atvirai pasakyti, kad nepasitikiu vado- 
vaujančiais „Scully 8: Pershing“ firmai partneriais. Ne. 

Maršalas linksėjo galva, džiugiai su dukra sutikdamas. 

— Irtuiš tikrųjų nenori ten grįžti — nei dabar, nei už dvylikos 
mėnesių. Tiesa? 

— Nežinau, ką galvosiu po dvylikos mėnesių, bet firmoje ne- 
matau daug perspektyvų. 

— Teisybė, teisybė, — jis pastatė ant staliuko kavos puodelį ir 
pasilenkė į priekį. — Klausyk, Samanta, aš galiu tau pasiūlyti darbą 
čia pat vietoje, gerai apmokamą, būsi užsiėmusi metus ar panašiai, 
kol viską susitvarkysi. Galbūt jis taps pastoviu, galbūt ne, bet turė- 
si pakankamai laiko tokiam sprendimui priimti. Tu nepraktikuosi 
teisės, tikrosios teisės, kaip sakoma, kita vertus, nesu tikras, ar per 
pastaruosius trejus metus daug tokia užsiėmei. 

— Mama sakė, kad turi du partnerius ir kad jie irgi išmesti iš 
advokatūros. 

Maršalas dirbtinai nusijuokė, tiesa buvo nepatogi. 

— Kaipgi Karena galėjo to nepasakyti, ar ne? Tačiau taip, mūsų 
čia trys, visi pripažinti kaltais, nuteisti, išmesti iš advokatūros, įka- 
linti ir, esu laimingas pasakyti, visiškai reabilituoti. 

— Atleisk, tėti, tačiau neįsivaizduoju savęs dirbančios firmai, 
vadovaujamai trijų išmestų iš advokatūros teisininkų. 

Maršalo pečiai šiek tiek nusmuko. Šypsena dingo. 

— Juk iš tikrųjų tai ne teisės firma, tiesa? 

— Tiesa. Mes negalime verstis praktika, nes mums nesugrą- 
žintos licencijos. 

— Tai kąjūs veikiate? 

Jis greitai atsigavo. 

— Mes užkalame daug pinigų, brangioji, — pasakė. — Dirba- 
me konsultantais. 

— Visi dabar konsultantai, tėti. Ką gi tu konsultuoji ir ką jiems 
pasakai? 

— Aresi ką nors girdėjusi apie bylinėjimosi finansuotojus? 

— Diskusijos labui tarkime — ne. 

— Gerai. Bylinėjimosi finansuotojai — tai privačios kompani- 
jos, kurios pritraukia pinigų iš savo investuotojų, kad išgalėtų kelti 
stambius teisminius ieškinius. Pavyzdžiui, kokia nors maža progra- 
minės įrangos įmonė yra įsitikinusi, kad vienas iš didžiųjų tūzų, tar- 
kime, „Microsoft“, pavogė iš jos programine įrangą, bet niekaip ne- 
gali sau leisti bylinėtis su „Microsoft“ ir susiremti akis į akį teisme. 
Neįmanoma. Tad maža įmonė kreipiasi į bylinėjimųsi fondą, ir šis 
peržiūri bylą. Jeigu byla ko nors verta, fondas pakloja nemažą sumą 
grynųjų teisiniams honorarams ir išlaidoms. Dešimt, dvidešimt mi- 
lijonų — iš tikrųjų tai nesvarbu. Pinigų yra pakankamai. Žinoma, 
fondas irgi gauna savo dalį. Įsiplieskia rimta kova, ir galiausiai seka 
pelningas susitarimas. Mūsų darbas — fondams patarti, verta ar 
neverta jiems įsikišti. Ne visi potencialūs ieškiniai toliau nagrinė- 
jami teisme, net ir šioje šalyje. Mano du partneriai — nelygiatei- 
siai partneriai, galėčiau pridurti — taip pat buvo ir bylinėjimosi dėl 
kompleksinės žalos atlyginimo žinovai, iki, pasakykime, jų buvo 
paprašyta palikti teisininko profesiją. Nepaisant šios mažos rece- 
sijos, mūsų verslas klesti. Faktiškai mes manome, kad ši dabartinė 
sumaištis mūsų verslui netgi padės. Daugybei bankų bus keliami 

Samanta klausėsi, gurkšnojo kavą ir sau priminė, kad jai pasa- 
koja žmogus, kuriam įtikinti prisiekusiuosius patenkinti milijoninį 
ieškinį buvo įprasta. 

— Ką tu manai? — paklausė jis. 

Skamba siaubingai, pagalvojo Samanta, bet toliau raukėsi, lyg 
giliai mąstydama. 

— Įdomu, — tesugebėjo pasakyti. 

— Mes matome didžiulį galimybių augimą, — pridūrė Maršalas. 

Taip, ir kai spektakliui vadovauja trys buvę kaliniai, tik laiko 
klausimas, kada užklups bėda. 

— Apie bylinėjimąsi aš ničnieko neišmanau, tėti. Visada steng- 
davausi laikytis nuo to atokiai. Prisimeni, juk dirbau finansų srityje? 

— O, tu greitai tai perprasi. Aš tave išmokysiu, Samanta. 
Mums bus smagu. Pabandyk. 

— Bet aš dar neišmesta iš advokatūros, — priminė ji. 

Abu nusijuokė, bet iš tikrųjų juokinga nebuvo. 

— Aš apie tai pagalvosiu, tėti. Dėkui. 

— Tu pritapsi, pažadu. Keturiasdešimt valandų per savaitę, 
gražus kabinetas, malonūs žmonės. Tikrai tai geriau, nei žiurkių 
lenktynės Niujorke. 

— Bet mano namai Niujorkas, tėti. Ne Kolumbijos apygarda. 

— Gerai, gerai, neketinu mygti. Pasiūlymas ant stalo. 

— Ir aš už jį dėkinga, tėti. 

Į duris pasibeldė ir galvą vidun įkišo sekretorė. 

— Ketvirtą jums susitikimas, sere. 

Maršalas susiraukė ir pasižiūrėjo į laikrodį. 

— Už minutėlės būsiu, — pažadėjo jis, ir sekretorė išnyko. 

Samanta pasičiupo rankinuką. 

— Tad ašjau eisiu, — pasakė. 

— Neskubėk, brangioji. Tai gali palaukti. 

— Žinau, tu užsiėmęs. Pasimatysime rytoj per priešpiečius. 

— Šiek tiek pasilinksminsime. Perduok linkėjimus Karenai. 
Norėčiau ją pamatyti. 

Be šansų. 

— Žinoma, tėti. Iki rytojaus. 

Prie durų juodu apsikabino, ir Samanta išskubėjo. 


Aštuntas neigiamas atsakymas atėjo iš Čezepiko draugijos Bal- 
timorėje, o devintas — iš organizacijos, kovojančios už raudonme- 
džių miškų išsaugojimą Šiaurės Kalifornijoje. Niekada savo profe- 

siniame gyvenime Samanta Kofer nebuvo atmesta devynis kartus 
per vieną dieną. Nei per savaitę, nei per mėnesį. Ji nebuvo tikra, ar 
pajėgtų ištverti dešimtąjį. 

„Kramerio knygyne“ su kavinuke prie Diupono žiedo ji gurkš- 
nojo mažiau kofeino turinčią kavą, laukė ir keitėsi elektroniniais 
laiškais su draugais. Blitė tebeturėjo darbą, bet reikalai kas valandą 
kito. Ji perdavė paskalą, kad firma, kurioje dirbo, pagal dydį ketvir- 
ta pasaulyje, irgi mėto bendradarbius į kairę ir į dešinę, irgi pritai- 
kė tokią pat schemą — išleisti iš tarnybos neapibrėžtam laikui, kad 
galėtų gabiausius savo žmones pasiųsti į kiek įmanoma daugiau 
subankrutavusias ar vos gyvuojančias pelno nesiekiančias organi- 
zacijas. Ji atrašė: „Turbūt yra tūkstančiai besibeldžiančių į duris ir 
meldžiančių darbo.“ 

Samanta neturėjo drąsos sau prisipažinti, kad devynioms to- 
kioms ji yra niekas. 

Paskui į laiškų srautą įsiterpė dešimtasis. Glausta žinutė iš Me- 
tės Vajat, dirbančios Kalnų teisinės pagalbos klinikoje Breidyje, Vir- 
džinijoje: „Jeigu galite, nedelsdama paskambinkite man į mobilųjį.“ 
Ir nurodė numerį. Devynis kartus atstumtai Samantai tai atrodė 
kaip koks kvietimas į inauguraciją. 

Samanta giliai atsikvėpė, nugėrė dar gurkšnį, apsidairė aplin- 
kui, pasitikrindama, ar niekas nenugirs, — lyg kitiems klientams 
rūpėtų jos reikalai, — ir surinko Metės Vajat numerį. 

alnų teisinės pagalbos klinika buvo įsikūrusi Breidyje, mies- 

elyje, turinčiame du tūkstančius du šimtus gyventojų, ku- 

rių sulig kiekvienu surašymu vis mažėjo. Ši mažo biudžeto klinika 

glaudėsi apleistoje metalo dirbinių parduotuvėje Pagrindinėje gatvė- 

je. Breidis, esantis pietvakarinėje Virdžinijoje, Apaleičijoje, akmens 

anglių krašte, nuo pasiturinčių šiaurinės Virdžinijos K. A. priemies- 
čių buvo nutolęs tris šimtus mylių, o pagal laiką — šimtmetį. 

Metė Vajat nuo pat tos dienos, kai prieš dvidešimt šešerius 
metus įkūrė kliniką, buvo šios organizacijos vykdomoji direktorė. Ji 
atsiliepė telefonu ir įprastai prisistatė: 

— Metė Vajat. 

Iš kito linijos galo prašneko kiek nedrąsus balsas: 

— Čia Samanta Kofer. Aš ką tik gavau jūsų elektroninį laišką. 

— Dėkui, ponia Kofer. Šiandien popiet atėjo jūsų pasiteiravi- 
mas — kartu su keliais kitais. Atrodo, kai kuriose stambiose teisės 
firmose reikalai ganėtinai prasti. 

— Taip, galėtumėte šitaip sakyti. 

— Ką gi, mes dar niekada neturėjome stažuotojo iš vienos 
stambesniųjų Niujorko teisės firmų, -bet šiek tiek pagalbos mums 
visada praverstų. Čia netrūksta skurdžių žmonių ir jų problemų. Ar 
esate kada nors buvusi pietvakarinėje Virdžinijoje? 

Samanta ten nebuvo. Matė pasaulio, bet taip ir nepasiryžo leis- 
tis į Apaleičiją. 

— Deja, ne, — kuo mandagiau prisipažino ji. 

Metės balsas skambėjo draugiškai, akcentas — šiek tiek 
šniaukrojančiai, ir Samanta nusprendė, kad reikia būti kuo man- 
dagesnei. 

— Na, tada patirsite sukrėtimą, — prisipažino Metė. — Klau- 
sykite, ponia Kofer, šiandien gavau tris elektroninius laiškus, o mes 
čia negalime sutalpinti trijų nieko neišmanančių naujokų, supran- 
tate, ką noriu pasakyti? Taigi vienintelis man žinomas būdas išsi- 
rinkti vieną — tai pasikalbėti. Galite čia atvykti ir apsidairyti? Kiti 
du pažadėjo pamėginti. Regis, vienas yra iš jūsiškės teisės firmos. 

— Na, taip, galėčiau atvažiuoti, — sutiko Samanta. Ką kita ji 
galėjo pasakyti? Bet koks delsimas, ir ji tikrai būtų atmesta dešimtą 
kartą. — Kada man prisistatyti? 

— Rytoj, poryt, bet kada. Aš nesitikėjau, kad mane užplūs at- 
leisti teisininkai, besigrumiantys dėl darbo, tegul ir neapmokamo. 
Staiga dėl vietų atsirado konkurencija, tad, manau, kuo anksčiau at- 
važiuosite, tuo geriau. Niujorkas toli. 

— Šiuo metu esu Kolumbijos apygardoje. Manau, galiu atsiras- 
ti pas jus rytoj po vidudienio. 

— Gerai, pokalbiams daug laiko neturiu, tad tikriausiai tiesiog 
nusamdysiu pirmąjį, kuris čia pasirodys, o kitiems susitikimus at- 
šauksiu. Tai yra, jeigu man pirmasis patiks. 

Samanta kelias sekundes užsimerkė ir pamėgino viską susidė- 
lioti į ateitį. Vakar rytą ji sėdėjo prie savo darbo stalo didžiausioje 
pasaulyje firmoje, kuri jai daug mokėjo ir žadėjo ilgą, pelningą kar- 
jerą. O dabar, po trisdešimties valandų, yra bedarbė, sėdi „Kramerio 
knygyno“ kavinukėje ir skuba susirasti laikiną, neapmokamą tarny- 
bą tokiame giliame užkampyje, į kurį niekada nebūtų užklydusi. 

Metė kalbėjo toliau: 

— Pernai aš važiavau į K. A., į konferenciją. Užtrukau šešias 
valandas. Taigi, sakote, rytoj po vidudienio, tarkim, kokią ketvirtą? 

— Gerai. Pasimatysiu su jumis tuo laiku. Ir dėkui, ponia Vajat. 

— Ne, tai jums dėkui. Ir vadinkite mane Mete. 

Samanta paieškojo internete ir surado Teisinės pagalbos kli- 
nikos svetainę. Klinikos misija buvo paprasta: „Teikti nemokamas 
teisines paslaugas mažas pajamas turintiems klientams pietvakari- 
nėje Virdžinijoje.“ Į jos paslaugų sritį įėjo: namų santykiai, pagalba 
dėl skolų, apsirūpinimo būstu problemos, sveikatos priežiūra, išsi- 
lavinimas ir pašalpos dėl „pajuodusių plaučių ligos“ — pridulkėjimo 
anglimis. Samantos teisinis išsilavinimas buvo trumpai palietęs kai 
kuriuos iš tų specialiųjų dalykų, karjera — ne. Klinika neužsėmė 

kriminaliniais reikalais. Be Metės Vajat, ten dirbo dar viena advo- 
katė, teisininko padėjėja, priimamojo sekretorė — visos moterys. 
Samanta nusprendė aptarti tai su motina, paskui pernakt pa- 
galvoti. Ji neturėjo nuosavo automobilio ir, atvirai pasakius, neįsi- 
vaizdavo savęs tuščiai gaištančios laiką, kad nukeliautų į Apaleičiją. 
Aptarnauti staliukus Soho rajono restoranuose atrodė geriau. Jai 
bestebeilijant į nešiojamąjį kompiuterį, Luisvilio benamių prieglau- 
da atsiuntė mandagų neigiamą atsakymą. Dešimt atmetimų per vie- 
ną dieną. Tojau gana. Samanta baigs savo paieškas išgelbėti pasaulį. 


Į „Jonvabalį“ Karena Kofer atvyko tuoj po septintos. Glausda- 
ma prie savęs vienturtę dukterį ji apsiašarojo, ir po kelių užuojautos 
žodžių Samanta motinos paprašė liautis. 

Jiedvi nuėjo prie baro ir belaukdamos staliuko užsisakė vyno. 
Karena buvo penkiasdešimt penkerių ir seno gražiai. Didžiumą savo 
pinigų ji leido drabužiams ir visada sekdavo madą, atrodė net itin 
elegantiška. Kiek Samanta pajėgė prisiminti, motina skųsdavosi, 
kad Teisingumo departamente darbuotojams stinga stiliaus pojū- 
čio, lyg jos pareiga būtų tuo rūpintis. Dešimt metų Karena gyveno 
viena, vyrų jai nestigdavo, bet taip ir neatsirado tinkamo. Iš pa- 
pratimo ji nužvelgė savo dukterį nuo auskarų iki batų ir per kelias 
sekundes įvertino. Be jokių komentarų. Tiesą sakant, Samantai tai 
nerūpėjo. Svarbesni buvo kiti dalykai. 

— Tėtis siunčia linkėjimus, — pasakė ji, stengdamasi kalbą nu- 
kreipti nuo svarbių reikalų Teisingumo departamente. 

— O, mateisi su juo? — paklausė Karena, išlenkdama anta- 
kius, ir jos radarai persijungė į aukščiausios parengties režimą. 

— Taip, užsukau į jo kontorą. Regis, jis gyvuoja gerai, atrodo 
puikiai, plečia savo verslą, kaip sako. 

— Siūlė tau darbą? 

— Siūlė. Pradėti tuojau pat, keturiasdešimt valandų per savai- 
te kontoroje, pilnoje nuostabių žmonių. 

— Jie visi išmesti iš advokatūros. Ar žinai? 

— Taip. Tu man jau pasakojai. 

— Tai atrodo teisėta, bent kol kas. Juk tikrai nemanai dirbti 

pas Maršalą. Jie — vagių gauja ir veikiausiai neilgai trukus susi- 
lauks nemalonumų. 

— Vadinasi, tu juos stebi? 

— Tarkime, turiu draugų, Samanta. Daug draugų reikiamose 
vietose. 

— Ir tau patiktų jį matyti vėl už grotų? 

— Ne, brangioji, su tavo tėvu aš baigiau. Mudviejų keliai išsi- 
skyrė prieš daug metų, ir ilgai truko, kol atsigavau. Jis nuslėpė turtą 
ir per skyrybas mane apgavo, bet galiausiai aš pažiūrėjau į tai pro 
pirštus. Susikūriau gerą gyvenimą ir man nereikalinga neigiama 
energija. 

Jiedvi sutartinai gurkšnojo vyną ir stebėjo barmeną — kokių 
dvidešimt penkerių metų patrauklų vaikiną, vilkintį prigludusiais 
juodais sportiniais marškinėliais. 

— Ne, mama, neketinu dirbti pas tėtį. Tai būtų katastrofa. 

Administratorė jas nuvedė prie atsilaisvinusio staliuko, o pa- 
davėjas įpylė vandens su ledu. Kai liko vienos, Karena prašneko: 

— Man labai gaila, Samanta. Tiesiog negaliu tuo patikėti. 

— Prašau, mama, gana. 

— Žinau, bet juk aš tavo motina, ką padarysi. 

— Galiu porai dienų pasiskolinti tavo automobilį? 

— Na, žinoma. Kodėl gi tau reikia mano automobilio? 

— Breidyje, Virdžinijoje, yra teisinės pagalbos klinika, viena 
iš pelno nesiekiančių organizacijų mano sąraše, taigi ketinu tenai 
nuvažiuoti apsidairyti. Veikiausiai tai bus tik laiko gaišatis, bet šio- 
mis dienomis aš ne per labiausiai užimta. Faktiškai rytoj neturiu ką 
veikti, ir ilga kelionė automobiliu galėtų padėti praskaidrinti galvą. 

— Bet teisinės pagalbos klinika? 

— Kodėl ne? Važiuoju tik pokalbio dėl stažuotės. Jeigu ne- 
gausiu vietos, liksiu bedarbė. O jeigu mane priims — visada galėsiu 
mesti, kai nebepatiks. 

— Irjie atlyginimo nemoka? 

— Ne. Tai įeina į sandėrį. Dvylika mėnesių aš stažuojuosi, o 
firma man išsaugo etatą. 

— Bet juk tikrai Niujorke gali susirasti puikią nedidelę firmą. 

— Mes apie tai jau kalbėjomės, mam. Stambios teisės firmos 
atleidžia darbuotojus, o mažosios užsidaro. Tu nesupranti, kokia 

šiomis dienomis Niujorko gatvėse isterija. Esi saugi, niekas negre- 
sia ir nė vienas iš tavo draugų nepraras savo darbo vietos. O ten, 
realiame pasaulyje, — vien tik baimė ir sumaištis. 

— Vadinasi, aš nesu realiame pasaulyje? 

Laimė, sugrįžo padavėjas ir ilgai pasakojo apie firminius res- 
torano patiekalus. Jam pasišalinus, jiedvi išbaigė vyną ir dairėsi po 
aplinkinius staliukus. Galiausiai Karena prabilo: 

— Samanta, manau, darai klaidą. Juk negali tiesiog taip išvyk- 
ti ir metus pradingti. O kaip tavo butas? Draugai? 

— Mano draugai gavo tokias pat neribotas atostogas kaip ir aš, 
bent daugelis iš jų. Be to, neturiu daug draugų. 

— Man nepatinka tavo kalba. 

— Nuostabu, mam, o ką kita galiu rinktis? Priimti darbą „Ko- 
ferio grupėje ? 

— Dieve gink. Veikiausiai baigtum kalėjime. 

— Tu mane lankytum? Jo tai niekada nelankei. 

— Nė nemaniau. Džiaugiausi, kai jį įkišo už grotų. Kada nors 
tu suprasi, brangioji, bet tik tuo atveju, jeigu mylimas vyras tave 
pames dėl kokios nors kitos, ir aš meldžiuosi, kad to niekada neat- 
sitiktų. 

— Gerai, turbūt supratau. Bet tai buvo taip seniai. 

— Kai kurių dalykų niekada nepamiršti. 

— O ar tu bandai pamiršti? 

— Klausyk, Samanta, kiekvienas vaikas trokšta, kad jo tėvai 
gyventų drauge. Tai esminis išlikimo instinktas. Ir kai jie išsiskiria, 
vaikas trokšta, kad juodu nors liktų draugais. Vieni sugeba tai pada- 
ryti, kiti — ne. Aš nenoriu būti su Maršalu Koferiu tame pačiame 
kambaryje ir verčiau nekalbėkime apie jį. Tiesiog tuo ir baikime. 

— Sutinku. 

Kaip niekada anksčiau Samanta buvo betarpininkaujanti ir 
skubiai atsitraukė. Padavėjas atnešė salotų, ir jos užsisakė butelį 
vyno. 

— Kaip Blitė? — paklausė Karena, nukreipdama pokalbį į 
lengvesnes temas. 

— Nerimauja, bet darbą tebeturi. 

Kelias minutes jos kalbėjosi apie Blitę, paskui apie vieną vyriš- 
kį, pavarde Forestas, kokį mėnesį ateinantį pas Kareną į namus. Fo- 

restas keleriais metais už ją jaunesnis — tokie motinai visada labiau 
patiko, — bet romano tarp jų nėra. Forestas — advokatas, patari- 
nėjantis Obamai per jo rinkimų kampaniją, tad pokalbis pakrypo 
ta linkme. Kai vėl atnešė vyno, jos analizavo pirmus prezidentinius 
debatus. Tačiau Samantai rinkimai jau buvo nusibodę, o Karena dėl 
savo užimamų pareigų vengė liesti politiką. Ji pasakė: 

— Aš ir pamiršau, kad tu neturi automobilio. 

— Daugybę metų man jo nereikėjo. Jei būtų prireikę, būčiau 
galėjusi keliems mėnesiams nuomotis. 

— Prisiminiau, rytoj vakare man automobilio reikės. Makleine 
pas vieną draugą namuose lošiu bridžą. 

— Nieko tokio. Tada porai dienų išsinuomosiu. Kuo daugiau 
apie tai mąstau, tuo labiau trokštu ilgos kelionės automobiliu viena. 

— Kiek kelionė užtruks? 

— Apie šešias valandas. 

— Per šešias valandas galima nuvažiuoti į Niujorką. 

— Ką gi, rytoj aš pasuksiu priešinga kryptimi. 

Atnešė patiekalus, ir abi buvo išbadėjusios. 

šsinuomoti raudoną „Toyota Prius“ truko valandą. Skinda- 
masi kelią per K. A. transporto eismą, Samanta gniaužė vairą 
ir vis žvilgčiojo į užpakalinio vaizdo veidrodėlius. Daug mėnesių ne- 
buvo vairavusi ir jautėsi gana nejaukiai. Įvažiuojamosios eismo juos- 
tos buvo užkimštos skubančių nuolatinių važinėtojų iš priemiesčių į 
darbą miesto centre, bet vakarų kryptimi mašinos judėjo be dides- 
nių spūsčių. Pravažiavus Manasasą, valstijas jungiančioji magistralė 
gerokai patuštėjo, ir galiausiai įtampa Samantai atlėgo. Paskambino 
Izabelė, jiedvi penkiolika minučių plepėjo. Vakar į dienos pabaigą 
„Scully 8: Pershing“ taip kaip Samantą atleido dar daugiau bendra- 
darbių, tarp jų ir jos vieną studijų draugę iš Teisės fakulteto. Dar vie- 
na ne bendrasavininkių firmos partnerių grupė išėjo į gatves. Kokia 
dešimtis vyresniųjų partnerių anksčiau pasitraukė į pensiją, matyt, 
priremti prie sienos. Pagalbinis personalas sumažintas penkiolika 
procentų. Įstaiga paralyžiuota baimės. Teisininkai užsirakina kabi- 
netuose ir slepiasi po savo rašomaisiais stalais. Izabelė pasakė, kad 
galbūt išvyks į Vilmingtoną, apsigyvens pas savo seserį pusrūsyje 
ir stažuosis vaikų raidos programoje. Kartu ieškosis kokio nors ne 
visos dienos darbo. Abejojo, ar grįš į Niujorką, bet dar per anksti 
spėlioti. Viskas pernelyg nepastovu, sparčiai keičiasi, ir, na, niekas 
negali pasakyti, kur atsidurs už kokių metų. Samanta prisipažino 
esanti sužavėta, kad nebedirba firmoje ir atsidūrė atvirame kelyje. 
Ji paskambino tėvui ir atšaukė priešpiečius. Iš balso jis atrodė 
nusivylęs, bet suskubo patarti, kad neskubėtų į beprasmišką sta- 
žuotę kažkur „trečiojo pasaulio“ gilumoje. Vėl užsiminė apie darbo 
pasiūlymą ir mygo šiek tiek per smarkiai. Samanta atsisakė: 
— Ne, tėti, nenoriu to darbo, bet vis tiek ačiū. 

— Darai klaidą, Sam, — perspėjo jis. 

— Neprašiau tavęs patarimo, tėti. 

— Galbūt tau reikalingas mano patarimas. Klausykis žmogaus, 
turinčio šiek tiek sveiko proto. 

— Viso labo, tėti. Paskambinsiu vėliau. 

Netoli nedidelio miestuko Strasbergo ji pasuko į pietus 81-ąja 
valstijas jungiančia magistrale ir pateko į lenktyniaujančių vilkikų 
su priekabomis vilkstinę. Vilkikai tartum nekreipė dėmesio į grei- 
čio ribojimus. Kai žiūrėjo į žemėlapį, įsivaizdavo malonią kelionę 
per Šenandoa slėnį. O atsidūrė perpildytame keturių eismo juostų 
greitkelyje, turėjo laviruoti tarp tūkstančių didžiulių sunkvežimių 
ir saugotis, kad į juos neatsitrenktų. Kartkartėmis jai pavykdavo 
užmesti žvilgsnį į rytus, Mėlynosios keteros prieškalnių link, ir į va- 
karus, kur driekėsi Apalačų kalnai. Buvo spalio pirma diena, lapai 
jau po truputį gelto, bet judriame greitkelyje gėrėtis kraštovaizdžių 
nebuvo išmintinga. Jos mobilusis suzvimbdavo, pranešdamas apie 
gautas žinutes, tačiau Samanta jų nepaisė. Netoli Stantono stabte- 
lėjo prie greitojo maisto užkandinės ir užsisakė nebešviežios miš- 
rainės. Valgydama giliai alsavo ir klausėsi vietinių žmonių kalbų, 
mėgindama nusiraminti. 

Atėjo elektroninis laiškas iš Henrio, ankstesnio jos draugo 
Niujorke. Jis ieškojo su kuo išgerti. Henris jau buvo girdėjęs blogas 
naujienas ir norėjo pareikšti užuojautą. Jo kaip aktoriaus karjera 
Los Andžele dar labiau subliūško nei Niujorke. Vyrukui jau pakyrėjo 
vairuoti ne itin talentingų aktorių limuzinus. Rašė, kad jos ilgisi, 
dažnai apie ją mąsto, ir dabar, kai Samanta bedarbė, galbūt juodu 
galėtų kurį laiką leisti drauge, gludindami savo gyvenimo aprašy- 
mus ir sekdami laikraščiuose darbo skelbimus. Ji nusprendė neat- 
sakyti, bent ne dabar. Galbūt kai vėl bus Niujorke, nuobodžiaus ir 
jausis išties vieniša. 

Nors sunkvežimiai ir intensyvus eismas šiek tiek trikdė, Sa- 
manta pradėjo mėgautis kelione. Kelissyk pabandė įsijungti NPR 
stotį, bet visąlaik išgirsdavo tą pačią istoriją — ekonomikos krachas, 
didžiulė recesija. Daugybė išmanančių žmonių pranašavo depresiją. 
Kiti manė, kad panika praeis ir pasaulis nesugrius. Vašingtono pro- 
tai, rodos, buvo sustingę, kol buvo siūlomos, svarstomos ir atme- 
tamos prieštaringos strategijos. Galiausiai ji į radiją ir mobilųjį ne- 

bekreipė dėmesio, toliau vairavo tyloje. Navigacijos sistema nurodė 
prie Abingtono, Virdžinijoje, palikti valstijas jungiančią magistralę. 
Samanta apsidžiaugusi taip ir pasielgė. Dvi valandas važiavo vin- 
giuojančiu keliu vakarų kryptimi, į kalnus. Kelias vis siaurėjo, ir ji 
ne sykį savęs klausė, ką dabar daro? Kur važiuoja? Ką gi Breidyje 
ras, kas ją suviliotų visus metus pasilikti? Niekas — toks buvo atsa- 
kymas. Bet ji buvo pasiryžusi į Breidį nukakti ir užbaigti šį mažutį 
nuotykį. Galbūt apie jį galės smagiai pasišnekučiuoti prie kokteilių, 
kai sugrįš į didmiestį, galbūt ne. Šiuo momentu tebejautė palengvė- 
jimą, kad esanti toli nuo Niujorko. 

Kirtusi skersai Nolando apygardos, Samanta įsuko į 36-ąjį ke- 
lią. Šis dar labiau susiaurėjo, kalnai tapo statesni, lapija — švieses- 
nė, geltonos ir tamsiai oranžinės spalvos. Plentu ji važiavo viena, ir 
kuo giliau niro į kalnus, tuo daugiau savęs klausinėjo, ar yra koks 
nors kitas kelias iš ten. Kad ir kur Breidis yra, atrodė, jog jis — kur 
pasibaigia kelias. Ausis užgulė, ir ji suprato savo maža raudona to- 
jota pamažu kylanti aukštyn. Aplamdytas keliaženklis skelbė, kad 
artėja prie Dan Springo, teturinčio viso labo 201 gyventoją, ir įvei- 
kusi kalvą Samanta pravažiavo pro degalinę kairėje ir kaimo parduo- 
tuvę — dešinėje. 

Po kelių sekundžių šalia savo tojotos galinio buferio pastebėjo 
automobilį su blyksinčiais mėlynais švyturėliais. Samanta numynė 
stabdžius, ir faras vos neatsitrenkė į jos mašinos galą. Sustojo nedi- 
delėje žvyruotoje šalikelėje netoli tilto. Kol pareigūnas prisiartino 
prie jos automobilio, Samanta tramdė ašaras. Sugriebusi mobilųjį, 
mėgino kam nors pasiųsti žinutę, bet nebuvo ryšio. 

Faras kažką neaiškiai ištarė, lyg: „Parodykite vairuotojo pažy- 
mėjimą.“ Rankinėje ji galiausiai sugraibė dokumentą ir drebančio- 
mis rankomis padavė kortelę. Pareigūnas ją paėmė ir kone prisikišo 
prie nosies, lyg būtų turėjęs regos trūkumą. Samanta pagaliau į jį 
pažvelgė — kiti trūkumai buvo akivaizdūs. Jis vilkėjo uniformą — 
apsitrynusias ir dėmėtas chaki spalvos kelnes, išblukusius rudus 
marškinius, nusagstytus įvairiais valdžios ženklais. Avėjo neišbliz- 
gintus juodus kariškus aulinukus, buvo užsidėjęs Jungtinių Valstijų 
miškų tarnybos patrulio skrybėlę su lokio emblema — mažiausiai 
dviem dydžiais per didelę ir užsmukusią ant neproporcingai didelių 
ausų. Iš po skrybėlės styrojo neklusnūs juodi plaukai. 

— Iš Niujorko? — nustebo jis. 

Tartis anaiptol nebuvo aiški, bet dėl karingo tono negalėjai ap- 
sirikti. 

— Taip, sere, aš gyvenu Niujorke. 

— Tai kodėl vairuojate Vermonte registruotą automobilį? 

— Jis išsinuomotas, — paaiškino Samanta, grabinėdamasi ant 
prietaisų skydelio „Avis“ agentūros sutarties. 

Padavė pareigūnui, bet šis tebespoksojo į jos vairuotojo pažy- 
mėjimą, lyg sunkiai sektųsi perskaityti. 

— Kas yra „Prius“? — paklausė jis, nutęsdamas i — kaip 
„Pryus“. 

— Tai hibridas, iš tojotos. 

— Kas toks? 

Apie automobilius Samanta nieko neišmanė, bet tai nebuvo 
svarbu, nes žinių gausa nepadėtų paaiškinti hibrido koncepcijos. 

— Suprantate, hibridas iškart varomas ir benzinu, ir elektra. 

— Kąjūs sakote. 

Samanta nesugalvojo, kaip tinkamai atsakyti, ir jam laukiant 
tik nusišypsojo. 

— Na, turime tai sutvarkyti greitai. Užfiksavau jus dvidešim- 
ties mylių per valandą greičio zonoje spaudžiant penkiasdešimt 
vieną. Greitį viršijote trisdešimčia mylių. Pas mus, Virdžinijoje, tai 
laikoma nutrūktgalvišku vairavimu. Nežinau, kaip Niujorke ir Ver- 
monte, bet čia — nutrūktgalviška. Taip, mem, neabejotinai. 

— Betgi aš nemačiau greičio ribojimo ženklo. 

— Negaliu niekuo padėti, jei nematote, mem, argi galiu? 

Iš priekio artinosi senas pikapas. Jis sulėtino greitį ir atrodė 
besirengiąs sustoti. Vairuotojas išsilenkė pro kabinos langą ir su- 
šuko: 

— Baik, Romi, tik ne vėl! 

Faras apsisuko ir jam riktelėjo: 

— Varyk iš čia! 

Pikapas sustojo ant vidurio linijos ir vairuotojas sušuko: 

— Turi liautis, žmogau! 

Faras atsisegė ginklo dėklą, išsitraukė juodą pistoletą ir suriko: 

— Juk girdėjai, dink iš čia! 

Buksuodamas užpakalinėmis padangomis, pikapas metėsi 

pirmyn ir nurūko keliu. Jam atsidūrus už dvidešimties jardų, faras 
nukreipė pistoletą į dangų ir paleido garsų, griausmingą šūvį, ku- 
ris pokštelėjo per slėnį ir aidu atsimušė nuo kalnų keterų. Saman- 
ta klyktelėjo ir pravirko. Faras stebėjo automobilį, kol tas išnyko iš 
akių, paskui ją nuramino: 

— Viskas gerai, viskas gerai, jis visada kišasi. Taigi, kur mes 
baigėme? 

Jis įstūmė pistoletą atgal į dėklą ir kalbėdamas čiupinėjosi su 
sagtimi. 

— Nežinau, — atsakė Samanta, drebančiomis rankomis mė- 
gindama nusišluostyti ašaras. 

Netekes kantrybės faras pakartojo: 

— Viskas gerai, mem. Viskas gerai. Taigi jūs turite Niujorko 
vairuotojo pažymėjimą ir vairuojate keistą automobilį su Vermonto 
numeriais, be to, važiavote trisdešimčia mylių per greitai. Ką gi jūs 
čia veikiate? 

Nejaugi tikrai tai jūsų reikalas, vos neleptelėjo Samanta, bet 
tokia laikysena tik būtų prišaukusi dar daugiau nemalonumų. Ji 
pažvelgė tiesiai priešais save, pasistengė nusiraminti ir galiausiai 
pasakė: 

— Važiuoju į Breidį. Pasikalbėti dėl darbo. 

Ausyse jai spengė. 

Faras nesmagiai nusijuokė. 

— Breidyje nėra jokių darbų. Galiu jums tai garantuoti. 

— Turiu pokalbį Kalnų teisinės pagalbos klinikoje, — pasakė ji. 

Tai farą suglumino, jis nelabai žinojo, kaip toliau elgtis. 

— Ką gi, turiu jus nuvežti. Trisdešimčia mylių viršyti greitį — 
labai nutrūktgalviška. Veikiausiai teisėjas jums pritaikys straipsnį. 
Turiu jus nuvežti. 

— Kur nuvežti? 

— Į apygardos areštinę Breidyje. 

Samantai smakras nusviro ant krūtinės, ji pasimasažavo smil- 
kinius. 

— Negaliu patikėti, — ištarė. 

— Apgailestauju, mem. Išlipkite iš automobilio. Leisiu jums 
atsisėsti į priekinę sėdynę. 

Jis stovėjo įsisprendęs rankomis į klubus, dešinioji buvo pavo- 
jingai arti pistoleto dėklo. 

— Jūs rimtai? — paklausė ji. 

— Kaip ir širdies priepuolis. 

— Galiu paskambinti telefonu? 

— Ne. Galbūt iš areštinės. Be to, čia nėra ryšio. 

— Jūs mane suimate ir vežatės į areštinę. 

— Na, pagaliau supratote. Neabejoju, čia, Virdžinijoje mes vis- 
ką darome kitaip. Einam. 

— O kaip mano automobilis? 

— Jo paimti atvažiuos vilkikas. Jums kainuos dar keturiasde- 
šimt dolerių. Einam. 

Samanta nepajėgė aiškiai mąstyti, bet atrodė, kad visi kiti pa- 
sirinkimai vėl baigsis pistoleto šūviais. Ji iš lėto pasiėmė rankinę 
ir išlipo iš automobilio. Penkių pėdų ir septynių colių ūgio, su že- 
makulniais, Samanta bent dviem coliais buvo aukštesnė už Romį. 
Nuėjo prie jo automobilio su tebeblyksinčiais grotuotais mėlynais 
švyturėliais. Samanta pasižiūrėjo į vairuotojo pusės dureles ir nieko 
ant jų nepamatė. Nujausdamas, ką ji galvoja, Romis paaiškino: 

— Automobilis nepaženklintas. Štai kodėl manęs anksčiau ne- 
pastebėjote. Visada suveikia. Sėskitės į priekinę sėdynę. Nuvešiu jus 
be antrankių. 

Ji įstengė silpnai murmtelėti: 

— Dėkui. 

Automobilis buvo kažkokio modelio tamsiai mėlynas fordas, 
tik neaiškiai primenantis seną patrulinį, jau apie dešimtmetį nebe- 
naudojamą. Priekinė sėdynė — suolo tipo, vinilinė su įtrūkiais, pro 
kuriuos matėsi purvinas porolono kamšalas. Ant prietaisų skydelio 
pritvirtintos dvi radijo stotelės. Romis pagriebė mikrofoną ir grei- 
tais, vos suprantamais žodžiais išbėrė kažką panašaus į „Dešimta- 
sis ekipažas, grįžta į Breidį, kartu subjektas. Atvykstame už penkių 
minučių. Praneškite teisėjui. Prie Teko tilto reikalinga avarinė, ten 
kažkoks keistas mažas japoniškas automobilis.“ 

Atsakymo neišgirdo, lyg niekas nebūtų klausęsis. Samanta 
pagalvojo, ar radijas išvis veikia. Ant suolo tarp jų gulėjo policijos 
skeneris, toks pat tylus kaip ir radijas. Romis nuspaudė mygtuką ir 
išjungė švyturėlius. 

— Norite išgirsti sireną? — paklausė nusišiepdamas kaip vai- 
kas su žaislais. 

Samanta papurtė galvą. Ne. 

Ir pagalvojo: vakar buvo pragaras — dešimt atmetimų dėl dar- 
bo ir visa kita. O užvakar ją atleido ir išlydėjo iš darbovietės pastato. 
Bet dabar šitai — sulaikyta kažkokiame užkampyje ir tempiama į 
areštinę. Širdis jai daužėsi, buvo sunku ryti seiles. 

Prie sėdynių saugos diržų nebuvo. Romis numynė akcelerato- 
rių, ir netrukus jie skriejo kelio viduriu, senas fordas barškėjo, kra- 
tydamasis per asfalte išmuštas duobes. Po kokių dviejų mylių Romis 
pasakė: 

— Dėl to tikrai apgailestauju. Tik atlieku savo darbą. 

— Jūs policininkas, šerifo pavaduotojas ar kas nors pana- 
šaus? — paklausė Samanta. 

— Konsteblis. Pirmiausia prižiūriu, kad būtų laikomasi kelių 
eismo taisyklių. 

Ji linktelėjo, lyg šitai viską paaiškintų. Romis važiavo kairį rie- 
šą geibiai padėjęs ant vibruojančio vairo. Lygiame kelio ruože pa- 
spaudė greičiau, ir drebėjimas sustiprėjo. Samanta žvilgtelėjo į spi- 
dometrą — šis neveikė. It prastas aktorius Romis vėl surėkė į savo 
mikrofoną, ir vėl niekas neatsakė. Gerokai per greitai jie įskriejo į 
staigų posūkį, bet kai automobilio galą sumėtė, Romis ramiai perėjo 
į slydimą, lengvai numindamas stabdžius. 

Aš žūsiu, pagalvojo Samanta. Arba nuo pamišėlio žmogžudžio 
rankų, arba per avariją liepsnose. Jai persivertė skrandis. Pasijuto 
alpstanti. Įsitvėrė savo rankinę, užsimerkė ir pradėjo melstis. 

Breidžio prieigose galiausiai Samantai pavyko vėl normaliai 
kvėpuoti. Jeigu Romis ketino ją išprievartauti ir nužudyti, o pas- 
kui numesti nuo kalno, miestelyje to nepadarys. Jie pravažiavo pro 
parduotuves su žvyruotomis automobilių aikštelėmis ir eiles dailių 
namukų, visų dažytų baltai. Samanta pamatė iš už medžių viršūnių 
kyšančias bažnyčios smailes. Prieš pat Pagrindinę gatvę Romis stai- 
giai pasuko ir įvažiavo į negrįstą automobilių aikštelę prie Nolando 
apygardos areštinės. 

— Sekite paskui mane, — paliepė jis. 

Akimirką jai net palengvėjo, kad yra prie areštinės. 

Sekdama paskui jį paradinių durų link, Samanta apsidairė pa- 

sitikrinti, ar niekas nestebi. O kam gi ji galėtų rūpėti? Įėję vidun, jie 
sustojo ankštame ir dulkėtame laukiamajame. Ant durų kairėje ji 
pamatė šablonu užteptą užrašą: „Areštinė“ Romis parodė į dešinę 
ir pasakė: 

— Jūs ten pasėdėkite, kol aš įforminsiu popierius. Ir nebandy- 
kite kvailioti, aišku? 

Laukiamajame daugiau nieko nebuvo. 

— Kurgi aš dingčiau, — atrėmė ji. — Juk netekau savo auto- 
mobilio. 

— Jūs tik pasėdėkite ir netriukšmaukite. 

Samanta atsisėdo ant plastikinės kėdės, o Romis išnyko pro 
duris. Matyt, sienos buvo plonos, nes ji išgirdo jį sakant: 

— Ten sėdi mergina, iš Niujorko, sulaikiau ją prie Dan Springo. 
Važiavo penkiasdešimt vieną mylią per valandą. Gali tuo patikėti? 

Vyriškas balsas sureagavo aštriai: 

— Ak, gana Romi, tu ir vėl. 

— Je. Pričiupau ją. 

— Turi baigti tas nesąmones, Romi. 

— Nepradėk, Dagai. 

Sutrinksėjo sunkūs žingsniai, balsai prislopo ir galiausiai nu- 
tyko. Paskui iš kažkur giliau areštinėje garsiai pratrūko pikti balsai. 
Nors Samanta neįstengė suprasti, kas buvo kalbama, aiškiai bent du 
vyrai ginčijosi su Romiu. Po kelių minučių jie nutilo. Pro areštinės 
duris išėjo kresnas vyriškis mėlyna uniforma ir tarė: 

— Labdien. Jūs panelė Kofer? 

— Taip, aš, — atsakė Samanta, nužvelgdama tuščią laukiamąjį. 

Vyriškis jai sugrąžino vairuotojo pažymėjimą. 

— Luktelėkite minutėlę, gerai? 

— Žinoma. 

Ką kita ji galėjo pasakyti? 

Iš areštinės gilumos stiprėjo ir slopo balsai, paskui visiškai 
nuščiuvo. Mobiliuoju Samanta pasiuntė žinutę motinai, paskui dar 
tėvui ir Blitei. Jeigu jos kūnas nebus surastas, jie bent žinos keletą 
smulkmenų. 

Durys vėl atsidarė ir į laukiamąjį įžengė jaunas vyriškis. Buvo 
apsirengęs išblukusiais džinsais, žygio batais ir madingu sportiniu 
švarku, be kaklaraiščio. Ištiesė jai ranką ir nusišypsojęs paklausė: 

— Jūs — Samanta Kofer? 

Vyras prisitraukė kitą plastikinę kėdę, atsisėdo taip, kad jų- 
dviejų keliai kone lietėsi, ir prašneko: 

— Aš — Donovanas Grėjus. Esu jūsų advokatas ir ką tik pasie- 
kiau, kad visi kaltinimai jums būtų panaikinti. Siūlau kuo greičiau 
mums iš čia dangintis. 

Kalbėdamas jis padavė jai savo vizitinę kortelę. Samanta žvilg- 
telėjo į ją: atrodė tikra. Jo kontora Breidžio Pagrindinėje gatvėje. 

— Gerai, ir kur mes danginsimės? — atsargiai paklausė ji. 

— Atgauti jūsų automobilio. 

— Otas konsteblis? 

— Kol vyksime, aš paaiškinsiu. 

Juodu išskubėjo iš areštinės ir įsėdo į naujausio modelio džipą 
„Cherokee“. Jam užvedus variklį, iš stereoradijo imtuvo sustaugė 
Springstinas, ir Grėjus skubiai jį išjungė. Vyrui tarp trisdešimt pen- 
kerių ir keturiasdešimties, spėjo Samanta. Susivėlę tamsūs plau- 
kai, bent tris dienas neskustos barzdos šeriai ir rudos liūdnos akys. 
Jiems atbulomis išvažiuojant iš aikštelės, ji pasakė: 

— Palaukit, man reikia pasiųsti kai kam žinutes. 

— Žinoma. Už kelių mylių bus geras ryšys. 

Samanta parašė motinai, tėvui ir Blitei, pranešdama jau nesan- 
ti areštinėje ir kad šiomis aplinkybėmis reikalai, regis, taisosi. Dar 
nesijaudinkite. Šiuo momentu jaučiasi saugesnė. Vėliau paskambins 
ir paaiškins. 

Kai miestelis liko už jų, Grėjus prašneko: 

— Romis iš tikrųjų nei faras, nei konsteblis, nei koks nors iš 
turinčiųjų įgaliojimus. Visų pirma jūs turite žinoti, kad jam ne visi 
namie, atsipalaidavę keli varžteliai, galbūt daugiau. Jis visada troš- 
ko būti šerifu ir kartkartėmis jaučiasi privaląs patruliuoti, visada 
apie Dan Springą. Jeigu pro ten važiuojate ir esate ne iš šios valsti- 
jos, Romis pastebės. Jeigu jūsų numerių lentelės, tarkime, Tenesio 
ar Šiaurės Karolinos, tada Romis jūsų netrukdys. Bet jeigu esate iš 
šiaurės, Romis susijaudina ir gali pasielgti taip, kaip pasielgė su ju- 
mis. Jis tikrai mano darantis gerą darbą, kai pričiumpa nutrūktgal- 
viškus vairuotojus, ypač iš Niujorko ir Vermonto. 

— Kodėl jo niekas nesustabdo? 

— O, mes bandome, betgi negalime jo stebėti dvidešimt ketu- 
rias valandas per parą. Jis labai pasalus ir pažįsta šiuos kelius geriau 
už bet kurį kitą. Dažniausiai tik sustabdo greitai lekiantį vairuotoją, 
kokį nors vargšą žmogelį iš Naujojo Džersio, velniškai išgąsdina ir 
paleidžia. Niekas apie tai taip ir nesužino. Bet retkarčiais ką nors 
suėmes pasirodo prie areštinės ir spiriasi, kad jis būtų pasodintas. 

— Negaliu patikėti. 

— Jis niekada niekam žalos nepadarė, bet... 

— Jis šovė į kitą vairuotoją. Man tebespengia ausyse. 

— Gerai, klausykite, juk jis trenktas — kaip ir daugelis žmone- 
lių šiose vietose. 

— Tai įkiškite jį už grotų. Juk yra įstatymų prieš neteisėtą su- 
laikymą ir žmonių grobimą. 

— Jo pusbrolis — šerifas. 

Samanta giliai atsiduso ir palingavo galva. 

— Iš tiesų. Jo pusbrolis jau ilgai yra mūsų miestelio šerifas. Ro- 
mis labai jam to pavydi, netgi kartą prieš šerifą balotiravosi. Per visą 
apygardą surinko dešimt balsų, ir tai tikrai jį prislėgė. Stabdydavo 
jankius iš dešinės ir kairės, kol keliems mėnesiams buvo uždarytas. 

— Tai ir vėl jį uždarykite. 

— Tai ne taip paprasta. Jums netgi pasisekė, kad jis nenusive- 
Žė jūsų į savo areštinę. 

— Savo areštinę? 

Mėgaudamasis savo pasakojimu, Donovanas šypsojosi. 

— O, taip. Maždaug prieš penkerius metus Romio brolis už jų 
šeimos tvarto rado pastatytą naujausio modelio sedaną su Ohajo 
numerių lentelėmis. Jis apsidairė aplink, išgirdo kažkokį garsą ir 
surado tą žmogelį iš Ohajo uždarytą arklio garde. Paaiškėjo, kad Ro- 
mis gardą buvo aptaisęs vieliniu tinklu bei spygliuota viela, ir varg- 
šas ten prabuvo tris paras. Maisto turėjo užtektinai ir jautėsi gana 
patogiai. Sakė, Romis kelis kartus per dieną ateidavo jo pasižiūrėti 
ir malonesnis nė negalėjo būti. 

— Jūs viską išsigalvojate? 

— Anaiptol. Romis tuo metu nevartojo vaistų ir išgyveno blo- 
gą tarpsnį. Reikalai pablogėjo, kai vyrukas iš Ohajo pakėlė velnišką 
triukšmą ir nusamdė advokatus. Jie patraukė Romį į teismą dėl ne- 
teisėto įkalinimo ir keleto kitų dalykų, bet iš bylos nieko neišėjo. Jis 

neturi jokio turto, tik savo patrulio automobilį, tad civilis ieškinys 
liko bevertis. Advokatai spyrė, kad Romis būtų persekiojamas bau- 
džiamąja tvarka už žmogaus pagrobimą ir taip toliau. Galiausiai jis 
buvo pripažintas kaltu dėl smulkaus nusižengimo. Trisdešimt parų 
atsėdėjo areštinėje, ne savojoje, bet apygardos, paskui vėl buvo iš- 
siųstas į valstijos psichiatrijos įstaigą. Jis neblogas vaikinas, tikrai. 

— Žavus. 

— Jei atvirai, kai kurie čionykščiai farai pavojingesni. Mėgstu 
Romį. Sykį tvarkiau jo dėdei bylą dėl meto. 

— Meto? 

— Kristalinio metamfetamino. Šiuose kraštuose po akmens 
anglių — jis, ko gero, neša didžiausią grynųjų derlių. 

— Galiu jūsų paklausti kai ko, kas galėtų atrodyti šiek tiek as- 
meniška? 

— Žinoma. Juk esu jūsų advokatas, galite manęs klausti visko. 

— Kodėl vežiojatės dėtuvėje pistoletą? 

Ji linktelėjo į dėtuvę žemiau savo kairės alkūnės. Ten visai atvi- 
rai gulėjo didokas juodas pistoletas. 

— Jis teisėtas. Turiu daug priešų. 

— Kokių priešų? 

— Aš keliu ieškinius anglių kompanijoms. 

Samanta pamanė, kad paaiškinti jam užtruks šiek tiek laiko, 
tad giliai atsikvėpė ir stebėjo kelią. Papasakojęs Romio nuotykius, 
Donovanas, regis, mėgavosi tyla. Samanta sumojo, kad jis nepa- 
klausė, ką ji Nolando apygardoje veikianti — juk toks klausimas 
buvo akivaizdus. Prie Teko tilto jis kelio viduryje apsisuko ir sustojo 
už tojotos. 

— Taigi jums esu skolinga honorarą? — paklausė Samanta. 

— Žinoma. Puodelį kavos. 

— Kavos čia? 

— Ne. Miestelyje yra jauki kavinukė. Metė dalyvauja teisme 
ir tikriausiai bus užimta iki penktos, tad turite kaip nors prastumti 
laiką. 

Samanta norėjo ką nors pasakyti, bet nesurado žodžių. 

Donovanas kalbėjo toliau: 

— Metė — mano teta. Tai ji mane paskatino stoti į Teisės fa- 
kultetą ir paskui pagelbėjo per studijas. Studentas dirbau pas ją kli- 

nikoje, paskui dar trejus metus, jau išlaikęs advokatūros egzaminus. 
Dabar esu savarankiškas. 

— Ir Metė jums papasakojo, kad atvyksiu pokalbio? 

Samanta tik dabar pastebėjo ant jo pirštų vestuvinį žiedą. 

— Atsitiktinai. Anksti rytais aš dažnai užsuku pas ją į kontorą 
išgerti kavos ir pasidalyti paskalomis. Ji užsiminė apie tuos elektro- 
ninius laiškus, gautus iš Niujorko teisininkų, kurie staiga suskato 
ieškoti geradario darbo, ir pasakė, kad viena gali šiandien pasirodyti 
pokalbio. Išties savotiškai linksma tokiems advokatams kaip mes, 
čionykščiai, matyti stambių firmų teisininkus, bėgančius į kalnus, 
mūsiškius kalnus. Paskui užsukau į areštinę susitikti su vienu klien- 
tu, ir kaip tik tuo metu jūsų bičiulis Romis pasirodė su nauju trofė- 
jumi. Taigi štai kaip. 

— Neketinau sugrįžti į Breidį. Faktiškai, maniau, apsuksiu tą 
raudoną automobiliuką ir nešdinsiuosi iš čia velniop. 

— Ką gi, kai važiuosite pro Dan Springą, sulėtinkite greitį. 

— Nesijaudinkite. 

Stojo tyla, abu žiūrėjo į „Prius“, paskui Donovanas prašneko: 

— Gerai, kava pavaišinsiu aš. Manau, jums bus malonu susipa- 
žinti su Mete. Nesmerkčiau, jeigu išvyktumėte, bet pirmi įspūdžiai 
dažnai būna klaidingi. Breidis — malonus miestukas, o Metė turi 
daug klientų, kuriems jūsų pagalba praverstų. 

— Aš neatsivežiau pistoleto. 

Nusišypsojęs jis nuramino: 

— Ir Metė jo nesinešioja. 

— Tai kokia ji teisininkė? 

— Puiki, visiškai atsidavusi savo klientams, kurių nė vienas 
neišgali jai mokėti. Pabandykite. Bent pasikalbėkite. 

— Mano specialybė — dangoraižių statybų Manhatane finan- 
savimas. Kažin ar esu tikusi kokiai nors kitokiai veiklai, kuria užsi- 
ima Metė. 

— Jūs greitai perprasite ir pamėgsite tą darbą, nes padėsite 
žmonėms, kuriems esate reikalinga, žmonėms, turintiems tikrų 
problemų. 

Samanta giliai atsiduso. Instinktai jai kuždėjo: „Bėk!“ Tačiau 
kur? Bet nuotykių alkis įtikino pamatyti miestelį darsyk. Jeigu jos 
advokatas nešiojasi ginklą, argi tai ne šiokia tokia apsauga? 

— Įtikinote, — pasakė ji. — Laikykite tai savo honoraru. 

— Gerai, sekite paskui mane. 

— Ar turėčiau jaudintis dėl Romio? 

— Ne, pasišnekėjau su juo. Taip pat ir jo pusbrolis. Tik neatsi- 
likite. 


Per trumpą kelionę Pagrindine gatve Samanta pamatė šešis 
šimtmečių sandūros pastatų masyvus, keturi iš jų stūksojo tušti, 
su priklijuotais ant langų blunkančiais skelbimais „Parduodama“. 
Donovano advokatų kontora buvo dviejų aukštų, dideliais langais, 
su smulkiomis raidėmis išdažyta jo pavarde. Antro aukšto balkonas 
išsikišęs virš šaligatvio. Kitapus gatvės ir trimis gyvenamųjų namų 
masyvais toliau glaudėsi metalo dirbinių parduotuvė, dabar — Kal- 
nų pagalbos klinika. Tolimajame, vakariniame, gatvės gale matėsi 
nedideli dailūs teismo rūmai — daugelio žmonių, valdančių Nolan- 
do apygardą, buveinė. 

Juodu užėjo į „Breidžio kepsninę“ ir atsisėdo į kabiną beveik 
salės gilumoje. Jiems einant pro vieną staliuką, trejetas vyrų piktai 
sužiuro į Donovaną, bet šis jų tartum nepastebėjo. Padavėja atnešė 
abiem kavos. Žemai prisilenkusi, Samanta pašnabždėjo: 

— Atrodo, antai tie trys vyrai jūsų nemėgsta. Ar juos pažįstate? 

Donovanas žvilgtelėjo sau per petį, linktelėjo ir atsakė: 

— Breidyje pažįstu visus ir spėčiau, kad trečdalis jų iš visos 
širdies manęs neapkenčia. Kaip jau sakiau, aš keliu ieškinius anglių 
kompanijoms, o anglis čia yra didžiausia darbdavė. Didžiausia darb- 
davė visoje Apaleičijoje. 

— O kodėl joms keliate ieškinius? 

Jis nusišypsojo, nugėrė gurkšnelį kavos ir pasižiūrėjo į laikrodį. 

— Tai paaiškinti šiek tiek užtruktų. 

— Tikrai nesu jau tokia užimta. 

— Ką gi, anglių kompanijos sukuria daugybę problemų, bent 
dauguma jų. Yra pora padorių, bet daugeliui visai nerūpi aplinko- 
sauga ar jų samdomi žmonės. Akmens anglių kasyba — nešvarus 
verslas, visada toks buvo. Bet dabar gerokai blogesnis. Ar ką nors 
girdėjote apie kalno viršaus nukasimą? 

— Ne. 

— Taip pat žinomą kaip atviroji kasyba. Šiuose kraštuose 
akmens anglys pradėtos kasti dar devynioliktame šimtmetyje. Tai 
buvo giluminė kasyba — kalnuose išrausdavo tunelius ir išgaudavo 
anglis. Nuo tada čia kalnakasyba tapo gyvenimo būdu. Mano senelis 
buvo angliakasys, taip pat ir jo tėvas. Mano tėtis — tai kita istorija. 
Šiaip ar taip, tūkstantis devyni šimtai dvidešimtaisiais akmens an- 
glių baseine nuo Pensilvanijos iki Tenesio jau dirbo aštuoni šimtai 
tūkstančių angliakasių. Akmens anglių kasyba — pavojingas dar- 
bas, jos istorija spalvinga. Tai ir darbo jėgos neramumai, profesi- 
nių sąjungų kovos, smurtas, korupcija, įvairios dramos. Giluminė 
kasyba buvo tradicinis anglių išgavimo būdas, kuriam reikėjo daug 
darbo jėgos. Apie tūkstantis devyni šimtai septyniasdešimtuosius 
kompanijos nusprendė išgauti anglis atviruoju būdu ir sutaupyti 
milijonus išlaidų darbo jėgai apmokėti. Atviroji kasyba gerokai pi- 
gesnė nei giluminė, nes reikia mažiau darbininkų. Nūnai liko tik 
aštuoniasdešimt tūkstančių angliakasių ir pusė iš jų dirba žemės 
paviršiuje pas akmens anglių išgavėjus atviruoju būdu. 

Pro šalį praėjo padavėja, ir sekundę Donovanas nutilo. Vėl 
gurkštelėjo kavos, lyg tarp kitko apsižvalgė aplink, palaukė, kol ji 
nutolo, ir pasakojo toliau: 

— Kalno viršaus nukasimas — tai atviroji angliakasyba su ste- 
roidais. Apalačų akmens anglys randamos klodais, lyg kokie pyrago 
sluoksniai. Kalnų viršūnėse auga miškai, po jais yra paviršinio dirvo- 
žemio sluoksnis, paskui uolienos ir galiausiai — akmens anglių klo- 
das. Jis gali būti keturių pėdų storio, gali ir dvidešimties. Kai akmens 
anglių kompanija gauna leidimą atvirajai kasybai, ji įvairia sunkiąja 
įranga visomis priemonėmis atakuoja kalną. Pirmiausia plynai išker- 
tami medžiai — visiškai išnaikinamas miškas, nesistengiant išsau- 
goti vertingų kietmedžio rūšių. Medžiai išstumiami buldozeriu, o 
žemė lieka nuskalpuota. Tas pat nutinka ir paviršiniam dirvožemiui, 
kuris nėra labai storas. Toliau ateina eilė uolienos sluoksniui, jis iš- 
sprogdinamas. Medžiai, paviršinis dirvožemis ir uolienos suverčiami 
į slėnius tarp kalnų ir sudaro vadinamuosius slėnių užpilus. Šie užpi- 
lai sunaikina augaliją, laukinę gyvūniją ir natūralius upokšnius. Dar 
viena ekologinė katastrofa. Jeigu gyvenate pasroviui, jūs paprasčiau- 
siai žlugęs. Kaip netrukus sužinosite, mes visi gyvename pasroviui. 

— Ir tai teisėta? 

— Taip ir ne. Atviroji kasyba teisėta remiantis federaliniu įsta- 
tymu, bet iš tikrųjų tame procese apstu neteisėtų veikų. Per visą 
bjaurią istoriją buvo daugybė reglamentuotojų ir kontrolierių, kurie 
pernelyg artimai bendravo su anglių kompanijomis. Realybė visada 
tokia pati: anglių kompanijos nepaiso kraštovaizdžio ir žmonių, nes 
turi pinigų ir valdžią. 

— Grįžtant prie pyrago. Jūs priėjote prie anglių klodo. 

— Aha, gerai, kai tik anglys surandamos, atgabenama dar dau- 
giau mechanizmų joms išgauti, ištempti viršun, ir toliau sprogdi- 
nama iki kito klodo. Neretai sunaikinama penki šimtai pėdų kalno 
viršaus. Tam reikia palyginti nedaug darbininkų. Faktiškai maža 
brigada vos per kelis mėnesius gali visiškai sunaikinti kalną. 

Padavėja vėl pripylė jų puodelius, ir Donovanas tylomis stebė- 
jo, visiškai nekreipdamas į ją dėmesio. Kai ji išnyko, jis pasilenkė 
šiek tiek žemiau ir tarė: 

— Kai išgautas anglis sunkvežimis išgabena, jos plaunamos, o 
tai dar viena didžiulė bėda. Plaunant anglis susidaro juodas šlamas 
su toksiškais chemikalais ir sunkiaisiais metalais. Tas šlamas dar 
žinomas kaip skystas purvas — šį terminą jūs dažnai girdėsite. Ka- 
dangi jo negalima išvežti, anglių kompanijos skystą purvą kaupia už 
supiltų žemės pylimų esančiuose šlamo arba anglių dulkių ir skysto 
molio purvo tvenkiniuose. Inžinerija aplaidi ir pusgalviška, tad tie 
dalykai nuolat prasiveržia, ir padariniai būna katastrofiški. 

— Arjis laikomas ten ilgai? 

Donovanas gūžtelėjo pečiais ir apsidairė. Jis nesinervino, ne- 
buvo ir įsibaiminęs, tik nenorėjo, kad kas nors nugirstų. Buvo ramus 
ir žodžius tarė šiek tiek kalnietiškai pro nosį. Samanta liko pavergta 
tiek jo pasakojimo, tiek rudų akių. 

— Jis lieka ten amžinai, ir niekam tai nerūpi. Kol pylimas pra- 
siveržia ir toksiškų nuosėdų potvynio banga paplūsta kalnu žemyn į 
namus, mokyklas ir miestelius, viską pakeliui naikindama. Juk esate 
girdėjusi apie garsųjį „Exxon“ tanklaivio „Valdez“ išsiliejimą Aliasko- 
je, kai tas užplaukė ant uolų. Trisdešimt milijonų galonų žaliavinės 
naftos užteršė švarius vandenis. Ištisas savaites tai buvo laikraščių 
pirmųjų puslapių naujiena, visa šalis piktinosi. Prisimenate ūdras, 
padengtas juoda tyre? Bet lažinuosi, jūs nesate girdėjusi apie išsilie- 

jimą Martino apygardoje — didžiausią ekologinę katastrofą ryčiau 
Misisipės. Tai atsitiko prieš aštuonerius metus Kentukyje, kai skys- 
to purvo užtvanka pratrūko ir trys šimtai milijonų galonų dumblo 
užtvindė slėnį. Dešimt kartų daugiau nei išsiliejo iš „Valdez“, bet ša- 
liai tai nebuvo joks įvykis. Ir žinote kodėl? 

— Gerai, kodėl? 

— Kadangi tai Apaleičija. Anglių kompanijos naikina mūsų 
kalnus, miestelius, kultūrą ir gyvenimus, ir tai ne pramanas. 

— Tai kodėl tie vyrukai jūsų taip neapkenčia? 

— Nes jie palaiko atvirąją kasybą. Ji aprūpina darbu, o šiuose 
kraštuose darbo vietų mažai. Jie nėra blogi žmonės, tik menkai in- 
formuoti ir suklaidinti. Kalno viršaus nukasimas naikina mūsų ben- 
druomenes. Vien tik tai nušlavė dešimtis tūkstančių darbo vietų. 
Dėl sprogdinimų, dulkių, kasybos purvo ir užtvindymų žmonės yra 
priversti palikti savo namus. O nuo kalnų dundantys masyvūs sun- 
kvežimiai kelia grėsmę keliuose. Per pastaruosius penkerius metus 
aš teisme įregistravau penkias bylas dėl sąmoningai ar neapgalvo- 
tai sukeltų mirčių — žmones sutraiškė sunkvežimiai, gabenantys 
devyniasdešimt tonų anglių. Daug miestelių paprasčiausiai išnyko. 
Dažnai anglių kompanijos superka aplinkinius namus ir juos nu- 
griauna. Per pastaruosius dvidešimt metų kiekviena apygarda an- 
glių krašte prarado daugybę gyventojų. Ir vis tiek nemažai žmonių, 
tarp jų ir antai tie trys džentelmenai, mano, kad mažai darbo vietų 
yra geriau negu visai jokių. 

— Jeigu jie džentelmenai, kodėl jūs nešiojatės ginklą? 

— Nes kai kurios anglių kompanijos garsėja kaip nusamdan- 
čios galvažudžius. Kad įbaugintų ar dar blogiau, ir tai nieko nauja. 
Klausykite, Samanta, esu anglių krašto sūnus, čionykštis kalnėnas, 
dargi išdidus, ir valandų valandas galėčiau pasakoti apie kruviną Di- 
džiųjų Anglių: istoriją. | 

— Jūs tikrai bijotės dėl savo gyvybės? 

Jis nutilo ir sekundę nukreipė žvilgsnį į šalį. 

— Pernai Niujorke įvykdyta tūkstantis žmogžudysčių. Ar jūs 
bijojotės dėl savo gyvybės? 


* 


Šitaip Jungtinėse Valstijose vadinamos trys stambiausios ir įtakingiausios priva- 
čios akmens anglių gavybos ir realizavimo kompanijos — „Peabody Energy“, „Alpha Natural 
Resources“ ir „Arch Coal“. 

— Iš tikrųjų tai ne. 

Donovanas nusišypsojęs linktelėjo ir tarė: 

— Tas pat ir čia, pernai turėjome tris žmogžudystes, visos su- 
sijusios su metamfetaminu. Paprasčiausiai privalai būti atsargus. 

Jo kišenėje suvibravo mobilusis. Išsitraukęs Donovanas per- 
skaitė žinutę, paskui pasakė: 

— Nuo Metės. Ji jau atsilaisvino iš teismo, sugrįžo į kontorą ir 
yra pasirengusi su jumis susitikti. 

— Palaukite, kaip ji sužinojo, kad būsiu su jumis? 

— Miestelis mažas, Samanta. 


6 SKYRIUS 


ie nuėjo iki Donovano kontoros ir atsisveikindami paspau- 

dė vienas kitam ranką. Samanta jam kaip savo advokatui 
padėkojo už pro bono* atliktą darbą, palydėdama komplimentu dėl 
sėkmingo rezultato. Ir jeigu ji nuspręs užsilaikyti miestelyje keliems 
mėnesiams, juodu vienas kitam pasižadėjo kurią nors dieną „Brei- 
džio kepsninėje“ susitikti priešpiečių. 

Buvo jau beveik penkta valanda po pietų, kai Samanta įstrižai 
perkirto gatvę ir beveik tikėjosi būti už tai areštuota. Žvilgtelėjo į 
vakarus, kur vėlyvos popietės saulę jau buvo beužstoją kalnai. Še- 
šėliai gulė ant miesto ir priminė apie anksti ateinančią žiemą. Sa- 
mantai įžengiant į užgrioztą Teisinės pagalbos klinikos laukiamąjį, 
virš durų dzingtelėjo varpelis. Iš popieriais apkrauto rašomojo stalo 
matėsi, kad paprastai prie jo kas nors sėdi — atsiliepia į telefono 
skambučius ir pasitinka klientus, — bet šiuo metu priimamasis 
buvo tuščias. Ji apsidairė, palaukė, įvertino aplinką. Klinikos išdės- 
tymas paprastas: tiesiai per kontoros, — anksčiau dešimtmečius 
buvusios miestelio metalo dirbinių parduotuvės, — vidurį ėjo siau- 
ras koridorius. Viskas atrodė ir jautėsi sena bei gerokai nuzulinta. 
Sienos — kalkėmis dažytos pertvaros, ne visai siekiančios iki pat 
lubų, apmuštų varinėmis plytelėmis. Grindis klojo plona, apdrisku- 
si kiliminė danga. Baldai, bent priimamajame, — vienas prie kito 
prastai derančių likučių iš blusų turgaus rinkinys. Tačiau ant sienų 
buvo demonstruojama įdomi vietinių dailininkų aliejumi ir pastele 
tapytų paveikslų kolekcija — viskas parduodama už labai nuosai- 
kias kainas. 


* 


Lot. visas posakis pro bono publico — visuomenės labui, t. y. už dyką (teisės terminas). 

Meno kūriniai. Ankstesniais metais visateisiai „Scully R 
Pershing“ firmos partneriai kariavo dėl vieno interjero dizainerio 
pasiūlymo išleisti du milijonus dolerių kažkokiems gluminantiems 
avangardistiniams paveikslams nupirkti ir ketino juos pakabinti 
pagrindinėje fojė. Galiausiai dizaineris buvo išvytas, paveikslai už- 
miršti, o pinigai pasidalyti premijoms. 

Koridoriaus viduryje vienos durys atsidarė ir pro jas basomis 
išžengė žema, apkūnoka moteris. 

— Kaip spėju, jūs Samanta, — prašneko ji, eidama prie vieš- 
nios. — Aš — Metė Vajat. Girdėjau, Nolando apygardoje jus pasiti- 
ko gana šiurkščiai. Labai apgailestauju. 

— Malonu susipažinti, — pasisveikino Samanta. 

Ji stovėjo išpūtusi akis į šviesiai rožinius kvadratiniais lęšiais 
skaitomuosius akinius, kuriuos Metė buvo nustūmusi ant paties 
nosies galo. Rožiniai akinių rėmeliai derėjo prie rožinių jos plaukų 
galiukų. Patys plaukai buvo trumpi, styrantys, dažyti baltai. Taip at- 
rodančio žmogaus Samanta dar niekada nebuvo regėjusi, tačiau mo- 
ters išvaizda darė įspūdį — bent čia. Žinoma, Manhatane jai teko 
matyti ir originaliau atrodančių asmenybių, bet tik ne teisininkų. 

— Čion, — pakvietė Metė ir pamojo į savo kabinetą. Vos tik 
įėjusi vidun, ji uždarė duris ir pasakė: — Turbūt tas kvaišis Romis 
turės kokį žmogų sužeisti, kol šerifas ko nors imsis. Labai apgailes- 
tauju. Sėskitės. 

— Viskas gerai. Man nenutiko nieko bloga, o dabar daug metų 
galėsiu pasakoti tą istoriją. 

— Tikrai taip. Ir jeigu čia pagyvensite ilgiau, prisirinksite daug 
istorijų. Pageidautumėte kavos? 

Vajat atsisėdo į supamąjį krėslą prie rašomojo stalo, iš pažiūros 
puikiai sutvarkyto. 

— Ne dėkui. Ką tik gėriau kavos su jūsų sūnėnu. 

— Taip, žinoma. Labai džiaugiuosi, kad susipažinote su Do- 
novanu. Jis čia pas mus vienas iš šviesesnių reiškinių. Žinote, aš 
faktiškai jį užauginau. Tragiška šeima ir šiaip. Donovanas visiškai 
atsidavęs savo darbui ir gana malonus pažiūrėti, kaip jums atrodo? 

— Jis mielas, — atsargiai pasakė Samanta, nenorėdama ko- 
mentuoti Donovano išvaizdos ir pasiryžusi likti nuošaly nuo jo šei- 
mos tragedijos. 


54 


— Kad ir kaip, štai kokie reikalai. Rytoj turiu susitikimą su 
kitu atstumtuoju iš Volstrito. Žinote, negaliu gaišti daug laiko po- 
kalbiams. Šiandien gavau dar keturis elektroninius laiškus ir lio- 
viausi į juos atsakinėti. Rytoj pasikalbėsiu su tuo vyruku, o paskui 
mūsų taryba išsirinks laimėtoją. 

— Aišku. Kas sudaro tarybą? 

— Tik Donovanas ir aš. Anetė, dar viena teisininkė, irgi daly- 
vautų pokalbiuose, bet yra išvykusi iš miesto. Mes sukamės gana 
sparčiai, nedaug biurokratizmo. Jeigu apsispręsime dėl jūsų, kada 
galite pradėti? 

— Nežinau. Viskas klostosi labai greitai. 

— Maniau, šiomis dienomis nesate pernelyg užsiėmusi. 

— Teisybė. Turbūt galėčiau pradėti anksčiau, bet norėčiau 
dienos ar dviejų apie tai pagalvoti, — pasakė Samanta, mėgindama 
patogiau įsitaisyti ant kietos medinės kėdės, krypuojančios jai al- 
suojant. — Tik nesu tikra... 

— Gerai, viskas puiku. Nauja stažuotoja mums nėra naujiena. 
Esame jų turėję ir anksčiau. Prieš kurį laiką dvejus metus turėjome di- 
plomuotą padėjėją, pagal kilmę — iš šio anglių baseino. Po Teisės fa- 
kulteto Stanforde baigimo nusamdytą stambios firmos Filadelfijoje. 

— Ką gijis čia veikė? 

— Ji. Evelina. Dirbo prie „pajuodusių plaučių ir saugos kasyklo- 
se bylų. Stropi darbuotoja, labai protinga, bet paskui po dvejų metų 
išvyko ir paliko mus su krūva nebaigtų bylų. Įdomu, ar ir ji šiomis 
dienomis atsidūrė gatvėje. Ten, šiaurėje, turėtų būti baisu. 

— Taip ir yra. Atleiskite, kad tai sakau, ponia Vajat, bet... 

— Vadinkite mane Mete. 

— Gerai, Mete, bet neatrodo, kad pernelyg žavėtumėtės min- 
timi apie stažuotoją. 

— Ak, atleiskite. Apgailestauju. Ne, iš tiesų mums reikia vi- 
sokeriopos pagalbos, kokią tik pavyktų pasitelkti. Telefonu jums 
sakiau, jog šiose vietose netrūksta vargšų žmogelių, kamuojamų 
teisinių problemų. Samdytis advokatų jie neišgali. Nedarbas didelis, 
metamfetamino vartojimas dar didesnis, o anglių kompanijos labai 
sumanios, kai tenka surasti naujų būdų žmonėms apgauti. Brangio- 
ji, patikėkite manimi, mums reikia visokeriopos pagalbos, kokią tik 
galime gauti. 

— Ką aš veiksiu? 

— Viską, pradedant telefono skambučių priėmimu, korespon- 
dencijos peržiūrėjimu ir baigiant ieškinių federaliniame teisme įre- 
gistravimu. Iš jūsų gyvenimo aprašymo matyti, kad esate licencijuo- 
ta ir Virdžinijoje, ir Niujorke. 

— Po Teisės fakulteto stažavausi pas vieną teisėją Kolumbijos 
apygardoje ir išlaikiau Virdžinijos advokatūros egzaminus. 

— Ar per pastaruosius trejus metus matėte teismo salę iš vi- 
daus? 

— Ne. 

Metė kiek padvejojo, lyg tai galėtų nutraukti sandorį. 

— Ką gi, turbūt vienu atžvilgiu jums pasisekė. Nemanau, kad 
esate buvusi ir areštinėje. 

— Iki šios popietės — ne. 

— Ak, tiesa. Vėlgi, apgailestauju dėl to. Jūs greitai perprasite. 
Kokio pobūdžio veikla užsiėmėte Niujorke? 

Samanta giliai atsikvėpė, pagalvojo, kaip geriau išsisukti nuo 
atsakymo, kad ja patikėtų. Nieko nepavyko sugalvoti, tad ji pasakė: 

— Dirbau komercinio nekilnojamojo turto srityje, tiesą sa- 
kant, gana nuobodūs dalykai. Nepaprastai nuobodūs. Mes atsto- 
vavome grupei nemalonių turčių, statančių aukštus pastatus palei 
visą Rytinę pakrantę, daugiausia Niujorke. Kaip vidurinio lygmens 
bendradarbė paprastai peržiūrinėdavau finansavimo sutartis su 
bankais, storus kontraktus, kuriuos kažkas turėdavo parengti ir pa- 
tikrinti korektūrą. 

Metės akys virš rožinių kampuotų akinių rėmelių reiškė tikrą 
gailestį. 

— Skamba pasibaisėtinai. 

— Taip buvo ir tebėra, spėju. 

— Jums palengvėjo, kad nuo to nutolote? 

— Jei atvirai, tai nežinau, kaip jaučiuosi, Mete. Prieš mėnesį 
paknopstom bėgau lyg žiurkių lenktynėse, alkūnėmis stumdydama 
kitus ir pati jų stumdoma, lėkiau kažin ko link. Net nebepajėgiu 
prisiminti kur. Tvenkėsi juodi debesys, bet mes buvome pernelyg 
užversti darbu, kad tai pastebėtume. Paskui „Lehman“ nugrimzdo, 
ir dvi savaites aš bijojau savo šešėlio. Visi dirbome dar uoliau, vilda- 
miesi, kad kas nors pastebės, vildamiesi, kad šimtas darbo valandų 

per savaitę mus išgelbės, o devyniasdešimt — ne. Staiga viskas buvo 
baigta, ir mus išmetė į gatvę. Be išeitinės kompensacijos, be nieko. 
Be nieko, tik su keliais pažadais, kuriuos abejoju, ar kas nors tesės. 

Atrodė, tartum Metė tuoj pravirks. 

— Ar sugrįžtumėte atgal? 

— Šiuo metu nežinau. Nemanau. Darbo nemėgau, nemėgau 
daugelio žmonių firmoje ir tikrai nemėgau klientų. Liūdna, daugelis 
mano pažįstamų teisininkų jaučia tą patį. 

— Ką gi, brangioji, čia, Kalnų teisinės pagalbos klinikoje, mes 
mylime savo klientus, ir jie myli mus. 

— Neabejoju, jie kur kas malonesni nei tie, su kuriais turėjau 
reikalų aš. 

Metė žvilgtelėjo į savo laikroduką šviesiai geltonu ciferblatu, 
pritvirtintą prie riešo žaliu viniliniu dirželiu, ir paklausė: 

— Ką planuojate šįvakar? 

Samanta gūžtelėjo pečiais ir papurtė galvą. 

— Taip toli į priekį dar nemąsčiau. 

— Kągi, juk tikrai šiąnakt negalite važiuoti atgal į Vašingtoną. 

— Romis dirba ir naktinę pamainą? Ar keliai saugūs? 

Metė susijuokė ir pasakė: 

— Keliai nepatikimi. Jums negalima važiuoti. Pirmiausia papie- 
taukime, o paskui žiūrėsime. 

— Ne, rimtai, aš negaliu... 

— Niekai, Samanta, dabar esate Apaleičijoje, giliai kalnuose, ir 
per pietus mes neišprašome svečių. Mano namai čia pat už kampo, 
o vyras puikiai gamina valgį. Verandoje išgersime ir pasikalbėsime 
apie reikalus. Papasakosiu viską, ką būtina žinoti apie Breidį. 

Metė susirado batus ir užrakino kabinetą. Pasakė, kad Saman- 
tos tojota bus saugi ten, kur yra pastatyta — Pagrindinėje gatvėje. 

— Į darbą aš einu pėsčiomis, — aiškino Metė. — Tai beveik ir 
visa mano mankšta. 

Parduotuvės ir įstaigos jau buvo uždarytos. Dviejose kavinėse 
negausūs lankytojai mėgavosi ankstyvaisiais pietumis. 

Jiedvi plumpavo į kalvos šlaitą, prasilenkdamos su vaikais ir 
akimis palydimos sėdinčių priebučiuose kaimynų. Už dviejų kvartalų 
įsuko į Trečiąją gatvę — po lapija glaudėsi išsirikiavę dailūs šimtme- 
čių sandūros stiliaus raudonų plytų namukai, beveik visi vienodi, su 


57 


baltais priebučiais ir smailiašelmeniais šlaitiniais stogais. Samanta 
norėjo leistis į kelią, važiuoti atgal link Abingdono, kur prie magis- 
tralių sankryžos buvo pastebėjusi keletą motelių. Bet Metės svetingo 
kvietimo negalėjo mandagiai atsisakyti. 

Česteris Vajatas supamajame krėsle skaitė laikraštį, ir Metė su- 
pažindino jį su Samanta. 

— Aš jai pasakiau, kad tu puikiai gamini valgį, — prisipažino 
Metė. 

— Spėju, tai reiškia, kad aš ruošiu pietus, — nusišiepė jis. — 
Sveika atvykusi. 

— Irji išalkusi, — pridūrė Metė. 

— Ko pageidautumėte? — paklausė Česteris. 

— Man viskas tinka, — atsakė Samanta. 

Metė pasiūlė: 

— Gal keptą viščiuką su ispaniškai paruoštais ryžiais? 

— Kaip tik apie tai ir galvojau, — prisipažino Česteris. — No- 
rėtumėte taurę vyno? 

Valandą jie gėrė raudonąjį vyną, per tą laiką sutemo. Saman- 
ta gurkšnojo pamažu, nenorėjo padauginti, nes nerimavo, kad dar 
gali tekti vairuoti. Atrodė, Breidyje nėra jokių viešbučių ar motelių. 
Miestelio aplinka, liudijanti apie nuosmukį, vertė abejoti, ar kur 
nors įmanoma rasti tinkamą kambarį. Jiems besišnekant Samanta 
atsargiai šio to paklausinėjo ir sužinojo, kad Vajatai turi du suau- 
gusius vaikus, jie po koledžo pabėgo iš šių vietų. Yra trys anūkai, 
kuriuos retai mato. Donovanas jiems kaip sūnus. Česteris — jau į 
pensiją pasitraukęs pašto tarnautojas, dešimtmečius pristatinėjo į 
kaimo vietoves laiškus, todėl pažįsta visus. Dabar savanoriškai dir- 
ba aplinkosaugos grupėje, kuri stebi atvirąją kasybą ir registruoja 
teisme skundus dėl daugybės biurokratizmo. Jo tėvas ir senelis ka- 
daise buvo angliakasiai. Metės tėvas beveik trisdešimt metų išdirbo 
šachtose, kol šešiasdešimt vienerių pasimirė nuo pajuodusių plau- 
čių ligos. 

— Man dabar irgi šešiasdešimt vieneri, — pasakė ji. — Buvo 
baisu. 

Kol moterys kalbėjosi, Česteris vis įsmukdavo į virtuvę pasi- 
žiūrėti viščiuko, paskui sugrįždavo ir įpildavo vyno. Sykį, jam pasi- 
šalinus, Metė nuramino: 

— Nesijaudinkite, brangioji, mes turime laisvą miegamąjį. 

— Ne, tikrai, aš... 

— Prašau, aš primygtinai kviečiu. Patikėkite manimi, mieste- 
lyje nėra padoraus kambario. Pora prastos reputacijos landynių, ku- 
riose mokama už valandą, bet net ir jos jau beužsidarančios. Matyt, 
reikalai prasti. Žmoneliai, anksčiau patylomis išsmukdavę į motelį 
slaptam seksui, dabar paprasčiausiai kartu apsigyvena ir žaidžia na- 
mus. 

— Vadinasi, šiose vietose yra sekso? — paklausė Samanta. 

— Taip tikėčiausi. Mano motina pagimdė septynis vaikus. Čes- 
terio — šešis. Nelabai yra daugiau ką veikti. Ir šiuo metų laiku, rug- 
sėjį ir spalį, jie gimsta it triušiai. 

— Kodėl? 

— Tuoj po Kalėdų siautėjo smarki audra. 

Pro tinklines duris pasirodė Česteris ir paklausė: 

— Apie ką gi mes kalbame? 

— Apie seksą, — atsakė Metė. — Samanta nustebusi, kad čio- 
nykščiai užsiima seksu. 

— Kai kurie — taip, — patvirtino Česteris. 

— Ir aš taip girdėjau, — šyptelėjo Metė. 

— Ne aš pradėjau kalbą apie seksą, — gynėsi Samanta. — 
Metė užsiminė apie laisvą miegamąjį. 

— Taip, ir jis jūsų. Tik užsirakinkite duris, ir mes išvengsime 
nemalonumų, — pasakė Česteris, vėl pradingdamas į namą. 

— Jis nekenksmingas, patikėkite, — šnibžtelėjo Metė. 

Užėjo atsisveikinti Donovanas, laimė, jis tos pokalbio dalies 
negirdėjo. Donovanas gyveno „užmiesty ant kalno“ ir iš kontoros 
ėjo į namus. Atsisakė pasiūlyto vyno ir po penkiolikos minučių išė- 
jo. Atrodė išsiblaškęs ir paaiškino esąs pavargęs. 

— Vargšelis, — atsiduso Metė. — Su žmona kartu negyvena. 
Ji su jųdviejų dukra, penkiamete, turbūt žaviausia mažyle, kokią 
kada nors būtumėte mačiusi, sugrįžo į Roanoką. Jo žmona, Džudė, 
taip ir nepritapo čia, gyvenimas kalnuose jai tiesiog įgriso iki kaklo. 
Dėljų aš nekaip jaučiuosi, o kaip tu, Česteri? 

— Tiesą sakant, irgi, — pritarė Česteris. — Džudė nuostabus 
žmogus, bet ji čia nesijautė laiminga. Paskui, kai prasidėjo nemalo- 
numai, kažkaip palūžo. Kaip tik tada ir išvyko. 


59 


Kelias sekundes žodis „nemalonumai“ pakibo ore, ir kai nė vie- 
nas iš Vajatų neketino tos temos tęsti, Česteris pasakė: 

— Pietūs paruošti. 

Samanta nusekė paskui juos į virtuvę, kur stalas buvo padeng- 
tas trims žmonėms. Česteris patiekė iš orkaitės garuojantį viščiuką 
su ryžiais ir naminėmis bandelėmis. Metė stalo vidury padėjo du- 
benį salotų ir iš didelio plastikinio ąsočio visiems pripylė vandens. 
Matyt, vyno jau pakako. 

— Kvepia nuostabiai, — pagyrė Samanta, išsitraukdama kėdę 
ir atsisėsdama. 

— Pati įsidėkite salotų, — paragino Metė, užsitepdama svies- 
tu bandelę. 

Jie ėmė valgyti, ir minutėlę pokalbis apmalšo. Samanta norėjo 
pakalbėti apie šeimininkų reikalus, ne savo, bet jai nespėjus jiems 
užbėgti už akių Česteris prašneko pirmas: 

— Samanta, papasakokite apie savo šeimą. 

Nusišypsojusi ji mandagiai atsakė: 

— Na, nėra daug apie ką kalbėti. 

— Ak, gerai, mes jums padėsime, — nusijuokė Metė. — Juk 
užaugote Kolumbijos apygardoje, tiesa? Tai turėjo būti įdomu. 

Samanta palietė svarbiausius dalykus: vienturtė dviejų ambi- 
cingų teisininkų duktė, privilegijuotas auklėjimas, privačios mo- 
kyklos, bakalauro laipsnis Džordžtauno universitete, jos tėvo ne- 
malonumai, apkaltinimas ir įkalinimas, pažeminimas dėl išsamiai 
nušviesto jo kryčio iš įtakingumo viršūnių. 

— Man regis, aš tai prisimenu, — pasakė Česteris. 

— Viskas buvo spaudoje. 

Ji papasakojo, kaip lankė tėvą kalėjime, nors jis ir atkalbinėjo. 
Kančia dėl tėvų skyrybų, noras išsidanginti iš K. A. ir kuo toliau nuo 
jų, Teisės fakultetas Kolumbijos universitete, stažuotė pas federali- 
nį teisėją, susiviliojimas Didžiąja Teise ir treji mažiau nei malonūs 
metai „Scully 8: Pershing firmoje. Mėgo Manhataną ir neįsivaizda- 
vo gyvenimo kur nors kitur, bet dabar jos pasaulis apsivertė ir, ką gi, 
nesanti tikra dėl ateities. Samantai kalbant, Česteris ir Metė atidžiai 
ją stebėjo ir gaudė kiekvieną žodį. Papasakojusi ganėtinai, ji įsidėjo į 
burną kąsnį viščiuko ir ketino ilgai kramtyti. 

— Tikrai bjauru taip elgtis su žmonėmis, — tarė Česteris. 

— Patikimi tarnautojai paprasčiausiai išmesti į gatvę, — pri- 
dūrė Metė, palinguodama galvą, tarsi negalėtų patikėti ir tam ne- 
pritartų. 

Samanta linktelėjo ir toliau kramtė. Jai nereikėjo to visko pri- 
minti. Kai Česteris įpylė dar vandens, ji paklausė: 

— Ar visas geriamasis vanduo iš butelių? 

Kažkodėl tai juos pralinksmino. 

— O, taip, — atsakė Metė, — niekas čionykščio vandens ne- 
geria. Mūsų bebaimiai reglamentuotojai tvirtina, kad jį gerti saugu, 
bet niekas jais netiki. Mes juo prausiamės, skalbiame drabužius ir 
kai kurie žmonės valosi dantis, bet tik ne aš. 

Česteris paaiškino: 

— Daugelį mūsų sraunių upokšnių, upių ir šaltinių atviroji ka- 
syba užteršė. Aukštutinius vandens telkinius, kurie sudaro ištakas, 
užpylė nustumti į slėnius užpilai. Skysto purvo tvenkiniai prasi- 
sunkia į giliuosius šaltinius. Degant anglims susidaro tonos pelenų, 
kompanijos juos suverčia į mūsų upes. Taigi, Samanta, negerkite 
vandens iš čiaupo. 

— Supratau. 

— Štai kodėl mes geriame tiek daug vyno, — pasakė Metė. — 
Manau, Česteri, išgersiu dar taurę, jeigu tu ne prieš. 

Česteris, kuris kartu buvo virtuvės šefas ir barmenas, nedve- 
jodamas pačiupo nuo darbastalio butelį. Kadangi jau nereikės vai- 
ruoti, Samanta sutiko išgerti dar vieną taurę. Beveik akimirksniu 
vynas tartum mušė Metei į galvą, ir ji padėjo kalbėti apie savo veiklą 
ir prieš dvidešimt šešerius metus įkurtą Teisinės pagalbos kliniką. 
Ją Samanta apipylė daugybe klausimų, skatindama pasakoti toliau, 
nors pagalbos iš šalies nė nereikėjo. 

Jaukios virtuvės šiluma, tebetvyrantis kepto viščiuko aroma- 
tas, namie gaminto valgio skonis, svaigstanti nuo vyno galva, dviejų 
nepaprastai svetingų šeimininkų atvirumas ir pažadėta šilta lova — 
viskas susidėjo, ir pirmą kartą per daug mėnesių Samanta išties nu- 
siramino. Didmiestyje ji negalėdavo atsipalaiduoti, nes kiekvieną 
prastovos akimirką fiksuodavo laikrodis. Pastarąsias tris savaites 
neišsimiegodavo. Viešėdama pas tėvus jautėsi įsitempusi. Šešių 
valandų kelionė prie vairo irgi vertė nervintis. Paskui epizodas su 


61 


Romiu. Galiausiai Samanta pajuto savo sunkumus atlėgstant. Stai- 
ga atsirado apetitas. Įsidėjo dar viščiuko, tuo labai pradžiugindama 
šeimininkus. 

Ji paklausė: 

— Anksčiau priebutyje, kai kalbėjomės apie Donovaną, užsi- 
minėte apie „nemalonumus“. Ar tai draudžiama tema? 

Vajatai susižvalgė ir abu gūžtelėjo pečiais. Šiaip ar taip, mieste- 
lis mažas, ir mažai kas buvo draudžiama. Česteris neskubėjo atsaky- 
ti ir įsipylė dar vyno. Pastūmusi lėkštę, Metė tarė: 

— Taip, Donovano, gyvenimas buvo sunkus. 

— Jeigu tai pernelyg asmeniška, galite nekalbėti, — pasakė 
Samanta, bet tik iš mandagumo. Ji norėjo išgirsti šią istoriją. 

Metė nesidavė atgrasoma. Nuleido negirdomis Samantos pa- 
siūlymą ir tęsė toliau. 

— Tai jokia paslaptis, visi ją gerai žino, — tarė nepaisydama 
konfidencialumo. — Donovanas — mano sesers Rozos sūnus, ve- 
lionės sesers, apgailestauju pasakyti. Sesuo mirė, kai jam buvo še- 
šiolika. 

— Tai ilga istorija, — pridūrė Česteris, lyg ją būtų pernelyg 
sunku visą deramai papasakoti. 

Metė jo žodžių tartum neišgirdo. 

— Donovano tėvas, Vebsteris Grėjus, dar yra gyvas ir kažkur 
gyvena. Čia, kaimynystėje, Kario apygardoje, jis yra paveldėjęs tris 
šimtus akrų žemės, kuri visada priklausė Grėjų giminei, tai siekia 
net devyniolikto šimtmečio pradžią. Žemė graži: kalvos, kalnai, 
upokšniai ir slėniai, — tiesiog nuostabi ir nepaliesta. Kaip tik ten 
gimė bei užaugo Donovanas ir jo brolis Džefas. Jo tėvas ir senelis 
Kertis Grėjus imdavo vaikus į mišką, kai tik šie pajėgė vaikščioti — 
medžioti, žvejoti ir tyrinėti. Kaip ir daug kitų vaikų Apaleičijoje, jie 
užaugo ant tos žemės. Gamta čia graži, kiek to grožio dar yra likę, 
bet Grėjaus valda buvo kažkuo ypatinga. Kai Roza ištekėjo už Vebs- 
terio, mes ten vykdavome į giminės iškylas ir susibūrimus. Prisime- 
nu, kaip Donovanas, Džefas, mano vaikai ir visi pusbroliai maudy- 
davosi Kreivajame upokšnyje netoli mūsų pamėgtos stovyklavietės. 

Pauzė, atsargus gurkšnelis vyno ir Metė tęsė toliau: 

— Kertis mirė tūkstantis devyni šimtai aštuoniasdešimtai- 
siais, ir žemę paveldėjo Vebsteris. Kertis buvo angliakasys, dirbo 

šachtose, kietas profesinės sąjungos žmogus. Jis tuo didžiavosi, 
kaip daugelis iš vyresniosios kartos. Bet Kertis niekada nenorėjo, 
kad Vebsteris dirbtų kasyklose. Kaip paaiškėjo, Vebsteriui ne itin 
rūpėjo bet koks darbas, jis blaškėsi iš vienos vietos į kitą ir nieko 
daug nepasiekė. Šeima vos sudurdavo galą su galu, o jo santuoka 
su Roza pradėjo gerokai klibėti. Vyras ėmė gerti, ir tai sukėlė dar 
daugiau problemų. Sykį šešis mėnesius sėdėjo kalėjime už prekių 
vagystę, šeima kone badavo. Mes be galo dėl jų jaudinomės. 

— Vebsteris nebuvo geras žmogus, — pridūrė Česteris, pasa- 
kydamas tai, kas ir taip buvo aišku. 

— Aukščiausias jų valdos taškas buvo vadinamas Grėjaus kal- 
nu. Trijų tūkstančių pėdų aukščio, apaugęs kietmedžio mišku. Kal- 
nakasybos kompanijos žino, kur Apaleičijoje slūgso kiekvienas sva- 
ras anglių, prieš dešimtmečius atliko geologinę žvalgybą. Ir nebuvo 
jokios paslapties, kad Grėjaus kalne slypi storiausi šiose vietose an- 
glių klodai. Vebsteris buvo užsiminęs, kad ketina dalį savo žemės 
išnuomoti kalnakasybai, bet mes paprasčiausiai juo netikėjome. 
Atviroji kasyba jau buvo čia pat ir kėlė susirūpinimą. 

— Tačiau ne tokį, kaip dabar, — pridūrė Česteris. 

— O, ne, ne tokį. Šiaip ar taip, nieko nepasakęs savo šeimai, 
Vebsteris pasirašė nuomos sutartį su „Vayden Coal“ kompanija iš 
Ričmondo dėl paviršinės kasyklos Grėjaus kalne. 

— Man terminas „paviršinė kasykla“ nepatinka, — pareiškė 
Česteris. — Skamba pernelyg teisėtai. Tai ne kas kita, kaip tik plėš- 
rioji kasyba. 

— Vebsteris buvo atsargus ir nekvailas. Jis matė galimybę už- 
sidirbti šiek tiek pinigų ir nusisamdė gerą advokatą nuomos sutar- 
čiai parengti. Nuo kiekvienos tonos Vebsteris gautų po du dolerius, 
o tai anais laikais buvo gerokai daugiau, nei uždirbdavo kiti. Dieną 
prieš pasirodant buldozeriams Vebsteris pagaliau viską papasakojo 
Rozai ir berniukams. Piešė gražiomis spalvomis, sakė, kad anglių 
kompaniją atidžiai prižiūrės reglamentuotojai ir teisininkai, kad 
žemė bus susigrąžinta, kai anglių nebeliks, o dideli pinigai daugiau 
nei kompensuos trumpalaikius nepatogumus. Roza tą vakarą ašaro- 
dama paskambino man. Mūsų kraštuose nuosavybių savininkai, 
parsiduodantys anglių kompanijoms, nėra itin gerbiami, ir sesuo 

baisėjosi, ką pagalvos kaimynai. Ji taip pat nerimavo dėl jų žemės. 
Pasakė, kad Vebsteris ir Donovanas aršiai susikivirčijo, kad dedasi 
baisūs dalykai. Ir tai buvo tik pradžia. Kitą rytą buldozeriai įdundėjo 
į Grėjaus kalno viršūnę ir pradėjo... 

— Prievartauti žemę, — pridūrė Česteris, linguodamas galva. 

— Taip, ir dar daugiau. Plynai iškirto mišką, nuskuto švariai, 
o tūkstančius kietmedžių suvertė į slėnius. Paskui nugrandė pavir- 
šinę dirvą ir sustūmė virš medžių. Kai pradėjo sprogdinti, laisvėn 
išsiveržė visas pragaras. 

Metė nugėrė vyno, ir toliau į pasakojimą įsiterpė Česteris: 

— Žemai slėnyje, prie Kreivojo upokšnio, jie turėjo nuostabų 
seną namą. Šeimai jis priklausė dešimtmečius. Man regis, Kerčio 
tėvas jį pastatė apie šimtmečių sandūrą. Pamatai buvo iš akmens, 
ir netrukus jie pradėjo skilinėti. Vebsteris pakėlė triukšmą anglių 
kompanijai, bet tik tuščiai gaišo laiką. 

Pasakojimą vėl tesė Metė: 

— Slėniuose apie kalną tvyrojo tirštos dulkės, nelyginant migla. 
Roza labai nervinosi, ir aš dažnai pas ją nuvykdavau. Kelis kartus per 
dieną, kai sprogdindavo, drebėdavo žemė. Namas pradėjo svirti, nebe- 
užsidarydavo durys. Nėra ko nė kalbėti, šeimai ir santuokai tai buvo 
košmaras. Kai „Vayden“ nukasė kalno viršūnę, apie tris šimtus pėdų, 
aptiko pirmąjį klodą, o kai galiausiai pradėjo nuo kalno gabenti an- 
glis, Vebsteris ėmė reikalauti savo čekių. Kompanija vis delsė, paskui 
atsiuntė išmoką ar dvi. Toli gražu ne tiek, kiek Vebsteris tikėjosi. Jis 
kreipėsi į savo advokatus, anglių kompaniją tai labai suerzino. Prasi- 
dėjo karas, ir visi žinojo, kas jį laimės. 

Prisimindamas tą košmarą Česteris lingavo galva. 

— Upokšnis buvo užpiltas ir išdžiūvo, — kalbėjo jis. — Štai 
kaip atsitinka. Per pastaruosius dvidešimt metų Apaleičijoje mes 
praradome per tūkstantį mylių upių ir upelių ištakų. Tiesiog siau- 
binga. 

Vėl prašneko Metė: 

— Galiausiai Roza pabėgo. Ji su berniukais persikėlė gyventi 
pas mus, bet Vebsteris nesutiko išvykti. Jis gėrė ir elgėsi kaip pa- 
mišėlis. Sėdėdavo priebutyje su šratiniu šautuvu, jeigu prisiartintų 
kas nors iš kompanijos. Roza dėl jo nerimavo, tad sugrįžo su vai- 
kais namo. Jis pažadėjo namą suremontuoti ir viską sutaisyti, kai 

tik gaus pinigus. Vebsteris įregistruodavo prieš reglamentuotojus 
skundus ir net iškėlė „Vayden“ ieškinį, bet kompanija teisme jį su- 
vystė. Anglių kompaniją sunku įveikti. 

— Jų vandens šulinys buvo užterštas siera. Ore nuolatos tvy- 
rojo tirštos dulkės, kurias kėlė sprogdinimai ir anglis gabenantys 
savivarčiai, — papildė Česteris. — Paprasčiausiai nebuvo saugu, tad 
Roza vėl išvyko. Kelias savaites su berniukais gyveno motelyje, pas- 
kui persikėlė čia, dar vėliau — kažkur kitur. Taip tęsėsi apie metus, 
ar ne, Mete? 

— Mažų mažiausiai. Kalnas vis traukėsi, nes buvo atrandamas 
klodas po klodo. Buvo šleikštu matyti jį išnykstant. Akmens anglių 
kaina kilo, tad „Vayden“ kasė kaip pašėlę, septynias dienas per savaitę, 
pasitelkę visus turimus įrenginius ir savivarčius. Vieną dieną Vebste- 
ris gavo trisdešimties tūkstančių dolerių čekį. Jo advokatas čekį nu- 
siuntė atgal kartu su griežtu reikalavimu. Ir tada čekiai baigėsi. 

— Staiga viskas baigėsi, — pasakė Česteris. — Akmens anglių 
kaina smarkiai smuko, ir pernakt „Vayden“ dingo. Vebsterio advo- 
katas pateikė kompanijai keturių šimtų tūkstančių dolerių sąskaitą 
ir iškėlė dar vieną ieškinį. Maždaug po mėnesio „Vayden“ įregistra- 
vo teisme bankrotą ir išėjo sausa. Paskui buvo pertvarkyta į naują 
kompaniją, kuri tebeveikia ir dabar. Priklauso kažkokiam Niujorko 
milijardieriui. 

— Vadinasi, šeima liko be nieko? — paklausė Samanta. 

— Beveik, — atsakė Metė. — Su keliais menkais čekiais, gau- 
tais iš pradžių, bet tai tik dalelė to, kas buvo sutarta pagal nuomą. 

— Toks triukas akmens anglių baseinuose mėgstamas, — pri- 
dūrė Česteris. — Kompanija kasa anglis, paskui paskelbia bankrotą, 
kad galėtų išvengti išmokų ir nevykdyti įsipareigojimų. Paprastai ji 
anksčiau ar vėliau vėl pasirodo pakeitusi pavadinimą. Tie patys pras- 
ti aktoriai, tik naujas logotipas. 

— Bjauru, — pakomentavo Samanta. 

— Ne, tokie yra įstatymai. 

— Kas nutiko šeimai? 

Česteris ir Metė apsimainė liūdnais žvilgsniais. 

— Česteri, tu papasakok, — paragino Metė ir nugėrė vyno. 

— Netrukus po to, kai „Vayden“ išsidangino, užėjo smarkus lie- 
tus ir prasidėjo potvynis. Kadangi upokšniai ir upės užpilti, vanduo 

ieško kitų kelių. Užtvindymas — didžiulė problema, švelniausiai sa- 
kant. Purvo, medžių ir paviršinio dirvožemio lavina plūstelėjo per 
slėnį ir nunešė Grėjų namą. Jį sutraiškė ir išbarstė mylias pasroviui. 
Laimė, tuo metu name nieko nebuvo, jis jau buvo negyvenamas, net 
Vebsteris nebegalėjo jame likti. Dar vienas ieškinys teisme, dar kar- 
tą tuščiai išeikvoti laikas ir pinigai. Bankroto įstatymai kompani- 
joms nelyginant teflonas keptuvėje — apsaugo nuo pražūtingo po- 
veikio. Vieną saulėtą dieną Roza išvažiavo ir susirado kelis akmenis 
iš namo pamatų. Paskui išsirinko vietą ir nusižudė. 

Samanta aiktelėjo, pasitrynė kaktą ir sumurmėjo: 

— O, ne. 

— Vebsteris dingo. Kai paskutinį kartą apie jį girdėjome, gy- 
veno Montanoje, nežinia ką veikė. Džefas apsigyveno pas kitą tetą, 
o Donovanas — pas mus, kol baigė aukštesniąją mokyklą*. Dirb- 
damas išsyk trijose vietose, mokėsi koledže. Baigdamas jau tiksliai 
žinojo, ko nori: tapti teisininku ir visą likusį gyvenimą kovoti su 
anglių kompanijomis. Mes jam padėjome, kol studijavo Teisės fa- 
kultete. Metė jį priėmė dirbti į savo kliniką. Donovanas ten dirbo 
kelerius metus, paskui atidarė savo kontorą. Kėlė šimtus ieškinių ir 
puldavo kiekvieną anglių kompaniją, kuri užsimindavo apie atvirąją 
kasybą. Jis yra negailestingas ir bebaimis. 

— Ir gabus, — išdidžiai pridūrė Metė. 

— Tikrai taip. 

— Arjis laimi? 

Juodu trumpam nutilo ir neužtikrintai vienas į kitą pažvelgė. 
Atsakė Metė: 

— Ir taip, ir ne. Bylinėtis su anglių kompanijomis sunku. Jos 
žaidžia kietai. Meluoja, apgaudinėja ir slepia, nusamdo didžiules 
teisės firmas, tokias kaip jūsiškė, kad galėtų atremti kiekvieną, reiš- 
kiantį pretenzijas. Jis laimi ir pralaimi, bet visada puola. 

— Ir, žinoma, jos jo neapkenčia, — pridūrė Česteris. 

— O taip, tikrai. Aš pasakiau, kad jis negailestingas, tiesa? Do- 
novanas ne visada žaidžia pagal taisykles. Anglių kompanijos pažei- 
džia teisinės procedūros reglamentą, tai ir jį verčia elgtis taip pat. 

— Ir dėl to turi nemalonumų? — paklausė Samanta. 


* 


Jungtinėse Valstijose — aukštesniųjų klasių (9-12) vidurinė mokykla. 

— Taip, — atsakė Metė. — Prieš penkerius metus Madisono 
apygardoje, Vakarų Virdžinijoje, apie šimtas mylių nuo čia, prasiver- 
žė užtvanka. Skysto anglių šlamo siena smuko žemyn slėniu ir užliejo 
Prentiso miestelį. Keturi žmonės žuvo, faktiškai buvo sugriauti visi 
namai, tikras jovalas. Donovanas gavo bylą, susidėjo su keliais kitais 
aplinkosaugos teisininkais Vakarų Virdžinijoje ir federaliniame teis- 
me įregistravo stambų ieškinį. Jo nuotrauka buvo įdėta laikraštyje, 
byla išsamiai nušviesta spaudoje. Veikiausiai jis per daug prikalbėjo. 
Tarp kitų dalykų anglių kompaniją pavadino nešvariausia korpora- 
cija Amerikoje. Kaip tik tuomet ir prasididėjo priekabiavimas. Ano- 
nimiški telefono skambučiai. Grasinami laiškai. Tykantys šešėliuose 
galvažudžiai. Jį pradėjo sekti, tai tęsiasi dar ir dabar. 

— Donovaną seka? — paklausė Samanta. 

— O taip, — patvirtino Metė. 

— Tai štai kodėl jis nešiojasi ginklą. 

— Ginklus, daugiskaita. Ir jis moka jais naudotis, — pridūrė 
Česteris. 

— Jūs dėl jo nesijaudinate? 

Abu, ir Česteris, ir Metė, įstengė susijuokti. 

— Iš tikrųjų tai ne, — pasakė Česteris. — Jis žino, ką daro, ir 
gali savimi pasirūpinti. 

— Gal dar kavos priebutyje? — pasisiūlė Metė. 

— Žinoma, aš užkaisiu virdulį, — pasiūlė Česteris, atsikelda- 
mas nuo stalo. 

Samanta nusekė paskui Metę atgal į priekinį priebutį ir atsisė- 
do į tą patį pintą supamąjį krėslą. Beveik buvo per šalta sėdėti lauke. 
Gatvėje tvyrojo tyla, daugelis namų jau buvo užtemę. Įsidrąsinusi 
nuo vyno, Samanta paklausė: 

— Kuo baigėsi ieškinys? 

— Pernai buvo pasiektas susitarimas. Konfidencialus susitari- 
mas, kuris vis dar rutuliojasi plačiau. 

— Jeigu dėl ieškinio susitarta, kodėl Donovaną tebeseka? 

— Nesjis — jų priešas numeris vienas. Žaidžia nešvariai, kai 
būna priverstas, ir anglių kompanijos tai žino. 

Česteris ant padėklo atnešė kavos, turinčios mažiau kofeino, 
ir nuėjo suplauti indų. Po kelių gurkšnių ir kelias minutes palengva 
sūpavusis Samanta buvo beužsnūstanti. 

— Mašinoje turiu krepšį, — pasakė Samanta. — Man reikia jį 
pasiimti. 

— Paėjėsiu su jumis, — pasakė Metė. 

— Juk mūsų niekas neseks, a? 

— Ne, brangioji, mums grėsmės nėra. 

Jiedvi išnyko tamsoje. 


7 SKYRIUS 


I)“ džentelmenai jai iš dešinės gurkšnojo viskį ir karštai 
aptarinėjo, kaip išgelbėti Fanę Mei*. Trys iš kairės, ma- 
tyt, dirbo Finansų departamente, kuris dabar tartum tapo griūties 
epicentru, ir iš mokesčių mokėtojų malonės gėrė martinius. Prie 
„Bistro Venezzia“ baro per visą jo ilgį buvo kalbama vien tik apie 
pasaulio pabaigą. Kažkoks tuščiakalbis labai garsiai perpasakojo ne- 
seniai vykusį pokalbį su vienu vyresniuoju Makeino/Palin rinkimų 
kampanijos patarėju. Šis buvo pateikęs daugybę rimtų pasiūlymų, į 
kuriuos, deja, neatsižvelgta. Du barmenai skundėsi dėl fondų biržos 
kracho, lyg jie prarastų milijonus. Kažkas įrodinėjo, kad šitai galėjo 
padaryti Fedis**. Bušas turi blogus patarėjus. Sprendžiant iš viešo- 
sios nuomonės apklausų, viršun kyla Obama. Goldmanui*** reikia 
grynųjų. Kinijoje gamyklų užsakymų dramatiškai mažėja. 

Šiame triukšme Samanta, laukdama vėluojančio tėvo, gurkš- 
nojo dietinį, tai yra becukrį, limonadą. Jai toptelėjo, kad niekas 
Breidyje tartum nė iš tolo nesuvokia, kad pasaulis svirduliuoja ties 
katastrofiškos depresijos riba. Vietovė atskirta kalnų ir saugi. Arba 
galbūt jie taip ilgai gyveno apimti depresijos, kad dar vienas krachas 
nieko nereiškė. Suvibravo mobilusis. Išsitraukusi iš kišenės telefo- 
ną, ji atsiliepė. Skambino Metė Vajat. 

— Samanta, kaip parvažiavote? — paklausė ji. 

— Puikiai, Mete. Šiuo metu esu Kolumbijos apygardoje. 


* 


Angl. Fannie Mae — populiariai tariama santrumpa FNMA (Federal National Mort- 
gage Association): Federalinė šalies hipotekos (nekilnojamojo turto įkeitimo) asociacija, priva- 
ti kompanija, superkanti ir parduodanti įkeisto nekilnojamojo turto skolas. 

** Taip sutrumpintai vadinamas Federalinis rezervų bankas. 

*** Kalbama apie Jungtinių Valstijų investicinės bankininkystės milžinę, frmą „Gol- 
dman-Sachs Group“. 

— Tai gerai. Klausykite, ką tik buvo susirinkusi taryba ir vie- 
ningai nubalsavo jums pasiūlyti stažuotojos vietą. Šiandien popiet 
kalbėjausi su kitu pretendentu, gana nervingu jaunikaičiu, faktiškai 
iš jūsiškės teisės firmos, ir jis mūsų nesudomino. Susidariau įspūdį, 
kad jis tik pravažiavo pro šalį, veikiausiai įsėdo į savo automobilį 
ir patraukė kur nors kuo toliau nuo Niujorko. Nesu tikra, kiek jis 
stabilios psichikos. Šiaip ar taip, mudu su Donovanu neįžvelgėme jo 
didelio potencialo ir iškart atsakėme neigiamai. Kada galite pradėti? 

— Arjis susitiko su Romiu? 

Kitame linijos gale Metė sukikeno ir pasakė: 

— Nemanau. 

— Man reikia nuvykti į Niujorką pasiimti kai kurių daiktų. Pri- 
sistatysiu pas jus pirmadienį. 

— Puiku. Po kokios dienos kitos man paskambinkite. 

— Dėkui, Mete, jau iš anksto to laukiu. 

Kitapus gatvės Samanta pamatė tėvą ir pasitraukė nuo baro. 
Administratorė juos palydėjo prie staliuko kampe ir paskubom pa- 
davė valgiaraštį. Restoranas buvo pilnas žmonių, iš visų pusių ūžė 
nervingos šnekos. Po minutės pasirodė salės vedėjas su smokingu ir 
rimtai pareiškė: 

— Labai apgailestauju, bet šis staliukas mums reikalingas. 

Maršalas šiurkščiai paklausė: 

— Atleiskite? 

— Prašom, sere, mes turime jums kitą staliuką. 

Šią akimirką N gatvėje priešais restoraną sustojo juodų visu- 
reigių karavanas. Atsilapojo durelės ir ant šaligatvio pasipylė būrys 
agentų. Samanta ir Maršalas neskubėdami pasitraukė nuo staliuko 
ir kartu su kitais salėje stebėjo lauke vykstantį cirką. Tokie spek- 
takliai K. A. buvo įprasti, ir šiuo metu visi spėliojo. Nejaugi ten 
prezidentas? O gal Dikas Čenis? Su kuriuo stambiu tūzu galėsime 
pasigirti pietavę? Galiausiai iš vieno automobilio išniro aukštas pa- 
reigūnas ir buvo palydėtas vidun, kur publika, staiga nustėrusi, vėp- 
sojo ir laukė. 

— Kas, po velnių, tas? — kažkas paklausė. 

— Niekada anksčiau jo nemačiau. 

— O, man regis, tas tipas iš Izraelio, ambasadorius. 

Įtampa restorane pastebimai atlėgo: valgytojai suprato, kad 

sąmyšis kilo dėl kažkokios žemesnio rango įžymybės. Nors jo nie- 
kas neatpažino, pareigūnas akivaizdžiai buvo žymus žmogus. Jo 
staliukas — ankstesnysis Koferių staliukas — buvo nustumtas visai 
į kampą ir prie jo pastatytos nežinia iš kur atsiradusios pertvaros. 
Juk kiekvienas rimtas K. A. restoranas laiko parengęs švinines per- 
tvaras, tiesa? Pareigūnas atsisėdo su savo kompanione ir stengėsi 
atrodyti kaip paprastas vyrukas, atsilankęs greitomis užkąsti. O per 
tą laiką jo ginkluoti apsaugininkai patruliavo po šaligatvį ir stebėjo 
N gatvę, ar nepasirodys koks savižudis bombos sprogdintojas. 

Iškeikęs salės vedėją, Maršalas Samantai pasiūlė: 

— Danginamės iš čia. Kartais aš neapkenčiu šio miesto. 

Viskonsino aveniu juodu nužygiavo tris kvartalus ir surado ali- 
ne, kuri nedomino džihadistų. Samanta vėl užsisakė dietinio limo- 
nado, o Maršalas — dvigubą porciją degtinės. 

— Kas tenai dėjosi? — paklausė jis. 

Anksčiau Maršalas dukrą kamantinėjo telefonu, bet Samanta 
norėjo viską papasakoti susitikusi. 

Nusišypsojusi ji pradėjo nuo Romio. Įpusėjusi pasakoti supra- 
to, kaip tas nuotykis jai patiko. Maršalas tiesiog negalėjo patikėti ir 
norėjo kam nors iškelti bylą, bet kelissyk truktelėjęs degtinės apsi- 
ramino. Juodu užsisakė picos, ir Samanta per tą laiką papasakojo 
apie pietus su Mate ir Česteriu. 

— Juk tu ne rimtai, neketini ten dirbti, a? — paklausė jis. 

— Aš gavau darbą. Kelis mėnesius pabandysiu. Jeigu atsibos, 
sugrįšiu į įsidarbinsiu batų pardavėja „Barney's“. 

— Tau nebūtina pardavinėti batus ir nebūtina dirbti teisinės 
pagalbos srityje. Kiek banke turi pinigų? 

— Pakankamai, kad išsilaikyčiau. O tu kiek? 

Jis susiraukė ir nugėrė dar gurkšnį. 

Samanta kalbėjo toliau: 

— Daug, taip? Mama įsitikinusi, kad paslėpei visą toną kurioje 
nors lengvatinių mokesčių šalyje ir per skyrybas ją apmulkinai. Ar 
tai tiesa? 

— Ne, netiesa, bet jeigu ir būtų tiesa, manai, tau prisipažin- 
čiau? 

— Ne, niekada. Neigti, neigti ir neigti — ar tai ne pirmoji bau- 
džiamųjų bylų advokato taisyklė? 

— Iš kur man žinoti? Beje, aš prisipažinau dėl savo nusikalti- 
mų ir prisiėmiau kaltę. Ką tu išmanai apie baudžiamąją teisę? 

— Nieko, bet mokausi. Jau buvau areštuota. 

— Na, aš — irgi, ir to nerekomenduočiau. Tu nors išvengei 
antrankių. Ką dar tavo motina apie mane sako? 

— Nieko gero. Kažkur mano persidirbusių smegenų užkabory- 
je kilo tokia fantazija: mes trise susėdame maloniai papietauti gra- 
žiame restorane — ne kaip šeima, Dieve gink, bet kaip trys suaugę 
žmonės, kurie galėtų turėti kai ką bendra. 

— Aš — už. 

— Aha, bet ji — ne. Pernelyg daug nesutarimų. 

— Kaipgi mudu įsileidome į šią temą? 

— Nežinau. Atleisk. Ar kada nors bylinėjaisi su anglių kompa- 
nija? 

Maršalas subrazdino stiklinėje ledo kubelius ir trumpai pagal- 
vojo. Jam teko bylinėtis su labai daug nesąžiningų korporacijų. 

— Ne, nemanau, — liūdnai pasakė. — Mano specializacija 
buvo aviakatastrofos, bet Frenkas, vienas iš partnerių, sykį buvo 
įsivėlęs į kažkokią anglių bylą. Dėl aplinkos užteršimo, susijusio su 
ta gličia bjaurastimi, kurią jos kaupia ežeruose. Jis apie tai daug ne- 
kalba, tad veikiausiai bylą pralaimėjo. 

— Tai vadinama šlamu, arba skystu purvu, rinkis, ką nori, ir 
tai toksiškos atliekos — šalutinis anglių plovimo produktas. Kom- 
panijos šlamą kaupia už žemės pylimų, kur jis metų metus pūva, 
sunkiasi į gruntą ir užteršia geriamąjį vandenį. 

— Oho, oho, ar tik jau nepragudrėjai? 

— Ak, pastarąją parą daug ką sužinojau. Ar žinai, kad kai ku- 
riose anglių baseino apygardose yra didžiausias mirtingumas nuo 
vėžio visoje šalyje? 

— Skamba kaip iš teisminio ieškinio. 

— Ieškinius ten sunku laimėti, nes anglys yra visagalės, ir dau- 
gelis prisiekusiųjų kompanijoms prijaučia. 

— Nuostabu, Samanta. Dabar mes kalbamės apie tikrą teisę, 
ne apie dangoraižių statybą. Didžiuojuosi tavimi. Iškelkime kam 
nors bylą. 

Atnešė picą, juodu valgė ją tiesiai nuo padėklo. Pro šalį nesku- 
biai pražingsniavo daili brunetė trumpu sijonėliu, ir Maršalas, ins- 

tinktyviai liovęsis kramtyti, sekundę į ją užsižiopsojo, paskui susiz- 
gribo ir apsimetė lyg tos moters nė nematęs. 

— Kokio pobūdžio bus tavo darbas? — negrabiai paklausė jis, 
vis dar viena akimi žiūrėdamas į merginos sijonėlį. 

— Tau šešiasdešimt, oji — apie mano amžiaus. Kada gi tu liau- 
siesi spoksojęs? 

— Niekada. Kas bloga spoksoti? 

— Nežinau. Turbūt tai tik pirmas žingsnis. 

— Tu tiesiog nesupranti vyrų, Samanta. Jie spokso mašinaliai, 
ir tai nekenksminga. Mes visi spoksome. Baik. 

— Taigi be to negali? 

— Ne. Ir kodėl mudu apie tai kalbame? Verčiau pakalbėkime 
apie anglių kompanijas. 

— Daugiau nieko negaliu pridurti. Papasakojau viską, ką žinau. 

— Tu sujomis bylinėsiesi? 

— Abejoju. Bet susipažinau su vyruku, kuris imasi vien tik an- 
glių bylų. Vaikystėje jo šeimą sugriovė atviroji kasyba, ir dabar yra 
išsiruošęs į vendetą. Nešiojasi pistoletą. Aš mačiau. 

— Vyrukas? Tau jis patiko? 

— Jis vedęs. 

— Gerai. Nenorėčiau, kad įsimylėtum berną kalnėną. O kodėl 
jis nešiojasi pistoletą? 

— Manau, daugelis tenykščių nešiojasi. Žmogus sako, kad an- 
glių kompanijos jo nemėgsta, o to verslo istorija ilga ir smurtinga. 

Popierine servetėle Maršalas pasišluostė burną ir atsigėrė van- 
dens. 

— Leisk man apibendrinti tai, ką išgirdau. Toje vietovėje psichiš- 
kai nesveikiems leidžiama dėvėti uniformas, vadintis konstebliais, vai- 
ruoti automobilius su blyksinčiais švyturėliais, stabdyti vairuotojus iš 
kitų valstijų ir kartais juos nutempti į areštinę. Kiti, kurie, matyt, nėra 
psichiškai nesveiki, praktikuoja teisę, nešiodamiesi portfeliuose pisto- 
letus. O dar kiti siūlo laikinus darbus atleistiems teisininkams ir jiems 
nieko nemoka. 

— Analizė gana tiksli. 

— Ir pradedi pirmadienio rytą? 

— Supratai teisingai. 

Rinkdamasis dar gabalą supjaustytos picos, Maršalas palinga- 
vo galva. 

— Spėju, tai geriau nei Didžioji Teisė Volstrite. 

— Pagyvensim, pamatysim. 


Blitei pavyko ištrūkti iš firmos greitų priešpiečių. Jiedvi susi- 
tiko perpildytoje delikatesinėje netoli jos įstaigos ir, kol valgė salo- 
tas, sugebėjo susitarti: Samanta mokės nuomos dalį už loftą dar tris 
mėnesius, bet daugiau įsipareigoti negalėjo. Blitė laikėsi įsikibusi 
savo darbo ir turėjo truputėlį optimizmo, kad jo nepraras. Ji norė- 
jo išsaugoti butą, bet neišgalėjo mokėti visos nuomos. Samanta ją 
patikino, kad yra didelė tikimybė, jog greitai sugrįš į miestą ir kuo 
nors užsiims. 

Į pavakarę ji susitiko su Izabele išgerti kavos ir paplepėti. Iza- 
belės krepšiai jau buvo sukrauti — rengėsi važiuoti namo į Vilming- 
toną ir gyventi pas seserį, kuri pusrūsyje turi atliekamą kambarį. 
Stažuosis vienoje vaikų teisių gynimo grupėje ir ieškosis tikro dar- 
bo. Buvo prislėgta, pikta ir netikra, kaip pavyks išsilaikyti. Kai atsi- 
sveikindamos apsikabino, abi žinojo, kad praeis daug laiko, iki vėl 
susitiks. 

Sveikas protas Samantai kuždėjo išsinuomoti automobilį Niu- 
jorko metropolijos regione, susikrauti daiktus ir traukti į pietus. Ta- 
čiau teiraudamasi telefonu ji išsiaiškino, kad automobilis turės Niu- 
jorko numerius. Galbūt galėtų jį susirasti Naujajame Džersyje arba 
Konektikute, bet visi Breidyje pernelyg trauktų dėmesį. Jai niekaip 
nėjo iš galvos Romis. Vis dėlto jis dar laisvėje ir tebeužsiima savo 
išdaigomis. 

Užuot šitaip pasielgusi, Samanta prisikrovė du lagaminus ir 
didžiulį brezentinį krepšį visko, kas, manė, ten pravers, ir išsikvietė 
taksi, kuris ją nuvežė į Pensilvanijos stotį. Po penkių valandų kelio- 
nės kitas taksi paėmė iš K. A. Sąjungos stoties. Jiedvi su Karena, 
vilkinčios tik pižamomis, namie valgė sušį ir žiūrėjo seną filmą. Apie 
Maršalą nėsyk neužsiminė. 

„Gasko lizingo“ Fols Čerče interneto svetainė žadėjo didelį 
naudotų transporto priemonių pasirinkimą, patogias nuomos sąly- 
gas, greitą dokumentų įforminimą, lengvai išperkamą draudimą, vi- 

sišką kliento pasitenkinimą. Samanta menkai nusimanė apie auto- 
mobilius, bet kažkas jai kuždėjo, kad vietinės gamybos modelis galė- 
tų sukelti mažiau nemalonumų nei, tarkime, koks nors japoniškas. 
Panaršiusi po internetą, ji aptiko vidutinio dydžio 2004-ųjų laidos 
fordą hečbeką, kuris pasirodė tinkamas. Susisiekus telefonu, agen- 
tas pasakė, kad automobilį galima išsinuomoti, o dar svarbiau — 
garantavo, kad bus su Virdžinijos numeriais. 

— Taip, mem, priekyje ir gale. 

Samanta išsikvietė taksi, nuvyko į Fols Čerčą ir susitiko su Erniu, 
nuomos agentu. Ernis buvo linkęs flirtuoti, gerokai per daug kalbėjo 
ir mažai ką pastebėjo. Jei būtų buvęs nuovokesnis, būtų supratęs, 
kaip Samanta bijo dvylikai mėnesių nuomotis naudotą automobilį. 

Faktiškai ji jau norėjo skambinti tėvui ir paprašyti pagalbos, 
bet šios minties atsisakė. Save įtikino, jog pati gali išspręsti tokią 
nereikšmingą užduotį. Po dviejų ilgų valandų su Erniu ji galiausiai 
išvažiavo visiškai nekrentančiu į akis fordu, matyt, anksčiau pri- 
klausiusiu kažkam, gyvenančiam Virdžinijos Sandraugoje. 


8 SKYRIUS 


ažintis su būsimu darbu prasidėjo 8 valandą ryto susitiki- 

mu su klientu. Samanta visai nenutuokė, kaip tokį susiti- 
kimą vesti, ir, jos laimei, iniciatyvą į savo rankas perėmė Metė. Ji 
pašnabždėjo: 

— Tik viską užsirašyk, dažnai surauk antakius ir stenkis atro- 
dyti protinga. 

Tai nebuvo problema — būtent šitaip pirmus dvejus metus ji 
išsilaikė „Scully R Pershing“ firmoje. 

Klientė buvo Ledi Pervis, apie keturiasdešimties metų trijų 
paauglių motina. Jos vyras Stokis šiuo metu kalėjo kaimynystėje — 
Hoperio apygardoje. Metė nepaklausė, ar Ledi yra jos tikrasis var- 
das; jeigu bus svarbu, tai išaiškės vėliau. Bet atsižvelgiant į kaimie- 
tišką išvaizdą ir sodrią kalbą buvo sunku įsivaizduoti, kad tėvai ofi- 
cialiai ją pavadino Ledi. Atrodė, kad kažkur žemai kalnuose ji buvo 
patyrusi sunkų gyvenimą. Moteris susierzino, kai Metė pasakė, jog 
kontoroje negalima rūkyti. Samanta susiraukusi kažką greitomis 
užsirašinėjo ir nepratarė nė žodžio. Nuo pat pirmo sakinio aiškėjo 
vien bėdos ir vargas. Šeima gyveno įkeistame kemperyje, turėjo sko- 
lų; apskritai situacija buvo labai bloga. Du vyresnieji jos paaugliai 
metė mokyklą ir ieškojosi darbų, kurių nebuvo — nei Nolando, nei 
Hoperio ir Kerio apygardose. Jie grasino pabėgti — kur nors į va- 
karus, kur galbūt pavyktų užsidirbti pinigų skinant apelsinus. Ledi 
dirbdavo šen bei ten. Savaitgaliais kam nors už penkis baksus per 
valandą tvarkydavo namus, prižiūrėdavo mažus vaikus — darydavo 
bet ką, kad tik gautų vieną kitą dolerį. 

Stokis nusikalto viršydamas leistiną greitį. Tada šerifo pa- 
vaduotojas patikrino jo vairuotojo pažymėjimą — šio galiojimas 

buvo pasibaigęs prieš dvi dienas. Bendra nuobaudų ir teismo išlai- 
dų suma sudarė 175 dolerius — tokių pinigų jis neturėjo. Hoperio 
apygarda buvo sudariusi sutartį su privačia įmone. Ši priverstinai 
turėjo išieškoti pinigus iš Stokio ir kitų vargšų žmonių, kurie įvykdė 
smulkius nusikaltimus ir pažeidė kelių eismo taisykles. Jeigu Sto- 
kis būtų galėjęs išrašyti čekį, jis būtų sumokėjęs ir sugrįžęs namo. 
Tačiau buvo skurdžius ir bankrutavęs, todėl jo bylą tvarkė kitaip. 
Teisėjo nurodymu, ją administravo sukčiai iš „Teisminio reagavimo 
asociatų *. Stokis ir Ledi teismo dieną susitiko su TRA atstovu, ir šis 
paaiškino, kaip veiks mokėjimų planas. Jo kompanija priskaičiavo 
honorarus ir sau — vienas, vadinamas pirminiu honoraru, sudarė 
75 dolerius, kitas, mėnesinio aptarnavimo honoraras, buvo 35 dole- 
riai už mėnesį, ir vienas viskam pasibaigus, — manant, kad pabaiga 
kada nors bus, — pavadintas baigiamuoju honoraru, visai mažas, 
vos 25 doleriai. Teismo išlaidos su kitais neaiškiais priedais iš viso 
sudarė 400 dolerių. Jie manė, kad galbūt išgalės mokėti po 50 dole- 
rių per mėnesį — TRA leidžiamą minimumą, bet netrukus suprato, 
kad trisdešimt penkis iš penkiasdešimties dolerių suryja mėnesinis 
aptarnavimo honoraras. Pabandė derėtis iš naujo, bet TRA nesuti- 
ko atsitraukti. Po dviejų mokėjimų Stokis liovėsi, ir kaip tik tuomet 
prasidėjo rimti nemalonumai. Po vidurnakčio į jų kemperį atvyko 
du šerifo pavaduotojai ir Stokį areštavo. Ledi protestavo, taip pat ir 
jų vyriausiasis sūnus, tada šerifo pavaduotojai pagrasė visus nura- 
minti naujausio modelio teizeriais**. Kai Stokis vėl atsidūrė teisme, 
buvo pridurta dar daugiau nuobaudų ir honorarų. Suma pakilo iki 
550 dolerių. Stokis paaiškino esąs bankrutavęs ir bedarbis, tad tei- 
sėjas jį vėl pasiuntė už grotų. Jis ten jau du mėnesiai... O per tą laiką 
TRA sau skaičiuoja pamėgtąjį mėnesinį aptarnavimo mokestį, kuris 
kažkaip mįslingai išaugo iki 45 dolerių per mėnesį. 

— Kuo ilgiau jis ten sėdi, tuo giliau mes klimpstame, — visiš- 
kai sugniuždyta kalbėjo Ledi. 

Popieriniame maišelyje ji turėjo atsinešusi visus dokumentus, 
ir Metė ėmėsi šiuos peržiūrinėti. Pikti laiškai iš kemperio gamintojo, 
taip pat ir finansavusio jį perkant, perspėjimai apie teisės naudotis 


* 


Jungtinėse Valstijose — akademinis laipsnis, žemesnis nei bakalauro, suteikiamas 
baigusiems dvimetes studijas (pavyzdžiui, dvimetį koledžą). 
** Firminis elektrošoko pistoleto („Taser“) pavadinimas. 

anuliavimą, pradelstos komunalinių paslaugų sąskaitos, mokesčių 
pranešimai, teismo dokumentai ir šūsnis visokių popierių iš TRA. 
Perskaičiusi Metė juos perdavė Samantai. Pastaroji nenutuokė, ką 
su jais veikti, nebent tik sudaryti visų bėdų sąrašą. 

Ledi galiausiai liovėsi pasakoti apie savo negandas ir pareiškė: 

— Turiu parūkyti. Duokite man penkias minutes. 

— Žinoma, — sutiko Metė. — Tik išeikite į lauką. 

— Dėkui. 

— Kiek pakelių per dieną? 

— Tik du. 

— Kokios markės rūkote? 

— „Charlie's“. Žinau, turėčiau mesti ir nesyk bandžiau, bet tai 
vienintelis dalykas, nuraminantis nervus. 

Ji pasičiupo rankinuką ir paliko kabinetą. 

— „Charlie's“ Apaleičijoje žmonės labiausiai mėgsta, mat 
pigiausios, nors pakelis kainuoja keturis dolerius, — paaiškino 
Metė. — Vadinasi, aštuoni doleriai per dieną, du šimtai penkiasde- 
šimt per mėnesį ir, lažinuosi, Stokis surūko maždaug tiek pat. Ci- 
garetėms jie per mėnesį veikiausiai išleidžia penkis šimtus dolerių 
ir, kas žino, kiek alui. Jeigu kada nors turi atliekamų pinigų, turbūt 
nusiperka loterijos bilietų. 

— Tai absurdas, — tarė Samanta ir pasijautė lengviau, kad gali 
ką nors pasakyti. — Kodėl? Juk per vieną mėnesį jie galėtų susimo- 
kėti baudas, ir jis išeitų iš kalėjimo. 

— Jie šitaip nemano. Rūkymas yra priklausomybė, nuo jos jie 
paprasčiausiai negali atprasti. 

— Gerai, galiu paklausti? 

— Žinoma. Lažinuosi, nori žinoti, kaipgi tokį žmogų kaip Sto- 
kis galėjo pasodinti į skolininkų kalėjimą — juk šalis jau prieš du 
šimtus metų tai paskelbė neteisėta. Tiesa? 

Samanta iš lėto linktelėjo. 

Metė kalbėjo toliau: 

— Labiau nei tikėtina, taip pat esu įsitikinusi, kad žmogaus 
įkalinimas už baudos ar honoraro nesusimokėjimą pažeidžia kons- 
titucijos Keturioliktosios pataisos Lygios apsaugos straipsnį. Ir jūs, 
be abejo, esate susipažinusi su 1983 metų Aukščiausiojo Teismo nu- 
tartimi, — pavardės šiuo metu negaliu prisiminti, — kuria Teismas 

nurodė: prieš sodinant žmogų į kalėjimą už tai, kad nesumoka bau- 
dos, reikia įrodyti, jog jis arba ji tai daro sąmoningai, kitais žodžiais, 
gali sumokėti, bet atsisako. Visa tai ir dar daugiau sąlygų, tiesa? 

— Gražiai apibendrinta. 

— Taip dedasi visur. TRA sukčiauja bent dešimties pietinių 
valstijų smulkių nusižengimų teismuose. Vidutiniškai vietinė val- 
džia iš savo skiriamų baudų surenka apie trisdešimt procentų pi- 
nigėlių. Prisistato TRA ir pažada septyniasdešimt procentų, o 
mokesčių mokėtojams tai nieko nekainuos. Jie tvirtina, kad viską 
finansuoja tokie žmonės kaip Stokis, kurie pakliūva į šių sukčių pin- 
kles. Didesniems miestams ar apygardoms reikalingi pinigai, tad jie 
pasirašo su TRA sutartis ir teismai bylas perduoda jiems. Aukoms 
nustatomas probacijos laikotarpis, ir kai šios neišgali mokėti, įkali- 
namos, o mokesčių mokėtojams tenka prisiimti išlaidas. Jie moka 
po trisdešimt dolerių per dieną, kad Stokis būtų pamaitintas ir pri- 
glaustas po stogu. 

— Juk šitai negali būti teisėta. 

— Teisėta, nes nėra konkretizuota, kad neteisėta. Samanta, jie 
vargšai žmonės, nustumti į patį dugną, o čia, pietuose, įstatymai 
kitokie. Štai kodėl mes turime ką veikti, taip sakant. 

— Tai baisu. 

— Taip, ir gali būti dar blogiau. Kaip lygtinai nuteistas teisės 
pažeidėjas, Stokis galėtų būti išskirtas iš pretenduojančiųjų į mais- 
to talonus, pašalpas būstui, netekti vairuotojo pažymėjimo ir, po 
šimts, kai kuriose valstijose atimama teisė balsuoti, tariant, kad jis 
išvis kada nors pasivargino užsiregistruoti. 

Sugrįžo Ledi, ji trenkė tabako dūmais ir atrodė tokia pat ner- 
vinga. Moterys toliau nagrinėjo likusias jos neapmokėtas sąskaitas. 

— Ar galite kaip nors man padėti? — paklausė Ledi, jos akys 
buvo drėgnos. 

— Žinoma, — šiek tiek pernelyg optimistiškai atsakė Metė. — 
Kartais man sekdavosi derėtis su TRA. Jie nėra pratę, kad įsikiš- 
tų advokatai, ir kaip tokius kietus vyrukus juos nesunku įbauginti. 
Patys žino esantys neteisūs ir bijosi, kad kas nors jų nepričiuptų. 
Pažįstu tenykštį teisėją, be to, jiems jau pabodo Stokį maitinti. Mes 
galime jį iš ten ištraukti ir sugrąžinti į darbą. Paskui mums veikiau- 

siai teks pagalvoti apie bankrotą, kad galėtume išgelbėti namus ir 
nubraukti kai kurias iš tų sąskaitų. Aš pasiderėsiu su komunalinių 
paslaugų kompanijomis. 

Ji berte išbėrė tuos drąsius veiksmus, lyg šie jau būtų atlikti, ir 
Samanta staiga pasijautė geriau. Ledi įstengė nusišypsoti — pirmą 
ir vienintelį kartą. 

Metė kalbėjo toliau: 

— Duokite mums porą dienų, sudarysime planą. Jeigu kils ko- 
kių klausimų, nesivaržykite paskambinti Samantai. Apie jūsų atvejį 
ji viską žinos. 

Išgirdus paminint jos vardą, stažuotojai permušė širdį. Šiuo 
momentu ji jautėsi, lyg nieko apie nieką neišmanytų. 

— Vadinasi, mes turime du advokatus? — paklausė Ledi. 

— Tikrai taip. 

— Irjūs, ee... už dyką? 

— Visiškai teisingai, Ledi. Mes esame teisinė pagalba. Už savo 
paslaugas mokesčio neimame. 

Ledi abiem delnais užsidengė akis ir pravirko. 


Samanta dar neatsigavo nuo susitikimo su pirmu klientu, kai 
buvo iškviesta į antrąjį. Anetė Brevard, Kalnų teisinės pagalbos kli- 
nikos jaunesnioji partnerė, pamanė, kad jų naujajai stažuotojai ver- 
tėtų pajusti tikrą namų smurto skonį. 

Anetė buvo išsiskyrusi dviejų vaikų motina, Breidyje įsikūrusi 
jau dešimt metų. Anksčiau gyveno Ričmonde, praktikavo teisę vi- 
dutinėje firmoje, kol bjaurios skyrybos privertė susikrauti daiktus 
ir išvykti. Su dviem vaikais pabėgo į Breidį ir įsidarbino pas Metę, 
nes Sandraugoje kitų laisvų darbo vietų nebuvo. Breidyje neketino 
pasilikti, kita vertus, kas gali planuoti į priekį visą likusį gyvenimą? 
Buvo įsikūrusi sename name miestelio centre. Už namo stovėjo ats- 
kiras garažas, o virš garažo — dviejų kambarių butas, jis kitus du 
mėnesius taps Samantos namais. Anetė nusprendė, kad jeigu už 
stažuotę pinigų nemoka, tai nemokama turi būti ir nuoma. Jiedvi 
dėl to ginčijosi, bet Anetė liko tvirta. Samanta kito pasirinkimo ne- 
turėjo, todėl įsikėlė ir pažadėjo už dyką pasėdėti prie vaikų. Jai netgi 
leista į garažą pastatyti savo hečbeką. 

Klientė buvo trisdešimt šešerių metų moteris, vardu Febė. Jos 
vyras — Rendis, ir juodu ką tik turėjo prastą savaitgalį. Rendis sė- 
dėjo uždarytas areštinėje maždaug už šešių kvartalų (toje pačioje, 
kurios vos per plauką išvengė Samanta), o Febė su užtinusia akimi, 
prakirsta nosimi, žvelgdama baimingu žvilgsniu, sėdėjo advokatų 
kontoroje. Anetės švelniai klausinėjama, Febė papasakojo savo is- 
toriją. Samanta neišleido nė garso, rašėsi pastabas ir stebėjosi, kiek 
daug šiuose kraštuose gyvena pamišėlių. 

Anetė kalbino Febe tokiu romiu balsu, kad net ir Samantą vei- 
kė raminamai. Buvo daug ašarų ir emocijų. Rendis vartoja metam- 
fetaminą ir jį perpardavinėja, taip pat girtauja ir jau pusantrų metų 
ją muša. Niekada nesuduodavo, kol buvo gyvas Febės tėvas — Ren- 
dis jo labai bijojo, — bet kai prieš dvejus metus jis mirė, prasidėjo 
fizinis smurtas. Rendis nuolat grasindavo ją užmušiąs. Taip, ji irgi 
vartojo metą, bet retai ir tikrai nėra priklausoma. Jie augina tris 
vaikučius, visi dar neturi nė dešimties metų. Tai antra jos santuo- 
ka, jo — trečioji. Rendžiui keturiasdešimt dveji, už Febę vyresnis, 
turi daug blogų draugų narkotikų versle. Ji tų žmonių bijo. Jie turi 
pinigų ir bet kuriuo metu galėtų sumokėti už jį užstatą. Vos išėjęs 
į laisvę, Rendis tikrai ją surastų. Jis įsiutęs, nes Febė galiausiai pa- 
skambino policijai ir pasistengė, kad jį areštuotų. Bet Rendis gerai 
pažįsta šerifą, todėl areštinėje jo ilgai nelaikys. Jis ją muš, kol Febė 
atsiims kaltinimus dėl smurto. Pasakodama savo istoriją ji kūkčiojo 
ir sunaudojo visą krūvą higieninių servetėlių. 

Kartkartėmis Samanta sau pakrevezodavo svarbius klausimus, 
tokius kaip: „Kur aš esu?“ ir „Ką čia veikiu?“ 

Febė bijojo grįžti į jų išsinuomotus namus. Jos vaikai išvežti 
pas tetą Kentukyje. Šerifo pavaduotojas jai pasakė, kad Rendis turi 
būti teisme pirmadienį. Galbūt net jau šiuo metu jis ten, derina su 
teisėju užstatą, ir kai tik šis bus nustatytas, jo draugeliai paklos pi- 
nigus, ir Rendis išeis. 

— Turite man padėti, — vis kartojo Febė. — Jis mane užmuš. 

— Ne, neužmuš, — nuramino Anetė, jautėsi keistas jos pasiti- 
kėjimas savimi. 

Spręsdama iš Febės ašarų, baimingų žvilgsnių ir kūno kalbos, 
Samanta su ja sutiko ir įtarė, kad Rendis galėtų bet kuriuo momen- 

tu pasirodyti ir sukelti nemalonumų. Bet, atrodė, Anetės tokia gali- 
mybė visiškai nejaudino. 

Panašioje situacijoje ji jau buvusi šimtus kartų, pagalvojo Sa- 
manta. 

Anetė paprašė: 

— Samanta, peržiūrėk internete teismo paskirtų nagrinėti 
bylų sąrašą. 

Ji greitomis išbarškino Nolando apygardos valdžios įstaigų in- 
terneto svetainių nuorodas. Stažuotoja pasiskubino įsijungti savo 
nešiojamąjį kompiuterį ir pradėjo paiešką, minutėle pamiršdama 
Febę bei šios emocijas. 

— Aš turiu gauti ištuoką, — kalbėjo Febė. — Nė už ką ten ne- 
grįšiu. 

— Gerai, rytoj įregistruosime prašymą dėl skyrybų ir gausime 
sankciją, kad Rendis nesiartintų prie jūsų. 

— Kas yra sankcija? 

— Teismo potvarkis, jeigu Rendis jį pažeis, tikrai supykdys tei- 
sėją, ir tas vėl uždarys jį į areštinę. 

Febė šyptelėjo ir pasakė: 

— Turiu dingti iš miesto. Negaliu čia pasilikti. Jis vėl prisiš- 
nios, užmirš teisėjo sankciją ir ateis manęs. Jo reikia kurį laiką neiš- 
leisti. Ar valdžia gali taip padaryti? 

— Kuojis kaltinamas, Samanta? — paklausė Anetė. 

— Tyčiniu sužalojimu, — atsakė ji, ką tik suradusi internete 
bylą. — Teismo posėdis šiandien tryliktą valandą. Joks užstatas ne- 
nustatytas. 

— Tyčinis sužalojimas? Kuo Rendis jums smogė? 

Akimirksniu pasipylė ašaros, ir Febė atbula ranka pasišluostė 
skruostus. 

— Jis turėjo ginklą, pistoletą, kurį mes laikome virtuvės stalo 
stalčiuje, neužtaisytą — mat vaikai, — bet kulkos yra ant šaldytuvo, 
suprantate, dėl visa ko. Mudu kivirčijomės ir šaukėme, o jis išsitrau- 
kė pistoletą, lyg ketintų šį užtaisyti ir mane pribaigti. Bandžiau pis- 
toletą sugriebti, bet Rendis rankena trenkė iš šono man per galvą. 
Paskui numetė pistoletą ant grindų ir aptalžė mane rankomis. Aš 
išpuoliau iš namų, nubėgau pas kaimynus ir paskambinau farams. 

Anetė ramiai iškėlė ranką jai sustabdyti. 

— Tai piktavališkas veiksmas — ginklo panaudojimas, — Ane- 
tė pažvelgė į Febę ir Samantą, kad jos suprastų. — Nuosprendis Vir- 
džinijoje gali būti nuo penkerių iki dvidešimties metų, atsižvelgiant 
į aplinkybes — ginklo rūšį, sužalojimo pobūdį ir taip toliau. 

Samanta skubiai užsirašinėjo. Kai ką buvo girdėjusi Teisės fa- 
kultete, prieš daug metų. 

Anetė tęsė: 

— Taigi, Febe, mes galime tikėtis, kad jūsų vyras apkaltins jus: 
puolėte prie pistoleto pirma, jam smogėte. Rendis netgi gali bandyti 
pareikšti jums kaltinimus. Kaip į tai reaguotumėte? 

— Jis už mane aštuoniais coliais aukštesnis ir šimtą svarų sun- 
kesnis. Nė vienas sveiko proto žmogus nepatikėtų, kad aš šokau su 
juo muštis. Farai, jeigu jie kalbės tiesą, pasakys, kad Rendis buvo 
girtas ir pametęs galvą. Net grūmėsi su jais, kol tie į jo storą subinę 
tvokstelėjo teizeriu. 

Anetė patenkinta nusišypsojo. Pasižiūrėjo į laikroduką, atvertė 
aplanką ir išėmė kažkokį dokumentą. 

— Už penkių minučių turiu kai kam paskambinti. Samanta, 
čia mūsiškė skyrybų anketa. Ji gana paprasta. Drauge su Febe per- 
žiūrėk ir surink visą informaciją, kokią tik pavyks. Po pusvalandžio 
sugrįšiu. 

Samanta paėmė anketą, lyg būtų tvarkiusis su dešimtimis tokių. 

Po valandos likusi viena savo laikiname kabinete, Samanta už- 
simerkė ir giliai atsikvėpė. Matyt, kabinetas anksčiau buvo sandė- 
liukas, mažutis, su dviem suklypusiomis kėdėmis bei apvaliu stalu 
viniliniu viršumi. Metė su Anete atsiprašė ir pažadėjo kada nors 
ateityje jį atnaujinti. Vieną sieną beveik užėmė didelis langas su 
vaizdu į automobilių aikštelę už namo. Samanta džiaugėsi turinti 
pakankamai šviesos. 

Nors kabinetas ir mažas, jos darbo erdvė Niujorke buvo neką 
didesnė. Nejučia mintimis nuklydo į Niujorką, prisiminė didžiąją 
firmą ir visus jos pažadus bei bjaurastis. Nusišypsojo supratusi, kad 
jos darbo laikas nebeskaičiuojamas pagal laikrodį; nebejautė nuo- 
lat neatlėgstančios įtampos į savo sąskaitą įsirašyti daugiau valan- 
dų, uždirbti svarbiems vaikinams viršuje daugiau pinigų, padaryti 
jiems įspūdį savo siekiu kada nors tapti visai tokia pat kaip ir jie. 
Pasižiūrėjo į laikroduką. Vienuolikta valanda, o ji dar neįrašė į savo 

sąskaitą nė vienos minutės ir nerašys. Suskambo senutis telefonas, 
ir Samantai neliko nieko kita, kaip tik atsiliepti. 

— Antroji linija, — pranešė Barba. 

— Kas skambina? — nervingai paklausė Samanta. 

— Žmogus prisistatė Džo Dankanu. Man tai nieko neprimena. 

— Kodėl jis nori su manimi pasikalbėti? 

— Jis nepaaiškino. Tik pasakė, kad jam reikia advokato, o šiuo 
metu Metė ir Anetė užsiėmusios. Nesant kitų, jis priklauso jums. 

— Kas per atvejis? — paklausė Samanta, žvilgtelėdama į savo 
šešis dangoraižius, kurie buvo išrikiuoti ant kartotekos spintelės, 
nurašytos iš kariuomenės. 

— Socialinis draudimas. Būkite atsargi. Antroji linija. 

Barba dirbo ne visu etatu ir vadovavo priimamajam. Rytą, prieš 
pristatoma bendradarbiams, Samanta šnektelėjo su ja tik kelias se- 
kundes. Klinika taip pat turėjo ne visu etatu dirbančią teisininko 
padėjėją Klodelę. Vienų mergaičių ansamblis. 

Samanta nuspaudė antrosios linijos mygtuką ir atsiliepė: 

— Samanta Kofer. 

Ponas Dankanas pasisveikino ir Samantą išklausinėjo, norėda- 
mas įsitikinti, ar tikrai kalbasi su advokate. Ji patikino tokia esanti, 
nors šiuo metu tuo abejojo. Netrukus jis pradėjo dėstyti reikalą ir 
kalbėjo nesustodamas. Išgyvena sunku tarpsnį ir tikrai nori pasiš- 
nekėti. Jį ir jo šeimą užgriuvo nesėkmės. Sprendžiant iš pirmų de- 
šimties pasakojimo minučių, žmogus turėjo tiek problemų, kad ma- 
žai advokatų kontorai darbo būtų užteke keliems mėnesiams. Yra 
bedarbis, — darbo sutartis su juo buvo nutraukta neteisėtai, bet 
tai jau kita istorija, — tikroji jo problema yra sveikata. Jam įtrūko 
žemutinis stuburo tarpslankstelinis diskas, dėl to negalėjo dirbti. 
Pagal Socialinio draudimo polisą kreipėsi dėl neįgalumo pripažini- 
mo, bet atsakymas buvo neigiamas. Dabar jis baigia prarasti viską. 

Kadangi Samanta galėjo mažai ką pasiūlyti, tenkinosi tik leis- 
dama jam kalbėti. Tačiau po pusės valandos jai nusibodo. Baigti po- 
kalbį buvo sunku, apniktas nevilties žmogus iš paskutiniųjų kabino- 
si į savo bėdas, bet Samanta galiausiai pažadėjo tuojau pat aptarti 
šį atvejį su jų Socialinio draudimo specialistu ir vėl su juo susisiekti. 

Vidudienį Samanta jautėsi jau praalkusi ir išvargusi. Bet tai ne- 
buvo nuovargis, kurį sukeldavo daugybę valandų trunkantis storų 

dokumentų skaitymas arba nuolatinė įtampa stengiantis padaryti 
įspūdį žmonėms, ar baimė neatitikti reikalavimų ir prarasti galimy- 
be siekti partnerystės. Nebuvo nuovargis, kurį ji jautė pastaruosius 
trejus metus. Samanta buvo sukrėsta ir išsigandusi — ji išvydo emo- 
ciškai palūžusius konkrečius žmones, be galo nusiminusius, mažai 
turinčius vilčių ir laukiančius iš jos pagalbos. 

Tačiau visoms kitoms moterims firmoje toks pirmadienio ry- 
tas buvo įprastas. Jos susitiko pagrindiniame pasėdžių kambaryje 
greitomis pavalgyti popieriniuose maišeliuose atsineštų priešpiečių 
ir tuo pat metu aptarti atvejus, klientus ar kitus reikalus. Tai buvo 
savaitinis ritualas. Bet šį pirmadienį pagrindine tema tapo naujoji 
stažuotoja. Visos norėjo ją įvertinti. Galiausiai Samanta buvo pa- 
drąsinta pasisakyti. 

— Ką gi, man reikia šiokios tokios pagalbos, — prašneko Sa- 
manta. — Ką tik kalbėjausi telefonu su žmogumi, kurio kreipima- 
sis į Socialinį draudimą dėl neįgalumo buvo atmestas. Kad ir ką tai 
reikštų. 

Jos žodžiai buvo sutikti juoku. Žodis „neįgalumas“, atrodo, su- 
kėlė kitų firmos darbuotojų reakciją. 

— Mesjau nebesiimame atvejų, susijusių su Socialiniu draudi- 
mu, — pasakė Barba, dirbanti pirmojoje fronto linijoje. 

Mat ji pirma pasitikdavo klientus, kai jie įžengdavo pro para- 
dines duris. 

— Kokia jo pavardė? — paklausė Klodelė. 

Samanta dvejodama nužvelgė nekantraujančius veidus. 

— Gerai, pradėsiu nuo to, kas svarbiausia. Nežinau, ar jūs lai- 
kotės konfidencialumo. Ar jums — mums — įprasta atvirai aptari- 
nėti viena kitos atvejus, o gal kiekviena esame susaistytos advokato 
teisės nuostatų ir pareigos neskleisti informacijos, kurią suteikė 
klientas? 

Tai sukėlė dar daugiau juoko. Visos keturios moterys prašneko 
išsyk, jos juokėsi ir kramsnojo savo sumuštinius. Samantai iškart 
paaiškėjo, kad tarp šių sienų šios moterys kalbasi apie kiekvieną ir 
apie viską. 

— Firmos viduje leidžiama viskas, — paaiškino Metė. — Bet 
išėjus — šiukštu, nė žodžio. 

— Visiškai teisingai. 

Barba pasakė: 

— Jis prisistatė Džo Dankanu. Lyg kažką primena. 

— Prieš kelerius metus aš jį turėjau. Reiškė pretenziją, bet jam 
buvo atsakyta. Atrodo, dėl nesveiko peties, — prisiminė Klodelė. 

— Na, dabar liga išplito žemyn į strėnas, — pasakė Saman- 
ta. — Iš kalbos atrodė prastai. 

— Jis maniakinis pretenzijų reiškėjas, — paaiškino Klode- 
lė. — Ir tai viena iš priežasčių, kodėl mes nebesiimame su Socialiniu 
draudimu susijusių atvejų. Toje sistemoje tiek daug apgaulių. Ji ge- 
rokai supuvusi, ypač čia. 

— Tad ką ponui Dankanui pasakyti? 

— Abigdone yra teisės firma, ji užsiima vien neįgalumo atvejais. 

Įsiterpė Anetė: 

— „Kokrelis ir Rodesas“, geriau žinoma kaip „Kokas ir Ročas“ 
arba sutrumpintai „Kokročas'*. Išties blogiukai, suka reikalus su kai 
kuriais daktarais ir ekspertais iš Socialinio draudimo. Visi jų klien- 
tai gauna čekius. Jie smūgiuoja užtikrintai. 

Metė pridūrė: 

— Koks nors triatlonininkas galėtų pareikšti pretenziją, ir 
Kokročai jam išrūpintų neįgalumo pašalpą. 

— Vadinasi, mes niekada... 

— Niekada. 

Samanta atsikando kąsnį puikiai paruošto sumuštinio su ka- 
lakutiena ir pažvelgė į Barbą. Kone paklausė, kas buvo ir taip aki- 
vaizdu: „Jeigu mes nesiimame tokių atvejų, tai kodėl man peradre- 
savai telefono skambutį?“ Bet užuot taip pasielgusi, ji nusprendė 
būti labai budri. Treji metai Didžiojoje Teisėje sustiprino išlikimo 
įgūdžius. Perpjauti gerklę ar durti į nugarą buvo elgesio norma, ir ji 
išmoko jų išvengti. 

Dabar to su Barba neaptarinės, bet užsimins, kai pasitaikys 
tinkama proga. 

Klodelė tartum buvo grupės juokdarė. Vos dvidešimt ketverių, 
mažiau nei prieš metus ištekėjusi, nėščia ir sunkiai tai pakelianti. 
Rytą praleido tualete, stengdamasi įveikti šleikštulį ir bjauriai gal- 

vodama apie savo dar negimusį kūdikį — berniuką, jau pavadintą 
pagal savo tėvą ir keliantį daug nemalonumų. 

Atmosfera buvo stebėtinai nešvanki. Per keturiasdešimt pen- 
kias minutes jos aptarė ne tik neatidėliotinus firmos reikalus, bet 
ir sugebėjo išnagrinėti rytmetinį pykinimą, menstruacijų spazmus, 
gimdymo kančias ir gimimų skaičių apygardoje, vyrus ir seksą — 
atrodė, nė viena negavo jo pakankamai. 

Pasižiūrėjusi į Samantą, Anetė nutraukė posėdį ir pasakė: 

— Už penkiolikos minučių turime būti teisme. 


9 SKYRIUS 


kp patirtis teismo salėse nebuvo maloni. Kai kada 
jose tekdavo apsilankyti iš reikalo, kitais kartais — sava- 
noriškai. Kai ji mokėsi devintoje klasėje, didysis Maršalas Koferis 
K. A. federaliniame teisme teisėsi su avialinijomis lėktuvo suduži- 
mo byloje. Jis Samantos piliečių teisių mokytoją įtikino, kad jos mo- 
kiniams būtų naudinga patirtis stebėti jo darbą. Ištisas dvi dienas 
vaikai sėdėjo kamuojami bukinamo nuobodulio, kai duodantys pa- 
rodymus ekspertai ginčijosi apie aerodinamiką ir stiprų apledėjimą. 
Samanta toli gražu nesididžiavo savo tėvu, o tik kentėjo nuo nepa- 
geidaujamo dėmesio. Tėvo laimei, mokiniai jau buvo klasėje, kai pri- 
siekusieji paskelbė verdiktą gamintojo naudai, kuris reiškė nedažną 
jo pralaimėjimą. Po septynerių metų ji sugrįžo į tuos pačius rūmus, 
bet į kitą teismo salę stebėti tėvą prisipažįstant kaltu dėl savo aferų. 
Tai buvo puiki diena jos motinai, kuri nė nemanė ten pasirodyti, tad 
Samanta sėdėjo su savo dėde, vienu iš Maršalo brolių, ir šluostėsi 
servetėlėmis akis. Prieš Teisės fakultetą mokydamasi Džordžtauno 
universiteto parengiamuosiuose kursuose, ji turėjo stebėti teisme 
dalį baudžiamosios bylos, bet sutrukdė lengvas gripas. Visi teisės 
studentai rengdavo inscenizuotus teismo procesus, ir jie Samantai 
net patikdavo, bet visai netroško turėti reikalų su tikraisiais. Per 
savo stažuotę pas federalinį teisėją ji retai lankydavosi teismo salė- 
je. O per pokalbius dėl darbo leisdavo aiškiai suprasti, kad nori nuo 
bylinėjimosi laikytis kuo toliau. 

Ir štai dabar ji eina į Nolando apygardos teismo rūmus, ke- 
lionės tikslas — pagrindinė jų salė. Patys rūmai buvo gražūs: se- 
nas raudonų plytų statinys su įlinkusiu šviesios skardos stogu virš 
trečio aukšto. Viduje, dulkėtame fojė, kabėjo blunkantys barzdotų 

didvyrių portretai, o vieną sieną užėmė teisinė informacija, kaip pa- 
puola prisagstyta prie skelbimų lentų. Samanta nusekė paskui Ane- 
tę į antrą aukštą, kur jos praėjo pro snaudžiantį ant kėdės nusenusį 
tvarkdarį. Įsmukusios pro storas dvivėres duris, pateko į teismo sa- 
lės galą. Priekyje prie savo katedros dirbo teisėjas, o keli advokatai 
sklaidė dokumentus ir persimetinėjo juokeliais. Po dešinei — tuš- 
čias prisiekusiųjų aptvaras. Aukštos sienos irgi nukabinėtos blun- 
kančiais portretais, visi — barzdotų vyrų, matyt, rimtai žiūrėjusių į 
teise. Pora teismo sekretorių šnekučiavosi ir Airtavo su advokatais. 
Keletas žiūrovų stebėjo ir laukė, kol teisingumas paims viršų. 

Anetė užspeitė kampe prokurorą, vyriškį, jos paskubomis pri- 
statytą kaip Ričardą, ir paaiškino, kad jiedvi atstovauja Febei Fe- 
ning, kuri nori kuo greičiau pateikti prašymą dėl skyrybų. 

— Ar daugjūs žinote? — paklausė ji Ričardo. 

Trise jie pasitraukė į kampą šalia prisiekusiųjų aptvaro, kad 
niekas negalėtų girdėti. Ričardas atsakė: 

— Pasak farų, abu buvo apsvaigę ir nusprendė išsiaiškinti savo 
nesutarimus peštynėmis. Jis nugalėjo, ji pralaimėjo. Paskui atsirado 
ginklas, jis nebuvo užtaisytas, ir vyras juo tvojo jai per galvą. 

Anetė perpasakojo Febės versiją, o Ričardas atidžiai klausėsi. 
Paskui pasakė: 

— Jo advokatas Hampas, jis nori, kad būtų skirtas nedidelis 
užstatas. Aš bandysiu įtikinti skirti didesnį, ir galbūt mums pavyks 
tą vyruką dar kelioms dienoms palikti už grotų — tegul atvėsta, kol 
ji dings. 

Sutikdama Anetė linktelėjo ir padėkojo: 

— Ačiū, Ričardai. 

Hampas buvo Kelas Hampfris; jiedvi ką tik praėjo pro jo kon- 
torą, įsikūrusią parduotuvėje iš fasadinės pusės. Anetė su juo pa- 
sisveikino ir supažindino Samantą, kuri pasibaisėjo didžiuliu vyro 
pilvu. Kelnes prilaikė elastinės petnešos, jos buvo įsitempusios ir, 
atrodė, tuoj nutrūks — apie pasekmes buvo pernelyg nepadoru pa- 
galvoti. Hampas pašnabždėjo, kad „jo žmogui“ Rendžiui (sekundę 
jis nepajėgė prisiminti šio pavardės) būtina išeiti iš areštinės, nes 
jis turi dirbti. Hampas neužkibo ant Febės įvykių versijos, jis teigė, 
kad konfliktas prasidėjo, kai ji su neužtaisytu pistoletu užpuolė jo 
klientą. 

— Štai kodėl pas mus vyksta teismai, — murmtelėjo Anetė, 
joms palengva tolstant nuo Hampo. 

Rendis Feningas ir dar du kaliniai buvo įvesdinti į teismo salę 
ir pasodinti į pirmą eilę. Jiems nuėmė antrankius, o šalia atsistojo 
šerifo pavaduotojas. Jie būtų galėję būti tos pačios gaujos nariai — 
išbluke oranžiniai areštinės kombinezonai, neskusti veidai, susivėlę 
plaukai, grėsminga išvaizda. Anetė su Samanta sėdėjo tarp publi- 
kos, kaip įmanoma toliau. Į teismo salę ant pirštų galų įtipeno Bar- 
ba, padavė Anetei aplanką ir pašnibždėjo: 

— Čia skyrybų prašymas. 

Kai teisėjas iškvietė Rendį Feningą arčiau katedros, Anetė 
mobiliuoju pasiuntė žinutę Febei, sėdinčiai savo automobilyje ša- 
lia teismo rūmų. Rendis atsistojo priešais teisėją tarp Hampo sau 
iš dešinės ir Ričardo — iš kairės, bet tolėliau. Hampas pradėjo graž- 
byliaudamas dėstyti, kad jo klientui būtina grįžti į darbą, Nolando 
apygardoje jis yra įleidęs šaknis ir juo galima pasitikėti — vyras pa- 
sirodys teisme bet kuriuo laiku, kai tik reikės, ir taip toliau. Tai tik 
paprastas sutuoktinių ginčas, ir viską būtų galima sureguliuoti dar 
labiau neįtraukiant teismų sistemos. Jam vis raizgojant, Febė tyliai 
įsmuko į teismo salę ir atsisėdo greta Anetės. Jai drebėjo rankos, 
akys buvo sudrėkusios. 

Palaikantis kaltinimą Ričardas kalbėjo apie kaltinimų rimtu- 
mą ir realią galimybę Feningui likti areštinėje ilgą laiką. Nesąmonė, 
atkirto Hampas. Jo ginamasis nekaltas. Tai jis buvo užpultas savo 
„nesusivaldančios žmonos. Jeigu ji užsispirs ir bylos nenutrauks, 
pati gali atsidurti už grotų. Nuo pabaigos ir vėl iš pradžios, ginčijosi 
teisininkai. 

Teisėjas, taikus senas džentelmenas plika galva, ramiai paklausė: 

— Kaip suprantu, tariamoji auka yra čia, teismo salėje. Ar tai 
tiesa, ponia Brevard? — ir jis apžvelgė publiką. 

Pašokusi ant kojų, Anetė atsakė: 

— Tikrai, ji čia, jūsų prakilnybe, — ir lyg teismo salė priklausy- 
tųjai, įžengė pro barjerą, tempdamasi iš paskos Febę. — Mes atsto- 
vaujame Febei Fening, kurios skyrybų prašymą įregistruosime per 
kitas dešimt minučių. 

Samanta, saugiai jausdamasi tarp žiūrovų, matė, kaip Rendis 

Feningas piktai sužioravo akimis į žmoną. Ričardas, ištaikęs mo- 
mentą, kreipėsi: 

— Jūsų prakilnybe, būtų pravartu pastebėti ponios Fening vei- 
de akivaizdžius sužalojimus. Ši moteris buvo smarkiai sumušta. 

— Nesu aklas, — atkirto teisėjas. — Bet aš nematau jokių su- 
žalojimų jūsų veide, pone Feningai. Teismas taip pat atkreipia dėme- 
sį į faktą, kad esate per šešių pėdų ūgio ir gana tvirtas. Jūsų žmona, 
sakykime, gerokai žemesnė. Ar jūs jai sudavėte? 

Rendis, akivaizdžiai kaltas, pamindžikavo, perkeldamas ne- 
menką savo svorį nuo vienos kojos ant kitos, ir šiaip taip išlemeno: 

— Mudu susikivirčijome, teisėjau. Tai ji pradėjo. 

— Aš tuo neabejoju. Manau, bus geriausia, jeigu jūs dar die- 
ną ar dvi nusiraminsite. Siunčiu jus atgal į areštinę ir mes vėl susi- 
tiksime ketvirtadienį. O per tą laiką, ponia Brevard, pasirūpinkite 
neatidėliotinais savo klientės teisiniais reikalais ir nuolat mane in- 
formuokite. 

— Jūsų prakilnybe, — užprotestavo Hampas, — mano klien- 
tas praras darbą. 

— Jis neturi jokio darbo, — išpyškino Febė. — Kartkartėmis, 
kai pasitaiko, kerta mišką, o šiaip visą laiką pardavinėja metą. 

Per teismo salę nuaidėjus jos žodžiams, visi smarkiai gurktelė- 
jo seiles. Rendis buvo pasirengęs mestis į kovą ir su žudikiška nea- 
pykanta akimis žioravo į savo žmoną. Galiausiai teisėjas bloškė: 

— Užteks. Vėl atgabenkite jį ketvirtadienį. 

Tvarkdarys sugriebė Rendį ir išvedė iš teismo salės. 

Prie pagrindinių durų stovėjo du vyriškiai, pora tatuiruotų ža- 
liūkų susivėlusiais plaukais. Jie nužvelgė pro šalį einančias Anetę, 
Samantą ir Febę. Koridoriuje Febė pašnibždėjo: 

— Tie galvažudžiai — Redžio sėbrai, visi verčiasi prekyba 
metu. Turiu nešdintis iš šio miesto. 

Galėčiau sekti paskui tave, pagalvojo Samanta. 

Jos nuėjo į Išvažiuojamojo teismo raštinę ir įregistravo sky- 
rybų prašymą. Anetė paprašė neatidėliojamo svarstymo dėl suvar- 
žomojo potvarkio Rendžiui, kad šiam būtų uždrausta artintis prie 
šeimos. 

— Artimiausias laisvas tarpas trečiadienį popiet, — pasakė 
raštvedys. 

— Mums tinka, — sutiko Anetė. 

Rendžio draugeliai laukė čia pat už teismo rūmų paradinių 
durų, prie jų dar buvo prisidėjęs trečias, jaunas piktas vyrukas. Jis 
žengtelėjo priešais Febę ir suurzgė: 

— Verčiau atsiimk kaltinimus, mergele, antraip gailėsiesi. 

Febė neatšlijo, tik niekinamai nužvelgė vyrą. Anetei ji paaiš- 
kino: 

— Jis — Rendžio brolis Tonis, ką tik išėjo iš kalėjimo. 

— Girdėjai? Pasakiau, atsiimk kaltinimus, — jau garsiau su- 
urzgė Tonis. 

— Ką tik padaviau skyrybų prašymą, Toni. Baigta. Dabar kuo 
greičiau palieku miestą, bet tikrai sugrįšiu, kai jis stos prieš teismą. 
Kaltinimų neatsiimsiu, tad prašau trauktis iš kelio. 

Vienas žaliūkas spoksojo į Samantą, kitas — į Anetę. Trumpa 
konfrontacija baigėsi, kai iš teismo rūmų išėję Hampas ir Ričardas 
pamatė, kas dedasi. 

— Pakaks, — metė Ričardas, ir Tonis pasitraukė. 

Hampas pasakė: 

— Einam, mergaitės. Palydėsiu jus iki kontoros. 

Storulis advokatas nudramblojo Pagrindine gatve, be persto- 
jo postringaudamas apie kitą bylą, kurioje juodu su Anete rungiasi. 
Samanta sekė iš paskos, sutrikdyta incidento ir savęs klausdama, ar 
reikėtų nešiotis rankinuke pistoletą. Nieko stebėtina, kad Donova- 
nas teisę praktikavo su mažu ginklų arsenalu. 

Antrą dienos pusę, laimė, klientų nebuvo. Per vieną dieną ji 
jau prisiklausė ganėtinai bėdų, be to, reikėjo pastudijuoti. Anetė jai 
paskolino gerokai panaudotos seminarų medžiagos, skirtos naujo- 
kams advokatams, kurioje buvo skyriai apie ištuokas ir šeiminius 
santykius, testamentus ir nekilnojamąjį turtą, bankrotą, namų sa- 
vininkus ir nuomininkus, darbinės samdos specifiką, imigraciją ir 
vyriausybės pagalbą. Skyrius apie pašalpas dėl pajuodusių plaučių 
ligos buvo pridurtas vėliau. Viskas sausa ir nuobodu — bent apie 
tai skaityti, — bet Samanta jau pati spėjo tiesiogiai įsitikinti, kad 
tokios bylos anaiptol ne nuobodžios. 

Galiausiai septynioliktą valandą ji paskambino ponui Džo 
Dankanui ir informavo, jog negali imtis jo apeliacijos Socialiniam 
draudimui. Šitaip atstovauti jos viršininkai draudžia. Kartu perdavė 

pavardes dviejų privačių advokatų, sutinkančių imtis tokių bylų, ir 
jam palinkėjo sėkmės. Dėl to skambučio nesijautė itin gerai. 

Paskui Samanta užėjo pas Metę į kabinetą, ir jiedvi apibendri- 
no pirmą jos darbo dieną. Kol kas viskas gerai, nors ji vis dar jautėsi 
sutrikdyta tos trumpos priešpriešos ant teismo rūmų laiptų. 

— Jie su advokatu nesipainios, — patikino ją Metė. — Ypač 
su mergina. Aš tuo užsiimu jau dvidešimt šešerius metus ir niekada 
nebuvau užpulta. 

— Sveikinu. O ar kas nors grasino? 

— Galbūt porą kartų, bet nieko, kas būtų tikrai išgąsdinę. Tau 
seksis gerai. 

Palikdama kontorą ir eidama prie savo automobilio, Samanta 
jautėsi puikiai, nors nesusilaikė neapsižvalgiusi. Leidosi lengvas rū- 
kelis, miestelis temo. Ji pastatė automobilį garaže po savo butu ir 
užkopė laiptais. 

Anetės duktė Kim buvo trylikos, jos sūnus Adamas — dešim- 
ties. Abu naujoji jų nuomininkė labai domino. Vaikai primygtinai ją 
kvietė kartu valgyti, bet Samanta visai neketino kas vakarą užgriūti 
pas juos pietų. Per savo ir Blitės beprotišką darbo grafiką buvo pri- 
pratusi valgyti viena. 

Kaip profesionalė, užsiimanti daug stresų keliančiu darbu, 
Anetė mažai turėdavo laiko valgiui gaminti. Matyt, ir palaikyti na- 
muose tvarką nebuvo svarbiausias dalykas. Pietums buvo mikro- 
bangų krosnelėje pašildytas mėsainis su sūriu ir pjaustyti pomido- 
rai iš kažkokio kliento daržo. Vandenį jie gėrė iš plastikinių butelių, 
niekada — iš čiaupo. Valgydami vaikai Samantą apibėrė klausimais 
apie jos gyvenimą: kaip užaugo K. A., gyveno ir dirbo Niujorke ir ko- 
dėl ji sugalvojo atvykti į Breidį. Jie buvo protingi, patiklūs, lengvai 
suprato humorą ir nebijojo klausinėti asmeninių dalykų. Taip pat 
ir mandagūs, niekada nepamiršdavo pasakyti „Taip, mem' ir „Ne, 
mem“. Mat abu nusprendė, kad Samanta per jauna būti vadinama 
„panelė Kofer“, o Adamui atrodė, kad jos vardas per ilgas tarti. Ga- 
liausiai jie sutarė dėl „panelės Sam“, nors Samanta turėjo vilties, kad 
„panelės“ netrukus nebeliks. Ji vaikams pasakė, jog kartkartėmis 
bus jų auklė, ir tai, atrodė, abu suglumino. 

— Kodėl gi mums jos reikia? — paklausė Kim. 

— Kad jūsų mama galėtų kur nors išeiti ir daryti, ką nori, — 
paaiškino Samanta. 

Tai juos pralinksmino. Adamas pasakė: 

— Betgi ji niekada niekur neišeina. 

— Teisybė, — patvirtino Anetė. — Breidyje ne itin yra ką veik- 
ti. Faktiškai visiškai nieko nėra, jeigu tris vakarus per savaitę neini 
į bažnyčią. 

— Irjūs neinate į bažnyčią? — paklausė Samanta. 

Nors Apaleičijoje buvo dar trumpai, ji sužinojo, kad kas penk- 
ta šeima turi nuosavą mažutę bažnytėlę su pasvirusia balta smaile. 
Bažnyčios buvo visur, visi tikėjo Švengtojo Rašto tiesomis, bet aki- 
vaizdžiai menkai sutarė dėl ko nors kitko. 

— Kai kada sekmadieniais, — pasakė Kim. 

Po vakarienės Kim su Adamu pareigingai nurinko stalą ir su- 
krovė lėkštes į kriauklę. Indaplovės neturėjo. Juodu su panele Sam 
norėjo žiūrėti televizorių, nepaisydami, kad reikia ruošti pamokas, 
bet Anetė galiausiai abu išginė į mažučius miegamuosius. Jausda- 
ma, kad viešniai galbūt jau pradeda pabosti, Anetė pasiūlė: 

— Atsigerkime arbatos ir pasikalbėkime. 

Neturėdama daugiau ką veikti, Samanta sutiko. Anetė susėmė 
krūvą nešvarių drabužių ir sumetė į skalbyklę šalia šaldytuvo. Tada 
įbėrė muilo miltelių ir pasuko skalės diskelį. 

— Triukšmas nustelbs mūsų kalbą, — pasakė ji ir išėmė iš 
spintelės arbatos maišelius. — Be kofeino, gerai? 

— Žinoma, — sutiko Samanta ir nuėjo į darbo kambarį, per- 
krautą įlinkusiomis knygų lentynomis, šūsnimis žurnalų ir minkš- 
tais baldais, mėnesių mėnesius nedulkintais. Viename kampe sto- 
vėjo plokščiaekranis televizorius (bute virš garažo tokio dar nebu- 
vo), o kitame — nedidelis Anetės rašomasis stalas su kompiuteriu 
ir stirta aplankų. Ji atnešė du puodelius garuojančios arbatos, vieną 
padavė Samantai ir pasiūlė: 

— Sėskime ant sofos ir pasikalbėkime apie mergaitiškus dalykus. 

— Gerai, ką turi omeny? 

Kai jiedvi įsitaisė, Anetė paaiškino: 

— Na, visų pirma seksą. Ar dažnai Niujorke tave pasiguldydavo? 

Samantą prajuokino toks atvirumas, ji dvejojo, lyg nepajėgtų 
prisiminti paskutinio karto. 

— Negyvenau taip padūkusiai, tikrai. Noriu pasakyti, galėjau, 
jeigu būčiau įsitraukusi į tokį žaidimą, bet mano aplinkoje visi per- 
nelyg daug dirbome, tad linksmybėms laiko nebelikdavo. Vakare jei- 
gu kur nors išeidavome — tai papietauti ir išgerti, paskui būdavau 
tokia pavargusi, kad nenorėdavau nieko kita, tik eiti miegoti, viena. 

— Sunku patikėti, kai aplink sukiojasi visi tie turtingi jauni 
specialistai. Aš vis žiūrėdavau „Seksą ir miestą“, viena, žinoma, kai 
vaikai nueidavo miegoti. 

— Na, aš nežiūrėdavau. Esu apie jį girdėjusi, bet paprastai tuo 
laiku būdavau biure. Per pastaruosius trejus metus draugavau su 
vienu vaikinu, Henriu, badaujančiu aktoriumi, tikrai mielu. Kai su 
juo sukrisdavau į lovą, būdavo smagu, bet jam pabodo mano darbo 
valandos ir nuolatinis nuovargis. Žinoma, susitikdavau su nemažai 
vyrų, bet daugelis buvo lygiai taip pat nuvaryti. Moterys jiems tik 
vienam kartui. Taip pat buvo daug pašlemėkų, vaikėzų, kalbančių 
vien tik apie pinigus ir mėgstančių girtis, ką gali nupirkti. 

— Esu sužavėta. 

— Be reikalo. Nebuvo tokio žavesio, kaip tu manai. 

— Niekada? 

— Ak, žinoma, retkarčiais užsikabindavau, bet ne tiek, kad no- 
rėčiau prisiminti. 

Samanta gurkšnojo arbatą ir troško pakreipti pokalbį kita lin- 
kme. 

— O kaip tu? Dažniai Breidyje pasiseka suveikti? — paklausė ji. 

Dabar atėjo eilė Anetei nusijuokti. Ji patylėjo, nugėrė gurkšne- 
lį arbatos ir liūdnai pasakė: 

— Ne kažin kas čia vyksta. Aš pasirinkau tokį gyvenimą, ir 
man gerai. 

— Pasirinkai? 

— Taip. Čia atvykau prieš dešimt metų. Visiškai pralaimėjusi. 
Skyrybos buvo tikras košmaras, turėjau bėgti nuo savo buvusiojo. 
Ir pasiimti vaikus. Jis beveik nepalaiko su manimi jokio kontakto. 
Esu keturiasdešimt penkerių, šiek tiek dar patraukli, geros formos, 
ne tokia kaip, na... 

— Supratau. 

— Tik pasakykime, kad Nolando apygardoje nėra daug kon- 
kurencijos. Per tą laiką buvo keletas malonių vyrų, bet nė vieno, su 

kuriuo norėtųsi gyventi. Vienas buvo dvidešimčia metų vyresnis už 
mane, ir aš tiesiog negalėjau taip pasielgti su savo vaikais. Pirmus 
kelerius metus pusė miestelio moterų stengėsi mane supiršti su ko- 
kiu nors savo pusbroliu. Paskui supratau, jog jos iš tikrųjų trokš- 
ta mane apvesdinti, kad nereikėtų nerimauti dėl savo vyrų. Tačiau 
vedę vyrai manęs netraukia. Pernelyg daug nemalonumų, tiek čia, 
tiek didmiestyje. 

— Kodėl tu pasilikai? 

— Štai didysis klausimas, ir dar nesu tikra, ar pasiliksiu. Čia 
saugi vieta auginti vaikus, nors mes tikrai jaudinamės dėl aplinkos 
užterštumo pavojų. Breidyje viskas gerai, bet netoliese, gyvenvietė- 
se ir tarpukalnėse, vaikai nuolat serga nuo užteršto vandens ir an- 
glių dulkių. Atsakant į tavo klausimą, aš pasilikau, nes mėgstu savo 
darbą. Myliu žmones, kuriems reikia mano pagalbos. Galiu nors 
šiek tiek pakeisti jų gyvenimus. Šiandien tu su jais susipažinai. Ma- 
tei jų baimę ir neviltį. Jiems manęs reikia. Jeigu išvykčiau, galbūt 
atsirastų kas nors, kuris užimtų mano vietą, o gal ir ne. 

— Kaip tu atsipalaiduoji, kai palieki kontorą? 

— Ne visada pavyksta. Jų problemos pernelyg asmeniškos, tad 
prarandu nemažai miego. 

— Man džiugu tai girdėti, nes vis mąstau apie Febę Fening su- 
daužytu veidu ir vaikučiais, paslėptais pas giminaitę, gyvenančią su 
mušeika vyru, kuris veikiausiai ją užmuš, kai išeis į laisvę. 

Anetė užjaučiamai nusišypsojo. 

— Esu mačiusi daug taip gyvenančių moterų, ir visos liko gy- 
vos. Febei nieko neatsitiks. Ji persikels kur nors kitur — mes padė- 
sime — ir su juo išsiskirs. Nepamiršk, Samanta, šiuo metu jis sėdi 
areštinėje ir kaip reikiant ragauja gyvenimo už grotų. Jeigu iškrės 
ką nors kvaila, iki savo dienų pabaigos galėtų likti kalėjime. 

— Nesusidariau įspūdžio, kad jis gerai viską apmąstytų. 

— Tu teisi. Jis kvailys ir narkomanas. Aš jos situacijos lengvai 
nevertinu, bet moteris ištvers. 

Samanta atsiduso ir padėjo savo puodelį ant kavos staliuko. 

— Atleisk, tiesiog visa tai man taip nauja. 

— Turėti reikalą su realiais žmonėmis? 

— Taip, mane taip pagavo jų problemos, ir jie tikisi, kad aš jas 
išspręsiu. Paskutinė byla, prie kurios Niujorke dirbau, buvo susijusi 

su tikrai abejotinos reputacijos tipu, jo turto vertė apie milijardas ar 
panašiai. Jis buvo mūsų klientas, ketino pastatyti tokį labai aukš- 
tą ir elegantišką viešbutį vidur Grinvič Vilidžo. Viešbutis toli pra- 
noko mano kada nors matytus bjauriausius pavyzdžius, iš tikrųjų 
rėžė akį. Nors išvijo tris ar keturis architektus, jo statinys tik da- 
rėsi aukštesnis ir bjauresnis. Municipalitetas nusprendė — velniai 
rautų, ne, tada tas tipas padavė miestą į teismą, gretinosi prie po- 
litikų ir išvis elgėsi kaip dauguma Manhatano statybų planuotojų. 
Susitikau su juo trumpai sykį, kai buvo atėjęs į biurą apšaukti mano 
partnerio. Tikras šlykštynė. Ir jis buvo mūsų klientas, mano klientas. 
Neapkenčiau to žmogaus. Troškau, kad jam nepasisektų. 

— Ir kodėl gi ne? 

— Jam išties nepasisekė, ir mes slapta džiūgavome. Įsivaiz- 
duoji, paaukojome daugybę valandų, iš to tipo nulupome didžiulius 
pinigus, ir jautėmės tartum švenčiančios, kai jo projektas buvo at- 
mestas. Kaip dėl tokių santykių su klientais? 

— Aš irgi švęsčiau. 

— O dabar aš jaudinuosi dėl Ledi Pervis, kurios vyras atlieka 
bausmę skolininkų kalėjime, ir nervinuosi dėl Febės, kad greičiau 
išsidangintų iš miestelio, kol Rendžio nepaleido už užstatą. 

— Sveika atvykusi į mūsiškį pasaulį, Samanta. Rytoj bus dar 
daugiau. 

— Nesu tikra, ar esu tam tinkama. 

— Taip, esi. Čia privalai būti tvirta, o tu esi gerokai tvirtesnė, 
nei manai. 

Staiga pabaigęs ruošti pamokas sugrįžo Adamas ir norėjo mes- 
ti iššūkį „panelei Sam“, lošiant ramsą. 

— Jis įsivaizduoja esąs kortų asas, — pasakė Anetė. — Ir suk- 
čiauja. 

— Niekada nesu lošusi ramso, — gynėsi „panelė Sam“. 

Adamas it Las Vegaso kortų dalytojas jau maišė jų malką. 

augelis Metės darbo dienų prasidėdavo lygiai aštuntą ryto. 

Užsidariusi kabinete ji gerdavo kavą ir neatsiliepdavo į te- 
lefono skambučius, o Donovanas sėdėdavo priešais ją ir dalydavosi 
naujausiais gandais. Tiesą sakant, užsidaryti duris jai nebuvo jokio 
reikalo, nes niekas į darbą neatvykdavo anksčiau kaip apie pusę de- 
vintos, kai nuvežusi vaikus į mokyklą prisistatydavo Anetė. Tačiau 
Metė brangino ir saugojo savo ir sūnėno privatumą. 

Kontoros taisyklės ir tvarka neatrodė griežtos, Samantai pa- 
sakė pasirodyti įstaigoje „apie devintą ir dirbti iki pavakarės, kai 
nuspręs, kad jau metas baigti. Iš pradžių ji nerimavo, kad gali būti 
sunku pereiti nuo šimto iki keturiasdešimties valandų per savai- 
tę, bet taip neatsitiko. Metų metus nebuvo miegojusi iki septintos 
ryto, ir dabar buvo beatrandanti, kad tai gana malonu. Bet aštuntą 
jau lipo ant sienų ir nekantravo pradėti darbo dieną. Antradienį ji 
įsmuko pro paradines duris, praėjo pro Metės kabinetą, kur išgirdo 
tylius balsus, ir žvilgtelėjo į virtuvę kavavirės. Įsitaisė prie kompiu- 
terio valandą ar dvi studijuoti, kol bus pakviesta dar į vieną pokalbį 
su klientu, kai staiga pasirodė Donovanas ir pasveikino: 

— Sveika atvykusi į miestuką. 

— Ką gi, labas, — atsakė ji. 

Apsidairęs jis pasakė: 

— Lažinuosi, jūsų kabinetas Niujorke buvo gerokai didesnis. 

— Iš tikrųjų tai ne. Mus, naujokus, sukimšdavo į vadinamuo- 
sius „kvadratus“, tas ankštas mažutes darbo vietas, kur ištieses ran- 
ką galėdavai paliesti savo kolegą, jeigu reikėdavo. Mat nuompini- 
gius taupydavo dėl partnerių, kad tie galėtų išsaugoti savo pelnus. 

— Sprendžiant iš jūsų žodžių atrodo, lyg tikrai to ilgėtumėtės. 

— Vis dar jaučiuosi apmirusi, — Samanta pamojo į vienintelę 
kėdę ir paragino: — Sėskitės. 

Donovanas atsainiai išsilankstė ant nedidukės kėdės ir tarė: 

— Metė sakė, kad jau pirmą dieną suspėjote pabuvoti teisme. 

— Taip. Ką dar ji jums pasakė? 

Samanta nusistebėjo: nejaugi kasdieniai jos veiksmai kiekvie- 
ną rytą bus perpasakojami prie kavos? 

— Nieko, tik tuščios mažo miestelio advokatų šnekelės. Rendis 
Feningas kadaise buvo neblogas vyrukas, paskui įjunko į metą. Ga- 
liausiai jis baigs mirtimi arba kalėjimu, kaip ir daugelis čionykščių. 

— Galite man paskolinti vieną iš savo pistoletų? 

Donovanas nusijuokė, paskui tarė: 

— Jums jo nereikia. Prekiautojai metu toli gražu nėra tokie 
bjaurūs kaip anglių kompanijos. Pradėkite joms nuolat kelti bylas, ir 
aš gausiu jums ginklą. Žinau, dar anksti, bet ar jau pagalvojote apie 
priešpiečius? 

— Dar nepagalvojau nė apie pusryčius. 

— Siūlau priešpiečius, darbo priešpiečius pas mane kontoroje. 
Vištienos mišrainės sumuštinį. 

— Kaip aš galiu to atsisakyti? 

— Vidudienis jūsų dienotvarkėje neužimtas? 

Ji pasitikrino savo neva labai užpildytoje elektroninėje užrašų 
knygelėje ir pasakė: 

— Šiandien jums pasisekė. Kaip tik turiu laisvą tarpą. 

Jis pašoko ant kojų ir atsisveikino: 

— Iki pasimatymo. 

Kurį laiką Samanta ramiai studijavo, tikėdamasi, kad niekas 
nebesutrukdys. Pro ploną sieną girdėjo Anetę su Mete aptariant 
vieną atvejį. Retsykiais suskambėdavo telefonas, ir kaskart Saman- 
ta vildavosi, kad Barba nukreips skambinantįjį į kitą kabinetą, pas 
teisininką, žinantį, ką daryti. Jos sėkmė tęsėsi beveik iki dešimtos, 
kai Barba, įkišusi pro duris galvą, pasakė: 

— Valandai išeinu. Frontą palieku jums. 

Ji dingo, Samantai nespėjus pasiteirauti, ką gi tai reiškia. 

O reiškė tai, kad vienai ir pažeidžiamai teks sėdėti prie Barbos 
stalo priimamajame ir, tikėtina, pasitikti kokį nors vargšą žmogelį, 
neturintį pinigų tikram advokatui nusisamdyti. Taip pat atsiliepti 

į telefono skambučius ir juos nukreipti arba Metei, arba Anetei, ar 
paprasčiausiai vilkinti. Vienas žmogus teiravosi Anetės, bet ta buvo 
užsiėmusi su klientu. Kitas paprašė sujungti su Mete, tačiau ji buvo 
išėjusi į teismą. Dar vienam reikėjo patarimo dėl paraiškos gauti iš 
Socialinio draudimo neįgalumo kompensaciją, ir Samanta jam mie- 
lai parekomendavo privačią firmą. Galiausiai atsidarė paradinės 
durys ir pro jas įžengė Frensina Kramp pasikonsultuoti dėl teisinio 
reikalo, kuris daug mėnesių neduos Samantai ramybės. 

Moteris tik norėjo testamento, tokio, „kuris nieko nekainuo- 
tų“. Paprasti testamentai yra nesudėtingi dokumentai, juos pareng- 
ti lengvai gali apsiimti net labiausiai neprityręs teisininkas. Iš tikrų- 
jų, naujokai net naudojasi proga parengti tokius apmatus, nes juos 
sunku sugadinti. Staiga pasitikinti savimi, Samanta nusivedė ponią 
Kramp į nediduką susitikimų su interesantais kambarėlį, palikdama 
duris praviras, kad galėtų vis užmesti akį į priimamąjį. 

Ponia Kramp buvo aštuoniasdešimties metų ir tokia atrodė. 
Jos vyras seniai miręs, o penki vaikai išsibarstę po šalį, visi toli nuo 
namų. Ji skundėsi esanti jų pamiršta: vaikai retai atvažiuoja aplan- 
kyti, retai paskambina. Senutė norėjo pasirašyti paprastą testamen- 
tą, kuriuo jiems nieko nepaliktų. | 

— Juos visus išskirkite, — nurodė ji su stebėtinu kartėliu. 

Sprendžiant iš moters išvaizdos ir iš to, kad siekia testamen- 
tą surašyti už dyką, Samanta spėjo, jog turto ji turi nedaug. Ponia 
Kramp gyveno Jufoloje, mažutėje bendruomenėje „giliai Džeikob- 
so tarpukalnėje . Samanta užsirašė, lyg tiksliai žinotų, kur tai yra. 
Skolų nėra, nekilnojamojo turto irgi nėra, išskyrus seną namą ir aš- 
tuoniasdešimt akrų žemės, nuo neatmenamų laikų priklausančios 
šeimai. 

— Gal numanote, kiek žemė verta? — paklausė Samanta. 

Barkštelėjusi dantų protezais, ponia Kramp atsakė: 

— Gerokai daugiau, nei kas nors žino. Suprantate, pernai pasi- 
rodė anglių kompanija ir pasiūlė žemę nupirkti, jau kurį laiką mėgi- 
no, bet aš juos vėl išvijau. Neparduosiu jokiai anglių kompanijai, ne, 
mem. Netoli mano žemės jie sprogdina, griauna Katės kalną, tikrai 
gėda. Nė viena anglių kompanija iš manęs nepasipelnys. 

— Kiek jums pasiūlė? 

— Daug, bet net savo vaikams nepasakiau. Ir nepasakysiu. 
Suprantate, esu prastos sveikatos, netrukus manęs nebeliks. Jeigu 
mano vaikai gaus žemę, jie ją parduos anglių kompanijai, man dar 
nė nespėjus atšalti. Būtent taip jie padarys. Aš žinau. 

Iš rankinuko ji ištraukė kažkokius sulankstytus popierius. 

— Štai čia testamentas, mano pasirašytas prieš penkerius me- 
tus. Vaikai mane pasiėmė į advokato kontorą visai čia pat gatvėje ir 
privertė jį pasirašyti. 

Samanta pamažu išlankstė popierius ir perskaitė Frensinos 
Kramp paskutiniąją valią. Trečiuoju testamento punktu viskas ly- 
giomis dalimis buvo paliekama penkiems vaikams. Samanta greito- 
mis užsirašė kelias nereikalingas pastabas ir pasakė: 

— Gerai, ponia Kramp, dėl paliekamo turto mokesčių privalau 
bent apytikriai žinoti šitos žemės vertę. 

— Ką tokį? 

— Kiek anglių kompanija jums pasiūlė? 

Senė pasižiūrėjo, lyg būtų įžeista, paskui žemai pasilenkė ir 
pašnabždėjo: 

— Du šimtus tūkstančių su smulkiaisiais, bet žemė verta dvi- 
gubai tiek. Galbūt trigubai. Anglių kompanijomis negalima tikėti. 
Jos visiems numuša kainą, o pabaigoje sugalvoja, kaip tave apvogti. 

Staiga paprastas testamentas tapo nebe toks paprastas. Sa- 
manta atsargiai klausinėjo toliau: 

— Gerai, tad pagal naująjį testamentą kam gi tie aštuoniasde- 
šimt akrų atiteks? 

— Noriu juos padovanoti savo kaimynei Džolinai. Ji gyvena 
kitapus upokšnio, turi žemės ir taip pat šios neparduoda. Aš ja pasi- 
tikiu. Ji jau pažadėjo mano žeme pasirūpinti. 

— Apie tai su ja kalbėjotės? 

— Kalbuosi apie tai visą laiką. Ji su savo vyru, Henku, sako irgi 
sudarys naujus testamentus ir savo žemę paliks man, jeigu kartais 
juodu pirmi numirtų. Bet jų sveikata geresnė, žinote? Manau, aš iš- 
eisiu iš šio pasaulio pirma. 

— Ojeigu pirmi išeis jie? 

— Abejoju. Mano didelis kraujospūdis ir silpna širdis, be to, 
bursitas. 

— Taip, tačiau jeigu jie mirs pirmi ir jūs paveldėsite jų žemę 
priedo prie savosios, paskui pati numirsite. Kas gaus visą tą žemę? 

— Ne mano vaikai ir taip pat ne jų. Tepadeda mums Dievas. 
Pagalvokite, juk mano vaikai blogi. 

— Supratau, betgi kažkas privalo žemę paveldėti. Ką turite 
mintyje? 

— Štai kodėl čia ir atėjau — pasikalbėti su teisininku. Man rei- 
kia patarimo, ką daryti. 

Kai staiga pakimba ant siūlo turtas, galimi įvairūs scenarijai. 
Naująjį testamentą vaikai tikrai ginčys. Samanta nieko nežinojo 
apie ginčus dėl testamentų, išskyrus tai, ką suspėjo paviršutiniškai 
paskaityti iš seminarų medžiagos. Miglotai prisiminė bylą ar dvi iš 
kurso Teisės fakultete, bet tai atrodė tarsi buve labai seniai. Pusę va- 
landos ji įstengė vilkinti, kai ką užsirašinėjo, uždavė keletą nelabai 
esminių klausimų, ir ponią Kramp pavyko įtikinti, kad sugrįžtų po 
poros dienų, kai firma bus peržiūrėjusi jos situaciją. Sugrįžo Bar- 
ba, ir ji parodė savo sugebėjimus, mikliai padėdama naująją klientę 
mandagiai išlydėti pro paradines duris. 

— Koks reikalas? — paklausė Barba, kai ponios Kramp nebe- 
liko. 


— Nesu tikra. Aš būsiu savo kambary. 


Donovano kontora atrodė kur kas geriau nei Teisinės pagalbos 
klinika. Odiniai krėslai, stori kilimai, kietmedžio grindys su gražia 
apdaila. Fojė nuo lubų vidurio kabojo prašmatnus sietynas. Visų 
pirma Samantai į galvą toptelėjo mintis, kad Breidyje vis dėlto yra 
kažkas, uždirbantis vieną kitą dolerį. Jo priimamojo sekretorė Dona 
ją mandagiai pasveikino ir pasakė, kad bosas laukia viršuje, o ji pati 
išeina priešpiečių. Kopdama įvijais laiptais Samanta išgirdo, kaip 
uždaromos ir užrakinamos paradinės durys. Kontoroje daugiau ne- 
simatė jokių žmonių. 

Donovanas sėdėjo prie didžiulio medinio rašomojo stalo, iš pa- 
žiūros labai seno, ir kalbėjo telefonu. Jis Samantai pamojo į masyvų 
fotelį ir pasakė kažkokiam pašnekovui: 

— Jau turiu eiti, — padėjęs telefono ragelį tarė: — Sveika at- 

vykusi į mano valdas. Kaip tik iš čia smūgiuojami visi kamuoliukai, 
užtikrinantys sėkmę“. 

— Gražu, — pagyrė ji, apsidairydama aplink. 

Erdvus kabinetas vėrėsi į balkoną. Sienas ištisai dengė dailios 
knygų lentynos, prikimštos traktatų ir storų tomų įspūdžiui pada- 
ryti. Viename kampe — stovas šautuvams su mažiausiai aštuoniais 
mirtinais ginklais. Samanta neskyrė šratinio šautuvo nuo karabino 
elniams medžioti, bet kolekcija atrodė užtaisyta šoviniais ir pareng- 
ta naudoti. 

— Visur ginklai, — pastebėjo ji. 

— Aš mėgstu medžioti, visada mėgau. Kai augi šituose kal- 
nuose, augi ir miškuose. Pirmą elnią nušoviau būdamas šešerių, iš 
lanko. 

— Sveikinu. Ir kodėl gi jūs panorote priešpiečių? 

— Juk man pažadėjote, prisimenate? Praeitą savaitę, tuoj po 
to, kai buvote sustabdyta ir išgelbėta nuo areštinės. 

— Betgi mes sutarėme dėl užkandinės toliau gatvėje. 

— Pamaniau, čia turėsime daugiau privatumo. Be to, aš sten- 
giuosi vengti čionykščių vietelių. Kaip jau sakiau, aplink daug žmo- 
nių, kurie manęs nemėgsta. Kartais viešai jie visko prikalba ir iške- 
lia sceną. Aš tikrai galiu sugadinti gerus priešpiečius. 

— Nematau jokio valgio. 

— Jis mano štabe. Eime. 

Donovanas atsistojo, ir Samanta nusekė iš paskos trumpu ko- 
ridoriumi į ilgą, belangį kambarį. Viename apgriozto stalo gale sto- 
vėjo du plastikiniai indai išsinešamam maistui sudėti ir du buteliai 
vandens. Donovanas parodė į stalą ir pasakė: 

Samanta nuėjo prie šoninės sienos ir įsispoksojo į išdidintą fo- 
tografiją, mažų mažiausiai aštuonių pėdų aukščio. Ji buvo spalvota 
ir vaizdavo sukrečiančią ir tragišką sceną. Masyvus riedulys, mažo 
automobilio didumo, sutraiškė namelį ant ratų — perplėšė šį per- 
pus ir padarė rimtą žalą. 

— Kas tai? — paklausė ji. 


* 


Autorius yra aistringas beisbolo mėgėjas, tad neretai savo kūriniuose įterpia šio 
žaidimo terminologijos ir realijų. 

Donovanas žengtelėjo prie Samantos ir paaiškino: 

— Tai teisminis ieškinys. Maždaug milijoną metų tas riedulys 
buvo dalis Enido kalno, apie keturiasdešimt mylių nuo čia, Hope- 
rio apygardoje. Prieš porą metų kalne pradėta atviroji kasyba, nu- 
sprogdintas jo viršus ir kastos anglys. Pernai, kovo keturioliktą, 
ketvirtą valandą ryto, buldozeris, priklausantis gana suktai įmonei 
„Strayhorn Coal“, šalino be leidimo uolieną, ir tas riedulys buvo nu- 
stumtas į užpilamąją zoną žemiau slėnyje. Risdamasis stačiu uolie- 
nos sluoksniu dėl savo dydžio jis įgijo pagreitį, — Donovanas rodė 
į išdidintą žemėlapį šalia fotografijos. — Apie mylią nuo tos vietos, 
kur atsiskyrė nuo buldozerio verstuvo peilio, jis užkrito ant nedide- 
lio kemperio. Užpakaliniame šio miegamajame buvo du broliai: Edis 
Teitas, vienuolikos metų amžiaus, ir Brendonas Teitas, aštuonerių. 
Kaip ir galima tikėtis, abu kietai miegojo. Tėvas sėdėjo kalėjime už 
metamfetamino gamybą. Motina dirbo pernakt prekiaujančioje bū- 
tiniausių prekių parduotuvėje. Berniukai žuvo — buvo sutraiškyti, 
suploti. 

Negalėdama patikėti, Samanta išsižiojusi žiūrėjo į fotografiją. 

— Tai siaubinga. 

— Tikrai taip. Gyvenimas šalia atvirojo karjero niekada ne- 
nuobodus. Dreba žemė ir trūkinėja pamatai. Oras prisipildo anglių 
dulkių, kurios viską nukloja. Šulinių vanduo tampa oranžinis. Nuo- 
lat skrieja akmenys. Prieš dvejus metus Vakarų Virdžinijoje turėjau 
bylą: ponas ir ponia Herzogai šiltą sekmadienio popietę sėdėjo prie 
savo nedidelio baseino, kai nežinia iš kur atidundėjo tonos svorio 
riedulys ir tėškėsi tiesiai į patį baseino vidurį. Abu kiaurai permerkė. 
Baseinas suskilo. Mes padavėme kompaniją į teismą ir laimėjome 
kelis dolerius, bet nedaug. 

— Irjūs iškėlėte „Strayhorn Coal“ kompanijai bylą? 

— O taip. Kitą pirmadienį mes vykstame į bylos nagrinėjimą 
Koltone, Išvažiuojamajame teisme. 

— Kompanija nenori susitarti? 

— Mūsiškiai bebaimiai reglamentuotojai jiems skyrė baudą. 
Smogė stipriai — dvidešimt tūkstančių dolerių, bet kompanija pa- 
davė apeliaciją. Ne, jie nenori susitarti. Kartu su savo draudikais pa- 
siūlė šimtą tūkstančių. 

— Šimtą tūkstančių dolerių už dviejų vaikų mirtį? 

— Mirę vaikai nedaug ko verti, ypač Apaleičijoje. Neturi eko- 
nominės vertės, nes, aišku, niekur nedirba. Tai puiki byla neturtinei 
žalai atlyginti kaip nuobaudai išgauti, — „Strayhorn Coal“ kapitalas 
vertinamas puse milijardo dolerių, — ir aš pareikalausiu milijono 
ar dviejų. Bet išminčiai, Virdžinijoje kuriantys įstatymus, dar prieš 
daug metų nusprendė nustatyti viršutinę neturtinės žalos atlygini- 
mo kaip nuobaudos ribą. 

— Tai prisimenu iš advokatūros egzamino. 

— Riba yra trys šimtai penkiasdešimt tūkstančių dolerių, kad ir 
kaip bjauriai atsakovas veikė. Tai buvo valstijos įstatymų leidėjų do- 
vana draudimo verslui — kaip ir visos nustatomos viršutinės ribos. 

— Kalbate kaip mano tėvas. 

— Norite valgyti ar dar valandą čia stovėti? 

— Kažin ar esu alkana. 

— Na, aš tai tikrai. 

Juodu atsisėdo prie stalo ir išsivyniojo sumuštinius. Samanta 
atsikando kąsnelį, bet be apetito. 

— Mėginote toje byloje susitarti? 

— Aš pareikalavau milijono, o jie atsakė šimtu tūkstančių, tad 
mes toli gražu nesusitarėme. Jie, draudimo teisininkai kartu su an- 
glių kompanija, manipuliuoja faktu, kad šeima buvo nedarni ir ne 
tokia jau artima. Taip pat ir faktu, kad daugelis prisiekusiųjų šiuose 
kraštuose bijosi Didžiųjų Anglių arba slapčia jas palaiko. Kai Apalei- 
čijoje bylinėjiesi su kokia nors anglių kompanija, ne visada gali tikė- 
tis nešališko žiuri. Net ir neapkenčiantieji kompanijų apie tai nutyjli. 
Visi turi kokį ten darbą gavusį giminaitį ar draugą. Tai nulemia kai 
kuriuos įdomius posūkius teismo salėje. 

Samanta pamėgino atsikąsti dar vieną kąsnelį ir vėl apsidairė 
po kambarį. Sienas dengė išdidintos spalvotos fotografijos ir žemė- 
lapiai, kai kas buvo paženklinta kaip bylos daiktiniai įrodymai, kiti 
dar laukė nagrinėjimo teisme. 

— Tai man primena mano tėvo kontorą kadaise. 

— Maršalas Koferis. Aš pasitikrinau. Anksčiau jis buvo puikus 
teismo salių advokatas. 

— Taip, buvo. Vaikystėje, jeigu norėdavau su tėvu pasimatyti, 
paprastai turėdavau nueiti pas jį į kontorą, jeigu tik nebūdavo kur 
nors išvažiavęs. Kai neskraidydavo reaktyviniais po pasaulį, vaiky- 

damasis naujausios aviakatastrofos, sėdėdavo kontoroje ir ruoš- 
davosi bylos nagrinėjimui teisme. Jie turėjo tokį didelį, užgrioztą 
kambarį — kaip prisimenu, irgi vadinamą štabu. 

— Šį terminą ne aš sugalvojau. Daugelis teismų advokatų jį 
vartoja. 

— Ir sienas ten dengė didelės fotografijos bei diagramos, taip 
pat įvairūs daiktiniai įrodymai. Buvo įspūdinga, net ir vaikui. Aš vis 
dar tebejaučiu įtampą ir nerimą kambaryje, jam ir jo personalui ren- 
giantis eiti į teismo salę. Buvo didelių katastrofų su daugybe žuvu- 
siųjų, daugybe teisininkų ir visa kita. Vėliau tėvas aiškindavo, kad 
daugelis jo bylų buvo sureguliuojamos prieš pat teismą. Atsakomy- 
bės klausimas retai keldavo problemų. Lėktuvas nukrito, ir keleiviai 
dėl to nekalti. Avialinijos turi užtektinai pinigų ir yra apsidraudu- 
sios, be to, rūpinasi savo įvaizdžiu, taigi susitaria. Dėl milžiniškų 
sumų. 

— Ar kada nors svarstėte dirbti kartu su juo? 

— Ne, niekada. Jis nepakenčiamas arba bent toks tuomet 
buvo. Didžiulis egoistas, visiškas darboholikas, nemenkas šiknius. 
Jo gyvenimo nė kiek netroškau. 

— Paskui jį patį ištiko katastrofa. 

— Iš tikrųjų taip. 

Samanta atsistojo ir nuėjo prie kitos fotografijos — sumaito- 
to automobilio. Gelbėtojų komanda bandė ištraukti kažką, įstrigusį 
viduje. 

Donovanas liko sėdėti ir kramtė skrudintą bulvės lazdelę. 

— Aš dėl to atvejo bylinėjausi, — pasakė jis. — Prieš trejus 
metus Martino apygardoje, Vakarų Virdžinijoje. Pralaimėjau. 

— Kas atsitiko? 

— Nuo kalno žemyn leidosi sunkvežimis su anglimis, perkrau- 
tas ir dideliu greičiu, susimėtęs išvažiavo į kitą eismo juostą ir tren- 
kėsi į mažutėlę hondą. Šią vairavo Grečena Bein, šešiolikos metų, 
mano klientė, ji žuvo vietoje. Jeigu atidžiau įsižiūrėsite, ten apačioje 
pamatysite jos kairę pėdą, lyg karančią pro dureles. 

— Aš to ir bijojau. Ar prisiekusieji tai matė? 

— O taip. Jie matė viską. Per penkias dienas prisiekusiesiems 
aš viską paklojau, bet tai neturėjo reikšmės. 

— Kaipgi galėjote pralaimėti? 

— Pralaimiu apie pusę tokių bylų. Šiuo atveju sunkvežimio 
vairuotojas užėmė liudytojo vietą, prisiekė sakyti tiesą, paskui tris 
valandas melavo. Pasakė, kad Grečena perkirto vidurio liniją ir su- 
kėlė avariją, nuskambėjo taip, lyg ji pati būtų norėjusi nusižudyti. 
Anglių kompanijos gudrios, jos niekada nesiunčia žemyn vieno sun- 
kvežimio. Jie važiuoja poromis, tad visada yra liudytojas, pasirengęs 
duoti parodymus. Sunkvežimiai gabena šimtą tonų anglių, lekia per 
senus tiltus, kur leidžiama dvidešimties tonų apkrova ir kuriais va- 
žiuoja mokykliniai autobusai, ir visiškai nepaiso kelių eismo taisy- 
klių. Jeigu atsitinka nelaimingas įvykis, paprastai jis baigiasi tragiš- 
kai. Per savaitę Vakarų Virdžinijoje žūsta vienas nekaltas vairuotojas. 
Sunkvežimio vairuotojas prisiekinėja nepadaręs nieko bloga, jo drau- 
gas tai patvirtina, o kitų liudininkų nėra, tad prisiekusieji palaiko 
Didžiąsias Anglis. 

— Negalite apeliuoti? 

Donovanas nusijuokė, lyg ji būtų suskėlusi kokį anekdotą. 
Gurkštelėjęs vandens, jis atsakė: 

— Žinoma, mes tebeturime tokią teisę. Bet Vakarų Virdžinijo- 
je renkami pasibaisėtini teisėjai. Virdžinija turi kai kurių sumautų 
įstatymų, bet mes nors nerenkame teisėjų. O ten kita tvarka. Yra 
penki Vakarų Virdžinijos Aukščiausiojo Teismo nariai, jie renkami 
ketveriems metamas ir pretenduoja būti perrinkti. Spėkite, kas pri- 
sideda prie jų kampanijų dideliais pinigais? 

— Anglių kompanijos. 

— Pataikėte. Jos daro įtaką politikams, reglamentuotojams, 
teisėjams ir dažnai kontroliuoja prisiekusiuosius. Tad nesakyčiau, 
kad mums, bylininkams, klimatas idealiai palankus. 

— Taigi tiek to teisingumo, — pasakė ji, vis dar žiūrinėdama 
fotografijas. 

— Kartais mes laimime. Grečenos atveju mums pasisekė. Mė- 
nuo po teismo tas pats vairuotojas kliudė kitą automobilį. Laimė, 
niekas nežuvo, tik keli sulaužyti kaulai. Įvykio vietoje šerifo pava- 
duotojui pasidarė smalsu, ir jis sulaikė vairuotoją apklausai. Pasta- 
rasis elgėsi keistai ir galiausiai prisipažino sėdėjęs prie vairo ištisas 
penkiolika valandų. Reikalus palengvino dar ir tai, kad jis buvo gė- 
ręs „Red Bull“ su degtine ir uostęs kristalinio metamfetamino. Šeri- 

fo pavaduotojas įjungė magnetofoną ir vairuotoją išklausinėjo apie 
nelaimingą įvykį su Bein. Jis prisipažino, kad darbdavys jį prigrasi- 
no meluoti. Aš gavau tos apklausos įrašo kopiją ir įregistravau šūsnį 
prašymų. Teismas galiausiai sutiko bylą nagrinėti iš naujo, ir mes jo 
vis dar laukiame. Aš juos galop prikirpsiu. 

— Kas nutiko vairuotojui? 

— Jis tapo skundiku ir apie „Eastpoint Mining“, savo darbda- 
vį, išklojo visas smulkmenas. Kažkas supjaustė jo padangas ir pro 
virtuvės langą paleido du šūvius, tad dabar vyrukas slepiasi kitoje 
valstijoje. Duodu jam pinigų, kad turėtų iš ko gyventi. 

— Ar tai legalu? 

— Anglių krašte toks klausimas neteisingas. Mano pasaulyje 
nieko nėra vien juoda ar balta. Priešas laužo visas taisykles, tad kova 
niekada nebūna garbinga. Jeigu žaisi pagal taisykles, pralaimėsi, net 
jeigu esi teisus. 

Ji sugrįžo prie stalo ir pakramsnojo skrudintą bulvės lazdelę, 
paskui pasakė: 

— Taip ir žinojau, kad elgiausi išmintingai, vengdama bylinėtis. 

— Man nepatinka tai girdėti, — nusišypsojo Donovanas, savo 
tamsiomis akimis gaudydamas kiekvieną Samantos judesį. — Gal- 
vojau jums pasiūlyti darbą. 

— Apgailestauju. 

— Aš rimtai. Man praverstų tam tikras tiriamasis darbas, ir aš 
jums mokėsiu. Žinau, kiek jūs ten, teisės klinikoje, uždirbate, tad 
pamaniau, gal norėtumėte prisidurti iš šalies kaip padėjėja, rinkda- 
ma informaciją. 

— Čia, jūsų kontoroje? 

— Kurgi kitur? Tai visai nekliudytų jūsų stažuotei, būtų griež- 
tai po darbo valandų ir savaitgaliais. Jeigu jums čia, Breidyje, dar 
neatsibodo, greitai taip nutiks. 

— Kodėl aš? 

— Nes nieko kito nėra. Turiu du teisininko padėjėjus, ir vienas 
rytoj išeina. Negaliu pasitikėti nė vienu advokatu miestelyje, nei 
niekuo iš kokios nors teisės firmos. Dėl to darausi paranojikas, o 
jūs, aišku, esate čia dar ne tiek ilgai, kad ką nors žinotumėte ar paži- 
notumėte. Jus nusamdyti idealu. 

— Nė nežinau, ką pasakyti. Ar kalbėjotės su Mete? 

— Apie tai — ne. Bet jeigu esate suinteresuota, šnektelėsiu su 
ja. Metė retai ką nors man atsako. Pagalvokite. Jeigu nenorite, aš 
visiškai suprasiu. 

— Gerai, pagalvosiu apie tai. Bet aš ką tik pradėjau vieną darbą 
ir neketinau ieškotis kito, bent ne taip greitai. Be to, tikrai nemėgs- 
tu bylinėjimųsi. 

— Į teismą eiti jums nereikės. Sėdėsite čia, rinksite informa- 
ciją, rašysite santraukas, dirbsite ilgas valandas, bet prie to esate 
pripratusi. 

— Mėginau nuo to pabėgti. 

— Suprantu. Apsvarstykite viską, ir mes pasikalbėsime vėliau. 

Minutėlę juodu valgė sumuštinius, bet tyla buvo per sunki. Ga- 
liausiai Samanta prašneko: 

— Metė man papasakojo apie jūsų praeitį. 

Donovanas nusišypsojo ir pastūmė nuo savęs maistą. 

— Ką dar norite žinoti? Esu atversta knyga. 

Samanta tuo abejojo. Į galvą atėjo keletas klausimų: kas atsi- 
tiko jūsų tėvui? Ar su žmona išsiskyrėte galutinai? Ar dažnai su ja 
matotės? 

Galbūt vėliau, tad tepasakė: 

— Iš tikrųjų tai nieko. Įdomūs biografijos faktai, tik tiek. 

— Įdomūs, liūdni, tragiški, kupini nuotykių. O be visko anks- 
čiau minėto, esu trisdešimt aštuonerių metų ir numirsiu jaunas. 

Ji nesugalvojo, ką atsakyti. 

lentas į Koltoną vingiavo per kalnus, tai kildamas, tai leis- 

damasis, o vaizdai tiesiog gniaužė kvapą: tankiai besis- 
tiebiančios viršūnės, paskui neriančios į slėnius su grupelėmis su- 
klypusių lūšnelių ir namukų ant ratų, su išsibarsčiusiais apie juos 
automobiliais, tinkamais tik į laužyną. Kelias šliejosi prie upokšnių 
su sekliais slenksčiais ir pakankamai skaidriu vandeniu, kad jį būtų 
galima gerti. Ir kai tik įsisąmonindavai tą grožį, praslinkdavo kita 
gyvenvietė — mažučiai apleisti namukai, sukišti arti vienas kito 
ir amžinai liekantys kalnų šešėlyje. Kontrastas buvo stulbinamas: 
kalnų keterų grožybė ir tarp jų gyvenančių žmonių skurdas. Pasi- 
taikydavo pavienių dailių būstų su tvarkingomis vejomis ir statinių 
tvoromis aplink juos, bet kaimynai paprastai nebūdavo tokie pasi- 
turintys. 

Metė vairavo ir kalbėjo, o Samanta grožėjosi kraštovaizdžiu. 
Joms kylant retai pasitaikančiu tiesaus kelio ruožu, priešpriešiais 
artėjo ilgas sunkvežimis — purvinas, apneštas dulkėmis, brezento 
dengiamu kėbulu. Lėkė pakalnėn, aiškiai viršydamas leidžiamą grei- 
tį, bet išliko savo eismo juostoje. Jam prasilenkus, Samanta pasakė: 

— Spėju, tai buvo anglių sunkvežimis. 

Metė pasižiūrėjo į užpakalinio vaizdo veidrodėlį, lyg jo nė ne- 
būtų pastebėjusi. 

— O taip, gabena išplautas ir paruoštas parduoti. Jų čia yra 
visur. 

— Vakar Donovanas apie juos kalbėjo. Nėra per geriausios 
nuomonės. 

— Lažinuosi iš nemažų pinigų, kad važiuoja perkrautas ir ne- 
išlaikytų inspekcijos patikrino. 

— Ir niekas jų netikrina? 

— Visaip pasitaiko. Bet paprastai, kai atvyksta inspektoriai, 
anglių kompanijos jau iš anksto žino. Mano mėgstamiausi — ka- 
syklų saugos inspektoriai, kontroliuojantys sprogdinimus. Jie turi 
grafiką, ir kai pasirodo karjere, spėk, kas būna? Viskas tvarkinga, 
kaip reikalaujama. O vos tik išvyksta, kompanija toliau sprogdina, 
mažai paisydama taisyklių. 

Samanta numanė, kad Metė viską žino apie jos vakarykštį su- 
sitikimą su Donovanu. Minutėlę palaukė, ar ji užsimins apie darbo 
pasiūlymą. Neužsiminė. Jos pervažiavo kalno viršūnę ir vėl pradėjo 
leistis žemyn. Metė pasiūlė: 

— Noriu kai ką tau parodyti. Ilgiau kaip minutę neužtruks. 

Ji pristabdė automobilį ir įsuko į siauresnį kelią, labiau vin- 
giuotą ir su statesniais kalnais abipus. Jos vėl kilo aukštyn. Kelio 
ženklas skelbė kad priekyje — vaizdinga iškylų aikštelė. Jos sustojo 
prie nedidelio žemės ruožo su dviem mediniais stalais ir šiukšline. 
Priešais driekėsi mylios banguojančių kalnų, apaugusių tankiais 
kietmedžio miškais. Išlipusios iš automobilio, abi nuėjo prie palai- 
kio atitvaro, saugančio, kad žmonės ir transporto priemonės nenu- 
garmėtų giliai į slėnį, kur jų niekas taip ir nesurastų. 

— Čia gera vieta iš tolo pamatyti, kaip atrodo nukastos kalnų 
viršūnės. Trys vietos... — ji parodė sau iš kairės. — Ten — Katės kal- 
no kasykla, ne per toliausiai nuo Breidžio. Tiesiai priekyje — Lėtojo 
upokšnio kasykla Kentukyje. O dešinėje — Mažoji Jutos kasykla. 
Visos veikiančios, visos atviruoju būdu kasa anglis kaip įmanyda- 
mos sparčiau. Kadaise tie kalnai buvo trijų tūkstančių pėdų aukščio, 
kaip ir esantys šalimais. Pažvelk į juos dabar. 

Buvo nuskalpuota visa žaluma, liko tik viena uoliena ir grun- 
tas. Viršūnių nebeliko, ir kalnai stūksojo sužaloti, lyg jiems būtų 
trūkę pirštų, nelyginant bigės ant sužalotos plaštakos. Aplink stie- 
bėsi dar nepaliesti kalnai, visi liepsnojantys geltonai oranžinėmis 
rudens vidurio spalvomis ir nuostabiai gražūs, jeigu ne akis rėžian- 
čios bjaurastys anapus jų grandinės. 

Samanta stovėjo nustėrusi ir spoksojo, negalėdama patikėti 
bei mėgindama įsisąmoninti suniokojimo mastą. Galiausiai pratarė: 

— Juk tai negali būti legalu. 

— Deja, gali — pagal federalinius įstatymus. Formaliai tai le- 
galu. Tačiau jų taikomi metodai — visiškai nelegalūs. 

— Niekaip negalima to sustabdyti? 

— Įnirtingas bylinėjimasis tęsiasi jau dvidešimt metų. Federa- 
liniu lygmeniu mes pasiekėme keletą pergalių, bet visi geri sprendi- 
mai buvo panaikinti per apeliacijas. Ketvirtojo regiono teisme pilna 
teisėjų, kuriuos paskyrė respublikonai. Tačiau mes tebekovojame. 

— Mes? 

— Gerieji žmonės, atvirosios kasybos priešininkai. Kaip advo- 
katė asmeniškai nesu su tuo susijusi, bet priklausau tinkamai ko- 
mandai. Šiose vietose mūsų aiški mažuma, bet vis tiek kovojame. — 
Pasižiūrėjusi į rankinį laikrodį, Metė pasakė: — Verčiau važiuojam. 

Įsėdusi į automobilį, Samanta paklausė: 

— Nuo to savotiškai darosi šlykštu, tiesa? 

— Taip, čia buvo sugriauta tiek daug mūsiškės gyvensenos, tad 
taip — man nuo to šlykštu. 

Joms įvažiavus į Koltoną, kelias tapo Pagrindine gatve, ir po 
kelių kvartalų iš dešinės pasirodė teismo rūmai. 

— Donovanas kitą savaitę čia turi bylos nagrinėjimą, — pasa- 
kė Samanta. 

— Taip, stambų. Tiedu berniukai, labai liūdna. 

— Jūs tą bylą žinote? 

— Žinau, kilo nemenkas sujudimas, kai jie žuvo. Žinau dau- 
giau, negu noriu žinoti. Aš tik tikiuosi, kad jis laimės. Patariau jam 
susitarti, paimti bent kiek šeimai, bet Donovanas nori kovoti. 

— Vadinasi, nepaklausė jūsų patarimo? 

— Paprastai Donovanas elgiasi, kaip pats nori, ir dažniausiai 
būna teisus. 

Jos pastatė automobilį už teismo rūmų ir įėjo vidun. Skirtin- 
gai nei Nolando apygardos, Hoperio apygardoje teismo rūmai buvo 
gluminančiai šiuolaikiškas statinys, kadaise popieriuje neabejotinai 
atrodęs puikus. Visas iš stiklo ir akmens, kai kur išsikišes, kitur — 
išlankstytas. Šis drąsus projektas bergždžiai išeikvojo daug vietos. 
Samanta pamanė, kad architektas galiausiai prarado savo licenciją. 

— Senieji sudegė, — paaiškino Metė, joms kopiant laiptais. — 
Bet, kita vertus, jie visi sudega. 

Samanta nelabai suprato, ką tai reiškia. Ledi Pervis nervin- 
damasi sėdėjo koridoriuje prie teismo salės durų ir pamačiusi savo 
advokates su didžiuliu palengvėjimu nusišypsojo. Keletas kitų slam- 
pinėjo po koridorių laukdami, kol teismas susirinks. Po kelių įžan- 
ginių žodžių Ledi parodė į tešlaveidį vyruką poliesterio sportiniu 
švarkeliu ir smailianosiais blizgančiais aulinukais. 

— Tai jis, dirba TRA, pavardė Snoudenas, Leinis Snoudenas. 

— Palaukite čia, — pasakė Metė. 

Iš paskos lydima Samantos, ji patraukė tiesiai prie pono Snou- 
deno. Kuo arčiau ji ėjo, tuo labiau jo akys apvalėjo. 

— Jūs atstovaujate „Teisinio reagavimo asociatams'? — griež- 
tai paklausė Metė. 

— Taip, aš, — išdidžiai patvirtino Snoudenas. 

Metė atkišo jam vizitinę kortelę, lyg ta būtų spyruoklinis pei- 
lis, ir prisistatė: 

— Aš Metė Vajat, Stokio Perviso advokatė. O čia — mano ben- 
dradarbė Samanta Kofer. Mes nusamdytos ištraukti iš areštinės 
mūsų klientą. 

Metė žingtelėjo į priekį, ir Snoudenas pasitraukė atatupstas. 
Samanta, mindžikuodama it vandenyje, nežinojo kaip elgtis, tad 
skubiai nutaisė agresyvią pozą ir grėsmingą veidą. Susiraukusi ste- 
beilijo į Snoudeną, o šis sumišęs žiūrėjo į ją ir mėgino suvokti rea- 
lybę, kad toks dykūnas kaip Stokis Pervisas išgalėjo nusamdyti ne 
vieną, bet net dvi advokates. 

— Puiku, — atsakė Snoudenas. — Klokit pinigus, ir mes jį iš- 
leisime. 

— Jis neturi pinigų, pone Snoudenai. Šitiek jau privalėtų būti 
aišku. Ir jis negali jų uždirbti, kol laikote jį uždarytą. Priskaičiuokite 
visus neteisėtus honorarus, kokius tik norite, bet tiesa tokia, kad 
šiuo metu sėdėdamas areštinėje jis negali uždirbti nė cento. 

— Aš turiu teismo potvarkį, — narsiai atrėmė Snoudenas. 

— Gerai, mes pasikalbėsime su teisėju apie jo potvarkį. Šis bus 
pataisytas, ir Stokis išeis. Jeigu nesiderėsite, pats liksite kaltas. 

— Gerai, ką jūs, mergaitės, turite galvoje? 

— Nevadinkite manęs mergaite! — užriko ant jo Metė. 

Snoudenas baugščiai susigūžė, lyg jam galėtų būti pateiktas 
vienas iš tų ieškinių dėl seksualinio priekabiavimo, apie kuriuos 

skaitai laikraščiuose. Metė, pamažu slinkdama artyn prie Snoude- 
no, šio veidui prarandant spalvą, pareiškė: 

— Štai kaip sutariam. Mano klientas apygardai skolingas apie du 
šimtus dolerių baudų ir rinkliavų. Jūs, vaikinai, įsismaginę ir gudrau- 
dami priskaičiavote dar keturis šimtus. Mes iš jų sumokėsime šimtą, 
vadinasi, iš viso daugiausia tris šimtus. Ir tiems pinigams sumokėti 
turėsime šešis mėnesius. Štai taip, paimkite arba liksite be nieko. 

Snoudenas nutaisė dirbtinę šypseną, papurtė galvą ir atsakė: 

— Apgailestauju, ponia Vajat, bet mes su tuo negalime sutikti. 

Neatplėšdama akių nuo Snoudeno, Metė iš portfelio išsitraukė 
kažkokius dokumentus. 

— Tuomet pamėginkite sutikti su šituo, — pasakė pamojuo- 
dama jam prieš veidą popieriais. — Tai ieškinys „Teisinio reagavimo 
asociatams“, kuris bus įregistruotas federaliniame teisme, — vėliau 
pridursiu ir jus kaip atsakovą, — dėl neteisėto arešto ir neteisėto 
įkalinimo. Matote, pone Snoudenai, konstitucijoje gana aiškiai pa- 
sakyta, kad negalima įkalinti skurdžiaus, nesusimokančio skolų. 
Nesitikiu, kad jūs tai žinotumėte, nes dirbate sukčių šutvei. Tačiau 
patikėkite manimi, federaliniai teisėjai tai supranta, nes yra skaitę 
konstituciją — bent daugelis iš jų. Skolininkų kalėjimai — nelega- 
lūs. Kada nors girdėjote apie Lygios apsaugos straipsnį? 

Snoudenas išsižiojo, bet nerado žodžių atsakyti. 

Metė mygo toliau: 

— Aš taip ir nemaniau. Galbūt jūsų teisininkai, lupantys po 
tris šimtus dolerių už valandą, sugebės tai paaiškinti. Štai ką per- 
duokite savo bosams: kitus dvejus metus tąsysiu jus po teismus. Pa- 
skandinsiu dokumentuose. Gausiu priesaika sutvirtintus raštiškus 
parodymus ir demaskuosiu visus jūsų smulkius ir nešvarius triukus. 
Viskas išaiškės. Persekiosiu jus, kol suvarysiu į žemę, ir gyvenimas 
jums taps nebemielas. Apie mane sapnuosite košmarus. Ir galiausiai 
laimėsiu bylą, be to, dar pasiimsiu honorarus advokatams. 

Ji bedė ieškiniu jam į krūtine, ir Snoudenas nenorom šį paėmė. 

Jos apsisuko ir nužygiavo tolyn, palikdamos Snoudeną nusil- 
pusiais keliais, priblokštą ir jau įsivaizduojantį košmarus. Samanta, 
irgi savaip apstulbinta, pašnabždėjo: 

— Ar mes negalime paskelbti bankroto ir dėl trijų šimtų dolerių? 

Staiga nusiraminusi, Metė nusišiepė ir atsakė: 

— Žinoma, galime. Taip ir padarysime. 

Po trisdešimties minučių Metė stovėjo priešais teisėją ir prane- 
šė, kad pasiektas susitarimas, ir jos klientas, ponas Stokis Pervisas, 
nedelsiant turi būti paleistas. Palikdama teismo rūmus ir eidama į 
areštinę, Ledi ašarojo. 

Pakeliui atgal į Breidį Metė pasakė: 

— Licencija praktikuoti teisę yra galingas ginklas, Samanta, kai 
jis naudojamas padėti mažiems žmonėms. Tokie sukčiai kaip Snou- 
denas pripratę bauginti neišgalinčiuosius sau užsitikrinti atstovavi- 
mo. Bet tik pasitelk gerą advokatą, ir bauginimas iškart liaujasi. 

— Jūs ir pati nebloga baugintoja. 

— Turėjau praktikos. 

— Kada gi jūs parengėte ieškinį? 

— Mes turime jų pasiruošę. Aplankas pavadintas „Fiktyvūs 
ieškiniai. Tik įrašyk kitą pavardę, tėkšk per visą antraštę didžio- 
siomis raidėmis žodžius „Federaliniam teismui“, ir jie išsilaksto it 
voverės. 

Fiktyvūs ieškiniai. Išsilakstyti it voverėms. Samanta pagalvo- 
jo, ar daug kam iš jos bendrakursių iš Kolumbijos universiteto teko 
griebtis tokios teisinės taktikos. 


Tądien antrą valandą Samanta sėdėjo pagrindinėje Nolando 
apygardos teismo salėje ir plekšnojo įsibaiminusios Febės Fening 
kelį. Vargšės veido sužalojimai jau buvo pamėlynavę ir atrodė dar 
blogiau. Ji atvyko į teismą pasidažiusi storu makiažo sluoksniu, bet 
Anetė tam nepritarė. Liepė savo klientei nueiti į tualetą ir viską nu- 
sivalyti. 

Rendis Feningas buvo atvežtas su savo palyda. Kai įžengė 
į teismo salę, jis atrodė dar šiurkštesnis nei prieš dvi dienas. Jam 
įteikė prašymo dėl skyrybų kopiją, ir tai Rendžiui sukėlė nerimą. 
Kol šerifo pavaduotojas nusegė antrankius, jis rūsčiai žiūrėjo į savo 
žmoną ir Samantą. 

Išvažiuojamojo teismo teisėjas buvo Džebas Betlas, energingas 
jaunuolis, atrodantis ne daugiau kaip trisdešimties. Kadangi Teisi- 
nės pagalbos klinika tvarkė daug šeimyniškų reikalų, Anetė lankyda- 

vosi čia nuolat ir tvirtino gerai su jo prakilnybe sutarianti. Teisėjas 
paragino visus laikytis tvarkos ir patvirtino kelis neginčijamus da- 
lykus, kol dalyviai laukė. Kai jis paskelbė Fening prieš Feningą, Anetė 
ir Samanta su savo kliente nuėjo už barjero prie stalo, netoli teisėjo 
katedros. Rendis Feningas su šerifo pavaduotoju įsitaisė prie kito 
stalo ir laukė, kol į vietą atkrypuos Hampas. Teisėjas Betlas įdėmiai 
pažvelgė į Eebę, į jos sudaužytą veidą ir niekaip nepakomentavęs 
priėmė sprendimą. 

— Šis ištuokos prašymas įregistruotas pirmadienį, — tarė. — 
Gavote jo kopiją, pone Feningai? Galite sėdėti. 

— Taip, sere, turiu kopiją. 

— Pone Hampfri, kaip suprantu, užstatas bus nustatytas ryte, 
tiesa? 

— Taip, sere. 

— Mes čia susirinkome dėl prašymo paskelbti laikinojo apri- 
bojimo potvarkį. Febė Fening teismo prašo įsakyti Rendalui Fenin- 
gui laikytis atokiai nuo poros gyvenamosios vietos, trijų jų vaikų ir 
pačios Febės bei bet kurio iš jos artimųjų. Jūs tam prieštaraujate, 
pone Hampfri? 

— Žinoma, taip, jūsų prakilnybe. Šis reikalas pernelyg išpu- 
čiamas. 

Hampas jau stovėjo, dramatiškai mosikuodamas rankomis, o 
sulig kiekvienu sakiniu jo balsas skambėjo vis labiau pro nosį: 

— Pora susikivirčijo, ir tai ne pirmas kartas, be to, ne visus 
kivirčus sukėlė mano klientas, bet taip, jis mušėsi su savo žmona. 
Akivaizdžiai jie turi problemų, tačiau stengiasi jas išspręsti. Jeigu 
tik mes visi galėtume giliai atsikvėpti, išleisti Rendį iš areštinės ir 
sugrąžinti į darbą, neabejoju, jie sugebėtų išspręsti kai kuriuos ne- 
sutarimus. Mano klientas ilgisi savo vaikų ir tikrai nori grįžti namo. 

— Ji padavė prašymą dėl ištuokos, pone Hamfri, — griežtai 
priminė teisėjas. — Panašu, ji rimtai ketina skirtis. 

— O ištuokas galima atmesti taip pat greitai, kaip jos ir įregis- 
truojamos, tai matome nuolat, jūsų prakilnybe. Mano klientas net 
sutinka nueiti pas vieną iš tų santuokos konsultantų, jeigu tai ją 
padarys laimingesnę. 

Anetė pertraukė: 

— Teisėjau, mes jau pažengėme gerokai toliau, ir ne laikas da- 
bar kalbėti apie konsultacijas. Pono Hampfrio kliento laukia kalti- 
nimas tyčiniu sužalojimu ir galbūt bausmė. Advokatas viliasi, kad 
visa tai paprasčiausiai bus užmiršta, ir jo klientas išeis laisvas. Taip 
neatsitiks. Šios ištuokos nebus atsisakyta. 

— Kam priklauso namas? — paklausė teisėjas Betlas. 

— Namo savininkui. Jie nuomojasi. 

— O kur vaikai? 

— Jų nėra mieste, vaikai saugioje vietoje. 

Šiaip namas jau buvo tuščias, tik keletas nederančių tarp sa- 
vęs baldų. Febė didžiumą jų turimų daiktų perkraustė į sandėlį. Pati 
slėpėsi viename Grandžio motelyje, mylia kelio nuo čia. Per krizi- 
nių atvejų fondą Teisinės pagalbos klinika mokėjo už jos kambarį ir 
maistą. Ji planavo persikelti į Kentukį ir gyventi netoli vienos gimi- 
naitės, bet niekuo dar nebuvo tikra. 

Žvelgdamas tiesiai į Rendį Feningą, teisėjas Betlas pasakė: 

— Pone Feningai, aš patenkinu šį prašymą dėl apsaugos prie- 
monių, žodis žodin. Kai išeisite iš areštinės, jums nevalia turėti bet 
kokio kontakto su savo žmona, vaikais ar kuo nors iš jūsų žmonos 
artimųjų. Be to, pagal tolesnius potvarkio punktus jums nevalia ar- 
tintis prie namo, kurį abu su žmona nuomojatės. Jokio kontakto. 
Tiesiog laikykitės atokiai, supratote? 

Rendis pasilenkė ir kažką pašnibždėjo savo advokatui. Hampas 
paklausė: 

— Teisėjau, ar jis gali gauti kokią valandą savo drabužiams ir 
daiktams pasiimti? 

— Vieną valandą. Aš pasiųsiu su juo šerifo pavaduotoją. Man 
praneškite, kai jį išleis. 

Atsistojusi Anetė pareiškė: 

— Jūsų prakilnybe, mano klientė patiria grasinimus ir yra 
įbauginta. Pirmadienį mus, išėjusias iš teismo rūmų, ant paradinių 
laiptų pasitiko pono Feningo brolis Tonis ir pora kitų kietų vyrukų. 
Mano klientei buvo liepta atsiimti kaltinimus arba kitaip... Susikir- 
timas buvo trumpas, bet vis tiek neramu. 

Vėl žvilgtelėjęs į Rendį Feningą, teisėjas paklausė: 

— Tai tiesa? 

— Aš nežinau, teisėjau. Manęs ten nebuvo. 

— Jūsų brolis buvo? 

— Galbūt. Jeigu ji taip sako. 

— Aš nepalankiai žiūriu į bauginimus, pone Feningai. Siūlau 
jums šnektelėti su savo broliu ir jį sudrausminti. Antraip pasitelksiu 
šerifą. 

— Dėkui, jūsų prakilnybe, — mestelėjo Anetė. 

Rendį vėl surakino antrankiais ir išvedė, Hampas nusekė kartu, 
kuždėdamas jam į ausį, kad viskas bus gerai. Teisėjas Betlas pabeldė 
plaktuku ir paskelbė pertrauką. Samanta, Anetė ir Febė paliko teis- 
mo salę ir išėjo laukan, beveik tikėdamosios daugiau nemalonumų. 

Tonis Feningas su vienu draugu laukė už pikapo pagrindinėje 
gatvėje. Pamatę moteris leidosi jų link. Abu rūkė ir atrodė ryžtingai 
nusiteikę. 

— Ojei, — tyliai ištarė Anetė. 

— Ašjo nebijau, — pasakė Febė. 

Dvejetas vyrų užtvėrė šaligatvį, bet Toniui besižiojant kalbėti 
nežinia iš kur išdygo Donovanas Grėjus ir garsiai paklausė: 

— Na, moterys, kaip sekėsi? 

Tonio ir jo draugelio pyktis išgaravo per kelias sekundes. Abu 
atbulom pasitraukė, vengdami akių kontakto ir visai netrokšdami 
prasidėti su Donovanu. 

— Atleiskite mums, vyručiai, — metė Donovanas, mėginda- 
mas juos išprovokuoti. 

Eidamas pro šalį blykstelėjo akimis į Tonį. Šis tik sekundę atlai- 
kė rūstų žvilgsnį ir tuoj pat nukreipė žvilgsnį į šalį. 


Po trejų iš eilės pietų su Anete ir jos vaikais Samanta atsiprašė, 
pasakydama, kad turi paskaityti ir anksti atsigulti. Ant nešiojamo- 
sios elektrinės plytelės pasišildė dubenį sriubos, valandą studijavo 
seminarų medžiagą, o paskui padėjo į šalį. Buvo sunku įsivaizduoti 
save užsiimančią bendrąja teisės praktika Pagrindinėje gatvėje, mė- 
ginančią išsilaikyti iš skyrybų abipusiu sutarimu ir nekilnojamojo 
turto pardavimo sutarčių forminimo. Anetė nesyk jai sakė, kad dau- 
gelis Breidžio teisininkų vos suduria galą su galu ir bando sukrapš- 
tyti trisdešimt tūkstančių dolerių per metus. Jos pačios alga — ke- 

turiasdešimt tūkstančių dolerių, tokia pati kaip ir Metės. Nusijuo- 
kusi Anetė pridūrė: 

— Turbūt čia vienintelė vieta šalyje, kur teisinės pagalbos 
advokatai uždirba daugiau nei eiliniai, praktikuojantys privačiai. 

Pasak jos, Donovanas uždirba gerokai daugiau nei bet kuris ki- 
tas, bet jis daugiau ir rizikuoja. 

Jis taip pat yra ir didžiausias klinikos rėmėjas, nes visas jos 
finansavimas — privatus. Šiek tiek lėšų gaunama iš įvairių šalpos 
fondų, dosniai pamėtėja kelios stambios teisės firmos „ten iš šiau- 
rės', bet Metė tebevargsta, siekdama surinkti du šimtus tūkstančių 
dolerių per metus. 

— Mes norėtume tau bent kiek mokėti, bet paprasčiausiai 
nėra pinigų, — tarė Anetė. 

Samanta ją patikino esanti patenkinta sutarties sąlygomis. 

Jos interneto ryšys ėjo per Anetės palydovinę sistemą, galbūt 
lėčiausią Šiaurės Amerikoje. 

— Suja reikia kantrybės, — perspėjo Anetė. 

Laimė, kantrybės Samantai šiomis dienomis pakako. Ji džiu- 
giai prisitaikė prie rutinos, į kurią įėjo ramios naktys ir ganėtinai 
miego. Ji prisijungdavo peržiūrėti vietinių laikraščių — Roanoko Ti- 
mes ir Čarlstono, Vakarų Virdžinijoje, Gazette. Rado įdomų straipsnį 
antrašte „Dėl naujausio siautėjimo įtariami ekoteroristai 

Pastaruosius dvejus metus kažkokia gauja puldinėjo kelių atvi- 
rųjų akmens anglių kasyklų pietinėje Vakarų Virdžinijoje sunkiąją 
įrangą. Anglių kompanijos atstovas spaudai juos vadino „ekotero- 
ristais“ ir grasino visokiais atsakomaisiais veiksmais, kai jie bus su- 
čiupti. Jų pamėgtas niokojimo metodas — išlaukti iki priešaušrio 
valandų ir, saugiai pasislėpus, nuo aplinkinių kalvų šaudyti. Puikūs 
snaiperiai, jie naudojosi naujausio modelio kariniais šautuvais ir 
gana sėkmingai gebėdavo išvesti iš rikiuotės šimtatonius ne keliuo- 
se naudojamus „Caterpillar“ gamybos didžiulius savivarčius, skirtus 
anglių kasybai. Šių guminės padangos buvo penkiolikos pėdų peri- 
metro, svėrė tūkstantį svarų ir kainavo po aštuoniolika tūkstančių 
dolerių. Kiekvienas karjero savivartis turėjo po šešias padangas ir 
jos snaiperiams akivaizdžiai buvo lengvi taikiniai. Buvo įdėta ir fo- 
tografija — dešimt geltonų savivarčių, visi nedirbantys, stovi tvar- 
kingai išrikiuoti ir demonstruoja savo galią. Vienas brigadininkas 

rodė į subliūškusias padangas — jų buvo dvidešimt aštuonios. Jis 
pasakė, kad naktinis sargas išsigando, kai 3.40 val. paryčiui prasi- 
dėjo antpuolis. Ataka buvo visiškai koordinuojama, kulkos smigo į 
padangas, ir šios sproginėjo it nedidelės bombos. Sargas išmintin- 
gai pasislėpė griovyje ir paskambino šerifui. Kol atvyko teisėsaugos 
pareigūnai, snaiperiai jau buvo pasilinksminę ir seniai dingę. Šerifas 
pareiškė įtemptai prie šio atvejo dirbantis, bet pripažino, kad su- 
sekti „banditus“ bus sunku. Vieta, žinoma kaip Galingojo žaizdro 
kasykla, buvo šalia Arpo kalno ir Helio skardžio, abu trijų tūkstan- 
čių pėdų aukščio ir tankiai apaugę dar neliestu kietmedžių mišku. 
Tuose miškuose lengva slėptis ir iš jų šaudyti į sunkvežimius, dieną 
ar naktį. Tačiau šerifas pasakė, kad, jo nuomone, tai ne keletas elni- 
niais šautuvais apsiginklavusių vyrukų. Nesvarbu, iš kur pasislėpę 
šaudytų, jie muša į taikinius tūkstančio jardų atstumu. Kai kuriose 
padangose rastos kulkos — 51 mm kalibro karinio tipo, akivaizdžiai 
paleistos iš modernių snaiperio šautuvų. 

Straipsnyje įdėta glausta paskutinių antpuolių santrauka. Eko- 
teroristai kruopščiai pasirinkdavo taikinius ir, kadangi žemėlapyje 
nestigo anglių karjerų, jie, atrodė, kantriai laukdavo, kol kasyklos 
savivarčiai bus pastatyti tinkamose vietose. Pažymėta, kad snaipe- 
riams buvo svarbu nieko nesužeisti, jie nešaudė į transporto prie- 
monę, kuri nebūdavo pastatyta aikštelėje, o daugelis kasyklų dirb- 
davo ištisą parą. Prieš šešias savaites Martino apygardos Raudonojo 
slėnio kasybos vietoje, pasak kito naktinio sargo, kryžmine ugnimi, 
trukusia vos kelias sekundes, buvo suniokotos dvidešimt dvi padan- 
gos. Iki šiol jau keturios anglių kasybos kompanijos siūlė iš viso net 
dviejų šimtų tūkstančių dolerių premiją, jeigu kenkėjai bus sučiupti. 

Tai nebuvo susiję su Bulingtono kasyklos užpuolimu prieš dve- 
jus metus — įžūliausiu sabotažo aktu per dešimtmečius, kai panau- 
dojus sprogmenis iš pačios kompanijos sandėlio susprogdinti šeši 
savivarčiai, du vienakaušiai ekskavatoriai, du vikšriniai krautuvai, 
laikinos kontoros pastatas ir pats sandėlis. Padaryta žala — dau- 
giau kaip penki milijonai dolerių. Jokių įtariamųjų nebuvo suimta. 

Samanta pasiknaisiojo po laikraščio archyvus ir susizgribo 
džiūgaujanti dėl teroristų. Vėliau, jau bepradėdama snausti, neno- 
rom atsivertė New York Times. Anksčiau, kai gyveno Niujorke, išsky- 
rus vieną kitą sekmadienio rytą, ji retai kada atidžiau jį skaitydavo, 

tik paviršutiniškai peržvelgdavo. Dabar, praleidusi „Verslo“ skyrių, 
greitomis perlėkė puslapius ir apsistojo ties skyriumi „Maitinimo 
įstaigos“. Mitybos kritikas triuškino neseniai atsidariusį restoraną 
Traibekoje, populiarią vietelę, kur prieš mėnesį Samanta pati lankė- 
si. Buvo įdėta baro scenos fotografija, joje dviem eilėmis susigrūdę 
jauni specialistai gurkšnojo alų, šypsojosi ir laukė, kol atsilaisvins 
staliukai. Ji prisiminė puikų maistą ir netrukus prarado susidomė- 
jimą apžvalgininko skundais. Užtat stebeilijo į nuotrauką. Mintyse 
girdėjo publikos klegesį, jautė pašėlusią energiją. Ar gera būtų šiuo 
metu pasimėgauti martiniu? Ir dvi valandas vakarieniauti su drau- 
gais, viena akimi vis stebint, gal pasitaikys žavių vyrukų? 

Pirmą kartą ją apniko šioks toks namų ilgesys, bet tuoj pat jį 
nuvijo. Juk galėtų nors ir rytoj išvažiuoti, jeigu panorėtų. Sugrįžusi 
į didmiestį tikrai uždirbtų daugiau nei dabar Breidyje. Jeigu panorė- 
tų išvykti, nėra nieko, kas ją sulaikytų. 


12 SKYRIUS 


Nd 
ygis pėsčiomis prasidėjo ilgo apleisto miško ruošos trakto 


gale, kurio niekas, išskyrus Donovaną, veikiausiai nebūtų 
sugebėjęs rasti. Nuvažiuoti iki ten reikėjo gerų vairuotojo įgūdžių ir 
kaskadininko drąsos, ir kartkartėmis Samanta pamanydavo, kad jie 
tikrai nuslys į slėnį. Bet jam pavyko pasiekti mažą laukymę gilioje 
ąžuolų, gumamedžių ir kaštainių paunksnėje. 

— Čia kelio pabaiga, — pareiškė jis. 

— Jūs tai vadinate keliu? — atrėmė ji, pamažu atidarydama 
savo pusės dureles. 

Nusijuokęs Donovanas atsakė: 

— Jis keturių eismo juostų, palyginti su kai kuriais iš tų ke- 
liukų. 

Samanta mąstė, kad gyvenimas didmiestyje jos visai šitam ne- 
parengė, bet taip pat ir buvo sužavėta minties apie nuotykį. Jis tik 
patarė jai „avėti žygio batais ir vilkėti neutralia apranga . Dėl batų ji 
suprato, bet norėjo paaiškinimo dėl aprangos. 

— Privalome susilieti su fonu, — pasakė jis. — Mus stebės, be 
to, peržengsime valdos ribas. 

— Yra galimybė vėl būti areštuotai? — paklausė ji. 

— Menka. Mūsų nenutvers. 

Žygio batus Samanta nusipirko vakar Breidžio įvairių pigių pre- 
kių parduotuvėje už 45 dolerius, jie šiek tiek spaudė, buvo ankštoki. 
Mūvėjo senomis chaki kelnėmis, vilkėjo pilku pašiltintu sportiniu 
bluzonu su užrašu smulkiomis raidėmis skersai krūtinės: „Kolumbi- 
jos Teisės fakultetas. O Donovanas buvo apsirengęs maskuojamuo- 
ju medžiotojo kostiumu ir avėjo moderniausiais, paštu užsakytais 
žygio batais su tūkstančio mylių garantija. Atidaręs džipo bagažinę, 

iškėlė ir užsimetė per pečius kuprinę. Paskui išsiėmė šautuvą su di- 
deliu optiniu taikikliu. Pamačiusi ginklą, Samanta paklausė: 

— Mes medžiosime? 

— Ne,jis dėl saugumo. Šiose vietose daug meškų. 

Ji tuo abejojo, bet nelabai žinojo, kuo tikėti. Kelis kilometrus 
jie ėjo takučiu, kuriuo kažkas naudojosi, bet ne itin dažnai. Įkalnė 
buvo nežymi, pomiškis tankiai prižėlęs amerikinių laurų, kanadinių 
cercių, širdžialapių tiarelių, raudonžiedžių naktižiedžių. Donovanas 
nerūpestingai rodė augalus, tartum laisvai būtų įvaldęs kitą kalbą. 
Prisitaikydamas prie jos, jis žingsniavo palengva, bet Samanta žino- 
jo, kad panorėjęs bet kuriuo metu galėtų užbėgti į kalną. Netrukus 
ji padūso ir suprakaitavo, tačiau buvo pasiryžusi nuo jo neatsilikti. 

Didmiestyje visiems viengungiams profesiniams tarnauto- 
jams buvo privalu turėti kokio nors sporto klubo — ir ne šiaip bet 
kokio — nario bilietą. Klubas turėjo būti tinkamas — tinkamoje 
vietoje, tinkamai įrengtas ir veikti tinkamu dienos ar vakaro metu, 
kad tave matytų prakaituojantį, stenantį ir deramai tonizuojamą už 
du šimtus penkiasdešimt dolerių per mėnesį. Samantos narystė nu- 
trūko, neatlaikiusi žiaurių „Scully 8: Pershing“ reikalavimų — galio- 
jimo laikas baigėsi prieš dvejus metus, bet jai to nė kiek nestigo. Jos 
mankštos pratybas pakeitė ilgi pasivaikščiojimai po miestą. Jie, kar- 
tu su lengvos mitybos įpročiais, neleido augti svoriui, bet Samanta 
toli gražu nebuvo geros fizinės formos. Sulig kiekvienu posūkiu jie- 
dviem zigzagais kopiant aukštyn, naujieji batai atrodė vis sunkesni. 

Juodu sustojo nedidelėje aikštelėje ir per mišką pažvelgė že- 
myn į ilgą siaurą slėnį apačioje ir už jo tolumoje kyšančias kalnų 
keteras. Vaizdas buvo nuostabus, ir ji deramai įvertino atokvėpį. 
Donovanas pamojo ranka ir pasakė: 

— Tai pačios didžiausios biologinės įvairovės kalnai Šiaurės 
Amerikoje, kur kas senesni nei bet kuri kita jų grandinė. Glaudžia 
tūkstančius augalų ir laukinių žvėrių rūšių, kurių nerandama niekur 
kitur. Prireikė daugybės amžių, kad jie taptų tokie, kokie yra. 

Jis trumpam nutilo, aprėpdamas kraštovaizdį, paskui tartum 
koks ekskursijos vadovas, kurio nereikia raginti, kalbėjo toliau: 

— Maždaug prieš milijoną metų pradėjo formuotis akmens 
anglys, jų tarpsluoksniai. Tai buvo prakeiksmas. Dabar mes ardome 

kalnus, stengdamiesi kuo sparčiau jas išgauti, kad galėtume turė- 
ti pigios energijos. Kiekvienas žmogus šioje šalyje per parą sunau- 
doja dvidešimt svarų anglių. Aš šiek tiek pasidomėjau, kiek anglių 
sunaudojama atskiruose regionuose. Tai galima rasti internete. Ar 
žinojote, kad Manhatane žmogus per parą vidutiniškai sunaudoja 
aštuonis svarus anglių, išgaunamų iš čionykščių atvirosios kasybos 
karjerų Apaleičijoje? 

— Apgailestauju, aš to nežinojau. Iš kur kiti dvylika svarų? 

— Iš požeminių šachtų Rytuose. Ohajuje, Pensilvanijoje, tų 
vietų, kur anglis kasa senoviniu būdu ir saugo kalnus. 

Donovanas padėjo ant žemės kuprinę ir išsitraukė žiūronus. 
Pro juos apžvelgė vaizdą ir surado, ką norėjo. Padavė žiūronus Sa- 
mantai ir pasakė: 

— Antai ten, maždaug ties antra valanda, vos matytis plotas, 
papilkes ir nurudęs. 

Ji pažvelgė pro žiūronus, juos sufokusavo ir patvirtino: 

— Taip, matau. 

— Tai Didžiojo žaizdro kasykla Vakarų Virdžinijoje, viena iš 
didžiausių kada nors regėtų atvirosios kasybos operacijų. 

— Vakar vakare apie tai skaičiau. Prieš kelis mėnesius ten kilo 
tam tikrų nemalonumų. Kažkas bandė treniruotis šaudydami į sa- 
vivarčių padangas. 

Donovanas pasisuko į ją ir nusišypsojo: 

— Atliekate savo namų darbus, a? 

— Turiu kompiuterį ir Breidyje galiu naudotis „Google“. Eko- 
teroristai vėl smogė, tiesa? 

— Taip teigiama. 

— Kas tie vyrukai? 

— Tikiuosi, mes taip ir nesužinosime. 

Donovanas stovėjo šiek tiek priekyje jos, tebežvelgė tolumon 
ir kalbėdamas instinktyviai kaire ranka palietė šautuvo buožę. Sa- 
manta tą judesį vos pagavo. 

Juodu paliko aikštelę ir pradėjo kaip reikiant kopti į kalną. Ta- 
kutį, jei toks buvo, vos galėjai įžiūrėti, ir Donovanas, atrodė, nė ne- 
kreipė į jį dėmesio. Ėjo nuo medžio prie medžio, žiūrėjo pirmyn ieš- 
kodamas kito orientyro, žvilgtelėdavo žemyn, pasitikrinti, kur stato 
koją. Kopti darėsi vis stačiau, ir Samantai pradėjo gelti šlaunis bei 

blauzdas. Pigūs batai spaudė pėdų išlinkius. Ji alsavo vis sunkiau ir 
po penkiolikos minučių kopimo tyliai paklausė: 

— Ar turite vandens? 

Pūvantis rąstas buvo maloni vieta poilsiui, ir juodu pasidalijo 
buteliu. Jis nepaklausė, kaip jai sekasi, o ji — ar dar ilgai teks žy- 
giuoti. Abiem atgavus kvapą, Donovanas paaiškino: 

— Mes sėdime ant Dublino kalno, dar trys šimtai pėdų iki vir- 
šaus. Jis — visai šalia Enido kalno, kurį už kelių minučių pamatysi- 
te. Jeigu viskas eisis pagal planą, po šešių mėnesių „Strayhorn Coal“ 
atsigabens buldozerius, plynai nuskus kalną, sunaikins visus tuos 
gražius kietmedžio miškus, išblaškys gyvūnus ir pradės sprogdinti. 
Jų paraiškai išduoti leidimą pradėti atvirąją kasybą netrukus bus 
pritarta. Mes dvejus metus su tuo kovojome, bet procesas jau pra- 
sidėjo, — pamojęs ranka į medžius, pridūrė: — Nė nepajusime, kai 
viso to nebeliks. 

— Kodėl jie bent nepanaudoja tų nuverstų medžių? 

— Nes jie žvėrys. Vos tik anglių kompanijai uždegama žalia 
šviesa, ji pasiunta. Jiems svarbiausia anglys, velniai rautų, ir nie- 
kas kitkas nerūpi. Savo kelyje naikina viską — miškus, statybinę 
medieną, laukinę gyvūniją — ir pervažiuoja visus, bandančius tam 
sutrukdyti: žemės savininkus, vietinius gyventojus, reglamentuo- 
tojus, politikus, o ypač — aktyvistus ir aplinkosaugininkus. Tai ka- 
ras, ir vidurio nėra. 

Samanta pažvelgė į tankų mišką ir negalėdama patikėti palin- 
gavo galva, paskui tarė: 

— Tai negali būti legalu. 

— Legalu, nes nėra draudžiančio įstatymo. Daug metų buvo 
bylinėjamasi dėl kalnų viršūnių nukasimo legalumo, visa tai vis dar 
teismuose. Bet niekas to nesustabdė. 

— Kam ši žemė priklauso? 

— Dabar — „Strayhorn“, taigi mes braunamės į svetimą val- 
dą. Ir, patikėkite, jiems patiktų mane čia sučiupti, likus trims die- 
noms iki teismo. Tačiau nesijaudinkite, esame saugūs. Beveik šim- 
tą metų ši žemė priklausė Hermanų šeimai. Prieš dvejus metus jie 
žemę pardavė ir kažkur paplūdimyje pasistatė vilą, — dešine ranka 
jis parodė: — Antai už tos kalvos, puse mylios žemiau slėnyje, yra 
senas Hermanų šeimos namas, priklausė jiems dešimtmečius. Da- 

bar namas apleistas, tuščias. Buldozeriams truks apie dvi valandas 
sulyginti namą ir ūkinius pastatus su žeme. Netoli nuo namo yra 
šeimos kapinaitės, aptvertos balta statinių tvorele. Labai žavios. 
Viskas bus nustumta žemyn į slėnį — antkapiniai akmenys, karstai, 
kaulai. „Strayhorn“ į tai nusispjauti, o Hermanai pakankamai pratu- 
rėjo, kad pamirštų, iš kur yra kilę. 

Samanta vėl atsigėrė vandens ir pamėgino pajudinti pėdų pirš- 
tus. Įkišęs ranką į kuprinę, Donovanas ištraukė du javainių su riešu- 
tais batonėlius ir vieną padavė jai. 

— Dėkui. 

— Ar Metė žino, kad jūs čia? — paklausė jis. 

— Manau, kad Metė, Anetė, Barba ir veikiausiai net Klodelė 
žino kone apie kiekvieną mano žingsnį. Kaip jūs mėgstate sakyti, 
miestelis juk mažas. 

— Aš niekam nepasakiau. 

— Juk penktadienio popietė, kontoroje reikalai ėjo vangiai, ir 
aš Metei pasakiau, kad jūs mane pakvietėte vykti pasižiūrėti krašto- 
vaizdžių. Tik tiek. 

— Gerai, vadinasi, mes išvykome pasigrožėti kraštovaizdžiais. 
Jai nereikia žinoti kur. 

— Metės nuomone, jūs turėtumėte dėl ieškinio susitarti, kad 
tų dviejų berniukų motina bent ką nors gautų. 

Jis nusišypsojo ir atsikando didelį kąsnį. Praslinko sekundės, 
paskui — minutė, ir Samanta suprato, kad dėl šios tylos jis nesijau- 
čia nepatogiai. Galiausiai Donovanas prašneko: 

— Myliu savo tetą, bet apie bylinėjimąsi ji nieko neišmano. 
Išėjau iš mažutės Teisinės pagalbos klinikos, nes troškau verstis 
stambiais dalykais, imtis stambių ieškinių, iškovoti stambius ver- 
diktus, priversti stambias anglių kompanijas mokėti už savo nuo- 
dėmes. Turėjau didelių pergalių ir skaudžių pralaimėjimų, kaip ir 
daugelis teismų advokatų, nuolat patiriu įtampą. Tai aukštyn, tai 
žemyn. Vienu metu pertekęs pinigais, kitu — bankrutavęs. Neabe- 
joju, vaikystėje jūs to ragavote. 

— Ne, mes niekada nebuvome bankrutavę, anaiptol. Suvo- 
kiau, kad mano tėvas kai kada pralaimi, bet pinigų visada užtekda- 
vo. Bent iki tol, kol jis pralaimėjo ir sėdo į kalėjimą. 

— Kaip tai atrodė jums? Juk tuomet buvote paauglė, tiesa? 

— Klausykite, Donovanai, gyvenate atskirai nuo savo žmonos 
ir nenorite apie tai kalbėti. Puiku. Mano tėvas sėdo į kalėjimą, ir aš 
nenoriu apie tai kalbėti. Sutariame, gerai? 

— Sutinku. Turėtume jau judėti toliau. 

Juodu keliavo aukštyn, vis lėčiau ir lėčiau, nes takutis išnyko ir 
vietovė tapo dar statesnė. Abiem kabinantis už jaunų medelių pri- 
sitraukti, iš po kojų žemyn ritosi akmenukai ir stambesni akmenys. 
Vienu metu, jiems sustojus atsikvėpti, Donovanas pasiūlė Samantai 
žengti pirmai — šitaip jis galės ją prilaikyti, jeigu sukluptų ir nuslys- 
tų atgal. Ji taip ir padarė, o jis kopė į viršų visai arti iš paskos, vieną 
ranką padėjęs jai ant klubo, ne tai kreipdamas, ne tai stumdamas. 
Pagaliau juodu pasiekė Dublino kalno viršūnę, ir išnirus iš miško į 
mažutę akmenuotą laukymę Donovanas perspėjo: 

— Čia privalome būti atsargūs. Tai mūsų slėptuvė. Tuoj už tų 
uolų — Enido kalnas, kur smarkiai darbuojasi „Strayhorn“. Jų ap- 
saugos vyrukai kartkartėmis skiria dėmesį šiai sričiai. Mes daugiau 
kaip metus bylinėjamės ir porą kartų buvome bjauriai susikirtę. 

— Pavyzdžiui, kaip? 

Donovanas nusiėmė kuprinę ir atrėmė į uolą šautuvą. 

— Matėte mano kontoroje fotografijas. Kai pirmą kartą čia 
atėjome su fotografu, jie mus sučiupo ir bandė iškelti kaltinimus. 
Iš teisėjo aš išgavau potvarkį, kuriuo mums suteikiama labai ribota 
prieiga. Po to teisėjas mums pasakė nelįsti į jų nuosavybę. 

— Nemačiau jokių meškų. Kodėl pasiėmėte ginklą? 

— Apsaugai. Nusileiskite ir ateikite čia. 

Jie pasilenkę paėjėjo kelis žingsnius iki tarpo tarp dviejų ma- 
syvių akmenų. Žemiau atsivėrė Enido kalno likučiai. Kalnas praei- 
tyje siekė tris tūkstančius du šimtus pėdų aukščio, bet dabar buvo 
virtęs raupsuotu dulkių ir akmenų kraštovaizdžiu su ropojančia po 
jį visokiausia technika. Visur vyko didžiuliai darbai — ne tik ant 
kalno likučių, bet ir ant aplinkinių kalvagūbrių. Karjero savivarčiai 
gabeno šimtus tonų šviežių, neišplautų anglių, trinksėdami per 
daugybę staigių zigzagų, tolydžio leisdamiesi nelyginant skruzdės, 
nemąstančiai žygiuojančios rikiuote. Masyvus draglainas, didumo 
sulig pastatu, kuriame anksčiau Samanta turėjo butą, strėle mojavo 
pirmyn ir atgal — kaušu įsikirsdavo į gruntą, iškasdavo du šimtus 


127 


kubinių jardų nuodangos ir ją suversdavo į tvarkingas krūvas. Krau- 
tuvai su mažesniais kaušais jas susemdavo ir išpildavo į dar vieną 
vorą savivarčių, o šie išgabendavo į zoną, iš kur buldozeriai stumda- 
vo žemyn į slėnį. Kalne žemiau, arba kasavietėje, vikšriniai semtu- 
vai iš atidengto tarpsluoksnio kasė anglis ir vertė į galingus savivar- 
čius, kurie pripildyti pamažu colis po colio slinkdavo, braškėdami 
nuo krovinio. Visus darbus lydėjo dulkių debesys. 

Donovanas žemu, niūriu balsu, lyg baimintųsi būti nugirstas, 
pasakė: 

— (Gana sukrečiantis vaizdas, tiesa? 

— Sukrečiantis — tinkamas žodis, — sutiko ji. — Penktadie- 
nį, pakeliui į Koltoną, Metė man parodė tris kasyklų karjerus, bet 
mes nebuvome taip arti. Man kone darosi bloga. 

— Taip, irjūs niekada prie to nepriprasite. Tai vis tebesitęsian- 
tis žemės prievartavimas, kasdien naujas antpuolis. 

Prievarta buvo lėta, metodiška ir efektyvi. Po kelių minučių jis 
vėl prabilo: 

— Per dvejus metus buvo nuversta aštuoni šimtai pėdų kalno. 
Pereita per keturis ar penkis tarpsluoksnius, ir dar apie tiek liko iš- 
plėšti. Kai tai baigsis, iš Enido kalno bus išgauta apie trys milijonai 
tonų akmens anglių, vidutiniška kaina po šešiasdešimt dolerių už 
toną. Apskaičiuoti nesunku. 

Juodu tupėjo arti susiglaudę, bet stengėsi nesiliesti. Ir stebė- 
jo niokojimą. Buldozeris nustūmė krovinį pavojingai arti krašto, 
stambesni akmenys nusirito užpilo vietos siena iš tūkstančio pėdų 
aukščio. Krito pasišokčiodami ir vartaliodamiesi, kol dingo iš akių 
toli apačioje. Donovanas pasakė: 

— Štai kaip viskas nutiko. Pabandykite įsivaizduoti kalną pen- 
kiais šimtais pėdų aukštesnį, toks jis buvo prieš devyniolika mėne- 
sių. Būtent tada vienas iš tų buldozerių nustūmė riedulį, šis nuke- 
liavo beveik mylią, kol trenkėsi į kemperį, kuriame miegojo Teitų 
berniukai. 

Susiradęs žiūronus, Donovanas ėmė stebėti, paskui padavė Sa- 
mantai. 

— Nagi, tik likite pasilenkusi, — perspėjo. — Toli apačioje, slė- 
nyje, anapus užpilo, vos įžiūrimas mažutis baltas pastatas. Kadaise 
buvo bažnyčia. Matote? 

Po kelių sekundžių ji patvirtino: 

— Taip, matau. 

— Tuoj už bažnyčios nedidelė gyvenvietė su keliais namais ir 
kemperiais. Iš čia nesimato. Kaip sakiau, jie yra už mylios ir vaizdą 
užstoja medžiai. Per teismą mes planuojame parodyti vaizdajuos- 
tę, atkuriančią riedulio kelią. Faktiškai jis perskriejo per bažnyčią, 
veikiausiai apie aštuoniasdešimt mylių per valandą greičiu, spren- 
džiant iš jo svorio, sykį ar du šoktelėjo ir rėžėsi į Teitų kemperį. 

— Jūs turite tą riedulį? 

— Ir taip, ir ne. Sveria šešias tonas, tad mes jo netempsime į 
teismo salę. Bet jis vis dar ten, padarėme gana daug nuotraukų. Ke- 
turios dienos po to nelaimingo atsitikimo anglių kompanija mėgino 
jį pašalinti sprogmenimis ir visokia technika, bet mums pavyko juos 
sustabdyti. Galvažudžiai, ne kas kita kaip tik galvažudžiai. Dieną 
po laidotuvių jie pasirodė net su visa brigada, įsibrovė į valdą, į ku- 
rią neturėjo jokios teisės, ir buvo pasiryžę suskaldyti riedulį, nepai- 
sydami, kiek žalos padarytų visiems kitiems. Aš iškviečiau šerifą, 
buvo kelios įtemptos akimirkos. 

— Jūs gavote bylą praėjus keturioms dienoms po to įvykio? 

— Ne, bylą turėjau praėjus dienai po įvykio. Mažiau nei po pa- 
ros. Aš nuvykau pas motinos brolį. Čia privalai suktis greitai. 

— Mano tėvui padarytumėte įspūdį. 

Donovanas pasižiūrėjo į laikrodį, pažvelgė į Enido kalną ir pa- 
sakė: 

— Numatyta sprogdinti ketvirtą valandą, tad būkite pasiruo- 
šusi reginiui. 

— Negaliu sulaukti. 

— Matote tą keistą sunkvežimį su pritvirtintu prie jo galo 
strypu? 

— Juokaujate? Ten šimtas sunkvežimių. 

— Tai ne karjero savivartis, gerokai mažesnis. Visai atskirai. 

— Gerai, taip, matau. Kas tai? 

— Nežinau, ar turi oficialų pavadinimą, bet yra žinomas kaip 
sprogdinimo sunkvežimis. 

Samanta nukreipė žiūronus į sunkvežimį ir apie jį bruzdančią 
žmonių grupę. 

— Kąjie veikia? 

— Kaip tik šiuo metu pradeda gręžti. Pagal normatyvus lei- 
džiama išgręžti šešiasdešimties pėdų septynių colių skersmens 
sprogdinimo skylę. Skylės yra dešimt pėdų viena nuo kitos, išdėsty- 
tos tinkliškai. Normatyvais skylių skaičius ribojamas iki keturiasde- 
šimties vienam sprogdinimui. Visur normatyvai, knygose daugybė 
taisyklių, tad nenuostabu, kad jų dažniausiai nepaisoma, ir tokios 
kompanijos kaip „Strayhorn“ elgiasi kaip nori. Iš tikrųjų niekas ne- 
stebi, išskyrus aplinkosaugininkų grupę šen bei ten. Jie nufilmuos, 
įregistruos skundą, kompanija gaus baudą už piktavališkumą — bus 
paplekšnota per riešą, ir gyvenimas tęsis toliau. Reglamentuotojai 
atsiima čekius ir ramiai miega. 

Už jų prisėlino stambus barzdočius ir užplojo Donovanui per 
pečius, garsiai ištardamas: 

— Bum! 

Donovanas riktelėjo: „Velnias!“ o Samanta spygtelėjo ir išmetė 
žiūronus. Netikėtai užklupti, abu atsisuko ir išsižioję sužiuro į tvirtą 
vyrą, su kuriuo niekam nesinorėtų kumščiuotis. 

— Kalės vaike, — sušnypštė Donovanas, bet šautuvo negriebė. 

Samanta desperatiškai žvalgėsi kelio sprukti. 

Vyras laikėsi neagresyviai ir nusijuokė. Ištiesęs Samantos pu- 
sėn ranką, prisistatė: 

— Vikas Kandzaras, kalnų draugas. 

Stengdamasi atgauti kvapą, ji nepajėgė paduoti jam rankos. 

— Tau reikėjo mus taip velniškai išgąsdinti? — suniurnėjo Do- 
novanas. 

— Ne, bet tikrai buvo smagu. 

— Jūs jį pažįstate? — paklausė Samanta. 

— Taip. Jis draugas ar faktiškai veikiau pažįstamas. Vikai, čia 
Samanta Kofer, Metės teisės klinikos stažuotoja. 

Juodu pagaliau paspaudė vienas kitam rankas. 

— Malonu, — tarė Vikas. — Kas jus atnešė į anglių telkinius? 

— Tai ilga istorija, — atsakė ji, iškvėpdama orą — širdis ir 
plaučiai vėl funkcionavo. — Labai ilga istorija. 

Vikas nusimetė kuprinę ir atsisėdo ant akmens. Nuo kopimo 
aukštyn buvo suprakaitavęs ir turėjo atsigerti. Pasiūlė butelį Sa- 
mantai, bet ji atsisakė. 

— Kolumbijos teisės fakultetas? — paklausė žiūrėdamas į jos 
šiltą sportinį bluzoną. 

— Taip. Dar prieš dešimt dienų dirbau Niujorke, kai pasaulis 
sugriuvo ir buvau išmesta iš darbo arba išleista neapibrėžtam laikui 
ar kažkaip panašiai. Jūs teisininkas? 

Ji atsisėdo ant kito akmens, čia pat greta įsitaisė Donovanas. 

— Po šimts, ne. Kadaise dirbau kasyklos saugos inspektoriu- 
mi, bet buvau išvytas. Tai kita ilga istorija. 

— Mūsų visų ilgos istorijos, — įsiterpė Donovanas, pasiimda- 
mas butelį vandens. — Štai čia Vikas — mano liudytojas ekspertas. 
Tipiškas ekspertas — sumokėk jam pakankamai, ir pasakys prisie- 
kusiesiems viską, ko tau reikia. Kitą savaitę jo laukia ilga diena liu- 
dytojo krėsle. Puikiai smaginsis, vardydamas begalinius „Strayhorn 
Coal“ saugos pažeidimus. Paskui atsakovo advokatai liks be duonos. 

Vikas nusijuokė. 

— Labai to laukiu, — pasakė. — Su Donovanu eiti į teismą 
visada įdomu, ypač kai jis laimi, o tai atsitinka nelabai dažnai. 

— Laimiu tiek pat, kiek ir pralaimiu. 

Vikas buvo apsirengęs flaneliniais marškiniais, išblukusiais 
džinsais, aulinukais, aplipusiais išdžiūvusiu purvu, ir atrodė kaip 
veteranas žygeivis, kuris galėtų staiga išsitraukti iš kuprinės palapi- 
nę ir visą savaitę gyventi miške. 

— Jie gręžia? — paklausė jis Donovano. 

— Ką tik pradėjo, sprogdinti turi ketvirtą. 

Pasižiūrėjęs į laikrodį, Vikas paklausė: 

— Mes pasirengę teismui? 

— O taip. Šiandien jie padvigubino savo pasiūlymą iki dviejų 
šimtų tūkstančių. Aš atrėmiau devyniais šimtais penkiasdešimčia. 

— Tu beprotis, ar žinai? Paimk pinigus ir bent ką išrūpink šei- 
mai, — pažvelgęs į Samantą, Vikas paklausė: — Ar žinote faktus? 

— Daugmaž. Mačiau fotografijas ir žemėlapį. 

— Niekada nepasitikėkite čionykščiais prisiekusiaisiais. Aš 
Donovanui vis tai kartoju, bet jis nesiklauso. 

— Tu filmuoji? — mėgindamas pakeisti temą, paklausė Dono- 
vanas. 

— Žinoma. 

Jie kelias minutes šnekučiavosi, ir abu vyrai vis žvilgčiojo į 
savo laikrodžius. Vikas išsiėmė iš kuprinės nedidelę vaizdo kamerą 
ir užsiėmė tinkamą padėtį tarp dviejų masyvių riedulių. Donovanas 
paaiškino Samantai: 

— Kadangi inspektoriai nestebi, drąsiai galime manyti, kad 
pradėję sprogdinti „Strayhorn“ pažeis kai kurias taisykles. Mes juos 
nutversime vaizdo kamera ir kitą savaitę galbūt parodysime prisie- 
kusiesiems. Netvirtinčiau, kad mums iš tikrųjų to reikia, nes ir taip 
turime apie kompaniją daug purvo. Bet jie iškvies liudyti savo inži- 
nierius, ir šie meluos, kaip kruopščiai laikosi visų normatyvų. Mes 
įrodysime kitaip. 

Jis su Samanta užėmė pozicijas šalia Viko. Šis filmavo, visiškai 
įsitraukęs į savo veiklą. Donovanas Samantai paaiškino: 

— Kiekviena skylė bus užpildyta mišiniu, žinomu kaip 
ANKM — amonio nitrato ir kūrenamojo mazuto derinio santrum- 
pa. Jį transportuoti pernelyg pavojinga, tad maišo vietoje. Kaip tik 
dabar tą ir daro. Tas sunkvežimis į sprogdinimo skyles pila dyzelinį 
kurą, o brigada kairėje rengia sprogdinamąsias kapsules ir detona- 
torius. Kiek skylių, Vikai? 

— Suskaičiuoju šešiasdešimt. 

— Vadinasi, aiškus pažeidimas, ir tai jiems būdinga. 

Samanta pro žiūronus stebėjo, kaip vyrai su semtuvais pradėjo 
pildyti sprogdinimo skyles. Nuo kiekvienos viršaus driekėsi laidas, 
ir du vyrai triūsė, juos rinkdami į pynę. Į skyles buvo sumesti amo- 
nio nitrato maišai ir virš jų užpilti galonai dyzelinio kuro. Darbas 
vyko lėtai, ketvirta valanda atėjo ir praėjo. Galiausiai, kai sprogdini- 
mo sunkvežimis atbulom atsitraukė, Donovanas pasakė: 

— Dabar jau netrukus. 

Skylių tinklo teritorija ištuštėjo — brigados ir sunkvežimiai 
dingo. Užkaukė sirena, ir toje kasavietės zonoje įsitvyrojo ramybė. 

Sprogimai priminė tolimą grumesį, į orą šovė dulkių ir dūmų 
kamuoliai, kiekvienas sprogimas sekė tik dalelė sekundės po anks- 
tesniojo. Kamuoliai kilo tobula tvarka, nelyginant fontanai per van- 
dens spektaklį Las Vegase, ir gruntas pradėjo gurti. Platus ruožas 
senos uolienos smuko smarkiomis bangomis, žemė drebėjo. Virš 
sprogdinimo vietos kunkuliavo dulkės, susiformuodamos į tirštą 
debesį. Vėjo nebuvo, tad debesis kabojo virš skaldos, neturėdamas 

kur nuslinkti. Panašiai kaip tiesioginio reportažo pranešėjas, Dono- 
vanas pakomentavo: 

— Jie sprogdina tris kartus per dieną. O pagal leidimą gali- 
ma tik du kartus. Padauginkite tai iš dešimčių veikiančių paviršinių 
kasyklų, ir jos čia, anglių krašte, kasdien sunaudoja apie milijoną 
svarų sprogmenų. 

— Turime problemą, — ramiai pasakė Vikas. — Mus pastebėjo. 

— Iš kur? — paklausė Donovanas, paimdamas iš Samantos 
žiūronus. 

— Antai ten, šalia priekabos. 

Donovanas nukreipė žiūronus į priekabą. Šalia jos ant plat- 
formos du vyrai su statybininkų šalmais, matyt, juos stebėjo pro 
savo žiūronus. Donovanas pamojo; vienas iš vyrų atsakydamas irgi 
pamojo. Donovanas jam parodė didįjį pirštą; vyriškis sugrąžino pa- 
sveikinimą. 

— Arjie seniai ten? — paklausė jis. 

— Nežinau, — atsakė Vikas. — Bet dingstam iš čia. 

Pasičiupę kuprines ir šautuvą, jie ėmė skubiai leistis nuo kal- 
no. Samanta slystelėjo ir vos neparkrito. Vikas sugavo ją ir tvirtai 
prilaikė už rankos. Juodu sekė paskui Donovaną, nardydami tarp 
medžių, išsilenkdami akmenų, braudamiesi per pomiškio krūmus. 
Nesimatė jokio takučio. Po kelių minučių sustojo siaurame atvirame 
miško ruože. 

Vikas parodė ir tarė: 

— Aš atėjau pro čia. Paskambink, kai pasieksite džipą. 

Jis išnyko miške, o Donovanas su Samanta toliau brovėsi že- 
myn. Takas nebebuvo toks status, ir jiems pavyko atsargiai kelis 
šimtus jardų nurisnoti. 

— Viskas gerai? — galiausiai paklausė Samanta. 

— Puikiai, — ramiai atsakė jis. — Jie nežino šių takų taip gerai 
kaip aš. O jeigu mus sučiups, negali mūsų užmušti. 

Tie žodžiai ją mažai nuramino. Takui darantis lygesniam, abu 
dar paspartino žingsnį. Už šimto jardų pasimatė džipas, ir Donova- 
nas sekundę stabtelėjo pasižiūrėti, ar ten nėra kokios kitos trans- 
porto priemonės. 

— Jie mūsų nesurado, — pasakė jis. 

Jiems nuvažiuojant, Donovanas pasiuntė Vikui žinutę — viskas 
saugu. Jie kratėsi kalnu žemyn, laviruodami tarp duobių ir griovų, 
ganėtinai plačių, kad galėtų pasiglemžti džipą, ir po kelių minučių Do- 
novanas pasakė: 

— Mes jau ne „Strayhorn valdoje. 

Jis įsuko į grįstkelį kaip tik tuo metu, kai iš už posūkio išniro 
didelis apdulkėjęs pikapas. 

— Taijie, — metė Donovanas. 

Pikapas pasuko į vidurį užtverti džipui kelią, bet Donovanas 
numynė akceleratorių ir kelkraščiu praskriejo pro šalį. Sunkveži- 
miuko kabinoje sėdėjo bent trys atšiaurios išvaizdos vyrai su sta- 
tybininkų šalmais, rūsčiai susiraukę ir pasirengę sukelti nemalonu- 
mų. Jie staigiai sustojo ir pradėjo suktis atgal, ketindami vytis, bet 
džipas paliko pikapą toli užpakalyje. 

Skriedamas šalutiniais Hoperio apygardos keliukais, Donova- 
nas vis žvilgčiojo į užpakalinio vaizdo veidrodėlį ir tylėjo. 

— Kaip manote, jie įsidėmėjo jūsų automobilio numerį? — pa- 
klausė Samanta. 

— O, jie žino, kad tai aš. Pirmadienio rytą nubėgs pas teisėją ir 
verks kaip kūdikiai. Aš viską neigsiu ir jiems pasakysiu, kad neinkš- 
tų. Rinkime prisiekusiuosius. 

Pagrindine Koltono gatve jie pravažiavo pro teismo rūmus. 
Kryptelėjes galva jų link, Donovanas pasakė: 

— Štai jie. Pačiame viduryje. Bjauriausi visoje Virdžinijoje. 

— Trečiadienį ten buvau, su Mete. 

— Patiko teismo salė? 

— Savotiška, bet nesu per geriausia teismo salių žinovė. Visa- 
da stengdavausi jų vengti. 

— O ašjas mėgstu. Tai vienintelė vieta, kur mažas žmogelis 
kaip lygus vienas prieš vieną gali kovoti su stambia, sukta korpora- 
cija. Asmuo, neturintis nieko — nei pinigų, nei valdžios, — tik fak- 
tų rinkinį, gali iškelti ieškinį ir priversti milijardų vertės kompaniją 
stoti į garbingą kovą. 

— Juk ji ne visada garbinga, ar ne? 

— Taip, tikrai. Jeigu jie apgaudinėja, tai ir aš apgaudinėju. Jei- 
gujie žaidžia nešvariai, aš žaidžiu dar nešvariau. Teisingumą reikia 
mylėti. 

— Kalbate kaip mano tėvas. Tai baugina. 

— Ojūs kalbate kaip mano žmona. Ji nevirškina mano darbo. 

— Pasikalbėkime apie ką nors kitką. 

— Gerai. Kokie jūsų planai rytojui? 

— Šeštadienis Breidyje. Klinika uždaryta, tad ką galiu rinktis? 

— Gal dar vieną nuotykį? 

— Ar susijusį su ginklais? 

— Ne, pažadu, ginklo nepasiimsiu. 

— Vėl brausimės į kieno nors valdą? Ar yra tikimybė, kad mus 
areštuos? 

— Ne, pažadu. 

— Skamba gana nuobodžiai. Aš prisidedu. 

22 šeštadienio rytą paskambino Blitė ir pranešė neį- 
tikimą naujieną: turinti laisvą dieną, o tai jos gyvenime 
retenybė. Darbe padėtis stabilizavosi, jos firma, regis, nustojo krau- 
javusi. Per pastarąsias penkias dienas niekam nebuvo parodyta į 
duris, ir pagaliau iš viršaus ėmė sruventi pažadai. Mieste nuostabi 
rudens diena, nėra ką veikti, tik vaikštinėti po parduotuves, rūpin- 
tis, kur stabtelėsi priešpiečių, ir mėgautis, kad esi jauna ir vienišė. 
Samanta pasiilgo savo kambario draugės, o šią akimirką skaudžiai 
ilgėjosi ir namų. Dar tik dvi savaitės, kaip ji išvažiavusi, bet atsi- 
žvelgiant į atstumą atrodė, lyg būtų praėję metai. Jos kalbėjosi pusę 
valandos, kol abiem prireikė grįžti prie savo reikalų. 

Samanta nusiprausė po dušu ir paskubomis apsirengė — norė- 
jo tyliai išvažiuoti iš kiemo anksčiau, nei iš namų išstriksės Kim su 
Adamu, parengę jai sąrašą užduočių, kurias turės atlikti. Kol kas at- 
rodė, kad Anetė ir jos vaikai leisdavo Samantai išvažiuoti ir sugrįžti 
nepastebimai. Ji gyveno kaip įmanydama tykiau ir dar nematė jų 
užsislėpusių spoksant iš už tinklinių durų ar užuolaidų. Bet ji taip 
pat nujautė, kad didžiuma Breidžio gyventojų apie pašalietę iš Niu- 
jorko smalsavo. 

Dėl šios priežasties ir dėl nestabilios savo šeiminės padėties 
Donovanas pasiūlė jiems susitikti apygardos oro uoste, vienuolika 
mylių ryčiau miestelio. Pasimatys ten ir leisis į kitą nuotykį, kurio 
smulkmenas jis dar pasilaikė sau. Samanta nustebo sužinojusi, kad 
arčiau nei šimtą mylių aplink Breidį yra oro uostas. Vėlai penktadie- 
nį vakare ji paieškojo internete ir nieko nerado. Kaipgi oro uostas 
gali neturėti savo svetainės? 

Jis ne tik neturėjo svetainės, neturėjo ir orlaivių — bent nė 
vieno Samanta neišvydo, kai baigėsi žvyrkelis, vedantis į Nolando 
apygardos aerodromą. Donovano džipas stovėjo šalia žemo meta- 
linio pastato ir buvo vienintelė transporto priemonė. Ji įžengė pro 
duris ir perėjo per fojė su sulankstomomis kėdėmis ir metaliniais 
stalais, nuklotais aviacijos žurnalais. Sienos buvo nukabinėtos blun- 
kančiomis lėktuvų fotografijomis ir nuotraukomis, padarytomis iš 
oro. Kitos durys vėrėsi į rampą", ir ten apie labai mažytį lėktuvėlį 
krapštinėjosi Donovanas. Išėjusi laukan, ji paklausė: 

— Kas tai? 

— Labas rytas, — plačiai nusišypsojo jis. — Gerai išmiegojote? 

— Aštuonias valandas. Jūs pilotas? 

— Taip, o čia „Cessna 172“, geriau žinomas kaip „Skyhawk“. Aš 
praktikuoju teisę penkiose valstijose, ir šis gražuoliukas man pade- 
da nukeliauti, kur reikia. Be to, yra vertinga priemonė šnipinėjant 
anglių kompanijas. 

— Žinoma. Ir mes skrisime šnipinėti? 

— Kažką panašiai. 

Jis atsargiai nulankstė ir prirakino variklio apdangalą. 

— Pasiruošimas skrydžiui baigtas. Galime kilti. Jūsų durelės 
iš kitos pusės. 

Samanta nepajudėjo iš vietos. 

— Dėl to nesu tikra. Dar niekada neskridau tokiu mažutėliu. 

— Tai saugiausias kada nors sukonstruotas lėktuvas. Juo jau 
praskraidžiau tris tūkstančius valandų ir esu labai įgudęs, ypač to- 
kią puikią dieną kaip ši. Danguje nė debesėlio, temperatūra ideali ir 
medžiai žėri rudens spalvomis. Tokia diena — piloto svajonė. 

— Kad nežinau. 

— Baikite. Kurgi jūsiškis nuotykio jausmas? 

— Betgi lėktuvas tik su vienu varikliu. 

— Tik tiek jam ir reikia. O jeigu variklis atsisakys, sklęsime 
visą amžinybę, ir aš surasiu kokią gražią ganyklą. 

— Tuose kalnuose? 

— Pirmyn, Samanta. 

Ji pamažu apėjo lėktuvėlio uodegą prie dešinės pusės durelių 


* Aviacijoje šitaip vadinama lėktuvų stovėjimo ir tvirtinimo aikštelė. 

po sparnu. Donovanas padėjo įsėsti ir švelniai prisegė saugos dir- 
žais per juosmenį ir per pečius, paskui uždarė bei užrakino dureles 
ir apėjo aplink į kairę pusę. Samanta pasižiūrėjo už savęs į ankštą 
užpakalinę sėdynę, paskui į prietaisų ir kontrolinių skalių sienelę. 

— Jūs klaustrofobiška? — paklausė užsisegdamas saugos diržus. 

Jųdviejų pečius skyrė vos keli coliai. 

— Šiuo metu — taip. 

— Jums patiks. Dar dienai nesibaigus, pati jį valdysite. 

Donovanas padavė jai lankelį su ausinėmis ir mikrofonu. 

— Užsidėkite. Būna gan didelis triukšmas, ir mes kalbėsimės 
per juos. 

Abu prisitvirtino prie galvos ryšio priemones. 

— Pasakykite ką nors, — paragino Donovanas. 

— Ką nors. 

Nykščiai pakilo aukštyn — ausinės ir mikrofonai veikė. Jis pa- 
sičiupo patikros lapą ir atliko visus nurodytus veiksmus, rūpestin- 
gai paliesdamas kiekvieną prietaisą ir kontrolinę skalę. Paskui pa- 
slinko pirmyn ir atgal vairalazdę. Lygiai tokia pati Samantos pusėje 
sujudėjo kartu. 

— Prašom šitos neliesti, — perspėjo jis. 

Ji skubiai papurtė galvą: nieko nelies. 

— Gerai, — Donovanas pasuko raktelį. 

Variklis staigiai atgijo, pradėjo suktis propeleris. Donovanui 
stumiant droselį, lėktuvas drebėjo. Jis per radiją pranešinėjo, ką ke- 
tina daryti, ir jie pradėjo riedėti kilimo ir tūpimo taku. Šis atrodė 
trumpas ir siauras — bent Samantai. 

— Ar kas nors klausosi? — pasidomėjo ji. 

— Abejoju. Šįryt labai ramu. 

— Nolando apygardoje jūs turite tik tą vieną lėktuvą? 

Donovanas parodė į kelis mažus angarus priekyje palei kilimo 
ir tūpimo taką. 

— Ten stovi dar keli. Nedaug. 

Kilimo ir tūpimo tako pabaigoje jis vėl paspartino variklio sū- 
kius, dar kartą pasitikrino prietaisus ir kontrolines skales. 

— Laikykitės. 

Donovanas nustūmė į priekį droselį, švelniai atleido stabdžius, 
ir lėktuvas dundėjo pirmyn, vis greitėdamas, o jis ramiai skaičiavo: 

— Aštuoniasdešimt mylių per valandą, devyniasdešimt, šim- 
tas, — tuomet patraukė atgal vairalazdę, ir jie atsiskyrė nuo asfalto. 
Mirksnį Samanta pasijautė besvorė, skrandis persivertė. 

— Jums viskas gerai? — paklausė Donovanas, nepasižiūrėda- 
mas į ją. 

— Puikiai, — pro sukąstus dantis iškošė Samanta. 

Jie vis kilo, ir viražu į kairę jis baigė šimto aštuoniasdešimties 
laipsnių posūkį, bet buvo dar žemai, nelabai aukščiau medžių viršū- 
nių. Donovanas pasirinko skristi virš pagrindinio plento. 

— Matote antai tą žalią pikapą priešais parduotuvę? — pa- 
klausė jis. 

Ji linktelėjo. 

— Tai šiknius, kuris šįryt mane sekė. Laikykitės. 

Jis pakraipė vairalazdę, ir lėktuvo sparnai svirtelėjo žemyn 
aukštyn — pasveikinimas šikniui žaliajame sunkvežimiuke. Kai tas 
dingo iš akių, lėktuvas vėl pradėjo kilti aukštyn. 

— Kodėl jie turėtų jus šeštadienio rytą sekti? — paklausė Sa- 
manta, pabalusiais krumpliais įsikabindama į kelius. 

— Jums teks jų paklausti. Galbūt dėl vakarykščio nutikimo. 
O gal, kad pirmadienį pasirodysime teisme ir bylinėsimės dėl stam- 
baus ieškinio. Jie nuolat mane seka. 

Staiga ji pasijuto ore šiek tiek saugiau. Kol pasiekė Breidį, nu- 
siramino ir grožėjosi vaizdais apačioje. Penkių šimtų pėdų aukšty- 
je lėktuvas praskrido virš miestelio, ir Samanta galėjo iš paukščio 
skrydžio pasižiūrėti, kur gyvena ir dirba. Išskyrus kelionę karšto 
oro balionu virš Katskilo kalnų, ji dar niekada nematė žemės iš taip 
neaukštai, ir tai buvo nuostabu, net jaudino. Donovanas pakilo į 
tūkstančio pėdų aukštį ir išlygino lėktuvą, kai jie peršoko kalvas. 
Radijas taip pat tylėjo, kaip senajame Romio fiktyviame patrulinia- 
me automobilyje, ir ji paklausė: 

— O kaip radaras, skrydžių kontrolieriai ir visi panašūs daly- 
kai? Ar kas nors ten stebi? 

— Veikiausiai ne. Skrendame VSR — vizualinio skrydžio reži- 
mu, tad iš mūsų nereikalaujama susisiekti su skrydžių kontrole. Da- 
lykinėje kelionėje aš užregistruočiau skrydžio planą ir prisijungčiau 
prie oro transporto eismo sistemos, bet tik ne šiandien. Tai pra- 
moginis pasiskraidymas, — jis parodė į ekraną ir paaiškino: — Čia 

mano radaras. Jeigu priartėtume prie kokio kito lėktuvo, šis jame 
pasirodytų. Atsipalaiduokite. Aš dar niekada nenukritau. 

— Nedaug trūko? 

— Visai ne. Žiūriu į tai rimtai, kaip ir daugelis pilotų. 

— Malonu. Kur mes skrendame? 

— Nežinau. Kur pageidautumėte? 

— Esate pilotas ir nežinote, kur skrendame? 

Donovanas nusišypsojo, pasuko kairėn ir parodė į vieną prie- 
taisą: 

— Tai altimetras; jis fiksuoja aukštį, o tai gana svarbu, kai 
skrendi virš kalnų. 

Jie pamažu kilo į pusantro tūkstančio pėdų aukštį, kur Dono- 
vanas vėl išlygino lėktuvą. Paskui mostelėjo pro langą laukan: 

— Ten Katės kalnas, arba tai, kas iš jo likę. Didžiuliai darbai. 

Priekyje ir Samantai iš dešinės driekėsi kasybos karjeras, jis 
atrodė kaip ir visi kiti: nykus kraštovaizdis, akmenys ir purvas vi- 
dur gražių kalnų, žemyn į slėnius nustumtas perteklinis gruntas. 
Samanta prisiminė Frensiną Kramp, klientę, ieškančią, kas už dyką 
surašytų jos testamentą, ir žemę, kurią moteris norėjo išsaugoti. 
Žemė buvo kažkur ten apačioje, irgi netoli Katės kalno. Palei upokš- 
nius matėsi maži namukai, šen ten — sodyba. „Skyhawk“ padarė 
staigų viražą į dešinę ir apsisuko trim šimtais šešiasdešimčia laips- 
nių, o Samanta žvelgė tiesiai žemyn į karjerų savivarčius ir krau- 
tuvus bei kitą techniką. Sprogdinimo sunkvežimis, konvejeriniai 
krautuvai, draglainas, galingi visokių tipų karjerų savivarčiai an- 
glims gabenti ir išpilti, vikšriniai ekskavatoriai ir krautuvai. Jos ži- 
nios plėtėsi. Išvydo darbų prižiūrėtoją, jis stovėjo šalia kontoros ir 
stebėjo lėktuvą. 

— Jie dirba ir šeštadieniais, a? — paklausė ji. 

Donovanas linktelėjo. 

— Kartais ir septynias dienas per savaitę. Nebeliko jokių pro- 
fesinių sąjungų. 

Jie pakilo į trijų tūkstančių pėdų aukštį ir vėl išlygino lėktuvą. 

— Dabar esame virš Kentukio, skrendame į šiaurės vaka- 
rus, — paaiškino Donovanas. Jeigu ne ausinės su mikrofonu, būtų 
turėjęs perrėkti variklio gausmą. — Tik pažiūrėkite. Tiek daug, kad 
nė nesuskaičiuosi. 

Kasyklų karjerai margino kalnus it bjaurūs randai, dešimtys 
jų, kiek ji pajėgė įžvelgti. Lėktuvas skrido tiesiai virš kelių tokių kar- 
jerų. Tarp jų Samanta pastebėjo plačius atvirus plotus su žolės ir 
pavienių žemų medžių lopiniais. 

— Kas tai? — paklausė parodydama šiek tiek į priekį. — Ta 
plynė be miško? 

— Kasybos nuostoliai — regeneruota teritorija, kadaise bu- 
vęs anglių karjeras. Ši konkrečiai — buvęs Persimono kalnas, dviejų 
tūkstančių penkių šimtų pėdų. Jie nukasė viršūnę, išgavo anglis, 
paskiau ėmėsi atitaisinėti žalą. Pagal įstatymus vietovė turi atgauti 
„apytikriai pradinius kontūrus“, — tokia yra pagrindinė formuluo- 
tė, — bet kaipgi sugrąžinti į vietą kalną, jeigu jo nebeliko? 

— Skaičiau apie tai. Žemė privalo būti tolygi ar geresnė už tą, 
kuri buvo prieš pradedant kasybą. 

— Tai anekdotas. Anglių kompanijos jums pasakys, kad re- 
generuota žemė puikiai tinka statyboms plėtoti — prekybos cen- 
trams, kooperatinių butų kvartalams ir panašiai. Ir stato vieną golfo 
aikštyną po kito. Tik problema ta, kad čia golfo niekas nežaidžia. 
Žemės regeneracija — anekdotas. 

Jie nuskrido virš kito anglių karjero, paskui — dar kito. Po ku- 
rio laiko karjerai visi atrodė vienodi. 

— Kiek iš jų šiandien veikia? — paklausė Samanta. 

— Dešimtys. Per pastaruosius trisdešimt metų dėl atvirosios 
kasybos mes praradome šešis šimtus kalnų, veikiant šitokiu tempu, 
mums nedaug jų liks. Akmens anglių paklausa didėja, kaina kyla, 
tad anglių kompanijos stengiasi gauti leidimus, kad galėtų pradėti 
plėšikystę. — Jis pasuko lėktuvą dešinėn ir toliau kalbėjo: — Dabar 
skrendame į šiaurę, Vakarų Virdžiniją. 

— Ojūs turite licenciją ten verstis praktika? — paklausė Sa- 
manta. 

— Taip, Virdžinijoje ir Kentukyje. 

— Prieš mums pakylant jūs minėjote penkias valstijas. 

— Kartais aš vykstu į Tenesį ir Šiaurės Karoliną, bet nedažnai. 
Šiaurės Karolinoje bylinėjamės dėl anglių pelenų sąvartos, dalyvau- 
ja daug teisininkų. Stambi byla. 

Donovanas mėgo stambias bylas. Prarasti kalnai Vakarų Vir- 
džinijoje atrodė taip pat kaip ir Kentukyje. „Cessna“ zigzagais su- 
kiojosi dešinėn ir kairėn, staigiai pakrypdama šonu, kad Samanta 
galėtų dar kartą pamatyti suniokotą teritoriją, paskui horizontaliai 
skrisdavo kito link. 

— Antai Didžiojo žaizdro kasykla, tiesiai priekyje. Jūs ją vakar 
matėte nuo Žemės. 

— Ak, taip. Ekoteroristai. Anglių kompanijas tie vyrukai tikrai 
siutina. 

— Atrodo, toks jų tikslas. 

— Labai gaila, kad nepasiėmėte šautuvo. Galėtume iš oro su- 
sprogdinti kelias padangas. 

— Aš apie tai galvojau. 

Po valandos ore Donovanas pradėjo pamažu leistis. Samanta 
jau spėjo susipažinti su altimetru, skridimo greičio indikatoriumi ir 
kompasu. Dviejų tūkstančių pėdų aukštyje ji paklausė: 

— Ar turime kokį nors kelionės tikslą? 

— Taip, bet pirma noriu jums dar kai ką parodyti. Iš jūsų pusės 
artėjame prie vietovės, žinomos kaip Hamerio slėnis. 

Jis minutėlę palaukė, kol jie perskrido virš kalno keteros ir pa- 
sirodė ilgas status slėnis. 

— Pradėsime nuo čia apačioje, iš jo galo, šalia Rokvilio miestu- 
ko su trimis šimtais gyventojų. 

Pro medžius stiebėsi dvi bažnyčios smailės, paskui pasimatė 
ir pats miestelis, vaizdingas bažnytkaimis, prigludęs prie upokšnio 
ir supamas kalnų. Jie perskrido virš jo ir toliau sekė upokšnio vaga. 
Palei siaurus apygardos reikšmės kelius buvo išsibarstę dešimtys 
namukų, daugiausia kemperiai. 

— Vietovė žinoma kaip vėžio klasteris. Hamerio slėnyje yra 
aukščiausias sergamumo vėžiu rodiklis visoje Šiaurės Ameriko- 
je, beveik dvidešimt kartų viršija šalies rodiklį. Sunkios vėžio for- 
mos — kepenų, inkstų, skrandžio, gimdos ir daugybė leukemijų. 

Donovanas švelniai patraukė vairalazdę atgal, ir priešais juos 
išdygus didžiuliam gūbriui lėktuvas pakilo aukštyn. Jie praskrido 
du šimtai pėdų virš jo, ir staiga atsidūrė ties regeneruota kasaviete. 

— O štai ir viso to priežastis, — toliau kalbėjo jis. — Peko kal- 
no atviroji akmens anglių kasykla. 

Kalno nebebuvo, tik neaukštos kalvelės, išlygintos buldozerių 
ir apaugusios nurudusia žole. Už supiltos žemių užtvankos grės- 
mingai tyvuliavo didžiulis juodos skystos masės telkinys. 

— Tai anglių dulkių ir skysto molio tyrės tvenkinys. Maždaug 
prieš trisdešimt metų čia atsidangino viena tokia kompanija, „Star- 
ke Energy“, ir išplėšė visas anglis — tai buvo viena iš pirmų didžiųjų 
kalno nukasimo vietų Apaleičijoje. Anglis jie plovė čia pat, o atliekas 
vertė į nedidelį ežerą, kadaise dar žmogaus neliestą. Paskui pastatė 
užtvanką ir ežerą gerokai padidino. 

Jie suko ratą virš purvo tvenkinio tūkstančio pėdų aukštyje. 

— „Starke“ galiausiai buvo parduota „Krull Mining — dar 
vienai beveidei neva kompanijai, kuri iš tikrųjų priklausė rusų oli- 
garchui, banditui, prikišusiam nagus prie daugybės kasyklų visame 
pasaulyje. 

— Rusui? 

— O, taip. Turime rusų, ukrainiečių, kinų, indų, kanadiečių, 
taip pat įprastą rikiuotę Volstrito kaubojų ir vietinių parsidavėlių. 
Čia, akmens anglių baseine, yra daug kitur gyvenančių žemės sa- 
vininkų, ir galite įsivaizduoti, kiek jiems rūpi kraštas ir jo žmonės. 

Jis vėl padarė viražą, lėktuvas pakrypo, ir Samanta spoksojo 
tiesiai žemyn, į tyvuliuojančią juodą atliekų tyrę, iš tūkstančio pėdų 
aukščio atrodančią it žaliavinės naftos konsistencijos. 

— Gana bjauru, — pasakė ji. — Bus dar vienas ieškinys? 

— Stambiausias iš iki šiol keltų. 


Jie nusileido kilimo ir tūpimo taku, dar trumpesniu nei No- 
lando apygardoje; jokia užuomina nerodė, kad kur nors netoli būtų 
miestukas. Lėktuvui riedant rampos link, Samanta pastebėjo Viką 
Kandzarą, laukiantį pasirėmusį į tvorą. Kadangi nesimatė jokio kito 
orlaivio, jie sustojo prie pat terminalo. Donovanas išjungė variklį, 
greitomis pagal sąrašą atliko patikros po skrydžio procedūras ir abu 
išsiropštė iš „Skyhawk“. 

Kaip ir buvo galima tikėtis, Vikas vairavo visais keturiais ratais 
varomą galingą pikapą, tinkamą susidūrimams bekelėse su ginkluo- 
tais apsaugininkais. Samanta sėdėjo ant užpakalinės sėdynės greta 
šaldomojo konteinerio, kelių kuprinių ir, žinoma, poros šautuvų. 

Vikas buvo rūkorius, na, ne iš tų, kurie traukia vieną cigaretę 
po kitos, bet vis dėlto entuziastingas. Jis savo, vairuotojo, pusėje colį 
pravėrė langą — kaip tik tiek, kad dalis jo išpučiamų dūmų ištrūktų 
laukan, o kita dalis sūkuriuotų prailgintoje kabinoje. Po antros ciga- 
retės Samanta ėmė springti ir nuleido užpakalinį langą už Donovano. 
Šis paklausė, ką ji daro. Samanta jam tiesiai šviesiai paaiškino, ir tarp 
Donovano ir Viko užvirė įtemptas pokalbis apie žalingus įpročius. 
Vikas prisiekinėjo bandęs mesti, faktiškai daug sykių buvo metęs ir 
atvirai prisipažino drebantis dėl tikėtinos siaubingos mirties nuo 
plaučių vėžio. Donovanas nesiliovė jį graužęs, ir Samanta susidarė 
įspūdį, kad jie jau ne pirmą kartą ginčijasi dėl to paties dalyko. Jiems 
nieko neišsprendus, Vikas prisidegė dar vieną cigaretę. 

Kalvos ir keliukai juos nuvedė giliai į Hamerio slėnį ir galiausiai 
prie griūvančio Džesio Makiverio namo. 

— Kas tas ponas Makiveris ir kodėl mes jį lankome? — nuo 
užpakalinės sėdynės paklausė Samanta, kai jie įsuko į kiemą. 

— Potencialus klientas, — atsakė Donovanas. — Jis neteko 
žmonos, sūnaus, dukters, brolio ir dviejų pusbrolių, visi mirė nuo 
vėžio. Inkstų, kepenų, plaučių, smegenų, kone visų kūno vietų. 

Pikapas sustojo, ir sekundę kabinoje jie luktelėjo, bijodami 
šuns. Piktas pitbulis išlėkė nuo priebučio ir puolė jų link, pasiren- 
gęs suėsti padangas. Vikas pasignalizavo, ir pagaliau iš namo išniro 
Džesis. Jis pašaukė šunį, užtvojo šiam lazda, apibarė ir liepė nešdin- 
tis į galinį kiemą. Apkultas šuo pakluso ir dingo. 

Jie susėdo priekiniame kieme po medžiu ant sukaltų iš medi- 
nių lentelių dėžių ir išklerusių kėdžių. Samantos su Džesiu nesu- 
pažindino, ir šis visiškai nekreipė į ją dėmesio. Tai buvo atšiaurios 
išvaizdos senis, atrodantis vyresnis nei šešiasdešimties metų, vos 
su keliais dantimis, nuo sunkaus gyvenimo raukšlių išvagotu vei- 
du, kuris visada atrodė rūstus. Vikas kažkada anksčiau tikrino Ma- 
kiverio šulinio vandenį, ir rezultatai, nors nuspėjami, buvo liūdni: 
vanduo užterštas LOJ — lakiaisiais organiniais junginiais, tokiais 
nuodais kaip vinilo chloridas, trichloretilenas, gyvsidabris, švinas 
ir dešimtimis kitų. Labai kantriai Vikas jam išdėstė, ką tie didieji 
žodžiai reiškia. Džesis suprato šių žodžių esmę. Vandenį ne tik ne- 
saugu gerti, bet ir nederėtų naudoti niekam kitam, taškas. Nei val- 

giui gaminti, nei maudytis, nei dantims valytis, drabužiams skalbti 
ar indams plauti. Niekam. Džesis aiškino, kad geriamąjį vandenį jie 
veža jau kokius penkiolika metų, bet šulinio toliau naudoja praustis 
ir namų ūkiui švarinti. Jo berniukas numirė pirmas — nuo virški- 
namojo trakto vėžio. 

Donovanas įjungė magnetofoną ir pastatė ant plastikinės dė- 
žės nuo pieno. Paprastais ir užjaučiamais žodžiais jis išgavo valan- 
dos trukmės svarbiausius faktus apie Džesio šeimos gyvenimą ir ją 
naikinusį vėžį. Vikas klausėsi, rūkė ir kartkartėmis pats užduodavo 
kokį klausimą. Istorijos draskė širdį, bet Džesis viską išdėstė be di- 
desnių emocijų. Buvo patyręs labai daug vargo ir to užgrūdintas. 

— Noriu, kada jūs prisidėtumėte prie mūsų teisminio ieškinio, 
pone Makiveri, — išjungęs magnetofoną pasakė Donovanas. — 
Mes ketiname iškelti bylą „Krull Mining“ kompanijai federaliniame 
teisme. Manome, sugebėsime įrodyti, kad jie suvertė daugybę atlie- 
kų į savo tvenkinį ten aukštai ir metų metus žinojo, jog jis prasisun- 
kia į gruntinius vandenis čia žemiau. 

Džesis pasirėmė smakru į lazdą ir tartum užsnūdo. 

— Joks teisminis ieškinys jų nebesugrąžins. Jie išėjo amžinai. 

— Tai tiesa, bet jie neturėjo mirti. Juos nužudė tas skysto pur- 
vo tvenkinys, ir žmonės, kuriems jis priklauso, turėtų sumokėti. 

— Kiek? 

— Negaliu jums pažadėti nė cento, bet mes su „Krull“ bylinė- 
simės dėl milijonų. Jūs turėsite pakankamai draugijos, pone Kiveri. 
Dabar čia, Hamerio slėnyje, jau yra trisdešimt pasirašiusių ir pasi- 
rengusių nesustoti šeimų. Visos dėl vėžio ko nors neteko, visos — 
per pastaruosius dešimt metų. 

Džesis nusispjovė į šoną, rankove nusišluostė burną ir pasakė: 

— Girdėjau apie jus. Visame slėnyje daug kalbama. Kai kurie 
žmonės nori bylinėtis, kiti tebesibijo anglių kompanijos, nors ji ten 
aukštai ir baigė. Tikrai nežinau, ką daryti. Tik štai ką jums pasaky- 
siu: neapsisprendžiu, kurion pusėn stoti. 

— Gerai, pagalvokite apie tai. Bet pažadėkite vieną dalyką: 
kai būsite pasirengęs kovoti, paskambinsite man, o ne kuriam nors 
kitam advokatui. Trejus metus dirbu prie šios bylos, o mes dar nė 
neįregistravome ieškinio. Pone Kiveri, man reikia jūsų palaikymo. 

Senis sutiko apie tai pagalvoti, ir Donovanas pažadėjo po poros 
savaičių sugrįžti. Jie paliko Džesį paunksnėje, vėl su šunimi šalia, ir 
išvažiavo. Visi tylėjo, kol Samanta neiškentusi paklausė: 

— Gerai, kaip jūs įrodysite, kad kompanija žinojo, jog jos skys- 
to purvo tvenkinys teršia pono Makiverio vandenį? 

Abu vyrai priekinėse sėdynėse apsimainė žvilgsniais ir kelias 
sekundes Samanta atsakymo nesulaukė. Vikas pasiėmė naują ciga- 
retę, ir galiausiai prabilo Donovanas: 

— Kompanija turi vidaus dokumentus, kurie aiškiai įrodo juos 
žinojus apie taršą ir nieko nedarius, faktiškai pastaruosius dešimt 
metų ji viską slėpė. 

Samanta vėl atidarė savo pusės langą, giliai įkvėpė gryno oro 
ir paklausė: 

— Kaipgi jūs gavote tuos dokumentus, jeigu dar neįregistra- 
vote ieškinio? 

— Aš nepasakiau, kad mes turime tuos dokumentus, — lyg 
šiek tiek gindamasis atsakė Donovanas. 

Vikas pridūrė: 

— Buvo keli tyrimai, kuriuos atliko EPA" ir kitos reglamentuo- 
jančios agentūros. Tai daugybė popierių. 

— Ar EPA surado tuos kompromituojančius dokumentus? — 
paklausė ji. 

Abu vyrai atrodė neryžtingi. 

— Ne visus, — pagaliau atsakė Vikas. 

Pokalbis trumpam nutrūko, nes Samanta daugiau nebeklausi- 
nėjo. Jie įsuko į žvyrkelį ir kokią mylią šiuo kratėsi. 

— Kada įregistruosite ieškinį? — vėl paklausė ji. 

— Netrukus, — atsakė Donovanas. 

— Ką gi, jeigu aš dirbsiu pas jus kontoroje, man reikia apie tai 
žinoti, tiesa? 

Donovanas nutylėjo. Jie įsuko į kiemą priešais seną kemperį ir 
sustojo už purvino automobilio be ratų gaubtų ir ant vielos kaban- 
čiu buferiu. 

— O kas gi čia? — paklausė ji. 


* Angl. santrumpa: Enviromental Protection Agency — Aplinkosaugos agentūra. 

— Dolė Sveini, — atsakė Donovanas. — Prieš dvejus metus jos 
vyras mirė nuo kepenų vėžio, keturiasdešimt vienerių. 

— Ji klientė? 

— Dar ne, — atidarydamas dureles pasakė Donovanas. 

Priebutyje, griūvančiame priestate su sulūžusiais laiptukais, 
pasirodė Dolė Sveini — stambi, vilkinti plačia dėmėta suknele, krin- 
tančia beveik iki basų jos pėdų. 

— Manau, aš palauksiu pikape, — nusprendė Samanta. 


Vienintelėje Rokvilio centro užkandinėje — tvankioje kavinėje 
su ore tvyrančiu sunkiu riebalų tvaiku — jie pasistiprino priešpie- 
čiais. Padavėja ant staliuko pastatė tris stiklines vandens su ledu- 
kais, bet visos trys liko nepaliestos. Vietoj vandens prie sumuštinių 
jie užsisakė dietinio limonado. Kadangi niekas arti nesėdėjo, Sa- 
manta nusprendė toliau klausinėti. 

— Taigi, jeigu jau turite trisdešimt klientų ir prie šios bylos 
dirbote trejus metus, kodėl iki šiol neįregistravote ieškinio? 

Abu vyrai apsidairė, ar kas nors nesiklauso. Likęs patenkintas, 
Donovanas tyliai atsakė: 

— Tai didžiulė byla, Samanta. Dešimtys mirčių, atsakovo kiše- 
nės be galo gilios, o atsakomybė — milžiniška, ir ją, manau, mes su- 
gebėsime aiškiai išryškinti teisme. Šiai bylai jau išleidau šimtą tūks- 
tančių dolerių, ir teks išleisti dar daugiau, kad galėtume ją pateikti 
prisiekusiesiems. Reikia laiko: laiko klientams užverbuoti, laiko pa- 
rengiamajam darbui atlikti, laiko suburti teisininkų komandai, kuri 
pajėgs kovoti su armija advokatų ir ekspertų, kai juos savo gynybai 
į mūšį mes „Krull Mining . 

— Tai, beje, pavojinga, — pridūrė Vikas. — Anglių baseine yra 
daug blogų veikėjų, ir „Krull Mining — viena iš blogiausių. Ji ne tik 
beatodairiškai eksploatuoja atvirąją kasybą, bet ir įnirtingai bylinėjasi. 
Ieškinys gražus, bet realybė susidurti su „Krull Mining“ atbaido daug 
teisininkų, paprastai dalyvaujančių stambiose aplinkosaugos bylose. 

— Štai kodėl man reikia šiokios tokios pagalbos, — tęsė Dono- 
vanas. — Jeigu jūs nuobodžiaujate ir ieškote ko nors įdomaus, tai 
kibkime į darbą. Turiu begalę dokumentų, kuriuos reikia peržiūrėti. 

Nuslopinusi juoką Samanta pakomentavo: 

— Nuostabu, ir vėl dokumentų peržiūra. Pirmus savo metus 
firmoje praleidau archyve, neveikdama nieko kita, kaip tik peržiū- 
rinėdama dokumentus. Didžiojoje Teisėje tai kiekvieno naujokėlio 
bendradarbio prakeiksmas. 

— Čia bus kitaip, garantuoju. 

— Tie dokumentai inkriminuojantys, gera medžiaga? 

Abu vyrai vėl apsidairė. Nešina dietiniu limonadu atėjo pada- 
vėja ir pastačiusi ant stalo paliko juos vienus. Kažin ar jai bent kiek 
rūpėjo bylinėjimosi dalykai. Pasilenkusi Samanta jų paklausė: 

— Jau turite tuos dokumentus, ar ne? 

— Tarkime, turime prie jų priėjimą, — atsakė Donovanas. — 
Jie dingę. „Krull Mining“ žino, kad jie dingo, bet nežino, kieno ran- 
kose atsidūrė. Kai aš teisme įregistruosiu ieškinį, kompanija suži- 
nos, kad galiu juos gauti. Tik tiek galiu pasakyti. 

Jam kalbant, Vikas įdėmiai spoksojo į Samantą, stebėdamas, 
kaip reaguos. Jo žvilgsnis bylojo: „Ar galima ja pasitikėti?“ Taip pat 
ir buvo skeptiškas. Vikas norėjo pasikalbėti apie ką nors kitką. 

Samanta paklausė: 

— Ką „Krull Mining“ darys, kai sužinos, kad jūs galite prie jų 
prieiti? 

— Pasius, bet mat juos velniai. Mes būsime federaliniame teis- 
me, tikėkimės, bus geras teisėjas, kuris pasvilins jiems padus. 

Padavėja atnešė lėkštes: menkus sumuštinius su skrudintomis 
bulvių lazdelėmis. Jie puolė valgyti. Vikas Samantos paklausė apie 
Niujorką ir gyvenimą jame. Juos suintrigavo Samantos firma, ku- 
rioje dirba tūkstantis teisininkų tame pačiame pastate, ir jų speciali- 
zacija — dangoraižių statyba. Jai kilo pagunda šiek tiek pasigirti, bet 
pritrūko drąsos būtinai apgaulei. Palikusi sumuštinį, Samanta kne- 
binėjo bulvių lazdeles ir nesusiturėjo nepagalvojusi, kur šiuo metu 
valgo priešpiečius Blitė ir kitos jos draugės; be abejo, kokiame nors 
madingame Vilidžo restorane, kur staliukai užtiesti drobinėmis 
staltiesėmis, padėtas vynų sąrašas, o virtuvėje darbuojasi išmanin- 
gas šefas. Visai kitas pasaulis. 

kyhawk“ pakilo į penkių tūkstančių pėdų aukštį, pradėjo 

39 LJ skristi horizontaliai, ir Donovanas paklausė: 

— Jūs pasirengusi? 

Iki šiol Samantai jau patiko skristi žemesniame aukštyje ir gė- 
rėtis vaizdais, bet visiškai neturėjo noro perimti valdymo prietaisus. 

— Švelniai suimkite vairalazde, — nurodė Donovanas. 

Ji taip ir padarė. 

— Ašją irgi turiu, tad nesijaudinkite, — ramiai kalbėjo jis. — 
Vairalazdė reguliuoja nosies pakrypimą — aukštyn ir žemyn, taip 
pat pasuka lėktuvą. Visi veiksmai nestiprūs ir lėti. Šiek tiek pakreip- 
kite ją į dešinę. 

Samanta įvykdė nurodymą, ir jie pradėjo tolygų viražą į jos 
pusę. Ji pasuko atgal į kairę, ir lėktuvas perėjo į horizontalų skrydį. 
Tada stumtelėjo vairalazdę pirmyn, nosis nėrė žemyn, ir jie pradėjo 
netekti aukščio. Ji žvilgtelėjo į altimetrą. 

— Keturių tūkstančių penkių šimtų pėdų aukštyje išlyginkite 
horizontaliai, — pamokė jis. — Laikykite sparnus vienodoje plokš- 
tumoje. 

Iš keturių tūkstančių penkių šimtų pėdų ji vėl pakilo iki penkių 
tūkstančių, ir Donovanas pasidėjo rankas ant kelių. 

— Koks jausmas? 

— Bauginantis. Negaliu tuo patikėti. Aš valdau. Tai taip lengva. 

„Skyhawk“ reagavo į menkiausią vairalazdės stumtelėjimą. Kai 
suprato, kad nenukris, jai pavyko šiek tiek atsipalaiduoti ir mėgau- 
tis savo pirmo skrydžio jauduliu. 

— Lėktuvas puikus, paprastas ir saugus, ir jūs jį skraidinate. 
Už mėnesio galėtumėte skristi viena. 

— Neskubinkime dalykų. 

Kelias minutes jie skrido tiesiai ir horizontaliai, nesikalbėda- 
mi. Samanta atidžiai stebėjo prietaisus, tik trumpam žvilgtelėdama 
į kalnus apačioje. Donovanas paklausė: 

— Taigi, kapitone, kur mes skrendame? 

— Neįsivaizduoju. Nelabai žinau, kur esame ir kur skrendame. 

— Ką norėtumėte pamatyti? 

Ji trumpai pagalvojo. 

— Metė man papasakojo apie jūsų šeimos vietą ir kas ten atsi- 
tiko. Norėčiau pamatyti Grėjaus kalną. 

Sekundę padvejojęs, Donovanas atsakė: 

— Tad stebėkite krypties indikatorių ir pasukite kairėn šimto 
devyniasdešimties laipsnių kampu. Darykite tai lėtai ir skriskite ho- 
rizontaliai. 

Ji puikiai atliko posūkį ir „Skayhawk“ laikėsi penkių tūkstan- 
čių pėdų aukštyje. Po kelių minučių Samanta paklausė: 

— Gerai, kas atsitiktų, jeigu variklis dabar atsisakytų? 

Donovanas nežymiai gūžtelėjo pečiais, tartum tai niekada ne- 
būtų atėję jam į galvą. 

— Pirmiausia pabandyčiau jį vėl užvesti. Jeigu nepavyktų, 
pradėčiau dairytis lygios vietos, ganyklos ar vamzdyno trasos, gal- 
būt net greitkelio. Iš penkių tūkstančių pėdų aukščio „Skayhawk“ 
sklęstų apie septynias mylias, taigi laiko būtų pakankamai. Suradęs 
tinkamą vietą, apsukčiau ratą, bandydamas nustatyti vėjo kryptį ir 
stiprumą leidžiantis, ir atlikčiau tobulą priverstinį nutūpimą. 

— Ten apačioje nematau jokių atvirų plotų. 

— Tad tik pasirinkite savo kalną ir tikėkitės geriausia. 

— Atleiskite, kad paklausiau. 

— Atsipalaiduokite. Nelaimingi atvejai skrendant šiais lėktu- 
vais pasitaiko retai, ir visada juos sukelia piloto klaida. 

Jis nusižiovavo ir kuriam laikui nutilo. Samanta negalėjo visiš- 
kai atsipalaiduoti, bet sulig kiekviena minute ji vis labiau pasitikė- 
jo savimi. Po ilgos pertraukos paskersavo į savo pilotą antrininką, 
tačiau šis tartum snaudė. Jis su ja juokauja ar tikrai užmigo? Pir- 
miausia jai toptelėjo surikti į mikrofoną ir jį išgąsdinti; užuot taip 
pasielgusi, pasitikrino prietaisus, įsitikino, kad lėktuvas skrenda 
tiesiai, o sparnai visiškai vienodame lygmenyje, ir nuslopino pani- 

ką. Susizgribo stipriai gniaužianti vairalazdę, sekundę šią paleido. 
Kuro matuoklis rodė apie puse bako. Jeigu jis nori miegoti, prašom. 
Tegul kelias minutes nusnūsta, paskui panikuosianti. Ji vėl palei- 
do vairalazdę ir sumojo, jog lėktuvas skrenda pats, kartkartėmis tik 
lengvai prie jos prisiliečia kursui pakoreguoti. Ji žvilgčiojo į savo lai- 
kroduką. Penkios minutės, dešimt, penkiolika. Žemiau jų pro šalį 
lėtai slinko kalnai. Radare nesimatė jokių kitų lėktuvų skrydžių. Ji 
stengėsi laikytis šaltakraujiškai, bet vis stiprėjo jausmas, kad norisi 
klykti. 

Kostelėjęs Donovanas atsibudo ir skubiai peržvelgė prietaisus. 

— Puikus darbas, Samanta. 

— Kaip numigote? 

— Puikiai. Kai kada čia aukštai mane apima miegas. Variklio 
gausmas tampa monotoniškas, ir man sunku išsilaikyti neužmigus. 
Per ilgas išvykas aš įjungiu autopilotą ir kelias minutes nusnūstu. 

Ji nežinojo, kaip į tai sureaguoti, ir nuleido negirdomis. 

— Ar žinote, kur mes esame? — paklausė ji. 

Jis pažvelgė į priekį ir nedvejodamas atsakė: 

— Tikrai, artėjame prie Nolando apygardos. Ties vienuolikta 
valanda — Katės kalnas. Skriskite truputį kairiau jo, ir nuo ten aš 
perimsiu valdymą. Nusileiskite į keturių tūkstančių pėdų aukštį. 

Trijų tūkstančių pėdų aukštyje jie praskrido virš Breidžio pa- 
kraščio, ir Donovanas perėmė valdymo prietaisus. 

— Norite kada nors juo vėl paskraidyti? — paklausė jis. 

— Galbūt. Nežinau. Kiek trunka viską išmokti? 

— Apie trisdešimt valandų žemės kurso arba savarankiško mo- 
kymosi ir dar trisdešimt — ore. Problema ta, kad šiose vietose nėra 
jokio instruktoriaus. Vienas buvo, bet numirė. Sudužus lėktuvui. 

— Manau, aš paprasčiausiai liksiu prie automobilių. Užaugau 
dūžtančių lėktuvų pasaulyje, tad į aviaciją visada žiūrėdavau atsar- 
giai. Leisiu jums skraidyti. 

— Kada tik norėsite, — nusišypsojo jis. 

Donovanas laikė lėktuvo nosį nukreipęs žemyn, kol jie atsidūrė 
apie tūkstančio pėdų aukštyje. Skrido virš atvirosios kasyklos, kur 
vyko sprogdinimai; tirštas juodų dūmų kamuolys kybojo arti žemės. 
Horizonte virš medžių kyšojo bokštų smailės. 

— Ar esate buvusi Nokse? — paklausė jis. 

— Ne, dar ne. 

— Tai Kario apygardos centras, kur aš gimiau. Gražus mieste- 
lis, beveik tokio pat dydžio ir išdėstymo kaip Breidis, tad daug ne- 
praradote. 

Jie praskrido virš miestelio, bet nebuvo ką daug pamatyti, 
bent ne iš tūkstančio pėdų aukščio. Vėl pradėjo kilti, laviruodami 
tarp aukštesnių viršūnių, kol atsidūrė giliai virš kalnų. Vieną jų per- 
šoko, ir Donovanas parodė: 

— Štai jis, tiksliau, kas liko iš Grėjaus kalno. Kompanija jį ap- 
leido prieš dvidešimt metų, bet tuomet jau didžiuma anglių buvo 
išgauta. Ieškiniai viską daugeliui metų įstrigdė. Aišku, kasavietė ne- 
buvo regeneruota. Turbūt tai bjauriausia vieta visoje Apaleičijoje. 

Nykus kraštovaizdis su žiojinčiomis giliomis žaizdomis, kur 
buvo išgaunamos anglys, kai brigados staiga nutraukė darbus ir am- 
žiams paliko terikonų kauburius. Po visą kasavietę menki medžiai 
iš paskutiniųjų kovojo už būvį. Didžiąją kasyklos dalį sudarė uolie- 
nos ir gruntas, bet vietomis sužėlė rudos žolės lopiniai. Iš kasyklos 
verčiamas į slėnius atliekas iš dalies padengė vijokliai ir krūmynai. 
Pradėjęs sukti ratą aplink, Donovanas pasakė: 

— Vienintelis dalykas, kas blogiau už regeneruotą atvirosios 
kasyklos karjerą — tai apleista kasykla. Kaip tik tai čia ir nutiko. 
Nuo to man vis dar šleikštu. 

— Kam dabar ji priklauso? 

— Mano tėvui, vis dar priklauso šeimai, bet nedaug ko verta. 
Žemė pražudyta. Slėniuose upokšniai išnyko užpilti atliekomis, vi- 
sai nebeliko žuvies. Vanduo užnuodytas. Laukiniai gyvūnai pabėgo į 
saugesnes vietas. Ar Metė pasakojo, kas nutiko mano motinai? 

— Taip, bet nedetalizavo. 

Jis sumažino aukštį ir staigiai pasuko dešinėn, tad dabar ji 
žvelgė tiesiai žemyn. 

— Matote apačioje tą baltą kryžių, aplinkui apdėtą akmeni- 
mis? 

— Taip, matau. 

— Štai kur ji žuvo. Antai ten stovėjo mūsų namas, senas šei- 
mos būstas, pastatytas mano senelio, kuris buvo šachtininkas. Kai 
potvynis sugriovė namą, motina susirado vietą ten, netoli uolų, 

ir štai kur tai nutiko. Mudu su broliu Džefu suradome kelis senus 
namo sienojus ir pastatėme kryžių. 

— Kas ją surado? 

Giliai atsidusęs, Donovanas paklausė: 

— Vadinasi, Metė jums ne viską papasakojo? 

— Turbūt ne. 

— Ašją suradau. 

Kelias minutes, kol skrido pažeme virš slėnio ryčiau Grėjaus 
kalno, jis tylėjo. Žemai nebuvo jokių kelių, namų nei žmonių gyve- 
nimo ženklų. Vėl padaręs šonu viražą, Donovanas prašneko: 

— Štai čia už tos keteros — vienintelė valdos dalis, kuri ne- 
buvo suniokota. Vanduo teka kita kryptimi, ir slėnio nenuniokojo 
atviroji kasyba. Matote ten apačioje upokšnį? 

Jis padarė staigesnį posūkį, kad Samanta galėtų pamatyti. 

— Taip, matau. 

— Geltonasis upokšnis. Prie jo aš turiu trobelę, slaptavietę, 
apie kurią nedaug kas žino. Kada nors parodysiu. 

Dėl to nebūčiau tokia tikra, pagalvojo Samanta. Šiuo metu esa- 
me gana artimi, tačiau kol nėra aiški jūsų šeiminė padėtis, visai ne- 
planuoju dar labiau suartėti. Bet ji linktelėjo ir pasakė: 

— Būtų miela pamatyti. 

— Antai kaminas, — parodė jis. — Vos matomas, tiek iš čia, 
tiek nuo žemės. Nėra santechninių patogumų, elektros, miegi ha- 
makuose. Pats ją pastačiau, padedamas brolio Džefo. 

— Kur jūsų tėvas? 

— Kai paskutinį kartą apie jį girdėjau, buvo Montanoje, bet jau 
daug metų mudu nesikalbėjome. Pakankamai pamatėte? 

— Manau, taip. 


Nolando apygardos aerodrome Donovanas pririedėjo prie pat 
terminalo, bet variklio neužgesino, tik pasakė: 

— Gerai, noriu, kad čia išliptumėte, atsargiai, ir apeitumėte už 
lėktuvo. Propeleris tebesisuka. 

— Jūs nelipsite? — paklausė Samanta, atsisegdama saugos 
diržus. 

— Ne, skrendu į Roanoką aplankyti žmonos ir dukters. Sugrį- 
šiu rytoj, susitiksime mano kontoroje. 

Samanta išlipo po sparnu, pajuto oro srautą nuo propelerio, 
nuėjo už uodegos ir palaukė prie terminalo durų, iš kur pamojo Do- 
novanui. Šis jai iškėlė nykščius ir pradėjo riedėti tolyn. Ji stebėjo jį, 
kol pakilo, paskui parvažiavo į Breidį. 


Šeštadienį pietums buvo Česterio legendinis teksasiškas ašt- 
rus troškinys. Teksase, kiek prisiminė, jis niekada nebuvo, bet su- 
rado puikų receptą (vos prieš dvejus metus) internete. Legendinė 
troškinio dalis atrodė daugiau ar mažiau jo paties vaizduotės kūri- 
nys, tačiau Česterio entuziazmas gaminti valgį buvo užkrečiamas. 
Metė iškepė kukurūzinės duonos, o Anetė desertui atsinešė šoko- 
ladinį tortą. Samanta taip ir neišmoko gaminti, o dabar gyveno 
mažame bute su vienintele elektrine plytele ir skrudintuvu, tad jai 
buvo atleista. Kol Česteris neužsičiaupdamas maišė troškinį ir bėrė 
prieskonių, Kim ir Adamas tetytės Metės virtuvėje paruošė picą. 
Šeštadienio vakarai jiems visada būdavo picos vakarai, ir Samanta 
džiaugėsi esanti pas Vajatus, o ne vėl įstrigusi su Anete ir jos vaikais. 
Pastarųjų akimis ji jau nebebuvo kambario draugė ir laikina auklė, 
bet per vieną savaitę pakilo iki garbingos vyresnės sesers padėties. 
Vaikai mylėjo ją, o ji — juos, bet sienos darėsi per ankštos. Anetė 
tartum jautėsi patenkinta, leisdama vaikams ją dusinti. 

Jie valgė kieme už namo prie iškylų stalo po klevu, liepsnojan- 
čiu skaisčiai geltonais lapais. Šie klojo žemę it gražus kilimas, kuris 
netrukus dings. Saulė pasislėpė už kalnų, buvo uždegtos žvakės. Vė- 
liau prie visų prisidėjo ir Klodelė, pas juos dirbanti teisininko padė- 
jėja. Metė buvo įvedusi taisyklę prie pietų apie darbo reikalus nekal- 
bėti — nieko apie kliniką, jų veiklą, klientus, o ypač apie tai, kas net 
ir tolimai buvo susiję su anglimi. Tad jie apsistojo prie politikos — 
Obama prieš Makeiną, Baidenas prieš Palin. Politika savaime provo- 
kavo diskusiją apie visą pasaulį beapimančią ekonominę katastrofą. 
Visos naujienos buvo blogos, o kol žinovai nesutarė, bus tai nedidelė 
depresija ar tik gili recesija, viskas atrodė labai toli — kaip dar vienas 
genocidas Afrikoje. Baisu, bet Breidžio iš tikrųjų kol kas tai nelietė. 
Jiems buvo smalsu išgirsti apie Samantos draugus Niujorke. 

Trečią ar ketvirtą kartą tą popietę ir vakarą Samanta pastebėjo 
Anetės atokų šaltumą jos atžvilgiu. Kalbėdama su visais kitais ji at- 
rodė besijaučianti puikiai, bet kai ką nors tardavo Samantai, būdavo 
atžari. Iš pradžių Samanta to neėmė į galvą, tačiau pietums baigian- 
tis jau neabejojo, kad Anetę kažkas graužia. Tai glumino, nes tarp 
jųdviejų nieko nebuvo nutikę. 

Galiausiai ji spėjo, kad tai kažkaip susiję su Donovanu. 

k ia atsibudo tolumoje maloniai skambant bažnyčios 
varpams. Oru plaukė tartum keletas melodijų, vienos — 
arčiau ar garsiau, kitos — toliau, bet visos kėlė miestiečius, ne per 
švelniausiai primindamos, kad atėjo sekmadienis ir bažnyčios du- 
rys atdaros. Skaitmeninis laikrodis rodė dvi minutes po devintos, 
ir ji darsyk nusistebėjo šitaip gebanti miegoti. Pamanė, gal verstis 
ant kito šono ir dar kiek numigti, bet dešimties valandų buvo gana 
ir gana. Kava jau buvo paruošta, iš kito kambario sklido jos aro- 
matas. Ji įsipylė puodelį, atsisėdo ant sofos ir susimąstė apie savo 
dieną. Kai mažai yra ką nuveikti, svarbiausia — išvengti Anetės ir 
jos vaikų. | 

Paskambino motinai ir pusvalandį apie šį tą plepėjo. Karena, 
kaip jai būdinga, buvo persiėmusi naujausia krize Teisingumo de- 
partamente ir tarškėjo vien apie tai. Jos bosas šaukia neatidėlioti- 
nus parengtinius posėdžius, kur bus sudaryti planai stambiesiems 
bankams, rizikingų antrinių būsto paskolų teikėjams ir visokiems 
Volstrito sukčiams tirti — šitai prasidės, kai tik nusės dulkės ir bus 
perprasta, kas būtent atsakingas už tą sumaištį. Tokia kalba Saman- 
tai kėlė nuobodulį, bet ji narsiai laikėsi, su pižama gurkšnojo kavą 
ir klausėsi nenutrūkstamo bažnyčios varpų skambesio. Karena už- 
siminė artimiausiu metu atvažiuosianti į Breidį — nori savo akimis 
pamatyti gyvenimą kalnuose, bet Samanta žinojo, kad tai vien šne- 
kos. Motina retai palikdavo Kolumbijos apygardą: jos darbas perne- 
lyg svarbus. Galiausiai ji pasiteiravo apie stažuotę ir teisės kliniką. 
Ar ilgai ketini ten likti? — paklausė. Samanta atsakė neplanuojanti 
artimiausiu metu išvykti. 

Kai varpai nutilo, ji užsimovė džinsus ir išlindo iš savo butuko. 

Anetės automobilis tebestovėjo priešais namą, o tai reiškė, kad šį 
gražų sekmadienį ji su vaikais neina į bažnyčią. Iš stendo Pagrindi- 
nėje gatvėje netoli Donovano kontoros ji nusipirko Roanoke Times 
egzempliorių ir tuščioje kavinėje, valgydama blynelį su kumpiu, jį 
perskaitė. Po pusryčių kurį laiką pasivaikščiojo Breidžio gatvėmis; 
ilgai netruko viską pamatyti. Praėjo pro dešimtį bažnyčių, kurios 
visos, sprendžiant iš užgrūstų automobilių aikštelių, atrodė sausa- 
kimšos, ir pabandė prisiminti, kada paskutinį kartą kurią nors matė 
iš vidaus. Jos tėvas nepraktikuojantis katalikas, motina — abejinga 
protestantė, tad Samanta religinio auklėjimo nepatyrė. 

Ji aptiko kelias mokyklas, visos atrodė tokios pat senos kaip ir 
teismo rūmai, su rūdijančiais oro kondicionieriais, nulinkusiais iš 
langų. Šūktelėjo „labas“ pilnam priebučiui karšinčių, užliūliuojančių 
savo laiką slaugos namuose ir aiškiai pernelyg senų net bažnyčiai. 
Praėjo pro mažutę ligoninę ir sau pasižadėjo niekada Breidyje nesu- 
sirgti. Žingsniuodama Pagrindine gatve nusistebėjo, kaipgi išsilaiko 
smulkių prekybininkų verslas. Baigusi ekskursiją, sėdo į automobilį 
ir išvažiavo. 

Pagal žemėlapį 119-asis kelias driekėsi per tolimąjį rytinio 
Kentukio anglių kraštą į Vakarų Virdžiniją. Vakar ji pamatė Apalei- 
čiją iš oro; dabar pervažiuos ją automobiliu. Pasirinkusi kaip apy- 
tikrį kelionės tikslą Čarlstoną, išvažiavo vien su kelių žemėlapiu ir 
buteliu vandens. Netrukus atsidūrė Kentukyje, nors valstijos riba 
buvo labai nežymi. Apaleičija ir buvo Apaleičija, nepaisant kažkie- 
no prieš amžinybę nubrėžtų ribų. Kvapą užimančio grožio kraštas: 
stačios kalvos ir banguojantys kalnai, apaugę tankiais kietmedžio 
miškais, šniokščiantys upokšniai ir sraujymės, kertantys gilius slė- 
nius, slegiantis skurdas tvarkinguose miestukuose iš raudonplyčių 
pastatų ir kalkėmis išbaltinų namų, su daugybe bažnyčių. Dauge- 
lis pastarųjų, atrodė, priklausė baptistams, nors tikėjimo atmainos 
beviltiškai trikdė: pietiniai baptistai, paprastieji baptistai, pirmykš- 
čiai baptistai, misionieriškieji baptistai. Tačiau jos visos bruzdėjo 
veikla. Samanta stabtelėjo — Paikvilyje, Kentukyje, su septyniais 
tūkstančiais gyventojų, surado miestelio centrą ir tvankioje kavinu- 
kėje tarp vietinių pasivaišino kava. Sulaukė kelių žvilgsnių, bet visi 
buvo nusiteikę draugiškai. Įdėmiai klausėsi šnekų, kartkartėmis ne- 
būdama tikra, ar tai ta pati kalba, ir net nusijuokė iš pajuokavimų. 

Netoli Vakarų Virdžinijos ribos neatsispyrė nesustojusi prie kaimo 
parduotuvės su užrašu „Namų gamybos geriausia pasaulyje džiovin- 
ta jautiena.“ Nusipirko pakelį, šiek tiek atsikando ir viską išmetė į 
šiukšliadėžę, paskui penkiolika mylių siurbčiojo vandenį, kad nebe- 
jaustų skonio. 

Buvo pasiryžusi negalvoti apie anglis; ta tema Samantai paky- 
rėjo. Bet anglys buvo visur: gabenančiuose sunkvežimiuose, kurie 
okupavo kelius, blunkančiuose reklaminiuose skyduose, raginan- 
čiuose profesines sąjungas sutelkti jėgas, kartkartėmis pamatytame 
anglių karjere ar nukasamoje kalno viršūnėje. O kur dar gausybė 
lipdukų ant buferių, vienoje pusėje skelbiančių: „Mėgsti elektrą? 
Mylėk anglis“, o kitoje — „Gelbėk kalnus“, ir mažučiai muziejai, 
pagerbiantys angliakasybos paveldą. Ji stabtelėjo prie istorinės 
paminklinės lentos ir perskaitė ataskaitą apie Barko slėnio ka- 
tastrofą — sprogimą šachtoje 1961 m., per kurį žuvo trisdešimt 
žmonių. „Anglių draugai“ vystė agresyvią kampaniją, ir Samanta 
pravažiavo daug reklaminių skydų su užrašais: „Anglys — tolygu 
darbo vietos“. Anglys šiuose kraštuose buvo gyvenimo pagrindas, 
bet atviroji kasyba žmones padalijo. Pasak Samantos atliktų paieš- 
kų internete, jos priešininkai įrodinėjo, kad tokia kasyba kaip tik 
naikina darbo vietas, ir savo teiginį pagrindė skaičiais. Šiuo metu 
yra aštuoniasdešimt tūkstančių angliakasių, beveik visi nepriklauso 
profesinėms sąjungoms ir pusė jų dirba atviruosiuose karjeruose. 
Dešimtmečiais anksčiau, dar gerokai prieš pradedant sprogdinti 
kalnų viršūnes, angliakasių buvo beveik milijonas. 

Galiausiai Samanta apsisprendė važiuoti į Čarlstoną, valstijos 
sostinę. Transporto eismas ją vis dar trikdė, todėl nervintis teko 
daugiau nei tikėjosi. Visai nenutuokė, kur važiuoja, ir staiga išsi- 
gando, kad pasiklys. Jau buvo po antros valandos, priešpiečių metas 
seniai praėjęs, derėjo suktis atgal. Pirma išvykos dalis baigėsi, kai 
atsitiktinai sustojo prie parduotuvių ruožo, supamo greitojo mais- 
to restoranų. Samanta užsinorėjo mėsainio su skrudintomis bulvių 
lazdelėmis. 


Dar ilgai po saulėlydžio Donovano kontoroje plieskė visos švie- 
sos. Apie dvidešimtą valandą ji sykį praėjo pro šalį, buvo bepasibel- 

džianti, bet nusprendė jo netrukdyti. Po valandos jau sėdėjo prie 
darbo stalo, nes nenorėjo eiti į savo butą, bet iš tikrųjų nedirbo. Pa- 
skambino į Donovano mobilųjį, ir jis atsiliepė. 

— Jūs užsiėmęs? — paklausė Samanta. 

— Žinoma, užsiėmęs. Rytoj man prasideda teismas. Ką veikia- 
te jūs? 

— Esu kontoroje, krapštausi, nuobodžiauju. 

— Ateikite. Noriu jus su kai kuo supažindinti. 

Jie buvo jo štabe viršuje, stalus dengė atverstos knygos, ap- 
lankai ir bloknotai. Donovanas ją pristatė tokiam Leniui Čarltonui, 
konsultantui dėl prisiekusiųjų iš Noksvilio. Jis apibūdino žmogų 
kaip per brangiai apmokamą, bet dažnai efektyvų analitiką, o Sa- 
mantą — paprasčiausiai kaip teisininke ir draugę, palaikančią jo 
pusę. Samanta nusistebėjo, ar Donovanas įžeidinėja visus savo sam- 
domus ekspertus. 

Jis Lenio paklausė: 

— Kada nors girdėjai apie Maršalą Koferį iš Kolumbijos apy- 
gardos? Kadaise aukštų siekių turėjusį advokatą, kuris nagrinėjo 
aviacines bylas? 

— Be abejo, — atsakė Lenis. 

— Jos tėtis. Bet jų DNR visiškai skiriasi. Ji vengia teismo salių. 

— Gudri moteris. 

Jie buvo bebaigią posėdį, per kurį peržiūrėjo šešiasdešimties 
galimų prisiekusiųjų sąrašą. Lenis Samantai paaiškino, kad jo fir- 
mai mokama juokingai mažai už kiekvieno asmens, esančio sąraše, 
atliekamą biografijos faktų paiešką, o darbas sunkus, atsižvelgiant į 
anglių baseino bendruomenių, saistomų kraujomaišos ryšių, uždarą 
pobūdį. 

— Pasiteisinimai, pasiteisinimai, — beveik sau po nosimi 
murmtelėjo Donovanas. 

Lenis aiškino toliau, kad anglių krašte parinkti prisiekusiuo- 
sius — rizikingas žaidimas, nes kiekvienas turi draugą ar giminaitį, 
dirbantį anglis kasančiai arba teikiančiai šiai pramonei paslaugas 
kompanijai. 

Samanta susidomėjusi klausėsi, kol jie aptarinėjo kelias pasku- 
tines sąrašo pavardes. Vienos moters brolis dirba atvirojoje kasyklo- 
je. Kitos tėvas — buves šachtininkas. Vienas vyras neteko sūnaus 

per nelaimingą atsitikimą statyboje, bet tai nebuvo susiję su angli- 
mis. Ir taip toliau. Šiame šnipinėjimo žaidime, atrodė, yra kažkas 
negera, nes bylininkams leidžiama kišti nosį į privačius nieko neįta- 
riančių žmonių gyvenimus. Jeigu pasitaikys proga, vėliau ji paklaus 
apie tai Donovano. Jis atrodė pavargęs ir šiek tiek sudirgęs. 

Lenis išėjo kelios minutės prieš dešimtą. Kai juodu liko vieni, 
Samanta paklausė: 

— Kodėl šitos bylos nagrinėjime jūs neturite advokato pagal- 
bininko? 

— Dažnai turiu, bet ne šioje byloje. Čia esu linkęs tvarkytis vie- 
nas. „Strayhorn“ atsives dešimtis tamsių kostiumų, kurie susispies 
apie jų stalą. O aš mėgstu kontrastą — tik mudu su Liza Teit. 

— Dovydas prieš Galijotą, a? 

— Kažkas panašaus. 

— Ar ilgai dar dirbsite? 

— Nežinau. Šiąnakt, beje, ir šią savaitę nedaug miegosiu. Tai 
susiję su darbu. 

— Klausykite, suprantu, kad jau vėlu ir turite kitokių rūpesčių, 
bet noriu jūsų kai ko paklausti. Anksčiau man pasiūlėte antraeilį pa- 
rengtinio tyrimo pagalbininkės darbą, apmokamas pareigas, taigi aš 
tapčiau jūsų firmos tarnautoja, tiesa? 

— Tiesa. Ir kas toliau? 

— Palūkėkite. Nesu tikra, ar noriu jums dirbti. 

Donovanas gūžtelėjo pečiais. 

— Ašjjūsų nemaldauju. 

— Štai koks klausimas: ar turite dokumentus — blogus do- 
kumentus, kaip jūs su Viku juos vadinate, — priklausančius „Krull 
Mining ir susijusius su gruntinių vandenų užteršimu Hamerio slė- 
nyje, kurių jums nederėtų turėti? 

Tamsios ir pavargusios Donovano akys blykstelėjo pykčiu, bet 
jis prikando liežuvį, delsė, paskui nusišypsojo. 

— Tai tiesus klausimas, advokate, — mygo ji. 

— Suprantu. Taigi jeigu atsakymas teigiamas, spėju, jūs atme- 
site darbo pasiūlymą, ir mudu vis tiek liksime draugais, tiesa? 

— Pirma atsakykite į mano klausimą. 

— Ojeigu atsakymas neigiamas, jūs galbūt svarstysite, ar no- 
rite man dirbti? 

— Aš tebelaukiu, advokate. 

— Remiuosi Penktąja pataisa“. 

— Gerai. Dėkui jums už pasiūlymą, bet aš jo atsisakysiu. 
— Kaip norite. Man dar liko daug darbo. 


Pajuodę plaučiai — teisės terminas profesinei plaučių ligai, kuriai 
galima užkirsti kelią, apibūdinti. Oficialiai ji labiau žinoma kaip anglia- 
kasių pneumokoniozė (AKP), ligą sukelia bei prailgina žmogaus tęstinė 
ekspozicija anglių dulkėms. Sykį įkvėptos, anglių dulkės iš organizmo ne- 
pasišalina. Jos progresyviai kaupiasi plaučiuose ir gali sukelti uždegimą, 
fbrozę, netgi nekrozę. Liga reiškiasi dviem formomis: „paprasta AKP“ ir 
„komplikuota AKP“ (arba progresuojančia masyvia fibroze). 

Pajuodę plaučiai — dažna angliakasių bėda, tiek dirbančių pože- 
minėse šachtose, tiek paviršinėse kasyklose. Apytikriai skaičiuojama, 
kad dešimčiai procentų visų angliakasių, turinčių 25 metų darbo stažą, 
ši liga išsivysto, sukelia neįgalumą ir dažniausiai mirtį. Nuo pajuodusių 
plaučių kasmet miršta maždaug 1500 angliakasių, o dėl slapto šios ligos 
eigos pobūdžio jų mirtys beveik visada būna lėtos ir kankinamos. Jai pa- 
žaboti nėra jokių priemonių, nei veiksmingo medicininio gydymo. 

Ligos simptomai: dusulys ir nuolatinis kosulys, dažnai su juodais 
skrepliais. Simptomams sunkėjant, angliakasys susiduria su dilema: 
siekti teikiamų privilegijų ar ne. Diagnozę nustatyti gana nesudėtinga: 
1) ekspozicijos anglių dulkėms anamnezė; 2) krūtinės ląstos rentgeno- 
grama ir 3) visų kitų priežasčių atmetimas. 

1969 metais Kongresas išleido Federalinį sveikatos ir saugos anglių 
kasyklose įstatymą, kuriuo įtvirtinta kompensacijų pajuodusių plaučių 
ligos aukoms sistema. Įstatymu taip pat nustatyti normatyvai anglių 
dulkių kiekiui mažinti. Po dvejų metų Kongresas įsteigė Neįgalumo nuo 
pajuodusių plaučių ligos patikos fondą ir jį finansavo iš federalinio anglių 
gavybos mokesčio. Pagal šį įstatymą akmens anglių pramonė sutiko su 
sistema, skirta ligos diagnostikai palengvinti ir kompensacijoms garan- 
tuoti. Jeigu angliakasys išdirbo dešimtį metų ir turi medicininį sunkios 
pajuodusių plaučių ligos įrodymą, — arba rentgenogramą, arba autop- 

sijos duomenis, — tai teoriškai jis nusipelno pašalpos. Taip pat jeigu an- 
gliakasys, sergantis pajuodusių plaučių liga, tebedirba, jis privalo būti 
perkeltas į kitą darbą, kur mažesnė ekspozicija dulkėms, neprarasdamas 
atlyginimo, privilegijų ar vyresniškumo. Pavyzdžiui, nuo 2008 m. liepos 
1 d. sergantis pajuodusių plaučių liga angliakasys gauna iš fondo 900 
dolerių per mėnesį. 

Nauju federaliniu įstatymu ketinta ryškiai sumažinti ekspoziciją 
anglių dulkėms. Netrukus įgyvendinti griežti normatyvai ir angliaka- 
siams pasiūlyta kas penkerius metus nemokama krūtinės ląstos rentge- 
nograma. Keturiems iš dešimties rentgeno spinduliais tirtų angliakasių 
nustatyta tam tikro laipsnio pajuodusių plaučių liga. Bet per daugybę 
metų po to, kai įsigaliojo įstatymas, naujų pajuodusių plaučių ligos atve- 
jų sumažėjo 90 procentų. Gydytojai ir ekspertai pranašavo, kad liga bus 
išgyvendinta. Tačiau jau 1995 metais vyriausybės atlikti tyrimai pradė- 
jo rodyti ligos dažnio augimą; paskui — dar didesnį. Liga ėmė progresuo- 
ti sparčiau, ji reiškėsi jaunesniems angliakasiams. Dėl to ekspertai kelia 
dvi teorijas: 1) angliakasiai dirba ilgesnes pamainas, todėl būna labiau 
veikiami dulkių ir 2) anglių verslovininkai angliakasius eksponuoja di- 
desnėms anglių dulkių koncentracijoms. 

Nūnai akmens anglių baseinuose pajuodusių plaučių liga įgijo epi- 
demijos pobūdį, ir vienintelė galima to priežastis — ilgesnė ekspozicija 
didesniam dulkių kiekiui nei leidžiama pagal įstatymą. Dešimtmečius 
anglių kompanijos priešinosi pastangoms sugriežtinti normatyvus ir 
joms tai sekėsi. 

Įstatymas angliakasiui neleidžia samdytis advokato; todėl eilinis 
angliakasys, norintis iškelti ieškinį, turi vienas bylinėtis su federaline 
pajuodusių plaučių ligos sistema. Akmens anglių pramonė aršiai prieši- 
nasi ieškiniams, kad ir kokius įrodymus angliakasys pateiktų. Kompa- 
manipuliuojančius sistema. Pasiekiančiam pergalę angliakasiui teismo 
procesas paprastai atima apie penkerius metus. 

Tomui Vilkoksui šis sunkus išbadymas tęsėsi dvylika metų. Jis gimė 
1925-aisiais netoli Breidžio, kovojo kare, dusyk buvo sužeistas, apdova- 
notas, 0 grįžęs namo vedė ir nuėjo dirbti į kasyklas. Buvo išdidus anglia- 
kasys, tvirtas profesinės sąjungos narys, lojalus demokratas ir puikus 
sutuoktinis bei tėvas. 1974 m. jam diagnozuota pajuodusių plaučių liga. 
Jis iškėlė ieškinį. Prieš tai sirgo kelerius metus ir buvo beveik per silpnas 

dirbti. Jo krūtinės ląstos rentgenogramoje aiškiai matėsi AKP Jis išdirbo 
po žeme 28-erius metus ir niekada nerūkė. Iš pradžių jo ieškinys buvo 
patvirtintas, bet dėl kompensacijos anglių kompanija pateikė apeliaciją. 
1976-aisiais Tomui, 51 metų amžiaus, neliko nieko kita, kaip tik išeiti 
į pensiją. Jo būklė toliau blogėjo ir netrukus gyvybę kiaurą parą palai- 
kė deguonis. Neturėdama jokių įplaukų, Tomo šeima vos sudūrė galą su 
galu, kad pajėgtų pati išsilaikyti ir apmokėti jo medicinines išlaidas. Jis 
su žmona buvo priversti parduoti šeimos namą ir apsigyventi pas vyres- 
niąją dukterį. Jo ieškinį dėl pajuodusių plaučių ligos anglių kompanijai 
dirbantys gudrūs advokatai visiškai nuslopino federalinės sistemos gel- 
mėse. Tuo metu jam priklausė apie 300 dolerių per mėnesį plius medici- 
ninė priežiūra. 

Pabaigoje iš Tomo liko oda apsitraukę griaučiai, jis buvo prikausty- 
tas prie invalido vežimėlio ir vos gaudė orą. Slenkant paskutinėms die- 
noms, jo šeima meldė išganingo galo. Jis nepajėgė kalbėti ir savo žmonos 
bei dukterų buvo maitinamas kūdikių maistu. Draugų ir kaimynų, taip 
pat nenuilstamomis jo šeimos pastangomis aprūpinimas deguonimi nie- 
kada neišsekdavo. Kai 1986-aisiais 61 metų amžiaus mirė, jis svėrė 104 
svarus. Atliekant autopsiją, rasti nenuginčijami pajuodusių plaučių ligos 
įrodymai. 

Po keturių mėnesių anglių kompanija atsiėmė apeliaciją. Dvylika 
metų po to, kai Tomas įregistravo ieškinį, jo našlė gavo vienkartinę išmo- 
ką, byloje pasiekus susitarimą dėl pašalpų atgaline data. 


Pastaba: Tomas Vilkoksas buvo mano tėvas. Išdidus karo didvyris, 
jis niekada nekalbėdavo apie mūšius, kuriuose kovojo. Buvo kalnų sūnus 
ir mylėjo jų grožį, istoriją bei gyvenseną. Jis mus visus išmokė meške- 
rioti skaidriuose upokšniuose, stovyklauti olose ir net medžioti elnius 
maistui. Buvo veiklus žmogus, mažai miegodavęs ir mėgdavęs skaityti 
iki nakties vėlumos. Ligai vis stipriau gniaužiant, mes matėme, kaip jis 
darėsi vis vangesnis. Kiekvienas angliakasys bijo pajuodusių plaučių, bet 
niekada nemano, kad tai nutiks jam. Tomas prarado visą energiją ir pra- 
dėjo vis ilgiau užsimąstyti. Paprasti ūkio darbai pasidarė sunkesni. Kai 
jis buvo priverstas palikti kasyklas, išgyveno ilgą depresijos tarpsnį. Jo 
kūnui silpstant ir menkstant, kalbėti darėsi per sunku. Jam prireikdavo 
visos energijos vien tam, kad galėtų kvėpuoti. Paskutinėmis Tomo die- 

nomis mes paeiliui sėdėdavome prie tėvo ir skaitydavome jo pamėgtas 
knygas. Dažnai jo akyse sužibdavo ašaros. 


METĖ VAJAT, 2008 m. liepos 1d. 


Tai buvo paskutinėje storo seminaro medžiagos segtuvo dalyje 
ir akivaizdžiai pridėta vėliau. Samanta anksčiau to nepastebėjo. Ji 
padėjo į šalį segtuvą, susirado bėgiojimo batelius ir išėjo pasivaikšti- 
nėti po Breidį. Buvo sekmadienio vienuolikta valanda vakaro, lauke 
nesimatė jokio kito žmogaus. 


16 SKYRIUS 


M buvo išvykusi į teismą Kario apygardoje. Anetė vėla- 
vo, ne visu etatu dirbanti Barba dar turėjo pasirodyti, o 
irgi ne visu etatu dirbanti Klodelė pirmadieniais anksčiau vidudie- 
nio neatkakdavo, tad Samanta buvo visiškai viena, kai triukšmin- 
gai įžengė Pamela Buker su dviem purvinais vaikučiais iš paskos. 
Pasisakydama pavardę ji jau verkė ir meldė pagalbos. Samanta juos 
nuvedė į posėdžių sale ir pirmas penkias minutes bandė Pamelą pa- 
tikinti, kad reikalai susitvarkys, nors visai nenutuokė, apie kokius 
„reikalus“ kalbama. Vaikučiai buvo be žado ir žvelgė plačiomis, iš- 
gąstingomis akimis. Ir jie alkani, pasakė Pamela, kai nusiramino. 

— Turite ko nors užkąsti? 

Samanta nuskubėjo į virtuvę, surado sužiedėjusių pyragėlių, 
pakelį sūriųjų krekerių, maišelį traškučių ir dvi skardinėles dietinio 
limonado iš Barbos atsargų ir viską padėjo ant stalo priešais vaikus. 
Šie pasičiupę pyragėlius atsikando didžiulius kąsnius. Pamela dar 
graudžiau apsiverkė, padėkojo ir pradėjo kalbėti. Pasakojimas liejo- 
si taip greitai, kad Samanta neturėjo laiko užsirašinėti. Tik stebėjo 
vaikus, kaip ryja maistą, kol motina dėstė jų istoriją. 

Jie gyvena automobilyje. Yra iš mažo miestuko tuoj už Hope- 
rio apygardos ribos, o kadangi prieš mėnesį prarado namus, Pame- 
la ieško advokato, kuris jiems pagelbėtų. Niekas nenorėjo padėti, 
bet vienas galiausiai užsiminė apie Kalnų teisinės pagalbos kliniką 
Breidyje. Štai jie ir atvyko. Ji dirbo fabrike, gaminančiame lempas 
motelių tinklui. Darbas nekoks, bet iš jo galima buvo susimokėti už 
nuomą ir nusipirkti maisto produktų. Jos pasakojime nebuvo jokio 
vyro. Prieš keturis mėnesius kompanija, apie kurią Pamela nė ne- 
buvo girdėjusi, pradėjo išskaičiuoti iš jos atlyginimo trečdalį sumos, 

ir ji nepajėgė to sustabdyti. Pasiskundė savo bosui, bet šis tik pa- 
mosavo teismo potvarkiu. Pagrasino išvyti iš darbo, nes neapken- 
čia teismo potvarkių, per juos vieni nemalonumai. Kadangi Pamela 
su juo ginčijosi, bosas įvykdė savo grasinimą, ir dabar ji bedarbė. 
Moteris nuvyko pas teisėją ir viską paaiškino, pasakė neišgalinti 
mokėti nuomos ir taip pat įpirkti maisto, bet jis neatjautė. Pasa- 
kė: įstatymas yra įstatymas. Problema buvo sena kredito kortelė, 
nepadengta pagal teismo potvarkį. Dešimt metų Pamela buvo apie 
tai pamiršusi. Matyt, kredito kortelių kompanija pardavė Pamelos 
įsiskolinimą kažkokiai grobuoniškai žemiausio lygio išieškojimo 
agentūrai, ir be jos žinios buvo išduotas potvarkis išskaičiuoti jai 
iš atlyginimo. Kai Pamela nebeišgalėjo mokėti nuomos už kemperį, 
šio savininkas, tikras šiknius, pasikvietė šerifą ir ją išmetė. Kelioms 
dienoms ji persikraustė pas savo pusseserę, bet iš to nieko neišėjo, 
tada išvyko gyventi pas draugą. Ten gyvenimas irgi nenusisekė, ir 
pastarąsias dvi savaites ji su savo vaikais gyvenanti jų automobily- 
je, kuriam visko trūksta: alyvos, oro padangose, benzino, stabdžių 
skysčio, — prietaisų skydas žiba it Kalėdų eglutė. Vakar ji parduo- 
tuvėje nugvelbė kelis šokoladinius batonėlius ir atidavė vaikams. O 
pati jau dvi dienos kaip nevalgiusi. 

Samanta viską dėjosi į galvą ir sugebėjo nuslėpti, kokia esanti 
sukrėsta. Kaipgi jūs gyvenate automobilyje? Ji pradėjo žymėtis pas- 
tabas, visai nenutuokdama, kaip elgtis teisės fronte. 

Iš suklastotos dizainerio darbo rankinės Pamela išsitraukė 
kažkokius dokumentus ir visą krūvą jų pastūmė per stalą. Samanta 
permetė akimis teismo potvarkį, kol naujoji jos klientė aiškino liku- 
si su paskutiniais dviem doleriais ir nežinanti kam juos išleisti — 
benzinui ar maistui. Galiausiai ji paėmė pyragėlį ir laikė drebančio- 
se rankose. Samantai išaiškėjo du dalykai: pirmas — šiai mažutei 
šeimai ji esanti paskutinė gynybos linija; antras — kad jie greitai 
neišeis. Nes neturi kur eiti. 

Kai pagaliau atvyko Barba, Samanta jai padavė dvidešimt do- 
lerių ir paprašė nupirkti kuo daugiau bandelių su dešrelėmis. Barba 
pasakė: 

— Mes kontoroje laikome kelis dolerius. 

— Mums jų prireiks, — atsakė Samanta. 

Padedama klinikos, Febė Fening tebesislėpė nuo savo vyro 
motelyje, ir Samanta žinojo, kad Metė laiko rezerve kelis dolerius 
tokiems kritiškiems atvejams kaip šis. Barbai išėjus, Samanta pro 
užpakalinį langą pažvelgė į automobilių aikštelę. Pamelos kledaras, 
tegul ir užpildytas benzinu ir visais kitais būtinais skysčiais, atrodė, 
niekaip nebenusigaus atgal į Hoperio apygardą. Buvo mažas impor- 
tinis, jau nuvažiavęs milijoną mylių, o dabar dar ir naudojamas kaip 
prieglobstis. 

Kai ji sugrįžo į posėdžių salę, pyragėliai ir sūrieji krekeriai jau 
buvo dingę. Pasakė Pamelai pasiuntusi kai ką parnešti maisto, ir tai 
moterį vėl pravirkdė. Berniukas, Trevoras, septynerių metų, tarė: 

— Dėkuijums, panele Kofer. 

Mendė, vienuolikmetė mergaitė, paklausė: 

— Atsiprašau, ar galėčiau pasinaudoti tualetu? 

— Žinoma, — atsakė Samanta. 

Koridoriumi parodė jai kelią ir vėl atsisėdo prie stalo kai ką pa- 
sižymėti į bloknotą. Jiedvi pradėjo nuo pradžios, ir Pamela iš lėto 
dar kartą papasakojo visą istoriją. Nutartis dėl kredito kortelės buvo 
datuota 1999 metų liepa, kortelės balanse buvo 3398 doleriai, įskai- 
tant visokias teismo išlaidas, neaiškius honorarus ir dar net šiokias 
tokias palūkanas. Pamela paaiškino, kad buvusiam vyrui jų skyrybų 
nutartyje buvo įsakyta padengti įsiskolinimą, nutarties kopija yra 
tarp dokumentų. Devyneri metai praėjo be jokios žinios — bent ji 
apie tai nieko negirdėjo. Pamela kelis kartus kilnojosi iš vietos į vie- 
tą, tad galbūt paštas nesuspėjo sekti iš paskos. Kas žino? Kadir kaip 
būtų, išieškojimo agentūra ją surado ir užvedė visą šį nemalonumą. 

Samanta pastebėjo, kad Trevoras gimė po skyrybų, bet apie tai 
nebuvo verta užsiminti. Buvo kelios teismo nutartys, smerkiančios 
buvusį vyrą, kad nemoka Mendei alimentų. 

— Kurjis? — paklausė Samanta. 

— Visai neįsivaizduoju, — atsakė Pamela. — Jau daug metų 
negaunu išjo žinios. 

Sugrįžo Barba nešina bandelėmis su dešrelėmis ir paskleidė 
vaišes ant stalo. Paglostė Trevorui galvą, o Mendei pasakė, kaip 
džiaugiasi, kad jie atsilankė. Visi trys Bukeriai mandagiai padėkojo, 
paskui kibo į maistą it karo pabėgėliai. Samanta uždarė duris ir su 
Barba prisiglaudė priimamajame. 

— Koks reikalas? — paklausė Barba. 

Samanta jai papasakojo svarbiausius dalykus. 

Barba, mananti, jog jau visko mačiusi, liko suglumusi, bet 
anaiptol ne baikšti. 

— Aš pradėčiau nuo darbdavio. Užkurkime jam pirtį, pagra- 
sinkime paduoti į teismą dėl trigubos žalos atlyginimo, paskui imki- 
mės išieškojimo kompanijos. 

Suskambėjo telefonas, ir Barba siekė ragelio atsiliepti, palikda- 
ma sutrikusią Samantą, teisininke, vieną. 

Užkurti pirtį? Atlyginti trigubą žalą? Už ką gi? Ir šį patarimą 
davė ne teisininkas. Samanta pamanė, gal vilkinti, kol sugrįš Metė ar 
Anetė, bet ji čia jau savaitę, tad metas pradėti dirbti pačiai. Ji nuėjo 
į savo kabinetą, uždarė duris ir nervingai suspaudė lempų fabriko 
numerį. Ponas Simonsas maloniai nustebo, kai sužinojo, kad Pame- 
la Buker nusisamdė advokatą. Pasakė, kad ji buvo gera darbuotoja, 
nenorėjo jos prarasti ir visa kita, bet tie prakeikti išskaičiavimo iš 
atlyginimo potvarkiai... Tiesiog darė iš jo buhalterijos košmarą. Jis 
jau priėmė kitą darbuotoją ir pasitikrino, kad ji neturėtų jokių tei- 
sinių problemų. 

Ką gi, tada jūs galite turėti teisinių problemų, šaltai paaiškino 
Samanta. Blefuodama ir netikra dėl įstatymo, ji išdėstė, kad kom- 
panija negali išvyti darbuotojo vien dėl to, kad jam arba jai pagal 
teismo potvarkį išskaičiuojama iš atlyginimo. Poną Simonsą tai su- 
erzino, ir jis kažką sumurmėjo apie savo advokatą. Puiku, atkirto 
Samanta, duokite jos numerį, ir aš toliau tęsiu reikalą su ja. Advoka- 
tas ne moteris, pasakė jis; žmogus ima po du šimtus dolerių už va- 
landą. Suteikite šiek tiek laiko apie tai pagalvoti. Samanta pažadėjo 
vėl paskambinti šiandien popiet, ir galiausiai juodu sutarė, kad bus 
patogu trečią valandą. 

Kai ji sugrįžo į posėdžių salę, Barba buvo suradusi dėželę spal- 
votų pieštukų bei kelias spalvinimo knygeles, kad Trevoras su Men- 
de turėtų kuo užsiimti. Pamela tebelaikė rankoje pusę bandelės su 
dešrele ir it ištikta transo spoksojo į grindis. Kai galiausiai atvyko 
Anetė, Samanta ją pasitiko koridoriuje ir pašnabždomis išklojo 
smulkmenas. Anetė tebesilaikė šiek tiek atokiai ir atrodė dėl kažko 
susirūpinusi, bet reikalai lieka reikalais. 


168 


— Teismo potvarkio mokėti pinigus galiojimo laikas baigėsi 
jau prieš kažkiek metų, — pirmiausia sureagavo ji. — Pasižiūrėk, 
kas rašoma įstatyme. Lažinuosi, kredito kortelių kompanija už cen- 
tus nuo dolerio teismo potvarkį padengti kortelės įsiskolinimą par- 
davė pinigų išieškojimo kompanijai, ir dabar ši verčia vykdyti tai, 
kas nebegalioja. 

— Esi su tuo susidūrusi ir anksčiau? 

— Buvo kažkas panašaus, labai seniai. Nepajėgiu prisimini, 
kaip tas atvejis vadinosi. Paieškok, paskui susisiek su išieškojimo 
agentūra. Jie paprastai būna bjaurūs tipai ir lengvai nesiduoda 
įbauginami. 

— Galime su jais bylinėtis? 

— Tuo pagrasinti tikrai galime. Jie nėra įpratę, kai žmonės 
staiga pasirodo su advokatu. Paskambink bosui ir taip pat pasvilink 
jam subinę. 

— Jau paskambinau. 

Anetė net nusišypsojo. 

— Kąjis pasakė? 

— Paaiškinau, kad negali išvyti darbuotojo vien dėl pinigų 
išieškojimo potvarkio. Nė kiek nenutuokiu, ar tai tikslu, bet pasi- 
stengiau, kad nuskambėtų autentiškai. Jis sunerimo, ir mudu vėl 
kalbėsimės šiandien popiet. 

— Nėra tikslu, bet blefas gražus, ir dažnai tai svarbiau negu 
įstatymas. Ieškinys bus išieškojimo kompanijai, jeigu jie iš tikrųjų 
gvelbia jos atlyginimą, remdamiesi teismo potvarkiu, kurio galioji- 
mo laikas pasibaigęs. 

— Dėkui, — pasakė Samanta, giliai atsikvėpdama. — Bet 
mums yra ir skubesnių reikalų. Jie ten viduje ir neturi kur eiti. 

— Siūlau tau kelias kitas valandas pasirūpinti pagrindiniais 
dalykais — maistu, skalbiniais, vieta, kur miegoti. Aišku, vaikai 
nelanko mokyklos; apie tai pakalbėsime rytoj. Mes turime juodąją 
kasą visokiems „patepimams“. 

— Kalbėjai apie skalbinius? 

— Taip. Kas sakė, kad teisinės pagalbos veikla vien spindesys? 

Antroji krizė tą rytą kilo keliomis minutėmis vėliau, kai iš 
anksto nepranešusi atvyko Febė Fening su savo vyru Rendžiu ir 
informavo Anetę atsiimanti skyrybų prašymą. Juodu, taip sakant, 
susitaikę, ir ji su vaikučiais vėl namie, kur viskas nurimo. Anetė įsiu- 
to ir paskambino Samantai į kabinetą, kad ateitų būti susitikimo 
liudininke. 

Rendis Feningas jau trys dienos buvo išėjęs iš areštinės ir be 
oranžinio apygardos kombinezono atrodė tik šiek tiek išvaizdesnis. 
Jis sėdėjo kvailai vypsodamas, padėjęs vieną delną Febei ant žasto, 
o ji kaip įmanydama mėgino paaiškinti savo pasikeitusius planus. 
Trumpai drūtai, jį myli, be jo negalėtų išsilaikyti, o trys jų vaikai 
daug laimingesni, kai tėvai kartu. Jai atsibodo slėptis motelyje, o 
vaikučiai pavargo gyventi pas gimines, todėl visi susitaikė. 

Anetė Febei priminė, kad vyras ją mušė, o tas piktai žvelgė per 
stalą, lyg bet kuriuo momentu galėtų vėl pratrūkti. Anetė atrodė 
bebaimė, o Samanta bandė slėptis kampe. Tai buvo kivirčas, aiškino 
Febė, nevisiškai garbingas, bet tik kivirčas. Juodu per daug ginčijo- 
si, konfliktas įsibėgėjo; tai daugiau niekada nebepasikartos. Rendis, 
labiau linkęs nieko nekalbėti, įsiterpė ir patvirtino: taip, juodu pasi- 
žadėjo liautis kivirčijęsi. 

Anetė jo klausėsi, netikėdama nė vienu žodžiu. Ji Rendžiui 
priminė, kad čia sėdėdamas pažeidžia potvarkio dėl laikinojo apri- 
bojimo sąlygas. Jeigu teisėjas sužinos, jis vėl grįš į areštinę. Rendis 
atšovė: Hampas, jo advokatas, pažadėjo pasirūpinti, kad potvarkis 
patylom būtų atšauktas. 

Febės skruoste dar matėsi tamsios mėlynės po paskutinio ki- 
virčo. Vienas dalykas skyrybos, visiškai kitas — baudžiamieji kalti- 
nimai. Anetė perėjo prie rimtosios dalies, paklausdama, ar jie kalbė- 
josi su prokuroru, kad būtų atsisakyta kaltinimo tyčiniu sužalojimu. 
Dar ne, bet abu ketina kuo greičiau tai padaryti, kai tik skyrybų byla 
bus nutraukta. Anetė paaiškino, kad tai neįvyks automatiškai. Po- 
licija turi aukos pareiškimą; taip pat nuotraukas, kitus liudininkus. 
Tai atrodė šiek tiek painu, ir net Samanta nebuvo tokia tikra. Jeigu 
auka ir pagrindinis liudytojas sulygsta, kaipgi toliau tęsti bylą? 

Abi advokatės pagalvojo tą patį: ar jis vėl ją mušė, kad priverstų 
viską atsiimti? 

Anetė suirzo ir daužė kietais klausimais, bet nė vienas nesitrau- 
kė. Febė ir Rendis buvo pasiryžę pamiršti visas bėdas ir judėti toliau, 
į laimingesnį gyvenimą. Kai atėjo metas susitikimą baigti, Anetė 
pervertė aplanką ir apytikriai apskaičiavo dėl skyrybų išeikvojusi 
dvidešimt valandų. Žinoma, už dyką. 

Kitą kartą susiraskite kitą advokatą. 

Jiedviem išėjus, Anetė abu apibūdino kaip porą metamfetami- 
no narkomanų, akivaizdžiai nestabilios psichikos ir veikiausiai rei- 
kalingų vienas kitam. 

— Tik tikėkimės, kad jis jos neužmuš, — pasakė. 


Rytas iš lėto judėjo į priekį, ir paaiškėjo, kad Bukerių šeimyna 
nė neplanuoja išvykti. Jų to net neprašė, veikiau priešingai. Perso- 
nalas šeimą priglobė ir kas kelias minutes klausinėjo, kaip gyvuoja. 
Vienu metu Barba pašnabždėjo Samantai: 

— Mes esame turėję klientų, kurie čia nakvodavo po porą nak- 
tų. Ne idealu, bet kartais kito pasirinkimo nebūna. 

Su dolerio ketvirtinių ritinėliu Pamela išėjo ieškoti savitarnos 
skalbyklos. Mendė su Trevoru liko posėdžių salėje — spalvino pieš- 
tukais ir skaitė, kartkartėmis tarp savęs iš kažko sukikendami. Sa- 
manta dirbo kitame stalo gale, kapstydamasi po įstatymus ir bylas. 

Lygiai vienuoliktą valandą atvyko ponia Frensina Kramp, kaip 
buvo suplanuota, trumpam pasirašyti testamento. Samanta turė- 
jo parengusi dokumentą, o Metė buvo jį peržiūrėjusi. Mažutė cere- 
monija neužims nė dešimties minučių, ir Frensina išvyks su derama 
paskutine valia ir testamentu, už kuriuos nieko nemokės. Užuot taip 
atsitikus, tai tapo trečia ryto krize. 

Kaip buvo instruktuota, Samanta parengė testamento juodraš- 
tį — juo Frensina aštuoniasdešimt akrų žemės palieka savo kaimy- 
nams, Henkui ir Džolinai Motams. Penki suaugę Frensinos vaikai 
negaus nieko, ir dėl to ateityje neišvengiamai kils nemalonumų. 
Nesvarbu, pasakė Metė. Tai ponios Frensinos žemė, nepraskolinta 
ir neįkeista, ir ji gali šia tvarkytis kaip tinkama. Nemalonumų imsi- 
mės vėliau. Ne, iš mūsų nereikalaujama pranešti penkiems vaikams, 
kad yra išskiriami iš palikimo. Jie tai sužinos po laidotuvių. 

O ar tikrai? Kai Samanta uždarė kabineto duris ir išsitraukė 
aplanką, Frensina pravirko. Šluostydamasi skruostus servetėle, ji 
išklojo savo istoriją. Trys paeiliui, ir visos verkiančios, pagalvojo Sa- 
manta. 

Savaitgalį Henkas ir Džolina Motai galiausiai jai atskleidė bai- 
sią paslaptį: jie nusprendė parduoti savo šimtą akrų anglių kompa- 
nijai ir persikelti gyventi į Floridą, kur turi anūkų. Žinoma, neno- 
rėjo parduoti, tačiau abu jau sensta, velniai rautų, jau yra seni. Bet 
senatvė — ne pasiteisinimas parduoti ir pabėgti, daugybė čionykš- 
čių senų žmonių laikosi įsikibę savo žemės, tačiau vis dėlto pinigai 
jiems reikalingi, kai išeis į pensiją ir turės apmokėti sveikatos prie- 
žiūros sąskaitas. Frensina įsiuto ant savo ilgamečių kaimynų ir vis 
tiek negalėjo tuo patikėti. Mat ne tik prarado draugus, prarado ir 
du žmones, kuriems norėjo patikėti saugoti jos nuosavą žemę. Ir 
blogiausia dar laukė ateityje: atviroji kasykla buvo planuojama visai 
čia pat! Žmonės visoje Džeikobo tarpukalnėje pyksta, bet kaip tik 
taip anglių kompanijos su tavimi elgiasi. Jos nuteikia kaimyną prieš 
kaimyną, brolį prieš seserį. 

Pasak gando, Motai išsidangina kuo greičiau. Sprunka it bai- 
liai, anot Frensinos. Ir laimingos jiems kelionės. 

Samanta buvo kantri. Faktiškai buvo kantri visą rytą, benyks- 
tant kontoros higieninių servetėlių atsargai, bet pamažu suprato, 
kad jos parengta paskutinė valia su testamentu keliaus į makulatū- 
rą. Jai pavyko Frensiną sugrąžinti prie akivaizdaus klausimo: jeigu 
ne Motai, kas gi gaus žemę? Frensina nežinojo, ką daryti. Štai todėl 
ir kalbasi su teisininke. 


Pirmadienio priešpiečiai, atsinešti popieriniame maišelyje, 
šiek tiek pakito, kai į juos buvo įtraukti Mendė ir Trevoras Bukeriai. 
Nors abu vaikai valgė visą rytą, tebebuvo ganėtinai alkani, kad per- 
sonalas su jais pasidalytų sumuštiniais. Kadangi motina skalbėsi, jie 
neturėjo kur eiti. Sklandė lengvas pokalbis — bažnytinės paskalos 
ir orai, tinkamos temos jaunoms ausims, tolimos nuo tų nešvanky- 
bių, kokių Samanta prisiklausė ankstesnę savaitę. Buvo nuobodu, ir 

Samantai reikėjo šiokio tokio patarimo, bet ji nenorėjo vargin- 
ti Anetės. Tad pasikvietė minutėlei ar dviem Metę ir uždarė kabine- 
to duris. Padavusi jai kelis dokumentus, didžiuodamasi pasakė: 

— Štai mano pirmas ieškinys. 

Nusišypsojusi Metė atsargiai juos paėmė. 

— Nagi, nagi, sveikinu. Jau beveik metas. Pasėdėk, kol aš 
perskaitysiu. 

Atsakovas buvo „Top Market Solutions“ — apsukri įmonė iš 
Norfolko, Virdžinijoje, su biurais keliose pietinėse valstijose. Dau- 
gybė telefono skambučių suteikė mažai informacijos apie kompa- 
niją, bet Samanta turėjo užtektinai, kad galėtų paleisti pirmą šūvį. 
Kuo daugiau ji domėjosi, tuo aiškesni darėsi ginčijami klausimai. 
Anetė buvo teisi — teismo potvarkis dėl pinigų išskaičiavimo nu- 
stojo galioti praėjus septyneriems metams po paskelbimo, ir pa- 
kartotinai užregistruotas nebuvo. Kredito kortelių kompanija su 
didele nuolaida pardavė negaliojantį potvarkį „Top Market“ firmai, 
ši jį paėmė, pakartotinai užregistravo Hoperio apygardoje ir pradė- 
jo naudotis teisine sistema pinigams išieškoti. Vienintelė įmanoma 
priemonė — pagal teismo potvarkį išskaičiuoti iš atlyginimo. 

— Trumpa ir miela, — perskaičiusi pasakė Metė. — O tu tikra 
dėl faktų? 

— Taip, iš tikrųjų nėra taip sudėtinga. 

— Visada gali vėliau paredaguoti. Man patinka. Dabar jautiesi 
kaip tikra advokatė? 

— Taip. Niekada anksčiau apie tai nepagalvodavau. Aš ieški- 
nį išspausdinsiu, pareikšdama viską, ką nuspręsiu, užregistruosiu, 
raštu pranešiu atsakovui, ir jam neliks nieko kita, kaip tik atsakyti 
teismui, ir mes arba išspręsime ginčą, arba bylinėsimės. 

— Sveika atvykusi į Ameriką. Tu prie to priprasi. 

— Ketinu tai užregistruoti šiandien popiet. Suprantate, jie be- 
namiai. Kuo greičiau, tuo geriau. 

— Pirmyn, — pasakė Metė, sugrąžindama ieškinį. — Kopiją 
elektroniniu paštu nusiųsčiau ir atsakovui, kad žinotų. 

— Dėkui. Aš dar nugludinsiu jį ir nunešiu į teismo rūmus. 

Trečią valandą ponas Simonsas iš lempų fabriko buvo gerokai 
ne toks malonus, kaip per pirmą jų pašnekesį. Pasakė pasitaręs su 


173 


savo advokatu, ir šis jį patikino, kad dėl teismo potvarkio išskaičiuo- 
ti iš atlyginimo pagal Virdžinijos Sandraugos įstatymus nedraudžia- 
ma nutraukti su darbuotoju darbo sutartį — priešingai nei ponia 
Kofer šįryt pasakiusi. 

— Jūs neišmanote teisės? — paklausė jis. 

— Puikiai išmanau, — atkirto Samanta į ragelį, nekantrauda- 
ma baigti pokalbį. — Manau, pasimatysime teisme. 

Suformulavusi vieną ieškinį ir pasirengusi jam duoti eigą, ji 
buvo nusiteikusi karingai. 

— Esu teisęsis ir su geresniais advokatais, — bloškė ponas Si- 
monsas ir padėjo ragelį. 

Bukeriai galiausiai paliko kontorą. Jie paskui Samantą nusekė 
į motelį rytinėje miestuko dalyje — vieną iš dviejų Breidyje. Visas 
personalas anksčiau svarstė, katras iš motelių ne toks atstumiantis, 
ir nedideliu pranašumu laimėjo „Žvaigždžių šviesa“. Jis nukėlė į pra- 
ėjusio amžiaus šeštąjį dešimtmetį — mažučiai numeriai ir durys, 
išeinančios į automobilių aikštelę. Samanta iš anksto dusyk pasikal- 
bėjo su savininku. Jai buvo pažadėti du gretimi kambariai, švarūs, 
su televizoriais. Pavyko išsiderėti mažesnę kainą — po 25 dolerius 
už kambarį nakčiai. Metė mėgo kalbėti apie motelį kaip apie lindy- 
nę, kur lovos nuomojamos pavalandžiui, bet jokių nelegalios veiklos 
įrodymų nesimatė — bent ne pirmadienio popietę. Kiti aštuoniolika 
numerių atrodė neužimti. Švarūs Pamelos skalbiniai buvo tvarkin- 
gai sulankstyti ir įdėti į du parduotuvės maisto produktų maišus. 
Jiems iškraunant automobilį, Samanta sumojo, kad mažoji šeimyna 
žengia didelį žingsnį visuomenės pakopomis vėl į viršų. Mendę ir 
Trevorą sujaudino žinia apsistoti motelyje, kur netgi turės sau kam- 
barį. Pamela žingsniavo pasišokėdama ir plačiai šypsojosi. Ji stipriai 
apsikabino Samantą ir jau kažkelintą kartą padėkojo. Samantai nu- 
važiuojant, visi trys stovėjo prie savo automobilio ir mojo. 

Valandą sukiojusis per kalnus ir išsilenkdama sunkvežimių su 
anglimis, Samanta pavakare, be penkiolikos minučių penktą, atva- 
žiavo į Koltono Centrinę gatvę. Užregistravo Bukerių ieškinį „Top 
Market Solutions“ firmai, čekiu iš klinikos sąskaitos sumokėjo žy- 
minį mokestį ir taip pat užregistravo dokumentus, kad jie būtų įteik- 
ti atsakovui. Kai viskas buvo sutvarkyta, paliko teismo kanceliariją 
labai didžiuodamasi, kad pirmas jos ieškinys jau įtrauktas į knygas. 

Ji nuskubėjo į teismo salę, vildamasi, kad bylos nagrinėjimas 
dar neatidėtas iki rytojaus. Toli gražu: teismo salė buvo apypilnė, 
tvanki, ir galėjai jausti joje tvyrančią įtampą, kai susiraukę vyrai 
tamsiais kostiumais įdėmiai stebėjo septynis žmones, sėdinčius pri- 
siekusiųjų aptvare. Buvo besitęsianti prisiekusiųjų atranka; Dono- 
vanas tikėjosi ją baigti pirmą dieną. 

Jis sėdėjo šalia Lizos Teit, dviejų berniukų motinos. Prie ieško- 
vo stalo netoli prisiekusiųjų aptvaro juodu buvo vieni. Kitoje teismo 
salės pusėje aplink atsakovų stalą spietėsi maža armija juodų kostiu- 
muočių, visi rūsčios, nemalonios išvaizdos, lyg pradinėje proceso fa- 
zėje būtų buvę pergudrauti. 

Teisėjas kalbėjo naujai sudarytajam žiuri, juos instruktuoda- 
mas, ką per teismo procesą galima daryti, o ko — ne. Jis kone apiba- 
rė juos, kad pažadėtų tučtuojau pranešti apie bet kokį kontaktą su 
asmenimis, bandančiais aptarti bylos nagrinėjimą. Samanta pažvel- 
gė į prisiekusiuosius, mėgindama nustatyti, kurie buvo Donovano 
pageidauti, o kurie laikomi palankūs anglių kompanijai. Tai buvo 
neįmanoma. Visi baltieji, keturios moterys, trys vyrai, jauniausias 
apie dvidešimt penkerių, vyriausias — mažų mažiausiai septynias- 
dešimties. Kas galėtų nuspėti, kaip elgsis prisiekusieji, kai svarstys 
įrodymus? 

Galbūt Lenis Čarltonas, konsultantas. Samanta matė jį trimis 
eilėmis priekyje, stebintį prisiekusiuosius, kai tie klausėsi teisėjo 
pamokymų. Kiti irgi stebėjo, be abejo, „Strayhorn Coal" ir jos drau- 
dimo kompanijos nusamdyti konsultantai. Visų akys buvo susmi- 
gusios į prisiekusiuosius. Ant kortos pastatyti dideli pinigai, ir jų 
užduotis — šiuos suteikti arba ne. 

Samanta nusišypsojo, matydama tokias priešingybes. Čionai, į 
įtampos kupiną teismo salę, Donovanas atitempė dar vieną turtin- 
gą korporaciją atsakyti už savo blogus darbus. Jis reikalaus milijonų 
kaip atlyginimo už padarytą žalą. O ateinančiomis savaitėmis įre- 
gistruos milijardų dolerių ieškinį prieš „Krull Mining — bylą, kuri 
suris kelerius metus ir nedidelį lobį teismo išlaidoms. Kita vertus, 
dabar ji turi portfelyje savo pirmą ieškinį, kuriuo reikalauja penkių 
tūkstančių dolerių žalos atlyginimo iš neaiškios įmonės, veikiausiai 
esančios vienas žingsnis iki bankroto. 

Donovanas atsistojo kreiptis į teismą. Buvo apsirengęs savo 
geriausiu — gražiu tamsiai mėlynu — teisininko kostiumu, dailiai 
gulinčiu ant jo lieknos figūros. Šia proga ilgi jo plaukai buvo šiek 
tiek pakirpti. Buvo švariai nusiskutęs — dėl įvairumo. Žingsniavo 
po teismo salę, lyg ši jam priklausytų. Prisiekusieji sekė kiekvieną jo 
judesį ir gaudė kiekvieną žodį, kai pranešė, kad ieškovas patenkin- 
tas sudarytuoju žiuri ir daugiau nesieks nušalinimų. 

Be penkiolikos šeštą teisėjas baigė tos dienos posėdį. Samanta 
išskubėjo laukan ir negaišo laiko. Nuvažiavo keturis kvartalus į že- 
mesniųjų klasių vidurinę mokyklą, kurią anksčiau lankė Mendė ir 
Trevoras. Dieną ji jau dusyk kalbėjosi su direktore. Mokytojai jiems 
paruošė namų užduotis. Direktorė buvo girdėjusi, kad šeima gyvena 
automobilyje, ir labai nerimavo. Samanta ją patikino, kad jie dabar 
geresnėje vietoje ir reikalai, atrodo, taisosi. Ji viliasi, kad per kelias 
dienas vaikai sugrįš į mokyklą. O tuo tarpu užtikrins, kad jie toliau 
mokytųsi ir paruoštų namų darbus. 

Važiuodama Samanta sau pripažino labiau jaučiantis socialine 
darbuotoja nei teisininke, ir dėl to nieko bloga. Jos darbas „Scully £< 
Pershing“ buvo tinkamesnis buhalteriams ar finansų analitikams, 
arba kartais — minimalaus uždarbio klerkams ar paprasčiausiai 
kanceliarijos žiurkėms. Sau priminė esanti tikra teisininkė, nors 
dažnai turėdavo dėl to abejonių. 

Samantai paliekant Koltoną, ją prisivijo kažkoks baltas pika- 
pas, paskui automobilis atsiliko. Tačiau sekė ją visą kelią iki Brei- 
džio, išlaikydamas vienodą atstumą — ne per arti, bet ir neišnyk- 
damas iš akių. 

LB sėkmė didžiuosiuose miestuose yra jose dirbantys 
italai ar jų palikuonys, žmonės, kurie žino, kad tikroji pica 
kilusi iš Neapolio — jos pagrindas plonas, o įdarai paprasti. Saman- 
tos mėgstamiausia buvo užbėgėlė Traibekoje „Pas Lacijų“, kur virtu- 
vės šefai kepdami pagrindą plytinėse krosnyse šūkaudavo itališkai. 
Kaip ir daugelis dalykų jos gyvenime, „Pas Lacijų liko labai toli. Pica 
irgi. Breidyje vienintelė vieta, kur ją galėjai gauti, buvo pigaus pre- 
kybos komplekso mėsainių submarinų skyriuje. „Pizza Hut“ bei dau- 
gelis kitų šalies restoranų tinklų taip giliai į mažučius Apaleičijos 
miestelius neįsiskverbė. 

Pica buvo colio storumo. Samanta stebėjo vyruką ją supjaus- 
tant ir įdedant į dėželę. Aštuoni doleriai už picą su sūriu ir dešra, 
tartum sveriančią penkis svarus. Ji nuvežė ją į motelį, kur Bukeriai 
žiūrėjo televizorių ir laukė. Vaikai buvo nuprausti, vilkėjo švariais 
drabužiais ir atrodė kur kas geriau, taip pat buvo trikdančiai dėkingi 
už permainas. Beje, Samanta atvežė ir blogų žinių: dabar jie turės 
ruošti pamokas kitai savaitei, bet tai visai nesugadino nuotaikos. 

Jie papietavo Pamelos kambaryje — pica su gaiviaisiais gėri- 
mais, fone prislopintu garsu televizorius rodė „Laimės ratą“. Mendė 
ir Trevoras kalbėjo apie mokyklą, savo mokytojus ir draugus Kolto- 
ne, kurių pasiilgo. Vaikai pasikeitė neatpažįstamai. Ryte jie buvo iš- 
sigandę ir alkani, vengė ištarti bent žodį. Dabar tiesiog neužsičiaupė. 

Kai picos nebeliko, Pamela buvo griežta ir juos pasodino mo- 
kytis. Mat baiminosi, kad jie neatsiliktų moksluose. Nedrąsiai šiek 
tiek paprieštaravę, Mendė su Trevoru nuėjo į savo kambarį dirbti. 
Samanta su Pamela tyliai pasikalbėjo apie teisminį ieškinį ir ką tai 
galėtų reikšti. Jeigu bent kiek pasisektų, kompanija galbūt suprastų 

savo klaidą ir prašnektų apie taikų susitarimą. Antraip Samanta kuo 
greičiau juos atitemps į teismą. Sugebėjo perteikti užsigrūdinusios 
bylininkės pasitikėjimą savimi, nė neužsimindama, kad tai pirmas 
jos ieškinys teisme. Be to, ketino susitikti su ponu Simonsu lempų 
fabrike ir paaiškinti klaidas, dėl kurių teismo potvarkiu buvo išskai- 
čiuojama iš atlyginimo. Pamela — ne veltėdė, o veikiau nuskriausta 
blogų žmonių, piktnaudžiaujančių teisine sistema. 

Išvažiuodama iš „Žvaigždžių šviesos“ motelio Samanta sumo- 
jo didesnę dalį iš pastarųjų dvylikos valandų agresyviai atstovavusi 
Pamelai Buker ir jos vaikams. Jeigu anksti rytą jie nebūtų užklydę į 
kliniką, dabar kur nors slėptųsi ant užpakalinės automobilio sėdy- 
nės alkani, sušalę, praradę viltį, išsigandę ir pažeidžiami. 


Persimaunant džinsus, suzvimbė jos mobilusis. Skambino 
Anetė, esanti už šimto pėdų kitapus kiemo už namo. 

— Vaikai savo kambariuose. Turi laiko arbatai? — paklausė ji. 

Abiem reikėjo pasikalbėti ir iki galo išsiaiškinti, kas nedavė 
Anetei ramybės. Kim ir Adamas pertraukė savo namų darbus ir pa- 
sisveikino su Samanta. Vaikai norėjo, kad ji kas vakarą pas juos pie- 
tautų, o paskui visi drauge žiūrėtų televizorių ar žaistų kokį vaizdo 
žaidimą. Tačiau Samantai reikėjo šiek tiek laisvės. Anetė tikrai tam 
pagelbėjo. 

Kai vaikai vėl sugrįžo į savo kambarius ir buvo išpilstyta arba- 
ta, jiedvi sėdėjo pustamsiame poilsio kambarėlyje ir kalbėjosi apie jų 
turėtą pirmadienį. Pasak Anetės, kalnuose daug benamių. Gatvėse 
jų nematai ištiestomis rankomis kaip didmiesčiuose, nes paprastai 
tie žmonės žino, kad kas nors kokiai savaitei pasidalys su jais kamba- 
riu arba garažu. Beveik visi netoli turi giminių. Čia nėra prieglaudų, 
benamiams skirtų pelno nesiekiančių organizacijų. Kadaise ji turėjo 
klientę — motiną, kurios paauglys sūnus buvo psichiškai nesveikas 
ir agresyvus, tad šiai teko jį išvyti. Jis apsigyveno miške, mažutė- 
je palapinėje, vogdavo maistą ir kartkartėmis prašydavo išmaldos. 
Žiemą kone sušalo, o per potvynį vos neprigėrė. Užtruko ketverius 
metus, kol vaikinas buvo perduotas protiškai atsilikusiųjų įstaigai, 
bet iš ten pabėgo, ir nuo tada jo niekas nebematė. Motina vis dar 
kaltina save. Labai liūdna. 

Jos kalbėjosi apie Bukerius, Febę Fening ir vargšę ponią Kramp, 
nežinančią, kam padovanoti savo žemę. Tai Anetei priminė kadaise 
turėtą klientą, kuriam reikėjo testamento už dyką. Jis buvo sukau- 
pęs užtektinai pinigų, nes jų neišleisdavo — „buvo šykštus kaip na- 
gas“. Padavė jai ankstesnį testamentą, kurio apmatus surašė vienas 
advokatas toliau gatvėje. Senis neturėjo jokių giminių, apie kuriuos 
būtų galima kalbėti, ir nežinojo, kam palikti pinigus. Tad ankstesny- 
sis advokatas įterpė kelis punktus neišskaitomų kliedesių, kuriais iš 
tikrųjų viskas buvo paliekama jam pačiam. Po kelių mėnesių senis 
ėmė kažką įtarti ir pasirodė pas Anetę kabinete. Ji parengė gerokai 
paprastesnį testamentą, kuriuo viskas buvo paliekama bažnyčiai. 
Po jo mirties advokatas per budynes, laidotuvių apeigas ir užkasant 
karstą verkė, paskui, sužinojęs apie vėlesnį testamentą, užsiplieskė 
pykčiu. Anetė pagrasė pranešti apie jį valstijos advokatų asociacijai, 
tad žmogus nusiramino. 

Vėl pasirodė Kim ir Adamas, jau su pižamomis, palinkėti labos 
nakties. Anetė išėjo jų apkamšyti. Uždariusi vaikų kambarių du- 
ris, ji pripylė dar arbatos ir atsisėdo viename sofos gale. Nugėrusi 
gurkšnelį, perėjo prie reikalo: 

— Žinau, tu leidi laiką su Donovanu, — pasakė, lyg tai būtų 
koks nors nusižengimas. 

Samanta negalėjo to paneigti, o kodėl turėtų? Ir ar privalo kam 
nors aiškintis? 

— Praėjusį šeštadienį mudu skraidėme, o dieną anksčiau žy- 
giavome į Dublino kalną. O kas? 

— Turi būti atsargi, Samanta. Donovanas sudėtingos natūros, 
be to, tebevedes, ar žinai? 

— Dar niekada nemiegojau su vedusiu vyru. O tu? 

Ji nuleido klausimą negirdom, pasakydama: 

— Nesu tikra, ar būti vedusiam Donovanui daug reiškia. Jis 
mėgsta moteris, visada mėgo, o dabar, kai gyvena vienas, kažin ar 
kuri nors yra saugi. Yra susikūręs reputaciją. 

— Papasakok apie jo žmoną. 

Gilus atodūsis, dar vienas gurkšnelis. 

— Džudė graži moteris, bet iš jų buvo prasta pora. Ji kilusi iš 
Roanoko, tokia didmiesčio mergina, kalnuose tikrai svetima. Juo- 
du susipažino koledže ir iš tikrųjų grūmėsi dėl savo ateities drauge. 

Kalbama, moteris išteka už vyro tikėdama, kad galės jį pakeisti, o 
ji negali. Vyras veda moterį tikėdamas, kad ji nepasikeis, o ji pa- 
sikeičia. Visos mes keičiamės. Džudė nepajėgė pakeisti Donovano; 
kuo atkakliau bandė, tuo labiau jis priešinosi. O ji tikrai pasikeitė. 
Kai atvyko į Breidį, labai stengėsi pritapti. Užveisė sodą, šen ten 
siūlėsi padirbėti savanore. Juodu prisidėjo prie bažnyčios, ji giedojo 
chore. Donovanas tapo labiau apsėstas savo darbo, ir tai atsiliepė jų 
gyvenimui. Džudė mėgino jį priversti atsitraukti, nesiimti kai kurių 
bylų prieš anglių kompanijas, bet jis tiesiog negalėjo taip pasielg- 
ti. Manau, paskutinis lašas, perpildęs taurę, buvo jų duktė. Džudė 
nenorėjo, kad ji lavintųsi čionykštėse mokyklose, tai tartum buvo 
gėda. O mano vaikams sekasi tiesiog puikiai. 

— Santuoka baigta? 

— Kas žino? Jau porą metu abu gyvena atskirai. Donovanas 
pamišęs dėl savo dukters ir matosi su ja, kada tik gali. Kalbama, jie 
bando rasti sprendimą, bet aš tokio nematau. Jis nepalieka kalnų. 
Ji — didmiesčio. Aš turiu seserį Atlantoje, ji bevaikė. Sesers vyras 
gyvena Čikagoje, turi gerą darbą. Laiko Pietus išsigimusiais ir atsili- 
kusiais. O ji laiko Čikagą šalta ir atšiauria. Nė vienas nenori judintis, 
bet tvirtina esą patenkinti savo gyvenimu ir neketina skirtis. Tur- 
būt kai kuriems žmonėms tai tinka. Tačiau atrodo keistai. 

— Ji nežino, galjis laksto paskui kitas? 

— Aš nenutuokiu, ką ji žino. Tačiau manęs nenustebintų, jeigu 
jie yra pasiekę kokio nors pobūdžio laisvą susitarimą. 

Šitai sakydama Anetė nukreipė akis į šalį, lyg žinotų daugiau 
nei atskleidžia. Kas būtų turėję būti akivaizdu, taip ir pasidarė — 
bent Samantai. Ji paklausė: 

— Arjis tau tai papasakojo? 

Atrodė per daug nenatūralu Anetei vien samprotauti tokia ne- 
padoria tema. 

Pauzė. 

— Ne, žinoma, ne, — neįtikinamai atsakė ji. 

Galbūt Donovanas naudojasi mėgstama vedusio vyro takti- 
ka: pabandykime, mieloji, nes mano žmona elgėsi taip pat? Galbūt 
Anetė nėra tokia išbadėjusi draugystės, kokia apsimeta? Dar vienas 
dėlionės fragmentas stojasi į vietą. Tarkime, ji palaiko su Donovanu 
aistringą arba romantišką ryšį, o gal ir viena, ir kita. Dabar jo akį 

patraukė nauja mergina miestelyje. Įtampa tarp jos ir Samantos — 
ne kas kita kaip tik senamadiškas pavydas, bet šito Anetė niekada 
negalėtų pripažinti, nors ir nepajėgia nuslėpti. Tad Samanta pasakė: 

— Metė ir Česteris kalbėjo apie Donovaną. Regis, jie mano, 
kad Džudė išsigando, kai prasidėjo priekabės, pasakė, kad būta ano- 
niminių telefono skambučių, grasinimų, keistų automobilių. 

— Teisybė. Ir miestelyje Donovanas nėra populiarus. Jo veikla 
erzina daugelį žmonių. Kelis kartus Džudė patyrė jų kandumą. O 
su amžiumi jis darosi dar labiau beatodairiškas. Kovoja nešvariai ir 
šitaip laimi daug bylų. Uždirbo nemažai pinigų ir, kaip būdinga teis- 
mų advokatams, kartu su sąskaitomis banke didėja ir jo savimeilė. 

— Skamba, lyg būtų daug priežasčių nesutarti. 

— Deja, taip, — liūdnai, tačiau abejingai patvirtino Anetė. 

Jiedvi gurkšnojo arbatą, mąstė ir kurį laiką tylėjo. Samanta 
nusprendė eiti iki galo ir viską išsiaiškinti. Anetė visada būdavo la- 
bai atvira, kai kalbėdavo apie seksą, tad galima pabandyti. 

— Arjis kada nors prie tavęs statėsi? 

— Ne. Esu keturiasdešimt penkerių su dviem vaikais. Jam aš 
pernelyg sena. Donovanas mėgsta jaunesnes. 

Jai ganėtinai pavyko, kad tai nuskambėtų įtikimai. 

— Turi galvoj ką nors konkrečiai? 

— Iš tikrųjų tai ne. Jau susipažinai su jo broliu, Džefu? 

— Ne, kelis kartus Donovanas apie jį užsiminė. Jaunesnis, tiesa? 

— Septyneriais metais jaunesnis. Kai jų motina nusižudė, ber- 
niukai gyveno šen bei ten, Metė padėjo auginti Donovaną, o Džefas 
išsikėlė pas kitą giminaitį. Juodu labai artimi. Džefui teko sunkesnė 
dalia — iškrito iš koledžo, bastėsi tai vienur, tai kitur. Donovanas 
visada jį paglobodavo, ir dabar Džefas jam dirba. Tyrėju, kurjeriu, 
asmens sargybiniu. Pasiuntinuku, pasakyk ką, ir Džefas tai atlieka. 
Jis mažų mažiausiai toks pat gudrus kaip ir Donovanas, be to, vien- 
gungis. 

— Aš iš tikrųjų neieškau poros, jeigu tu tai turi omenyje. 

— Mes visos ieškome, Samanta. Neapgaudinėk savęs. Galbūt ne 
pastoviam ryšiui, bet mes visos ieškome meilės, net ir trumpalaikės. 

— Abejoju, ar mano gyvenimas taps mažiau komplikuotas, jei- 
gu sugrįšiu į Niujorką su kalnų vaikinu iš paskos. Žmonės kalbės 
apie netikusį pasirinkimą. 

Anetė nusijuokė. Įtampa tartum buvo beatlėgstanti, ir dabar, 
kai Samanta tai suprato, galėjo su ja tvarkytis. Ji jau nusprendė, kad 
su Donovanu pernelyg suartėjo. Jis žavus, įdomus, tikrai seksualus, 
bet taip pat ir galintis sukelti rūpesčių. Išskyrus tą pirmą kartą, kai 
juodu susipažino, Samantai visada atrodė, kad abu yra per žings- 
nį ar du nuo to, kad pradėtų nusirenginėti. Jeigu ji būtų priėmusi 
pasiūlymą pas jį dirbti, būtų buvę sunku, o gal net neįmanoma ne- 
užmegzti romano, jeigu ir ne dėl kitos priežasties, tai tik iš nuobo- 
dulio. 

Jiedvi palinkėjo viena kitai labos nakties, ir Samanta sugrįžo 
į savo butuką. Kai kopė tamsiais laiptais virš garažo, jai toptelėjo 
klausimas: kiek sykių Anetė, paguldžiusi vaikus į lovas, slapčia iš- 
smukdavo čia viršun, į savąjį meilės lizdelį, greitomis paišdykauti 
su Donovanu? 

Daugybę, kažkas jai kuždėjo. Daugybę. 

kp ins surado lempų fabriką baisiai apleistame pramonės 
parke už Brašo miestelio, Hoperio apygardoje, ribos. Dau- 
gelis metalinių statinių buvo ištuštėję. Prie dar veikiančiųjų aikš- 
telėse stovėjo po keletą lengvųjų mašinų ir pikapų — liūdnas ilgo 
ekonominio nuosmukio barometras, labai toli nuo dailaus plakato, 
vaizduojamo Prekybos rūmų. 

Iš pradžių telefonu ponas Simonsas pasakė neturįs laiko susi- 
tikti, bet Samanta mygo ir savo kerais išsikovojo pažadą trisdešim- 
čiai minučių. Reprezentacinis priimamasis dvokė cigarečių dūmais, 
linoleumo grindys buvo nešluotos savaičių savaites. Niurzgus kler- 
kas koridoriumi nuvedė Samantą į kažkokį kambarį. Pro plonas sie- 
nas skverbėsi balsai. Kažkur iš įmonės gilumos ūžė mechanizmai. 
Gamyba sudarė įspūdį verslo, narsiai besistengiančio išvengti savo 
kaimynų pramonės parke likimo, štampuodama pigias lempas pi- 
giems moteliams už įmanomai mažiausius atlyginimus, ką jau kal- 
bėti apie papildomas premijas. Pasak Pamelos Buker, į privilegijas 
įėjo viena savaitė neapmokamų atostogų ir trys ligos dienos, irgi už 
jas nesumokant. Nė negalvok apie sveikatos draudimą. 

Samanta nusiramino prisimindama visus anksčiau iškęstus 
susitikimus — su pačiais neįtikimiausiais pašlemėkais, kokius pa- 
saulis kada nors regėjo, išties turtuoliais, kurie valdė Manhataną ir 
sutrypdavo kiekvieną savo kelyje. Matė tuos žmones užgraužiant ir 
sunaikinant jos partnerius, tarp jų ir Endį Grabmaną, vyruką, kurio 
ji kartkartėmis net pasiilgdavo. Girdėjo juos šaukiant, grasinant ir 
keikiantis, o kelis kartus jų tulžingi išpuoliai buvo nutaikyti ir į ją. 
Bet ji ištvėrė. Kad ir koks pimpalas ponas Simonsas būtų, palyginti 
su anais monstrais, jis katinėlis. 

Ją pasitiko stebėtinai draugiškai. Pasveikino, pigiame savo ka- 
binete palydėjo į krėslą ir uždarė duris. 

— Dėkui, kad mane priimate, — pasakė Samanta. — Aš ilgai 
nesutrukdysiu. 

— Pageidautumėte kavos? — mandagiai paklausė jis. 

Pagalvojusi apie dulkes ir cigarečių dūmų debesius, Samanta 
beveik įsivaizdavo rudas dėmes, prikepusias prie bendro naudojimo 
kavinuko sienelių iš vidaus. 

— Ne, dėkui. 

Įsitaisydamas prie rašomojo stalo ponas Simonsas žvilgtelėjo 
į jos kojas ir atsipalaidavo, lyg turėtų visą dieną laiko. Samanta ty- 
lomis jį įvertino kaip linkusį į Alirtą. Pradėjo trumpai atpasakodama 
vėliausius Bukerių šeimynos nuotykius. Simonsas buvo sujaudin- 
tas — nežinojo, kad jie benamiai. Įteikė jam įrištas suredaguotų, su 
reikalu susijusių dokumentų kopijas ir žingsnis po žingsnio išaiški- 
no visą teisinę painiavą. Paskutinis įrodymas buvo jos vakar įregis- 
truoto teisme ieškinio kopija. Ji patikino, kad „Top Market Soluti- 
ons“ išsisukti nepavyks. 

— Sugriebiau juos už kiaušių, — pasakė tyčia šiurkščiai, kad 
galėtų pamatyti, kaip jis sureaguos. | 

Teismo potvarkio dėl senos kredito kortelės galiojimo laikas 
baigėsi ir „Top Market tai žinojo. Jie neturėjo teisės nurodinėti, kad 
būtų išskaityta iš Pamelos Buker atlyginimo. Ir tada ji būtų išsaugo- 
jusi darbą. 

— Ir jūs norite, kad aš ją sugrąžinčiau į darbą? — paklausė 
ponas Simonsas, nors ir taip buvo aišku. 

— Taip, sere. Jeigu ji išsaugos darbo vietą, galės pragyventi. 
Jos vaikams reikia lankyti mokyklą. Mes galime jai padėti susiras- 
ti būstą. Aš nutempsiu „Top Market“ į teismą, priversiu sumokėti, 
ką iš jos išskaitė, ir moteris gaus gražų čekį. Bet tai užims šiek tiek 
laiko. O šiuo metu jai būtina susigrąžinti turėtą darbo vietą. Ir jūs 
žinote, kad tai teisinga. 

Jis liovėsi šypsojęsis ir pasižiūrėjo į laikrodį. 

— Štai ką aš padarysiu. Pasiekite, kad tas prakeiktas potvarkis 
būtų atšauktas, kad man nereikėtų su juo terliotis, ir aš vėl ją įdar- 
binsiu. Kiek tai užtruks? 

Samanta visai nenutuokė, bet instinktyviai pasakė: 

— Galbūt savaitę. 

— Sutarta? 

— Sutarta. 

— Galiu jūsų kai ko paklausti? 

— Bet ko. 

— Koks jūsų tarifas už valandą? Noriu pasakyti, Grendyje tu- 
riu vieną vyruką, iš tikrųjų ne per gudriausią, lėtą atsakyti į skam- 
bučius, lėtai darantį viską, ir jis ima iš manęs po du šimtus dolerių 
už valandą. Prestižiniu lygmeniu gal tai ir ne per daug, betgi jūs ma- 
tote, kur mes esame. Nusiųsčiau jam daugiau darbo, bet, po šimts, 
neverta. Visur dairiausi, tačiau šiuose kraštuose nėra daug nuosai- 
kių advokatų. Įsivaizduoju, turite būti nuosaiki, jeigu Pamela Buker 
išgali jus nusisamdyti. Taigi koks jūsų tarifas? 

— Joks. Nulinis. 

Prasižiojęs jis išpūtė akis. 

— Aš dirbu teisinėje pagalboje, — paaiškino Samanta. 

— Kas yra teisinė pagalba? 

— Nemokamos teisinės paslaugos žmonėms, gaunantiems 
mažas pajamas. 

Nesuprantama koncepcija. Nusišypsojęs jis paklausė: 

— Imatės lempų fabrikų? 

— Apgailestauju. Tik vargšų. 

— Mes prarandame pinigus. Prisiekiu. Jums parodysiu apskai- 
tos knygas. 

— Dėkui, pone Simonsai. 

Su geromis žiniomis skriedama atgal į Breidį, Samanta mąstė 
apie galimus būdus, kaip anuliuoti išskaitymo iš atlyginimo potvar- 
kį. Ir kuo daugiau mąstė, tuo labiau suvokė, kiek mažai teišmano 
kasdienės teisės praktikos pagrindus. 


Niujorke ji retai kada vėlai pavakare, palikusi savo įstaigą, ke- 
liaudavo tiesiai namo. Aplink buvo pernelyg daug barų, pernelyg 
daug medžiojančių viengungių tarnautojų, pernelyg daug užmezga- 
mų kontaktų, bendravimo bei užsikabinimų, na, ir išgėrimų, kurių 
negalėdavai praleisti. Kiekvieną savaitę kas nors atrasdavo naują 

barą ar naują klubą, kuriuos reikėdavo aplankyti anksčiau, nei juos 
atrasdavo kiti ir sudarydavo spūstis. 

Breidyje valandos po darbo buvo kitokios. Samanta dar nebu- 
vo apsilankiusi nė viename bare; iš gatvės jie atrodė nekaip, abu. 
Dar nebuvo susipažinusi nė su vienu nevedusiu profesiniu tarnau- 
toju. Tad jai neliko nieko kita, kaip tik: 1) slampinėti po kontorą, 
kad nereikėtų 2) eiti į savo butą ir dėbsoti į sienas. Metė irgi mėgda- 
vo užsilaikyti darbe, ir kasdien į pavakarę, pusę šeštos, nusispyru- 
si batus ji bastydavosi po patalpas, ieškodama Samantos. Jųdviejų 
ritualas keitėsi, bet kol kas į jį įėjo posėdžių salėje gurkšnoti dietinį 
limonadą, dalytis paskalomis ir tuo pat metu stebėti gatvę. Saman- 
ta nekantravo išgauti apie Anetės ir Donovano nepadorias išdaigas, 
bet to nepadarė. Galbūt vėliau, galbūt kurią nors dieną, kai turės 
daugiau įrodymų, arba, tikėtina, niekada. Miestelyje ji dar gyveno 
per trumpai, kad veltųsi į tokius delikačius dalykus. Be to, žinojo, 
kad Metė savo sūnėno atžvilgiu yra labai globėjiška. 

Jiedvi ką tik įsitaisė ant kėdžių ir rengėsi kokį pusvalandį ap- 
tarti praėjusią dieną, kai dzingtelėjo paradinių durų varpeliai. Susi- 
raukusi Metė tarė: 

— Turbūt užmiršau jas užrakinti. 

— Aš pasižiūrėsiu, — pasakė Samanta, o Metė nuėjo susirasti 
batų. 

Ten buvo Raizeriai, Badis ir Meivisė, iš miškų gilumos, spėjo 
Samanta po trumpo susipažinimo ir prisistatymo. Jų dokumentai 
užėmė du pilnus drobinius pirkinių maišus, vienodai dėmėtus. 

Meivisė pasakė: 

— Mums reikia advokato. 

— Niekas nenori imtis mūsų bylos, — pridūrė Badis. 

— Kokia ji? — paklausė Samanta. 

— Pajuodę plaučiai, — paaiškino Badis. 

Posėdžių salėje Samanta, nekreipdama dėmesio į pirkinių 
maišus, rašėsi pagrindinius dalykus. Badžiui keturiasdešimt viene- 
ri ir pastaruosius dvidešimt metų jis dirbo angliakasiu „Lonerock 
Coal' — trečio stambiausio anglių gamintojo Jungtinėse Valstijo- 
se — atvirajame karjere. Šiuo metu jis uždirba dvidešimt du dole- 
rius per valandą, valdo vikšrinį ekskavatorių-krautuvą Marėjaus 
tarpeklio kasykloje, Vakarų Virdžinijos Mingo apygardoje. Kalbė- 

damas Badis kvėpavo sunkiai ir kartais jį pakeisdavo Meivisė. Trys 
vaikai, visi paaugliai, „dar mokykloje“. Namas ir hipoteka už jį. Ba- 
dis kenčia nuo pajuodusių plaučių, sukeltų anglių dulkių, kurių pri- 
sikvėpavo per dvylikos valandų pamainas. 

Metė galiausiai susirado batus ir įžengė į salę. Prisistatė Raize- 
riams, įdėmiai nužvelgė pirkinių maišus, atsisėdo šalia Samantos ir 
pati ėmė užsirašinėti. Vienu metu pasakė: 

— Vis daugiau atvirųjų karjerų angliakasių serga juodais plau- 
čiais. Ne visai aišku kodėl, bet, pasak vienos teorijos, jūs, žmonės, 
dirbate ilgesnes pamainas ir todėl įkvepiate daugiau dulkių. 

— Jis jau seniai serga, — aiškino Meivisė, — tik sulig kiekvie- 
nu mėnesiu vis blogiau. 

— Bet aš turiu dirbti, — spyrėsi Badis. 

Maždaug prieš dvylika metų, apie 1996-uosius, jie tiksliai ne- 
prisimena, Badis pradėjo pastebėti, kad pristinga kvapo, kamuoja 
įkyrus kosulys. Niekada nerūkes, visada buvęs sveikas bei aktyvus. 
Vieną sekmadienį žaidė su vaikais palengvintą beisbolą, kai staiga 
pasidarė taip sunku kvėpuoti, jog pamanė, kad ištiko širdies smū- 
gis. Tai buvo pirmas kartas, kai jis apie tai nors užsiminė Meivisei. 
Kosulys nesiliovė, ir per vieną dusulio priepuolį Badis pastebėjo ant 
naudojamų servetėlių juodas gleives. Vyras delsė siekti dėl savo li- 
gos lengvatų, nes bijojo, kad „Lonerock“ imsis atsakomųjų veiksmų, 
tad toliau dirbo ir nieko nesakė. Pagaliau 1999-aisiais, remdamasis 
federaliniu pajuodusių plaučių įstatymu, įregistravo pretenziją. Jį 
ištyrė Darbo departamento atestuotas gydytojas. Badžiui nustatyta 
pati sunkiausia pajuodusių plaučių ligos forma, oficialiai labiau ži- 
noma kaip „komplikuota angliakasių pneumokoniozė“. Vyriausybė 
įsakė „Lonerock“ jam mokėti mėnesinę 939 dolerių pašalpą. Badis 
dirbo toliau, jo būklė vis prastėjo. 

Kaip visada, „Lonerock Coal“ pateikė apeliaciją ir atsisakė mo- 
kėti pašalpą. 

Metė, penkiasdešimt metų turėjusi reikalą su pajuodusių plau- 
čių liga, greitomis užsirašinėjo ir lingavo galva. Šią istoriją ji galėtų 
parašyti miegodama. 

Samanta paklausė: 

— Jie padavė apeliaciją? 

Byla atrodė visai aiški. 

— Jie visada apeliuoja, — patvirtino Metė. — Ir apie tą laiką 
jūs susitikote su mielais vaikinais iš „Casper Slate“, tiesa? 

Tik paminėjus tą pavadinimą, abi galvos nulinko. Pažvelgusi į 
Samantą, Metė paaiškino: 

— „Casper Slate' — banditų gauja, vilkinti brangiais kostiu- 
mais ir besislepianti už teisės firmos fasado, jų būstinė Leksingto- 
ne, o filialai visoje Apaleičijoje. Kur tik yra anglių kompanija, ten 
pamatysi ir „Casper Slate“, užsiimančią nešvariais darbais. Jie gina 
kompanijas, kurios išverčia chemikalus į upes, užteršia vandeny- 
nus, slepia toksines atliekas, pažeidžia švaraus oro normatyvus, 
diskriminuoja darbuotojus, falsiikuoja vyriausybinius pasiūlymus; 
įvardykite nešvarią ar nelegalią veiklą, ir „Casper Slate“ prisistato 
jos ginti. Tačiau jų specialybė — kalnakasybos teisė. Firma buvo su- 
kurta prieš šimtą metų čia, anglių baseine, ir kiekvienas stambesnis 
eksploatuotojas juos samdo. Jų metodai — beatodairiški ir neetiš- 
ki. Jiems prilipusi Kastratų pravardė yra tinkama. 

Badis nepajėgė susilaikyti nemurmtelėjęs „šunsnukiai“. Ka- 
dangi neturėjo advokato, jis su Meivise buvo priversti vieni kovoti 
su „Casper Slate“ gauja — teisininkais, puikiai įvaldžiusiais proce- 
dūrinius dalykus ir tiksliai žinančiais, kaip manipuliuoti federaline 
pajuodusių plaučių sistema. Dveji metai po to, kai Badis kreipėsi dėl 
lengvatų, jo kompensaciją panaikino administracinės teisės teisė- 
jas, patikėjęs šūsnimi medicininių įrodymų, kuriuos pateikė „Lone- 
rock“ gydytojai. 

Metė kalbėjo toliau: 

— Jų teisininkai naudojasi sistemos silpnybėmis, o daktarai 
ieško būdų, kaip dėl prastos būklės suversti kaltę bet kam, tik ne 
pajuodusiems plaučiams. Nieko netikėta, kad tik apie penki procen- 
tai pajuodusiais plaučiais sergančių angliakasių gauna kokias nors 
pašalpas. Taigi daugelis teisėtų pretenzijų yra atmetamos, o dauge- 
lis angliakasių jaučiasi pernelyg prislėgti pastangų nesėkmės, kad 
toliau laikytųsi savo reikalavimų. 

Jau buvo po šeštos, o susitikimas būtų galėjęs tęstis valandų 
valandas. Metė ėmėsi iniciatyvos, tardama: 

— Klausykite, žmonės, mes perskaitysime jūsų medžiagą ir 
peržvelgsime bylą. Duokite porą dienų, ir jums paskambinsime. 

Prašome mums neskambinti. Mes jūsų nepamiršime, tik užtruks 
šiek tiek laiko viskam pasirengti. Sutarėm? 

Badis su Meivise nusišypsojo ir mandagiai padėkojo. 

— Mes visur mėginome kreiptis į advokatus, — pasiskundė 
Meivisė, — bet niekas nenorėjo mums padėti. 

Badis pridūrė: 

— Mes tik džiaugiamės, kad jūs įsileidote mus pro duris. 

Metė palydėjo juos į lauką. Badis žiopčiojo oro ir svirduliavo 
it devyniasdešimtmetis. Kai jie nuėjo, ji sugrįžo į posėdžių salę ir 
atsisėdo priešais Samantą. Po kelių sekundžių prašneko: 

— Ką tu manai? 

— Daug ką. Jis keturiasdešimt vienerių, o atrodo kaip šešias- 
dešimties. Sunku patikėti, kad dar tebedirba. 

— Netrukus jie jį išvys. Tvirtins esą kelia pavojų, ir galbūt tai 
tiesa. „Lonerock Coal“ prieš dvidešimt metų likvidavo savo profe- 
sines sąjungas, tad jų darbuotojų niekas negina. Jis bus išmestas 
iš darbo ir nieko nepeš. Ir numirs baisia mirtimi. Mačiau savo tėvą 
menkstant, džiūstant ir gaudant orą iki pat galo. 

— Ir būtent todėl jūs tai darote. 

— Taip. Donovanas išvyko mokytis į Teisės fakultetą dėl vie- 
nos priežasties — kovoti su anglių kompanijomis didžiausioje sce- 
noje. Aš įstojau į Teisės fakultetą, kad galėčiau padėti angliakasiams 
ir jų šeimoms. Samanta, savo mažų karų mes nelaimime, priešas per 
didelis ir per stiprus. Geriausia, ko galime tikėtis — tai jį silpninti, 
viena byla po kitos, mėginti pakeisti mūsų klientų gyvenimus. 

— Imsitės šitos bylos? 

Metė atsigėrė per šiaudelį limonado, gūžtelėjo pečiais ir tarė: 

— Kaipgi galiu atsisakyti? 

— Būtent. 

— Nėra taip lengva, Samanta. Mes negalime sutikti imtis 
kiekvienos pajuodusių plaučių bylos. Jų per daug. Privatūs advoka- 
tai tokių bylų nenori, nes jiems nemokama, kol nepasiekiama per- 
galė. Ojos taip ir nesimato. Dažnai pajuodusių plaučių byla tęsiasi 
dešimt, penkiolika, net dvidešimt metų. Negali smerkti privačios 
praktikos advokato, kad atsisako, todėl sulaukiame daug nukrei- 
pimų pas mus. Pusę mano veiklos sudaro pajuodusių plaučių bylos, 
ir jeigu jų neatsisakau, negaliu atstovauti kitiems savo klientams. 

Metė dar siurbtelėjo gurkšnelį ir įdėmiai ją nužvelgė. 

— Ar tau bent kiek įdomu? 

— Nežinau. Norėčiau padėti, bet nenumanau, nuo ko pradėti. 

— Tas pat kaip ir kitais tavo atvejais, tiesa? 

Abi nusišypsojo mėgaudamosios akimirka. Metė tarė: 

— Štai kokia problema. Tos bylos užima laiko, metų metus, 
nes anglių kompanijos įnirtingai kovoja ir turi visus išteklius. Lai- 
kas veikia jų naudai. Galų gale angliakasys numirs, ir per anksti, 
nes liga nepagydoma. Anglių dulkės, patekusios į tavo organizmą, 
iš jo nepasišalina ir niekur nedingsta. O kai pajuodusių plaučių liga 
įsitvirtina, ji tolydžio sunkėja. Anglių kompanijos moka draudikų 
statistikos ekspertams, ir tie žaidžia rizikos skaičiais, kad bylos kuo 
ilgiau tęstųsi. Jie viską taip apsunkina ir padaro sudėtinga, kad ran- 
kos nusvyra ne tik sergančiam angliakasiui, bet ir jo draugams. Tai 
viena priežastis, kodėl jos taip įnirtingai kovoja. Kita — atbaidyti 
advokatus. Po kelių mėnesių tu išvyksi į Niujorką ir paliksi bylas, 
darbą, kuris bus suverstas ant mūsų stalų. Pagalvok apie tai, Saman- 
ta. Tu jauti gailestį ir šiame darbe teiki daug vilčių, bet esi tik praei- 
vė. Iš tikrųjų tu — didmiesčio mergina ir tuo didžiuojiesi. Tame nie- 
ko bloga. Bet pagalvok apie savo kabinetą ir dieną, kai jį paliksi, taip 
pat apie tai, kiek daug bus palikta nenuveikto darbo. 

— Gera mintis. 

— Dabar einu namo. Esu pavargusi ir, regis, Česteris pasakė, 
kad valgysime likučius. Iki ryt ryto. 

— Labanakt, Mete. 

Jai išėjus, Samanta ilgai sėdėjo apytamsėje posėdžių salėje ir 
mąstė apie Raizerius. Kartkartėmis žvilgtelėdavo į pirkinių maišus, 
juose buvo visa liūdna jų mėginimų išsikovoti tai, kas priklauso, is- 
torija. O ji sėdi čia, pajėgi licencijuota advokatė, ganėtinai protinga 
ir galinti suteikti tikrą pagalbą, padėti tokiam žmogui, kuriam rei- 
kia, kad kas nors jam atstovautų. 

Ko ji bijo? Kodėl jaučiasi nedrąsi? 

„Breidžio kepsninė“ užsidarydavo aštuntą. Samanta buvo al- 
kana ir nusprendė pasivaikščioti. Praėjo pro Donovano kontorą. 
Pastebėjo joje tvieskiančias šviesas. Samantai buvo įdomu, kaip 
teisme vyksta Teitų bylos nagrinėjimas, bet žinojo, kad Donovanas 

labai užsiėmęs ir neturi laiko šnekėtis. Kavinėje ji nusipirko sumuš- 
tinį, parsinešė į posėdžių salę ir atsargiai iškrovė Raizerių pirkinių 
maišus. 

Jau kelias savaites nebuvo dirbusi pernakt. 


19 SKYRIUS 


| Ikisssponis rytą Samanta į kontorą nėjo. Ji išvyko iš mies- 
telio tuo laiku, kai mokykliniai autobusai važiavo paimti 
vaikų. Toks sumanymas buvo prastas: mašinos vingiuotame kelyje 
vos šliaužė ir stabtelėdavo palaukti, kol užuomaršos, miego stoko- 
jantys dešimtmečiai, sulinkę nuo išsipūtusių kuprinių, nerūpes- 
tingai nesiskubins įlipti į autobusą. Kitapus kalno ir jau Kentukyje 
autobusai dingo, o kelius užkimšo anglis gabenantys sunkvežimiai. 
Po pusantros valandos ji privažiavo mažą Madisono miestuką Vaka- 
rų Virdžinijoje ir sustojo, kaip nurodyta, prie kaimo parduotuvėlės 
su išblukusia „Conoco“* iškaba. Badis Raizeris sėdėjo prie staliuko 
gilumoje, gurkšnojo kavą ir skaitė laikraštį. Pamatęs Samantą su- 
sijaudino ir ją savo draugams pristatė kaip „savo naują advokatę . 
Ji be komentarų su tuo sutiko ir išsitraukė aplanką, kuriame buvo 
įgaliojimai gauti visus jo medicininius dokumentus. 

1997-aisiais, prieš Badžiui įregistruojant pretenziją „Lonerock 
Coal' kasyklai, jam buvo atliktas įprastas medicininis sveikatos pa- 
tikrinimas. Rentgenogramoje išryškėjo nedidelis darinys dešiniame 
plautyje. Gydytojas buvo įsitikinęs, kad jis gerybinis, ir pasirodė 
buvęs teisus. Per dvi valandas trukusią operaciją darinį pašalino, o 
Badį ir Meivisę su geromis žiniomis išsiuntė namo. Kadangi opera- 
cija neturėjo nieko bendra su vėlesne jo pretenzija gauti lengvatų 
dėl pajuodusių plaučių ligos, ši daugiau nebeminėta. Metei atrodė 
būtina surinkti visus medicininius dokumentus, todėl Samanta ir 
išvyko į Madisoną. Jos kelionės tikslas buvo Beklio, miestelio su 
dvidešimčia tūkstančių gyventojų Vakarų Virdžinijoje, ligoninė. 

Badis ją palydėjo iki automobilio, ir kai juodu liko vieni, Sa- 


Naftos kompanija, turinti degalinių tinklą. 

manta mandagiai informavo, kad jos dar tik tiria. Dar nepriėmė jo- 
kio sprendimo, ar jis taps jų klientu. Jos peržiūrės Badžio bylą ir taip 
toliau. Badis pasakė tikrai suprantantis, bet aiškiai jautėsi esąs su 
jomis vienoje valtyje. Jam atsakyti būtų skausminga. 

Samanta pasuko Beklio link — valandos kelionė per anglių 
krašto gilumą ir patį teritorijos, kur buvo nukasamos kalnų viršū- 
nės, centrą. Ore tvyrojo daug dulkių, ir Samanta pagalvojo, ar pra- 
važiuojantieji pro šias vietas automobiliu gali susirgti pajuodusiais 
plaučiais. Be didesnio vargo ji Beklyje surado ligonine ir prasibrovė 
iki reikiamo tarnautojo archyve. Užpildė reikalavimo blankus, pa- 
davė pono Raizerio pasirašytus įgaliojimus ir laukė. Slenkant valan- 
dai, išsiuntė elektroninius laiškus visiems, kam sugalvojo. Sėdėjo 
ankštame belangiame kambarėlyje be ventiliacijos. Praslinko dar 
pusvalandis. Atsidarė durys, ir tarnautojas pro jas įstūmė vežimėlį. 
Vežimėlyje buvo nedidelė dėžė, ir tai suteikė palengvėjimo. Galbūt 
neužtruks amžinybę dokumentams peržiūrėti. 

Archyvaras tarė: 

— Ponas Aronas E. Raizeris, paguldytas tūkstantis devyni šim- 
tai devyniasdešimt septintais metais rugpjūčio penkioliktąją. 

— Kaip tik. Dėkui. 

Daugiau netaręs nė žodžio, archyvaras išėjo. Samanta išėmė 
pirmą aplanką ir netrukus paskendo neįtikėtinoje ligoninės slaugos 
ir operacijų kasdienybėje. Regis, patologas, rašęs tyrimų atsakymus, 
nežinojo, kad pacientas angliakasys, ir neieškojo pajuodusių plaučių 
ligos požymių. Ankstyvomis stadijomis liga nelabai akivaizdi, ir tuo 
metu, 1997-ųjų rugpjūtį, Badis jau jautė simptomus, bet pretenzi- 
jos nepareiškė. Gydytojo darbas buvo paprastas — pašalinti darinį, 
įsitikinti, kad šis gerybinis, ir Badį išsiųsti namo. Operacija ar Ba- 
džio laikas ligoninėje nebuvo kuo nors ypatingi. 

Po dvejų metų, kai Badis įregistravo pretenziją dėl pajuodu- 
sių plaučių, pasirodė „Casper Slate“ advokatai, jie buvo nusiteikę 
kabinėtis prie ligos istorijos. Samanta perskaitė jų laiškus Beklio 
patologui. Advokatams užkliuvo 1997-ųjų operacija, iš kurios su- 
rado paimto plaučio audinio objektinių stiklelių rinkinį. Jie gydy- 
tojo paprašė stiklelius nusiųsti dviem firmos mėgstamiems eksper- 
tams — daktarui Fojui Baltimorėje ir daktarui Aberdinui Čikagoje. 
Dėl kažkokios priežasties daktaras Fojus atkartojo Beklio patologo 

radinius, konstatuodamas, kad audinyje matoma pneumokoniozė, 
arba komplikuota pajuodusių plaučių liga. Kadangi patologas nebe- 
buvo susijęs su Badžio gydymu, jis šiai informacijai tolesnės eigos 
nedavė. Ir kadangi tuo metu Badis neturėjo advokato, joks jo atsto- 

Ji giliai atsikvėpė ir prisėdusi pamažu, dar kartą perskaitė iš- 
vadą. Atrodė, lyg „Casper Slate“ teisininkai dar 2000 metais bent iš 
vieno savo eksperto žinojo, kad Badis pajuodusių plaučių liga serga 
nuo 1997-ųjų, bet vis tiek kovojo prieš jo pretenziją ir galiausiai lai- 
mėjo. 

Badis negavo lengvatų, bet sugrįžo į kasyklas, o „Casper Slate“ 
teisininkai paslėpė savo svarbiausią įkaltį. 

Samanta pažadino archyvarą, ir šis nenorom sutiko padaryti 
kelias kopijas po pusę dolerio už puslapį. Po trijų valandų ligoninės 
pusrūsy ji vėl išvydo saulę ir ištrūko į laisvę. Penkiolika minučių va- 
žinėjo po miestuką, kol pamatė federalinio teismo rūmus, kur prieš 
septynerius metus Badis Raizeris pristatė savo reikalą administra- 
cinės teisės teisėjui. Vienintelė jo advokatė buvo Meivisė, o kitoje 
salės pusėje išsirikiavo falanga brangių Kastratų teisininkų, kasdien 
triūsiančių drumstame federalinės pajuodusių plaučių sistemos pa- 
saulyje. 

Įžengusią į tuščią rūmų vestibiulį Samantą kone iki nuogumos 
apieškojo pora nuobodžiaujančių kažkokios bevardės atmainos ap- 
saugininkų. Informacinė lenta šalia liftų jai padėjo susirasti kelią į 
bylų saugojimo kabinetą antrame aukšte. Klerkas, matyt, federali- 
nės valdžios išlaikomas ir ginamas, paklausė, ko jai reikia. Pajuo- 
dusių plaučių bylos, kuo mandagiau paaiškino Samanta. Žinoma, 
jos dokumentai nebuvo tvarkingi. Klerkas susiraukė ir elgėsi taip, 
lyg būtų daromas koks nors nusikaltimas. Jis padavė kažkokius 
blankus ir išbarškino instrukcijas, kaip deramai prieiti prie tokios 
bylos — būtini du pretenzijos reiškėjo parašai; Samanta išėjo nieko 
nepešusi, tik nusivylusi. 

Kitą rytą prie „Conoco“ degalinės Madisone Samanta vėl susi- 
tiko su Badžiu. Matydamas savo advokatę trečią dieną iš eilės, jis at- 
rodė susijaudinęs ir ją pristatė Landūnui, vyrukui, kuriam priklausė 
parduotuvėlė. 

— Iš paties Niujorko, — išdidžiai pareiškė, lyg jo byla būtų to- 
kia svarbi, kad reikėtų atsivežti sunkiasvorį teisės talentą. 

Nepriekaištingai sutvarkiusi dokumentus, Samanta atsisveikino 
ir vėl nuvažiavo į Beklio federalinio teismo rūmus. Ginkluoti sargybi- 
niai, trečiadienį taip narsiai saugoję paradinį vestibiulį, ketvirtadienį, 
matyt, buvo išsirengę meškerioti. Nebuvo nieko, kas ją čiupinėtų ir ti- 
krintų. Metalo detektorius buvo išjungtas. Protingi teroristai, stebin- 
tys Beklį, turėjo tik palaukti iki ketvirtadienio, ir būtų galėję niekais 
paversti Nacionalinio saugumo tarnybos pastangas ir susprogdinti 
rūmus. 

Tas pats klerkas bergždžiai tyrinėjo Samantos blankus, ieško- 
damas dingsties jiems atmesti. Neradęs jokio kabliuko, jis suspaudė 
pertvaros mygtukus; suūžė mechanizmai, sujudėjo lentynos. Iš- 
traukęs stalčių, iškėlė keturias dideles išskleidžiamas bylas. 

— Galite naudotis vienu iš tų stalų, — parodė, lyg tie jam pri- 
klausytų. 

Samanta padėkojo, išsikrovė portfelį, patogiai įsitaisė ir nu- 
sispyrė batus. 


Ketvirtadienio pavakarę, Metė irgi be batų sėdėjo kontoroje, 
kai sugrįžo Samanta. Visos kitos jau buvo išėjusios, paradinės durys 
užrakintos. Jiedvi nuėjo į posėdžių salę, kad besikalbėdamos galėtų 
stebėti transporto eismą Pagrindine gatve. Per trisdešimtmetę savo 
kaip teisininkės karjerą ir ypač pastaruosius dvidešimt šešerius me- 
tus klinikoje Metė nuolat susiremdavo kaktomuša su šutve (visada 
vyrais, niekada — moterimis) iš „Casper Slate“. Jų agresyvų advo- 
katavimą galima buvo pavadinti neetišku, galbūt net nusikalstamu. 
Maždaug prieš dešimtmetį Metė ėmėsi kraštutinės priemonės: fir- 
mą apskundė Virdžinijos advokatų asociacijai. Dviem Kastratų tei- 
sininkams buvo pareikšti papeikimai, daugiau nieko, ir kai viskas 
baigėsi, paaiškėjo, kad neapsimokėjo vargintis. Keršydama firma, 
kai tik galėdavo, nusitaikydavo į ją ir dar įnirtingiau puldavo iš pa- 
salų, kai Metė imdavosi kurios nors pajuodusių plaučių bylos. Dėl to 
nukentėdavo jos klientai, ir Metė gailėjosi, kad atvirai metė iššūkį 
firmai. Ji gana gerai žinojo daktarus Fojų ir Aberdiną, du garsius ir 
itin kvalifikuotus mokslininkus, prieš daugelį metų nupirktus an- 

glių kompanijų. Ligoninės, kur jie dirbo, iš anglių pramonės gauda- 
vo milijonus dolerių dotacijų moksliniams tyrimams. 

Kad ir kiek daug Metė žinojo apie tą telefoną, tai, ką išsiaiškino 
Samanta, ją nustebino. Ji perskaitė daktaro Fojaus išvados Beklio 
patologui kopiją. Gana keista — nei Fojus, nei Aberdinas svarstant 
Badžio Raizerio pretenziją nebuvo paminėti. Nepateikta ir Fojaus 
medicininė išvada; „Casper Slate“ teisininkai pasitelkė pulką kitų 
daktarų, iš kurių nė vienas nepaminėjo daktaro Fojaus radinių. Ar 
jiems buvo pasakyta apie tuos radinius? 

— Labai mažai tikėtina, — spėjo Metė. — Tie teisininkai ži- 
nomi kaip slepiantys įrodymus, nenaudingus anglių kompanijai. 
Galima drąsiai daryti prielaidą, kad abu daktarai matė plaučių audi- 
nį ir priėjo tokią pačią išvadą: Badis sirgo komplikuota pajuodusių 
plaučių liga. Taigi teisininkai tai nuslėpė ir surado dar kitų ekspertų. 

— Kaip galima nuslėpti įrodymus? — paklausė Samanta. 

Šį klausimą ji sau kartojo jau daug valandų. 

— Tiems tipams tai lengva. Turėk omenyje, bylą nagrinėja 
administracinės teisės teisėjas, ne federalinis. Posėdis buvo svars- 
tomasis, ne teismas. Tikrame teisme galioja griežtos taisyklės patei- 
kiant faktus ir išsamiai su jais supažindinant. O pajuodusių plaučių 
svarstymo atveju taisyklės laisvesnės, be to, tie tipai dešimtmečius 
taisykles pakreipdavo savo naudai ir jomis manipuliuodavo. Apie 
pusė tokių angliakasių kaip Badis neturi advokato, taigi tai iš tikrų- 
jų nėra garbinga kova. 

— Suprantu, bet pasakykite, kaipgi „Lonerock Coal“ teisinin- 
kai, žinodami, kad jau tūkstantis devyni šimtai devyniasdešimt sep- 
tintaisiais Badis sirgo, galėjo tai nuslėpti surasdami kitus daktarus, 
kurie prisiekę paliudijo, kad jis ta liga nesirgo? 

— Nesjie sukčiai. 

— Ir mes nieko negalime padaryti? Tai apgaulė ir sąmokslas. 
Kodėl jiems negalima iškelti bylos? Jeigu jie taip pasielgė su Badžiu 
Raizeriu, galima lažintis, taip pasielgė ir su daugeliu kitų. 

— Maniau, tu nemėgsti bylinėtis. 

— Ašjau keičiu savo požiūrį. Šitaip neteisinga, Mete. 

Metė nusišypsojo ir džiaugėsi Samantos pasipiktinimu. Mums 
visiems taip buvo, pagalvojo ji. 

— Būtų be galo sunku imtis tokios galingos teisės firmos kaip 
„Casper Slate“. 

— Taip, aš tai žinau, be to, apie bylinėjimąsi nieko neišmanau. 
Bet apgaulė yra apgaulė, ir šiuo atveju ją būtų lengva įrodyti. Argi 
įrodyta apgaulė negrindžia kelio neturtinių žalų atlyginimui kaip 
nuobaudai? 

— Galbūt, bet jokia čionykštė teisės firma tiesiogiai nekels 
bylos „Casper Slate“ kompanijai. Tai kainuotų didžiulius pinigus, 
truktų metų metus, o jeigu išsikovotum stambų verdiktą, nepajėg- 
tum jo išlaikyti. Prisimink, Samanta, Vakarų Virdžinijoje jie patys 
renka savo Aukščiausiąjį Teismą, ir juk žinai, kas remia kampaniją 
didžiausiomis dotacijomis. 

— Kelkime jiems bylą federaliniame teisme. 

Minutėlę Metė tai svarstė ir galiausiai pasakė: 

— Nežinau. Nesu tokio bylinėjimosi specialistė. Turėsi pa- 
klausti Donovano. 

Į duris pabeldė, bet nė viena nepajudėjo atidaryti. Jau buvo 
po šeštos, beveik tamsu, ir Metė su Samanta nebuvo nusiteikusios 
dar vienam atsitiktiniam svečiui. Kažkas pabeldė dar kartą, paskui 
nuėjo. Samanta paklausė: 

— Taigi, ką darysime su jo pretenzija dėl lengvatų? 

— Imiesi tos bylos? 

— Negaliu neimti žinodama, ką dabar žinau. Jeigu man padė- 
site, ją įregistruosiu ir rengsiuosi karui. 

— Gerai. Pirmi keli žingsniai lengvi. Įregistruok pretenziją ir 
lauk medicininio tyrimo. Gavusi jo rezultatus, — jeigu juose bus 
tai, ko mes ir tikimės, — palauksi šešis mėnesius, kol apygardos 
administratorius skirstys pašalpas. Dabar jos yra apie tūkstantis du 
šimtai dolerių per mėnesį. „Lonerock', be abejo, apeliuos, ir tuomet 
prasidės tikrasis karas. Tai įprasta tvarka. Tačiau šioje byloje mes 
teismo paprašysime persvarstyti, atsižvelgiant į naujus faktus, ir 
reikalausime pašalpų atgalios iki jo pirmos pateiktos pretenzijos. 
Veikiausiai tai irgi laimėsime, o „Lonerock“ vėl apeliuos. 

— Ir galime pagrasinti kompanijai ir jos teisininkams demas- 
kavimu? 

Metė nusišypsojo, ją, atrodė, Samantos reakcija pralinksmino. 

— Kai kuriems žmonėms galime grasinti, Samanta, nes esame 
teisininkės, ir mūsų klientai teisūs. Kitus palikime ramybėje. Mūsų 
tikslas — iškovoti Badžiui Raizeriui kuo daugiau pinigų, o ne kry- 
žiaus žygis prieš suktus teisininkus. 

— Atrodo, būtų puiki byla Donovanui. 

— Tai paklausk jo. Beje, jis nori, kad užsuktume išgerti. Visi 
parodymai jau surinkti, ir prisiekusieji turėtų bylą gauti svarstyti 
rytoj po vidudienio. Pasak jo, reikalai pakrypo palankiai, todėl jau- 
čiasi labai pasitikintis savimi. 

— Čia nieko netikėta. 


Viršuje, aplink apgrioztą štabo stalą, nusimetė švarkus ir at- 
laisvinę kaklaraiščius, jie gurkšnojo viskį; atrodė kaip pavargę kariai, 
bet vis tiek patenkinti savimi. Donovanas supažindino Samantą su 
savo jaunesniuoju broliu, o Vikas Kandzaras atnešė iš lentynos dar 
dvi krištolines taures. Samanta, kiek prisiminė, niekada neragavo 
gryno rusvojo gėrimo. Galbūt ir buvo kelios taurelės, kurias įpylė į 
gėrimą studentų draugijos vakarėlyje, bet ji apie tai nežinojo. Sa- 
mantai labiau patiko vynas, alus ir martinis, o stiprių gėrimų visada 
vengdavo. Tačiau dabar pasirinkimo nebuvo. Tie vaikinai mėgavosi 
grynu „George Dickel", be ledo. 

Gėrimas nutvilkė lūpas ir nuplikė liežuvį, ugnimi užliejo stem- 
plę, bet kai Donovanas paklausė: „Na, kaip?“, Samanta įstengė nusi- 
šypsoti ir atsakyti: „Puikus. Sučepsėjo lūpomis, lyg niekada neraga- 
vusi skanesnio tokio, ir pasižadėjo tuoj pat tai išlieti į kanalizaciją, 
kai tik pasieks tualetą. 

Anetė buvo teisi: Džefas mažų mažiausia toks pat žavus kaip ir 
jo vyresnysis brolis, tokių pat tamsių akių ir neklusnių plaukų, nors 
Donovanas prieš prisiekusiuosius plaukus pasitvarkė. Džefas vilkė- 
jo švarką su kaklaraiščiu, bet mūvėjo džinsus, avėjo aulinukais. Jis 
nebuvo teisininkas, pasak Anetės, iškrito iš koledžo, bet, anot Me- 
tės, glaudžiai bendradarbiavo su Donovanu ir jam atlikdavo daug 
nešvaraus darbo. 

Prieš dieną Vikas keturias valandas davė parodymus kaip liu- 
dytojas ir jį pralinksmino ginčas su „Strayhorn Coal“ advokatais. 
Viena tema vedė prie kitos, ir Metė paklausė Džefo: 

— Kokia tavo nuomonė apie prisiekusiuosius? 

— Jie visi mūsų pusėje, — nedvejodamas atsakė jis. — Galbūt 
su viena išimtimi, bet mes atrodome gerai. 

Donovanas pridūrė: 

— Jie pasiūlė pusę milijono dolerių, kad šiandien popiet, kai 
parodymus duos paskutinis liudytojas, bylą taikiai išspręstume. Pri- 
vertėme juos trauktis. 

— Paimk pinigus, idiote, — pasakė Vikas. 

— Mete, kaip tu pasielgtum? — paklausė Donovanas. 

— Na, pusė milijono nedaug už du žuvusius berniukus, bet 
Hoperio apygardai — krūva pinigų. Nė vienas iš prisiekusiųjų to- 
kios sumos nėra matęs, ir jiems bus sunku ją suteikti kuriam nors 
iš saviškių. 

— Paimti ar rizikuoti ir lošti toliau? — vėl paklausė Dono- 
vanas. 

— Paimk. 

— Džefai? 

— Paimk pinigus. 

— Samanta? 

Samanta kvėpavo pro burną, mėgindama užgesinti liepsnas vi- 
duje. Apsilaižiusi lūpas atsakė: 

— Na, prieš dvi savaites aš nemokėjau ištarti „teisminis ieški- 
nys', o dabar norite, kad patarčiau, taikiai išspręsti ar ne? 

— Taip, turite balsą, arba mes nebeduosime gėralo. 

— Prašau, taip ir padarykite. Esu tik žemesnioji teisinės pagal- 
bos advokatė, tad paimčiau pinigus ir sprukčiau. 

Donovanas nugėrė gurkšnelį ir nusišypsojęs pasakė: 

— Keturi prieš vieną. Man patinka. 

Svarbus buvo tik vienas balsas, ir liko aišku, kad byla nebus 
taikiai išspręsta. Metė paklausė: 

— O kaip tavo baigiamoji kalba? Galime jos pasiklausyti? 

— Žinoma, — patvirtino Donovanas. 

Jis atsistojo, pasitaisė kaklaraištį ir padėjo ant lentynos taurę. 
Ėmė žingsniuoti palei ilgą stalą it aktorius, scenos veteranas, įbedęs 
akis į savo klausytojus. Metė pašnabždėjo Samantai: 

— Jis mėgsta repetuoti priešais mus, kai turime laiko. 

Donovanas sustojo, pažvelgė tiesiai į Samantą ir pradėjo: 

— Ponios ir ponai prisiekusieji, jokie pinigai nesugrąžins Edžio 
ir Brendono Teitų. Jie jau devyniolika mėnesių mirę, o jų gyvybes 
sutraiškė žmonės, dirbantys „Strayhorn Coal“ kompanijoje. Bet pi- 
nigai yra viskas, ką mes turime žalai įvertinti, nagrinėdami tokias 
bylas kaip ši. Šaltus tvirtus grynuosius, štai ką sako teisė. Dabar 
jums nuspręsti, kokia tai turėtų būti suma. Pradėkime nuo Brendo- 
no, jaunesniojo iš dviejų, gležno berniuko, kuris buvo vos aštuone- 
rių metų ir gimė dviem mėnesiais anksčiau. Ketverių jis jau mokėjo 
skaityti ir mėgo kompiuterį, beje, buvusį po jo lova, kai atidundėjo 
šešiatonis riedulys. Kompiuteris rastas suknežintas, kaip ir Bren- 
donas. 

Donovanas kalbėjo sklandžiai, tačiau nesipuikuodamas. Nuo- 
širdžiai. Daugiau nieko, tik nuoširdumas. Neturėjo užrašų ir jų jam 
nereikėjo. Samanta iškart pasijautė pagauta ir būtų suteikusi bet 
kokią paprašytą pinigų sumą. Jis žingsniavo pirmyn atgal, labai pa- 
našiai kaip scenoje ir buvo visiškai įvaldęs tekstą. Tačiau vienu metu 
Metė juos visus privertė krūptelėti: 

— Prieštarauju, šitaip negalite kalbėti. 

Donovanas nusijuokė: 

— Atleiskite, jūsų prakilnybe. Paprašysiu prisiekusiųjų neat- 
sižvelgti į ką tik mano pasakytus žodžius, tačiau, žinoma, tai yra 
neįmanoma, ir kaip tik todėl aš pirmiausia pasakiau. 

— Prieštarauju, — vėl pakartojo Metė. 

Nebuvo jokio tuščiažodžiavimo, Donovanas savo kalbos neper- 
spaudė, necitavo Biblijos, nei Šekspyro. Nerodė jokių apsimestinių 
emocijų, tik kruopščiai rėmėsi argumentais, kurie buvo palankūs jo 
klientui ir nukreipti prieš baisiąją kompaniją. Viską pateikė be pa- 
stangų, spontaniškai. Jis siūlė skirti po milijoną dolerių už vaiką 
ir milijoną dolerių neturtinėms žaloms atlyginti kaip nuobaudą. Iš 
viso tris milijonus: tai didelė suma jam ir prisiekusiesiems, bet lašas 
jūroje kompanijai „Strayhorn Coal“. Pernai įmonės bendrosios paja- 
mos sudarė 14 milijonų dolerių per savaitę. 

Kai Donovanas baigė, prisiekusieji šiame kambaryje jau buvo 
jo kišenėje. Su tikraisiais nebus taip lengva. Kai Vikas visiems įpylė 
dar viskio, Donovanas pakvietė jo baigiamąją kalbą išnagrinėti po 
dalelę. Sakė, pats visą naktį nemiegos ir ją dar peržiūrinės. Tvirtino, 

esą viskis išlaisvina kūrybines mintis, ir kai kurie geriausi baigia- 
mieji jo apibendrinimai buvo kelių valandų protingo gurkšnojimo 
rezultatas. Metė užginčijo, kad trys milijonai per daug. Didesniuose 
miestuose tai galėtų pavykti, bet tik ne Hoperio apygardoje, beje, 
ir ne Nolando. Priminė, kad nė viena iš tų apygardų dar niekada 
neregėjo milijono dolerių verdikto, o Donovanas atkirto, kad vis- 
kam būna pirmas kartas. Ir niekas negalėtų sukaupti geresnio faktų 
rinkinio — faktų, kuriuos jis ką tik aiškiai ir meistriškai išdėstė pri- 
siekusiesiems. 

Kalbos apie tai nesiliovė. Samanta atsiprašė, nuėjo į tualetą ir 
išpylė viskį į kanalizaciją, vildamasi, kad daugiau niekada neteks jo 
ragauti. Su visais atsisveikino, Donovanui palinkėjo kuo geriausios 
sėkmės ir nuvažiavo į „Žvaigždžių šviesos“ motelį, kur Bukerių šei- 
myna džiaugėsi užsitęsusia viešnage. Vaikams nuvežė sausainukų, 
o Pamelai — du meilės romanus. Kol Mendė ir Trevoras ruošė pa- 
mokas, moterys išsmuko laukan ir atsirėmusios į Samantos fordo 
kapotą pasikalbėjo apie reikalus. Pamela buvo sujaudinta, nes vie- 
na draugė Koltone jai surado butuką, tik už keturis šimtus dolerių 
per mėnesį. Vaikai mokykloje buvo beatsiliekantys, ir po trijų parų 
motelyje Pamela linko persikelti. Jos nusprendė išvykti anksti rytą, 
nuvežti vaikus į mokyklą ir paskui apžiūrėti butą. Vairuos Samanta. 

p“ dviejų savaičių Breidyje arba, tiksliau, po trijų savaičių toli 
nuo „Scully 8: Pershing“ Samanta visiškai atsikratė miego 
stygiaus ir sugrįžo prie senų įpročių. Penktadienio ryto penktą va- 
landą ji, lovoje gurkšnodama kavą, rengė memorandumą, kuriame 
išdėstė apie Badžio Raizerio pajuodusių plaučių ligą ir „Casper Slate“ 
nesąžiningą elgesį, nesuteikiant jam lengvatų. Šeštą valandą elek- 
troniniu paštu jį nusiuntė Metei, Donovanui ir savo tėvui. Samanta 
ypač troško sužinoti, kaip sureaguos Maršalas Koferis. 

Dar vienas stambus teisminis ieškinys šią įsimintiną dieną Do- 
novanui mažiausiai rūpėjo, ir ji neketino įkyrėti. Tik vylėsi, kad jis 
per savaitgalį galbūt ras laiko perskaityti apie poną Raizerį ir pasi- 
dalyti mintimis. Donovano elektroninis laiškas skambėjo taip: „Pas- 
taruosius dvylika metų kovojau su tais šliužais dantimis ir nagais ir 
karštai jų neapkenčiu. Mano svajonių procesas — didžiulėje teismo 
salėje susiremti su Kastratais, iškelti į viešumą visas jų nuodėmes. 
Ši byla man patinka! Pasikalbėsime vėliau. Išvykstu į karą Koltone. 
Turėtų būti įdomu!“ 

Ji atsakė: „Taip ir bus. Geriausios kloties.“ 

Septintą ryto nuvažiavo į „Žvaigždžių šviesos“ motelį ir pasiė- 
mė Bukerius. Mendė ir Trėvoras buvo apsirengę, ką turėjo geriausia, 
ir nekantravo sugrįžti į mokyklą. Samanta vairavo, o vaikai kirto 
jos nupirktas spurgas ir neužsičiaupdami čiauškėjo. Vėlgi riba tarp 
advokato praktikos ir socialinės veiklos buvo beišsitrinanti, bet tai 
neturėjo reikšmės. Pasak Metės, jų darbas — ne tik teikti teisinius 
patarimus, bet dažnai ir konsultuoti santuokos klausimais, pamo- 
kyti, kaip keliems žmonėms naudotis vienu automobiliu ir taip su- 
mažinti kuro išlaidas, ruošti valgį, ieškotis darbo, patarinėti finan- 

siniais klausimais, kaip susirasti butą ir prižiūrėti vaikus tėvams iš- 
vykus. Ji mėgdavo sakyti: „Mes neskaičiuojame darbo valandų, mes 
turime patenkinti kliento poreikius.“ 

Koltone prie mokyklos Samanta liko automobilyje, o Pamela 
su vaikais nuėjo vidun. Norėjo pasisveikinti su mokytojais ir viską 
paaiškinti. Samanta kasdien į mokyklą siuntė elektroninius laiškus, 
todėl mokytojai ir direktorė reiškė palaikymą. 

Saugiai pristačiusios vaikus į vietą, kur jiems ir derėjo būti, kitas 
dvi valandas Samanta su Pamela peržiūrinėjo nuomojamus būstus 
pačiame Koltone ir aplinkui. Pasirinkimas nebuvo didelis. Pamelos 
draugės išgirtas butas buvo tik keli kvartalai nuo mokyklos ir vienas 
iš keturių apirusiame komerciniame pastate, iš dalies rekonstruo- 
tame. Būstas gana tvarkingas, yra keli baldai, o tai svarbiausia, nes 
Pamela neturėjo jokių. Kainavo keturis šimtus dolerių per mėnesį, ir 
kaina, atsižvelgiant į jo būklę, atrodė prieinama. Joms išėjus, Pamela 
be jokio entuziazmo pasakė: 

— Turbūt galėtume ten gyventi. 

Metės juodosios kasos užtektų tik dviem mėnesiams, bet Sa- 
manta to neatskleidė. Ji aiškiai leido suprasti, kad su pinigais pas 
juos striuka ir Pamela turi kuo greičiau susirasti darbą. Svarstoma- 
sis posėdis dėl išskaitymo iš algos potvarkio dar nepaskirtas, fak- 
tiškai Samanta nesulaukė jokios žinios ir iš atsakovo, „Top Market 
Solutions“. Dusyk ji skambino į lempų fabriką įsitikinti, ar ponas 
Simonsas vis dar gana palankiai nusiteikęs ir Pamela atgaus darbą, 
kai tik šio teismo potvarkio nebeliks. Perspektyvos Hoperio apygar- 
doje įsidarbinti kitur buvo miglotos. 

Samanta dar niekada nebuvo mačiusi namuko ant ratų iš vi- 
daus ir nepagalvojo, kad kada nors teks, bet dvi mylios į rytus už 
miestelio ribos, žvyrkelio pabaigoje, įgijo pirmą patirtį. Kempe- 
ris buvo dailus, apstatytas baldais, švarus ir tik už penkis šimtus 
penkiasdešimt dolerių per mėnesį. Pamela prisipažino priekaboje 
užaugusi, kaip ir daugelis jos draugių, ir buvo labai patenkinta pri- 
vatumu. Samantai iš pradžių būstas pasirodė labai ankštas, bet kai 
jį apėjo, turėjo pripažinti, kad Manhatane yra ir ankštesnių gyvena- 
mųjų vietų. 

Ant kalvos aukščiau miestelio buvo sudvejintų butų namas, 
su gražiu reginiu ir šiaip, bet greta gyvenantys kaimynai iš visko 

atrodė nepakenčiami. Taip pat buvo laisvas namas abejotinos repu- 
tacijos miestelio dalyje. Jiedvi pasižiūrėjo į jį iš gatvės ir neišlipo iš 
automobilio. Ten paieškos baigėsi, ir jos nusprendė atsigerti kavos 
centre, netoli teismo rūmų. Samanta atsispyrė pagundai į juos įei- 
ti, atsisėsti paskutinėje eilėje ir stebėti Donovaną, kalbantį prisie- 
kusiesiems. Pora vietinių gretimoje kabinoje vien tik ir aptarinėjo 
teismą. Vienas pasakė pusę devintos ėjęs pro šalį, ir teismo salė jau 
buvo sausakimša. Pompastiška jo nuomone, Koltone tokia stambi 
byla dar nebuvo nagrinėta. 

— Apie ką ji? — maloniai paklausė Samanta. 

— Nežinote apie Teitų bylą? — negalėdamas patikėti paklausė 
vyriškis. 

— Atleiskite, nesu čionykštė. 

— O varge, — jis palingavo galva ir tartum numojo Samantą šalin. 

Atnešė blynus, ir vyriškiui tapo nebeįdomu mėgautis dėmesiu. 
Žinojo gerokai per daug, kad tuo per tokį trumpą laiką pasidalytų. 

Pamela Koltone turėjo draugę, kurią norėjo aplankyti, tad Sa- 
manta viena išvažiavo atgal į Breidį. Vos tik įžengė į savo kabinetą, 
iš paskos įėjo Metė ir tarė: 

— Ką tik gavau iš Džefo žinutę. Donovanas nesutinka taikiai 
susitarti, ir byla perduota prisiekusiesiems. Pasičiumpam sumušti- 
nį, automobilyje pavalgysim, ir važiuojam. 

— Aš ką tik iš ten, — pasakė Samanta. — Be to, negausime 
vietos atsisėsti. 

— Ir iš kur tu žinai? 

— Turiu šaltinių. 

Užuot išvažiavusios, sumuštinį jos kartu su Klodele suvalgė 
posėdžių salėje ir nervingai laukė kitos žinutės. Nesulaukusios nu- 
slinko atgal į savo kabinetus, krapštinėjosi ir nekantravo. 

Tryliktą valandą, kaip ir buvo numatyta, atvyko ponia Frensi- 
na Kramp oficialiai pasirašyti savo laisvos valios. Atrodė keista, kad 
moteris, turinti mažiausiai dviejų šimtų tūkstančių dolerių vertės 
žemės, taip taupo skatikus, bet esmė ta, kad, išskyrus žemę (ir anglis 
po šia), daugiau nieko neturėjo. Samanta buvo susisiekusi su „Kalnų 
fondu, solidžia gamtosaugos grupe, besispecializuojančia perimti 
teises į žemę ir ją išsaugoti. Paprastu testamentu Frensina paliko 
savo aštuoniasdešimt akrų „Kalnų fondui“, išskirdama nuo pavel- 

dėjimo penkis suaugusius vaikus. Kai Samantajai skaitė testamentą 
ir viską smulkiai aiškino, Frensina pravirko. Vienas dalykas supykti 
ir „išbraukti vaikus“, kitas — kai ji pamatė tuos žodžius ant popie- 
riaus. Samanta pradėjo nerimauti, ar ji pasirašys. Kad testamentas 
galiotų, Frensina turėjo būti „teisiškai veiksni“ ir tikra dėl to, ką 
daro. O bent šiuo momentu ji atrodė susijaudinusi ir neužtikrinta. 
Aštuoniasdešimties ir silpstančios sveikatos, moteris ilgai netemps. 
Jos vaikai tikrai testamentą ginčys. Kadangi jie negalės tvirtinti, 
jog „Kalnų fondas“ jų motinai darė nederamą įtaką, bus priversti 
testamentą pulti remdamiesi tuo, kad jį pasirašydama mama buvo 
protiškai neveiksni. Samanta atsidurs pačiame bjaurių šeimos peš- 
tynių vidury. 

Ji pasikvietė pastiprinimą — Anetę su Mete. Abi veteranės 
buvo regėjusios tokių dalykų ir anksčiau, todėl kelias minutes šne- 
kučiavosi su Erensina apie šį tą, kol moteris liovėsi verkti. Anetė 
paklausė apie jos vaikus ir anūkus, bet tai senutės nuotaikos ne- 
praskaidrino. Ji pasakė retai juos matanti. Jie ją užmiršę. Anūkėliai 
auga taip sparčiai, ir jų ji ilgisi. Metė paaiškino, kad po jos mirties, 
kai šeima sužinos, jog žemė padovanota „Kalnų fondui“, kils sunku- 
mų. Jie tikriausiai nusisamdys advokatą ir testamentą ginčys. Ar ji 
to nori? 

Frensina nesitraukė. Buvo pasipiktinusi kaimynais, kad savo 
žemę jie pardavė anglių kompanijai, ir pasiryžusi savąją apsaugoti. 
Nepasitikėjo vaikais ir žinojo, kad šie nori tik pinigų. Susitvardžiu- 
si Frensina pasirašė testamentą, ir trys teisininkės jį paliudijo. Jos 
taip pat pasirašė afidavitus* dėl savo klientės protinio stabilumo. 
Jai išėjus, Metė pasakė: 

— Ją mes dar pamatysime. 

Antrą valandą po pietų, nesulaukusi iš teismo salės jokios ži- 
nios, Samanta pasakė Metei turinti sugrįžti į Koltoną ir pasiimti Bu- 
kerius. Metė pašoko ant kojų ir jiedvi paskubom išvažiavo. 


Donovanas stūmė laiką altanoje už bjaurių teismo rūmų. Sė- 
dėjo ant suolo ir šnekučiavosi su Liza Teit, berniukų motina ir jo 


* 


Prie notaro ar advokato priesaika ir parašu patvirtinti raštiški liudytojo pareiški- 
mai (anglosaksų teisės terminas). 

atstovaujama ieškove. Džefas netoliese kalbėjo telefonu, rūkė cigarą 
ir atrodė besinervinąs. 

Supažindinęs Metę ir Samantą su Liza, Donovanas gražiai atsi- 
liepė apie jos laikyseną per penkių dienų bylos nagrinėjimą teisme. 
Prisiekusieji tebesvarsto, pasakė jis, parodydamas į vieną langą antra- 
me teismo rūmų aukšte. 

— Tenjų kambarys, — paaiškino. — Byla jiems perduota maž- 
daug prieš tris valandas. 

— Labai apgailestauju dėl jūsų berniukų, Liza, — pasakė 
Metė. — Tokia beprasmiška tragedija. 

— Dėkui, — tyliai atsakė moteris, bet toliau tęsti pokalbį ne- 
turėjo jokio noro. 

— Taigi kaip jūsų baigiamoji kalba? — po nesmagios pauzės 
paklausė Samanta. 

Donovanas nusišypsojo it nugalėtojas ir atsakė: 

— Turbūt tarp trijų geriausiųjų per visą laiką. Priverčiau juos 
ašaroti, ar ne, Liza? 

Linktelėjusi ji patvirtino: 

— Buvo labai emocinga. 

Džefas baigė kalbėtis telefonu ir atėjo pas juos. 

— Kodėl taip ilgai trunka? — paklausė brolio. 

— Atsipalaiduok. Jie pavalgė gerus priešpiečius per apygardos 
malonę. Dabar aptaria įrodymus. Duočiau jiems dar valandą. 

— O tada kas? — paklausė Metė. 

— Stambus verdiktas, — vėl nusišypsodamas atsakė jis. — 
Hoperio apygardai rekordinis. 

Džefas priminė: 

— Prieš prisiekusiesiems pasitraukiant į savo kambarį, 
„Strayhorn“ pasiūlė devynis šimtus tūkstančių dolerių. Šis Peris 
Meisonas* pasakė „ne“. 

Donovanas niekinamai nusišiepė į brolį, lyg sakytų: „Ką tu iš- 
manai? Tik palūkėk, aš tau parodysiu. 

Samantą pribloškė toks Donovano sprendimų lengvabūdišku- 
mas. Jo klientė — skurdi moteris, menko išsilavinimo, su migloto- 
mis geresnio gyvenimo perspektyvomis. Jos vyras atlieka bausmę 


* 


Gynybos advokatas — personažas iš detektyvinių Erlo Stenlio Gardnerio (Erle 
Stanley Gardner) romanų. 

už prekybą narkotikais. Kai įvyko tragedija, ji su dviem sūnumis gy- 
veno kemperyje giliai tarp kalnų. Dabar liko viena, be nieko, yra tik 
šis teisminis ieškinys. Tuojau pat ji galėtų išeiti iš teismo salės, tu- 
rėdama bent pusę milijono dolerių grynaisiais — daugiau, nei kada 
nors svajojo. Tačiau jos advokatas pasakė „ne“ ir nusprendė rizikuo- 
ti. Apakintas svajonės užtikti aukso gyslą, Donovanas pasijuokė iš 
progos gauti padorią sumą. O jeigu prisiekusieji priims klaidingą 
sprendimą ir pasakys „ne'? Jeigu anglių kompanija sugebėjo tyliai 
juos paspausti, ir apie tai niekas niekada nesužinos? 

Samanta negalėjo įsivaizduoti Lizos Teit siaubo, jeigu išeis iš 
teismo salės tuščiomis rankomis ir negaus nieko už savo berniukų 
mirtį. Tačiau Donovanas tartum neėmė į galvą, net laikėsi išdidžiai. 
Jų grupelėje jis tikrai atrodė ramesnis už bet kurį kitą. Samantos tė- 
vas visada sakydavo, kad teismų advokatai — keista padermė. Jie 
vaikšto plonu lynu tarp stambių verdiktų ir katastrofiškų nesėkmių, 
ir didieji nebijo rizikuoti. | 

Metė ir Samanta negalėjo ilgiau laukti. Turėjo pasiimti Buke- 
rius. Jos atsisveikino, ir Donovanas abi pakvietė vėliau užsukti pas 
jį į kontorą atšvęsti. 

Pamela Buker verčiau pasirinko kemperį, o ne butą. Pasikal- 
bėjo su savininku ir nusiderėjo nuomą iki penkių šimtų dolerių už 
mėnesį pusei metų. Metė pasakė, kad pirmus tris mėnesius klinika 
pajėgtų padengti, bet paskui visą nuomą teks mokėti Pamelai. Kai 
jos pasiėmė iš mokyklos vaikus, Pamela papasakojo apie naujus jų 
namus, ir visi nuvažiavo jų pasižiūrėti. 


Donovanas paskambino po penktos dvidešimt ir pranešė pui- 
kias naujienas. Jis turėjo savąjį milijonų dolerių verdiktą; tiksliau — 
tris milijonus, tiek paprašė prisiekusiųjų. Po milijoną už kiekvieną 
vaiką ir milijoną neturtinei žalai atlyginti. Šioje pasaulio dalyje dar 
negirdėtas verdiktas. Džefas papasakojo Metei, kad skaitant verdik- 
tą teismo salė tebebuvo sausakimša, ir publika pašėlusiai plojo, kol 
teisėjas visus nuramino. 

Samanta su Mete ir Anete laukė posėdžių salėje, jos visos džiū- 
gavo. Susidaužė delnais, kėlė viršun kumščius ir sujaudintos tarškė- 
jo, lyg tai jų pačių mažutė firma būtų nuveikusi ką nors nuostabaus. 

Tai nebuvo pirmas Donovano iškovotas milijonų dolerių verdiktas. 
Vieną jis buvo pasiekęs Vakarų Virdžinijoje ir vieną — Kentukyje, 
abu dėl anglių sunkvežimių susidūrimų, bet šis buvo jo stambiausias. 
Moterys jautėsi laimingos, net apsvaigusios, ir nė viena iš tikrųjų ne- 
žinojo, ar yra labiau susijaudinusios dėl pergalės, ar iš palengvėjimo, 
kad nepralaimėjo. Tai nebuvo svarbu. 

Vadinasi, štai kas yra bylinėjimasis, mąstė Samanta. Galbūt ji 
buvo bepradedanti suprasti. Tai varžybos, svaiginanti euforija, nar- 
kotikas, stumiantis teismų advokatus į kraštutinybes. Tai jaudulys, 
kurio siekė Donovanas, kai atsisakė susitarti dėl grynųjų. Tai perdo- 
zuotas testosteronas, įkvepiantis vyrus, tokius kaip jos tėvas, blaš- 
kytis po pasaulį ir vaikytis bylų. 

Metė paskelbė, kad jos surengs pobūvį. Paskambino Česteriui 
iš pradžių šampanas, paskui alus. Po dviejų valandų, vėsų vakarą 
pobūvis puikiai materializavosi. Donovanas pasirodė kaip grakštus 
laimėtojas, jis atmetė sveikinimus ir visus nuopelnus perleido savo 
klientei. Dalyvavo ir Liza, viena. Be šeimininkų ir Samantos, dar 
buvo Anetė su Kim ir Adamu, Barba su savo vyru Viltu, Klodelė su 
vyrų; Vikas Kandzaras su drauge ir Džefas. 

Metė pakėlė tostą: 

— Mūsų darbe pergalės retos, tad mėgaukimės šia triumfo aki- 
mirka, kai gėris įveikė blogį ir taip toliau, tad ištuštinkime tuos tris 
butelius šampano. Valio! 

Samanta sėdėjo ant pintų vidinio kiemelio sūpuoklių ir šneku- 
čiavosi su Kim, kai Džefas paklausė, gal ji pageidautų papildyti tau- 
rę. Samanta pageidavo, ir jis paėmė iš jos stiklą. Sugrįžęs pažvelgė 
į siaurą tuščią vietą greta jos, ir Samanta pakvietė jį prisėsti. Buvo 
labai jauku. Kim nusibodo, ir ji juos paliko. Nors lauke buvo vėsu, 
juodu šildė šampanas. 


21 SKYRIUS 


2 jos nuotykis skraidant „Cessna Skyhawk“ buvo ne 
toks jaudinantis kaip pirmasis. Nolando apygardos aero- 
drome jie valandą laukė, kol pagerės oras. Galbūt būtų tekę laukti 
ir ilgiau. Vienu metu Donovanas murmtelėjo, kad kelionę reikė- 
tų atidėti. Džefas, irgi pilotas, tartum sutiko, bet paskui pamatė 
atmosferos fronte properšą ir pamanė, kad jiems galėtų pasisekti. 
Stebėdama, kaip jie terminale tyrinėjo orų ekraną ir nerimavo dėl 
„turbulencijos“, Samanta slapčia vylėsi, kad išvyka bus atidėta. Bet 
jos neatidėjo. Lėktuvas pakilo į debesis, ir pirmas dešimt minučių ji 
manė, kad, ko gero, susivems. Lėktuvėlį mėtė, ir Donovanas iš prie- 
kio perspėjo: 

— Laikykitės. 

Laikytis ko? Samanta sėdėjo ant užpakalinės sėdynės, net ir 
jai per ankštos. Buvo pažeminta į antrą klasę ir sau jau žadėjo dau- 
giau niekada to nedaryti. Į priekinį stiklą it kulkos smarkiai smigo 
lietaus lašai. 

Šešių tūkstančių pėdų aukštyje debesys gerokai praskydo, ir 
lėktuvas pradėjo skristi lygiai. Priekyje abu pilotai tartum nusirami- 
no. Visi trys kabinoje turėjo ausines su mikrofonu, ir Samanta, jau 
kvėpuojanti normaliai, buvo sužavėta radiju. „Skyhawk“ skrydžiui 
vadovavo Vašingtono oro transporto eismo dispečerinė, tuo pačiu 
dažniu naudojosi dar keturi lėktuvai. Visi labai jaudinosi dėl orų, 
pilotai pranešinėjo naujausius duomenis, remdamiesi tuo, su kuo 
susidūrė. Tačiau jos žavėjimasis netrukus perėjo į nuobodulį, kai jie 
skrido, šiek tiek kratomi, virš debesų. Nei apačioje, nei iš abiejų pu- 
sių Samanta nieko nematė. Po valandos ore ji kone užsnūdo. 

Po dviejų valandų ir penkiolikos minučių jie nutūpė mažame 
Manasaso oro uoste. Išsinuomoję automobilį, susirado įvažiuoja- 
mąjį restoraną, kur buvo galima nusipirkti išsineštinai priešpiečių 
su takais, ir tryliktą valandą atvyko į naujas „Kofer Group“ patalpas 
Aleksandrijoje. Maršalas juos šiltai pasitiko ir atsiprašė, kad čia taip 
tuščia. Vis dėlto juk šeštadienis. 

Maršalas buvo sužavėtas išvydęs dukterį, ypač tokiomis aplin- 
kybėmis. Ji šlaistosi su tikru teismų advokatu ir atrodo labai su- 
interesuota testi perspektyvų ieškinį prieš korporacinius sukčius. 
Vos dvi savaites praleidusi anglių baseine, Samanta jau buvo kelyje 
į tikrą virsmą. Metų metus Maršalas bergždžiai stengėsi, kad dukra 
pagaliau susiprotėtų. 

Jie šiek tiek pasišnekėjo apie šį bei tą, ir galiausiai Maršalas 
pasakė Donovanui: 

— Sveikinu dėl tenykščio verdikto. Sunki vieta tokiam iško- 
voti. 

Samanta nebuvo tėvui užsiminusi apie verdiktą Teitų byloje. 
Dusyk jam nusiuntė elektroninius laiškus su smulkmenomis apie 
susitikimą, bet nieko — apie teismą. 

— Dėkui, — atsakė Donovanas. — Roanoko laikraštyje buvo 
eilutė ar dvi. Spėju, jūs tai matėte. 

— Praleidau, — prisipažino jis. — Bet mes per šalies komuni- 
kacijos tinklus sekame daug teismų. Jūsiškė istorija pasirodė vakar 
vėlai naktį, ir aš perskaičiau santrauką. Puikus faktų rinkinys. 

Visi sėdėjo aplink kvadratinį stalą su gyvomis gėlėmis vidury- 
je, prie kavos sidabriniame kavinuke. Maršalas buvo kukliai apsi- 
rengęs ir patogiai jautėsi su kašmyriniu nertiniu ir laisvomis kel- 
nėmis. Grėjų vaikinai dėvėjo džinsais ir senais sportiniais švarkais. 
Samanta mūvėjo džinsais ir vilkėjo nertiniu. 

Donovanas vėl padėkojo ir atsakė į Maršalo klausimus apie 
teismą. Džefas nieko nekalbėjo ir nieko nepraleido pro ausis. Kart- 
kartėmis juodu su Samanta apsimainydavo žvilgsniais. Ji visiems 
vėl pripylė kavos ir pasiūlė: 

— Galbūt turėtume judėti toliau. 

— Teisybė, — pritarė Maršalas ir atsigėrė gurkšnį. — Kiek aš 
žinau? 

— Nėra nieko nauja, — atsakė Samanta. — Aš ką tik pradė- 

jau kapstyti ir esu tikra, kad sužinosime gerokai daugiau, kai įregis- 
truosiu pretenziją dėl pajuodusių plaučių lengvatų. 

— „Casper Slate“ turi bjaurią reputaciją, — priminė Maršalas. 

— Jie jos nusipelnė, — pritarė Donovanas. — Aš ilgai su jais 
kovojau. 

— Duokite man savo ieškinį. Duokite man savo planą. 

Donovanas giliai atsikvėpė ir žvilgtelėjo į Samantą, paskui at- 
sakė: 

— Federalinis teismas, galbūt Kentukyje, galbūt Vakarų Vir- 
džinijoje. Tikrai ne Virdžinijoje dėl ten nustatytos viršutinės ribos 
žaloms atlyginti. Mes įregistruosime teisme ieškinį nuo vieno ieš- 
kovo, Badžio Raizerio, ir bylinėsimės su „Casper Slate“ ir „Lonerock 
Coal“. Tai byla dėl neturtinio žalos atlyginimo, paprasta ir aišku. 
Šiuo metu „Lonerock Coal“ kapitalas siekia šešis milijardus dolerių 
ir yra visiškai apdraustas. „Casper Slate“ — privati firma, ir mes 
nežinome, kiek yra verta, bet netrukus sužinosime. Kapstydami ti- 
kimės aptikti ir kitų apgaulės atvejų. Kuo daugiau, tuo geriau. Bet 
jeigu ir nerasime, vis tiek būsime pasirengę pristatyti Raizerio bylą 
prisiekusiesiems ir paprašyti nemažai pinigų neturtinei žalai atly- 
ginti. 

Maršalas linktelėjo lyg sutikdamas, lyg šitai būtų daręs šimtus 
kartų. 

Donovanas padarė pauzę ir paklausė: 

— Kaip jūs tai vertinate? 

— Kol kas sutinku. Skamba gerai, ypač jeigu apgavystė išties 
buvo ir nėra kaip jos paaiškinti. Tai tikrai atrodo pagrįsta, ir kreiptis 
į prisiekusiuosius yra fantastiška. Tiesą sakant, manau, kad tai šau- 
nu. Korumpuota teisės firma, kurioje dirba brangūs teisininkai, sle- 
pia medicininį įrodymą, siekdama atimti iš kažkokio vargšo, pasili- 
gojusio angliakasio menkas jo lengvatas. Oho! Tai teismų advokato 
svajonė. Aiški neturtinės žalos atlyginimo kaip nuobaudos byla, o 
viršutinės ribos potencialas didžiulis. 

Jis padarė pauzę, nugėrė gurkšnelį, paskui tęsė: 

— Bet, žinoma, pirmiausia yra šio konkretaus teisminio ieški- 
nio klausimas. Jūs, Donovanai, praktikuojate vienas, beveik neturi- 
te personalo, jūsų resursai — riboti. Toks ieškinys truks penkerius 
metus ir kainuos du milijonus dolerių, mažiausiai. 

— Milijoną, — patikslino Donovanas. 

— Padalykime skirtumą. Pusantro milijono. Darau prielaidą, 
kad tai vis tiek jums ne pagal kišenę. 

— Taip, bet aš turiu draugų, pone Koferi. 

— Vadinkite mane Maršalu, gerai? 

— Žinoma, Maršalai. Yra dvi teisės frmos Vakarų Virdžinijoje 
ir dvi — Kentukyje, su kuriomis aš veikiu išvien. Mes dažnai su- 
dedame pinigus bei resursus ir pasidalijame darbą. Ir vis tiek nesu 
tikras, ar galime tiek daug rizikuoti. Turbūt kaip tik todėl mes čia. 

Maršalas gūžtelėjo pečiais, nusijuokė ir tarė: 

— Tai mano reikalas. Bylinėjimosi karai. Aš konsultuojuosi su 
teisininkais ir bylinėjimosi finansuotojais. Atlieku sąvadautojo tarp 
žmonių, turinčių pinigų, ir žmonių, norinčių kelti bylas, vaidmenį. 

— Vadinasi, galite suorganizuoti vieną ar du milijonus bylinė- 
jimosi išlaidoms? 

— Žinoma, tai ne problema, ne šiuo atžvilgiu. Ir didžiuma 
mūsų veiklos yra išlaidos nuo dešimties iki penkiasdešimties milijo- 
nų. Du milijonai — vieni niekai. 

— Ir kiek tai kainuos mums, advokatams? 

— Tai priklauso nuo kapitalo. Šioje byloje gerai tai, kad ji kai- 
nuos, tarkime, du milijonus, o ne trisdešimt. Kuo mažiau paima- 
te išlaidoms, tuo daugiau išsaugojate honorarams. Manau, gausite 
apie penkiasdešimt procentų susigrąžintų pinigų. 

— Aš dar niekada neprašiau penkiasdešimties procentų. 

— Ką gi, sveikas, patekęs į aukščiausius lygmenis, Donovanai. 
Šiais laikais visose stambiose bylose teismų advokatai gauna pen- 
kiasdešimt procentų nuo laimikio. Ir kodėl gi ne? Visą riziką prisii- 
mate pats, atliekate visą darbą ir sukraunate visus pinigus. Tokiam 
klientui kaip Badis Raizeris stambus verdiktas — netikėtai užgriu- 
vusi laimė. Vargšas žmogus siekia gauti tūkstantį dolerių per mė- 
nesį. Gauni jam kelis milijonus, ir jis jaučiasi laimingas bičas, tiesa? 

— Aš apie tai pagalvosiu. Dar nesu paėmęs daugiau kaip ketu- 
riasdešimties procentų. 

— Na, gali būti sunku suorganizuoti finansavimą, jeigu nesu- 
tariame dėl penkiasdešimties procentų. Tiesiog taip jau būna. Taigi 
mes surenkame pinigus, o kaip žmogiškieji ištekliai? „Casper Slate“ 
mes prieš jus armiją teisininkų, savo geriausius ir sumaniausius, 

nedoriausius ir apsukriausius, ir jeigu manote, kad dabar jie apgau- 
dinėja, tik palaukite, kol jų pačių kaklai atsidurs kilpoje. Stengsis pa- 
slėpti savo nešvarius apatinius. Bus karas, Donovanai, ir toks karas, 
kokį mes retai matome. 

— Kada nors bylinėjotės su teisės firma? 

— Ne, buvau pernelyg užsiėmęs bylinėdamasis su avialinijo- 
mis. Patikėkite, jos ganėtinai kietos. 

— Koks jūsų iškovotas stambiausias verdiktas? 

Samanta kone pasakė: „Prašau, baikite. Mažiausiai, ko jiems 
reikėjo, kad Maršalas Koferis pradėtų pasakoti savo kovų istorijas. 
Nė kiek nedvejodamas jis nusišypsojo ta savo patenkinta šypsena 
ir atsakė: 

— Tūkstantis devyni šimtai aštuoniasdešimt antraisiais San 
Chuane, Puerto Rike, išmušiau iš „Braniff“ keturiasdešimt milijonų. 
Truko septynias savaites. 

Ji norėjo paklausti: „Puiku, tėti, ir ar tai buvo honoraras, kurį 
laikei lengvatinių mokesčių saloje ir mėginai paslėpti, kol mama ne- 
suuodė?“ 

Maršalas tesė: 

— Aš buvau pagrindinis advokatas, bet mūsų buvo keturi, 
ir vis tiek dirbome pasiraitoję rankoves. Donovanai, štai ką noriu 
pasakyti: jums reikės labai įtakingos pagalbos. Finansuotojai jus ir 
jūsų komandą itin kruopščiai patikrins, prieš suteikdami pinigų. 

— Dėl komandos, pasirengimo ar teismo aš nesijaudinu. Visą 
savo karjerą ieškojau tokios bylos kaip ši. Teisininkai, kuriuos pa- 
sitelksiu, visi veteranai teismų advokatai ir išmano savo sritį. Tai 
mūsų namų kiemas. Prisiekusieji bus mūsų žmonės. Teisėjas — mes 
tik galime tikėtis — atsakovams bus nepasiekiamas. Per apeliaciją 
verdiktą priims federalai, o ne valstijos teisėjai, išrinkti anglių kom- 
panijų. 

— Aš tai suprantu, — pasakė Maršalas. 

— Jūs neatsakėte į klausimą, — beveik šiurkščiai įsiterpė Dže- 
fas. — Kiek mes atiduodame mainais už finansavimą? 

Maršalas metė į jį griežtą žvilgsnį, paskui instinktyviai nusi- 
šypsojo ir paaiškino: 

— Kaip čia pasakius? Tai derybų objektas. Mano darbas — su- 
organizuoti sandėrį, bet tik spėdamas pasakyčiau, kad finansuoto- 

jas, kurį turiu galvoje, paprašytų ketvirtadalio advokatų honorarų. 
Kaip jūs žinote, neįmanoma nuspėti, kaip pasielgs prisiekusieji; 
todėl neįmanoma numatyti, kokie galėtų būti honorarai. Jeigu pri- 
siekusieji jums suteiks, tarkime, dešimt milijonų, o išlaidos bus du, 
tai jūs su savo klientu pasidalijate aštuonis. Jis gauna keturis mili- 
jonus, jūs — tiek pat. Finansuotojas iš to pasiima ketvirtadalį. Jūs 
gaunate likusius. Finansuotojui ne kažin kas, bet jis ir nepralaimi. 
Penkiasdešimt procentų grąžos. Nereikia nė sakyti, vyručiai, bet 
kuo stambesnis verdiktas, tuo geriau. Aš asmeniškai manau, kad 
dešimt milijonų per mažai. Galiu numatyti, kad prisiekusieji labai 
susijaudins dėl „Casper Slate“ ir „Lonerock Coal“ ir sieks kraujo. 

Jis kalbėjo gana įtikinamai, ir Samanta turėjo sau priminti, 
kad kadaise tėvas išgaudavo iš prisiekusiųjų didžiules sumas. 

— Kas tie žmonės? — paklausė Donovanas. 

— Investuotojai, ribotos rizikos fondai, privataus kapitalo 
žmonės ir dar daug kitų. Stebėtinas skaičius azijiečių, atradusių šį 
žaidimą. Jie apstulbinti mūsiškės žalų atlyginimo sistemos, bet taip 
pat irjos sužavėti. Mano kažko nesuprantantys. Turiu kelis pasitrau- 
kusius į pensiją advokatus, anksčiau praturtėjusius. Jie išmano by- 
linėjimąsi ir nebijo rizikuoti. Šiame reikale jiems visai gerai sekėsi. 

Donovanas, atrodė, abejojo. 

— Atleiskite, — pasakė. — Man visa tai nauja. Esu girdėjęs 
apie bylinėjimosi fondus, bet niekada neteko su jais susidurti. 

Maršalas paaiškino: 

— Tai senamadiškas kapitalizmas, tačiau tik iš mūsų pozicijų. 
Šiais laikais ieškovo advokatas, turintis stambią bylą, bet nesuren- 
kantis pinigų, bet kur gali imtis korporacinių banditų ir sulyginti 
šansus. 

— Ir jie peržiūri bylą ir nuspėja baigtį? 

— Tiesą sakant, tai mano darbas. Aš konsultuojuosi su abiem 
šalimis — teismų advokatu ir finansuotoju. Remdamasis Samantos 
pasakojimu ir peržiūrėtais dokumentais, o ypač atsižvelgdamas į 
jūsų augančią reputaciją teismo salėje, nė kiek nedvejoju rekomen- 
duoti šią bylą vienam iš savo fondų. Šis tuoj pat pritars skirti vieną 
ar du milijonus dolerių, ir jūs įsitraukiate į reikalą. 

Donovanas pažvelgė į Džefą, o šis — į Maršalą ir paklausė: 

— Jei grįšime į geriausius jūsų laikus, ar imtumėtės šios bylos? 

— Akimirksniu. Stambių teisės f1rmų atsakovai prasti, ypač 
kai juos nutveri darant nusikaltimą. 

Donovanas paklausė Samantos: 

— Kaip manote, ar Badis Raizeris pasirengęs tokiam iššūkiui? 

— Visai nenutuokiu, — atsakė ji. — Jis tik nori gauti lengvatų, 
dabar ir už praeitą laiką. Apie tokį teisminį ieškinį mudu nesikalbė- 
jome. Faktiškai Badis net nežino visų dalykų, kuriuos radau jo me- 
dicininiuose dokumentuose. Planavau su juo susitikti kitą savaitę. 

— Ką kužda jūsų nuojauta? 

— Ką kužda mano nuojauta apie tai, ko visai nežinau? 

— Taip arba ne? 

— Taip. Jis kovotojas. 


Jie gatve nuėjo į sporto barą su penkiais ekranais, visuose buvo 
transliuojamas koledžų futbolas*. Donovanas buvo „houkis“** iš Vir- 
džinijos technologinio, fanatiškas kaip ir jie visi, ir troško sužinoti 
rezultatus. Jie užsisakė alaus ir susispietė apie staliuką. Kai pada- 
vėjas pastatė keturis aukštus bokalus, Maršalas pasakė Donovanui: 

— Vakar vakarą jūsų pavardė pasirodė internete. Aš ieškojau 
užteršimo anglių baseinuose bylų — atleiskite, bet šitaip leidžiu 
savo skaitymo valandas, — ir užtikau Peko kalno šlamo tvenkinį bei 
Hamerio slėnio vėžio klasterį. Pasak straipsnio Čarlstono laikrašty- 
je, jūs kurį laiką domėjotės ta byla. Ką nors rengiate? 

Donovanas pažvelgė į Samantą. Ši skubiai papurtė galvą — at- 
seit aš nieko neprasitariau. Tad jis atsakė: 

— Mes tebesidomime ir verbuojame klientus. 

— Klientai reiškia teisminį ieškinį, tiesa? Nekišu nosies į sveti- 
mus reikalus, tik man šiek tiek smalsu. Skamba kaip masinė byla ir 
netgi labai brangi. „Krull Mining — monstras. 

— „Krull“ labai gerai pažįstu, — atsargiai tarstelėjo Donovanas. 

Nė dalelę sekundės jis nepatikės Maršalui Koferiui jokios in- 
formacijos, kuria šis galėtų su kuo nors pasidalyti ar pasinaudoti, 


* 


Amerikietiškasis futbolas (kilęs iš europietiškojo regbio), žaidžiamas koledžų ko- 
mandų. 


Taip praminti įvairių Virdžinijos Technologinio (populiarus Virdžinijos politechni- 
kos instituto kartu su valstijos universitetu pavadinimas) studentų komandų atstovai. 

išmainydamas į kitą sandėrį. Kai tapo akivaizdu, kad Donovanas 
nelinkęs apie bylą kalbėti, Maršalas numojo: 

— Ak, gerai, žinau du fondus, besispecializuojančius toksinių 
atliekų bylose. Tai itin pelninga sritis, galėčiau pridėti. 

Argi viskas pelninga, tėti? — norėjo paklausti Samanta. Paskui 
pagalvojo: kokia puiki pora! Donovanas Grėjus su savo šutve, kurie 
turi savo žinioje paslėptus neteisėtai įgytus dokumentus, kadaise 
priklausiusius „Krull Mining, arba gali prie jų prieiti, ir „Kofer Gro- 
up“ — gauja teisininkų, iš kurių atimta licencija verstis praktika ir 
kurie, atsidūrę keblioje padėtyje, be abejo, vėl iškreiptų įstatymą 
savo naudai. Tai tik viena pusė. Kita — „Krull Mining kompanija, 
kurios darbų saugos statistika prasčiausia per visą Jungtinių Vals- 
tijų anglių gavybos istoriją, o jos savininko reputacija — kaip vie- 
no pavojingiausių rusų gangsterių Putino komediantų brolijoje. To 
žiedo centre — kulkų besistengiantys išvengti vargšai ir kenčiantys 
Hamerio slėnio žmonės, meiliai įtikinti išlįsti iš savo kemperių ir 
saldžiomis kalbomis suvilioti pasirašyti po šiuo jaudinamu nuoty- 
kiu leistis į Amerikos delikto teisę. Jie bus įvardyti kaip ieškovai ir 
bylinėsis dėl milijardų dolerių. Jeigu gaus tūkstantį, išleis cigare- 
tėms ir loterijos bilietams. Vau! Samanta gurkšnojo alų ir dar kartą 
sau pasižadėjo vengti rimto bylinėjimosi. Dviejuose ekranuose ste- 
bėjo futbolą, bet nenutuokė, kas žaidžia. 

Maršalas pasakojo istoriją apie du reaktyvinius lėktuvus, — 
vieną iš Korėjos, kitą iš Indijos, — 1992-aisiais susidūrusius virš 
Hanojaus oro uosto. Visi žuvo ir nieko nebuvo iš Amerikos, tačiau 
Maršalas įregistravo ieškinį Hiustone, kur prisiekusieji supranta 
stambius verdiktus. Tai sužavėjo Donovaną, o Džefo, atrodo, nela- 
bai sudomino. Iš klausytojų Maršalui to pakako. Samanta vis žiūrėjo 
rungtynes. 

Po dar vienos alaus porcijos — vaišino Donovanas — jie par- 
ėjo į biurą ir atsisveikino. Samanta pastebėjo, kad pasirodė saulė ir 
dangus nusigiedrijo. Galbūt kelionė namo bus maloni ir sklandi, 
matomumas geras. 

Ji pakštelėjo tėvui į skruostą ir pažadėjo vėliau paskambinti. 

177 Teitų byloje regione sukėlė šurmulį ir tapo be- 
galinių paskalų bei spekuliacijų šaltiniu. Pasak straipsnio 
Roanoko laikraštyje, „Strayhorn Coal“ žadėjo galingą apeliaciją. Jos 
teisininkai turėjo mažai ką pasakyti, bet kiti nebuvo tokie nedrąsūs. 
Kompanijos viceprezidentas verdiktą pavadino „šokiruojančiu“. 
Kažkokios ekonominės plėtros grupės atstovas spaudai nerimavo, 
kad „toks didžiulis verdiktas“ galėtų pakenkti valstijos, kaip verslui 
palankios vietos, reputacijai. Cituotas vienas iš prisiekusiųjų (neį- 
vardytas), kuris pasakė, kad žiuri kambaryje buvo daug ašarų. Liza 
Teit buvo nepasiekiama, bet jos advokatas — ne. 

Samanta stebėjo ir klausėsi, o vėlai vakare su Donovanu ir 
Džefu išlenkdavo po taurę. Ji — dietinio limonado, jie — „Dickel“. 
Pažadėdama apeliuoti, „Strayhorn“ galbūt ir pozavo, bet Donovanas 
pasakė, kad kompanija tikrai norėjo taikiai susitarti. Kai klausimas 
liečia du žuvusius vaikus, kompanija žinojo, kad bus sunku kada 
nors laimėti. Neturtinių žalų atlyginimas kaip nuobauda automatiš- 
kai būtų sumažintas nuo milijono iki trijų šimtų penkiasdešimties 
tūkstančių, tad apytikriai ketvirčio verdikto jau nebelieka. Antra- 
dienį po verdikto kompanija pasiūlė susitarti dėl pusantro milijono, 
ir Liza Teit norėjo paimti pinigus, bet Donovanas tartum atsitikti- 
nai prasitarė, kad jis gauna 40 procentų, taigi užuodžia gražią išmo- 
kų dieną. 

Trečiadienį jis, Džefas ir Samanta susitiko su Badžiu ir Meivise 
Raizeriais aptarti galimo teisminio ieškinio prieš „Lonerock Coal“ ir 
„Casper Slate'. Išgirdę, kad teisės firma daug metų žinojo, jog Badis 
kenčia nuo pajuodusių plaučių ligos, bet faktus nuslėpė, Raizeriai 
liko priblokšti. Badis piktai pasakė: „Kelkite šunsnukiams bylą dėl 

visko“ ir per dviejų valandų susitikimą nėsyk neatsitraukė. Pora pa- 
liko Donovano kontorą įsiutusi ir pasiryžusi kovoti iki pat galo. Tą 
vakarą, vėl prie gėrimų, Donovanas prisipažino Samantai ir Džefui, 
jog užsiminė apie teisminį ieškinį dviem savo artimiausiems bičiu- 
liams advokatams, dviem vyrukams, dirbantiems skirtingose Vaka- 
rų Virdžinijos teisės firmose. Nė vienas nebuvo suinteresuotas kitus 
penkerius metus peštis su „Casper Slate“, kad ir kaip pasibaisėtinai 
jie elgėsi. 

Po savaitės Donovanas nuskrido į Čarlstoną įregistruoti Ha- 
merio slėnio užteršimo bylos. Priešais federalinio teismo rūmus jis 
kartu su keturiais kitais advokatais susirinkusių reporterių būriui 
išdėstė jų bylą prieš „Krull Mining“, žinoma, „valdomą rusų“. Tvirti- 
no, kad kompanija penkiolika metų teršė gruntinius vandenis ir ži- 
nojo, kas dedasi, tačiau tai slėpė; „Krull Mining“ bent pastaruosius 
dešimt metų žinojo, kad jos chemikalai — viena iš dažniausių vėžio 
priežasčių Amerikoje. Savimi pasitikinčiai Donovanas pareiškė: 

— Mes tai įrodysime ir tam pagrįsti turime dokumentus. 

Jis buvo pagrindinis savo grupės, atstovaujančios per ketu- 
riasdešimčiai Hamerio slėnio šeimų, advokatas. 

Kaip ir daugelis teismų advokatų, Donovanas mėgo dėmesį. 
Samanta įtarė jį skubinantis įregistruoti Hamerio slėnio bylą, nes 
po Teitų verdikto tebebuvo dėmesio centre. Ji mėgino atsitraukti ir 
kelias dienas nesusitikinėti su broliais Grėjais, bet šie buvo atkaklūs. 
Džefas norėjo su Samanta papietauti, Donovanui, kaip pats sakė, rei- 
kėjo jos patarimo, nes abu atstovauja Badžiui Raizeriui. Ji suvokė 
jo nusivylimą savo draugais advokatais, kurių nė vienas nerodė en- 
tuziazmo užkabinti „Casper Slate“. Donovanas ne kartą sakė eisiąs 
vienas, jeigu reikės. 

— Man daugiau liks honoraro, — pareiškė. 

Ta byla jį apsėdo, Donovanas kasdien telefonu kalbėdavosi su 
Maršalu Koferiu. Jų nuostabai, Maršalas tesėjo pažadą gauti pinigų. 
Bylinėjimųsi fondas siūlė grynųjų liniją iki dviejų milijonų dolerių 
už trisdešimt procentų nuo išieškotos sumos. 

Donovanas vėl mygo Samantą dirbti jo kontoroje. Hamerio 
slėnio ir Raizerio bylos netrukus užims visą laiką, ir jam reikia pa- 
galbos. O jai tikrai atrodė, kad jam reikia ištiso personalo bendra- 

darbių, ne tik stažuotojos, dirbančios ne visu etatu. Kai jis Teitų 
bylą žodiniu susitarimu sureguliavo dėl 1,7 milijono dolerių, pasiūlė 
Samantai dirbti visą dieną ir dosnią algą. Ji vėl atsisakė. Jam pri- 
minė, kad a) dėl bylinėjimųsi vis dar yra atsargi ir neieško darbo, 
b) esanti tik praeivė, tartum paskolinta, kol Niujorke nusės dulkės 
ir ji galės pagalvoti apie kitą savo gyvenimo etapą — etapą, kuris 
niekaip nebus susijęs su Breidžiu Virdžinijoje; ir c) ji įsipareigojusi 
teisės klinikai ir šiuo metu turi klientų, kuriems jos reikia. Bet ne- 
paaiškino, kad bijo jo ir kaubojiško jo advokatavimo stiliaus. Buvo 
įsitikinusi, kad Donovanas arba kas nors jam dirbantis pavogė iš 
„Krull Mining“ vertingus dokumentus ir tai neišvengiamai išaiš- 
kės. Jis nesibaimino laužyti taisyklių bei įstatymų ir nedvejodamas 
nepaklustų teismo potvarkiams. Varomoji jo jėga — neapykanta 
ir karštas noras keršyti, tad, bent jos nuomone, ateityje Donova- 
no laukia rimti nemalonumai. Samanta vos pajėgė sau prisipažinti, 
kad šalia jo jaučiasi pažeidžiama. Visai nesunkiai galėtų įsiplieksti 
romanas. Ir tai būtų baisi klaida. Ko jai reikia — tai mažiau laiko 
praleisti su Donovanu Grėjumi. 

Ji nebuvo tikra, kaip elgtis su Džefu. Jis jaunas, viengungis, 
seksualus; taigi — šiuose kraštuose retenybė. Be to, karštai jos sie- 
kia, ir Samanta žinojo, kad pietūs, tegul kam nors ir galėtų pasi- 
rodyti malonūs, vestų į kai ką kita. Po trijų savaičių Breidyje tokia 
mintis Samantai gana patiko. 


Lapkričio dvyliktąją Donovanas vienas, be jokio kito šalia 
matomo talkinančio advokato, įžengė į Leksingtono, Kentukyje, 
federalinio teismo rūmus, kur buvo įsikūrusi aštuonis šimtus dar- 
buotojų turinti teisės firma, oficialiai žinoma kaip „Caper Slate X 
Hughes, ir iškėlė tiems šunsnukiams bylą. Jis taip pat iškėlė bylą 
ir „Lonerock Coal“ korporacijai iš Nevados. Kartu su juo buvo Badis 
ir Meivisė, žinoma, taip pat ir spaudos atstovai, kuriems iš anksto 
pranešė. Jie pasišnekėjo su keliais reporteriais. Vienas paklausė, ko- 
dėl teisminis ieškinys įregistruojamas Leksingtone, ir Donovanas 
paaiškino norintis „Casper Slate“ demaskuoti miesto, kuriame yra 
jų būstinė, žmonėms. Esąs nusitaikęs į nusikaltimo vietą ir taip to- 

liau. Šia istorija spauda smagiai pasinaudojo, ir Donovanas surinko 
laikraščių iškarpas. 

O dviem savaitėmis anksčiau Čarlstone jis įregistravo Hamerio 
slėnio ieškinį prieš „Krull Mining“, kuris buvo išsamiai nušviestas 
regioninėje spaudoje. 

Dar prieš dvi savaites jis laimėjo Teitų bylą įspūdingu verdiktu. 
Donovano Grėjaus pavardė pateko į kelis laikraščius. 

O lapkričio dvidešimt ketvirtąją, likus trims paroms iki Padė- 
kos dienos, jis rastas negyvas. 

| einių prasidėjo įpusėjus pirmadienio rytui, visoms tei- 
ininkėms tyliai dirbant prie savo rašomųjų stalų, nors arti 
nesimatė nė vieno kliento. Tylą sutrikdė Metės klyksmas, skaus- 
mingas, veriantis riksmas, kurį Samanta, buvo tikra, atsimins visą 
gyvenimą. Jos nuskubėjo į Metės kabinetą. 

— Jis negyvas! — raudojo ji. 

Stovėjo vieną ranką prisidėjusi prie kaktos, kitoje laikė telefo- 
no ragelį. Jos burna buvo pražiota, akys — pripildytos siaubo. 

— Ką?! — suspigo Anetė. 

— Jį ką tik surado. Sudužo jo lėktuvas. Donovanas negyvas. 

Anetė nudribo ant kėdės ir sukūkčiojo. Samanta spoksojo 
Metei į akis, sekundę abi nepajėgė kalbėti. Barba stovėjo tarpdu- 
ry, abiem delnais užsidengusi burną. Galiausiai Samanta nuėjo prie 
Metės ir paėmė iš jos telefoną. 

— Kas skambina? — paklausė. 

— Džefas, — pasakė Metė, pamažu atsisėdo ir užsidengė del- 
nais veidą. 

Samanta prašneko į ragelį, bet linijoje tesigirdėjo tyla. Keliai 
nusilpo, ir ji atatupsta nukrito ant kėdės. Barba susmuko ant kitos. 
Praslinko minutė — pritvinkusi baimės, sukrėtimo ir netikrumo. 
Galbūt įvyko klaida? Ne, neįvyko, jeigu vienintelis Donovano brolis 
paskambino savo mylimai tetai pranešti blogiausią, kokia tik gali 
būti, žinią. Ne, tai ne klaida, ne juokas ar pokštas, o neįtikėtina tie- 
sa. Telefonas vėl skambėjo, visų įeinančių linijų lemputės mirksė- 
jo — gandas po miestelį sparčiai plito. 

Smarkiai gurktelėjusi seiles, Metė įstengė ištarti: 

— Džefas sakė, kad vakar Donovanas skrido į Čarlstoną susi- 

tikti su keliais advokatais. Savaitgalį Džefo mieste nebuvo, ir Dono- 
vanas skrido vienas. Skrydžių valdymo centras prarado su juo ryšį 
apie vienuoliktą vakaro. Kažkas ant žemės girdėjo kažkokį trenks- 
mą, ir ryte jo lėktuvas surastas miške piečiau Paikvilio, Kentukyje. 

Drebantis jos balsas galiausiai nutrūko, ir Metė nulenkė galvą. 

Anetė murmėjo: 

— Negaliu patikėti. Negaliu patikėti. 

Samanta sėdėjo be žado. Barba kažką nerišliai vapėjo. Praėjo 
dar šiek tiek laiko. Jos stengėsi susitaikyti su tuo, kas įvyko. Visos 
šiek tiek nusiramino, palengva įsitvirtinant pirmam realybės trupi- 
nėliui. Po kurio laiko Samanta paliko kambarį ir užrakino paradines 
duris. Greitai perėjo per kabinetus, užtraukė užuolaidas ir žaliuzes. 
Kliniką apgaubė tamsa. 

Jos sėdėjo kartu su Mete, o tolumoje vis skambėjo ir skam- 
bėjo telefonai. Visi laikrodžiai tartum sustojo. Atsirakinęs nuosavu 
raktu, pro užpakalines duris įėjo Česteris ir prisidėjo prie gedinčių- 
jų. Sėdėjo ant rašomojo stalo krašto, viena ranka apkabinęs per pe- 
čius žmoną, švelniai tapšnodamas delnu, o ši kūkčiojo ir kažką sau 
šnibždėjo. 

Česteris tyliai paklausė: 

— Ar jau kalbėjaisi su Džude? 

Metė papurtė galvą ir atsakė: 

— Ne. Džefas pažadėjo jai paskambinti. 

— Vargšas Džefas. Kur jis? 

— Buvo Paikvilyje, viskuo rūpinasi. Jis ne per geriausiai laikėsi. 

Po kelių minučių Česteris paragino: 

— Einam namo, Mete. Turi atsigulti, šiandien čia niekas nedirbs. 


Samanta uždarė savo kabineto duris ir nukrito ant kėdės. Buvo 
pernelyg priblokšta, kad pajėgtų apie ką nors kitką galvoti, tad tik 
ilgai spoksojo pro langą ir mėgino surikiuoti mintis. Nesisekė, ir ją 
staiga pagavo noras bėgti iš Breidžio, Nolando apygardos bei visos 
Apaleičijos ir galbūt niekada nebesugrįžti. Ėjo Padėkos dienos sa- 
vaitė, ir Samanta planavo vis tiek išvykti į K. A. ir praleisti laiką su 
tėvais, galbūt su keliais draugais. Metė kvietė Padėkos dienos prieš- 
piečių, bet ji jau buvo atsisakiusi. 

Tai bent Padėkos diena. Dabar jų laukia laidotuvės. 
Suvibravo mobilusis. Skambino Džefas. 


Tądien apie pusę penktos jis sėdėjo ant iškylų stalo atokioje 
vaizdingoje apžvalgos aikštelėje netoli Nokso, Kario apygardoje. 
Jo sunkvežimiukas buvo pastatytas šalia. Džefas buvo vienas, kaip 
Samanta ir tikėjosi. Nepasisuko pažiūrėti, ar tai ji, nesujudėjo jai 
per žvyrą einant jo link. Žvelgė į tolį, užsimiršęs sujauktų minčių 
pasaulyje. 

Samanta pabučiavo jį į skruostą ir pasakė: 

— Man taip gaila. 

— Man irgi, — pratarė jis ir prisivertė trumpai, tik sekundę, 
nusišypsoti. 

Samantai prisėdus greta, Džefas paėmė ją už rankos. Kelis prie 
kelio, juodu tylomis stebėjo senovines kalvas žemiau savęs. Iš pra- 
džių ašarų nebuvo, tik keli žodžiai. Džefas tvirtas vaikinas, pernelyg 
vyriškas, kad laikytųsi kaip nors kitaip nei stoiškai. Ji įtarė, kad jis 
dar paverks vienas. Buvo paliktas tėvo, mirus motinai, tapo našlai- 
čiu, o dabar liko visiškai vienišas, nes mirė vienintelis žmogus, kurį 
jis kada nors tikrai mylėjo. Samanta nepajėgė įsivaizduoti jo sielvar- 
to šiuo siaubingu momentu. Ji pati jautėsi, lyg viduje žiojėtų tuštu- 
ma, ojuk pažinojo Donovaną mažiau nei du mėnesius. 

— Žinote, jie jį nužudė, — pasakė Džefas, pagaliau išreikšda- 
mas žodžiais tai, apie ką jie visą dieną mąstė. 

— Ir kas tokie jie? — paklausė Samanta. 

— Kas tokie jie? Blogi vaikinai, ir jų labai daug. Yra žiaurūs, 
apskaičiuojantys ir žudyti jiems menkniekis. Jie žudo angliakasius, 
versdami juos dirbti nesaugiose kasyklose. Žudo kalnėnus užnuo- 
dytu vandeniu. Žudo berniukus, kietai įmigusius savo kemperyje. 
Žudo ištisas bendruomenes, kai prasiveržia jų užtvankos ir skysto 
anglių dulkių ir molio purvo tvenkiniai užlieja slėnius. Jie nužudė 
mano motiną. Prieš daugelį metų nužudė profesinės sąjungos žmo- 
nes, kurie streikavo dėl didesnių atlyginimų. Kažin ar mano bro- 
lis — pirmas jų nužudytas advokatas. 

— Galite tai įrodyti? 

— Nežinau, bet mes pabandysime. Šįryt buvau Paikvilyje — 
turėjau atpažinti kūną — ir užvažiavau pasimatyti su šerifu. Pasa- 
kiau, kad įtariu nešvarų žaidimą ir noriu, jog į lėktuvą būtų žiūrima 
kaip į nusikaltimo vietą. Aš jau pranešiau federalams. Lėktuvas ne- 
sudegė, tik sudužo. Nemanau, kad Donovanas kentėjo. Galite įsi- 
vaizduoti, kai tau tenka atpažinti savo brolio lavoną? 

Nuo tokios minties Samantai nusmuko pečiai. Papurtė galvą. 

Sunkiai atsidusęs Džefas pasakė: 

— Jis buvo morge, visai kaip matote per televiziją. Atidaro ka- 
merą, ištraukia, nudengia baltą paklodeę. Aš vos nesusivėmiau. Jo 
kaukolė buvo įlūžusi. 

— Gana, — pasakė Samanta. 

— Taip, gana. Manau, pasaulyje yra tam tikrų dalykų, kurių 
nesi pasirengęs padaryti, o kai juos padarai, prisieki daugiau nieka- 
da to nedarysiąs. Nejau daugeliui žmonių gyvenime netenka atpa- 
žinti lavono? 

— Pasikalbėkime apie ką nors kitką. 

— Gerai. Puiki mintis. Apie ką norite kalbėtis? 

— Kaip įrodysite, kad tai buvo nusikaltimas? 

— Nusamdysime ekspertus, kad ištirtų lėktuvą nuo propele- 
rio iki uodegos. NTSB* perklausys radijo pokalbius ir išsiaiškins, 
kas dėjosi prieš pat lėktuvui nukrentant. Mes viską sudėliosime ir 
perprasime. Naktis giedra, oro sąlygos puikios, patyręs pilotas, ore 
praleidęs tris tūkstančius valandų, kurios registruotos jo žurnale, 
lėktuvas — vienas saugiausių per aviacijos istoriją; antraip viskas 
nelogiška. Spėju, jis galiausiai užsiutino netinkamus žmones. 

Iš rytų padvelkė brizas, išblaškydamas lapus ir atnešdamas 
vėsą. Juodu susiglaudė arčiau it seni įsimylėjėliai, nors tokie nebu- 
vo. Nei seni, nei nauji, nei dabartiniai. Tik dukart papietavo, nieko 
daugiau. Mažiausiai, ko Samantai reikėjo, — tai sudėtingo roma- 
no su aiškia pabaigos data. Ji nežinojo, ko Džefas siekia. Dažnai jo 
Breidyje nebūdavo, ir ji įtarė, kad tai susiję su kokia nors mergina. 
Juodu visiškai neturi bendros ateities. Dabartis galėtų būti smagi 
— pasiaučiant čia, paišdykaujant ten, truputėlį palaikant vienas ki- 


* Angl. santrumpa: National Transportation Safety Board — Nacionalinė transporto 


saugumo komisija. 

tam draugiją šaltomis naktimis, bet Samanta neketino galvotrūk- 
čiais į tai mestis. 

Jis vėl prašneko: 

— Žinote, visada maniau, kad blogiausia mano diena buvo 
tada, kai teta Metė atėjo pas mane į mokyklą ir pranešė, jog mirė 
mama. Buvau devynerių metų. Bet dabar blogiau, kur kas blogiau. 
Esu apkvaitęs, toks atbukęs, kad galėtumėte mane badyti peiliu, ir 
aš nieko nejausčiau. Gaila, kad neskridau kartu su juo. 

— Nesigailėkite. Ir vienos netekties per daug. 

— Neįsivaizduoju gyvenimo be Donovano. Suprantate, mes 
abu buvome našlaičiai, mus užaugino giminės skirtinguose mieste- 
liuose. Jis visada mane globodavo, visada apgindavo. Aš įsiveldavau 
į daugybę nemalonumų ir nebijodavau nei savo giminių, nei moky- 
tojų ar farų, net teisėjų. Aš bijojau Donovano, ir ne fizine prasme. 
Bijojau jį nuvilti. Paskutinį kartą, kai patekau į teismą, buvau devy- 
niolikos. Jis ką tik buvo baigęs Teisės fakultetą. Mane pagavo su šiek 
tiek žolės, tai buvo nedidelis kiekis, ją faktiškai bandžiau parduoti, 
bet jie to nežinojo. Teisėjas man suteikė šansą — skyrė kelis mėne- 
sius apygardos areštinėje, tačiau nieko rimta. Eidamas prie katedros 
stoti priešais teisėją, atsisukau ir pažvelgiau į teismo salę. Pamačiau 
savo brolį — stovėjo šalia tetos Metės, ir jo akyse žvilgėjo ašaros. 
Niekada nemačiau jo verkiančio. Tad ir aš pravirkau ir pasakiau tei- 
sėjui, kad daugiau niekada neišvys mano veido. Ir nebeišvydo. Nuo 
tada gavau vieną baudos taloną už viršytą greitį. 

Jo balsas šiek tiek prikimo. Džefas sugnybo sau nosį. Tačiau 
vis tiek neištryško nė viena ašara. 

— Donovanas buvo mano brolis, geriausias draugas, didvyris, 
šeimininkas, patikėtinis. Buvo mano pasaulis. Nežinau, ką dabar 
darysiu. 

Samanta jautė, lyg tuoj pravirks. Tik klausykis, sau pasakė. 
Jam reikia išsikalbėti. 

— Samanta, aš surasiu tuos tipus, girdite mane? Jeigu tam pri- 
reiks kiekvieno mano turimo cento ir kiekvieno, kurį teks pavogti, 
aš suseksiu juos ir atkeršysiu. Donovanas mirti nebijojo, nebijau ir 
aš. Tikiuosi, jie nėra tokie. 

— Kas jūsų pirmas įtariamasis? 

— Turbūt „Krull Mining . 

— Tai dėl tų dokumentų? 

Džefas pasisuko ir metė į Samantą žvilgsnį. 

— Iš kur žinote apie dokumentus? 

— Vieną šeštadienį skridau su Donovanu į Hamerio slėnį. 
Rokvilyje mes pietavome su Viku. Juodu kalbėjosi apie „Krull Mi- 
ning ir kai ką prasitarė. 

— Keista. Donovanas buvo atsargus. 

— Ar „Krull Mining“ žino, kad dokumentai pas jį? 

— Jie žino, kad dokumentai dingę, ir smarkiai įtaria, jog jie 
pateko pas mus. Tie dokumentai mirtinai pavojingi. 

— Matėte juos? 

Džefas ilgai delsė, paskui patvirtino: 

— Taip, aš juos mačiau ir žinau, kur yra. Jūs nepatikėtumėte, 
kas juose. Ir niekas nepatikėtų. 

Jis trumpam nutilo, lyg suvokdamas, jog derėtų užsičiaupti, 
bet kalbėti norėjo, todėl tesė: 

— Yra vienas jų vyriausiojo vadovo Pitsberge memorandumas 
savo pagrindinei būstinei Londone. Jame apytikriai apskaičiuota, 
kad išvalyti Peko kalno bjaurastį kainuotų aštuoniasdešimt milijo- 
nų dolerių. Išlaidos apmokėti keliems žalų atlyginimo ieškiniams 
buvo įvertintos tik dešimčia milijonų, daugiausia, ir tai skaičiuojant 
į viršutinę ribą. Ieškiniai dėl žalų tuo metu dar nebuvo įregistruoti, 
ir neaišku, ar kada nors bus. Taigi kur kas pigiau leisti žmonėms 
gerti vandenį, mirti nuo vėžio ir galbūt išeikvoti kelis dolerius, nei 
sustabdyti skysto anglių dulkių ir molio purvo tvenkinio tekėjimą. 

— Ir kur tas memorandumas yra? 

— Kartu su visais kitais dokumentais. Dvidešimt tūkstančių 
dokumentų keturiose dėžėse, viskas paslėpta. 

— Kur nors čia? 

— Netoli. Negaliu jums pasakyti, tai pernelyg pavojinga. 

— Ir nesakykite. Staiga aš sužinau daugiau negu noriu. 

Džefas paleido Samantos ranką ir nuslydo nuo iškylų stalo. Pa- 
silenkęs paėmė nuo žemės saują akmenėlių ir pradėjo juos mėtyti 
į tarpeklį apačioje. Murmėjo kažką jai nesuprantama. Pasiėmė dar 
saują, paskui — trečią, mėtė akmenėlius kur papuola. Buvo beįsiga- 
linti prieblanda, užslinko debesys. 

Paskui sugrįžo prie stalo, atsistojo šalia Samantos ir tarė: 

— Kai ką jūs turėtumėte žinoti. Veikiausiai jūsų klausomasi. 
Jūsų telefono kontoroje, galbūt yra blakutė ar dvi net pas jus bute. 
Praėjusią savaitę mes paprašėme vieno vyruko vėl prašukuoti kon- 
torą — visur buvo paslėptos blakutės. Tiesiog būkite atsargi, ką kal- 
bate, nes kas nors klausosi. 

— Juk jūs juokaujate, tiesa? 

— Keista, kažkodėl šiandien aš nenusiteikęs paistyti niekų, 
Samanta. 

— Gerai, gerai, bet kodėl mane? 

— Jie atidžiai mus stebi, ypač Donovaną. Jis daug metų gyve- 
no įtardamas, kad jo klausosi. Veikiausiai kaip tik todėl vakar skrido 
į Čarlstoną akis į akį susitikti su advokatais. Jie susitikinėdavo įvai- 
rių viešbučių numeriuose, laikydavosi atokiai, kad niekas negalėtų 
sekti. Galvažudžiai matė jus bendraujant su mumis. Jiems priklau- 
so viso pasaulio pinigai, tad stebi kiekvieną atvykstantį ir išvykstan- 
tį, ypač naują teisininką miestelyje. 

— Nežinau, ką pasakyti. Visą popietę kalbėjausi su tėvu apie 
lėktuvų katastrofas. 

— Kuriuo telefonu? 

— Abiem, kontoros ir mobiliuoju. 

— Su kontoros būkite atsargi. Likite prie mobiliojo. Mes gal- 
būt pradėsime naudotis iš anksto apmokėtų kredito kortelių mobi- 
liaisiais. 

— Aš tuo netikiu. 

Džefas atsisėdo šalia, paėmė Samantą už rankos ir užsikėlė 
savo striukės apykakle. Saulė leidosi už kalnų, stiprėjo brizas. Kai- 
re ranka pamažu nusibraukė nuo skruosto ašarą. Prašneko gergž- 
džiančiu ir prikimusiu balsu: 

— Prisimenu, kai mirė mama, nepajėgiau liautis verkęs. 

— Nieko bloga verkti, Džefai. 

— Na, jeigu negaliu verkti mirus broliui, turbūt jau niekada dėl 
nieko neverksiu. 

— Nesivaržykite. Galbūt tai jums padės pasijausti geriau. 

Kelias minutes jis tylėjo — tylėjo, bet ne ašarojo. Leidosi su- 
tema, juodu susiglaudė arčiau, o brizas vėl padvelkė ir nurimo. Po 
ilgos tylos Samanta prašneko: 

— Šiandien popiet kalbėjausi su tėvu. Ką ir sakyti, jis priblokš- 
tas. Per praėjusį mėnesį ar apie tiek juodu su Donovanu išties susi- 
bičiuliavo, ir tėtis labai juo žavėjosi. Be to, šioje konkrečioje srityje 
jis visus pažįsta ir gali surasti tinkamą ekspertą katastrofai išanali- 
zuoti. Pasakė kažin kiek metų turėjęs reikalų su daugybe mažų or- 
laivių lemtingų sudužimų. 

— Ar kuri nors iš katastrofų buvo tyčia sukelta? 

— Tiesą sakant, taip. Dvi. Viena Aidahe, o kita — net Kolum- 
bijoje. Jeigu gerai pažįstu tėtį, tai jis šiuo metu jau prie telefono ir 
kompiuterio, ieško ir žymisi mažų „Cessna“ sudužimų ekspertus. 
Jis pasakė, kad šiuo etapu svarbiausia apsaugoti lėktuvą. 

— Jis saugomas. 

— Šiaip ar taip, Maršalas Koferis ketina padėti, jeigu mums jo 
pagalbos reikės. 

— Dėkui. Jūsų tėvas man patinka. 

— Taip pat ir man, dažniausiai. 

— Man šalta, ojums? 

— Irgi. 

— Ir mes turime vykti pas Metę, tiesa? 

— Manau, taip. 


Kadangi iš Grėjų šeimos mažai kas liko, o jų namas buvo su- 
griautas jau prieš daugelį metų, pyragus ir kepsnius reikėjo pri- 
statyti kur nors kitur, tad logiškai buvo pasirinkta Metė. Žmonės, 
nešini maistu, pradėjo plūsti pavakare. Liejosi ašaros, buvo reiškia- 
mos užuojautos, žadama visokeriopa pagalba, o svarbiausia — visi 
norėjo sužinoti smulkmenas. Vyrai lūkuriavo priekiniame priebu- 
tyje ir įvažoje, rūkė, dalijosi paskalomis ir stebėjosi, kas iš tikrųjų 
sukėlė katastrofą. Sugedo variklis? Pilotas išklydo iš kurso? Kažkas 
pasakė, kad jis per radiją nepasiuntė „Mayday“ — pilotams univer- 
salaus nelaimės šaukinio. Ką tai galėtų reikšti? Daugelis vyrų savo 
gyvenime buvo skridę tik sykį ar du, kai kurie — niekada, bet tokia 
patirties stoka spėlionių nesumažino. Viduje moterys tvarkė mais- 
to perteklių, kartkartėmis pakabindamos šaukštą skoniui išban- 
dyti, ir tuo pat metu bruzdėjo apie Metę bei garsiai svarstė dabar- 

tinę Donovano santuokos su Džude būklę. Džudė buvo daili jauna 
būtybė, taip ir nesuradusi sau vietos miestelyje, ir dabar ją visi itin 
jausmingai prisiminė. 

Džudė ir Metė galiausiai sutarė dėl organizacinių dalykų. Iš 
pradžių Džudė pageidavo, kad pamaldos už mirusįjį būtų atidėtos 
iki šeštadienio, bet Metei atrodė neteisinga žmones versti ištverti 
Padėkos dieną, kai prieš akis toks liūdnas įvykis. Stebėdama viską 
iš atokiau, Samanta suprato, kad Apaleičijoje svarbu tradicijos ir pa- 
laidoti mirusiųjų neskubama. Per šešerius metus Niujorke ji įprato 
prie greitų palydų į aną pasaulį, kad gyvieji galėtų toliau gyventi ir 
dirbti. Regis, ir Metė nekantravo įvykius pagreitinti ir galop Džudę 
įtikino surengti pamaldas trečiadienio popietę. Kai ketvirtadienį jie 
atsibus, Donovanas jau bus žemėje, ir šventės eis savo keliu. 

Trečiadienį, lapkričio dvidešimt šeštąją, ketvirtą valandą, ap- 
eigos Jungtinėje metodistų bažnyčioje, po to palaidojimas kapinai- 
tėse už maldos namų. Donovanas ir Džudė buvo parapijiečiai, nors 
jau daug metų nedalyvavo apeigose. 

Džefas norėjo brolį palaidoti Grėjaus kalne, bet Džudei tokia 
mintis nepatiko. Džudė nemėgo Džefo, ir jausmai buvo abipusiai. 
Būdama teisėta Donovano žmona, Džudė turėjo teisę priimti galu- 
tinius sprendimus. Tai buvo tradicija, o ne įstatymas, ir visi tai su- 
prato, taip pat ir Džefas. 

Pirmadienio vakarą Samanta valandą sukiojosi netoli Metės, 
bet netrukus šis ritualas — sėdėti kartu su kitais gedėtojais, paskui 
kramsnoti nuo valgiais nukloto stalo virtuvėje, išeiti į lauką kvėp- 
telėti gryno oro — jai nusibodo. Pavargo nuo beprasmiškų žmonių 
šnekų. Jie gerai pažinojo Metę ir Česterį, bet nepažinojo jų sūnėno. 
Pavargo nuo paskalų ir spėlionių. Ji buvo nustebinta, kaip mažas 
miestelis priėmė tragediją ir atrodė pasiryžęs kuo daugiau pasigar- 
džiuoti įvykiu, bet netrukus nuostaba virto nusivylimu. 

Džefas irgi atrodė nuobodžiaujantis bei nusivylęs. Po daugybės 
glėbesčiavimų, paguodos žodžių ir įsiteikimų, kuriuos bėrė stam- 
bios, vos pažįstamos moterys, jis tyliai išnyko. Pakštelėjęs Samantai 
į skruostą pasakė, kad jam reikia pabūti vienam. Netrukus išėjo ir 
ji, per tylų miestelį sugrįžo į savo butą. Ją pasišaukė Anetė, ir jiedvi 
tamsiame poilsio kambarėlyje gurkšnodamos arbatą iki vidurnakčio 
kalbėjosi vien apie Donovaną Grėjų. 

Prieš patekant saulei Samanta jau buvo visiškai išsibudinusi ir 
naršydama internete pamažu gėrė kavą. Roanoko laikraštis apie ne- 
laimingą atsitikimą įdėjo trumpą straipsnį, bet neparašė nieko nau- 
ja. Donovanas apibūdintas kaip atsidavęs kovotojas už angliakasių 
ir žemės savininkų teises. Paminėtas Teitų bylos verdiktas, taip pat 
ir Hamerio slėnio ieškinys prieš „Krull Mining“ bei Raizerio — prieš 
„Lonerock Coal“ ir šios teisininkus. Bičiulis advokatas iš Vakarų Vir- 
džinijos apie jį kalbėjo kaip apie „bebaimį Apaleičijos gamtos gro- 
žio saugotoją“ ir „tvirtą savivaliaujančių anglių kompanijų priešą . 
Niekas neužsiminė apie galimą nešvarų žaidimą. Visos kompeten- 
tingos agentūros tiria. Jam ką tik sukako trisdešimt devyneri, liko 
žmona ir mažametė duktė. 

Anksti rytą paskambinęs Samantos tėvas domėjosi, kaip or- 
ganizuojamos laidotuvės. Pasisiūlė atvažiuoti ir per gedulingas pa- 
maldas pasėdėti kartu su ja, bet Samanta padėkojusi atsisakė. Pir- 
madienį Maršalas įnirtingai darbavosi prie telefono, stengdamasis 
atkapstyti kuo daugiau slaptos informacijos. Pažadėjo „kai ką' turė- 
siąs, kai jie po kelių dienų susitiks. Aptars Raizerio bylą, šiuo metu 
dėl suprantamų priežasčių neapibrėžtos būklės. 

Kontora buvo it laidojimo namai — tamsi ir niūri, be malonios 
dienos šviesos. Barba pakabino ant durų vainiką ir jas užrakino. Metė 
pasiliko namie, o taip pasielgti būtų reikėję ir visoms kitoms. Atšaukti 
sutarti susitikimai, neatsiliepinėjama į telefonų skambučius. Kalnų 
teisinės pagalbos klinika iš tikrųjų buvo uždaryta ir veiklos nevykdė. 

Tokia pat buvo ir Donovano M. Grėjaus kontora Pagrindinėje 
gatvėje trimis kvartalais toliau. Ant užrakintų jos durų kabėjo toks 
pat vainikas, o viduje Džefas su sekretore ir teisininko padėjėju už- 
sidarę bandė sukurti veiksmų planą. Jie buvo vieninteliai likę fir- 
mos tarnautojai, o pati firma jau nebeegzistavo. 

ragiška mirtis, žinomas advokatas, laisvas įėjimas, triukš- 

mingas miestukas, dar viena nuobodi trečiadienio popie- 
tė — sudėkite visus tuos komponentus, ir dar gerokai iki ketvirtos 
valandos bažnyčia buvo pilnutėlė, kai dvasiškasis tėvas Kondris pra- 
dėjo pamaldas už mirusįjį. Visi turėjo išklausyti ilgą pompastišką 
maldą ir atsisėdo, o choras sugiedojo pirmą iš kelių gedulingų gies- 
mių. Paskui jis vėl atsistojo paskaityti iš Šventojo Rašto ir suraiz- 
gojo nerišlią liūdną mintį ar dvi. Pirmą mirusįjį šlovinančią kalbą 
pasakė Metė; kalbėdama apie sūnėną, ji stengėsi tramdyti emoci- 
jas. Metė pasirodė sugebanti kalbėti pro ašaras, ir kartkartėmis visi 
verkė drauge. Jai pasakojant, kaip Donovanas surado savo motinos, 
jos brangios sesers Rozos, kūną, balsas užlūžo ir ji trumpam nutilo. 
Pakui, smarkiai gurktelėjusi seiles, kalbėjo toliau. 

Samanta sėdėjo penktoje eilėje, tarp Barbos ir Anetės, visos 
rankose gniaužė higienines servetėles ir valėsi skruostus. Visos 
mąstė tą patį: „Pirmyn, Mete, tu atlaikysi. O dabar jau baik. Tačiau 
Metė nė kiek nesiskubino. Juk tai vienintelis atsisveikinimas su Do- 
novanu, ir niekas neturi būti skubinamas. 

Uždaras karstas buvo pastatytas sakyklos papėdėje ir nuklo- 
tas gėlėmis. Anetė anksčiau pašnabždėjo: šiuose kraštuose daugelis 
laidotuvių pamaldų vyksta prie atidengto karsto, iš gedėtojų reika- 
laujama žiūrėti į velionį, kai apie jį kalbami nuostabūs dalykai. Tai 
senas paprotys, juo siekiama šioms apeigoms suteikti dar daugiau 
dramatiškumo nei būtina. Anetė pasakė norinti, kad ją kremuotų. 
Samanta prisipažino dar nesvarsčiusi, ką rinktųsi. 

Laimė, Džudė turėjo daugiau sveiko proto ir neleido tokio 
spektaklio. Ji su dukra sėdėjo priekinėje eilėje, vos kelios pėdos nuo 

karsto. Džudė buvo nuostabi: liekna brunetė tokiomis pat tamsio- 
mis kaip ir Donovano akimis. Jųdviejų duktė Heilė, šešerių, sunkiai 
pakėlė tėvų skyrybas. O tėvo mirtis ją visiškai sugniuždė. Įsitvėrusi 
į motiną, ji ištisai verkė. 

Samanta buvo susikrovusi į automobilį daiktus. Ji desperatiš- 
kai troško palikti Breidį ir važiuoti namo, kur motina pažadėjo lauk- 
ti su nupirktu iš restorano sušiu ir buteliu puikaus „Chablis“. Rytoj, 
Padėkos dieną, jiedvi ilgai miegos, paskui valgys priešpiečius afganų 
kebabinėje, per šventes visada sausakimšoje amerikiečių — arba 
nemėgstančių kalakuto, arba trokštančių išvengti šeimos. 

Metė galiausiai pasidavė užplūdusioms emocijoms, atsiprašė 
ir atsisėdo. Dar viena giesmė. Dar keli tėvo Kondrio pastebėjimai, 
pasiskolinti iš apaštalo Pauliaus. Ir dar viena ilga panegirika miru- 
siajam, šįkart kalbėjo Donovano artimas draugas iš Teisės fakulteto 
laikų Viljamo ir Marijos universitete. Po valandos apeigos baigėsi, 
ir žmonės buvo pasirengę eiti. Tėvui Kondriui palaiminus, jie išgar- 
mėjo laukan. Daugelis vėl susirinko už bažnyčios ir susispietė aplink 
purpurinį laidojimo tentą šalia kapo. Šįkart dvasiškasis tėvas kalbė- 
jo trumpai. Jo mintys atrodė improvizuotos, bet taiklios. Jis iškal- 
bingai pasimeldė ir buvo bebaigiąs, kai Samanta pamažėle pradėjo 
trauktis šalin. Buvo įprasta visiems apeigų dalyviams vorele praeiti 
pro liūdinčius šeimos narius ir tarstelėti kelis užuojautos žodžius, 
bet Samantai jau buvo gana. 

Gana vietinių papročių. Gana Breidžio. Gana brolių Grėjų, vi- 
sos jų dramos ir praeities bagažo. Su pilnu baku benzino ir tuščia 
šlapimo pūsle ji ryžtingai penkias valandas nesustodama važiavo 
savo motinos namų link. Atvykusi kelias sekundes pastovėjo šalia 
automobilio ir dėjosi į galvą vaizdus bei garsus, transporto eismą, 
spūstis ir tankį žmonių, gyvenančių taip arti vienas kito. Tai jos pa- 
saulis. Ji ilgėjosi Soho ir karštligiškos didmiesčio energijos. 

Karena jau buvo su pižama. Samanta greitai išsipakavo daik- 
tus, paskui persirengė. Dvi valandas jos sėdėjo ant pagalvėlių poilsio 
kambaryje, valgė ir gėrė vyną, juokėsi ir tuo pat metu kalbėjosi. 


Bylinėjimosi fondas, pažadėjęs finansuoti sukčiavimo ir są- 
mokslo bylą prieš „Lonerock Coal“ ir „Casper Slate“, atsisakė duoti 

pinigus. Sandėris buvo atšauktas. Donovanas įregistravo teisme ieš- 
kinį kaip vienišas kovotojas, gavęs pažadą, kad kitų ieškovų advoka- 
tai netrukus irgi prisidės ir sudarys aukščiausios klasės bylinėjimosi 
komandą. Tačiau dabar, kai jis mirė, ojo bičiuliai nėrė į krūmus, byla 
krypsta į niekur. Maršalas Koferis labai tuo nusivylė. Juk tai buvo 
„puikus teisminis ieškinys“, kurio pats imtųsi akies mirksniu, jeigu 
tik galėtų. 

Bet jis neketino pasiduoti. Samantai paaiškino, jog išplatins 
bylą per platų teismų advokatų kontaktų tinklą nuo pakrantės iki 
pakrantės, ir tvirtai tikėjo, kad pajėgs suformuoti tinkamą koman- 
dą — tokią, kuri pritrauktų pakankamai lėšų iš kitos investuotojų 
grupės. Net buvo pasirengęs įdėti kažkiek savų pinigų ir aktyviai 
dalyvauti bylinėjimesi. Save įsivaizdavo kaip trenerį užribyje, siun- 
čiantį nurodymus įžaidėjui. 

Dieną po Padėkos dienos juodu susitiko priešpiečių. Saman- 
ta buvo linkusi vengti temų apie teisminius ieškinius, Donovaną, 
Raizerio bylą, „Lonerock Coal“ ir taip toliau — iš tikrųjų visko, kas 
susiję su Breidžiu, Virdžinija ir Apaleičija. Bet beknebinėdama salo- 
tas suprato, kad turėtų būti dėkinga dėl bylinėjimosi. Jeigu ne jis, 
Samanta su tėvu turėtų mažai apie ką diskutuoti. O dabar jie apie 
tai gali kalbėtis valandų valandas. 

Maršalas kalbėjo tyliai, akimis lakstydamas į visas puses, lyg 
restoranas galėtų būti pilnas šnipų. 

— NTSB turiu šaltinį, — pasakė jis, patenkintas savimi kaip 
visada, kai turėdavo kokio nors slapto purvo. — Donovanas nepa- 
siuntė nelaimės šaukinio. Skrido septynių tūkstančių pėdų aukšty- 
je, buvo giedra, jokių nelaimės ženklų, o paskui staiga dingo iš ra- 
daro. Jeigu būtų buvęs koks nors variklio gedimas, jis būtų turėjęs 
pakankamai laiko apie tai pranešti ir tiksliai nurodyti koordinates. 
Tačiau nepadarė nieko. 

— Galbūt jis tiesiog supanikavo, — spėjo Samanta. 

— Be abejo, supanikavo. Lėktuvas pradeda smigti žemyn; po 
šimts, visi supanikuoja. 

— Galima nustatyti, ar jis naudojosi autopilotu? 

— Ne. Toks mažas lėktuvas neturi juodosios dėžės, tad nėra 
duomenų, kas dėjosi. Kodėl klausi apie autopilotą? 

— Mat sykį, kai mudu skridome, Donovanas man pasakė, kad 

kartais nusnūsta. Nuo variklio ūžesio apima miegas, tad jis papras- 
čiausiai įjungia autopilotą ir pasnaudžia. Nelabai žinau, kaip jį pa- 
leisti, tačiau kas, jeigu jis užmigo ir nuspaudė ne tą mygtuką? Ar 
taip įmanoma? 

— Daug kas įmanoma, Samanta, ir tokia prielaida man labiau 
patinka, nei nešvaraus žaidimo scenarijus. Sunku patikėti, kad jo 
lėktuvas buvo sabotuotas. Tai būtų žmogžudystė ir pernelyg pavojin- 
ga net ir blogiems vyrukams, su kuriais jis turėjo reikalų. „Lonerock 
Coal“, „Krull Mining“, „Casper Slate“ — visi prasti aktoriai, tikrai, 
bet ar jie rizikuotų įvykdyti žmogžudystę ir būti pagauti? Taip ne- 
manau. Ir tokią žmogžudystę, kuri atkreipia visų dėmesį? Kuri bus 
visapusiškai tiriama? Aš tuo netikiu. 

— Na, Džefas tikrai tiki. 

— Jis žvelgia iš kitos perspektyvos, ir aš tai vertinu. Užjaučiu 
jį. Bet ką gi jie laimėtų, numušę Donovaną? „Krull Mining“ byloje 
prie ieškovų stalo yra dar trys teisės firmos, ir visos, galėčiau pri- 
durti, turi daugiau patirties toksinių žalų atlyginimo srityje nei Do- 
novanas. 

— Bet Donovanas turi dokumentus. 

Minutėlę Maršalas tai svarstė. 

— Ar tos kitos trys firmos juos turi? 

— Nemanau. Man atrodo, jie kažkur paslėpti. 

— Na, šiaip ar taip, „Krull“ to nežino, bent kol kas. Manyčiau, 
visi ieškovo komandos advokatai gali prieiti prie dokumentų. Tad 
vėlgi, ką jie laimėtų nužudę tik vieną iš keturių advokatų? 

— Taigi, jeigu sektume tavo samprotavimų kryptimi, labai su- 
interesuoti jį pašalinti turėtų būti „Lonerock Coal“ ir „Casper Slate“. 
Kaip tu ir sakai, Donovanas — vienišas kovotojas. Teisminiame ieš- 
kinyje nėra jokios kitos pavardės. Vieną dieną jis miršta, ir per dvi 
paras bylinėjimosi lėšų nebelieka. Ieškinys baigtas. Jie laimi. 

Maršalas purtė galvą. Vėl apsidairė: niekas į juos nekreipė dė- 
mesio. 

— Klausyk, Samanta, bjauriuosi tokiomis kompanijomis kaip 
„Lonerock Coal“ ir tokiomis teisės firmomis kaip „Casper Slate“. Pa- 
dariau karjerą, kovodamas su panašiais galvažudžiais. Neapkenčiu 
jų, aišku? Bet jų reputacija gera — velniai rautų, „Lonerock“ akcijo- 
mis prekiaujama viešai. Tu niekaip manęs neįtikinsi, kad dėl iškelto 

ieškinio jie gali nužudyti advokatą. „Krull“ — kitas dalykas; tai suk- 
čiai, dirbantys turtingam banditui, kuris siaučia po pasaulį ir kelia 
nemalonumus. Iš „Krull“ galima tikėtis visko, bet vėlgi — kodėl? 
Donovano mirtis bylai galų gale nepadėtų. 

— Kalbėkimės apie ką nors kitką. 

— Atleisk. Jis buvo tavo draugas ir man labai patiko. Man pri- 
minė jaunystės laikus. 

— Tikrai, tai gerokai gniuždo. Turiu ten grįžti, bet nežinau, ar 
noriu. 

— Dabar turi klientų. Žmonių su tikromis problemomis. 

— Žinau, tėti. Esu tikra teisininkė, ne kokia nors plunksna- 
graužė korporatyvinėje firmoje. Tu laimėjai. 

— Aš to nepasakiau, ir čia ne varžybos. 

— Trejus metus tai kartojai, o su tavimi — viskas varžybos. 

— Šiek tiek sudirgusi, a? — Maršalas pasilenkė per staliuką ir 
palietė jos ranką. — Atleisk. Suprantu, buvo emocinga savaitė. 

Akys jai staiga prisipildė ašarų, gerklę sugniaužė. 

— Jau norėčiau eiti, — tarė Samanta. 

ų buvo keturi, visi stambūs, pikti, šiurkščios išvaizdos žmo- 

J nės, du vyrai ir dvi moterys nuo keturiasdešimt penkerių 
iki šešiasdešimties metų, kaip ji spėjo, žilaplaukiai, su riebalų rin- 
gėmis ant sprandų, apsirengę pigiais drabužiais. Lankėsi miestelyje 
pas savo mamutę reta Padėkos dienos proga ir dabar buvo priversti 
pasilikti, praleisti darbą ir srėbti teisinį jovalą, kurį užmaišė ne jie. 
Artindamasi pėsčiomis Samanta pamatė juos lūkuriuojančius prie 
paradinių durų ir nekantraujančius, kol klinika atsidarys. Ji ins- 
tinktyviai suprato, kas tie žmonės ir ko nori. Pamanė nerti į „Be- 
tės antklodes“ ir kokią valandą slėptis, bet apie ką gi jiedvi su Bete 
kalbėtųsi? Tada apėjo kvartalą ir pateko į kontorą pro užpakalines 
duris. Uždegė šviesas, pasidarė kavos ir galiausiai lėtai nuslinkusi 
atidarė paradines duris. Žmonės tebelaukė, vis tokie pat pikti; jau 
kurį laiką viską gniaužė savyje. 

— Labas rytas, — kuo linksmiau pasveikino Samanta. 

Ir aklas pamatytų, kad kita valanda žadėjo būti ypač nemaloni. 

Vyriausiasis suniurnėjo: 

— Ieškome Samantos Kofer. 

Jis žingtelėjo į priekį, iš paskos — ir kiti trys. 

Vis šypsodamasi ji atsakė: 

— Tai aš. Kuo galėčiau padėti? 

Viena sesuo išsitraukė sulankstytą dokumentą ir paklausė: 

— Jūs Frensinai Kramp tai parašėte? 

Kitas brolis pridūrė: 

— Tai mūsų motinos testamentas. 

Atrodė, jis tuoj spjaus Samantai į veidą. 

Visi nusekė paskui ją į posėdžių salę ir susibūrė aplink stalą. 
Samanta mandagiai pasiūlė kavos, ir kai jie atsisakė, nuėjo į virtu- 
vėlę ir neskubėdama prisipylė puodelį. Vilkino laiką laukdama, kol 
atvyks kuri nors kita darbuotoja. Buvo pusė devintos, Metė papras- 
tai tokiu laiku jau sėdėdavo užsidariusi savo kabinete ir šnekučiuo- 
davosi su Donovanu. Tačiau šiandien Samanta abejojo, ar Metė 
anksčiau vidudienio atvyks. Vėl prisipylusi kavos, ji su puodeliu 
atsisėdo galustalėje. Džounas, šešiasdešimt vienerių, gyvena Bris- 
tolyje. Irma, šešiasdešimties, — Luisvilyje, Juna Fei, penkiasdešimt 
septynerių, — Rome, Džordžijos valstijoje, Lonis, penkiasdešimt 
vienerių, — Noksvilyje. Delosas, „mažylis“, keturiasdešimt penke- 
rių, — Dereme ir šiuo metu jis su mamute, nes ši labai prislėgta. 
Padėkos diena praėjo sunkiai. Samanta užsirašinėjo ir bandė tempti 
laiką, kad jie atsikvėptų ir nusiramintų. Tačiau po dešimties minu- 
čių beprasmių šnekų paaiškėjo, kad jiems knietėjo kivirčytis. 

— Kas per velnias tas „Kalnų fondas'? — paklausė Džounas. 

Samanta labai smulkiai apibūdino fondą. 

Įsikišo Juna Fei: 

— Mamutė pasakė niekada negirdėjusi apie jokį „Kalnų fon- 
dą“. Anot jos, tai jūs apie jį užsiminėte. Taip? 

Samanta kantriai paaiškino, kad ponia Kramp prašė jos patar- 
ti, kam palikti savo nuosavybę. Mat norėjo ją padovanoti kokiam 
nors žmogui ar organizacijai, kad tie saugotų ir neleistų pradėti 
atvirosios kasybos. Tad Samanta paieškojo ir surado Apaleičijoje dvi 
pelno nesiekiančias organizacijas, kurios atrodė tinkamos. 

Jie atidžiai klausėsi, bet negirdėjo nė žodžio. 

— Kodėl neinformavote mūsų? — šiurkščiai pareikalavo atsa- 
kymo Lonis. 

Penkioliktą susitikimo minutę jau buvo akivaizdu, kad šeimo- 
je nėra tikros vyresniškumo eilės. Kiekvienas jų norėjo vadovauti. 
Kiekvienas norėjo būti vyriausiasis kietašiknis. Nors teko gintis, 
Samanta išliko rami ir bandė suprasti. Tie žmonės neturtingi; fak- 
tiškai jie grumiasi, kad išsilaikytų vidurinėje klasėje. Bet koks pa- 
veldėjimas būtų netikėta laimė, ir jos tikrai jiems reikėjo. Šeimos 
sklypas yra aštuoniasdešimties akrų — kur kas daugiau, negu kuris 
nors iš jų kada nors turėtų. 

Samanta paaiškino, kad jos klientė — Frensina Kramp, ne 
Frensinos Kramp šeima. Ir klientė nenorėjo, kad jos vaikai žinotų, 
ką ji nusprendė. 

— Manote, ji mumis, savo kūnu ir krauju, nepasitiki? — griež- 
tai paklausė Irma. 

Sprendžiant iš pokalbių su Erensina, buvo daugiau negu aišku, 
kad ši nepasitiki savo vaikais, tebūnie tai prakeiktas kūnas ir krau- 
jas. Bet Samanta ramiai atsakė: 

— Aš tik žinau, ką mano klientė man pasakė. Ji labai gerai ži- 
nojo, ko nori ir ko nenori. 

— Jūs suskaldėte mūsų šeimą, ar suprantate? — bloškė Džou- 
nas. — Įvarėte pleištą tarp motinos ir penkių jos vaikų. Nesupran- 
tu, kaip galėjote taip klastingai pasielgti? 

— Ta žemė mūsų, — sumurmėjo Irma. — Mūsų žemė. 

Lonis pastukseno pirštu sau į galvos šoną ir pasakė: 

— Mamutė nėra sveika — žinote, ką turiu omenyje. Jau kurį 
laiką slydo žemyn, veikiausiai Alzheimeris ar kas nors panašaus. 
Suprantate, mes baiminomės, kad ji gali pasielgti su žeme kaip 
nors kvailai, bet tik ne šitaip. 

Samanta paaiškino, kad ji ir dvi kitos klinikos teisininkės kurį 
laiką bendravo su ponia Kramp tądien, kai ši pasirašė testamentą, 
ir kad jos nė kiek neabejojo, jog jų motina tiksliai suvokė, ką daro. 
Ji buvo „teisiškai veiksni ir kaip tik to reikalaujama pagal įstatymą. 
Teisme testamentas bus pripažintas galiojančiu. 

— Nė velnio nebus, — atšovė Džounas. — Teismo šis testa- 
mentas nepasieks, nes jį reikia pakeisti. 

— Tai spręsti turi jūsų motina, — nukirto Samanta. 

Juna Fei žvilgtelėjo į savo mobilųjį ir paaiškino: 

— Jie čia, Delosas ir mamutė. Pastatė automobilį aikštelėje. 

— Arjie gali ateiti? — paklausė Lonis. 

— Žinoma, — sutiko Samanta, nes ką kita galėjo pasakyti? 

Frensina atrodė dar silpnesnė ir labiau paliegusi nei prieš mė- 
nesį. Visi broliai ir seserys atsistojo ir bandė padėti savo numylėtajai 
motušei, kai ta vilkdama kojas įšlepeno pro paradines duris ir nu- 
krypavo koridoriumi į posėdžių salę. Jie pasodino ją į kėdę ir susi- 
rinko aplinkui. Paskui visi sužiuro į Samantą. Frensina, labai mėgs- 
tanti dėmesį, nusišypsojo ir pažvelgė į savo advokatę. 

Lonis paragino: 

— Nagi, mamute, pasakyk jai, ką mums pasakei apie savo pa- 
rašą po testamentu, kad tu to neprisimeni ir... 

Juna Fei pertraukė: 

— Ir kad niekada negirdėjai apie „Kalnų fondą“ ir nenori, jog 
jam atitektų mūsų žemė. Nagi. 

— Tai mūsų žemė, — pasakė Irma, jau dešimtą kartą. 

Frensina dvejojo, lyg norėdama, kad ją dar daugiau ragintų, 
galiausiai pasakė: 

— Tikrai, šis testamentas man nebepatinka. 

Ir ką gi jie tau padarė, sene: pririšo prie medžio ir pliekė 
šluotkočiu? — norėjo paklausti Samanta. O kokie buvo Padėkos 
dienos pietūs, kai visa šeima siuntė aplink stalą naująjį testamentą 
ir su apopleksiniu įsiūčiu putojo? 

Tačiau jai nespėjus sau pačiai atsakyti, į salę įėjo Anetė ir su 
visais pasisveikino. Samanta ją greitai pristatė Krampų šeimynai ir 
taip pat greitai Anetė puikiai perprato padėtį. Šią akimirką Samanta 
būtų galėjusi ją apkabinti. 

Ji paaiškino: 

— Krampai nepatenkinti testamentu, kurį mes parengėme 
aną mėnesį. 

Džounas patikslino: 

— Ir mes nepatenkinti jumis, advokatais. Tiesiog nesupran- 
tu, kaip galėjote mus apeiti ir mėginti visus išskirti iš palikimo. Ne- 
nuostabu, kad visur advokatų tokia prasta reputacija. Po šimts, jūs 
jos nusipelnote kasdien. 

Anetė šaltai paklausė: 

— O kas naująjį testamentą surado? 

Atsakė Juna Fei: 

— Niekas. Anądien mamutė apie jį kalbėjo, vienas dalykas 
vedė prie kito, ir ji ištraukė testamentą. Mes kone nugriuvome pa- 
matę, ką jūs, žmonės, į jį įdėjote. Grįžtant į mūsų vaikystės laikus, 
mamutė ir tėtis visada sakydavo, kad žemė liks šeimai. Ir dabar jūs 
bandote mus išskirti iš palikimo, ją atiduoti kažkokiai medžių mylė- 
tojų šutvei iš Leksingtono. Jums turėtų būti gėda. 

Anetė paklausė: 

— Ar jūsų motina paaiškino, kad atėjo pas mus ir paprašė pa- 

rengti, be jokio užmokesčio, testamentą, kuriuo žemę palieka kam 
nors kitam? Ar ji aiškiai tai pasakė? 

Atsakė Delosas: 

— Šiomis dienomis ji nelabai nuovoki. 

Frensina į jį piktai sužioravo akimis ir nukirto: 

— Aš nuovokesnė, nei jūs manote. 

— Na, mamute, — paprieštaravo Juna Fei, o Irma palietė 
Frensiną, norėdama ją nuraminti. 

Pažvelgusi į Frensiną, Samanta paklausė: 

— Tad norite, kad parengčiau naują testamentą? 

Visi šeši sutartinai sulinksėjo galvomis, nors Frensina linksėjo 
pastebimai lėčiau. 

— Gerai, ir spėju, kad nauju testamentu žemė bus palikta pen- 
kiems jūsų vaikams lygiomis dalimis, tiesa? 

Visi šeši sutiko. Anetė tarė: 

— Puiku. Mes mielai taip ir padarysime. Tačiau čia esanti mano 
kolegė kelias valandas bendravo su ponia Kramp, ją konsultavo ir 
parengė dabartinį testamentą. Kaip žinote, mes neimame užmokes- 
čio už paslaugas, bet tai nereiškia, kad tam nėra ribų. Turime daug 
klientų ir nuolatos atsiliekame su savo darbu. Parengsime dar vieną 
testamentą, ir tai viskas. Jeigu vėl persigalvosite, ponia Kramp, tuo- 
met jums teks nusisamdyti kitą advokatą. Ar suprantate? 

Frensina abejingai žvelgė į stalą, o penki jos vaikai sulinksė- 
jo — taip. 

— Kiek tai užtruks? — paklausė Lonis. — Šiuo metu aš jau 
turėčiau būti darbe. 

— Mes taip pat, — griežtai pasakė Anetė. — Turime kitų kli- 
entų, kitų reikalų. Faktiškai abi, ponia Kofer ir aš, už trisdešimties 
minučių turime būti teisme. O šis reikalas neskubus. 

— Ak, baikite, — riktelėjo Džounas. — Tai tik paprastas tes- 
tamentas, dviejų puslapių, netruksite nė penkiolikos minučių jį pa- 
taisyti. Nusivesime mamutę pusryčių į kavinę, kol jūs perrašysite 
testamentą, o paskui ji ateis pasirašyti, ir mes iškeliaujame. 

— Mes neišvyksime, kol ji nepasirašys naujo testamento, — 
įžūliai pareiškė Irma, lyg jie čia pat, posėdžių salėje, ketintų įkurti 
stovyklą. 

— O taip, išvyksite, — atkirto Anetė. — Antraip aš paskam- 
binsiu šerifui. Samanta, kada manai parengti testamentą? 

— Trečiadienį popiet. 

— Puiku. Ponia Kramp, tuomet su jumis ir pasimatysime. 

— Baikite! — užraudęs suriko Delosas ir atsistojo. — Juk tą 
prakeiktą dalyką turite savo kompiuteryje. Tik ištraukite jį iš ten. 
Nesugaišite nė penkių minučių, ir mamutė pasirašys. Mes negalime 
visą savaitę čia laukti. Jau turėjome išvykti vakar. 

— Aš dabar prašau jūsų išeiti, sere, — pasakė Anetė. — Ojeigu 
pageidaujate greitesnių paslaugų, Pagrindinėje gatvėje į vieną ir kitą 
pusę pilna advokatų. 

— Ir dargi tikrų advokatų, — metė Juna Fei, atsistumdama 
nuo stalo. 

Kiti pamažu atsistojo ir padėjo Frensinai nusigauti iki durų. 
Jiems paliekant salę, Samanta paklausė: 

— Ojūs, ponia Kramp, ar norite naujo testamento? 

— Po galais, ji tikrai nori, — subliuvo Džounas, kone pasiryžęs 
smogti kumščiu, bet Frensina nesureagavo. 

Daugiau netarę nė žodžio, jie išėjo, trenkdami paskui save du- 
rimis. Kai šios nustojo barškėti, Anetė pasakė: 

— Testamento nerenk. Duok jiems laiko išsidanginti iš miesto, 
paskui paskambink Frensinai ir pasakyk, kad mes prie to neprisidė- 
sime. Vaikai ją remia prie sienos. Šitas reikalas pašvinkęs. Jeigu ji 
nori naujo testamento, tegul už jį moka. Jie visi gali sukrapštyti du 
šimtus dolerių. Mes jau pakankamai sugaišome laiko. 

— Sutinku. Tai einam į teismą? 

— Taip. Vakar vakare man paskambino ir pranešė, kad Febė ir 
Rendis Feningai areštinėje. Šeštadienį buvo sučiupti su visu sunkve- 
žimiu metamfetamino. Jiems nusimato daug metų sunkiųjų darbų 
kalėjime. 

— Oho. Tai tiek iš to tykaus pirmadienio. Kur jų vaikai? 

— Nežinau, bet mums reikia išsiaiškinti. 


Per gaudynes buvo susemti septyni gaujos nariai, nors valsti- 
jos policija pranešė, kad bus dar ir daugiau areštų. Febė sėdėjo greta 
Rendžio priekinėje eilėje, kartu su Toniu, vos prieš keturis mėnesius 

išėjusiu iš kalėjimo. Dabar jis ten sugrįš dešimtmečiui. Šalia Tonio 
sėdėjo vienas iš galvažudžių, kurie prieš kelias savaites, per pirmą 
Samantos išvyką į teismą, jai grasino. Kiti trys buvo lyg iš kino stu- 
dijos vaidmenų paskirstymo grupės atrinkti personažai — ilgi pur- 
vini plaukai, sprandu aukštyn šliaužiančios tatuiruotės, neskusti 
veidai, raudonos, pabrinkusios akys — jau ilgą laiką kvaišalus varto- 
jantys narkomanai. Vienas po kito jie nuėjo prie katedros, pareiškė 
jo prakilnybei nesą kalti ir sugrįžo atsisėsti. Anetė įtikino Ričardą, 
prokurorą, suteikti jai minutėlę privačiai pasikalbėti su Febe. Jos 
susiglaudė viename kampe, čia pat stovėjo šerifo padėjėjas. 

Febė buvo sublogusi nuo tada, kai Anetė paskutinį kartą ją 
matė, veide atsispindėjo akivaizdi priklausomybė nuo metamfeta- 
mino. Ji iškart apsiašarojo ir ėmė atsiprašinėti: 

— Aš taip apgailestauju. Negaliu tuo patikėti. 

Anetė neparodė nė kiek užuojautos: 

— Neatsiprašinėk manęs. Nesu tavo motina. Atėjau, nes man 
rūpi tavo vaikai. Kur jie? 

Ji kalbėjo pašnabždom, bet įtaigiai. 

— Pas vieną draugę. Galite mane ištraukti iš areštinės? 

— Baudžiamąja teise mes neužsiimame, Febe, tik civiline. Po 
kelių minučių teismas tau paskirs kitą advokatą. 

Ašaros išnyko taip pat greitai kaip ir pasirodė. 

— Kas atsitiks mano vaikams? — paklausė Febė. 

— Na, jeigu kaltinimai pasitvirtins, tu ir Rendis kelerius metus 
praleisite kalėjime, žinoma, skirtingose įstaigose. Ar turi kokį šei- 
mos narį, kuris galėtų auginti vaikus? 

— Nemanau. Mano šeima nuo manęs nusigręžė. Rendžio visa 
šeima sėdi, išskyrus motiną, bet ta pamišusi. Supraskite, aš negaliu 
sėsti į kalėjimą. Turiu rūpintis savo vaikučiais. 

Febės skruostais vėl ėmė riedėti ašaros. Ji susilenkė pusiau, lyg 
kumščiu gavusi smūgį į pilvą, ir pradėjo drebėti. 

— Jie negali iš manęs atimti vaikučių, — pasakė pernelyg gar- 
siai, ir teisėjas į jas atsigręžė. 

Samanta nesusiturėjo nepagalvojusi: „Ar tu mąstei apie vaiku- 
čius, kai prekiavai metamfetaminu?“ Ji padavė jai servetėlę ir pap- 
lekšnojo per petį. 

— Pažiūrėsiu, ką galiu padaryti, — pažadėjo Anetė. 

Febė sugrįžo prie grupės oranžiniais kombinezonais. Anetė ir 
Samanta atsisėdo kitapus praėjimo. Anetė pašnabždėjo: 

— Formaliai ji jau ne mūsų klientė. Mes jai nebeatstovaujame 
nuo tada, kai nutraukėme skyrybas. 

— Tai kodėl mes čia? 

— Sandrauga pamėgins atimti tėvystės teises. Mums tai reikia 
stebėti, bet nedaug ką galime padaryti. 

Jos žiūrėjo ir laukė, kol prokuroras ir teisėjas kelias minutes 
diskutavo dėl svarstomojo posėdžio užstatui skirti. Anetė savo mo- 
biliajame perskaitė žinutę ir tarė: 

— O varge. FTB krečia Donovano kontorą, ir Metei reikia pa- 
galbos. Eime. 

— FTB? 

— Taigi esi apie juos girdėjusi? — murmtelėjo Anetė ir išsku- 
bėjo iš salės. 

Ant paradinių Donovano kontoros durų tebekabėjo vainikas. 
Durys buvo pravertos, viduje prie rašomojo stalo sėdėjo Dona, sekre- 
torė, ir šluostėsi ašaras. 

— Ten viduje, — parodė ji pirštu. 

Iš posėdžių salės už jos girdėjosi garsūs balsai. Metė ant kažko 
šaukė, o įėjusios Anetė su Samanta buvo pasveikintos: 

— Kas tokios, po velnių, jūs? 

Bent keturi jauni vyrai tamsiais kostiumais, visi įsitempę, at- 
rodė, tuoj stversis pistoletų. Ant grindų viena virš kitos buvo su- 
krautos dėžės su bylomis, stalčiai atidaryti, stalą klojo visoks šlamš- 
tas. Šaukė vyresnysis, agentas Fromejeris. Anetei nespėjus atsakyti, 
jis vėl suurzgė: 

— Kas, po velnių, jūs esate? 

— Jos yra teisininkės ir dirba pas mane, — paaiškino Metė. 
Ji buvo su džinsais bei viršutine treningo dalimi ir akivaizdžiai su- 
sijaudinusi. — Kaip jau sakiau, esu jo teta ir už jo turtą atsakinga 
advokatė. 

— Aš vėl klausiu: ar buvote paskirta teismo? — griežtai parei- 
kalavo Fromejeris. 

— Dar ne. Mano sūnėnas palaidotas tik praėjusį trečiadienį. 
Nejau neturite jokio padorumo? 

— Turiu kratos orderį, ponia, ir to man pakanka. 

— Suprantu. Gal bent galite mums duoti perskaityti šį orderį, 
kol nepradėjote visko iš čia nešti? 

Fromejeris pačiupo nuo stalo kratos orderį ir atkišo Metei. 

— Turite penkias minutes, ponia. 

Agentai paliko salę. Metė uždarė duris ir prisidėjo prie lūpų 
smilių. Jos žinia buvo aiški: „Nekalbėkite nieko svarbaus.“ 

— Kas čia vyksta? — paklausė Anetė. 

— Kas žino? Dona supanikavusi man paskambino, kai įsibrovė 
tie galvažudžiai. Štai, prašom. 

Sklaidydama kratos orderį, ji ėmė murmėti: 

— Bet kuriuos ir visus dokumentus, bylas, užrašus, daiktinius 
įrodymus, suvestines, nesvarbu, ar popieriuje, vaizdo bei garso įra- 
šuose, elektroniniu, skaitmeniniu arba bet kokiu kitu pavidalu, su- 
sijusius ar bent kokiu būdu susietus su „Krull Mining“ ar bet kuria 
iš jos dukterinių įmonių — visos toliau išvardijamos sąraše nuo ke- 
turiasdešimt vieno ieškovo Hamerio slėnio byloje. 

Ji atvertė kitą puslapį, permetė jį akimis, paskui atvertė dar 
kitą. 

Anetė pasakė: 

— Na, jeigu jie paima kompiuterius, galės prieiti prie visko, 
nesvarbu, paminėta tai orderyje ar ne. 

— Taip, — patvirtino Metė, — prie visko, kas čia yra. 

Ji mirktelėjo Anetei ir Samantai, paskui atsivertė dar vieną 
puslapį. Perskaitė daugiau, vėl sumurmėjo, numetė orderį ant stalo 
ir tarė: 

— Šis čekis neužpildytas. Jie gali paimti viską, kas yra konto- 
roje, nesvarbu, tai susiję su Hamerio slėnio bylinėjimusi ar ne. 

Fromejeris pabarškino į duris ir jas atidarė. 

— Laikas baigėsi, — pasakė it prastas aktorius, ir agentai vėl 
sugužėjo į vidų. 

Dabar jų buvo penki, ir visi nusiteikę agresyviai. Fromejeris 
pareiškė: 

— Taigi gal malonėtumėte pasitraukti iš kelio. 

— Žinoma, — sutiko Metė. — Bet kaip jo valios vykdytojai 
man reikia aprašo visko, ką iš čia išgabensite. 

— Be abejo, jeigu esate paskirta. 

Du jau atidarinėjo kitas bylų spinteles. 

— Visko, — kone riktelėjo Metė. 

— Taip, taip, — pasakė Eromejeris, numodamas ranka. — Ge- 
ros dienos, ponios. 

Trims teisininkėms paliekant salę, Fromejeris pridūrė: 

— Beje, kita mūsų grupė šiuo metu apieško jo namus — tik 
kad jūs žinotumėte. 

— Puiku, ir ko gi jūs ten ieškote? 

— Perskaitysite kratos orderyje. 

Jos buvo sutrikusios ir įtarė, kad kas nors stebi, tad nusprendė 
laikytis nuo kontoros atokiai. Susirado kavinukės gilumoje kabiną 
ir pasijautė šiek tiek saugiau. Metė, visą savaitę nesišypsojusi, kone 
susijuokė, kai pasakė: 

— Jie iš kompiuterių nieko nepeš. Aną trečiadienį po laidotu- 
vių Džefas išėmė standžiuosius diskus. 

— Taigi jie sugrįš ieškoti standžiųjų diskų, — pasakė Samanta. 

Metė gūžtelėjo pečiais: 

— Na, ir kas? Mes negalime kontroliuoti, ką FTB veikia. 

Anetė tarė: 

— Taigi, leiskite man tai suformuluoti aiškiai: „Krull Mining“ 
mano, kad Donovanui į rankas pateko dokumentai, kurių jam nede- 
rėtų turėti, ir tai veikiausiai tiesa. Dabar, kai jis įregistravo teisme 
ieškinį, „Krull“ išsigando, kad dokumentai netrukus bus paviešinti. 
Jie kreipė į federalinį prokurorą, o šis, spėju, užvedė bylą dėl vagys- 
tės ir pasiuntė savo vyrus surasti dokumentų. Dabar, kai Donova- 
nas miręs, jie įsivaizduoja, kad jis nebegali jų slėpti. 

Metė pridūrė: 

— Tai gana arti tiesos. „Krull Mining" naudojasi federaliniu 
prokuroru ieškovams ir jų advokatams įbauginti. Pagrasini baudžia- 
mosiomis sankcijomis bei kalėjimu, ir tavo priešininkai skubiai iš- 
meta rankšluostį. Tai senas triukas ir jis gerai suveikia. 

— Dar viena priežastis vengti bylinėjimosi, — pasakė Samanta. 

— Tu tikrai esi jo palikimo vykdytoja? — paklausė Anetė. 

— Ne. Tai Džefas. Aš — vykdytojo ir palikto turto advokatė. 
Prieš du mėnesius Donovanas atnaujino testamentą. Jis nuolat 
derindavo savo testamentą su einamuoju laiku. Originalas visada 
buvo saugomas mano banko seife. Pusę savo turto Donovanas pa- 
liko Džudei ir dukteriai, dalį šio — kaip patikos fondą, o kitą pusę 

padalijo į tris dalis. Trečdalis — Džefui, trečdalis — man ir trečda- 
lis — kelioms pelno nesiekiančioms organizacijoms, veikiančioms 
čia, Apaleičijoje, tarp jų ir klinikai. Trečiadienio rytą mudu su Džefu 
vykstame į teismą pradėti testamento tvirtinimo procedūrą. Pana- 
šu, kad pirmas mūsų darbas bus gauti iš FTB inventorinį aprašą. 

— Ar Džudė žino, kad vykdytoja ne ji? — paklausė Anetė. 

— Taip, po laidotuvių mudvi kelis kartus kalbėjomės. Ji dėl to 
neprieštaravo. Mudviejų santykiai geri. Jos ir Džefo — kita kalba. 

— Bent kiek numanai palikto turto dydį? 

— Iš tikrųjų tai ne. Standžiuosius diskus turi Džefas, jis su- 
darinėja pradėtų bylų sąrašą, kai kurios iš jų tęsis dar daug metų. 
Hamerio slėnio byla ką tik įregistruota, manau, kiti ieškovų advo- 
katai perims kamuolį ir bėgs su juo į priekį. Raizerio byla šiuo metu 
atrodo apmirusi. Yra žodinis susitarimas su „Strayhorn Coal“ taikiai 
išspręsti Teitų bylą už 1,7 milijono dolerių. 

— Spėju, banke yra kažkiek pinigų, — pasakė Anetė. 

— Dėl to neabejoju. Be to, jis turėjo dešimtis smulkesnių bylų. 
Nesu tikra, kam jos atiteks. Su keliomis iš jų mes sugebėtume doro- 
tis, bet tai nedaug. Dažnai Donovanui siūlydavau susirasti partnerį 
ar nors gerą bendradarbį, bet jam patiko dirbti kontoroje vienam. 
Jis retai klausydavosi mano patarimų. 

— Jis tave dievino, Mete, juk pati žinai, — pasakė Anetė. 

Stojo minutėlė tylos už mirusįjį. Padavėja joms vėl pripylė puo- 
delius, jai nueinant Samanta sumojo, kad tai ta pati mergina, kuri ją 
aptarnavo, kai pirmą kartą įžengė į „Breidžio kepsninę“. Donovanas 
ją buvo ką tik išgelbėjęs nuo Romio ir areštinės. Metė jos laukė kli- 
nikoje pokalbio. Tai buvo vos prieš du mėnesius, o atrodė, kad jau 
praėjo daug metų. Dabar Donovanas miręs, o jos kalbasi apie turtą, 
kurį jis paliko. 

Smarkiai gurktelėjusi seiles, Metė tarė: 

— Mums reikia šiandien pavakare susitikti su Džefu ir apie kai 
ką pasikalbėti. Tik mums trims, toli nuo kontoros. 

— Kodėl aš turiu dalyvauti? — paklausė Samanta. — Juk tesu 
stažuotoja, paprasčiausia praeivė, kaip mėgstate sakyti. 

— Geras klausimas, — pagyrė Anetė. 

— Tave ten nori matyti Džefas, — paaiškino Metė. 

[9 išsinuomojo numerį „Žvaigždžių šviesos“ motelyje, 
po dvidešimt dolerių už valandą, ir mėgino įtikinti admi- 
nistratorių, kad nieko nemoralaus ten nebus. Administratorius ap- 
simetė nustebęs ir nesuprantantis, net atrodė šiek tiek įsižeidęs, 
kad kas nors galėtų užuominomis kalbėti apie netinkamą elgesį to- 
kioje pavalandinių lovų lindynėje kaip jo. Džefas paaiškino turintis 
susitikti su trimis moterimis, visomis teisininkėmis, iš kurių viena 
šešiasdešimt vienerių metų jo teta, ir jiems tik reikia ramios vietos, 
kur galėtų aptarti kai kuriuos jautrius klausimus. Kad ir ką, atsakė 
administratorius. Pageidautumėte kvito? Ne. 

Šiaip Metė gal ir būtų nervinusis, jeigu jos automobilį kas nors 
būtų pamatęs prie motelio, bet praėjus savaitei po Donovano mir- 
ties jai buvo nusispjauti. Pernelyg atbuko, kad jaudintųsi dėl tokių 
banalių dalykų. Juk miestelis mažas — tegul sau kalba. Jos mintys 
sutelktos į kur kas svarbesnius reikalus. Anetė sėdėjo priekyje, Sa- 
manta — gale, automobilį jos pastatė šalia Džefo pikapo. Saman- 
ta pamatė Džefą stovint kambario, kuriame gyveno Pamela Buker, 
tarpduryje. Anksčiau gretimos durys buvo Trevoro ir Mendės. Ke- 
turias paras — atrodė, labai seniai — jie glaudėsi motelyje po to, 
kai mėnesį gyveno savo automobilyje. Bebaimiškai Samantai advo- 
kataujant, o klinikai padedant, Bukerių šeimyna buvo išgelbėta ir 
dabar ramiai gyvena išsinuomotame kemperyje, kelios mylios nuo 
Koltono. Pamela dirba lempų fabrike. Teisminis ieškinys prieš „Top 
Market Solutions“ — Samantos pirmasis — dar neišspręstas, bet 
šeima saugi ir laiminga. 

— Jis veikiausia lankėsi čia ir anksčiau, — pasakė Anetė, kai 
jos pamatė Džefą. 

— Gana, — sudraudė Metė. 

Trys teisininkės išlipo iš automobilio ir nuėjo į mažutį kamba- 
rėlį. 

— Tu rimtai žiūri į tą šnipinėjimą, a? — paklausė Anetė, pati, 
matyt, vertinanti tai nerimtai. 

Remdamasis į palaikės lovos pagalves, Džefas pamojo į tris pi- 
gias kėdes. 

— Sveikos atvykusios į „Žvaigždžių šviesą“. 

— Esu buvusi čia anksčiau, — pasakė Samanta. 

— Kas tas laimingasis? 

— Nejūsų reikalas. 

Trys teisininkės įsitaisė ant kėdžių. Lova buvo nukrauta aplan- 
kais ir bloknotais. 

Džefas prašneko: 

— Taip, aš labai susirūpinęs dėl to šnipinėjimo. Donovano 
kontoroje buvo pilna blakučių. Taip pat ir jo namuose. Jis įtarė juos, 
kad ir kas tokie būtų, stebint ir pasiklausant, tad geriausia mums 
nerizikuoti. 

— Ką FTB paėmė iš namų? — paklausė Metė. 

— Jie ten rausėsi dvi valandas ir nieko nerado. Paėmė kom- 
piuterius, bet šiuo metu jau žino, kad standieji diskai pakeisti. Teras 
krūvą nešvankių sveikinimų tam, kuris galbūt šniukštinės. Todėl, 
manau, jie sugrįš. Nesvarbu. Tačiau jie niekada nieko nesuras. 

— Juk supranti, kad sukiojiesi įstatymo pakraščiais? — pasa- 
kė Anetė. 

Džefas nusišypsojo ir gūžtelėjo pečiais. 

— Didelio čia daikto. Manote, „Krull Mining“ šiuo metu sėdi 
ir rūpinasi, kas žaidžia pagal taisykles? Ne, nesirūpina. Jie kalbasi 
telefonu su federaliniu prokuroru ir žūtbūt stengiasi sužinoti, ką 
federalai susėmė per šiandienos reidus. 

— Tai baudžiamasis tyrimas, Džefai, — susirūpinusi perspėjo 
Anetė. — Nukreiptas į Donovaną ir tuos, kurie su juo dirbo, pir- 
miausia į tave, jeigu iš tikrųjų turi tuos neteisėtai įgytus dokumen- 
tus arba gali juos gauti. Tie vyrukai neketina dingti vien todėl, kad 
juos pergudravai, išimdamas standžiuosius diskus. 

— Aš neturiu dokumentų, —Džefas metė taip atsainiai, kad 
niekas kambaryje nepatikėjo. 

Metė numojo ranka ir tarė: 

— Gerai, gerai, gana apie tai. Trečiadienį mes einame į teismą 
tvirtinti Donovano palikimo, ir, maniau, pasikalbėsime apie tą rei- 
kalą. 

— Taip, bet yra svarbesnių dalykų. Esu įsitikinęs, kad mano 
brolį nužudė. Lėktuvo sudužimas nėra nelaimingas atsitikimas. 
Jis dabar saugomas, ir aš nusamdžiau du ekspertus dirbti kartu su 
valstijos policija Kentukyje. Kol kas nieko nerado, bet tyrimai atlie- 
kami. Donovanas įsigijo daug priešų, tačiau nė vieno nėra didesnio 
už „Krull Mining“. Dingę kai kurie dokumentai, ir kompanija įtaria, 
kad jie pateko į Donovano rankas. Dokumentai mirtinai pavojingi, 
„Krull Mining“ kruvinai prakaitavo vien tik laukdama, ar Donova- 
nas įregistruos teisme ieškinį. Jis įregistravo ir velniškai juos išgąs- 
dino, bet dokumentų nepaviešino. Dabar jis miręs, ir jie mano, kad 
dokumentus bus sunku pateikti. Kitas taikinys galėčiau būti aš. Ži- 
nau, jie mane seka ir galbūt pasiklauso. Naudojasi FTB, kad už juos 
atliktų purviną darbą. Veržia kilpą, todėl kartkartėmis aš dingsiu. 
Jeigu kas nors nukentės, tai tikriausiai tipas, sekiojantis man iš pas- 
kos. Dėl savo brolio esu tikrai įniršęs, ir man niežti pirštą nuspausti 
gaiduką. 

— Liaukis, Džefai, — sudraudė Metė. 

— Aš rimtai, Mete. Jeigu jie nugalabijo tokį svarbų žmogų kaip 
Donovanas, tai nedvejos išsiųsti į užribį ir mane, nereikšmingą žai- 
dėją, ypač kai mano, kad aš turiu tuos dokumentus. 

Samanta šiek tiek pravėrė langą, trokšdama gryno oro. Lubų 
tinkas buvo parudęs nuo nikotino. Žalias apspuręs kilimas — iš- 
margintas senų dėmių. Ji neprisiminė kambarį atrodžius taip sle- 
giančiai, kai jame gyveno Bukeriai. Tačiau dabar jai norėjosi iš jo 
ištrūkti. Galiausiai neiškentė: 

— Minutėlę. Atleiskite man. Nelabai suprantu, ką aš čia veikiu. 
Esu tik stažuotoja, kaip mes visi žinome, dirbu laikinai ir nenoriu 
klausytis, ką girdžiu, aišku? Gal kas nors man galėtų pasakyti, kodėl 
aš čia? 

Išvesta iš kantrybės Anetė užvertė aukštyn akis. Metė sėdėjo 
susikryžiavusi ant krūtinės rankas. Atsakė Džefas: 

— Nes ašjus pakviečiau. Donovanas jumis žavėjosi ir pasitikė- 
damas papasakojo slaptų dalykų. 

— Tikrai? Atleiskite, bet aš paprasčiausiai to nejaučiau. 

— Jūs priklausote komandai, Samanta, — pasakė Džefas. 

— Kokiai komandai? Aš į ją nesiprašiau. 

Samanta pasitrynė smilkinius, lyg kankintų migrena. Praėjo 
minutėlė tylos. Galiausiai Metė prašneko: 

— Mums reikia pasikalbėti apie jo palikimą. 

Džefas ištiesė ranką į krūvą popierių, vieną paėmė ir pasiuntė 
joms per rankas. 

— Tai apytikris jo tebesitęsiančių bylų sąrašas. 

Žiūrėdama į informaciją, kokios nė viena teisės firma, stam- 
bi ar maža, laisva valia pati neatskleistų, Samanta pasijautė tartum 
būtų it tas pro plyšelį spoksantis Tomas*. Pirmo puslapio viršuje po 
antrašte „Stambios“ sekė keturios bylos — Hamerio slėnio, Raize- 
rio prieš „Lonereock Coal“ bei šios teisininkus ir verdiktas Teitų by- 
loje. Ketvirtoji buvo Grečenos Bein mirties dėl nusikalstamų veiks- 
mų byla prieš „Eastpoint Mining“, ir jos persvarstymas numatytas 
gegužę. 

— Yra susitarta sukirtus rankomis sureguliuoti Teitų bylą, bet 
aš nieko nerandu raštu, — paaiškino Džefas, perversdamas pusla- 
pį. — Kitos trys tęsis dar daug metų. 

Samanta priminė: 

— Jūs negalite pamiršti Raizerio, nebent yra įsitraukę kiti 
advokatai. Bylinėjimųsi fondas atšaukė pinigus. Mes toliau bylinė- 
simės dėl lengvatų sergantiesiems pajuodusiais plaučiais, bet Dono- 
vano ieškinys dėl sukčiavimo ir sąmokslo niekur nebeeis. 

— Kodėl jūs jo nesiimate? — paklausė Džefas. — Juk žinote 
faktus. 

Pasiūlymas Samantą pribloškė, ji net pamėgino apsimestinai 
nusijuokti. 

— Juokaujate? Tai sudėtinga daugelio valstijų federalinė žalų 
atlyginimo byla, grįsta prielaida, kurią dar reikia įrodyti. Kol kas 
nesu laimėjusi savo pirmo ieškinio ir tebesibaiminu bylinėtis. 

Versdama puslapius Metė kalbėjo: 


* Aliuzija į seną legendą: Koventrio grafui apkrovus nauju mokesčiu miestiečius, jo 


žmona Godiva juos užsistojo. Grafas pažadėjo mokestį atšaukti, jeigu ji išdrįs vidudienį nuo- 
ga pervažiuoti per visą miestą. Nenorėdami jos trikdyti, visi miestiečiai uždarė langines, tik 
siuvėjas Tomas spoksojo pro plyšelį ir tuojau pat apako. 

— Kai kurias iš jų mes galime perimti, Džefai, bet ne visas. 
Suskaičiuoju keturiolika pajuodusių plaučių bylų. Tris — mirčių dėl 
nusikalstamų veiksmų. Apie dešimtį — aplinkosaugos ieškinių. Ne- 
žinau, kaip su viskuo jis tvarkėsi. 

Džefas paklausė: 

— Gerai, štai koks ne teisininko klausimas: ar įmanoma ką 
nors nusamdyti, kad ateitų vadovauti firmai, tvarkyti mažesnius 
ieškinius ir galbūt patalkinti prie stambesniųjų? Aš neišmanau. Tik 
klausiu. 

Anetė purtė galvą. 

— Klientai nenorės pasilikti, nes naujas advokatas bus pašalie- 
tis. Ir galite neabejoti: kiti miestelio advokatai suka aplinkui ratus it 
maitvanagiai. Gerų bylų iš šio sąrašo nebeliks per mėnesį. 

— O mes būsime įklimpę su blogosiomis, — pasakė Metė. 

— Džefai, niekaip nepavyks išlaikyti kontoros, nes nėra kam 
jai vadovauti, — pridūrė Anetė. — Mes perimsime, ką galime. Ha- 
merio slėnio bylinėjimuisi paremti yra užtektinai talentingų teisi- 
ninkų. Pamiršk Raizerį. Bein byloje Donovanas turi talkinantį advo- 
katą Vakarų Virdžinijoje, taigi jo palikimas turės teisę į honorarą, 
jeigu ta byla bus kada nors išspręsta, bet tai nesudarys daug. Nesu 
susipažinusi su kitomis mirčių dėl nusikalstamų veiksmų bylomis, 
tačiau panašu, kad atsakomybė už įvykį nėra pernelyg tvirta. 

— Sutinku, — pritarė Metė. — Per kelias kitas dienas peržiū- 
rėsime jas atidžiau. Svarbiausia byla — Teitų verdikto, bet tie pini- 
gai dar ne banke. 

— Mielai išeičiau laukan, — pasakė Samanta. 

— Nesąmonė, — nukirto Metė. — Testamento tvirtinimas dėl 
palikimo nėra konfidencialus reikalas, Samanta. Teismo byla bus 
viešas dokumentas, tad bet kas gali įeiti į kanceliariją ir ją pasižiūrė- 
ti. Be to, čia, Breidyje, nėra tikrų paslapčių. Jau turėtum tai žinoti. 

Peržiūrinėdamas kitus popierius Džefas kalbėjo: 

— Šį savaitgalį aš su jo sekretore peržiūrėjau tas ataskaitas. 
Honoraras už Teitus — beveik septyni šimtai tūkstančių... 

— Žinoma, dar atskaičiuojant pajamų mokesčius, — įterpė 
Metė. 

— Be abejo. Ir, kaip sakiau, susitarimas tik žodinis. Spėju, 
„Strayhorn“ teisininkai gali atsitraukti, tiesa, Mete? 

— O taip, ir nenustebk, jeigu jie taip ir padarys. Donovanui 
mirus, jie gali lengvai pakeisti savo strategiją ir parodyti mums nosį. 

Samanta purtė galvą. 

— Palaukit minutėlę. Jeigu jie sutiko bylą išspręsti taikiai, 
kaipgi gali persigalvoti? 

— Nieko nėra patvirtinta raštu, — paaiškino Metė. — Arba 
mes iki šiol nieko nesuradome. Paprastai tokiose bylose kaip ši abi 
šalys pasirašo trumpą susitarimą dėl sureguliavimo ir pateikia jį pa- 
tvirtinti teismui. 

— Anot sekretorės, tokio susitarimo apmatai yra kompiutery- 
je, bet taip ir nepasirašyti, — pasakė Džefas. 

— Taigi mus apmovė, — konstatavo Samanta, netyčia leisda- 
ma išsprūsti žodeliui „mus“. 

— Nebūtinai, — atrėmė Metė. — Jeigu jie nenorės taikaus 
susitarimo, byla keliaus į apeliacinį teismą, o dėl to Donovanas ne- 
sijaudino. Teismas buvo sąžiningas, be taisytinos klaidos — bent 
jo nuomone. Maždaug per aštuoniolika mėnesių verdiktas dėl ape- 
liacijos turėtų būti patvirtintas. Jeigu Aukščiausiasis Teismas ver- 
diktą panaikins, byla bus grąžinta atgal pakartotiniam teisminiam 
nagrinėjimui. 

— Kas ją nagrinės? — paklausė Samanta. 

— Dėl tojaudinsimės, kai taip atsitiks. 

— Kas dar sudaro palikimą? — paklausė Anetė. 

Džefas žiūrinėjo savo ranka darytus užrašus. 

— Na, pirmiausia Donovanas turėjo gyvybės draudimo polisą 
pusės milijono dolerių sumai. Tai turėtų atitekti Džudei ir, pasak fi- 
nansininko, tie pinigai nebus įskaičiuoti į palikimą. Taigi jos padėtis 
gana gera. Jis turėjo keturiasdešimt tūkstančių asmeninėje banko 
sąskaitoje, šimtą tūkstančių — savo advokatų kontoros atsiskai- 
tomojoje sąskaitoje, tris šimtus tūkstančių — investiciniame fon- 
de, taip pat dar bylinėjimųsi išlaidoms skirtą fondą, kuriame buvo 
du šimtai tūkstančių. Kitas jo turtas — „Cessna“, dabar, žinoma, 
neverta nieko, bet apdrausta šešiasdešimčia tūkstančių. Jo namas 
ir žemės akrai apygardos administracijos įvertinti šimtu keturias- 
dešimčia tūkstančių, ir jis nori, kad tai būtų parduota. Donovano 
kontoros pastatas Breidžio municipaliteto įvertintas šimtu devy- 
niasdešimčia tūkstančių ir pagal testamentą jis atitenka man. Na- 

mas įkeistas nedidele suma; kontora — ne. Be to, visas jo asmeninis 
turtas — džipas, pikapas, kontoros baldai ir taip toliau. 

— O kaip jo šeimos ūkis? — paklausė Anetė. 

— Ne, Grėjaus kalnas tebepriklauso mūsų tėvui, o mes daug 
metų su juo nesikalbėjome. Man nereikia jums priminti, kad jis ne- 
pasivargino atvykti į savo sūnaus laidotuves. Be to, žemė nedaug 
verta. Manau, kada nors aš ją paveldėsiu, bet savo pinigų neskai- 
čiuoju. 

— Aš tikrai nemanau, kad turėčiau dalyvauti šiame pokalby- 
je, — vėl spyrėsi Samanta. — Tai asmeniška ir privatu, o šiuo metu 
aš žinau daugiau nei jo žmona. 

Džefas gūžtelėjo pečiais ir tarė: 

— Liaukitės, Samanta. 

Sugriebusi už durų rankenos bumbulo, ji metė: 

— Jūs kalbėkitės apie reikalus, kiek norite. Man jau gana. Aš 
einu namo. 

Nespėjus jiems sureaguoti, Samanta dingo už durų ir nusku- 
bėjo per žvyruotą automobilių aikštelę. Motelis buvo miestelio pa- 
kraštyje, netoli areštinės, į kurią vos prieš du mėnesius ją nuvežė 
Romis. Jai reikėjo gryname ore atvėsti ir pasivaikščioti, taip pat kuo 
toliau atitrūkti nuo Grėjų vaikinų ir jų bėdų. Samanta labai užjautė 
Džefą dėl brolio netekties, pati jautė viduje tuštumą, bet taip pat 
buvo pasibaisėjusi jo neatsargumu. Prikišdamas pirštus prie kom- 
piuterių, jis iš FTB susilauks dar daugiau nemalonumų. Džefas per- 
nelyg pasipūtęs, įsivaizduoja galįs pergudrauti fedus ir dingti kur tik 
panorės, bet ji tuo abejojo. 

Pagrindine gatve ji praėjo pro kelis namus ir nusišypsojo, išvy- 
dusi jų viduje vykstančias scenas. Daugelis šeimų arba pietavo, arba 
jau nurinkinėjo stalus. Buvo įjungti televizoriai; prie stalų sėdėjo 
vaikai. Kai ėjo pro Donovano kontorą, Samantai sugniaužė gerklę. 
Jau savaitė, kaip žmogus miręs, ir jai labai jo stigo. Jei būtų buvęs 
viengungis, neabejotinai tarp jų būtų užsimezgęs koks nors roman- 
tinis ar fizinis ryšys. Du jauni vienišiai teisininkai mažučiame mies- 
te, jie būtų galėję džiaugtis vienas kito draugija ir flirtuoti; tai būtų 
buvę neišvengiama. Ji prisiminė Anetės perspėjimus apie Donova- 
ną ir jo žavėjimąsi moterimis. Vėl savęs paklausė, ar Anetė kalbėjo 
tiesą. Gal paprasčiausiai stengėsi apginti savo interesus? Pasilaikyti 


253 


Donovaną vien tik sau ir su niekuo nesidalyti? Džefas buvo įsitiki- 
nęs, kad brolį kažkas nužudė; jos tėvas nebuvo toks tikras. Kiek iš 
tikrųjų tai turėjo reikšmės, svarstė Samanta, kai buvo aišku — jis 
išėjo amžinai? 

Ji apsisuko ir patraukė atgal prie „Breidžio kepsninės“, kur 
užsisakiusi mišrainės ir kavos mėgino prastumti laiką. Nenorėjo 
grįžti į kontorą ar tūnoti užsidariusi bute. Po dviejų mėnesių Brei- 
dyje ją buvo beapimąs nuobodulys. Darbas Samantai patiko, taip 
pat ir kasdienės dramos klinikoje, bet vakarais nebuvo ką veikti, 
todėl gyvenimas darėsi monotoniškas. Ji greitai pavalgė, susimokė- 
jo Saržui, niurzgliam seniokui, kavinės savininkui, sąskaitą ir išėjo, 
palinkėjusi jam labos nakties ir saldžių sapnų. Buvo pusė aštuntos 
— miegoti dar per anksti, tad Samanta žygiavo toliau, kvėpdama į 
save gaivų orą ir mankštindama kojas. Breidyje buvo išvaikščiojusi 
kiekvieną gatvę ir žinojo, kad visur saugu. Gali suurgzti koks šuo ar 
švilptelėti paauglys, bet ji buvo užsigrūdinusi didmiesčio mergina, 
ištvėrusi ir blogesnių dalykų. Tamsioje gatvėje toliau aukštesniosios 
mokyklos už nugaros išgirdo kažkieno, nesistengiančio sekti tyliai, 
sunkius trankius žingsnius. Prie kampo Samanta pasuko į šoną, bet 
žingsniai irgi neatsiliko. Ji pasirinko gatvę, kurioje iš abiejų pusių 
rikiavosi namai, beveik visų priebučiuose degė šviesos, ir leidosi šia. 
Žingsniai sekė iš paskos. Prie vienos sankryžos ir tokioje vietoje, 
kur galėtų rėkti ir žmonės išgirstų, Samanta sustojo ir apsisuko. 
Žmogus tebežengė į priekį, kol juodu tebeskyrė tik penkios pėdos. 

— Jums ko nors reikia? — paklausė ji, pasiruošusi spardytis, 
draskytis ir šaukti, jeigu tektų. 

— Ne, tik išėjau pasivaikštinėti kaip ir jūs. 

Baltasis, apie keturiasdešimties, vešlia barzda, susiraizgiusiais 
plaukais, besiverčiančiais iš po niekaip nepaženklintos beisbolo ke- 
puraitės, į didžiules darbinės striukės kišenes sukištos abi rankos. 

— Paistalai, jūs mane sekate. Greičiau sakykite ką nors, kol aš 
nepradėjau šaukti. 

— Esate gerokai įklimpusi, ponia Kofer, — pasakė jis. 

Šiek tiek kalnėniška, lyg pro nosį, tartis — tikrai vietinis. Bet 
jis žino jos pavardę! 

— Žinote, kuo aš vardu. O jūs kuo? 

— Pasirinkite. Vadinkite mane Fredu, jeigu norite. 

— O, man geriau patinka Gagrys. Fredas — prastas. Liekam 
prie Gagrio. 

— Na, ir gerai. Labai džiaugiuosi, kad jums tai juokinga. 

— Ką turite galvoje, Gagry? 

Nesutrikęs jis įžūliai atsakė: 

— Jūs susidedate ne su tais žmonėmis ir dalyvaujate žaidime, 
kurio taisyklių nežinote. Geriau laikykite savo žavų užpakaliuką tei- 
sės klinikoje, kur galite rūpintis vargšais ir išvengti nemalonumų. O 
dar geriau, — jums ir visiems kitiems, — susipakuokite savo mėšlą 
ir grįžkite į Niujorką. 

— Gagry, jūs man grasinate? 

Po velniais, tikrai taip. Grasinimas perteiktas aiškiai ir neklys- 
tamai. 

— Supraskite, kaip norite, ponia Kofer. 

— Taigi, įdomu, kam jūs dirbate. Tiesiog labai daug galvažu- 
džių, iš kurių galima rinktis — „Krull Mining“, „Lonerock Coal“, 
„Strayhorn Coal“, „Eastpoint Mining/“. Ir dar nepamirškime tų suk- 
čių dailiais kostiumais iš „Casper Slate“. Kas jums išrašo algos če- 
kius, Gagry? 

— Man moka grynaisiais, — atsakė jis ir žingtelėjo arčiau. 

Samanta iškėlė aukštyn abi rankas ir perspėjo: 

— Dar žingsnis, ir aš rėksiu taip garsiai, kad subėgs pusė Brei- 
džio. 

Vyrui už nugaros artinosi grupė triukšmingų paauglių, ir Gag- 
rys kaipmat prarado interesą. Beveik vos girdimai jis pasakė: 

— Mes stebėsime. 

— Aš irgi, — atkirto Samanta, bet visai nenutuokė, ką turėjo 
mintyje. 

Smarkiai iškvėpė orą ir pajuto, kokia išdžiūvusi burna. Širdis 
daužėsi, norėjosi atsisėsti. Gagrys dingo, o paaugliai praėjo pro šalį 
nepratardami nė žodžio, nė nežvilgtelėdami. Samanta ėmė sparčiai 
zigzagais žingsniuoti namo. 

Kai liko eiti vienas kvartalas, iš tamsos išdygo kitas vyriškis ir 
šaligatvyje ją sustabdė. 

— Mums reikia pasikalbėti, — pasakė Džefas. 

— Turbūt tai mano naktis, — pasakė Samanta, jiems pradėjus 
žingsniuoti tolyn nuo jos buto. 

Papasakojo Džefui apie susidūrimą su Gagriu ir lakstė akimis, 
ar kur nors vėl nepamatys jo šmėžuojant. Tačiau šešėliuose niekur 
nebuvo nė ženklo. Džefas klausėsi ir linksėjo, lyg asmeniškai Gagrį 
pažinotų. 

— Štaikas vyksta, — pasakė Džefas. — Šiandien FTB apsilankė 
čia, taip pat surengė reidą ir į kitų trijų teisės firmų kontoras, visos 
jos pasirašė po Hamerio slėnio ieškiniu „Krull Mining“ kompanijai. 
Tie žmonės — Donovano draugai, praėjusią savaitę visi dalyvavo 
jo laidotuvėse. Dvi firmos Čarlstone, viena — Luisvilyje. Advokatai 
specializuojasi toksinių žalų kompensacijos srityje ir suvienijo savo 
lėšas bei žmogiškuosius išteklius kovai su blogais žmonėmis. Ką gi, 
šiandien pas juos irgi atliktos kratos, o tai, tarp kitų dalykų, reiškia, 
kad FTB ir, mes manome, „Krull Mining“ dabar žino tiesą, o tiesa 
tokia: Donovanas neperdavė pavogtų dokumentų kitiems advoka- 
tams. Dar ne. Jis planavo kitaip. Donovanas su dokumentais buvo 
labai atsargus ir nenorėjo sukelti pavojaus kitiems advokatams. Tad 
jis tik apibūdino, kas juose yra. Advokatų strategija buvo įregistruo- 
ti ieškinį, patraukti „Krull Mining“ į teismą, sukurstyti kompani- 
ją ir jos teisininkus, davus priesaiką, pažerti krūvą melo, o paskui 
pateikti dokumentus teisėjo ir prisiekusiųjų malonumui. Bendra 
advokatų nuomone, dokumentai verti mažų mažiausiai pusės mi- 
lijardo dolerių kaip nuobaudinė žalų kompensacija. Visai tikėtina, 
kad tai ves ir į kriminalinius tyrimus, apkaltinimus ir taip toliau. 

— Vadinasi, FTB netrukus sugrįš ir šįkart ieškos jūsų. 

— Ir aš taip manau. Jie įsitikinę, kad dokumentus turėjo Do- 
novanas, dabar žino, jog kiti advokatai jų neturi, tad kur dokumen- 
tai yra? 

— Taigi kur? 

— Čia pat. 

— Jie pas jus? 

— Taip. 

Juodu tylomis nuėjo kvartalą. Džefas šūktelėjo kažkokiam se- 
niui, kuris sėdėjo užsiklojęs antklode priebutyje. Dar po kelių žings- 
nių Samanta paklausė: 

— Kaipgi jis įgijo dokumentus? 

— Tikrai norite žinoti? 

— Nesu tikra. Bet žinoti juk nėra nusikaltimas, a? 


256 


— Taijūs teisininkė. 

Juodu pasuko už kampo į tamsesnę gatvę. Džefas kostelėjo, 
atsikrenkštė ir pradėjo: 

— Pirmiausia Donovanas nusisamdė programišių, tokį iz- 
raelietį. Jis keliauja po pasaulį ir už nemažus pinigus pardavinėja 
savo talentus. Kai kuriuos iš savo vidaus dalykų „Krull“ buvo su- 
skaitmeninęs, ir programišius įsilaužė be didesnio vargo. Surado 
gana įdomios medžiagos apie Peko kalno kasavietę ir skysto purvo 
tvenkinį — pakankamai, kad Donovanas susidomėtų. Tačiau paaiš- 
kėjo, kad daug dokumentų „Krull“ laikė ne skaitmeninėje atminties 
sistemoje. Programišius įsilaužė taip toli, kiek sugebėjo, paskui pa- 
sitraukė, paslėpė pėdsakus ir dingo. Penkiolika tūkstančių baksų 
už savaitės darbą. Manau, neblogai. Tačiau rizikinga, nes prieš tris 
mėnesius jis buvo nutvertas kitame darbe ir dabar sėdi Vankuve- 
rio areštinėje. Šiaip ar taip, Donovanas nusprendė išžvalgyti „Krull“ 
būstinę šalia Harlano, Kentukyje. Miestelis mažas, ir šiek tiek keista 
sutelkti tokią stambią veiklą visiškoje provincijoje, bet akmens an- 
glių baseine tai nėra neįprasta. Donovanas ten apsilankė kelis kar- 
tus, visada kitaip užsimaskavęs; jis mėgo apsiausto ir durklo nuo- 
tykius ir save laike tikru šnipinėjimo genijumi. Ir šioje srityje buvo 
labai geras. Pernai jis pasirinko šventinį savaitgalį, Atminimo die- 
ną“, ir persirengęs remontininku pateko vidun. Išsinuomojo baltą, 
be jokių skiriamųjų ženklų krovininį furgonėlį ir jį pastatė tarp kitų 
mašinų aikštelėje. Net prikabino ant furgonėlio netikras registraci- 
jos numerių lenteles. Visoje išorės teritorijoje buvo įrengtos vaizdo 
stebėjimo kameros, bet nedaug jų — viduje. Mudu su Viku netoliese 
stebėjome, abu ginkluoti ir parengę skubaus atsitraukimo planą, jei- 
gu kas nors pakryptų negerai. Tris dienas Donovanas buvo viduje, 
o mes — išorėje, slėpdamiesi miške, stebėdami, gindamiesi nuo er- 
kių ir uodų. Buvo bjauru. Ryšiui palaikyti ir kad neleistume vienas 
kitam užmigti naudojomės aukšto dažnio radijo bangų stotelėmis. 
Donovanas surado virtuvę, suvalgė visą maistą, o miegojo fojė ant 
sofos. Mudu su Viku miegojome savo pikapuose. Donovanas taip 
pat surado įrašus, tikrą lobį inkriminuojančių dokumentų, detaliai 
atskleidžiančių, kaip „Krull“ slėpė Peko kalno kasavietę ir visas jos 


* Paskutinis gegužės pirmadienis, skirtas žuvusiesiems Jungtinių Valstijų karinėje 

problemas. Jis nukopijavo tūkstančius dokumentų, o originalus 
įdėjo atgal į bylas, lyg niekur nieko. Tą pirmadienį, Atminimo die- 
ną, pasirodė valytojų brigada ir jie kone jį nutvėrė. Aš pirmas juos 
pamačiau, pašaukiau per radiją Donovaną, ir jis vos suspėjo grįžti į 
palėpę, prieš į pastatą įžengiant šlavėjams. Ten tūnojo tris valandas, 
kepdamas karštyje. 

— Kaipgi jis išnešė dokumentus? 

— Šiukšlių maišuose — kaip dar vieną šlamšto partiją. Sep- 
tynis maišus suvertė į didžiulį šiukšlių konteinerį čia pat už konto- 
ros pastato. Mes žinojome, kad antradienį atvažiuos šiukšliavežis. 
Mudu su Viku jį nusekėme iki sąvartyno duobės. Donovanas išėjo iš 
kontoros, persirengė, tapo FTB agentu ir su ženkleliu pasirodė prie 
sąvartyno. Ten dirbantiems žmonėms iš tikrųjų nerūpi, iš kur atve- 
žamas šlamštas ar kas šiam nutinka, ir, „agentui Donovanui tarus 
kelis šiurkščius žodžius, jie iškėlė aukštyn rankas. Mes sukrovėme 
šiukšlių maišus į išsinuomotą furgonėlį ir leidomės atgal Breidžio 
link. Ištisas tris paras dirbome rūšiuodami, tvarkydami ir indeksuo- 
dami, paskui paslėpėme dokumentus mažučiame sandėlyje netoli 
Viko namų šalia Beklio. Vėliau perkėlėme dar ir dar kartą. 

— Ir gerieji žmonės iš „Krul Mining' visai nenutuokė, kad kaž- 
kas nusiaubė jų kontoras? 

— Nebuvo viskas taip švaru. Donovanui teko pasidarbuoti 
prie kai kurių užraktų ir įsilaužti į bylų spintas, be to, jis pasiliko kai 
kurių dokumentų originalus. Taigi pėdsakus paliko. Išorėje įrengtos 
vaizdo stebėjimo kameros, ir mes neabejojome, kad jose jis užfik- 
suotas. Bet jo neįmanoma atpažinti — taip gerai užsimaskavęs. Be 
to, Donovanui ir Vikui atrodė svarbu, jog „Krull“ žinotų, kad kažkas 
ten buvo. Vėliau kitą popietę, antradienį, sugrįžome ir iš tolo ste- 
bėjome. Aplinkui zujo policijos automobiliai. Akivaizdžiai žmonės 
buvo susijaudinę. 

— Nuostabi istorija, tačiau man toks įspūdis, kad buvote neį- 
tikėtinai nerūpestingi. 

— Žinoma. Bet juk tai mano brolis. Jo filosofija tokia: jeigu 
bloguoliai nuolat apgaudinėja, tai... 

— Žinau, žinau. Jis man tai sakė ne sykį. Kas jo kompiuterio 
standžiuosiuose diskuose? 

— Nieko labai slapta. Jis nebuvo kvailas. 

— Tai kodėl juos išėmėte? 

— Donovanas liepė. Griežtai nurodė, jeigu jam kas nors atsi- 
tiktų. Prieš kelerius metus Misisipėje buvo atvejis, kai FTB užgriuvo 
vieną teisės kontorą ir išsinešė visus kompiuterius. Donovanas gy- 
veno nuolat bijodamas. 

— Ir ką su „Krull“ dokumentais turite daryti? 

— Perduoti kitiems advokatams anksčiau, nei FTB juos suras. 

— Ar FTB gali juos surasti? 

— Labai mažai tikėtina. 

Iš siauros šalutinės gatvelės jie artinosi prie teismo rūmų fasa- 
do. Džefas kažką išsitraukė iš kišenės ir padavė Samantai. 

— Čia mobilusis su išankstinio apmokėjimo kredito korte- 
le, — paaiškino. — Jūsų nuosavas. 

Išpūtusi į telefoną akis ji atrėmė: 

— Bet aš juk turiu telefoną. Dėkui. 

— Jūsų telefonas nesaugus. Šis — taip. 

Samanta žiūrėjo į telefoną, bet jo neėmė. 

— Ir kodėl gi jo man gali prireikti? 

— Kalbėti su manimi ir Viku, niekuo kitu. 

Ji žingtelėjo atgal ir papurtė galvą. 

— Aš šituo netikiu, Džefai. Jeigu paimsiu telefoną, prisidėsiu 
prie jūsų nedidelio sąmokslo. Kodėl aš? 

— Nes mes jumis pasitikime. 

— Jūs manęs net nepažįstate. Aš čia vos du mėnesiai. 

— Būtent. Jūs nieko nepažįstate nei ką nors žinote. Dar nesate 
korumpuota. Jūs nekalbate, nes neturite su kuo kalbėti. Esate vel- 
niškai sumani ir protinga, su jumis smagu. 

— O, nuostabu. Kaip tik to man betrūko išgirsti. Žavingai at- 
rodysiu su oranžiniu kombinezonu ir grandinėmis apie čiurnas. 

— Taip, tikrai. Atrodytumėte puikiai su bet kokiais drabužiais 
arba išvis be jų. 

— Tai buvo iš kabinimo repertuaro? 

— Galbūt. 

— Gerai, atsakymas toks: ne dabar, Džefai. Rimtai svarstau su- 
sikrauti krepšius, sėsti į automobilį, pažerti iš po ratų čionykštį žvy- 
rą, kaip jūs, vietiniai, mėgstate sakyti, ir nesustoti iki pat Niujorko, 

kur ir yra mano vieta. Man nepatinka tai, kas čia dedasi, aš nenoriu 
visų tų nemalonumų. 

— Jūs negalite išvykti. Pernelyg daug žinote. 

— Po paros Manhatane būsiu viską užmiršusi, patikėkite ma- 
nimi. 

Toliau gatvėje Saržas užtrenkė kavinukės duris ir nudramblojo. 
Pagrindinėje gatvėje daugiau nebuvo jokio judėjimo. Džefas švelniai 
paėmė Samantą už parankės ir nusivedė nuo šaligatvio į patamsį 
po keliais medžiais, netoli paminklo Nolando apygardos piliečiams, 
kritusiems kare. Jis parodė tolyn į kažką gerokai už teismo rūmų, 
dviem kvartalais toliau. 

— Matote tąjuodą fordo pikapą, pastatytą už seno folksvageno? 

— Neskiriu fordo nuo dodžo. Kas ten? 

— Jų du. Vienas — veikiausiai naujas jūsų bičiulis Gagrys, o 
kitą asilą aš vadinu Džimiu. 

— Džimiu? 

— Džimis Karteris. Dideli dantys, plati šypsena, smėlio spal- 
vos plaukai. 

— Supratau. Kaip išmintinga. Ką Gagrys ir Džimis veikia, šįva- 
kar pusę devintos vakaro sėdėdami pikape? 

— Kalbasi apie mus. 

— Noriu išvažiuoti į Niujorką, ten saugu. 

— Tikrai negaliu jūsų smerkti. Klausykite, aš porai dienų 
dingstu. Prašau paimti telefoną, kad turėčiau su kuo kalbėtis. 

Džefas įspaudė Samantai į ranką mobilųjį su išankstinio ap- 
mokėjimo kredito kortele, ir sekundę ar dvi padvejojusi, Samanta 
ji paėmė. 


27 SKYRIUS 


Ar“ antradienio rytą Samanta išvažiavo iš Breidžio ir 
pasuko Madisono link — pusantros valandos kelionė, 
kuri galėtų trukti dvigubai tiek, jeigu keliai būtų pilni anglis gabe- 
nančių sunkvežimių ir mokyklinių autobusų. Stiprus brizas išblaškė 
dar likusius ant medžių lapus. Spalvų nebeliko — kalnų keteros ir 
slėniai atrodė nuobodžiai, slogaus rusvo atspalvio, kuris nesikeis iki 
pavasario. Rytoj pranašaujama nedidelio sniego — pirmo šiuo metų 
laiku — tikimybė. Ji susizgribo vis žvilgčiojanti į užpakalinio vaizdo 
veidrodėlį ir kartkartėmis įstengdavo nusišypsoti iš savo paranojos. 
Kodėl kas nors tuščiai eikvotų laiką, ją sekdamas per Apaleičijos kal- 
nus? Juk ji čia tik laikinai, neapmokama stažuotoja, sulig kiekviena 
diena vis labiau besiilginti namų. Kalėdas Samanta planavo švęsti 
Niujorke, vėl susitikti su seniai matytais draugais ir aplankyti be- 
pasimirštančias vietas. Jau klausė savęs, ar beturės ryžto sugrįžti į 
Apaleičiją. 

Ant keleivio sėdynės gulėjo naujas mobilusis telefonas, ir žvilg- 
čiodama į jį Samanta pagalvodavo, ką šiuo metu veikia Džefas. Pa- 
mąstydavo, gal jam paskambinti — tiesiog pasitikrinti, ar telefonas 
veikia, tačiau žinojo, kad jis be defektų. Ir kada gi turės pasinaudoti 
šiuo prakeiktu daikčiuku? Ir kokiu tikslu? 

Pagrindiniame kelyje piečiau miestelio ji surado susitikimo vie- 
tą — Sidar Grovo misionieriškąją baptistų bažnyčią. Savo klientams 
buvo paaiškinusi, kad jiems reikia pasikalbėti privačiai ir ne dega- 
linėje, kur Badis gerdavo rytmetinę kavą ir kiekvienas jausdavosi 
laisvas dalyvauti bet kuriame pokalbyje. Raizeriai pasiūlė savo baž- 
nyčią, kaip Samanta spėjo, nes nenorėjo, jog ji pamatytų jų namus. 
Juodu sėdėjo automobilių aikštelėje pastatytame Badžio sunkveži- 

miuke ir tartum be mažiausio rūpesčio gyvenime stebėjo retkarčiais 
pravažiuojančias pro šalį mašinas. Meivisė apsikabino Samantą lyg 
ši būtų šeimos narė ir visi nuėjo į bendruomenės salę už nedidelių 
maldos namų. Durys nebuvo užrakintos, erdvi patalpa — tuščia. Jie 
aplink kortų staliuką prisitraukė sulankstomąsias kėdes ir pasikal- 
bėjo apie orus bei Kalėdų planus. 

Galiausiai Samanta perėjo prie reikalo: 

— Manau, jūs gavote iš Donovano kontoros laišką su tragiška 
žinia. 

Abu liūdnai linktelėjo. Badis sumurmėjo: 

— Toks geras žmogus. 

Meivisė paklausė: 

— Ką tai reiškia — suprantate, mums ir bylai? 

— Kaip tik todėl aš čia. Paaiškinti ir atsakyti į klausimus. Ieš- 
kinys dėl pajuodusių plaučių nutrauktas nebus. Praėjusį mėnesį jis 
buvo įregistruotas teisme ir, kaip jūs žinote, mes laukiame medici- 
ninio tyrimo duomenų. Bet, bijau, kad stambus teisminis bylinėji- 
masis apmiręs — bent kol kas. Kai Donovanas įregistravo bylą Lek- 
singtone, jis veikė vienas. Paprastai jeigu yra stambios bylos, ypač 
tokios, kurios trunka metų metus ir kainuoja daugybę pinigų, Do- 
novanas suformuoja bylinėjimosi komandą iš kelių advokatų ir tei- 
sės firmų. Jie pasidalija darbą ir išlaidas. Bet jūsų atveju kai kuriuos 
iš savo bičiulių advokatų jis dar tebebandė įtikinti, kad prisidėtų. Jei 
atvirai, jie nerodė didelio noro. Imtis „Lonerock Coal“ ir jos teisės 
firmos, įrodyti nusikalstamą veiką — milžiniška užduotis. 

— Jūs tą aiškinote ir anksčiau, — tiesiai pareiškė Badis. 

— Donovanas aiškino. Aš tik buvau kambaryje, bet aiškiai lei- 
dau suprasti, kad neprisidedu prie stambios bylos kaip advokatė. 

— Vadinasi, mes neturime nė vieno? — paklausė Meivisė. 

— Būtent. Šiuo metu bylos nėra kam imtis, ir ji turi būti nu- 
traukta. Apgailestauju. 

Badis visada kvėpuodavo gana sunkiai, bet menkiausias stre- 
sas ar nemalonumas jam sukeldavo dusulį. 

— Tai neteisinga, — pasakė jis, plačiai pražiota burna trauk- 
damas orą. 

Meivisė stebeilijo į Samantą, negalėdama patikėti, paskui nu- 
sišluostė nuo skruosto ašarą. 

— Ne, neteisinga, — sutiko Samanta. — Bet tai, kas nutiko 
Donovanui, irgi neteisinga. Jis buvo tik trisdešimt devynerių metų 
ir kaip advokatas nuveikdavo didžiulį darbą. Donovano Grėjaus 
mirtis — beprasmiška tragedija, kuri paliko visus jo klientus ant 
ledo. Jūs ne vieninteliai, ieškantys atsakymų. 

— Jūs visi įtariate nešvarų žaidimą? — paklausė Badis. 

— Tebevyksta tyrimas, ir kol kas nėra jokių nusikaltimo įrody- 
mų. Daugybė neatsakytų klausimų, bet jokio tikro įrodymo. 

— Man atrodo čia nešvaru, — pasakė jis. — Mes išsiaiškina- 
me, kad tie šunsnukiai yra susitepę rankas, nes slėpė dokumentus ir 
apgaudinėjo žmones, tada Donovanas įregistruoja milijardo dolerių 
ieškinį, o netrukus mįslingomis aplinkybėmis sudūžta jo lėktuvas. 

— Badi, galvok, ką kalbi, — subarė Meivisė. — Juk esi bažny- 
čioje. 

— Bendruomenės salėje. Bažnyčia antai ten. 

— Vis tiek tai bažnyčia. Kalbėk mandagiau. 

Sugėdytas Badis gūžtelėjo pečiais: 

— Kertu lažybų, ką nors suras. 

Meivisė pasakė: 

— Jį pradėjo persekioti darbe. Tai prasidėjo iškart po to, kai 
mes Leksingtono teisme įregistravome stambų ieškinį. Papasakok 
jai apie tai, Badi. Nemanote, kad tai svarbu, Samanta? Jums nerei- 
kia to žinoti? 

— Tai nieko tokio, aš susitvarkysiu, — pasakė Badis. — Tik 
šiek tiek erzina. Mane vėl pasodino vairuoti didžiulį anglių išgabe- 
nimo iš karjero savivartį, o tai šiek tiek sunkiau, nei valdyti vikšri- 
nį krautuvą, bet nieko baisaus. Praėjusią savaitę tris kartus turėjau 
dirbti naktimis. Darbo grafikas buvo sudarytas mėnesiams, o dabar 
mane kilnoja į įvairias pamainas. Aš ištversiu. Šiaip ar taip, turiu ge- 
rai apmokamą darbą. Po perkūnais, dabar nėra profesinių sąjungų, 
kurios galėtų žmogų apsaugoti, todėl vyresnybė jau rytoj gali ateiti 
ir išvyti iš darbo. Ir nieko negalėčiau padaryti. Prieš dvidešimt metų 
jie sunaikino mūsų profesinę sąjungą, nuo tada esame lengvas tai- 
kinys. Man pasisekė, kad tebedirbu. 

— Tiesa, — sutiko Meivisė, — bet ilgai taip dirbti nebepajėgsi. 
Į savivartį reikia užkopti laiptukais, ir jam tai sunkiai pavyksta. Be 

to, nuolat yra stebimas; jeigu sukluptų, jie pasakytų, kad Badis neį- 
galus, todėl kelia pavojų, ir išvytų. 

— Mane ir taip gali išvyti. Ką tik sakiau. 

Meivisė prikando liežuvį. Badis garsiai įkvėpė oro. Samanta iš- 
sitraukė iš portfelio kelis popierius ir padėjo ant stalo. 

— Tai prašymas nutraukti, — paaiškino ji, — ir man reikia, 
kad jį pasirašytumėte. 

— Nutraukti ką? — paklausė Badis, nors atsakymą žinojo. 

— Federalinį teisminį ieškinį prieš „Lonerock Coal“ ir „Casper 
Slate“. 

— Kas jį įregistruos? 

— Jūs susitikote su Mete, mano viršininke klinikoje. Ji yra 
Donovano teta ir jo palikimo advokatė. Teismas jai suteiks įgalioji- 
mą užbaigti jo reikalus. 

— Ojeigu aš jų nepasirašysiu? 

Samanta nebuvo to numačiusi ir, labai menkai išmanydama 
federalinę procedūrą, nežinojo, ką atsakyti, bet privalėjo sureaguoti 
nedelsdama. 

— Jeigu jūs, ieškovas, nestumsite bylos toliau, galiausiai teis- 
mas ją nutrauks. 

— Vadinasi, ji tikrai nebus tęsiama? 

— Taip. 

— Gerai, aš nesitraukiu. Nepasirašysiu. 

Meivisė leptelėjo: 

— Kodėl jūs nesiimate bylos? Juk esate advokatė. 

Abu įdėmiai į ją sužiuro, aiškiai matėsi, kad tą klausimą ilgai 
svarstė. 

Samanta šito tikėjosi. Ji atsakė: 

— Taip, bet federaliniuose teismuose aš neturiu patirties, be 
to, nesu licencijuota Kentukyje. 

Tai išgirdę jie nieko nepasakė, iš tiesų net nesuprato. Juk advo- 
katas yra advokatas, tiesa? 

Meivisė pakeitė temą: 

— Nagi, grįžkime prie pajuodusių plaučių pretenzijos: jūs sa- 
kėte, jog paskaičiuosite visas pašalpas, į kurias mes turime teisę. 
Dar sakėte, kad jeigu bylą laimėsime, turėsime sugrįžti į dieną, kai 

pirmą kartą įregistravome pretenziją, tai yra į kokius praeitus devy- 
nerius metus. Ar tai tiesa? 

— Visiškai teisingai, — patvirtino Samanta, pasklaidydama 
tarp popierių kažkokių užrašų. — Ir pagal mūsų skaičiavimus jums 
priklausytų apie aštuoniasdešimt penki tūkstančiai dolerių. 

— Nedideli pinigai, — pasipiktinęs pasakė Badis, lyg dėl men- 
kos sumos galėtų būti kalta Samanta. Giliai įkvėpęs oro, jis kalbėjo 
toliau: — Jie turėtų sumokėti daugiau, velniškai daugiau už tai, ką 
mums padarė. Būčiau išėjęs iš kasyklų jau prieš dešimt metų, kai su- 
sirgau, jeigu būčiau gavęs lengvatų. Bet ne, velniai rautų, ne, turėjau 
dirbti toliau ir kvėpuoti dulkėmis. 

— Ir dareisi vis sunkesnis ligonis, — rimtai pridūrė Meivisė. 

— Aš nepajėgsiu darbe pratempti dar metų ar dvejų. Ir jeigu 
kada nors mums pavyks juos patraukti į teismą, nebus atsakingi be- 
veik už nieką. Tai neteisinga. 

— Sutinku, — pritarė Samanta. — Bet mes apie tai jau kalbė- 
jomės, Badi, ir ne sykį. 

— Štai kodėl aš ir noriu tiems išperoms iškelti bylą federali- 
niame teisme. 

— Badi, kaip tu kalbi. 

— Aš keiksiuosi, jeigu norėsiu, kad tave velniai, Meivise. 

— Klausykite, man jau reikia važiuoti, — tarė Samanta, pasi- 
imdama portfelį. — Noriu, kad persvarstytumėte savo sprendimą 
nepasirašyti prašymo bylą nutraukti. 

— Ašjos neatsisakau, — dusdamas pareiškė Badis. 

— Puiku, bet aš daugiau neketinu čia atvažiuoti. Supratote? 

Jis tik linktelėjo. Meivisė išėjo laukan kartu su ja, kelioms aki- 
mirkoms palikdama Badį vieną. Prie automobilio Meivisė pasakė: 

— Labai jums ačiū, Samanta. Esame dėkingi. Dešimt metų gy- 
venome be advokato, ir dabar guodžia tai, kad jį turime. Badis mirš- 
ta ir tai žino, todėl būna blogų dienų, kai nėra per daug malonus. 

— Aš suprantu. 


Prie senos „Conoco“ degalinės Samanta sustojo įsipilti benzino 
ir atsigerti bent pakenčiamos kavos. Prie pastato stovėjo keli auto- 
mobiliai, visi su Vakarų Virdžinijos numeriais, bet nė vieno jai pa- 

žįstamo. Džefas anksčiau Samantą pamokė būti budresnei, stebėti 
kiekvieną automobilį ir sunkvežimį, dėmėtis kiekvieną registracijos 
numerį, žiūrėti į veidus, bet nespoksoti, klausytis balsų ir tuo pat 
metu atrodyti abejingai. Manykite, kad jus nuolatos kas nors stebi, 
perspėjo jis, bet jai buvo sunku su tuo susitaikyti. 

— Jie mano, kad mes turime kai ką, ko patiems žūtbūtinai rei- 
kia, — pasakė. 

Dėl tos „mes“ dalies Samantai vis buvo neramu. Neprisiminė 
prisidėjusi prie kieno nors komandos. Stebeilydama į kolonėlę, ji 
pamatė į parduotuvę įeinantį vyriškį, tačiau per pastarąsias dešimt 
minučių nebuvo pastebėjusi atvykstant dar kokio nors automobilio. 

Gagrys sugrįžo. Prie kolonėlės Samanta susimokėjo kredito 
kortele ir galbūt būtų išvažiavusi, bet norėjo įsitikinti. Pro prieki- 
nes duris įėjo į parduotuvę ir pasisveikino su darbuotoju prie kasos 
aparato. Supamuosiuose krėsluose aplink pilvotą krosnį sėdėjo keli 
seniai, nė vienas jos tartum nepastebėjo. Dar keli žingsniai, ir Sa- 
manta atsidūrė mažutėje kavinukėje — pigiame priestate su tuzinu 
staliukų, užtiestų languotomis staltiesėmis. Penki žmonės gurkšno- 
jo kavą ir šnekėjosi. 

Jis sėdėjo prie baro ir spoksojo į groteles virš ugnies, kur virė- 
jas kepė bekono išpjovą. Veido nesimatė. Nenorėdama kelti scenos, 
Samanta kelias sekundes pastovėjo kavinukės viduryje, jautėsi ne- 
patogiai ir nebuvo tikra. Pagavo vieną ar du žvilgsnius ir nusprendė 
pasišalinti. Sugrįžusi į Madisoną sustojo prie ilgai dirbančios bū- 
tiniausių prekių parduotuvėlės, kur nusipirko kelių žemėlapį. Išsi- 
nuomotas fordas turėjo palydovinę navigacijos sistemą, bet ji nepa- 
sivargino šios užprogramuoti. O kryptį išsiaiškinti reikėjo greitai. 

Po pusvalandžio, Samantai slenkant vietinės reikšmės keliu 
kažkur Lorenso apygardoje, Kentukyje, naujas jos mobilusis galiau- 
siai atsidūrė ryšio zonoje, tad buvo galima paskambinti. Džefas at- 
siliepė po keturių signalų. Samanta ramiai paaiškino, kas dedasi, ir 
jis liepė viską pakartoti lėčiau. 

— Tas tipas norėjo, kad jį pamatytumėte, — pasakė Džefas. — 
Antraip nerizikuotų būti pamatytas? Tokia taktika nėra neįprasta. 
Žino, kad netrenksite jam kumščiu, tad tik pasiunčia ne per subti- 
liausią žinią. 

— Oji kokia? 

— Mes stebime. Visada galime jus surasti. Susidedate ne su 
tais žmonėmis, todėl galėtumėte nukentėti. 

— Gerai, žinią gavau. Kas toliau? 

— Nieko. Tik nepraraskite budrumo ir pažiūrėkite, ar jis lauks, 
kai grįšite į Breidį. 

— Nenoriu grįžti į Breidį. 

— Gaila. 

— Kur jūs? 

— Kelias dienas būsiu kelyje. 

— Gana miglota. 

Samanta pasiekė Breidį prieš pat vidudienį ir nepastebėjo nie- 
ko įtartina. Pastatė automobilį gatvėje šalia kontoros ir prieš įeida- 
ma vidun iš po savo saulės akinių apsižvalgė. Jautėsi kaip idiotė, 
tačiau beveik tikėjosi pamatyti užsislėpusį už medžio Gagrį. Ir kokį 
velnią jis ketina daryti? Tykoti jos iš pasalų mirtinai nusibostų bet 
kuriam privačiam detektyvui. 

Skambino Krampų šeimyna. Matyt, Erensina kuriam nors iš jų 
pasakė vėl persigalvojusi ir ketinanti susitikti su ponia Kofer, kad 
ši nekeistų dabartinio jos testamento. Žinoma, Krampai įpyko ir be 
paliovos skambino, ieškodami ponios Kofer. Pati Frensina į kliniką 
nesikreipė. Samanta nenorom paėmė šūsnį lapelių su telefono žinu- 
tėmis, kurias užrašė Barba. Ji neprašoma patarė Samantai paskam- 
binti tik vienam, galbūt Džounui, vyriausiajam, paaiškinti, kad jų 
brangioji mamelė į kliniką neskambino, ir primygtinai paprašyti, 
kad jie liautųsi trukdę. 

Užsidariusi kabinete, Samanta paskambino Džounui. Vyras 
gana maloniai pasisveikino, paskui tuoj pat pagrasė paduoti ją į 
teismą ir pasiekti, kad ji prarastų advokato licenciją, jeigu vėl kiš 
nagus prie „mamutės testamento“. Samanta atsakė per pastarąją 
parą Frensinos nemačiusi, negirdėjo iš jos jokios žinios. Ji neprašė 
ir susitikti. Nieko. Tai Džouną šiek tiek nuramino, bet jis buvo pasi- 
rengęs kiekvieną sekundę vėl pratrūkti. 

Samanta paklausė: 

— Ar gali būti, kad motina su jumis žaidžia? 

— Mamutė šitaip nemano, — atkirto jis. 

Ji mandagiai paprašė daugiau nebevarginti ir saviškiams pa- 
sakyti, kad į kliniką neskambintų. Džounas nesutiko to padaryti, ir 

juodu galiausiai susitarė: jeigu Frensina ateis į kliniką teisinio pata- 
rimo, Samanta jos paprašys paskambinti Džounui ir jį informuoti, 
ką ketina daryti. 

Ji skubiai padėjo ragelį ir po dviejų sekundžių Barba per vidaus 
telefoną pranešė: 

— Čia FTB. 

Skambinantysis prisistatė kaip agentas Beneihenas iš Roanoko 
biuro. Jis ieško žmogaus, pavarde Džefas Grėjus. Samanta pripažino 
pažįstanti Džefą Grėjų ir paklausė, kaip agentas jai galėtų patvirtinti 
savo asmens tapatybę. Beneihenas pažadėjo mielai po kokio pusva- 
landžio užsukti į kontorą, nes yra netoliese. Samanta paaiškino, kad 
telefonu apie nieką nekalbės, ir sutiko susitikti. Po dvidešimties mi- 
nučių jis jau buvo registratūroje. Barba jį apžiūrinėjo ir įvertino kaip 
gana žavų. Ji pagalvojo, kad visai neblogai būtų su juo paflirtuoti. 
Bet Beneihenui įspūdžio nepadarė — jis atsisėdo nedidukėje posė- 
džių salėje, kur jau laukė Samanta ir Metė su magnetofonu ant stalo. 

Jie trumpai susipažino, paskui abi teisininkės įdėmiai patikri- 
no jo įgaliojimus, Metė pradėjo pokalbį pasakydama: 

— Džefas Grėjus — mano sūnėnas. 

— Mes tai žinome, — patenkintas savimi nusišypsojo Be- 
neihenas, ir moterys iškart pajuto jam antipatiją. — Ar žinote, kur 
jis yra? 

Pažvelgusi į Samantą, Metė atsakė: 

— Aš — ne. O tu? 

— Ne. 

Ji nemelavo; šiuo metu visai nenutuokė, kur Džefas slepiasi. 

— Kada paskutinį kartą su juo kalbėjotės? — paklausė jis Sa- 
mantos. 

Metė jį pertraukė: 

— Klausykite, jo brolis praėjusią savaitę, pirmadienį, buvo nu- 
žudytas, prieš penkias dienas, trečiadienį, mes jį palaidojome, o po 
to jūs, vaikinai, surengėte reidą į jo kontorą. Pagal jo testamento 
sąlygas Džefas yra mirusiojo valios vykdytojas, o aš — jo advokatė. 
Taigi taip — aš su savo sūnėnu daug kalbėsiuosi. Ko gi jūs norite? 

— Turime daug klausimų. 

— Orderį jo areštui turite? 

— Ne. 

— Gerai, vadinasi, jis nesislapsto nuo arešto. 

— Taip, tiesa. Mes tik norime pasikalbėti. 

— Bet kokie pokalbiai su Džefu Grėjumi vyks būtent čia, prie 
šio stalo. Supratote? Aš jam patarsiu nesakyti nieko, nedalyvaujant 
poniai Kofer ir man, aišku? 

— Puiku, ponia Vajat. Tai kada gi mes galime su juo šnektelėti? 

Nusiraminusi Metė atsakė: 

— Na, aš nelabai žinau, kur jis šiandien. Ką tik mėginau pa- 
skambinti į jo mobilųjį, skambutį priėmė balso paštas. 

Samanta papurtė galvą, lyg su Džefu nebūtų kalbėjusi savaites. 
Metė tęsė: 

— Rytoj mes buvome numatę vykti į teismą peržiūrėti paveldi- 
mą turtą ir pradėti testamento tvirtinimo procedūrą, bet teisėjas tai 
nukėlė į kitą savaitę. Tad nežinau, kur jis šiuo metu yra. 

Samanta paklausė: 

— Ar tai susiję su veiksmais, kurių FTB ėmėsi, kai konfiskavo 
iš Donovano Grėjaus kontoros bylas? 

Beneihenas skėstelėjo delnais: 

— Nejau tai nėra gana aišku? 

— Panašu, kad taip. Ką jūs tiriate dabar, kai Donovanas Grėjus 
mires? 

— Nesu įgaliotas pasakyti. 

— Ar Džefas jūsų tyrimo subjektas? — paklausė Metė. 

— Ne, šiuo metu ne. 

— Jis nieko bloga nepadarė, — pasakė Metė. 

p“ antpuolį, panašų į kitus, žalą patyrė „Millard Break“ ka- 
sykla netoli Vitsbergo Kentukyje. Snaiperiai šaudė užsiėmę 
poziciją rytiniame Treiso kalno, tankiu mišku apaugusio kalnagūbrio, 
šlaite, penki šimtai pėdų aukščiau atvirosios kasyklos. Jie maždaug 
iš septynių šimtų jardų nuotolio surado taikinius, smaginosi ir su- 
niokojo keturiasdešimt septynias padangas. Kiekviena jų svėrė po 
devynis šimtus svarų ir kainavo po aštuoniolika tūkstančių dolerių. 
Du naktiniai sargai, patys gerai ginkluoti, valdžios atstovams pasa- 
kė, kad ataka truko dešimt minučių ir atrodė kaip karas: per slėnį 
poškėjo bei aidėjo snaiperių šūviai, o čia pat sproginėjo padangos. 
Pirma salvė smogė apie trečią valandą paryčiui. Visos kasybos maši- 
nos nedirbo; visi mašinistai saugiai ilsėjosi namie. Vienas apsaugi- 
ninkas sėdo į pikapą, kažkodėl sumanęs užpuolikus persekioti. Pats 
tiksliai nenutuokė, į kurią pusę reikėtų važiuoti. Tačiau netrukus jis 
persigalvojo, kai pikapas pateko į ugnį ir buvo susprogdintos dvi jo 
padangos. Kitas apsaugininkas nėrė į kontoros kemperį skambinti 
policijai, bet buvo priverstas ieškoti priedangos, kai šautuvų ugnies 
papliūpa išdaužė visus langus. Šie įvykiai skyrėsi nuo ankstesnių, 
nes sukėlė tiesioginę grėsmę žmonių gyvybėms. Per kitus antpuo- 
lius snaiperiai stengdavosi nieko nesužeisti. Jie taikėsi į mašinas, 
ne į žmones. Tačiau dabar jie rimtai laužė įstatymus. Apsaugininkų 
nuomone, naudojosi bent trimis šautuvais, nors per sumaištį buvo 
sunku pasakyti. 

Savininkas, „Krull Mining“, kaip paprastai paskelbė spaudai 
griežtus ir grasinamus pareiškimus ir siūlė įspūdingą premiją už su- 
teiktą informaciją apie užpuolikus. Apygardos šerifas pažadėjo nuo- 
dugniai ištirti ir netrukus suimti nusikaltėlius — gana pagyrūniški 

ir trumparegiški komentarai, atsižvelgiant į faktą, kad „ekoteroris- 
tai po pietinę Apaleičiją nebaudžiami siautėjo jau beveik dvejus 
metus. 

Toliau laikraščio straipsnyje buvo primenama apie ne per se- 
niausiai įvykusius antpuolius ir spėliojama, kad snaiperiai naudo- 
josi ta pačia ginkluote kaip ir anksčiau — 51 mm kalibro šoviniais, 
paprastai šaunamais iš M24E, ilgo nuotolio šautuvo, tokius armijos 
snaiperiai naudojo Irake ir reguliariai tksuodavo mirtinus šūvius iš 
daugiau nei tūkstančio jardų atstumo. Buvo cituojamas ekspertas, 
jis pasakė, kad snaiperio, iš tokio nuotolio naudojančio šį šautuvą su 
lengvai prieinama optine technologija, naktį faktiškai neįmanoma 
susekti. 

Anot „Krull Mining“, padangų paklausa didelė, kai kuriose vie- 
tose jų trūksta, ir kasykla gali būti kelioms dienoms uždaryta. 

Samanta perskaitė straipsnį savo kompiuteryje penktadienio 
rytą, gurkšnodama kavą kontoroje. Ją slėgė nesmagus jausmas, 
kad Džefas susijęs su ta gauja, jeigu nėra jos lyderis. Praėjus dviem 
savaitėms po brolio mirties, jis turėjo ką nors daryti, imtis savaip 
suprantamo atpildo ir smogti „Krull Mining kompanijai. Jeigu jos 
nuojauta neapgauna, vadinasi, tai tik dar viena priežastis susikrauti 
krepšius. Elektroniniu paštu ji tą straipsnį persiuntė Metei, paskui 
pati nuėjo į jos kabinetą ir pasakė: 

— Jei visiškai atvirai, manau, Džefas su tuo susijęs. 

Į tokią kvailystę Metė sureagavo apsimestiniu juoku ir atrėmė: 

— Samanta, šiandien pirmas gruodžio penktadienis. Kaip ir 
visi kiti Breidyje, šią dieną mes puošiame kontorą. Tai pirma die- 
na po Donovano mirties, kai man pavyko pasijausti geriau ir net 
šypsotis. Nenoriu sau gadinti dienos nerimaudama, ką Džefas yra 
sugalvojęs. Ar su juo kalbėjaisi? 

— Ne, kodėl turėčiau? Mes nesame susipainioję, kaip jūs mėgs- 
tate sakyti. Jis neskambina paklausti, ką aš veikiu. 

— Gerai, kol kas pamirškime Džefą ir pamėginkime įnešti bent 
šiek tiek Kalėdų džiugesio. 

Barba įjungė radiją ir netrukus visuose kabinetuose skambėjo 
kalėdinės giesmės. Samantai buvo pavesta papuošti eglutę — ap- 
gailėtiną plastikinę imitaciją, daugybę metų laikomą šluotų sandė- 
liuke, bet kai jos išvedžiojo lemputes ir užkabino papuošalus, eglutė 

šiek tiek atgijo. Anetė po visą paradinį priebutį išdėliojo gebenės bei 
amalo šakelių ir prisegė prie durų vainiką. Jos turėjo atsinešusios 
maisto, todėl paskui posėdžių salėje neskubėdamas suvalgė prieš- 
piečius, o Česteris pristatė jautienos troškinį, paties pagamintą 
firminiame „Crock-Pot“ elektriniame troškintuve. Visi darbai buvo 
pamiršti, visi klientai atmesti. Telefonas suskambėdavo retai, tar- 
tum ir visa likusi apygarda plušėtų, kurdama šventinę nuotaiką. Po 
priešpiečių Samanta nuėjo į teismo rūmus ir pakeliui pastebėjo, kad 
visos parduotuvės ir įstaigos papuoštos. Darbininkai iš municipali- 
teto stropiai kabino virš gatvės ant lempų stulpų sidabriškus varpe- 
lius. Kiti parke šalia teismo rūmų tvirtino didžiulę, ką tik nukirstą 
eglę. Staiga įsitvyrojo Kalėdų nuotaika, ir visas miestelis buvo bepa- 
sigaunąs jų dvasią. 

Sutemus susirinko visas miestelis: žmonės užėmė Pagrindinės 
gatvės šaligatvius, slinko nuo parduotuvės prie parduotuvės, pa- 
keliui pirkdami karštą sidrą ir imbierinius meduolius. Eismas nuo 
gatvės buvo užtvertas, o vaikai susijaudinę laukė parado pradžios. 
Apie septintą toli pasigirdo sirenos. Minia grūdosi arčiau, užsiim- 
dama vietas abipus Pagrindinės gatvės. Samanta stovėjo su Kim, 
Adamu ir Anete. Eitynėms vadovavo šerifas, jo rudas su balta patru- 
lio automobilis tviskėjo šviežiai nublizgintas. Iš paskos sekė visas 
policijos mašinų parkas. Kažin, pagalvojo Samanta, gal ir draugužis 
Romis dalyvauja parade, bet jo niekur nesimatė. Pro šalį pražygiavo 
aukštesniosios mokyklos orkestras, jis gana prastai grojo „O, ateiki- 
te, visi tikintieji . 

— Jie nekaip groja, a? — Samantai pašnabždėjo Adamas. 

— Manau, puikiai, — atsakė ji. 

Pramarširavo skautės, paskui skautai. Platformoje, sėdėda- 
mi invalidų vežimėliuose, važiavo keli neįgalūs karo veteranai, visi 
laimingi, kad tebegyvena ir gali džiaugtis dar vienomis Kalėdomis. 
Įžymybė tarp jų buvo ponas Arnoldas Poteris, devyniasdešimt vie- 
nerių karo veteranas, jis liko gyvas po D dienos* prieš šešiasdešimt 
ketverius metus. Arnoldas Poteris buvo įžymiausias dar gyvas apy- 
gardos didvyris. Ant savo mini motociklų prazvimbė tamplieriai, 
kaip visada atkreipdami visų dėmesį. „Rotary“ klubo platformoje 


* Sitaip amerikiečiai vadina sąjungininkų kariuomenės išsilaipinimo Normandijoje 


per Antrąjį pasaulinį karą datą — 1944 m. birželio 6 d. 

buvo vaizduojama Kristaus gimimo scena su tikromis avimis ir ož- 
komis, gyvūnai elgėsi gražiai, kaip ir dera tokiu momentu. Didžiulė 
platforma, tempiama naujausio modelio fordo pikapo, buvo sausa- 
kimša vaikų choro iš Pirmosios baptistų bažnyčios. Vaikučiai, ap- 
rengti baltomis tunikomis, savo angeliškais balseliais beveik tobula 
tonacija traukė „O Betliejaus miesteli“. Meras važiavo 1958-ųjų lai- 
dos fordu „Thunderbird“ nudengiamu viršumi. Jis mojavo ir daug 
šypsojosi, bet, atrodo, tai niekam nerūpėjo. Buvo dar keli policijos 
automobiliai, ugniagesių mašina iš savanorių brigados ir dar viena 
platforma su kentukiečių kantri muzikos orkestrėliu, brunzginan- 
čiu negrabiai interpretuojamos „Skambėkit varpeliai akordus. Ant 
trumpų distancijų lenktynių žirgų prarisnojo jodinėjimo klubo rai- 
teliai, visi — ir žmonės, ir arkliai, — išpuošti kaip į rodeo. Rojus 
Rodžersas ir jo Gaidukas tuo didžiuotųsi*. Vietinis degalų verteiva 
turėjo naują blizgantį benzinvežį su dešimties tūkstančių galonų 
cisterna, kažkas pamanė, jog šis bus gražus priedas prie parado. Jo 
vairuotojas, juodaodis, visu garsu paleidęs radiją ir atidaręs kabinos 
langus, įsilinksminęs trenkė visai nešventišką repą. 

Galiausiai didžiulėse rogėse pasirodė šios šventės kaltininkas: 
mielasis Kalėdų Senelis. Mojavo berniukams ir mergaitėms, mėtė 
jiems po kojų saldainius ir per garsiakalbį skandavo „Cho cho cho", 
bet nieko daugiau. 

Paradui dingus iš akių, dauguma žiūrovų persikėlė prie teismo 
rūmų ir susirinko parke šalia jų. Meras visus pasveikino ir plepėjo 
per ilgai. Dar vienas vaikų choras užgiedojo „O šventoji naktie'. Mis 
Nolando apygarda giedojo „Mielasis kūdikėlis Jėzus“, kai Samantai 
kažkas palietė dešinę alkūnę. Džefas — su kepuraite ir akiniais, jų 
anksčiau Samanta niekada nematė. Ji atbulom pasitraukė nuo Kim 
ir Adamo, prasispraudė pro minią gilyn į patamsį, šalia paminklo 
kritusiesiems kare. Juodu ten stovėjo praėjusio pirmadienio naktį 
ir žiūrėjo į Gagrį su Džimiu. 

— Jūs rytoj laisva? — beveik pašnabždom paklausė jis. 

— Šeštadienis, žinoma, neturiu ką veikti. 

— Išeikim pasibastyti po apylinkes. 


* Kalbama apie praėjusio amžiaus vesternų žvaigždę, dainuojantį kaubojų Roy Ro- 


gers (1911— 1998) ir jo žirgą Gaiduką (Trigger). 

Stebėdama, kaip meras spragtelėjo jungiklį ir įžiebė oficialią 
Kalėdų eglutę, Samanta dvejojo. 

— Kur? 

Džefas įkišo jai į delną sulenktą popierėlį ir pasakė: 

— Nuorodos. Pasimatom rytą. 

Pakštelėjo Samantą į skruostą ir dingo. 


Ji nuvažiavo į Nokso miestelį Kario apygardoje ir savo fordą 
pastatė bibliotekos automobilių aikštelėje per kvartalą nuo Pagrin- 
dinės gatvės. Jeigu kas nors ir sekė, Samanta to nepastebėjo. Nerū- 
pestingai nuėjo į Pagrindinę gatvę, nužingsniavo tris kvartalus va- 
karų kryptimi iki Nokso prekybos centro ir ten įsmuko į kavinę su 
kavos parduotuve. Pasiteiravo, kur tualetas, jai parodė eiti pastato 
gilumon. Samanta susirado duris, vedančias į skersgatvį, o šis jun- 
gėsi su Penktąja gatve. Pagal instrukcijas ji nuėjo du kvartalus tolyn 
nuo miestelio centro ir pamatė upę. Kai artinosi prie „Lario upėta- 
kių prieplaukos“ po tiltu, iš masalo parduotuvėlės išniro Džefas ir 
parodė į dvidešimties pėdų ilgio plokščiadugnę valtį. 

Abu be žodžių į ją įlipo, Samanta atsisėdo priekyje, apsitūlojo 
nuo šalčio, o Džefas įsitaisė gale ir užvedė užbortinį variklį. Jis nu- 
kreipė valtį tolyn nuo prieplaukos, palengva didindamas greitį. Juo- 
du plaukė Kario upės viduriu, miestelis sparčiai nyko iš akių. Prap- 
laukė po dar vienu tiltu, ir civilizacija tartum pasibaigė. Kažkiek my- 
lių — arba kad ir kaip nuotolis vingiuotoje upėje matuojamas — jie 
slydo tamsaus, ramaus vandens paviršiumi. Karis — siaura gili upė 
be akmenų ar slenksčių. Rangėsi tarp kalnų, nuo saulės slepiama 
aukštų skardžių, beveik susiliečiančių virš vandens. Praplaukė pro 
vieną valtį, joje žvejys liūdnai spoksojo į savo meškere ir jų tartum 
nė nematė. Pro šalį praslinko maža gyvenvietė šalia smėlio seklu- 
mos — grupė plaukiojančių trobelių ir valčių. Džefas jas vėliau pa- 
vadins „Upės žiurkėmis“. Jie skverbėsi vis giliau ir giliau į kanjoną, 
ir už kiekvieno posūkio Karis darėsi vis siauresnis ir tamsesnis. 

Garsus variklio burzgesys trukdė kalbėtis, nors ir nebuvo ką 
daug pasakyti. Akivaizdu, Džefas plukdė ją į vietą, kur niekada nėra 
buvusi, bet Samanta nė kiek nebijojo ir nedvejojo. Nors Džefas turė- 
jo problemų, buvo piktas, emociškai nestabilus ir elgėsi pramuštgal- 

viškai, Samanta juo pasitikėjo. Arba bent pasitikėjo tiek, kad vyktų 
kartu į žygį, nesvarbu kur jis šiandien buvo numatęs. 

Džefas atleido droselį ir nuplūduriavo į dešinę. Senas ženklas 
skelbė: „Kario prakasa“, pasimatė betoninė krovinių rampa. Džefas 
apsuko valtį, ir ši užslydo ant smėlio seklumėlės. 

— Iššokite čia, — paragino jis, ir Samanta išlipo iš valties. 

Jis grandine pririšo valtį prie metalinio strypo šalia rampos ir 
minutėlę pramankštino kojas. Valtyje juodu praleido beveik valandą. 

— Ką gi, labas rytas, sere, — tarė ji. 

Nusišypsojęs Džefas atsakė: 

— Labas rytas. Dėkui, kad vykote. 

— Lyg būčiau galėjusi rinktis. Kurgi mes, tiksliau? 

— Pradingę Kario apygardoje. Sekite paskui mane. 

— Kadir kur pasakysite. 

Jie paliko smėlio seklumą, įžengė į tankų mišką ir pradėjo kop- 
ti nepažymėtu taku, iš kurio tik toks kaip Džefas galėjo neišklysti. 
Arba Donovanas. Takas darėsi statesnis, ir Džefas paspartino tem- 
pą. Kaip tik tuo momentu, kai jos šlaunys ir blauzdos buvo bepra- 
dedančios jausti nuovargį, jis staiga sustojo mažoje progymėje ir 
sugriebė kelias kedro šakas. Kai jas nustūmė, ten stovėjo hondos 
keturratis, taip ir laukiantis, kad juo kas nors pasivažinėtų. 

— Berniukai ir jų žaisliukai, — pasakė Samanta. 

— Kada nors sėdėjote ant tokio? 

— Gyvenu Manhatane. 

— Šokite. 

Samanta taip ir padarė. Už Džefo nugaros buvo mažutėlė it 
šipulys sėdynė. Ji apsikabino jį per liemenį. Jis pasuko užvedimo 
rankeną, ir variklis suriaumojo. 

— Laikykitės, — perspėjo Džefas. 

Juodu nuvažiavo į priekį tuo pačiu taku, kuris prieš kelias se- 
kundes vos buvo pakankamai platus žmonėms. Takas atvedė į žvyr- 
kelį, kurį Džefas puolė kaip kaskadininkas. 

— Laikykitės! — vėl sušuko, pakeldamas motociklą ant užpa- 
kalinių ratų, ir abu faktiškai pakilo į orą. 

Samanta norėjo paklausti, gal galėtų važiuoti lėčiau, bet tik 
tvirčiau prisispaudė ir užsimerkė. Pasivažinėjimas buvo jaudinantis 
ir varė siaubą, bet Samanta žinojo, kad Džefas nestatys jos į pavojų. 


275 


Iš žvyrkelio juodu įsuko į dar vieną gruntinį takutį, tas kilo aukštyn 
labai stačiu kampu. Kaskadininko triukams medžiai buvo per tan- 
kūs, tad Džefas tapo atsargesnis. Bet vis tiek važiuoti buvo sunku ir 
pavojinga. Po pusvalandžio ant keturračio Samanta su malonumu 
prisiminė plokščiadugnę valtį. 

— Galiu paklausti, kur mes važiuojame? — į ausį riktelėjo ji. 

— Iškylaujame po vietovę, tiesa? 

Takas pasiekė viršūnę, ir jie lėkė kalno ketera. Džefas pasuko į 
vieną taką, ir keturratis pradėjo leistis — klastinga kelionė, tolydžio 
slystelint iš vieno šono į kitą, laviruojant tarp medžių ir masyvių 
akmenų. Vienoje laukymėje juodu stabtelėjo ir apžvelgė vaizdą iš 


dešinės. 

— Grėjaus kalnas, — paaiškino Džefas, kryptelėdamas galva 
į nuskustą ir pliką kalvą tolumoje. — Po minutėlės būsime mūsų 
valdoje. 


Paskutinę kelionės atkarpą Samanta laikėsi tvirtai jį įsikibusi, 
ir kai jie, taškydami vandenį, perlėkė per Geltonąjį upokšnį, ji pama- 
tė trobelę, įspraustą į kalvos šlaitą. Trobelė buvo kaimiškai suręsta 
iš senų sienojų, su priekiniu priebučiu ir kaminu viename gale. Pa- 
statęs keturratį šalia trobelės, Džefas tarė: 

— Sveika atvykusi į mažutę slaptavietę. 

— Neabejoju, yra saugesnis kelias čia patekti. 

— O, tikrai. Netoli eina apygardos plentas. Vėliau jums parody- 
siu. Šauni trobelė, a? 

— Turbūt. Apie trobeles nelabai išmanau. Vieną dieną Dono- 
vanas man ją parodė, bet mes buvome tūkstantį pėdų aukščiau. Jei- 
gu teisingai prisimenu, jis pasakė, kad čia nėra santechninių pato- 
gumų, šildymo ar elektros. 

— Gerai supratote. Jeigu čia pasiliksime pernakt, miegosime 
prie židinio. | 

Apie tokią nakvynę nebuvo kalbėta, bet Samantos jau niekas 
nestebino. Ji nusekė įkandin jo laiptukais, per priebutį ir į pagrindi- 
nį namo kambarį. Židinyje smilko rąstgalys. 

— Ar ilgai jūs jau čia išbuvote? — paklausė ji. 

— Atvykau vakar vėlai vakare, miegojau prie židinio. Tikrai 
malonu ir jauku. Norite alaus? 

Ji pasižiūrėjo į laikroduką — be penkiolikos dvylikta. 

— Truputėlį per anksti. 

Šalia mažučio valgomojo stalelio stovėjo šaldomasis konteineris. 

— Ar turite vandens? 

Džefas padavė jai butelį vandens, o pats atsidarė alų. Juodu 
atsisėdo ant medinių kėdžių šalia židinio. Nugėres gurkšnį, Džefas 
pasakė: 

— Šią savaitę čia kažkas buvo. Nežinau kas, bet abejoju ar FTB, 
nes jiems reikėtų pateikti kratos orderį. Veikiausiai kokie nors ope- 
ratyvininkai, dirbantys „Krull“ ar kokiai kitai įmonei. 

— Iš kur žinote, kad kažkas buvo? 

— Juos užfiksavo vaizdo kamera. Prieš porą mėnesių mudu su 
Donovanu įrengėme dvi stebėjimo kameras. Viena yra medyje kita- 
pus upokšnio, antra — medyje apie penkiasdešimt pėdų nuo prie- 
kinio priebučio. Jos suaktyvinamos čia, prie lauko durų. Jeigu kas 
nors atidaro duris, kameros įsijungia ir veikia trisdešimt minučių. 
Įsibrovėliai nieko nenujaučia. Praėjusį trečiadienį, jei tiksliau — tre- 
čią valandą dvidešimt viena minutė, čia pasirodė keturi vyrai ir iš- 
naršė visą trobelę. Neabejoju, ieškojo dokumentų, standžiųjų diskų, 
nešiojamųjų kompiuterių ar dar ko nors, kas galėtų būti naudinga. 
Tačiau štai kas įdomu: jie nepaliko jokio pėdsako. Nieko. Net dul- 
kės nepajudintos, tad galima įsivaizduoti, kad tie vyrukai buvo gana 
geri. Jie taip pat mano, kad aš kvailas, bet dabar žinau, kaip jie at- 
rodo. Turiu keturis veidus, ir kai juos pamatysiu, būsiu pasirengęs. 

— Ar dabar jie stebi? 

— Abejoju. Mano pikapas paslėptas ten, kur jie niekada nepa- 
matys. Tai mūsų žemė, Samanta, ir mes ją pažįstame geriau nei kas 
nors kitas. Norite pasižiūrėti? 

— Einam. 

Džefas pasičiupo kuprinę, ir ji nusekė paskui jį iš trobelės. Pusę 
mylios žygiavo palei Geltonąjį upokšnį ir stabtelėjo proskynoje pasi- 
džiaugti retai pasirodančia saule. Džefas prašneko: 

— Nežinau, kiek Donovanas jums papasakojo, bet tai vienin- 
telė mūsų nuosavybės dalis, kurios nesunaikino atviroji kasyba. Čia 
yra apie dvidešimt dar nepaliestų akrų. Už tos keteros — Grėjaus 
kalnas ir likusi mūsų žemė, viskas suniokota. 

Juodu keliavo toliau, kopė į keterą, kol atsivėrė miškas, tuomet 
sustojo apžvelgti nuniokotos vietos. Nykus vaizdas atrodė iš tūks- 

tančio pėdų aukščio, bet apačioje, nuo žemės, įspūdis buvo išties 
slogus. Pats kalnas buvo virtęs bjauriu, išvarpytu uolienos ir piktžo- 
lių gūb-riu. Su didžiulėmis pastangomis jie užkopė iki jo viršaus ir 
žvelgė žemyn per užpiltus žemėmis slėnius. Sukiužusio kemperio, 
kadaise naudoto kaip kasybos štabas, paunksnėje priešpiečiams jie 
suvalgė sumuštinius. Džefas papasakojo, kaip vaikystėje stebėdavo 
niokojimą. Kai prasidėjo kasybos darbai, jam buvo devyneri metai. 

Samantai buvo smalsu, kodėl šeštadieninei jų išvykai į gam- 
tą Džefas pasirinko Grėjaus kalną. Kaip ir Donovanas, jis nenorė- 
jo kalbėti apie tai, kas čia nutiko. Išvyka anaiptol nebuvo maloni. 
Kraštovaizdis beveik visas sudarkytas. Jie stovėjo pačiame Apalačų 
kalnyno viduryje ir savo nuožiūra galėjo rinktis tūkstančius mylių 
dar nesugandintų takų. Tačiau su „Krull Mining“ juokauti itin pavo- 
jinga, juk juos gali sekti. 

Tai kodėl gi Grėjaus kalnas? Bet ji nepaklausė. Galbūt paklaus 
vėliau, tik ne šiuo metu. 

Leisdamiesi žemyn jie praėjo pro vijokliais apaugusį nebereika- 
lingų rūdijančių mašinų laužyną, matyt, paliktą, kai „Vayden Coal“ 
pabėgo iš šios vietos. Šonu ir iš dalies apžėlusi piktžolėmis gulėjo 
didžiulė padanga. Priėjusi arčiau, Samanta paklausė: 

— Kam ji buvo naudojama? 

— Milžiniškiems savivarčiams, gabenantiems iš karjero anglis. 
Tiesą sakant, ji dar maža, tik apie dešimties pėdų skersmens. Šiais 
laikais jos beveik dvigubai didesnės. 

— Vakar skaičiau žinias. Matėte straipsnį apie „Millard Break“ 
apšaudymą praeitą naktį? Tie ekoteroristai... 

— Taip, visi apie juos žino. 

Ji pasisuko ir nemirksėdama įbedė į Džefą akis. Žingtelėjęs at- 
gal, jis paklausė: 

— Kas yra? 

Vis nenuleisdama akių, Samanta pasakė: 

— Ak, nieko. Tik man atrodo, kad jums ir Donovanui, galbūt ir 
Vikui Kandzarui ekoterorizmas būtų patrauklus. 

— Man patinka tie vyrukai, kad ir kas jie būtų. Bet aš tikrai 
nenoriu pakliūti į kalėjimą. 

Džefas tai pasakė jau nueidamas. Grėjaus kalno papėdėje juo- 
du žingsniavo kažkokio upokšnio vagos pakraščiu. Vandens joje 

nebuvo, jau seniai nebuvo nė lašo. Džefas pasakė, kad kadaise, dar 
gerokai prieš tai, kai žemėms užpylus slėnį upokšnis išnyko, šioje 
vietoje jis su Donovanu ir jų tėvu meškeriodavo. Džefas nusivedė 
Samantą į vietą, kur seniau stovėjo jų senelio pastatytas namas, ir 
apie jį papasakojo. Sustojo prie kryžiaus, kur Donovanas surado jų 
motiną Rozą, ir Džefas ilgai prie jo klūpojo. 

Saulė slėpėsi už kalnų, nejučia praslinko diena. Vėjas stiprėjo, 
artinosi šaltas atmosferos frontas su trumpalaikio sniego tikimybe 
rytą. Kai jie sugrįžo prie Geltonojo upokšnio, Džefas paklausė: 

— Norite čia pasilikti pernakt ar grįžti į Breidį? 

— Pasilikime, — pasakė Samanta. 


Priebutyje ant grotelių virš medžio anglių žarijų jie išsikepė du 
jautienos muštinius ir prie židinio pavalgė, užsigerdami raudonuoju 
vynu iš popierinių puodelių. Kai pirmas butelis ištuštėjo, Džefas at- 
kimšo antrąjį, ir jie išsitiesė ant krūvos apklotų priešais židinį. Pra- 
dėjo bučiuotis, iš pradžių nedrąsiai, nes nebuvo ko skubėti, o prieš 
akis laukė dar ilga naktis. Jų lūpos ir liežuviai buvo nusidažę pigiu 
„Merlot“, ir abu iš to juokėsi. Kalbėjosi apie jos praeitį — ir jo. Dže- 
fas neužsiminė apie Donovaną, Samanta taip pat stengėsi vengti 
šios temos. Kalbėtis apie praeitį buvo lengva, palyginti su ateitimi. 
Džefas dabar buvo bedarbis ir visai nenumanė, ką veiks. Dviem ko- 
ledžo kursams baigti jam prireikė penkerių metų — ne itin geras 
buvo studentas. Keturis mėnesius sėdėjo apygardos areštinėje dėl 
kvaišalų, tas sunkus nusikaltimas tebefigūruoja oficialiuose duo- 
menyse apie jį ir persekios dar ilgą laiką. Dabar jis vengia kvaišalų: 
metamfetaminas pražudė pernelyg daug draugų. Galbūt retkarčiais 
prisiliečia prie žolės, bet yra ne itin koks rūkorius ar smarkus gėro- 
vas. Pamažu jie perėjo prie abiejų gyvenime buvusių meilių temos. 
Samanta kalbėjo apie Henrį, lyg tą romaną būtų išgyvenusi labiau 
nei iš tikrųjų. Tačiau, jei atvirai, anksčiau ji pernelyg daug dirbo ir 
jautėsi išsisėmusi, todėl pradėti ir palaikyti rimto ryšio nenorėjo. 
Džefas kadaise buvo susižadėjęs su savo vaikystės meile, bet jų pla- 
nus sugriovė jo areštas. Kol sėdėjo, jo mergina pabėgo su kitu vaiki- 
nu ir Džefui sudaužė širdį. Ilgą laiką jis nežiūrėjo į moteris rimtai ir 
elgėsi taip, tarsi jos tiktų tik vienam reikalui. Dabar tapo pakantes- 

nis, o pastaruosius metus susitikinėjo su jauna išsiskyrusia moteri- 
mi iš Vaizo. Ji dirbo koledže, turėjo gerą vietą ir du vaikus. Problema 
ta, kad Džefas negalėjo jų pakęsti. Jų tėvas buvo šizofrenikas, simp- 
tomai reiškėsi ir vaikams. Jųdviejų ryšys gerokai atvėso. 

— Tavo ranka man po marškiniais, — pasakė Samanta. 

— Taip, ir tai geras jausmas. 

— Tiesą sakant, taip. Jau ilgai to nebuvo. 

Galiausiai juodu pasibučiavo — ilgu tiriamu bučiniu, tuo pat 
metu pašėlusiai glamonėjo vienas kitą. Abu padarė pertraukėlę at- 
sisegti diržams ir nusispirti batams. Kitas bučinys buvo švelnesnis, 
bet rankos tebesidarbavo, nurenginėjo. Kai liko visiškai nuogi, pasi- 
mylėjo židinio žaroje. Iš pradžių judėti sekėsi nerangiu ritmu. Dže- 
fas buvo šiek tiek šiurkštus, o Samanta — šiek tiek atpratusi, bet 
abu netrukus pajuto vienas kito kūnus. Pirmą kartą pasimylėjo grei- 
tai, nes abiem reikėjo išsikrauti. Antrą kartą jau neskubėjo, tyrinėjo 
vienas kitą ir kaitaliojo pozas. Paskui abu išsekę gulėjo ant apklotų, 
švelniai liesdami vienas kitą. 

Buvo beveik devinta valanda vakaro. 


Sniego dulksna baigėsi įpusėjus rytui. Skaisčiai švietė saulė, 
oras tvyrojo tyras. Juodu valandą pėsčiomis keliavo aplink Grėjaus 
kalną, šokinėdami per išdžiūvusius upokšnius, kitados kupinus vai- 
vorykštinių ir rudųjų upėtakių, nerdami į negilias olas, anksčiau, 
kitą gyvenimą, berniukų naudotas kaip tvirtoves, ropšdamiesi per 
didžiulius riedulius, išsprogdintus iš žemės prieš du dešimtmečius, 
ir klajodami takais, kurių niekas kitas veikiausiai nesurastų. 

Samantai po vakarykštės nakties maratono neskaudėjo, bet 
kai kurie raumenys buvo truputėlį jautresni. Tačiau Džefas atrodė 
lyg niekur nieko. Ar kopti į kalnus, ar mylėtis prie židinio — jo iš- 
tvermė buvo begalinė. 

Ji sekė įkandin Džefo siauru tarpekliu kalno apačioje, paskui į 
kitą taką, išnykstantį miško tankmėje. Jie užkopė uolomis, kurios 
iš dalies buvo natūraliai susiformavusios, ir pateko į olą — jos iš 
dvidešimties pėdų atstumo neįmanoma pastebėti. Džefas uždegė 
žibintuvą ir atsigręžė per petį. 

— Tau viskas gerai? 

— Esu už tavęs, — atsakė Samanta, faktiškai kone glausdama- 
si prie jo. — Kur mes einame? 

— Noriu tau kai ką parodyti. 

Abu žemai pritūpė, kad išsilenktų uolos sienos, ir įsiropštė gi- 
liau į olą, kurioje, jeigu ne žibintuvas, būtų tamsu, nors į akį durk. 
Slinko pamažu, lyg prie ko nors sėlindami. Jeigu Džefas būtų rik- 
telėjęs „Gyvatė!“, Samanta būtų nualpusi arba iškart numirusi nuo 
širdies priepuolio. 

Jie pateko į tuštymę, pusapvalę ertme, į ją kažkokiu būdu pro 
uolą prasiskverbė saulės spinduliai. Tai buvo sandėliavimo patalpa, 
jau kurį laiką naudojama. Palei vieną sieną rikiavosi dvi eilės nuo 
armijos atlikusių rakinamų spintelių, palei kitą — sukrauta karto- 
ninės taros stirta. Ant stalo, — faneros lakšto, užkloto ant šlakbe- 
tonio blokų, — kėpsojo vienodų saugojimo dėžių rinkinys. Dėžės 
buvo plastikinės ir gerai užsandarintos. Džefas paaiškino: 

— Vaikystėje mes čia žaisdavome. Du šimtai pėdų po Grėjaus 
kalno pagrindu, per giliai ir per žemai, kad kasybos darbai tai būtų 
sugriovę. Ši patalpa buvo viena iš mūsų mėgstamiausių vietų, nes 
joje yra šviesos ir sausa, be to, ištisus metus laikosi vienoda tempe- 
ratūra. 

Samanta parodė į stalą ir pasakė: 

— Ten turbūt dokumentai, kuriuos jūs pavogėte iš „Krull Mi- 
ning , tiesa? 

Jis nusišypsojo ir linktelėjo: 

— Teisingai. 

— Dabar aš esu nusikaltimo bendrininkė. Kodėl mane čia at- 
sivedei, Džefai? 

— Tu ne bendrininkė, nes su nusikaltimu nesi susijusi, be to, 
tų dėžių nė nematei. Juk niekada čia nesi buvusi, tiesa? 

— Nežinau. Atrodo negerai. Kodėl mane čia atsivedei? 

— Tai paprasta, Samanta, ir ne taip paprasta. Tie dokumentai 
turi būti pristatyti advokatams, Donovanui talkinantiems byloje. Ir 
greitai. Sugalvosiu, kaip tai padaryti, bet lengva nebus. FTB ieško. 
„Krull“ stebi. Visi norėtų mane sučiupti su dokumentais. Po šimts, 
aš padėjau juos pavogti, jie paslėpti mano šeimos valdoje, tad nela- 
bai galėčiau apsiginti, ar ne? 

— Tu gatavas. 

— Būtent, ir jeigu kas nors man nutiktų, kol aš tų dokumentų 
dar nespėjau perduoti, kažkas turi žinoti, kur jie yra. 

— Ir, manau, ta kažkas esu aš? 

— Tu gan sumani ir sugalvosi, kaip tai padaryti. 

— Abejoju. O kas dar apie tai žino? 

— Vikas Kandzaras, ir viskas. Daugiau niekas. 

Giliai atsidususi, Samanta nuėjo arčiau stalo ir pasakė: 

— Čia nėra nieko paprasta, Džefai. Viena vertus, dokumentai 
yra pavogti ir „Krull Mining“ galėtų kainuoti didelius pinigus, taip 
pat priversti kompaniją išvalyti tai, ką pridirbo. Kita vertus, galėtų 
užtraukti baudžiamąjį persekiojimą — tau arba tam, kas juos turės. 
Ar kalbėjaisi su kitais advokatais, Donovanui talkinančiais byloje? 

— Pojo mirties — ne. Noriu, kad tai padarytum tu, Samanta. 
Nesu teisininkas. O tu — taip, ir tai būtina padaryti nedelsiant. Per 
kokį nors slaptą susitikimą, kur niekas nestebėtų ar nesiklausytų. 

Ji papurtė galvą, jausdamasi vis giliau įsipainiojanti į voratin- 
klį. Nejau galiausiai pasiekė tašką, kai kelio atgal nebėra? 

— Turėsiu apie tai pagalvoti. Kodėl tu ir Vikas negalite susitik- 
ti su advokatais? 

— Vikas nenori. Jis išsigandęs. Be to, čia, anglių baseine, turi 
turtingą praeities bagažą. Tai ilga istorija. 

— Ar šiuose kraštuose yra trumpų istorijų? 

Nuėjusi prie rakinamųjų spintelių, ji paklausė: 

— Kas jose? 

— Mūsų ginklų kolekcija. 

Samanta pagalvojo, gal atidaryti vienas dureles ir žvilgtelėti 
vidun, bet apie ginklus nieko neišmanė ir nenorėjo mokytis. Nežiū- 
rėdama į Džefą paklausė: 

— Kokia tikimybė surasti karišką snaiperio šautuvą su nakti- 
nio matymo optika ir 51 mm kalibro šovinių atsargą? 

Pasisukusi įbedė į jį akis, bet Džefas pažvelgė į šalį ir pasakė: 

— Tavimi dėtas aš neatidaryčiau. 

Samanta patraukė įėjimo link, praslydo pro Džefą, lengvai jį 
paliesdama, ir tarė: 

— Einam iš čia. 

Jie paliko olą ir zigzagais patraukė takeliais. Samantai toptelė- 

jo: jeigu Džefui kas nors atsitiktų, ji nesurastų kelio atgal prie olos. 
Ir dar: jeigu Džefui kas nors atsitiktų, ji parsirastų į Manhataną 
anksčiau, nei Metė suorganizuotų kitas laidotuves. 

Jie ilgai nesikalbėjo. Priebutyje priešpiečiams pasidalijo skar- 
dinėle prastų pupelių su aitriųjų paprikų padažu, viską užgėrė li- 
kusiu vynu ir nusnūdo prie židinio. Atsibudę pasijuto vėl besibu- 
čiuojantys ir besiglamonėjantys. Galiausiai, atsikratę drabužių ir 
kaip papuola išmėtę juos po kambarį, drauge pasimėgavo žavinga 
sekmadienio popiete. 


29 SKYRIUS 


Br“ Fening užstatas buvo sumažintas nuo šimto tūkstan- 
čių dolerių iki menkų tūkstančio, ir pirmadienio ryto devin- 
tą valandą ji per lygtinio paleidimo į laisvę laiduotoją įteikė pinigus. 
Sandėris buvo įgyvendintas po to, kai Samanta iš teisėjo iškaulijo, 
kad paleistų vaikų motiną, o tėvas liktų už grotų. Juk kalbama apie 
trijų niekuo nekaltų vaikučių gerovę. Dvi dienas nuolat įkyrėdama 
teisėjui, Samanta galiausiai pasiekė savo. Teismo paskirtas Febės 
gynybos advokatas tvirtino esąs labai apkrautas darbu ir prelimina- 
riems dalykams turi mažai laiko; štai taip įsikišo Samanta ir išsirū- 
pino paleidimą už užstatą. Ji išėjo iš teismo su Febe ir parvežė šią 
namo. Ten kartu su ja laukė, kol tolima giminaitė atvežė vaikus. Šie 
motinos nematė daugiau nei savaitę ir, matyt, buvo perspėti, kad 
ji tikriausiai atsėdės bausmės laiką. Buvo daug ašarų, glėbesčiavi- 
mosi ir taip toliau. Samantai netrukus tai nusibodo. Anksčiau buvo 
atsargiai Febei paaiškinusi, kad jos laukia mažiausiai penkeri metai 
kalėjimo, Rendžio — gerokai daugiau, jeigu visa kaltė kris ant jo, ir 
ji turi vaikus paruošti neišvengiamai katastrofai. 

Paliekant Feningų būstą, suskambo Samantos mobilusis. Iš 
kontoros skambino Metė. Jai ką tik pranešė, kad Frensiną Kramp 
ištiko sunkus insultas ir dabar ji ligoninėje. Paskutinės valios ir tes- 
tamento už dyką saga tęsėsi. 

Ligoninėje, pasibaisėtinoje ir pasenusioje įstaigoje, kuri kie- 
kvieną Nolando apygardos pilietį turėtų paskatinti laikytis sveikų 
įpročių, Samanta Intensyviosios terapijos skyriuje susirado seselę, ir 
ši ištaikė laiko pasakyti žodį ar du. Paciente atvežė tuoj po vidurnak- 
čio, ji į nieką nereagavo, kraujospūdis buvo kritęs. Po atliktos kom- 

piuterinės tomografijos išaiškėjo hemoraginis insultas, arba masy- 
vus kraujo išsiliejimas į smegenis. Ji intubuota ir yra komos būklės. 

— Reikalai prasti, — smarkiai susiraukusi pasakė seselė. — 
Panašu, kad praėjo daug valandų, kol ją surado. Be to, jai aštuonias- 
dešimt metų. 

Kadangi Samanta nebuvo šeimos narys, jai neleido įkišti gal- 
vos į skyrių ir pamatyti, kas prie Frensinos galbūt sėdi. 

Sugrįžusi į kontorą, rado telefono žinutes iš Džouno ir Deloso. 
Motinai mirštant, jie žūtbūt norėjo pasikalbėti apie jos palikimą. 
Jeigu Frensina turėjo naują testamentą, tas nebuvo parengtas Kal- 
nų teisės klinikos advokatų. O jeigu naujo testamento nėra ir Fren- 
sina liks komos būklės iki pat mirties, tuomet daugiau negu aišku, 
kad Samanta dar daug mėnesių turės reikalų su tais nemaloniais 
žmonėmis. Brendo karštas ginčas dėl testamento. 

Ji nusprendė kurį laiką jiems neskambinti. Visi penki palikuo- 
nys veikiausiai skuba į Breidį, ir visai netrukus Samanta apie juos 
išgirs. 

Tą pirmadienį per firmos priešpiečius buvo aptariamos grės- 
mingos naujienos. Kaip Metė ir perspėjo, „Strayhorn Coal“ advoka- 
tai išsižada susitarimo taikiai išspręsti Teitų mirties dėl kompanijos 
nusikalstamų veiksmų bylą. Jie Metei, kaip numanomai Donovano 
palikimo advokatei, atsiuntė laišką, kuriame rašo neketinantys by- 
los taikiai spręsti ir teikia agresyvią apeliaciją dėl verdikto. Elektro- 
niniu paštu Metė šmaikščiai pasiūlė jiems pasistengti sutramdyti 
savo agresyvumą. Mat darė prielaidą, kad teikdami apeliaciją jie ti- 
kisi, jog verdiktas bus panaikintas, ir rizikuos, kad byla būtų svars- 
toma iš naujo, kai Donovanas nestos skersai kelio. Toks persvars- 
tymas turėtų įvykti per trejus metus, anksčiausiai, ir kol advokatai 
lauks ir gaus pinigus už vilkinimą, jų kliento pinigai suksis kitur. 
Anetė užsidegė ir mygo Metę į tą dalyką atkreipti teisėjo dėmesį. 
„Strayhorn“ ir Donovanas buvo susitarę taikiai išspręsti bylą už 1,7 
milijono dolerių. Neteisinga, net nesąžininga atsakovui atsitrauk- 
ti vien todėl, kad ieškovo advokatas jau miręs. Metė su tuo sutiko; 
tačiau niekam Donovano kontoroje nepavyko rasti raštiško susita- 
rimo. Panašu, kad jie pasiekė susitarimą telefonu, bet prieš jo mirtį 
taikus bylos išsprendimo memorandumas nebuvo parengtas. Ne- 
sant rašytinių direktyvų, ji abejojo, ar teismas priverstų įgyvendin- 


285 


ti taikų sureguliavimą. Ji pasikonsultavo su vienu draugu, teismų 
advokatu, ir į pensiją pasitraukusiu teisėju; abiejų nuomone, jiems 
nepasisekė. O galutinė išvada tokia: panašu, kad paveldėtojams teks 
samdytis advokatą, kuris tvarkytųsi su apeliacija. 

Kitas dalykas: Barba pranešė, kad kontora sulaukė vienuoli- 
kos telefono skambučių iš Krampų klano ir jais visais reikalaujama 
pasimatyti su ponia Kofer. Ponia Kofer pasakė planuojanti paskirti 
susitikimą šiandien vėliau. Nieko stebėtina: abiejų, ir Metės, ir Ane- 
tės, dienotvarkės buvo perkrautos, tad Krampams neatsirado laiko. 
Pavarčiusi akimis, Samanta pasakė — puiku, bet tie žmonės niekur 
nesitrauks. 

Pusę penktos po pietų, neatgavusi sąmonės ir neperžiūrėjusi 
Samantos parengto testamento, Frensina mirė. 


Antradienį anksti popiet Džefas įsmuko pro užpakalines kon- 
toros duris ir stovėjo priešais Samantos stalą, jai dar nė nespėjus 
susivokti. Abu nusišypsojo ir pasisveikino, bet jausmingesnių scenų 
išvengė. Jos kabineto durys buvo atdaros ir kaip visada patalpos pil- 
nos itin triukšmingų moterų. 

Atsisėdęs jis tarė: 

— Taigi, kada pageidautum vėl pasibastyti po apylinkes? 

Pridėjusi prie lūpų smilių, Samanta tyliai pasakė: 

— Kai tik man pavyks savo dienotvarkėje surasti laiko. 

Per paskutinę parą ji mąstė apie seksą daugiau nei bet kuriuo 
laiku per pastaruosius dvejus metus nuo tada, kai išsiskyrė su Henriu. 

— Turėsiu pasitikrinti pas sekretorę, — pridūrė. 

Samantai vis dar buvo sunku patikėti, kad kas nors jos kabine- 
te galėtų klausytis pokalbių, bet rizikuoti nenorėjo. O turint omeny 
Džefo paranoją, šis nekalbėjo beveik nieko. Tik mestelėjo: 

— Gerai. 

— Norėtum kavos? 

— Ne! 

— Tad verčiau einam. 

Koridoriumi jie nuėjo į posėdžių salę, kur laukė Metė. Tiksliai 
keturioliktą valandą skubiai atvyko agentai Beneihenas, Eromejeris 
ir Zimeris. Jie buvo taip ryžtingai nusiteikę, kad atrodė lyg ketintų 

pirmiausia šauti, o tik paskui klausinėti. Apieškant Donovano kon- 
torą, vadovavo Fromejeris. Zimeris buvo vienas iš jo pastumdėlių. 
Beneihenas į kontorą buvo užsukęs anksčiau. Po trumpo prisista- 
tymo visi susėdo: Džefas — tarp Metės ir Samantos vienoje pusėje, 
valdžia — kitoje, o vieną stalo galą užėmė Anetė ir įjungė diktofoną. 

Metė vėl paklausė, ar Džefas yra FTB, federalinio prokuroro 
ar bet kurios kitos federalinės teisėsaugos agentūros ar kieno nors, 
dirbančio Teisingumo departamentui, tyrimo subjektas. Eromejeris 
ją patikino, kad ne. 

Vadovauti ėmėsi Fromejeris ir kelias minutes kapstėsi po Džefo 
biografijos faktus. Samanta pokalbį užsirašinėjo. Po jųdviejų gero- 
kai intymaus savaitgalio, per kurį jis tiek daug papasakojo apie save, 
ji neišgirdo nieko nauja. Fromejeris klausinėjo apie Džefo santykius 
su velioniu broliu. Ar ilgai jam dirbo? Ką veikė? Kiek brolis jam mo- 
kėdavo? Metės ir Anetės pamokytas, Džefas atsakinėjo glaustai, 
taip ir nesuteikdamas kokios nors papildomos informacijos. 

Meluoti FTB agentams jau savaime yra nusikaltimas, nesvarbu 
kur ir kaip vyksta apklausa. Kad ir ką sakysi, anksčiau pakartotinai 
perspėjo Metė, tik nemeluok. 

Kaip ir jo brolis, Džefas buvo visiškai pasirengęs meluoti, jeigu 
tai padėtų reikalui. Jis manė, kad blogi vaikinai — anglių kompani- 
jos, o dabar ir valdžios atstovai — eis trumpiausiu keliu, apgaudinės 
ir darys viską, kad tik laimėtų. Jeigu jie žaidžia nešvariai, tai kodėl 
ir jis negalėtų? Todėl, kartodavo Metė, kad tu gali sėsti į kalėjimą, o 
anglių kompanijos ir jų teisininkai — ne. 

Klausinėdamas pagal savo iš anksto pasirašytą scenarijų, Ero- 
mejeris galiausi perėjo prie svarbių dalykų. Paaiškino, kad su FTB 
prieš savaitę, gruodžio pirmąją, konfiskuotais kompiuteriais kažkas 
padirbėjo. Standieji diskai pakeisti. Ar Džefas ką nors apie tai žino? 

Metė nukirto: 

— Į tai neatsakinėk. 

Fromejeriui ji paaiškino kalbėjusi su federaliniu prokuroru ir 
sužinojusi, kad Donovanas mirė nežinodamas, jog yra naujai pradė- 
to tyrimo subjektas. Jis nebuvo apie tai informuotas — nieko nėra 
raštu. Todėl Donovano kontoros bylų ir dokumentų atžvilgiu bet 
kokie veiksmai, kurių po jo mirties ėmėsi tarnautojai, nebuvo nu- 
kreipti tyrimui sutrukdyti. 

Neoficialiai, ne protokolui, Džefo versija buvo tokia, kad jis iš 
kontoros ir namų kompiuterių išėmė standžiuosius diskus ir juos 
sudegino. Tačiau Samanta įtarė, kad jie tebeegzistuoja. Nors tai ne- 
turi didelės reikšmės. Džefas ją anksčiau patikino, kad nė viename 
iš Donovano kompiuterių jie nebūtų radę nieko svarbaus, susijusio 
su „Krull Mining/. 

Ir aš žinau, kur įrašai yra, beveik netikėdama jo žodžiais, pa- 
galvojo Samanta. 

Fromejerį suerzino tai, kad Metė buvo nuvykusi pas federalinį 
prokurorą. Jai į tai buvo nusispjaut. Kurį laiką juodu įnirtingai ginči- 
josi dėl apklausos, ir paaiškėjo, kas valdo situaciją — bent šįryt. Jeigu 
Metė lieps Džefui neatsakinėti, Fromejeris nieko neišpeš. Jis papasa- 
kojo apie krūvą dokumentų, dingusių iš „Krull Mining“ pagrindinės 
būstinės šalia Harlano, Kentukyje, ir Džefo paklausė, ar ką nors apie 
tai žino. Nespėjus Metei perspėti, kad į klausimą neatsakytų, Džefas 
gūžtelėjo pečiais ir papurtė galvą. 

— Remiatės Penktąja pataisa? — nusivylęs paklausė Eromejeris. 

— Jis nedavė priesaikos, — atkirto Metė, lyg Eromejeris būtų 
kvailas. 

Samanta turėjo pripažinti, bent sau, jog be galo mėgaujasi 
konfliktu. Iš vienos pusės FTB su savo galia, iš kitos — Džefas, jų 
kontoros klientas, tikrai kaltas, bet aršiai ginamas talentingos teisi- 
ninkės ir šiuo metu laimintis. 


— Turbūt tuščiai gaištame laiką, — pareiškė Fromejeris, iš- 
keldamas aukštyn rankas. — Dėkui už svetingumą. Mes tikrai dar 
sugrįšime. 


— Nėra už ką, — numojo Metė. — Ir jokių kontaktų su mano 
klientu, manęs iš anksto neinformavus, supratote? 

— Pamatysim, — atsainiai mestelėjo Fromejeris, koja paspir- 
damas kėdę ir atsistodamas. Beneihenas ir Zimeris išžygiavo kartu 
su juo. 


Po valandos Samanta, Metė ir Džefas sėdėjo paskutinėje pa- 
grindinės teismo salės eilėje ir laukė teisėjo, kuris turės prižiūrėti 
Donovano palikimo tvirtinimą. Teismas neposėdžiavo, ir saujelė 

advokatų stoviniavo apie teisėjo katedrą, persimetinėdami juoke- 
liais su raštininkais. 

Džefas tyliai pasakė: 

— Šįryt kalbėjausi su mūsų ekspertais. Kol kas jie nerado jokių 
įrodymų, kad prie Donovano „Cessnos“ kas nors būtų kišęs nagus. 
Lėktuvas nukrito staiga sugedus varikliui, o šis atsisakė, kai nutrū- 
ko kuro padavimas. Bakas buvo pilnas — mes visada prisipilame 
Čarlstone, nes ten pigiau. Stebuklas, kad lėktuvas neužsiliepsnojo ir 
neišdegino duobės žemėje. 

— Kodėl nutrūko kuro padavimas? — paklausė Metė. 

— Tai ir privalau išsiaiškinti. Jeigu manysime, kad įvyko sabo- 
tažas, prielaida tikrai stipri. Kuro vamzdelis eina iš kuro siurblio į 
karbiuratorių, kur jis pritvirtintas vadinamąja veržle B. Jeigu veržlę 
B tyčia palaisvinsite, variklis gerai užsives ir veiks sklandžiai, kol 
veržlė dėl vibracijos savaime atsisuks. Kuro vamzdelis atsipalaiduos, 
ir variklis neišvengiamai nustos dirbęs. Variklis kosės ir netrukus 
visiškai užges. Tai įvyksta labai greitai, be perspėjimo, be pavojaus 
signalo, ir jo neįmanoma vėl užvesti. Jeigu pilotas seka kuro ma- 
tuoklį, o mes į jį dirstelime tik kartkartėmis, jis gali pastebėti krin- 
tant kuro slėgį maždaug tuo pat metu, kai variklis pradeda gesti. Jie 
teikia didelės svarbos faktui, kad Donovanas nepasiuntė nelaimės 
šaukinio. Nesąmonė. Pačios pagalvokite. Skrendi naktį, ir staiga tau 
atsisako variklis. Sureaguoti turi kelias sekundes, bet apima visiška 
panika. Mėgini variklį užvesti iš naujo, tačiau nesėkmingai. Mąstai 
apie dešimtis dalykų išsyk, bet paskiausiai — kad reikia šauktis pa- 
galbos. Kaipgi, po velnių, kas nors tau padės? 

— Ar lengva prikišti nagus prie veržlės B? — pasiteiravo Sa- 
manta. 

— Nesunku, jeigu žinai, ką darai. Tačiau svarbiausia padaryti 
taip, kad nebūtum nutvertas. Reikėtų išlaukti iki tamsos, prasmukti 
į rampos zoną, kur stovi pririštas lėktuvas, nuimti variklio gaubtą 
ir, pasišviečiant žibintuvu bei pasidarbuojant veržliarakčiu, atlikti 
savo darbą. Anot vieno eksperto, tam užtenka apie dvidešimties 
minučių. Kalbama, kad naktį toje pačioje zonoje stovėjo pririšti dar 
septyniolika kitų mažųjų orlaivių, bet beveik nebuvo jokio judėjimo. 
Rampoje buvo labai tyku. Patikrinome bendrojo aviacijos terminalo 
vaizdo stebėjimo kameras ir nieko nepastebėjome. Kalbėjomės su 

tąnakt rampoje budėjusiais žmonėmis, jie taip pat nieko nematė. 
Pasitikrinome Roanoko lėktuvų aptarnavimo mechaniko įrašus, 
žinoma, viskas veikė kuo puikiausiai, kai jis pasirašė po paskutine 
apžiūra. 

— Ar smarkiai sulamdytas variklis? — paklausė Metė. 

— Laužo krūva. Matyt, „Cessna“ nukirto kelis medžius. Pa- 
našu, kad Donovanas bandė nutūpti ant apygardos kelio — galbūt 
matė kokio nors automobilio priekines šviesas, tačiau kas žino? — 
ir kai kliudė medžius, lėktuvas vertėsi priekin ir smigo nosimi į 
žemę. Variklis sudaužytas ir neįmanoma nustatyti veržlės B padė- 
ties. Tik gana lengva padaryti išvadą, kad nutrūko kuro padavimas, 
bet, išskyrus tai, daugiau nėra už ko užsikabinti. 

Į salę įžengė teisėjas ir užėmė savo vietą. Apžvelgęs publiką 
kažką pasakė sekretorei. 

— Kas dar? — šnibžtelėjo Samanta. 

— Mes tebekapstome, — pasakė Džefas, bet nelabai įtikinamai. 

Teisėjas pasižiūrėjo į salės galą ir tarė: 

— Ponia Vajat. 

Metė pristatė Džefą jo prakilnybei, ir šis mandagiai pareiškė 
užuojautą, maloniai atsiliepdamas apie Donovaną. Džefas jam pa- 
dėkojo, o Metė pradėjo teikti potvarkius teisėjui pasirašyti. Skaity- 
damas testamentą teisėjas neskubėjo ir pakomentavo kai kurias jo 
nuostatas. Juodu su Mete aptarė strategiją, kad turto paveldėtojai 
turėtų nusamdyti advokatą tvarkytis su Teitų bylos apeliacija. 

Po valandos visi potvarkiai buvo pasirašyti, ir paveldėjimo 
procedūra oficialiai pradėta. Metė pasiliko sutvarkyti kito reikalo, 
o Džefui leido pasišalinti. Eidamas su Samanta pakeliui į kontorą 
jis pasakė: 

— Kelioms savaitėms aš dingstu, tad naudokis mano duotu 
telefonu. 

— Dingsti kur nors konkrečiai? 

— Ne. 

— Nieko nuostabaus. Aš ir pati išvykstu šventėms į Vašing- 
toną, o paskui turbūt į Niujorką. Manau, kurį laiką nesimatysime. 

— Vadinasi, linksmų Kalėdų ir laimingų Naujųjų metų? 

— Turbūt taip. Linksmų Kalėdų ir laimingų Naujųjų metų. 

Jis sustojo ir greitai pakštelėjo jai į skruostą. 

— Taip pat ir tau. 

Įsuko į šalutinę gatvelę ir nuskubėjo tolyn, lyg kas nors sektų 
jam iš paskos. 


Gedulingos pamaldos už Frensiną Kramp vyko trečiadienį, vie- 
nuoliktą valandą, Šventumo bažnyčioje, giliai kloniuose. Samanta 
neketino dalyvauti apeigose. Anetė primygtinai nepatarė, nes tikė- 
tina, kad jie išsitrauks gyvates ir pradės šokti. Samanta į tai pažiū- 
rėjo rimtai. Vėliau Anetė prisipažino perdėjusi. Nebuvo, žinoma, 
jokių gyvačių dresuotojų* kongregacijų, tebeveikiančių Virdžinijoje, 
paaiškino ji. 

— Visi jos nariai jau išmirę. 

Bet piktų barškuolių lizdas nebūtų baisesnis nei būrys Krampų, 
kurie vėliau tądien pasirodė „išsiaiškinti su ponia Kofer“. Jie užgriu- 
vo kliniką demonstruodami pajėgas, kokių Metė dar niekada neregė- 
jo: penki Frensinos vaikai, kai kurie atsivedė ir savo antrąsias puses, 
keletas stambių jų vaikų ir kažkiek rinktinių kraujo giminaičiai. 

Mylima jų motina mirusi, ir metas pasidalyti pinigus. 

Iniciatyvos ėmėsi Metė ir daugumai jų liepė pasišalinti. Susiti- 
kime bus leista dalyvauti tik penkiems ponios Kramp vaikams, visi 
kiti gali eiti pasėdėti savo pikapuose. Su Anete ji brolius ir seseris 
suginė į posėdžių salę, o kai tie atsisėdo, atėjo Samanta. Jie visi kėlė 
sumaištį. Buvo ką tik palaidoję motiną. Įsibaiminę, kad gali prarasti 
šeimos žemę ir pinigus, nesvarbu kiek ši buvo verta, bei pritvinkę 
pagiežos teisininkams, kad jie padeda. Krampams taip pat nuolat 
nedavė ramybės giminaičiai, kurie girdėjo gandus apie anglių pini- 
gus. Jie dabar yra toli nuo namų ir negali eiti į darbą. Ir, kaip Saman- 
ta įtarė, visi kivirčijosi tarp savęs. 

Ji pradėjo paaiškindama, kad jokia klinikos teisininkė jų mo- 
tinai kito testamento neparengė; faktiškai nė viena nebendravo su 
Frensina nuo paskutinio šeimos susitikimo prie to paties stalo prieš 
kokias devynias dienas. Jeigu Frensina jiems pasakė kitaip, vadi- 

Kalbama apie sekmininkų sektą, susikūrusią XX amžiaus pradžioje Apaleičijoje. 

nasi, tai paprasčiausiai netiesa. Samanta nežinojo ir apie jokį kitą 
advokatą miestelyje, kuris būtų galėjęs parengti naują testamen- 
tą. Metė paaiškino, kad yra įprasta, nors jokiu būdu neprivaloma, 
advokatams pasikeisti informacija, kai rengiamas skirtingas testa- 
mentas. Bet kuriuo atveju, kiek jos žino, prieš du mėnesius Frensi- 
nos pasirašytasis testamentas ir buvo jos paskutinė valia. 

Jie klausėsi ir niršo, vos pajėgdami tramdyti neapykantą advo- 
katams. Baigdama aiškinti Samanta tikėjosi srauto užgaulių, galbūt 
iš visų penkių. Tačiau stojo ilga tyla. Džounas, šešiasdešimt vienerių 
ir vyriausiasis, galiausiai pasakė: 

— Mamutė sunaikino testamentą. 

Samanta neturėjo ką atsakyti. Anetė susiraukė, mintimis nu- 
skubėdama prie senų Virdžinijos įstatymų dėl dingusių ir sunaikin- 
tų testamentų. Metei padarė įspūdį jų sumani gudrybė ir ji vos susi- 
turėjo nenusišypsojusi. 

Džounas kalbėjo toliau: 

— Neabejoju, jūs turite testamento kopiją, bet, kaip aš supran- 
tu, jeigu ji sunaikino originalą, kopija yra bevertė. Tiesa? 

Metė pritariamai linktelėjo, pripažindama akivaizdų faktą, 
kad Džounas kažkam sumokėjo už greitą teisinį patarimą. Ir kodėl 
jis mokėtų advokatui už patarimą, o ne už naują testamentą? Nes 
Frensina nebūtų sutikusi parašyti naujo testamento. 

Įsiterpė Juna Fei: 

— Praėjusią savaitę ji man pasakė. 

— Man irgi, — patvirtino Irma. — Pasakė, kad sudegino židi- 
nyje. 

Delosas pridūrė: 

— Mes visur ieškojome, bet nepavyko rasti. 

Scenarijus buvo labai gerai surepetuotas, ir kol jie visi laikysis 
kartu, pasakojimu teks tikėti. Lyg gavęs ženklą, Lonis paklausė: 

— Taigi, jeigu nėra testamento, mums atitenka žemė penkio- 
mis lygiomis dalimis, tiesa? 

— Aš manau, — sutiko Metė. — Tik nesu tikra, kokią poziciją 
užims „Kalnų fondas“. 

Džonas suurzgė: 

— Pasakykite „Kalnų fondui“, kad išnyktų, girdite? Velniai 


292 


rautų, jie apie mūsų nuosavybę nė nežinojo, kol jų nepritraukėte. 
Tai mūsų šeimos žemė, visada buvo. 

Keturi jo broliai ir seserys iš visos širdies su tuo sutiko. 

Akimirksniu Samanta persimetė į kitą pusę. Jeigu Frensina 
testamentą iš tikrųjų sunaikino arba jos vaikai meluoja ir negalima 
įrodyti priešingai, atiduokime jiems tuos prakeiktus aštuoniasde- 
šimt akrų ir atsisveikinkime. Ji užvis mažiausiai troško ginčo dėl 
testamento tarp Krampų ir „Kalnų fondo", nes pati būtų pagrindinė 
liudytoja ir ją aštriai pultų abi šalys. Nenorėjo niekada daugiau tų 
žmonių matyti. 

Anetė su Mete taip pat. Jos irgi perėjo į kitą pusę, o Metė tarė: 

— Klausykite, žmonės, mes kaip advokatės nesiteisime ir 
nemėginsime nustatyti, kam turi atitekti palikimas. Tai ne mūsų 
darbas. Aš rimtai abejoju, ar „Kalnų fondas“ nori veltis į ilgai už- 
sitęsiantį ginčą dėl testamento. Honorarai teisininkams kainuos 
brangiau, nei verta pati žemė. Jums reikia surasti advokatą, kuris 
pradėtų palikimo perdavimo procesą ir pasirūpintų, kad būtų pa- 
skirtas jo administratorius. 

— Arjūs to imtumėtės? — paklausė Džounas. 

Nuo minties atstovauti šiems žmonėms visos trys advokatės 
pasibaisėjusios atšlijo. Pirma įstengė prabilti Anetė: 

— O ne, mes negalime, nes rengėme testamentą. 

— Bet reikalas gana įprastas, — skubiai pridūrė Metė. — Be- 
veik kiekvienas advokatas Pagrindinėje gatvėje gali tai padaryti. 

Juna Fei net nusišypsojo. 

— Ką gi, dėkui, — pasakė. 

Lonis paklausė: 

— Ir mes penkiese pasidalijame, taip? 

Metė atsakė: 

— Toks yra įstatymas, bet jums reikia pasitikrinti pas savo 
advokatą. 

Lonio akys dar iš pradžių vogčiomis lakstė į šalis, o dabar jis jau 
dairėsi po salę. Dar nepalikę Breidžio jie pešis. Be to, gatvėje laukė 
giminaičiai, pasirengę gauti visus anglių pinigus. 

Krampai ramiai pasišalino. Kai užsidarė paradinės durys, jos 
norėjo švesti. Užrakino duris, nusispyrė batus ir susirinko į pasi- 
tarimo salę pagurkšnoti vyno ir gerokai pasijuokti. Anetė pabandė 

nupasakoti sceną, kai pirmasis įpuolęs į namus rausiasi po visus 
kampus, desperatiškai ieškodamas to prakeikto testamento. Pas- 
kui — antrasis, po jo — trečiasis. Jų motina guli ant akmens plokš- 
tės laidojimo namuose, o žmonės varto baldus, verčia stalčius, ieš- 
kodami kaip paklaikę. Jeigu testamentą surastų, tikrai jį sudegintų. 

Nė viena iš jų netikėjo, kad Frensina savo testamentą iš tikrųjų 
sunaikino. 

Ir jos buvo teisios. Originalas atėjo kitą dieną paštu. Pridėtame 
laiškelyje Frensina prašė Samantos jį ginti. 

Vis dėlto Krampai sugrįš. 

alėdas trečius metus iš eilės Karena Kofer leido Niujorke 
u dukra. Ji turėjo artimą koledžo laikų draugę, kurios 
trečias vyras buvo senstantis pramonininkas, dabar dėl demencijos 
atsidūręs prabangiuose globos namuose Greit Neke. Didžiulis jų bu- 
tas Penktajame aveniu su vaizdu į Centrinį parką faktiškai stovėjo 
tuščias. Karenai savaitei buvo suteikti atskiri apartamentai ir su ja 
elgtėsi kaip su karaliene. Samantai irgi buvo pasiūlyti tokie patys, 
tačiau ji norėjo apsistoti pas Blitę jųdviejų Soho bute. Nuomos su- 
tartis baigėsi gruodžio trisdešimt pirmąją, tad jai reikėjo susipakuo- 
ti daiktus ir pasirūpinti baldus atiduoti saugojimui. Blitė tebesilaikė 
ketvirtoje didžiausioje pasaulio teisės firmoje ir kėlėsi gyventi su 
dviem draugėmis į Čelsį. 

Po trijų Breidyje praleistų mėnesių Samanta didmiestyje pa- 
sijuto išsilaisvinusi. Vaikštinėjo su motina po miesto centro par- 
duotuves, grūmėsi su miniomis, bet karštligiška energija mėgavosi. 
Pavakarėmis išgerdavo su draugais visuose deramuose, madinguose 
baruose ir, nors džiaugėsi aplinka, susizgribo per pokalbius nuo- 
bodžiaujanti. Karjera, nekilnojamasis turtas ir Didžioji Recesija. 
Karena nepašykštėjo dviem bilietams į Brodvėjaus miuziklą, pašė- 
lusiai madingą, bet tai buvo ne kažin kas daugiau, kaip tik turis- 
tų apiplėšimas. Per pertrauką jiedvi išėjo ir sugebėjo gauti staliu- 
ką „Orso“. Samanta susitiko su sena bičiule iš Džordžtauno vėlyvų 
pusryčių pas „Balthazar“, ir draugė kone suspigo, rodydama į garsų 
televizijos aktorių, kurio Samanta niekada nebuvo mačiusi ir apie 
jį negirdėjusi. Ji išeidavo viena pavaikštinėti po Žemutinį Manha- 
taną. Per Kalėdas Samanta puotavo Penktojo aveniu bute su kom- 
panija nepažįstamųjų, tačiau išgėrus nemažai vyno pokalbis tapo 

laisvesnis ir sunkus išbandymas virto šėlione, užsitęsusia ne vieną 
valandą. Samanta miegojo atliekamame miegamajame, didesniame 
užjos butą, ir atsibudo šiek tiek pagiringa. Uniformuota tarnaitė jai 
atnešė apelsinų sulčių, kavos ir ibuprofeno. Paskui Samanta valgė 
priešpiečius su Henriu, kuris įkyrėjo, ir ji suprato, kad tarp jųdviejų 
jau nėra nieko bendra. Jis manė ją netolimoje ateityje sugrįšiant į 
miestą ir troško vėl kažką atgaivinti. Ji mėgino paaiškinti, kad ne- 
santi tikra, kada sugrįš. Joks darbas jos nelaukia, o dabar nėra ir 
buto. Samantos ateitis neaiški — kaip ir jo. Henris metė aktorystę 
ir svarstė galimybę įžengti į jaudinantį ribotos rizikos investicinių 
fondų vadybos pasaulį. Keistas pasirinkimas šiais laikais, pamanė ji. 
Nejau tie žmonės perteke grynaisiais ir sugeba išsisukti nuo kaltini- 
mų? Jo bakalauro laipsnis Kornelio universitete — iš arabų kalbos. 
Henris neturi jokio konkretaus tikslo, ir ji negaiš su juo nė minutės. 

Dvi dienos po Kalėdų Samanta sėdėjo viename Soho kavos 
bare, kai suzvimbė telefonas. Iš pradžių neatpažino garso giliai savo 
rankinuke, paskui suprato, kad tai Džefo jai duotas mobilusis. Ji 
kaip tik suspėjo laiku jį susirasti ir atsiliepti. 

— Laimingų Naujųjų metų, — pasakė Džefas. — Kur esi? 

— Ir tau taip pat. Esu Niujorke. O tu kur? 

— Irgi Niujorke. Norėčiau tave pamatyti. Turi laiko išgerti 
kavos? 

Akimirką Samanta pamanė, kad jis juokauja. Nepajėgė įsivaiz- 
duoti Džefo Grėjaus, vaikščiojančio po Manhatano gatves, bet kita 
vertus, kodėl gi ne? Didmiestis traukia visokius tipus iš visur. 

— Žinoma, faktiškai kaip tik šiuo metu ir geriu kavą. Viena. 

— Koks adresas? 

Belaukdama nuo savo minčių ji pralinksmėjo. Pradinė reakcija 
buvo nuostaba, tačiau ją tuoj pat pakeitė grynas geismas. Kaipgi jai 
pavyktų Džefą atsivesti į savo butą ir išvengti Blitės? Tegul Blitei iš 
tikrųjų tai ir nerūpėtų, bet kuriems galams daugybė klausimų? Kur 
jis apsistojęs? Gerame viešbutyje; tai tiktų. Ar jis vienas? Gal dalijasi 
kambariu su draugu? 

Nusiramink, mergaite, pasakė sau. Džefas įėjo į barą po dvide- 
šimties minučių, ir juodu pasibučiavo į lūpas. Kol abu laukė dvigubų 
espreso, savaime suprantama, Samanta paklausė: 

— Ką čia veiki? 

— Esu čia buvęs ir anksčiau, — atsakė jis. — Šiomis dienomis 
visur judu ir norėjau pamatyti tave. 

— Skambutis būtų buvę miela. 

Išblukę džinsai, juodi trumparankoviai marškinėliai, vilnonis 
sportinis švarkas, neaukšti golfo aulinukai, trijų dienų barzda, plau- 
kai truputėlį susitaršę. Jis tikrai ne vienas iš tų Volstrito klonų, bet 
Soho rajone niekas jo neįtartų esant iš Apaleičijos užkampio. Ir kam 
rūpėtų? Iš tikrųjų Džefas labiau panėšėjo į bedarbį aktorių nei Henris. 

— Norėjau tave nustebinti. 

— Gerai. Nustebinai. Kaip čia atkakai? 

— Privačiu reaktyviniu. Ilga istorija. 

— Ilgos istorijos man taip atsibodo. Kur apsistojai? 

— „Hiltone“. Miesto centre. Vienas. O tu kur? 

— Savo bute, bent dar kelias dienas. Paskui baigiasi nuoma. 

Baristas pasakė, kad jų kava paruošta, ir Džefas paėmė puode- 
lius. Į savąjį įsipylė pakelį cukraus ir lėtai maišė. Atsisakiusi cukraus, 
Samanta tarė: | 

— Taigi galime grįžti prie to privataus reaktyvinio reikalo. Gal 
paaiškintum smulkiau? 

— Esu čia dėl dviejų priežasčių. Pirma, norėjau pamatyti tave 
ir galbūt praleisti šiek tiek laiko drauge. Galėtume pasibastyti po 
miestą ir paskui kur nors susirasti židinį. Jeigu ne, tai galbūt tik 
malonią šiltą lovą. Būtent to norėčiau, bet suprasiu, jeigu esi labai 
užsiėmusi. Neketinu gadinti tavo privataus laiko, aišku? 

— Apie židinį gali pamiršti. 

— Supratau. Nuo šios minutės jau esu pasiekiamas. 

— Tikrai, surasime laiko. O kita priežastis? 

— Na, reaktyvinis priklauso teismų advokatui, tokiam Džare- 
tui Londonui iš Luisvilio. Galbūt jau esi apie jį girdėjųsi. 

— Kodėl aš turėčiau pažinoti kažkokį advokatą iš Luisvilio? 

— Šiaip ar taip, juodu su Donovanu buvo labai artimi, faktiškai 
Džaretas dalyvavo jo laidotuvėse. Aukštas vyras, apie šešiasdešim- 
ties, ilgais žilais plaukais ir žilsvumo pamarginta barzda. Donova- 
nas jį laikė savo mokytoju, kone didvyriu. Jo teisės firma yra viena 
iš trijų, iškėlusių „Krull Mining bylą dėl Hamerio slėnio. Juos FTB 
aplankė tą pačią dieną kaip ir mūsų kontorą. Nereikia nė sakyti, vy- 

rukui kaip Londonas tokia gestapo taktika nepatinka ir jis spjaudosi 
ugnimi. Didelis ego, būdingas tai padermei. 

Samanta linksėjo. 

— Kaip ir mano tėvo. 

— Taip, žinoma. Faktiškai Londonas sako susipažinęs su tavo 
tėvu prieš daug metų per kažkokį teismo advokatų pasiūžavimą. 
Kad ir kaip būtų, Londonas turi naują draugę, tikrą kvaišą, ir ji užsi- 
norėjo pamatyti didmiestį. Aš įsiprašiau pamėtėjamas. 

— Kaip patogu. 

— Beje, jis nori susitikti su tavimi, pasisveikinti ir pasikalbėti 
apie dokumentus. 

— Kokius dokumentus? Baik, Džefai, aš jau per giliai įklimpu- 
si. Kur tai nuves? 

— Turi man padėti, Samanta. Mano brolio nebėra, o man rei- 
kia su kuo nors pasikalbėti, su žmogumi, kuris išmano teisę ir gali 
patarti. 

Nugara jai pastiro. Atsistūmė nuo baro ir piktai sužioravo į 
Džefą akimis. Buvo beužsipuolanti, tačiau susitvardė, apsidairė 
aplink, smarkiai gurktelėjo seiles ir tarė: 

— Tu tyčia mane klampini į sąmokslą, per kurį galiu patirti 
rimtų nemalonumų. Šiuo reikalu jau domisi FTB, ir vis tiek tu nori, 
kad aš dalyvaučiau. Esi toks pat nutrūktgalvis kaip ir tavo brolis, ir 
tau nerūpi, kas atsitiks man. Klausyk, kas sako, kad aš net sugrįšiu 
į Breidį? Šiuo metu jaučiuosi nepaprastai saugi. Čia mano namai, 
vieta, kurioje pritampu. 

Liekna jo figūra tartum susitraukė, smakras atvipo. Atrodė su- 
trikęs ir bejėgis. 

— Man tikrai tu rūpi, Samanta, ir rūpi, kas tau atsitiks. Tik 
šiuo metu man reikia pagalbos. 

— Džefai, prieš porą savaičių Grėjaus kalne patyrėme nuos- 
tabias akimirkas. Aš daug apie tai mąsčiau, bet štai ko nesuprantu: 
kodėl mane pasiėmei į tą olą ar kaip, po velnių, ji vadinama ir paro- 
dei dokumentus. Nuo... 

— Niekas niekada nesužinos. 

— Nuo to momento aš irgi tapau bendrininke. Suprantu, do- 
kumentai vertingi ir galintys pakenkti bei visa kita, bet tai nekeičia 
fakto, kad yra pavogti. 

— Kažkas turi žinoti, kur jie yra, Samanta, jeigu man kas nors 
atsitiktų. 

— Tegul su tuo tvarkosi Vikas. 

— Aš jau sakiau. Viko nebėra, jis pasitraukė. Jo draugė nėš- 
čia, ir jis labai pasikeitė. Vikas nerizikuos. Net neatsiliepia į telefono 
skambučius. 

— Gudrus. 

Espreso kava aušo. Džefas tai pastebėjo ir nugėrė iš savo puo- 
delio. Nekreipdama į jį dėmesio, Samanta tyrinėjo publiką. Galiau- 
siai Džefas tarė: 

— Gal einam iš čia? 

Vašingtono aikštės parke jie susirado suoliuką. Visi kiti suoliu- 
kai buvo tušti, nes švilpavo vėjas, o temperatūra laikėsi vos šiek tiek 
žemiau nulio. 

— Kiek tas tipas Londonas apie mane žino? — paklausė ji. 

— Žino, kad ėmeisi Raizerio bylos, bent tos dalies, kuri susi- 
jusi su pajuodusiais plaučiais. Žino, kad atskleidei „Lonerock Coal“ 
teisininkų apgaulę ir jos dangstymą. Jam tai tikrai padarė įspūdį. 
Taip pat žino, kad aš tavimi pasitikiu ir Donovanas pasitikėjo. Žino, 
kad Donovanas tau papasakojo apie dokumentus. 

— Arjis žino, kad aš juos mačiau? 

— Ne. Juk jau sakiau, Samanta — niekas niekada to nesuži- 
nos. Suklydau, tave tenai nusivesdamas. 

— Dėkui. 

— Nors susitikime su tuo žmogumi ir paklausykime, ką jis pa- 
sakys. Prašau. Juk tai nieko bloga, tiesa? 

— Nežinau. 

— Taip, žinai. Nėra nieko neteisėto susitikti su Džaretu Lon- 
donu. Tai vyks itin slaptai, be to, jis įdomus vyras. 

— Kadajis nori susitikti? 

— Aš jam paskambinsiu. Man šalta. Gyveni kur nors netoli? 

— Netoli. Bet bute netvarka. Mes pakuojamės daiktus. 

— Man nesvarbu. 


Po dviejų valandų Samanta įžengė į viešbučio „Peninsula“ 
miesto centro Penkiasdešimt penktojoje gatvėje vestibiulį. Pasuko 

į laiptus po kairei, užkopė vieną aukštą ir pamatė sėdintį prie baro 
Džefą, kaip ir buvo sutarta. Netares nė žodžio, jis padavė Samantai 
popieriaus skiautelę su užrašyta žinute: „Kambarys nr. 1926.“ Stebėjo 
ją apsisukant ir nutolstant, paskui atsistojo prie laiptų pasitikrinti, ar 
kas nematė. Samanta liftu pasikėlė į devynioliktą aukštą ir nuspaudė 
numerio skambutį. Po kelių sekundžių duris atidarė aukštas, gerokai 
pražilęs vyriškis ir tarė: 

— Labas, panele Kofer, man garbė. Aš — Džaretas Londonas. 

1926-asis numeris buvo erdvus liuksas su ištisu poilsio kam- 
bariu viename gale. Vyriškio merginos niekur nesimatė. Kelios 
minutės po Samantos, prie durų paskambino Džefas. Jie atsisėdo 
poilsio kambaryje ir persimetė mandagiais žodžiais. Londonas pa- 
siūlė gėrimų, bet Džefas su Samanta atsisakė. Jis prašneko apie jos 
nuveiktą darbą Raizerio byloje ir entuziastingai pagyrė, koks šis 
puikus. Juodu su Donovanu daug apie tai kalbėjęsi. Londonas su 
savo partneriais dar tebesvarstė, ar jų firma turėtų prisidėti prie 
Donovano keliamo ieškinio, kai jis nieko nelaukė ir įregistravo tą 
prakeiktą reikalą. 

— Gerokai per anksti, — pasakė Londonas. — Kita vertus, 
toks buvo Donovanas. 

Jis, Londonas, dar nenusprendė, ar bylinėsis. Juk ne kasdien 
tokią stambią teisės firmą kaip „Casperr Slate“ karštomis pagauni 
sukčiaujant. Byla galėtų labai patikti prisiekusiesiems ir taip toliau, 
ir taip toliau. Jis daug postringavo, kokia puiki yra ši byla, lyg Sa- 
manta pati to nesuprastų. Ji buvo tai girdėjusi ir anksčiau — iš Do- 
novano ir savo tėvo. O dabar dėl „Krull Mining . Donovano nebėra, 
ir Londonas — pagrindinis ieškovų advokatas. Ieškinys buvo įregis- 
truotas spalio dvidešimt devintą dieną. „Krull Mining“ kompanijai 
suteikta papildomai laiko sureaguoti ir įregistruoti atsakymą. Lon- 
donas ir jo komanda tikisi, kad sausio pradžioje „Krull“ įregistruos 
rimtą prašymą ieškinį atmesti, ir karas įsiplieks visu smarkumu. 
Netrukus, visai netrukus, jiems reikės dokumentų. 

— Ką apie juos žinote? — paklausė Samanta. 

Londonas garsiai iškvėpė orą, lyg klausimas būtų su potekste, 
kad jis nė nežino, nuo ko pradėti, paskui atsistojo ir nuėjo prie mini 
baro. 

— Kam nors alaus? 


300 


Džefas su Samanta vėl atsisakė. Londonas atsidarė „Heineken“ 
skardinėlę ir nuėjo prie lango. Nugėręs nemažą gurkšnį tarė: 

— Maždaug prieš metus mes pirmą kartą susitikome Čarlsto- 
ne, Gordžio Meiso, vieno iš mūsiškių, kontoroje. Donovanas mus 
visus ten sukvietė suderinti Hamerio slėnio ieškinio. Pasakė turin- 
tis kai kuriuos dokumentus, ir jie įgyti ne visai įprastais metodais. 
Mes neklausinėjome; jis nesiteikė smulkiau paaiškinti. Pasakė, kad 
yra per dvidešimt tūkstančių puslapių labai inkriminuojančios me- 
džiagos. „Krull Mining“ apie užteršimą žinojo, taip pat ir apie nute- 
kėjimą į gruntinius vandenis visame slėnyje, žinojo, kad žmonės te- 
begeria vandenį, kenčia ir miršta, žinojo, kad privalėtų išvalyti vie- 
tovę, bet taip pat žinojo, jog pigiau atsieis, jei žmonės paprasčiausiai 
bus mulkinami, o pinigai liks kompanijos kišenėje. Donovanas tų 
dokumentų neturėjo, bet buvo padaręs išsamius užrašus, kuriuos 
po susitikimo sunaikino. Jis apibūdino apie dvidešimt dokumentų, 
labiausiai kompromituojančių „Krull Mining“, ir jei, atvirai, mes 
buvome priblokšti. Apstulbinti. Pasibaisėję. Tučtuojau pasirašėme 
sutartį ir nusiteikėme imtis ieškinio. Donovanas buvo atsargus ir 
nekalbėjo apie dokumentus kaip apie pavogtus, laikė juos toli nuo 
mūsų. Jeigu pernai kuriuo nors metu jis mums būtų juos davęs, šį 
mėnesį visi tikriausiai jau būtume FTB areštuoti. 

— Taigi, kaip dabar jūs paimsite dokumentus ir išvengsite 
arešto? — paklausė Samanta. 

— Tai ir yra svarbiausias klausimas. Mes vedame netiesiogi- 
nius pokalbius su vienu iš bylos teisėjų stažuotojų, reikalas tikrai 
neoficialus, labai slaptas ir neįprastas. Manome, mums pavyks pa- 
imti dokumentus, tuojau pat perduoti teismui ir pasiekti, kad tei- 
sėjas juos užrakintų. Tuomet jo paprašysime paspausti federalinį 
prokurorą, kad šis sulaikytų baudžiamąjį tyrimą, iki dokumentai 
bus peržiūrėti. Pažvelkime tiesai į akis: asmuo, kuris pavogė doku- 
mentus, miręs. Mes pasikonsultavome su savo baudžiamosios tei- 
sės advokatais, ir jie pripažįsta, kad mums grėsmė minimali. Tad 
sutinkame rizikuoti. Pavojų kelia tai, kas gali nutikti dokumentams, 
kol tie pasieks teismą. „Krull Mining padarys viską, kad tik juos 
sunaikintų, o šiuo metu jų pusėje yra FTB. Pavojinga kaip tik šiuo 
atžvilgiu. 

Samanta metė į Džefą žvilgsnį, kuris galėtų nužudyti. 

Šalia sėdintis Londonas įdėmiai pažvelgė jai į akis. 

— Mums praverstų šiokia tokia pagalba iš Vašingtono. 

— Hm, atleiskite? 

— Generalinis prokuroras savo artimiausiame rate ten turi tris 
žmones. Viena iš jų — Liona Kent. Neabejoju, jūs ją pažįstate. 

Samanta neužtikrintai atsakė: 

— Taip, hm, susipažinau prieš kažkiek metų. 

— Ji ir jūsų motina pradėjo dirbti Teisingumo departamente 
tuo pačiu laiku, prieš trisdešimtį metų. Jūsų motina yra puikiai ver- 
tinama ir turi vyresniškumą. Ji taip pat turi kai kurių ryšių. 

— Bet ne tokiose srityse kaip ši. 

— O, taip, Samanta. Karenos Kofer žodis ar du Lionai Kent, 
Lionos Kent — generaliniam prokurorui, o šio — federaliniam pro- 
kurorui Kentukyje, ir FTB turėtų atsitraukti. Beliktų jaudintis tik 
dėl „Krull“ galvažudžių. 

— Ar kaip tik dėl to čia susitinkame? Kalbėtis apie mano mo- 
tiną? 

— Iš profesinių pozicijų, ne asmeniškai, supraskite. Ar su mo- 
tina apie tai kalbėjotės? 

— Ne, žinoma, ne. Faktiškai aš nė nepagalvojau, kad su ja rei- 
kėtų tai aptarti. Ne jos kompetencijos sritis, aišku? 

— Aš taip nemanau. Turime rimtų kontaktų Kolumbijos apy- 
gardoje, ir jie mano, kad Karena Kofer galėtų mums padėti. 

Samantą tai išmušė iš vėžių ir sutrikdė. Pažvelgusi į Džefą pa- 
klausė: 

— Ar dėl to atvykai į Niujorką? Kad įveltum mano motiną? 

Jis skubiai atsakė: 

— Ne, pirmąsyk apie tai išgirdau. Net nežinojau, kur tavo mo- 
tina dirba. 

Džefas kalbėjo nuoširdžiai kaip neteisingai apkaltintas berniu- 
kas, ir Samanta juo patikėjo. 

— Aš su Džefu to neaptarinėjau, Samanta, — patikino Londo- 
nas. — Sužinojome iš mūsų žmonių Kolumbijos apygardoje, esan- 
čių prie valdžios. 

— Iš jūsų lobistų. 

— Taip, žinoma. Argi mes visi neturime lobistų? Mylėkite juos 
ar neapkęskite, bet jie žino tenykštį klimatą. Bijau, jūs tai priima- 

te pernelyg asmeniškai. Mes iš jūsų nereikalaujame paprašyti savo 
motinos, kad veltųsi į federalinį tyrimą, bet kartu ir suprantame, 
kaip viskas veikia. Žmonės yra žmonės, draugai yra draugai, žodelis 
šen bei ten, ir reikalai pajuda. Tik pagalvokite apie tai, gerai? 

Giliai atsikvėpusi, Samanta tarė: 

— Pasvarstysiu, ar apie tai galvoti. 

— Dėkui. 

Jis atsistojo ir darsyk pamankštino kojas. Samanta rūsčiai pa- 
žvelgė į Džefą, o šis tyrinėjo savo batus. Pasijautęs gana nepatogiai, 
Londonas vėl prašneko: 

— Dabar, Džefai, galime aptarti dokumentų pristatymą. 

Pašokusi ant kojų, Samanta metė: 

— Iki pasimatymo, vyručiai. 

Džefas švelniai sulaikė ją už parankės ir tarė: 

— Prašau, Samanta, neišeik. Man reikia, kad ir tu prisidėtum. 

Nusipurčiusi jo rankos, ji atkirto: 

— Nedalyvauju jūsų mažame sąmoksle. Jūs, vaikinai, kalbėki- 
tės, kiek norite. Nesu jums reikalinga. Buvo malonu. 

Ji atplėšė duris ir dingo. 

Džefas pasivijo ją vestibiulyje, ir viešbutį juodu paliko drau- 
ge. Džefas atsiprašė, ir Samanta patikino nesanti susinervinusi. 
Nepažįsta Džareto Londono, tikrai nepasitiki juo kaip pašaliečiu ir 
neketina prie jo aptarinėti opių klausimų. Juodu plaukė su minia 
Penktuoju aveniu ir sugebėjo pokalbį nukreipti nuo visko, kas siejo- 
si su anglimis. Samanta parodė į pastatą, kur šiuo metu prabangiai 
gyveno jos motina. Vėlai vakare ten jos laukia dar vieni kviestiniai 
pietūs, bet ji jau atsisakė. Naktį buvo pažadėjusi Džefui. 


Įtardama, kad jam galbūt nepatiks trijų valandų maratonas 
keturių žvaigždučių restorane, ji vengė prašmatnių vietų ir gavo 
staliuką Vest Vilidžo* restorane „Mas“. Tokią šaltą naktį tai buvo 
puikus pasirinkimas — šilta ir jauku, stilizuota tikros prancūzų ūki- 
ninko trobos aplinka. Kasdien keičiamas valgiaraštis nebuvo labai 


* 


Vietiniai taip (West Village) vadina Grinvič Vilidžo (Greenwich Village) rajoną. 

gausus. Džefas sykį jį perskaitė ir prisipažino neatpažįstantis nė 
vieno patiekalo. Padavėjas rekomendavo keturių patiekalų fiksuo- 
tos kainos pasiūlymą už šešiasdešimt aštuonis dolerius, ir Samanta 
sutiko. Džefas kaina pasibaisėjo, bet netrukus maistas jam padarė 
įspūdį. Geltonuoju moliūgu apkepintos krevetės, kiaulienos dešre- 
lės su obuoliais, dryžuotasis jūros ešerys, užpiltas salierų fondiu, ir 
šokoladinis tortas. Jie išgėrė butelį „Syrah“ iš Ronos slėnio. Kai pro 
šalį prastūmė vežimėlį su sūriais, Džefas kone jį nusivijo. Samanta 
pašaukė padavėją ir pasakė, kad jie norėtų papildomai sūrio patie- 
kalo ir dar vyno. 

Kol laukė vežimėlio, Džefas prisilenkė arčiau ir pašnabždėjo: 

— Pagalvosi apie kai ką? 

— Nieko nepažadu. Nežinau, ar tavimi pasitikiu. 

— Dėkui. Klausyk, galbūt ir kvailai nuskambės, bet aš tikrai 
grūmiausi su mintimi net prasitarti apie tai. Taigi aš vis dar gru- 
miuosi, bet štai ji. 

Vieną baisią sekundės dalelę Samanta pamanė, kad Džefas 
tuoj pasipirš. Juk jie net ne pora! Irji net neketina surimtėti. Iki šiol 
jie galvojo tik apie seksą, o ne apie kokią nors meilę. Tikrai, juk šis 
šiek tiek kaimiškas kalnų vaikinas nėra taip įsimylėjęs, kad mėgintų 
pirštis. 

Džefas ir nemėgino, bet jo sumanymas buvo beveik toks pat 
trikdantis. Jis pasakė: 

— Man priklauso kontoros pastatas, arba netrukus priklausys, 
kai bus patvirtintas testamentas. Taip pat esu Donovano palikimo 
vykdytojas, tad ir atsakingas už jo verslą. Aš, Metė ir teisėjas, tur- 
būt. Matei jo bylų sąrašą; jis paliko daug darbo. Kelias bylas paims 
Metė, bet nedaug. Jos rašomasis stalas ir taip ganėtinai užverstas 
popieriais, o šis darbas ne jos pobūdžio. Mums reikia, kad kas nors 
perimtų firmą. Palikime yra pinigų advokatui nusamdyti, kad jis už- 
baigtų Donovano reikalus. Bet, jei atvirai, apygardoje nėra nė vieno, 
apie kurį mes galėtume bent svarstyti. 

Samanta sėdėjo sulaikiusi kvapą, baimindamasi išgirsti neran- 
giai pasiperšant, ir klausėsi keisto pasiūlymo, o kai jis padarė pauzę, 
galiausiai iškvėpė orą ir pratarė: 

— O varge! 

— Tu glaudžiai bendradarbiautum su Mete ir Anete, o aš visa- 
da būčiau netoliese. 

Tai nebuvo visiškai netikėta. Bent dusyk Metė miglotai užsimi- 
nė, kad reikia nusamdyti advokatą Donovano byloms užbaigti. Abu 
kartus žodžiai tartum pakibo ore, bet Samanta jautė, kad jie buvo 
skirti jai. 

— Sugalvočiau bent dešimt priežasčių, kodėl negaliu priimti 
šio pasiūlymo, — pasakė ji. 

— O aš — vienuolika, kodėl gali, — atšovė jis nusišiepdamas. 

Sūrių vežimėlis sustojo prie stalo, ir juos apgaubė pikantiški 
aromatai bei kvapai. Samanta išsirinko tris, Džefas buvo belinks- 
tantis prie aštraus čederio iš sūrinės dėželės, bet tuoj pat susizgribo 
ir pasakė paimsiantis tokių pačių kaip ir Samanta. Vežimėliui nurie- 
dėjus, Džefas paragino: 

— Pradėk pirma. Pateik man savo stipriausią priežastį, ir aš ją 
atremsiu. 

— Neturiu kvalifikacijos. 

— Esi velniškai sumani ir sparčiai mokaisi. Metei padedant, 
gali susitvarkyti su viskuo. Kita? 

— Po kelių mėnesių manęs galbūt ten nebebus. 

— Galėsi išvykti, kada tik panorėsi. Nėra sutarties, kurioje 
būtų reikalaujama per dvylika mėnesių tau čia sugrįžti. Pati sakei, 
kad teisės rinka prisotinta ir smukusi, nėra jokių darbo vietų. Kita? 

— Nesu bylininkė. Donovano firma perdėm susijusi su bylinė- 
jimusi. 

— Tau dvidešimt devyneri, gali išmokti bet ko. Metė sakė, kad 
esi labai nuovoki ir teismo salėje geresnė už daugelį vietinių stuobrių. 

— Ji tikrai taip sakė? 

— Argi aš meluočiau? 

— O taip. 

— Aš nemeluoju. Kita priežastis? 

— Aš niekada nesitvarkiau nė su viena apeliacija, juolab dėl 
stambaus verdikto. 

— Kol kas pati silpniausia. Apeliacija — vien tik parengiama- 
sis darbas ir popierizmas. Vieni juokai. Kita? 

— Esu didmiesčio mergina, Džefai. Apsidairyk aplink. Tai 
mano gyvenimas. Breidyje neištverčiau. 

— Gerai, argumentas stiprus. Tačiau kas sako, kad turi ten lik- 
ti amžinai? Pamėgink dvejus ar trejus metus, padėk mums užbaigti 
jo bylas ir pasiimti honorarus. Ten yra pinigų, kurių aš nenoriu pra- 
rasti. Kita? 

— Kai kurios jo bylos gali tęstis metų metus. Negaliu tiek įsi- 
pareigoti. 

— Tuomet įsipareigok dėl Teitų apeliacijos. Tai truks aštuonio- 
lika mėnesių, daugiausia. Jie pralėks, ir mes sugalvosime, ką toliau 
daryti. O per tą laiką išsirinkusi gali imtis kitų bylų, kurios atro- 
do perspektyvios. Aš padėsiu. Neblogai sugebu vaikytis greitukes. 
Kita? 

— Nenoriu turėti reikalų su Donovano našle. 

— Tau neteks, pažadu. Džude pasirūpinsime mudu su Mete. 
Kita? 

Ji užsitepė ant crostini* kamambero ir atsikando. Kramtydama 
pasakė: 

— Nenoriu, kad žmonės mane sektų. Nemėgstu ginklų. 

— Gali praktikuoti teisę be ginklų. Pažvelk į Metę. Jos bijo. Ir, 
kaip sakiau, aš būsiu arti ir tave saugosiu. Kita? 

Samanta nurijo kąsnį ir nugėrė gurkšnį portveino. 

— Gerai, štai viena, kurios neatremsi, ir aš privalau viską iš- 
kloti tiesiai šviesiai. Judu su Donovanu žaidėte pagal kitokias tai- 
sykles. „Krull Mining“ byloje pavogėte dokumentus, esu tikra, ir 
kitose bylose ėjote trumpiausiu keliu. Nujaučiu, kad kai kurios by- 
los toje kontoroje yra, pasakykime, nešvarios. Visai nenoriu prie jų 
liestis. Sykį ten jau apsilankė FTB. Neketinu ten būti, kai jie surengs 
kitą reidą. 

— To neatsitiks, prisiekiu. Jaudintis reikia tik dėl „Krull“, dau- 
giau dėl nieko. Ir aš nestatysiu tavęs ar kontoros į pavojų. Pažadu. 

— Nevisiškai tavimi tikiu. 

— Dėkui. Aš pelnysiu tavo pasitikėjimą. 

Dar kąsnis sūrio, dar gurkšnis portveino. Džefas irgi valgė ir 
laukė. Paskaičiavo pirštais ir pasakė: 

— Tik devynios priežastys, ir aš jas visas puikiai atrėmiau. 


Plonas traškus skrebutis (it.) 

— Gerai, — tarė Samanta, — štai dešimtoji: nesu tikra, ar 
daug nuveiksiu, kai aplinkui sukiosiesi tu. 

— Stiprus punktas. Nori, kad nekiščiau prie tavęs rankų? 

— Aš to nepasakiau. Pažvelk į mane, Džefai. Aš ne iš tų, ku- 
rios siekia užmegzti romaną, aišku? Taškas. Galime kvailioti, kiek 
tik norime, bet tai vien dėl malonumo. Tą akimirką, kai viskas taps 
rimta, mums iškils problemų. 

Jis nusišypsojo, susijuokė ir pasakė: 

— Tad leisk man tai iškloti tiesiai. Tu nori leistis į įvairius sek- 
sualinius nuotykius, bet visiškai neįsipareigoti. Oho. Kietai. Klau- 
syk, Samanta, esu trisdešimt dvejų metų viengungis, ir man patinka 
būti vienam. Turi suprasti, kad mums su Donovanu labai anksti vai- 
kystėje tai paliko gilų pėdsaką. Mūsų tėvai buvo nelaimingi ir nepa- 
kentė vienas kito. Vyko karas, o mes buvome jo aukos. „Santuoka“ 
mums buvo bjaurus žodis. Štai kur priežastis, kodėl Donovanas ir 
Džudė nesugyveno. 

— Anetė sakė, kad jis buvo nemenkas moterų mėgėjas. 

— Ji turėtų žinoti. 

— Aš juos įtariau. Ar ilgą laiką? 

— Nevedu apskaitos. Be to, Donovanas man visko nepasako- 
davo. Kaip žinai, buvo didelis slapukas. Jis bandė tave gundyti? 

— Ne. 

— Ojeigu būtų bandęs? 

— Prisipažinsiu, būtų buvę sunku pasakyti „ne“. 

— Labai mažai moterų Donovanui pasakydavo „ne“, tarp jų ir 
Anetė. 

— Ar Metė žino? 

Jis nugėrė portveino ir apsidairė po salę. 

— Abejoju. Nuo jos akių Breidyje mažai kas prasprūsta, bet, 
spėju, Donovanas ir Anetė labai slėpėsi. Jeigu Metė būtų sužinojusi, 
būtų kilę komplikacijų. Ji dievina Džudę ir Heilę laiko anūke. 

Prie staliuko stabtelėjo padavėjas, ir Samanta paprašė sąskai- 
tos. Džefas pasisiūlė už pietus sumokėti, bet ji užsispyrė vaišinti. 

— Pietus man nupirksi Breidyje, — pasakė. — O Niujorke su- 
mokėsiu aš. 

— Sandėris neblogas. 

Sūrio nebeliko, buvo besibaigiąs ir portveinas. Dar ilgai jie sė- 
dėjo ir klausėsi pašnekesių aplinkui, kai kurių — kitomis kalbomis. 
Nusišypsojęs Džefas pasakė: 

— Breidis toli, ar ne? 

— Iš tikrųjų taip. Kitas pasaulis, ir jis ne mano. Pateikiau tau 
dešimt priežasčių, Džefai, ir, esu tikra, galiu sugalvoti dar dešimt. 
Ilgai aš ten nebūsiu, tad prašau, pasistenk suprasti. 

— Aš suprantu, Samanta, ir tavęs nesmerkiu. 

| L Iano metus Džefas pradėjo su trenksmu — jis leidosi 
areštuojamas Čarlstono oro uoste. Pirmą metų sekma- 
dienį, apie dešimtą valandą vakaro, apsaugininkas vaikštinėjo po 
bendrosios aviacijos zoną* ir pastebėjo kažkokį žmogų. Šis mėgino 

slėptis „Beech Bonanza“ šešėlyje, šalia kelių kitų mažų orlaivių. Ap- 
saugininkas išsitraukė pistoletą ir įsakė žmogui, Džefui, pasitraukti 
nuo lėktuvo. Buvo iškviesta policija. Su antrankiais jis buvo nuga- 
bentas į areštinę. Kito ryto šeštą valandą Džefas paskambino Sa- 
mantai, bet tik norėdamas pranešti apie naujausius įvykius. Nesiti- 
kėjo, kad ji atvyks gelbėti, nes Čarlstone turėjo draugų teisininkų. Ji 
uždavė akivaizdų klausimą: 

— Ką tu veikei šniukštinėdamas sekmadienio naktį po oro 
uostą? 

— Tyrinėjau, — atsakė jis. 

Fone kažkas šaukė. 

Suirzusi dėl jo pramuštgalviškumo, Samanta palingavo galva. 

— Gerai, kuo galiu padėti? 

— Niekuo. Tai tik įsibrovimas į teritoriją. Po kelių valandų iš- 
eisiu. Paskambinsiu. 

Samanta išskubėjo į kontorą ir prieš septintą susitaisė kavos. 
Neturėjo laiko jaudintis dėl Džefo ir naujausio jo nuotykio. Ji per- 
žvelgė savo užrašus, sutvarkė aplanką, įsipylė puodelį kavos kelio- 
nei ir pusę aštuntos pajudėjo į Koltoną. Važiuoti reikėjo pusantros 
valandos, ir per tą laiką Samanta repetavo savo argumentus teisėjui 
bei „Top Market Solutions“ advokatui. 


Oro uosto ir aerodromo dalis, skirta mažesniems privatiems ir verslo orlaiviams, o 
ne keleiviniam transportui ir nekontroliuojama skrydžių dispečerių. 

Į Hoperio apygardos teismo rūmus įžengė viena. Seniai pra- 
eityje liko laikas, kai teisiniam įsikišimui vadovavo Metė ar Anetė. 
Dabar ji palikta veikti savarankiškai — bent Bukerių byloje. Kori- 
doriuje Samantą pasitiko Pamela ir dar kartą padėkojo. Jiedvi įėjo į 
teismo salę ir atsisėdo prie to paties stalo, kur mažiau nei prieš tris 
mėnesius sėdėjo Donovanas Grėjus su Liza Teit, toje pačioje vietoje, 
kur juodu laikėsi už rankų, prisiekusiesiems sugrįžtant su teisingu 
verdiktu. Visai tikėtina, suvokė Samanta, kad ir pati įsivels į ape- 
liaciją dėl to verdikto. Bet ne šiandien. Šiandien jie kovoja ne dėl 
trijų milijonų dolerių. Panašiau — dėl penkių tūkstančių, bet spren- 
džiant iš Samantos nervų būtų galėję būti ir milijonai. 

Teisėjas pakvietė visus laikytis tvarkos ir paprašė Samantos 
kalbėti. Ji giliai įkvėpė oro, apsidairė, pamatė, kad nėra jokių žiū- 
rovų, sau priminė, jog tai tik paprasta byla dėl menkutės sumos, 
ir pradėjo. Išsakiusi kelias trumpas įžangines pastabas, į liudytojo 
vietą pakvietė Pamelą duoti parodymų. Pamela papasakojo apie 
sprendimą anuliuoti senąją kredito kortelę, atpažino skyrybų nu- 
tartį, apibūdino, ką reiškia, kai tau išskaičiuojama iš atlyginimo ir 
nutraukiama darbo sutartis, įtikinamai pasirodė kalbėdama apie 
gyvenimą su dviem vaikais automobilyje. Samanta pateikė spren- 
dimo dėl kredito kortelės anuliavimo, skyrybų nutarties, išskaičia- 
vimo iš algos potvarkio ir lempų fabriko algalapių išrašų notaro pa- 
tvirtintas kopijas. Po valandos liudytojo vietoje Pamela sugrįžo prie 
savo advokatės stalo. 

„Top Market Solutions“ gynyba buvo silpna, o advokatas — dar 
silpnesnis. Jo pavardė Kiplingas — žemo lygio bylininkas iš dviejų 
žmonių firmos Abingdone. Kiplingas akivaizdžiai atrodė abejingas 
faktams ar savo klientui. Jis ilgai postringavo, kaip „Top Market“ 
buvo apgauta kredito kortelių kompanijos ir elgėsi sąžiningai. Jo 
klientas visai nenumanė, kad sprendimo, kurį mėgino priversti vyk- 
dyti, galiojimo laikas pasibaigęs. 

Teisėjas neturėjo kantrybės klausytis Kiplingo ir jo išvedžiojimų. 

— Jūsų prašymas nutraukti ieškinį atmestas, pone Kiplin- 
gai, — pareiškė jis. — O dabar — ne protokolui. 

Teismo stenografininkė atsipalaidavo ir pasiėmė puodelį kavos. 

Teisėjas kalbėjo toliau: 

— Noriu, kad šis reikalas būtų taikiai išspręstas ir dabar pat. 

Pone Kiplingai, aišku, kad jūsų klientas padarė klaidą ir sukėlė daug 
nepatogumų poniai Buker. Po kokio mėnesio mes galime surengti 
visavertį teisminį ieškinio nagrinėjimą čia pat, man dalyvaujant, 
be prisiekusiųjų, bet tai būtų tuščia laiko gaišatis, nes aš byloje jau 
apsisprendžiau. Patikinu jus: jūsų klientui kainuos mažiau, jeigu jis 
sutiks ginčą išspręsti taikiai. 

— Ką gi, ee... tikrai, jūsų prakilnybe, — sumikčiojo Kiplingas, 
jau linkęs trauktis. 

Buvo labai neįprasta, kad bylą nagrinėjantis teisėjas taip tiesiai 
pasisakytų apie būsimą nutartį. 

— Štai kas, manau, bus teisinga, — tęsė teisėjas. Kitaip ta- 
riant: štai kokia bus mano nutartis. — Jūsų klientas neteisėtai iš- 
skaičiuodavo iš ponios Buker atlyginimų, iš vienuolikos jų, iš viso 
tai yra tūkstantis trys šimtai dolerių. Dėl to ji buvo išmesta iš savo 
kemperio. Jūsų klientas tiesiogiai atsakingas už tai, kad ją atleido 
iš darbo. Vis dėlto ji ištvėrė beviltiškus laikus ir galiausiai tapusi 
bename gyveno su dviem vaikais automobilyje. Ir viskas įvyko per 
jūsų klientą. Ponia Buker turi teisę į jo sukeltos žalos kompensaciją. 
Savo ieškinyje ji pareikalavo penkių tūkstančių dolerių, bet tiek at- 
rodo per mažai. Jeigu šiandien spręsčiau bylą, jai skirčiau tūkstantį 
tris šimtus dolerių už prarastą atlyginimą ir dar dešimt tūkstančių 
dolerių — už padarytą žalą. Jeigu spręsiu bylą kitą mėnesį, patikinu 
jus, ši suma atrodys kaip menkniekis. Ką pasakysite, pone Kiplingai? 

Kiplingas sėdėjo susiglaudęs su savo kliento „Top Market“ at- 
stovu, raudonveidžiu žemu it kelmas storuliu, vilkinčiu pigiu ankš- 
tu kostiumu. Jis buvo įsiutęs ir prakaitavo, bet taip pat ir pajėgė 
suvokti, kas vyksta. Buvo akivaizdu: advokatas ir klientas nepasitiki 
vienas kitu. Galiausiai Kiplingas tarė: 

— Jūsų prakilnybe, galėtumėte mums suteikti penkias minutes? 

— Žinoma, bet tik penkias. 

Juodu išdrožė iš teismo salės. 

Pasilenkusi Pamela nervingai pašnibždėjo: 

— Negaliu tuo patikėti. 

Savimi patenkinta Samanta linktelėjo, lyg tai būtų tik dar vie- 
na jos diena teisme. Apsimetė įsigilinusi į vieną dokumentą ir pa- 
braukanti kažkokius labai svarbius žodžius, o tuo pat metu ji norėjo 
iš džiaugsmo šaukti. 

— Ir aš negaliu patikėti. Tai pirma mano teisme nagrinėjama 
byla! | 

Žinoma, čia ne bylos nagrinėjimas, o veikiau parengtinis klau- 
symas. Bet tai buvo pirmasis jos teisminis ieškinys, ir jį laimėti tar- 
tum dedant kamuolį iš viršaus tikrai smagu. 

Pagrindinės durys atsivėrė ir jie sugrįžo prie savo stalo. Pažvel- 
gęs į teisėją, Kiplingas prašneko: 

— Jūsų prakilnybe, ką gi... ee... na, panašu, kad mano klien- 
tas padarė tam tikrų klaidų ir tikrai apgailestauja dėl visų sukeltų 
nemalonumų. Tai, ką jūs pasiūlėte, — teisingas sprendimas. Mes 
sutinkame. 


Samanta parlėkė į Breidį kaip ant sparnų. Pagalvojo apie Dono- 
vaną ir Džefą, po Teitų verdikto parskriejančius į miestuką su trijų 
milijonų dolerių verdiktu kišenėje. Jie nebūtų galėję jaustis labiau 
sujaudinti ir apimti džiaugsmo nei Samanta šią akimirką. Ji su savo 
kolegėmis išgelbėjo Bukerius nuo benamių dalios, net bado, ir su- 
grąžino juos į normalų gyvenimą. Jos ryžtingai siekė teisingumo ir 
jį surado. Bloguoliai visiškai supliekti. 

Kaip teisininkė Samanta dar niekada nesijautė tokia verta pa- 
gyrimo. Kaip žmogus ji dar niekada nesijautė tokia reikalinga. 

Pirmadienį per atsineštus priešpiečius buvo atšvęsta triuš- 
kinama Samantos pergalė, svarstant jos pirmąjį teisminį ieškinį. 
Anetė jai patarė mėgautis akimirka, nes pergalės jų praktikoje re- 
tos. Metė perspėjo nešvęsti per anksti: čekiai dar negauti. Joms dar 
kartą po trupinėlį išgvildenus Bukerių bylą, pokalbis pakrypo į kitus 
dalykus. Metė pranešė, kad Džefas Čarlstone išėjo iš areštinės. Jis 
paliko užstatą ar ištrūko? — paklausė Samanta. Jo išlaisvinimu pa- 
sirūpino įžymus tenykštis advokatas, vienas iš Donovano bičiulių. 
Ne, šis smulkiau nesiplėtojo apie tariamą Džefo nusikaltimą. 

Tą rytą Anetė priėmė neoficialų telefono skambutį iš vieno 
teismo tarnautojo. Šis ją perspėjo, kad neįvardytas Krampų šeimos 
advokatas ketina įregistruoti teisme peticiją tvirtinti ankstesnį 
Frensinos Kramp testamentą — tą, kurį ji pasirašė prieš penkerius 
metus ir, galimas daiktas, buvo parodžiusi Samantai. Šeima tvirti- 
no, kad ankstesnis testamentas galioja, nes paskutinįjį, parengtą 

klinikoje už dyką, Frensina sunaikino. Jų laukė didelė painiava, į 
kurią niekas iš sėdinčiųjų aplink stalą dabar nenorėjo veltis. Tegul 
Krampai pasiima savo žemę ir parduoda ją anglių kompanijai, joms 
nerūpi. Tačiau Metė paaiškino, kad kaip teisininkės jos yra teismo 
pareigūnės, susaistytos pareigos užkirsti kelią, jeigu įmanoma, ap- 
gaulei. Jos turi už dyką parengto testamento originalą, paštu atsiųs- 
tą kažkokio paslaptingo asmens po to, kai Frensiną pakirto insultas. 
Iš tikrųjų senutė jo nesunaikino, o slėpė nuo vaikų ir norėjo, kad 
klinika saugotų ir pateiktų tvirtinti. Ar jos turėtų dabar testamentą 
ištraukti ir pradėti karą, kuris truktų kelerius metus? O gal palaukti 
ir pažiūrėti, ką Krampai sumanys? 

Didelė tikimybė, kad šeima ir toliau teigs, jog Frensina testa- 
mentą sunaikino. Jeigu jie meluos davę priesaiką, o paskui bus de- 
maskuoti, pasekmės šeimai gali būti rimtos. Jie paklius į spąstus, o 
to būtų galima išvengti, jeigu klinika dabar parodytų testamentą. 

Teisinė klampynė — klasikinis klausimas Teisės fakultete per 
egzaminą, siekiant išvaryti studentus iš proto. Jos nusprendė pa- 
laukti dar savaitę, nors visos trys, podraug su Klodele ir Barba, žino- 
jo, kad testamentą reikėtų parodyti ir šeimą perspėti. 

Pavakare buvo laukiama gausaus sniego, ir jos aptarė nenuma- 
tytas aplinkybes. Metė, Anetė ir Samanta vis tiek eis į darbą, tad kli- 
nika bus atidaryta. Klodelė aštuntą mėnesį nėščia, todėl jos nesitiki, 
kad pasirodys. Barba gyvena toli užmiesty prie retai valomo kelio. 

Trečią valandą po pietų jau snigo. Samanta sėdėjo prie rašo- 
mojo stalo, pro langą stebėjo sniegą, svajojo ir vengė pasiimti bylas, 
kai rankinuke suskambo išankstinio apmokėjimo telefonas. Džefas 
pasakė tebesąs Čarlstono regione. 

— Kaip sekėsi areštinėje? — paklausė ji. 

— Atsargiau, ką kalbi, — perspėjo jis. 

— Ak, tiesa, aš užmiršau. 

Ji atsistojo ir nuėjo į priekinį priebutį. 

Jis pasakė į rampą įėjęs oro uosto bendrosios aviacijos sekcijo- 
je pro neužrakintus vartukus vielų tinklo tvoroje. Mažas terminalas 
buvo neuždarytas, bet ten sėdėjo tik viena tarnautoja, jauna mergi- 
na, ir sklaidė bulvarinius žurnalus. Pasislėpęs šešėlyje jis pusę valan- 
dos stebėjo zoną ir nematė jokio judėjimo. Tolumoje, prie pagrindi- 

nio terminalo, buvo keli reisai, bet nieko, kas būtų susiję su mažais 
orlaiviais. Rampoje stovėjo pririšti trylika lėktuvų, tarp jų ir keturi 
„Skyhawk“. Du buvo neužrakinti, tad jis į vieną įsiropštė ir dešimt 
minučių sėdėjo patamsy. 

Kitais žodžiais, iš esmės nebuvo jokios apsaugos. Jis būtų ga- 
lėjęs pasiknebinėti su bet kuriuo iš lėktuvų rampoje. Paskui pamatė 
apsaugininką ir nusprendė pasiduoti. Juk tai tik įsibrovimas į drau- 
džiamą teritoriją, menkas nusižengimas. Jis turėjo ir rimtesnių kal- 
tinimų, priminė Samantai. Apsaugininkas buvo malonus, ir Džefas 
pasitelkė savo žavesį. Pasakė esąs pilotas ir visada svajojęs turėti 
„Beech Bonanza'; tad tik norėjęs jį pamatyti iš arti. Neketinęs pada- 
ryti jokios žalos. Apsaugininkas juo patikėjo ir atjautė, bet privalėjo 
atlikti pareigą. 

Areštinė nieko baisaus. Advokatas viskuo pasirūpins. 

Bet šnekučiuodamasis su vyruku jis paklausė apie kitus ten 
dirbančius apsaugininkus, kurių galbūt dabar rampoje nėra, ir su- 
žinojo vieną pavardę, — vyro, prieš Kalėdas metusio darbą, — tad 
dabar mėgina tą žmogų atsekti. 

Samanta užsimerkė ir jo paprašė būti atsargiam. Taip pat ži- 
nojo, kad visą likusį gyvenimą Džefas bandys surasti žmones, nu- 
žudžiusius jo brolį. 


Bylinėjimosi jaudulys šiek tiek apmalšo po dviejų dienų. Sa- 
manta lydėjo Metę į parengtinį posėdį dėl pajuodusių plaučių bylos 
pas administracinės teisės teisėją (ATT) Čarlstono federalinio teis- 
mo rūmuose. Angliakasys Volis Lendris, penkiasdešimt aštuonerių, 
jau septyneri metai nebedirbo. Prijungtas prie deguonies baliono, 
nesikėlė iš invalido vežimėlio. Prieš keturiolika metų jis įregistravo 
pretenziją dėl priklausančių lengvatų, remdamasis gydytojo išvada, 
kad serga komplikuota pajuodusių plaučių liga. Apygardos Darbo 
departamento direktorius jam suteikė lengvatas. Bet jo darbdavys 
„Braley Resources“ padavė apeliaciją ATT, ir tas ponui Lendriui pa- 
tarė susirasti advokatą. Galiausiai jam atstovauti sutiko Metė. Pas 
ATT jie laimėjo, ir „Braley“ apeliavo Lengvatų peržiūros komisijai 
(LPK) Vašingtone. Byla buvo mėtoma pirmyn atgal tarp ATT ir LPK 
penkerius metus, kol LPK paskelbė galutinę nutartį Lendrio naudai. 

Kompanija nesutiko su nutartimi ir padavė apeliaciją į Fede- 
ralinį apeliacinį teismą, ten byla įstrigo dvejus metus, kol buvo su- 
grąžinta iš naujo nagrinėti ATT. Šis pareikalavo papildomų medi- 
cininių įrodymų, ir ekspertai vėl susirėmė. Lendris pradėjo rūkyti 
penkiolikos metų, po dvidešimties metė, bet kaip rūkorių jį užvertė 
kruša medicininių išvadų, kad jo plaučių problemas sukėlė dervos ir 
nikotinas, o ne anglių dulkės. 

— Viskas, tik ne anglių dulkės, — nuolat kartojo Metė. — Vi- 
sada jų tokia strategija. 

Metė prie bylos dirbo trylika metų, iš viso penkis šimtus pen- 
kiasdešimt valandų, ir jeigu galiausiai laimėtų, turėtų kovoti, kad 
gautų sankcionuotus du šimtus dolerių už valandą. Honoraras būtų 
išmokėtas „Braley Resources“ valdytojų ir jų draudimo kompanijos, 
kurios teisininkai imdavo kur kas daugiau nei du šimtus dolerių už 
valandą. Tais retais atvejais, kai klinika pajuodusių plaučių byloje 
gaudavo honorarą, pinigai eidavo į specialią sąskaitą, kuri padėdavo 
padengti kitų būsimų pajuodusių plaučių bylų išlaidas. Šiuo metu 
tame fonde buvo dvidešimt tūkstančių dolerių. 

Parengtinis posėdis vyko mažoje teismo salėje. Metė pasa- 
kė, kad tai mažų mažiausia trečias kartas, kai jie visi susirenka 
persvarstyti prieštaringų medicininių išvadų. Prie vieno stalo sėdė- 
jo ji ir Samanta. Netoliese būrys madingai ir griežtai apsirengusių 
„Casper Slate“ advokatų energingai išsikrovė storus portfelius ir 
ėmėsi darbo. Už Samantos sėdėjo Volis Lendris su žmona, jis buvo 
sudžiūvęs ir kvėpavo per įstatytą į nosį vamzdelį. Kai Volis prieš ke- 
turiolika metų pirmą kartą įregistravo savo pretenziją, turėjo tei- 
sę į šešis šimtus keturiasdešimt vieną dolerį per mėnesį. Tuo metu 
„Braley“ savo teisininkams mokėjo mažų mažiausiai po šešis šimtus 
dolerių už valandą — pagal apytikrius Metės skaičiavimus, bet ne- 
mėginkite čia ieškoti logikos, pasakė ji. Kompanijų ir jų draudikų 
teisininkams mokami honorarai gerokai pranoksta pašalpas, kurių 
prievolės jie stengiasi išvengti, bet tai ne į temą. Kliūtys ir vilkini- 
mai atgraso kitus angliakasius registruoti pretenzijas, ir jie tikrai 
atbaido advokatus. Galų gale kompanijos laimi — kaip visada. 

Susilaižęs puošeiva nerūpestingai atslinko prie jų stalo ir už- 
kalbino: 

— Ką gi, labas, Mete. Malonu jus vėl matyti. 

Metė nenorom atsistojo, padavė jam geibią ranką ir pasakė: 

— Labą rytą, Trentai. Visada malonu. 

Trentas buvo apie penkiasdešimties, žilstančiais plaukais, sa- 
vimi pasitikinčio žmogaus išvaizdos, su kvailoka ir dirbtine šypse- 
na. Jis varė toliau: 

— Labai apgailestauju dėl jūsų sūnėno. Donovanas buvo pui- 
kus advokatas. 

Metė skubiai ištraukė iš jo ranką ir nukirto: 

— Nekalbėkime apie jį. 

— Atleiskite, žinoma, ne. O kas šita? — paklausė žvelgdamas 
į Samantą. 

Ji atsistojo ir prisistatė: 

— Samanta Kofer, klinikos stažuotoja. 

— Ak, taip, puiki tyrėja, prisikasusi iki Raizerio dokumentų. 
Aš — Trentas Euleris. 

Jis ištiesė ranką, bet Samanta šios tartum nepamatė. 

— Esu teisininkė, ne tyrėja, — pasakė. — Ir atstovauju Raize- 
riui, nagrinėjant jo pretenziją dėl lengvatų sergantiems pajuodu- 
siais plaučiais. 

— Taip, aš tai girdėjau. 

Šypsena dingo, o akys susiaurėjo, žybtelėdamos neapykanta. 
Kai vėl prašneko, jis net dūrė Samantos pusėn pirštu: 

— Mums labai nepatinka nepagrįsti jūsų kliento teiginiai apie 
mūsiškę teisės firmą, jo išsakyti nelemtame ieškinyje. Nekartokite 
tos klaidos, aš jus perspėju. 

Droždamas pamokslą, jis vis kėlė balsą. 

Kiti trys Kastratų kostiumuočiai pastiro ir rūsčiai į ją sužioravo 
akimis. 

Samanta apstulbo, bet trauktis nebuvo kur. 

— Jūs žinote, kad teiginiai teisingi, — atrėmė ji. 

Jis žingtelėjo žingsnį arčiau, dūrė pirštu veido link ir pagrasino: 

— Už šmeižtą mes patrauksime jus ir jūsų klientą į teismą, ar 
suprantate? 

Ištiesusi ranką, Metė švelniai nustūmė į šalį jo plaštaką. 

— Gana, Trentai, grįžkite į savo vietą. 

Jis atlyžo ir nutaisė tą pačią kvailoką šypseną, tačiau vis tiek 
piktai tebevarstė Samantą akimis ir žemesniu balsu pasakė: 

— Jūsų klientas mums sukėlė didelių nepatogumų, ponia Ko- 
fer. Nors ieškinys buvo atmestas, vis tiek skauda. Į jo pretenziją dėl 
pajuodusių plaučių mūsų firmoje bus visiškai atsižvelgta. 

— Kodėl ne į visas? — nukirto Metė. — Po šimts, ši keturio- 
lika metų įtraukta į teismo nagrinėjamų bylų rejestrą, o jūs vis dar 
nagais ir dantimis prieš ją kovojate. 

— Kaip tik tai mes ir darome, Mete. Kaip tik tai, — išdidžiai 
pareiškė pasitraukdamas ir sugrįždamas į savo gerbėjų klubą. 

— Atsikvėpk, — patarė Metė, kai jos atsisėdo. 

— Negaliu tuo patikėti, — apstulbusi pasakė Samanta. — Man 
grasino viešame teisme. 

— Ak, tu dar nieko nematei. Jie tau grasins teismo salėje, išė- 
jus išjos, koridoriuose, telefonu, elektroniniu paštu, faksu ar kai re- 
gistruosi teisme dokumentus. Nesvarbu. Jie nesąžiningi ir žiaurūs, 
visai kaip ir jų klientai, ir dažniausiai lengvai išsisuka. 

— Kasjis toks? 

— Vienas iš jų talentingesnių samdytų žudikų. Vyresnysis 
partneris, vienas iš šešių jų pajuodusių plaučių bylų padalinyje. 
Apie šimtas bendradarbių, dešimtys teisininkų padėjėjų ir visas pa- 
galbinis personalas, kokio tik reikia. Gali įsivaizduoti Volį Lendrį, 
čia sėdintį be advokato? 

— Ne. 

Toks vaizdas atrodė pernelyg nerealus, taigi tai turėtų būti 
draudžiama. 

— Na, šitaip dedasi nuolat. 

Sekundės dalelę Samanta ėmė ilgėtis „Scully 8: Pershing — 
keturis kartus stambesnės nei „Casper Slate“ ir gerokai turtinges- 
nės firmos — stiprybės ir saugumo. Ankstesnėje jos firmoje bylinin- 
kų niekas nebaugindavo; tiesą sakant, dažnai į juos būdavo žiūrima 
kaip į baugintojus. Jei kildavo rietenos, savo klientams apginti jie 
visada galėdavo pasiųsti dar vieną gaują vilkų. 

Trentas Fuleris niekada nepagalvotų apie tokį kivirčą su kitos 
stambios firmos teisininkais. Jis elgėsi pasipūtėliškai, nes prie stalo 
matė dvi moteris, dvi menkai apmokamas teisinės pagalbos advo- 
kates, pro bono atstovaujančias mirštančiam angliakasiui, ir jautėsi 
nevaržomai galįs švaistytis savo svarba. Įžūlumas stebino: jo firma 
kalta dėl apgaulės bei slėpimo ir buvo Samantos nutverta daran- 

ti nusikaltimą bei demaskuota, kai Donovanas teisme įregistravo 
Raizerio ieškinį. Dabar, kai ieškinio nebeliko, Fuleriui ir jo firmai 
visai nerūpėjo jų pačių piktadarystė. Žinoma, ne — jie tik jaudinosi 
dėl savo suteršto įvaizdžio. 

Fuleris nebūtų drįsęs čia pasirodyti ir kelti nemalonumų, jeigu 
Donovanas tebebūtų gyvas. Iš tikrųjų niekas iš keturių gražuoliukų 
prie kito stalo nerizikuotų gauti į snukį dėl atsitiktinai išsprūdusio 
žodžio ar tuščio grasinimo. 

Jos buvo moterys, į kurias vaikinai žiūrėjo kaip į lengvai įbau- 
ginamas ir fiziškai pažeidžiamas. Jos kovojo dėl pralaimėto reikalo 
ir už tai negaus atlygio; todėl akivaizdžiai buvo prastesnės. 

Samanta virė pykčiu, o Metė sklaidė popierius. Teisėjas užėmė 
savo vietą ir pradėjo posėdį. Samanta žvilgtelėjo per teismo salę ir 
vėl pagavo Fulerį spoksant į ją. Jis nusišypsojo, tartum sakytų: „Čia 
mano kiemas ir tau jame ne vieta.“ 


322 SKYRIUS 
[ (70 laiškas skambėjo taip: 


Gerbiamoji Samanta, man buvo smagu trumpai su jumis susitikti 
Niujorke ir laukiu kito pokalbio. Vakar, sausio 6-ąją, „Krull Mining“ 
Čarlstono federaliniame teisme įregistravo prašymą atmesti 
mūsiškį Hamerio slėnio ieškinį. Šito tikėjomės, kaip ir ilgo bei 
įsakmaus prašymo. Akivaizdžiai „Krull Mining“ labai išsigandęs 
ir nori ieškinio atsikratyti. Per 35 metus aš dar niekada nemačiau 
tokio aštraus tono prašymo. Ir jį bus sunku atremti be įrodymų, 
kurie dar turi būti atskleisti. Ar mes galime susitikti netolimoje 
ateityje? Beje, jokių pagalbos iš K. A. ženklų. 

Jūsų draugas Džaretas Londonas. 


Viena vertus, Samanta vylėsi, kad Džaretas Londonas bus tik 
blėstantis prisiminimas. Kita vertus, po susidūrimo su Trentu Fule- 
riu labai daug apie jį galvojo. Tokios puikios reputacijos ir reprezen- 
tacinės išvaizdos teismų advokatas niekada nebūtų patyręs pana- 
šios žeminančios pasalos. Atmetus jos tėvą ir Donovaną, Londonas 
buvo vienintelis teismų advokatas, su kuriuo Samanta susipažino, 
ir nė vienas iš šitų trijų nebūtų toleravęs Fulerio išsidirbinėjimų. Iš 
tikrųjų, jeigu jie ten būtų buvę, Fuleris būtų pasilikęs savoje teismo 
salės pusėje ir tylėjęs. 

Bet ji netroško su Londonu susitikti. Jis norėjo bendrininkavi- 
mo, o Samanta visai neketino dar labiau veltis. Pusiau miglotas „dar 
turi būti atskleisti“ reiškė, kad jis desperatiškai nori dokumentų. 

Ji atrašė: 


Sveiki, Džaretai. Malonu sulaukti iš jūsų Žinios. Tikrai galiu rasti 
laiko susitikti, tik man praneškite kada. Vašingtonas buvo infor- 
muotas. SK 


Vašingtonas nebuvo informuotas, bent ne išsamiai. Kai po Ka- 
lėdų atostogų jos traukiniu grįžo į Vašingtoną, Samanta papasako- 
jo Karenai dalį istorijos ir kartu pabrėžė, kokią „priekabią“ taktiką 
naudoja FTB „Krull Mining“ naudai persekiodama ieškovus. Apie 
paslėptus dokumentus neužsiminė, nutylėjo ir apie kitas dramas, 
šiuo metu besirutuliojančias jos mažutėje akmens anglių krašto da- 
lyje. 

Karena, atrodė, iš dalies susidomėjo, bet pakomentavo, kad 
FTB dažnai mėgsta persistengti ir veltis į nemalonumus. Iš jos 
aukštos padėties Teisingumo departamente agentai, esantys gero- 
kai žemiau, gatvėse, atrodė kaip iš kito pasaulio. Karenai buvo visai 
neįdomu, ką jie daro — vyktų tai Apaleičijoje, Niujorke ar Čikagoje. 
Dabar jos gyvenimas buvo užimtas aukšto lygmens strategija, susi- 
jusia su politika, kokios reikia imtis dėl neapdairaus kai kurių bankų 
ir kai kurių antrinių būsto paskolų už dideles palūkanas teikėjų el- 
gesio ir taip toliau, ir taip toliau... 

Antras svarbus elektroninis laiškas tą rytą atėjo iš daktaro 
Dreiperio, plaučių ligų specialisto Beklyje*. Mat Darbo departamen- 
tas jį parinko ištirti Badį Raizerį. Jo pažyma buvo kaip tik laiku: 


Advokatei Kofer: Pridedama mano ataskaita. Ponas Raizeris 
kenčia nuo PMF — progresuojančios masyvios fibrozės, taip pat 
žinomos kaip komplikuota angliakasių pneumokoniozė. Jo liga 
progresuoja. Kaip suprantu, jis vis dar dirba; jei atvirai — netu- 
rėtų dirbti, nors mano ataskaitoje nėra nieko, kas tai draustų. Jei 
turite klausimų, į mane galite kreiptis elektroniniu laišku. LKD 


* 


Kalbama apie regioninę Apaleičijos ligoninę Beklyje, Vakarų Virdžinijoje (Beckley 
Appalachian Regional Hospital). 

Ji dar gilinosi į ataskaitą, kai atėjo trečias laiškas. Šis buvo iš 
Endžio Grabmano, bet siųstas ne iš jo įprasto „Scully 8: Pershing“ 
elektroninio pašto. 


Gerbiamoji Samanta: Laimingų Naujųjų metų. Tikiuosi, jūs ge- 
rai gyvuojate ir triūsiate stengdamasi išgelbėti pasaulį. Pasiilgau 
jūsų šypsančio veido ir viliuosi netrukus pamatyti. Aš nesiplėto- 
siu ir eisiu tiesiai prie esmės. Vasario pabaigoje nusprendžiau 
„Scully 8 Pershing“ palikti. Manęs neišvarė ir nesiūlė išleisti ne- 
apibrėžtam laikui ar kažkaip panašiai. Mes išsiskiriame geruoju. 
Dalykas tas, kad nepakenčiu užsiimti mokesčių teise. Tai neįtikė- 
tinai nuobodu, ir aš ilgiuosi savo ankstesnės veiklos. Turiu vieną 
draugą, kuris daug metų kitoje firmoje darbavosi komercinio ne- 
kilnojamojo turto srityje ir dabar verčiamas išeiti. Mes nuspren- 
dėme imtis nuosavo verslo — „Spane 8 Grubman“ — su biurais 
finansiniame rajone. Pritraukėme du stambius klientus: Korėjos 
banką ir fondą iš Kuveito, — abu nusiteikę imtis avarinės būklės 
pastatų palei Rytinę pakrantę. Kaip jūs žinote, netrūksta smarkiai 
praskolintų kompleksų, nugramzdintų recesijos. Šie klientai taip 
pat mano, kad dabar tinkamiausias metas planuoti statybas už 
poros metų, kai recesija baigsis. Jie turi užtektinai pinigų ir yra 
pasirengę veikti. 


Žodžiu, mudu su Niku Speinu ketiname įkurti maždaug dvide- 
šimties bendradarbių firmą, kuriai vadovautume abu. Atlygis 
bus maždaug toks pat kaip ir Didžiojoje Teisėje, ir į mūsų planus 
nejeina nusibaigti patiems ar pribaigti savo bendradarbius. Mes 
norime gražios butiko pobūdžio advokatų kontoros, kur teisinin- 
kai sunkiai dirba, bet taip pat ir turi laiko šiek tiek pasilinksminti. 
Pažadu, kad bendradarbiai niekada nedirbs daugiau kaip 80 va- 
landų per savaitę. Mūsų siekiamybė bus 50 valandų. Terminas 
„gyvenimo kokybė“ yra mūsų verslo srities anekdotas, bet mes į 
tai žiūrime rimtai. Esu pavargęs, o man tik 41 metai. 


Siūlau jums vietą. Izabelė jau sutiko. Benas surado kažką kit- 
ką — bijau, jo jau nebėra rezerve. Tai kaip? Spaudimo nedarau, 

bet iki mėnesio pabaigos lauksiu atsakymo. Nereikia nė pridur- 
ti — šiais laikais gatvėse daugybė teisininkų. 


Jūsų mėgstamas bosas Endis 


Ji vėl perskaitė, uždarė duris ir perskaitė trečią kartą. Faktiškai 
Endis buvo malonus žmogus iš Indianos, kuris pernelyg ilgai gyveno 
Niujorke. Jis atsiuntė dėmesingą laišką su dosniu ir gundomu pasiū- 
lymu, bet jo pabaigoje nesusilaikė Samantai nepriminęs, kad aplin- 
kui daugybė darbo maldaujančių teisininkų. Ji išjungė kompiuterį ir 
šviesą kabinete, paskui patylom, niekieno nepastebėta, išsmuko pro 
užpakalines duris. Įsėdo į savo fordą ir jau buvo nuvažiavusi mylią už 
miestelio, kai savęs paklausė, kurgi ji keliauja. Nesvarbu. 

Sausio trisdešimt pirma diena — už dvidešimt keturių dienų. 

Važiuodama mąstė apie savo klientus. Pirmiausia atėjo į galvą 
Badis Raizeris. Nebuvo įsipareigojusi tvarkyti jo bylos iki pat pabai- 
gos, bet Metei pažadėjo įregistruoti pretenziją ir atlikti sunkiausią 
darbą. Ir tai buvo tik menkas nemalonumas palyginti su milžiniš- 
ku ieškiniu „Lonerock Coal“ ir „Casper Slate“, kurį kas nors turėtų 
iš naujo iškelti. Brendo painiava dėl paskutinio Erensinos Kramp 
testamento: jei atvirai, testamentas buvo gera priežastis tuojau pat 
paskambinti Endžiui ir priimti darbo pasiūlymą. Dar buvo Merive- 
tersai — miela paprasta pora, nugramzdinusi savo santaupas į mažą 
namą. Iškilo grėsmė, kad nesąžiningas antrinės hipotekos garantas 
teisis dėl viso balanso, ir Samanta siekė, jog teismas uždraustų nu- 
traukti hipotekos sutartį ir pasiimti namą. Buvo dvejos skyrybos, 
dar neginčijamos, bet mažai tikėtina, kad tokios ir liks. Žinoma, ir 
Hamerio slėnio bylinėjimasis, kuris nepaliks jos ramybėje. Atvirai 
kalbant, tai dar viena priežastis išsidanginti. Ji talkina Metei trijose 
bankroto ir dviejose diskriminavimo darbe bylose. Vis tebelaukia 
čekio Pamelai Buker, taigi ir ta byla dar nebaigta. Be to, padeda ir 
Anetei dviejose skyrybų bylose ir padeda srėbti Febės Fening jova- 
l4ą — abiem, ir mamai ir tėčiui, nusimato kalėjimas, o vaikučių nie- 
kas nenori. 

Jei viską susumuosi, advokate Kofer, šiuo metu turi pernelyg 
daug tavimi besikliaujančių žmonių, todėl negali susikrauti daiktų 
ir pabėgti. Sugrįžti į Niujorką dabar dar ne metas — tik trečias mė- 


322 


nuo, kai esi išleista iš darbo. Iš tavęs tikisi, kad skirsi daugiau laiko 
nei tiek — pradėsi kelias bylas, padėsi keliems žmonėms — ir būsi 
vidutiniškai užsiėmusi, o viena akimi vis žvilgčiosi į kalendorių, 
kol tiksės mėnesiai, recesija atsitrauks ir visame Manhatane atsi- 
ras darbų. Juk toks buvo planas, ar ne? Galbūt į Didžiosios Teisės 
katorgą nesugrįši, bet tikrai rasi padorų darbą, pavyzdžiui... butiko 
pobūdžio firmoje? 

Maža įstaigėlė, keletas laimingų teisininkų, penkiasdešimt 
valandų per savaitę, įspūdinga alga su visomis įprastomis gėrybė- 
mis? Du tūkstančiai septintaisiais, paskutiniais ištisais jos metais 
„Scully“, Samanta suskaičiavo tris tūkstančius valandų. Matemati- 
ka nebuvo sudėtinga — šešiasdešimt užskaitomų valandų per savai- 
te penkiasdešimt savaičių, nors jai ir neteko mėgautis savo dviem 
savaitėmis apmokamų atostogų. Kad būtų įskaičiuojama šešiasde- 
šimt valandų per savaitę, Samanta darbe turėdavo išsėdėti mažų 
mažiausiai septyniasdešimt penkias, dažnai daugiau. Tiems pakan- 
kamai laimingiems, kad galėtų džiaugtis gyvenimu nežiūrėdami į 
laikrodį, septyniasdešimt penkios valandos paprastai reiškė — bent 
Samantai — atvykti į įstaigą aštuntą ir išeiti po dvylikos valandų, 
nuo pirmadienio iki šeštadienio, su keliomis papildomomis valan- 
domis šventadieniais. Ir tai buvo normalu. O kur dar įtampa dėl ga- 
lutinio termino, spaudžiantis kuris nors Endžio klientas, atsidūręs 
kritiškoje padėtyje, ir devyniasdešimties valandų savaitė nebūdavo 
neįprasta. 

O dabar jis žada tik penkiasdešimties? 

Ji jau buvo Kentukyje, artėjo prie mažo Vaitsbergo miestuko, 
valanda kelio nuo Breidžio. Keliai buvo tušti, tik abipus kūpsojo 
krūvos purvino sniego. Pamačiusi kavinukeę, Samanta prie jos su- 
stojo. Padavėja pasiūlė karštų bandelių, ką tik iš krosnies. Kaipgi 
būtų galima atsisakyti? Prie staliuko šalia lango ji užsitepė svies- 
tu bandelę ir laukė, kol ši atvės. Gurkšnodama kavą stebėjo vangų 
transporto eismą Pagrindine gatve. Pasiuntė Metei žinutę, jog turi 
atlikti kai kuriuos pavedimus. 

Valgė bandelę su braškių džemu ir tuo pat metu paskubomis 
rašėsi į bloknotą. Endžio pasiūlymo neatmes, bet ir nepriims. Sa- 
mantai reikėjo laiko, bent kelių dienų, kad galėtų surikiuoti min- 
tis, jas išanalizuoti, surinkti visą įmanomą informaciją ir laukti, kol 

koks nors iliuzinis balsas pasakys, ką daryti. Sukūrė atsakymą, kurį 
vėliau popiet išsiųs iš savo kompiuterio. Pirmas variantas buvo toks: 


Gerbiamasis Endi: Ir jums Laimingų Naujųjų metų. Turiu prisi- 
pažinti, kad esu priblokšta jūsų elektroninio laiško ir tokio pers- 
pektyvaus pasiūlymo. Jei atvirai, per pastaruosius tris mėnesius 
neįvyko nieko, kas mane paruoštų taip greitai sugrįžti į didmiestį. 
Maniau, turėsiu mažų mažiausia metus mąstyti apie gyvenimą ir 
savo ateitį, tačiau dabar jūs staiga viską apvertėte aukštyn kojo- 
mis. Man reikia šiek tiek laiko apmąstyti. 


Dar nepavyko išgelbėti pasaulio, bet darau pažangą. Mano kli- 
entai — vargšai žmonės, neturintys balso. Jie nesitiki iš manęs 
stebuklų ir yra labai dėkingi už pastangas. Kartkartėmis aš vaikš- 
tau į teismą, — įsivaizduokite, Endi, net mačiau teismo salę, — ir 
jis gerokai skiriasi, nei rodo per televiziją. Tačiau, kaip jūs žinote, 
televizijai neturiu laiko. Praėjusį pirmadienį laimėjau pirmą savo 
bylą teisme. Dešimt tūkstančių dolerių mano klientei, o jausmas 
toks, lyg būtų laimėtas milijonas. Įgijusi šiek tiek patirties, aš gal- 
būt išmoksiu mėgautis darbu teisme. 


Dabar apie jūsų pasiūlymą. Keletas konkrečių dalykų. Kas tie kiti 
bendradarbiai ir iš kur jie? Juk ne kokie šikniai, Endi, a? Neketinu 
dirbti su šutve revolveriais ginkluotų galvažudžių. Koks vyrų ir 
moterų santykis? Turbūt ne vien vaikinų klubas. Kas toks Nikas 
Speinas ir kokia jo praeitis? Neabejoju, jis didis teisininkas, bet ar 
malonus Žmogus? Sėkmingai vedęs ar mėgstantis šokinėti iš Io- 
vos į lovą? Jeigu jis mane palies, paduosiu į teismą už priekabia- 
vimą, tad tegul žino. Prašom man atsiųsti jo biografiją. Kur bus 
biurai? Neketinu dirbti prastomis sąlygomis. Visada troškau tik 
viena: mažo kabineto — nuosavo kabineto! — su gražiu langu, 
truputėliu saulės ir siena, ant kurios galėčiau kabinti, ką panorė- 
siu. Juk garantuojama penkiasdešimties valandų savaitė — ar 
patvirtinsite tai raštu? Šiuo metu dirbu kaip tik tokiu grafiku, ir yra 
puiku. Kas bus klientai, išskyrus korėjiečius ir kuveitiečius? Esu 
tikra, tai didelės korporacijos ir panašiai arba dideli žmonės su 
didelėmis ambicijomis. Nesvarbu, bet esmė ta, kad klientas ant 

manęs nešūkaus (čionykščiai klientai mane vadina panele Sam 
ir atneša naminių sausainukų). Mes galime apie tai kalbėtis. Ir 
galiausiai, kokia ateitis? Čia jos nematau, tad nepasiliksiu. Esu 
niujorkietė, Endi, šiuo metu dar labiau nei prieš tris mėnesius, bet 
norėčiau žinoti apie naujos firmos struktūrą ir kaip judu su Speinu 
ją įsivaizduojate po dešimties metų? Aišku? 


Dėkui, Endi, kad apie mane pagalvojote. Visada buvote teisin- 
gas; ne visada itin mielas, kita vertus, nesu tikra, ar tai užprogra- 
muota jūsų DNR. 


Palaikykime ryšį ir toliau. 
Samanta 


Temperatūra buvo kažkur žemiau dvidešimties laipsnių", snie- 
gas sušalęs, apledėjęs ir atspindėjo mėnesieną. Po jaukių pietų su 
Anete ir vaikais Samanta sugrįžo į savo butuką virš garažo, kur maža 
krosnis kovojo su žvarba. Jeigu ji mokėtų pastovią nuomą Manha- 
tane, šiuo metu kam nors duotų pylos, bet tik ne Breidyje. Čia išvis 
nėra tokio dalyko kaip nuoma, o jos buto savininkei turbūt striuka 
su pinigais. Tad ji susisupstė į apklotus ir stūmė lėtai slenkantį lai- 
ką, dvi valandas skaitydama lovoje. Perskaitė skyrių, paskui padėjo 
knygą ir mąstė apie Niujorką, Endį ir jo visai naują firmą. Tiek daug 
minčių sukosi galvoje. 

Be jokios abejonės, pasakys Endžiui „taip“, ir tai jaudino. Pa- 
siūlymas nuostabus; ji grįš namo, į savo mėgstamą didmiestį ir į 
prestižinį bei perspektyvų darbą. Galėtų išvengti Didžiosios Teisės 
baisybių ir tuo pat metu siekti prasmingos karjeros. Keblumas — 
kaip mesti savo pareigas čia. Juk negali paprasčiausiai išeiti ir viską 
palikti Metei. Ne, turėtų mandagiau ir garbingiau pasitraukti. Sa- 
manta svarstė, kad galėtų trumpam tą reikalą atidėti — dabar pri- 
imti pasiūlymą, o dirbti pradėti po kokių šešių mėnesių. Tai būtų 
teisinga. Arba teisinga kiek įmanoma. Galėtų gražiai tuo įtikinti ir 
Metę, ir Endį, juk taip? 


* 


Pagal Farenheitą, t. y. apie -7 *C. 

Po kupeta apklotų suzvimbė telefonas. Samanta galiausiai jį 
surado ir atsiliepė: 

— Klausau. 

Slaptuoju telefonu skambino Džefas, jis iškart sureagavo: 

— Tau šalta? 

Nusišypsojusi Samanta paklausė: 

— Kur esi? 

— Maždaug už keturiasdešimties pėdų, slepiuosi tamsoje, 
remdamasis į galinę garažo sieną, mano kojos aštuonis colius įklim- 
pusios į sušalusį sniegą. Girdi, kaip barška dantys? 

— Manau, taip. Ką čia veiki? 

— Turėtų būti aišku. Klausyk, Anetė ką tik užgesino šviesas, 
taigi pavojaus nėra. Manau, galėtum sutaisyti kavos su mažai kofei- 
no, jeigu tokios turi, ir atidaryti tas prakeiktas duris. Patikėk, nie- 
kas manęs nepamatys. Kaimynai jau dvi valandos kaip miega. Be to, 
visas Breidis apmiręs. 

Ji atidarė duris. Nė negirgžtelėjęs nuo tamsių laiptų išniro 
Džefas ir pakštelėjo Samantą į lūpas. Jis nusiavė batus ir pastatė 
šalia josios. 

— Pasiliksi, ar ne? — paklausė ji, pildama į kavavirę vandenį. 

Džefas pasitrynė delnus ir nusipurtė. 

— Turbūt lauke šilčiau, — pasakė. — Ar nepasiskundei buto 
savininkei? 

— Nepagalvojau. Kai nemoki nuomos, negali ir skųstis. Malo- 
nu tave matyti, išėjusį iš areštinės. 

— Nepatikėsi, ką aš atkasiau. 

— Tad štai kodėl tu čia: nori man viską papasakoti. 

— Ne tik dėl to. 

Tą naktį, kai žuvo Donovanas, jo „Cessna apie septynias valan- 
das, nuo 15.20 iki 22.31, stovėjo Čarlstono oro uoste, taip skelbia 
skrydžių valdymo centro įrašai ir duomenys iš bendrosios aviacijos 
terminalo. Nutūpęs jis išsinuomojo automobilį ir išvažiavo susitik- 
ti su savo teisininkų grupe. Donovanui išvykus, į rampą atskrido 
keturi maži lėktuvai; du pirko kuro, išsodino keleivį ir vėl išskrido, 
o kiti du buvo pririšti nakčiai. Vienas iš jų buvo „Beech Baron“, an- 
tras — „King Air 210, populiarus dvimotoris turbosraigtinis, ga- 

lintis priimti šešis keleivius. „King Air“, su dviem pilotais ir vienu 
keleiviu, atvyko 19.35. Visi trys išlipo iš lėktuvo ir nuėjo į terminalą, 
sutvarkė dokumentus ir išvyko su žmogumi minivenu. 

Samanta tylomis klausėsi ir pripylė kavos. 

Pasak Bredo, tarnautojo, tą naktį dirbusio rampoje, „King Air“ 
lėktuve buvo du keleiviai, ir vienas iš jų pasiliko. Taip, naktį jis pralei- 
do lėktuve. Dviem pilotams po skrydžio atliekant rutininę patikrą, 
Bredas akies krašteliu pagavo keleivį ant žemės kalbantis su keleiviu 
lėktuve. Iš atstumo jis stebėjo ir laukė. Ir tikrai — pilotai uždarė tik 
vienas „King Air“ dureles. Pritvirtinę lėktuvą nakčiai, jie kartu su 
keleiviu lyg niekur nieko nuėjo į terminalą. 

Keista, bet Bredas kartą tai jau buvo matęs anksčiau, prieš porą 
metų. Pilotas nutūpė vėlai naktį, neturėjo užsisakęs viešbučio nei 
nuomojamo automobilio, todėl nusprendė kelias valandas pamiego- 
ti lakūnų kabinoje, o išskristi auštant. Tik skirtumas tas, kad pilotas 
tada pasakė apie savo ketinimus ir rampos tarnautojai žinojo, ką jis 
veikia. Tačiau „King Air“ atveju tik vienas Bredas žinojo, kas dedasi. 
Jis nenuleido nuo lėktuvo akių iki 22.00, kai atsižymėjęs kompos- 
teryje išėjo namo. Po dviejų dienų Bredas buvo išvytas už tai, kad 
praleido darbą. Jis niekada nemėgo savo pareigų ir neapkentė boso. 
Brolis jam surado darbą Floridoje, ir Bredas paliko miestą. Niekada 
niekas jo neklausinėjo apie tos nakties įvykius. Žinoma, iki šiol. 

— Kaip tu jį suradai? — paklausė Samanta. 

— Jo pavardę pasakė apsaugininkas, mane areštavęs sekma- 
dienio naktį. Pasirodo, Mekas, apsaugininkas, yra gana puikus vai- 
kinas. Pirmadienį vėlai vakare mudu išgėrėme alaus, žinoma, sta- 
čiau aš, ir Mekas man suteikė apie Bredą neoficialios informacijos. 
Bredas vėl Čarlstone. Vakar vakare jį susiradau, ir kitame bare mudu 
išlenkėme ne vieną taurelę. Šiąnakt mano organizmas valosi, tad 
nieko nesiūlyk. 

— Namie nėra nė lašelio. 

— Gerai. 

— Taigi kokia tavo teorija? 

— Mano teorija tokia: tas paslaptingasis keleivis išlaukė tin- 
kamo momento, atsidarė „King Air“ dureles, patamsyje nuėjo tris- 
dešimt jardų tiesiai prie Donovano „Cessnos“ ir maždaug per dvi- 
dešimt minučių palaisvino veržlę B. Paskui tuo pačiu keliu sugrįžo, 

įsiropštė į „King Air“ ir veikiausiai stebėjo, kol 22.15 pasirodė Do- 
novanas. Po to vyrukas nusispyrė batus ir išmiegojo iki saulėtekio. 

— Atrodo, bus neįmanoma įrodyti. 

— Galbūt, bet aš einu ta kryptimi. 

— Kam „King Air“ priklauso? 

— Užsakomųjų reisų tarnybai iš Jorko Pensilvanijoje. Įmonei, 
turinčiai daug reikalų su anglių kompanijomis. „King Air“ — darbi- 
nis akmens anglių baseinų arklys, nes yra patvarus, jo gera naudin- 
goji krova ir gali pakilti nuo trumpų įsibėgėjimo takų. Ši įmonė turi 
keturis tokius užsakomiesiems reisams. Ten yra užtektinai įrašų, 
tad netrukus apie skrydį mes žinosime viską. Bredas sako duosiąs 
rašytinius parodymus, nors man dėl jo šiek tiek neramu. 

— Tai nuostabu, Džefai. 

— Baisiai. Tyrėjai pričiups lėktuvo savininkus, pilotus, keleivį 
ar keleivius ir tą, kuris užsakė reisą. Mes kasamės arčiau, Samanta. 
Neįtikėtinas proveržis. 

— Gražiai padirbėta, Šerlokai. 

— Kai kada tiesiog turi leistis areštuojamas. Turi kur nors čia 
dar vieną antklodę? 

— Visos suklotos ant lovos. Kaip tik ten aš gulėjau ir skaičiau. 

— Tu mane kabini? 

— Mes jau susikabinę, Džefai. Jeigu turi galvoje seksą, žinok, 
to nebus. Ne pats geriausias mėnesio laikas. 

— Ak, gaila. 

— Galėjai paskambinti. 

— Turbūt. Tad kodėl mums tiesiog neapsikabinus, nepasida- 
lijus kūnų karščiu ir kartu nepamiegojus? Supranti, noriu pasakyti, 
tikrai nepamiegojus? 

— Manau, taip tiks. 


33 SKYRIUS 


i nenumanė, kuriuo laiku jis išėjo. Kai atsibudo, pro žaliu- 

J zes ir langus jau skverbėsi rytmečio šviesos dryžiai. Buvo 
beveik šešta valanda. Džefo lovos pusė buvo atvėsusi, lyg jau būtų 
kelios valandos, kai pasišalinęs. Nesvarbu. Jis gyvena šešėliuose ir 
palieka mažai pėdsakų, ir Samantai tai tinka. Nešiojasi praeities 
sunkumus ir bagažą, kurių ji niekada nesupras, tad kam vargintis? 
Kelias sekundes mąstė apie Džefą, vos iškišusi nosį iš po apklotų, ir 
stebėjo, kaip drėgni debesėliai lydi jos iškvepiamą orą. Kambaryje 
buvo šalta, ir Samanta turėjo sau pripažinti, kad ilgisi jo šilumos. 

Ilgėjosi ir karšto dušo, bet jo nebus. Suskaičiavo iki dešimties, 
nusimetė apklotus ir nuskuodė iki kavavirės. Truko amžinybę, kol ši 
užvirė, ir kai pagaliau Samanta turėjo rankoje puodelį, vėl įsiropštė 
po apklotais ir prisiminė Niujorką. Pirmiausia planavo nugludinti 
atsakymą Endžiui ir išsiųsti elektroniniu paštu. Gal laiškas pernelyg 
įžūlus ir reikalaujantis. Vis dėlto juk ji bedarbė, o Endis siūlo nuos- 
tabią vietą. Argi turi teisę kabinėtis dėl bendradarbių ir klientų, dėl 
pono Niko Speino ir savo naujo kabineto dydžio? Gal jos sumany- 
mas atidėti įsipareigojimą Endžiui nepatiks ar jį suerzins? Nebuvo 
tikra, bet Endis lyg ne iš jautriųjų. Jeigu nuo pat pradžių nepasiro- 
dys tinkamai, vėliau tikrai bus sutrypta. 

Samanta nelindo po šaltu dušu, o nusiprausė kaip paukščiu- 
kas kriauklėje drungnu vandeniu. Kalendoriuje nebuvo pažymėta 
jokių apsilankymų į teismą, tad paskubomis apsirengė džinsais, fla- 
neliniais marškiniais ir nertiniu, apsiavė aulinukais. Deramai apsi- 
tūlojusi, per vieną petį pasikabino krepšį, per kitą — rankinuką ir 
pėsčiomis leidosi į darbą. Oras buvo gaivus ir tykus, tvieskė tekanti 
saulė. Graži žiemos diena, palei namų sienas kūpsojo gilios, dar ne- 

paliesto sniego pusnys. Neblogas būdas vykti į darbą, pagalvojo ji, 
žingsniuodama per Breidį. 

Negatyvus aspektas: Niujorke ji grūstųsi metro traukinyje, 
paskui stumdytųsi, braudamasi per tirštą pėsčiųjų srautą. Arba gal- 
būt sėdėtų purvino taksi gale transporto spūstyje. 

Šnektelėjo su ponu Gentriu, kuris pasiėmė nuo šaligatvio savo 
laikraštį. Jam greitai sueis devyniasdešimt, po žmonos mirties per- 
nai metais gyveno vienas, o atšilus orams jo veja gatvėje būdavo 
dailiausia. Visas sniegas jo valdoje buvo kruopščiai nugrandytas ir 
sugraibstytas į krūvas semtuvu. 

Kaip paprastai šiomis dienomis į kontorą ji atkakdavo pirmoji 
ir patraukdavo tiesiai prie kavavirės. Kadangi buvo stažuotoja, kol 
virdavo kava, sutvarkydavo virtuvę, ištuštindavo visas įstaigos po- 
pierių šiukšlines, registratūroje tvarkingiau sudėliodavo žurnalus. 
Nors niekas jai nebuvo liepęs tų dalykų daryti. 

Pozityvus aspektas: Niujorke „Spane 8 Grubman“ kam nors 
mokėtų, kad atliktų tokius ruošos darbus. 

Neutralus aspektas: Samanta iš tikrųjų nebuvo prieš jų nuveik- 
ti — bent čia. Nedrįstų to daryti tikroje firmoje, bet Kalnų teisinės 
pagalbos klinikoje visos prisidėdavo. 

Ji sėdėjo posėdžių salėje ir stebėjo ankstyvo rytmečio eismą 
Pagrindine gatve. Dabar, kai jau ketino išvykti, stebėjosi, kaip per 
tris trumpus mėnesius pradėjo žavėtis šia vieta. Nusprendė atidėti 
pokalbį su Mete ir palaukti, kol apie Endžio pasiūlymą žinos dau- 
giau. Mintis savo šefei pasakyti, kad taip greitai išvyksta, kėlė ne- 
rimą. 

Metės rytai vis dar buvo lėtesni, bet ji atrodė jau surandanti 
ankstesnę save. Donovano netektis buvo plėštinė žaizda, ir ji nieka- 
da neužgis, bet Metė juk negalėjo liautis gyventi. Turėjo labai daug 
klientų, kuriems buvo reikalinga, labai daug įrašų savo kalendoriu- 
je. Taigi Metė atkako tuoj po devintos ir paprašė Samantos užeiti 
pas ją. Prie uždarų durų paaiškino praėjusią naktį negalėjusi miego- 
ti — kamavo rūpestis dėl tų bjaurių žmonių Krampų ir vargšės mi- 
rusios senutės Frensinos. Vienintelis etiškas dalykas, kurį reikėtų 
padaryti, — tai apklausti vietinius advokatus ir išsiaiškinti, ar kuris 
nors buvo tos šeimos nusamdytas. Jeigu taip, jos bematant ištrauks 
testamento kopiją ir pradės karą. Metė jai padavė sąrašą ir pasakė: 

— Be mūsų, Breidyje yra dar keturiolika advokatų, visi sura- 
šyti abėcėlės tvarka, nurodyti telefonai. Su trimis aš jau kalbėjausi, 
tarp jų ir su Džekiu Sporzu, advokatu, prieš penkerius metus paren- 
gusiu testamentą. Nė vienas neturėjo iš tos šeimos jokių žinių. Tu 
pasirink penkis, ir atlikime tai šįryt. Aš jau pavargau tuo rūpintis. 

Samanta pažinojo visus, išskyrus du. Nuėjusi į savo kabinetą, 
pasičiupo telefoną ir paskambino Hampui. Jis pasakė niekada ne- 
girdėjęs apie Krampus. Jo laimė. Antras skambutis buvo Heizui Sin- 
kleriui. Šis neišlįsdavo iš savo kontoros, nes, pasak gandų, kentėjo 
nuo agorafobijos. Ne, jis irgi negirdėjo apie Krampus. Trečias buvo 
Li Četamas, advokatas, kuris retai kada sėdėdavo savo kontoroje, 
bet nuolat šlaistydavosi po teismo rūmus ir vaizduodavo, kad ten 
turi svarbių reikalų, be to, užsiimdavo paskalomis, kurių daugelį 
pats ir sukurdavo. Samanta pataikė. Ponas Četamas susitiko su ke- 
liais Krampais ir turi sutartį atstovauti šeimai. 

Matyt, jie spaudė toliau, teigdami, neva jų motina sunaikino 
testamentą, kurį už dyką parengė tie sukčiai iš Teisinės pagalbos 
klinika, todėl reikia sugrįžti prie ankstesnio testamento, kuriuo vis- 
kas padalijama po lygiai. Artimiausioje ateityje ponas Četamas pla- 
nuoja pradėti turto paveldėjimo procedūrą. Tačiau jie nesutaria, kas 
turėtų būti turto paveldėjimo vykdytojas. Prieš penkerius metus 
Frensina paskyrė Džouną, vyriausiąjį, bet jis turi širdies problemų 
(sukeltų įtampos dėl šios situacijos) ir veikiausiai tokios pareigos 
negalės atlikti. Kai ponas Četamas užsiminė, kad Džouną turėtų pa- 
keisti kitas vykdytojas, tarp likusių keturių įsiplieskė kivirčas. Jis 
šiuo metu mėgina šiuose dalykuose imtis arbitro vaidmens. 

Samanta išmetė bombą apie paslaptingą paketą, pas juos at- 
ėjusį dieną po laidotuvių, ir pasistengė Četamą įtikinti, kad nei ji, 
nei niekas klinikoje visai netrokšta veltis į ginčą dėl testamento, bet 
jam svarbu žinoti, kad jo klientai meluoja. Jai padedant ragelį, Četa- 
mas jau kažką be ryšio vapaliojo pats sau. Samanta faksu nusiuntė 
testamento kopiją į jo kontorą ir nuėjo papasakoti Metei. 

— Tai juos tikrai įsiutins, ar ne? — pasakė ji, išklausiusi nau- 
jienas. — Tegul tik pabando man vėl pagrasinti, nueisiu pas šerifą. 

— Gal turėtume įsigyti pistoletų? — paklausė Samanta. 

— Dar ne, — Metė numetė per stalą kažkokius popierius. — 
Pasižiūrėk. 

Kad ir kas tai buvo, pluoštas storas. 

— Kas čia? — paklausė Samanta. 

— „Strayhorn“ praneša apie apeliaciją Teitų byloje. Į praėjusios 
savaitės pabaigą aš kalbėjausi su bylą nagrinėjusiu teisėju apie neva 
buvusį taikų susitarimą. Nereikia nė sakyti, jis nėra prijaučiantis, 
taigi mus apmovė. Dabar mums teks plušėti iki pat galo, kol bus 
svarstomos apeliacijos, ir viltis, kad Aukščiausiasis Teismas nepa- 
naikins verdikto. 

— Kodėl jūs man tai rodote? 

— Pamaniau, gal tau būtų įdomu. Ir, Samanta, mums reikia, 
kad tu tvarkytumeis su apeliacija. 

— Regis, šitai numačiau. Niekada nebuvau susidūrusi su ape- 
liacija, Mete. 

— Tu čia su daug kuo nebuvai susidūrusi. Visada būna pirmas 
kartas. Aš prižiūrėsiu, ir tu greitai sužinosi, kad tai tik daug popie- 
rizmo ir parengtinio darbo. „Strayhorn“ pradeda pirmas ir per devy- 
niasdešimt dienų įregistruoja savo storą apeliacijos santrauką. Jie 
tvirtins, neva per teismą buvo padaryta daug visokių didelių klaidų. 
Mes atsakysime — punktas į punktą. Per šešis mėnesius visas dar- 
bas bus nuveiktas ir tu lauksi žodinio argumentų išdėstymo. 

Betgi po šešių mėnesių manęs čia nebebus, norėjo pasakyti Sa- 
manta. 

— Įgysi didžiulės patirties, — mygo Metė. — Ir visą likusį gy- 
venimą galėsi sakyti, jog ėmeisi apeliacijos Virdžinijos Sandraugos 
Aukščiausiajame Teisme. Ką galėtum turėti geresnio? 

Ji stengėsi kalbėti paprastai, bet matėsi, kad nerimauja. 

— Kiek valandų? — paklausė Samanta. 

Ji greitai paskaičiavo ir jau mąstė, kad iš esmės visą parengia- 
mąjį darbą galėtų atlikti per ateinančius šešis mėnesius, o paskui 
išvykti. 

— Donovanas prisiekė, kad teismas vyko švariai, per apeliaciją 
prie nieko stambesnio nebus galima prikibti. Spėčiau, penki šimtai 
valandų, nuo dabar iki pat žodinių argumentų, o šie vyks maždaug 
už penkiolikos mėnesių. Žinau, tu tuomet jau būsi išvykusi, tad tos 
dalies imsis viena iš mūsų. Sunkiausia dabar, mudvi su Anete tie- 
siog neturime laiko. 

Nusišypsojusi Samanta pasakė: 
— Jūs čia viršininkė. 
— O tubrangutė. Dėkui, Samanta. 


Endis atrašė: 


Gerbiamoji panele Sam: labai dėkoju už jūsų mielą laišką. Vos 
per tris mėnesius jūs taip sušvelnėjote. Turbūt padeda visi tie 
naminiai sausainukai. Jeigu teisingai jus suprantu, norite kai ku- 
rių patikinimų, kad būsite: 1) savo viršininkų dievinama, 2) savo 
kolegų garbinama, 3) savo klientų vertinama, 4) iš esmės garan- 
tuota dėl partnerystės, kuri užtikrins ilgą, visavertį, laimingą gy- 
venimą, 5) patikinta, jog turėsite ganėtinai erdvų kabinetą, ir dėl 
to jausitės laiminga, nepaisant nepadorių kainų, kurių dabar už 
kvadratinę pėdą prašo Manhatano patalpų savininkai, nesvarbu, 
recesija ar ne. 


Pažiūrėsiu, ką galiu padaryti. Čia pridedu Niko Speino biografiją. 
Jis tik sykį išsiskyręs ir gyvena susituokęs su ta pačia nuostabia 
moterimi jau apie penkiolika metų. Kaip pamatysite, neturi teistu- 
mo už tokius sunkius nusikaltimus kaip išžaginimas, vaikų išnau- 
dojimas ir t. t., nebuvo apkaltintas prekyba vaikų pornografija. 
Be to, niekada nebuvo teistas už seksualinį priekabiavimą, beje, 
nei už ką nors panašaus. (Jo skyrybos įvyko be niekieno kaltės.) 
Faktiškai jis puikus vyras, prisiekiu. Pietietis — iš Tuleino, baigęs 
Vanderbilto Teisės fakultetą, — nepriekaištingų manierų. Kaip 
tiems kraštams, keista. 


Kol kas, Endis 


Samantai darsyk skaitant „Strayhorn“ pranešimą apie apelia- 
ciją ir peržvelgiant apeliacinės procedūros taisykles, pusę trečios 
suskambo jos slaptasis telefonas. 

— Tu lauke už mano kabineto ir stovi sniege? — paklausė ji 
eidama į virtuvę, kur, manė, nėra blakučių. 

— Ne, esu Paikvilyje, susitinku su keliais tyrėjais. Praėjusi nak- 
tis man patiko, šiltai ir kietai išmiegojau. O tu? 

— Miegojau gerai. Kuriuo laiku rytą išėjai? 

— Tuoj po ketvirtos. Žinai, šiuo metu ne per daugiausia mie- 
gu. Kažkas vėl ten yra, nuolat stebi. Sunkoka miegoti. 

— Ką turi mintyje? 

— Šeštadienį, pasibastysim apie Grėjaus kalną, po sniegą. Tro- 
belės priebutyje pasikepsim ant grotelių mėsos. Išgersim raudonojo 
vyno. Prie židinio paskaitysim. Ir panašiai. Tau tinka? 

— Leisk man pagalvoti. 

— Apie ką gi galvoti? Lažinuos, jeigu žvilgtelsi į savo kalendo- 
rių, pamatysi, kad šeštadieniui ten tėra nieko įrašyta. Pirmyn. 

— Šiuo metu esu užsiėmusi. Aš tau atskambinsiu. 


Nors klinikoje niekas to neminėjo, Samanta buvo besužinan- 
ti, kad šalti sausio orai ir trumpos dienos gerokai sulėtina visokią 
veiklą. Telefonas skambėdavo rečiau, Barba dažniau atsitraukdavo 
nuo savo stalo, visada „vykdydama pavedimus“. Klodelė buvo aštun- 
tą mėnesį nėščia ir gyveno lovos poilsio režimu. Teismai, niekada 
neskubantys, judėjo dar lėtesniu tempu. Metė ir Anetė kaip visada 
buvo užsiėmusios turimomis bylomis, bet naujų nepriimdavo. Tar- 
tum konfliktai ir bėdos padarė pertrauką, nusistovint žiemos me- 
lancholijai. Bent kai kuriems. 

Penktadienį sutemus krapštinėdamasi po kontorą, Samanta 
išgirdo atsidarant paradines duris. Metė tebekiurksojo savo kabi- 
nete, visos kitos jau buvo išsivaikščiojusios savaitgaliui. Saman- 
ta nuėjo į registratūrą, kur pasisveikino su Badžiu ir Meivise. Jie 
neturėjo paskirto susitikimo: iš anksto nepaskambino. Bet vis tiek 
penktadienį vėlai važiavo pusantros valandos iš Vakarų Virdžinijos į 
Breidį ieškoti paguodos ir patarimo pas savo advokatę. Samanta abu 
apkabino ir iškart suprato, kad jų pasaulis priėjo pabaigą. Nusivedė 
į posėdžių salę ir pasiūlė gaiviųjų gėrimų; juodu atsisakė. Uždariusi 
duris, Samanta paklausė, kas atsitiko, ir jie pravirko. 

Badį šįryt „Lonerock Coal' atleido iš darbo. Brigadininkas pa- 
sakė, kad jis fiziškai nepajėgus dirbti, taigi darbo sutartis buvo nu- 
traukta iškart. Nei išeitinės išmokos, nei atsisveikinimo premijos, 

nei pigaus laikrodžio už gerai vykdytas pareigas ir, žinoma, jokios 
priemokos paguodai, tik stiprus spyris į užpakalį su pažadu, kad 
paskutinis algos čekis bus atsiųstas paštu. Jis vargais negalais pa- 
siekė namus, susmuko ant sofos ir pabandė suimti save į rankas. 

— Aš nieko negavau, — tarp atodūsių sušvokštė Badis, o Mei- 
visė susijaudinusi šluostėsi ašaras. — Nieko negavau. 

— Jį tiesiog išmetė, — pasakė Meivisė. — Nei atlyginimo, nei 
lengvatų dėl pajuodusių plaučių ir jokių perspektyvų susirasti kitą 
darbą. Jis visada dirbo akmens anglių telkiniuose. Ką jam dabar 
veikti? Turite mums padėti, Samanta. Turite ką nors daryti. Tai ne- 
teisinga. 

— Ji žino, kad tai neteisinga, — pertraukė žmoną Badis. 
Kiekvieną žodį tarė sunkiai — per burną triukšmingai kvėpiant 
orą, krūtinė smarkiai kilsavo. — Bet ką gi, žmogau, padarysi. 
Jie sunaikino mūsų profesinę sąjungą prieš dvidešimt metų, tad 
mūsų niekas negina. 

Samanta klausėsi labai atjausdama. Keista matyti tokį užgrū- 
dintą žmogų kaip Badis atbula plaštaka šluostantis skruostus. Jo 
akys buvo paraudusios ir užbrinkusios. Normaliomis aplinkybėmis 
jis gėdintųsi tokių emocijų, bet dabar nebuvo ko slėpti. Galiausiai 
Samanta pasakė: 

— Mes įregistravome savo pretenziją ir turime stiprią gydyto- 
jo ataskaitą. Šiuo metu tik tiek tegalime padaryti. Deja, čionykštėse 
valstijose su darbuotoju gali būti nutraukta sutartis dėl bet kokios 
priežasties ar visiškai be jokios. 

Ji pagalvojo apie tai, kas buvo akivaizdu, bet neketino užsi- 
minti: Badis nėra pajėgus dirbti. Kad ir kaip neapkentė „Lonerock 
Coal“, suprato, kodėl kompanija nenori tokio darbuotojo sunkiajai 
įrangai valdyti. 

Stojo ilga tyla, kurią pertraukė Metė, barkštelėjusi į duris ir įė- 
jusi vidun. Ji pasisveikino su Raizeriais, suprato vykstant nemalonų 
susitikimą ir suskubo trauktis. 

— Pasimatysime per pietus, Sam? 

— Būsiu. Apie septintą? 

Durys užsidarė, ir vėl stojo tyla. Galiausiai Meivisė tarė: 

— Mano pusbroliui užtruko vienuolika metų, kol gavo lengvatų 
dėl pajuodusių plaučių. Šiuo metu jis palaikomas deguonies. Mano 

dėdė laukė devynerius. Girdėjau, vidurkis yra apie penkeri metai. Tai 
beveik tiesa? 

— Dėl ginčijamų pretenzijų — taip, vidutiniškai nuo penkerių 
iki septynerių metų. 

— Po penkerių metų aš būsiu miręs, — pasakė Badis, ir jos abi 
apie tai pagalvojo. 

Nė viena jam nepaprieštaravo. 

— Betgi jūs sakėte, kad ginčijamos visos pretenzijos, tiesa? — 
paklausė Meivisė. 

— Deja, taip. 

Badis tik lingavo galva — nežymiai, bet be pertrūkio. Meivisė 
nutilo ir įsistebeilijo į stalą. Jos vyras kelis kartus užsikosėjo ir atrodė, 
kad tuoj tuoj užsprings, bet įstengė smarkiai nuryti ir nuslopinti du- 
sulio priepuolį. Giliai, desperatiškai kvėpė į save orą, girdėjosi duslūs 
ūžesiai iš vidaus. Jis vėl atsikrenkštė ir pasakė: 

— Žinote, aš jau turėjau gauti savo lengvatas prieš dešimt 
metų, tada būčiau galėjęs išeiti iš kasyklų ir susirasti darbą kur nors 
kitur. Anuomet man buvo tik trisdešimt, vaikai maži, būčiau galėjęs 
veikti ką nors kitką, kur nėra dulkių, suprantate. Ką nors tokio, nuo 
ko liga nesunkėtų. Bet kompanija kovojo su manimi ir laimėjo, tad 
man neliko nieko kita, kaip tik toliau dirbti kasyklose ir kvėpti į save 
dulkes. Jaučiau, kad liga sunkėja. Tiesiog tai žinai. Ji sėlina pamažu, 
bet tu žinai, kad užlipti keturis laiptelius į priekinį priebutį dabar 
sunkiau nei prieš metus. Nueiti į įvažos galą trunka šiek tiek ilgiau. 
Nedaug, bet viskas vyksta lėčiau. 

Pauzė, kad galėtų kelis kartus giliai atsikvėpti. Meivisė ištiesu- 
si ranką patapšnojo jam plaštaką. 

— Prisimenu tuos tipus teisme, priešais administracinės teisės 
teisėją. Tris ar keturis jų, visi tamsiais kostiumais ir išblizgintais juo- 
dais batais, visi tokie svarbūs, išdidžiai besistaipantys po salę. Žiū- 
rėdavo į mus, lyg būtume baltųjų padugnės, suprantate, tik kažkoks 
neišprusęs angliakasys su savo neišprususia žmona, tik dar vienas 
veltėdis, mėginantis apmauti sistemą dėl mėnesinio čekio. Dabar jau 
aš kiaurai juos permatau, arogantiškus šūdžius. Jie tokie gudrūs, sa- 
vimi patenkinti ir pasipūtę, nes jie žino, kaip laimėti, o mes — ne. 
Suprantu, nelabai krikščioniška neapkęsti, bet aš tikrai, tikrai tų tipų 
neapkenčiu. O dabar dar blogiau, nes mes žinome tiesą, ir tiesa to- 

kia, kad tie sukčiai žinojo, jog aš sergu pajuodusiais plaučiais. Žinojo, 
bet slėpė. Melavo teismui. Pasitelkė dar vieną šutvę melagių daktarų, 
kurie prisiekę tvirtino, kad man nėra pajuodusių plaučių. Visi me- 
lavo. Ir jie laimėjo. Išspyrė mane iš teismo, sugrąžino į kasyklas dar 
dešimčiai metų. 

Jis nutilo ir pirštais pasitrynė akis. 

— Jie apgaudinėjo, laimėjo ir vėl apgaudinės, nes patys rašo 
taisykles. Manau, niekaip jų nesustabdysi. Jų rankose pinigai, val- 
džia, daktarai ir, spėju, teisėjai. Tai bent sistema. 

— Ar tikrai negalima jų sustabdyti, Samanta? — meldė Meivisė. 

— Manau, juos gali sustabdyti teisminis ieškinys. Jį įregistra- 
vo Donovanas, ir tebėra tikimybė, kad kita advokatų kontora galbūt 
perregistruos. Mes nepasidavėme. 

— Bet jūs nesiimate bylos, tiesa? 

— Meivise, jums jau anksčiau aiškinau. Esu iš Niujorko, supran- 
tate? Čia stažuojuosi kelis mėnesius, paskui išvyksiu. Negaliu inici- 
juoti ieškinio, kuris truks penkerius metus, ir tai bus gana intensyvus 
bylinėjimasis federaliniame teisme. Mes tai jau aptarėme, ar ne? 

Abu tylėjo. 

Slinko minutės, kontoroje tapo dar tykiau; vienintelis gar- 
sas — sunkus Badžio alsavimas. Jis vėl atsikrenkštė ir pasakė: 

— Klausykite, Samanta, jūs — vienintelė advokatė, kurią kada 
turėjome, vienintelė, kuri norėjo mums padėti. Jeigu būtume turėję 
advokatą prieš dešimt metų, galbūt viskas dabar būtų kitaip. Bet, 
šiaip ar taip, mes į tuos laikus nebesugrįšime. Šiandien mes čia atva- 
žiavome pasakyti vieno dalyko, tai yra padėkoti, kad ėmėtės mūsų 
bylos. 

— Ir kad buvote mums tokia maloni, — įsiterpė Meivisė. — 
Kasdien mudu dėkojame Viešpačiui už jus ir jūsų geranoriškumą 
mums padėti. 

— Tai mums reiškia daugiau, nei kada nors jūs suprasite. 

— Vien tik turėti čia tikrą advokatą, kovojantį už mus, reiškia 
labai daug. 

Abu vėl pravirko. 


34 SKYRIUS 


pr“ jos žvilgsnis į Grėjaus kalną buvo iš oro. Antrasis — 
iš valties ir keturračio. Tai buvo kur kas intymesnis apsi- 
lankymas, likus dviem su puse savaitės iki Kalėdų. Trečiasis — va- 
žiuojant pikapu, šiuose kraštuose įprastesne susisiekimo priemone. 
Džefas Samantą pasiėmė iš Nokso, kur ji paliko savo automobilį 
toje pačioje aikštelėje prie bibliotekos. Vos užmetusi akį į pikapą, 
paklausė: 

— Įsigijai naują? 

Šis buvo didžiulis, kažkokio modelio „Dodge“, tikrai ne toks, 
kokį matė anksčiau. 

— Ne. Jis draugo, — kaip visada miglotai atsakė Džefas. Gale 
buvo įmesti du raudoni kajakai, šaltkrepšis ir kelios kuprinės. — 
Važiuojam. 

Jie paskubom paliko miestelį. Džefas atrodė įsitempęs ir aki- 
mis vis lakstė nuo vieno užpakalinio vaizdo veidrodėlio prie kito. 

— Ar ten gale kanojos? — paklausė Samanta. 

— Ne, kajakai. 

— Gerai. Ką veiksime su kajakais? 

— Niekada neplaukei kajaku? 

— Vėlgi, juk aš iš didmiesčio. 

— Gerai. Su kajakais iškylausime. 

— Arba sėdėsime prie laužo su knyga ir stiklu vyno. Neketinu 
šlapti, girdi? 

— Atsipalaiduok, Sam. 

— Man labiau patinka „Samanta“, ypač iš vyro, su kuriuo šiuo 
metu miegu. „Sam“ gerai, kai sako mano tėvas, niekada — mano 

motina, ir dabar Metė man nekliūva. Už „Samsę“ žmogus gaus per 
žandą. Tai painu, sutinku, bet kol kas kodėl tiesiog nepasilieki prie 
„Samantos'? 

— Tai tavo vardas. Gaunu sekso be jokių išankstinių sąlygų, 
tad vadinsiu tave, kaip panorėsi. 

— Eini tiesiai prie esmės, ar ne? 

Jis nusijuokė ir įjungė radiją, danavo Feit Hil. Juodu paliko 
pagrindinę magistralę ir kratėsi siauru apygardos keliu. Pradėjus 
kilti į stačią įkalnę, Džefas staiga įsuko į žvyrkelį, einantį kalno kal- 
vagūbriu su grėsmingais kanjonais apačioje. Samanta stengėsi ne- 
žiūrėti, bet mintimis sugrįžo į pirmą savo nuotykį su Donovanu, kai 
jie užkopė į Dublino kalno viršūnę ir žvelgė žemyn į Enido kasyklą. 
Vikas tada abu išgąsdino, o paskui juos pastebėjo apsauga. Atrodė, 
tai buvo taip seniai, o dabar Donovanas miręs. 

Džefas vėl pasuko, paskui — darsyk. 

— Tikiuosi, žinai, kur važiuoji, — pasakė Samanta, bet tik to- 
dėl, kad parodytų susirūpinimą. 

— Aš čia užaugau, — atsakė nepažvelgdamas į ją. 

Grunto keliukas, vietomis tebedengiamas sniego, baigėsi akla- 
viete. Pro medžius ji pamatė trobelę. 

Jiems iškraunant pikapą, Samanta paklausė: 

— O kaip kajakai? Aš jų netempsiu. 

— Turėsime patikrinti upokšnį. Bijau, vanduo gali būti perne- 
lyg nusekęs. 

Iškėlę iš kėbulo šaltkrepšį ir kuprines, viską nunešė į trobelę 
už penkiasdešimties jardų. Sniegas buvo keturių colių gylio, nužy- 
mėtas gyvūnų pėdsakais. Batų įspaudų ar žmogaus apsilankymo 
ženklų nesimatė. Samantai patiko, kad pastebi tokius dalykus. Jau 
tikra kalnėnė. 

Jis atrakino trobelę, pamažu įėjo vidun, lyg galėtų ką nors su- 
trikdyti, ir apsidairė. Šaltkrepšį jie padėjo į virtuvėlę, o kuprines — 
ant sofos. 

— Ar tos kameros vis dar ten yra? — paklausė Samanta. 

— Taip, jos ką tik pradėjo veikti. 

— Pastaruoju metu nebuvo įsibrovėlių? 

— Kiek žinau, ne. 

— Kada paskutinį kartą čia lankeisi? 

— Jau seniai. Pernelyg didelis judėjimas sukelia įtarimų. Pa- 
tikrinkime upokšnį. 

Juodu per akmenis nuėjo prie upelio krašto. Džefas pasakė, 
kad vanduo plaukti kajakais per daug nusekęs. Užtat jie leidosi 
aukštyn palei tėkmę giliai pašlaitėmis, toli nuo trobelės ir šeimai 
priklausančių plotų. Nors Samanta nebuvo tikra, jai atrodė, kad jie 
traukia į vakarus, tolyn nuo Grėjaus kalno. Žemę klojo sniegas, to- 
dėl nebuvo įmanoma surasti takų, nors jų ir nereikėjo. Džefas, kaip 
ir jo brolis, puikiai orientavosi vietovėje, lyg vaikščiotų čia kasdien. 
Jie pradėjo kopti aukštyn, eiti buvo vis stačiau. Vienoje vietoje su- 
stojo atsigerti vandens ir užkąsti javainių. Džefas paaiškino, kad jie 
yra ant Pleišto keteros, ilgo stataus kalvagūbrio, turtingo anglių ir 
priklausančio žmonėms, kurie niekada jo neparduos. Kosgrouvų 
šeimai iš Nokso. Donovanas ir Džefas užaugo su Kosgrouvų vaikais. 
Geri žmonės ir taip toliau. Paskui užkopė dar penkis šimtus pėdų ir 
pasiekė keteros viršūnę. Džefas parodė tolumoje Grėjaus kalną. Net 
dengiamas sniego apkloto, jis atrodė plikas, suniokotas, išniekintas. 

Be to, tai buvo labai toli, ir po valandos klampojimo per snie- 
gą Samantai pradėjo šalti pėdos. Ji nusprendė palūkėti dar kelias 
minutes ir tik paskui pasiskųsti. Pradėjus leistis žemyn, supoškėjo 
šūviai, garsūs, perkūniški šautuvų ugnies trinksniai, nuaidėję kalvo- 
mis. Ji buvo bekrintanti ant žemės, bet Džefas liko ramus. 

— Tai elnių medžiotojai, — pasakė beveik nesulėtindamas 
tempo. 

Jis nešėsi kuprinę, bet šautuvo neturėjo. Tačiau Samanta buvo 
tikra, kad kažkur ten, tarp javainių, yra ginklas. 

Galiausiai įsitikinusi, kad jie beviltiškai pasiklydo miške, pa- 
klausė: 

— Traukiame atgal į trobelę? 

Džefas pasižiūrėjo į laikrodį ir pasakė: 

— Tikrai, darosi vėlu. Tau šalta? 

— Mano pėdos sustingusios. 

— Ar tau kas nors yra sakęs, kad tavo gražūs pėdų pirštai? 

— Kasdien taip pasitaiko. 

— Ne, rimtai? 

— Aš raustu? Ne, Džefai, galiu tau atvirai pasakyti: neprisime- 
nu, kad kas nors man būtų taip sakęs. 

— Tai tiesa. 
— Na, turbūt dėkui. 
— Einam jų atšildyti. 


Kelionė atgal truko beveik dvigubai ilgiau, nei leidžiantis į žygį, 
ir kai juodu surado trobelę, slėnyje jau tvyrojo tamsa. Džefas grei- 
tai užkūrė židinį, ir žvarbą pakeitė dūminga šiluma, kurią netrukus 
Samanta pajuto savo kauluose. Jis uždegė tris dujinius žibintus, o 
kol pritempė pakankamai malkų nakčiai, ji iškrovė šaldytuvą ir ap- 
žiūrėjo pietus: du kepsniai, dvi bulvės, dvi kukurūzų burbuolės. Taip 
pat trys buteliai „Merlot“, Džefo rūpestingai parinkti su atsukamais 
kamšteliais. Šildydamiesi prie židinio, jie išgėrė pirmą popierinį 
puodelį ir kalbėjosi apie politiką. Už kelių dienų Obama duos prie- 
saiką, ir Džefas svarstė apie kelionę automobiliu į K. A. pasižiūrėti 
iškilmių. Samantos tėvas seniai prieš savo nuopuolį aktyviai reiš- 
kėsi demokratų politikoje dėl advokatų skyrimo ieškovams ir šiuo 
metu atrodė beatgaunantis entuziazmą kovoti. Maršalas pakvietė ją 
kartu dalyvauti šiame įspūdingame momente. Mintis būti istorijos 
liudininke Samantai patiko, bet nebuvo tikra dėl savo suplanuotų 
darbų. 

Apie Endžio pasiūlymą ji dar niekam nepapasakojo, neužsi- 
mins apie tai ir dabar. Pasakydama tik dar labiau viską komplikuo- 
tų. Jiems įpusėjus antrą puodelį, Džefas paklausė: 

— Kaip pėdų pirštai? 

— Dilgčioja, — atsakė ji. 

Juodu tebesiglaudė prie židinio, mūvėjo storomis vilnonė- 
mis puskojinėmis, ir Samanta neketino jų nusimauti. Džefas nuė- 
jo į priebutį užkurti medžio anglių krosnelės, ir netrukus jie ruošė 
sau pietus. Valgė prie žvakių šviesos ant primityvaus stalo, suręsto 
dviem. Po pietų mėgino prie židinio šviesos skaityti romanus, bet 
greitai tos minties atsisakė dėl labiau neatidėliotinų ir kur kas svar- 
besnių dalykų. 


Ji atsibudo tarp dygsniuotų antklodžių ir apklotų visai nuo- 
ga, tik su vilnonėmis puskojinėmis, ir po kelių sekundžių sumojo, 

kad Džefo šioje patalų kupetoje nėra. Sudegus paskutiniams rąstga- 
liams, židinyje ruseno žarijos. Susiradusi žibintuvą, pašaukė Džefą 
vardu, bet trobelėje jo nebuvo. Pasižiūrėjo į laikrodį: be dvidešimt 
penkta. Lauke tamsu, nors į akį durk. Nuėjo į priebutį, pašvietė ži- 
bintuvu, tyliai pašaukė jį vardu, paskui skubiai sugrįžo į savo šiltą 
vietą prie židinio. Nenorėjo panikuoti. Juk Džefas nepaliktų jos vie- 
nos, jeigu grėstų koks pavojus? O gal? Samanta užsimovė džinsus, 
apsivilko marškinius ir atsigulusi pabandė užmigti, bet buvo per- 
nelyg įsitempusi. Ir išsigandusi. Tiksėjo minutės, ir ji mėgino nu- 
slopinti pyktį. Viena tamsioje trobelėje miško gūdumoje — šitaip 
neturėjo atsitikti. Kiekvienas garsas iš lauko galėtų reikšti grėsmę. 
Praslinko penkta valanda. Samanta beveik užsūdo, bet susizgribo. 
Turėjo pasiėmusi mažą kuprinę su dantų šepetėliu ir drabužių pa- 
maina. Jis vežėsi tris didžiules — kaip rimtas žygeivis. Dar Nokse 
Samanta iškart pastebėjo kuprines pikapo gale ir kartkartėmis į jas 
žvilgtelėdavo. Vieną Džefas naudojo išvykoms pėsčiomis; kitos dvi 
atrodė kažko prikimštos. Iš pradžių jos gulėjo numestos ant sofos, 
paskui padėtos prie durų. Dabar kuprinių nebebuvo. 

Ji vėl nusimovė džinsus, nusivilko marškinius ir numetė dra- 
bužius ant sofos, lyg nieko nebūtų atsitikę. Nusiraminusi ir sušilusi, 
giliai kelis kartus atsikvėpė ir pabandė įvertinti situaciją. Kas buvo ir 
taip aišku, tapo dar aiškiau. Stebintiesiems kiekvieną Džefo veiksmą, 
apsilankymas į Grėjaus kalną — ne kas kita, kaip tik romantiškas 
pabėgimas. Kajakai buvo graži detalė — ryškiai raudoni ir sukrauti 
sunkvežimiuko kėbule, kad visi galėtų matyti, bet iš tikrųjų jie net 
nebus nuleisti į vandenį. Plaukti kajakais, žygiuoti pėsčiomis, kepti 
priebutyje ant grotelių mėsą, glaustytis prie židinio — tik malonus 
pasimatymas su nauja mergina miestelyje. Ankstyvomis rytmečio 
valandomis, kai slėnyje tvyro pati giliausia ramybė, Džefas atsikėlė ir 
patylom išsmuko kaip koks katinas įsilaužėlis. Šią akimirką jis giliai 
Grėjaus kalno viduriuose kemša kuprines neįkainojimais popieriais, 
nugvelbtais iš „Krull Mining . 

Jis Samanta naudojasi priedangai. 

Durys atsidarė, ir jai apmirė širdis. Visiškoje tamsoje jo ne- 
simatė, be to, užstojo ir sofa. Ji gulėjo ant storo demblio, užkloto 
keliais dygsniuotų antklodžių ir apklotų sluoksniais, mėgino nor- 
maliai alsuoti ir meldėsi, kad tas žmogus būtų Džefas. Jis stovėjo 

visiškai ramiai, atrodė, tartum valandą, paskui šiek tiek sujudėjo. 
Kai dėjo savo džinsus ant sofos, tyliai barkštelėjo diržo sagtis. Nusi- 
rengęs atsargiai įsmuko atgal po apklotais, stengdamasis jos nepa- 
liesti ar nepažadinti. 

Samanta iš tikrųjų vylėsi, kad tas nuogas vyras vos už kelių 
colių — Džefas Grėjus. Apsimetusi mieganti, persivertė ir užmetė 
jam skersai krūtinės ranką. Jis dirbtinai krūptelėjo ir kažką sumur- 
mėjo. Samanta irgi sumurmėjo, patenkinta, kad faktiškai tas tipas 
jai pažįstamas. Ranka, šiek tiek per šalta kaip šiomis aplinkybėmis, 
jis paglamonėjo jos užpakaliuką. Ji sumurmėjo „ne“ ir nusisuko. Jis 
prisislinko arčiau, paskui dėjosi užmigęs. Prieš nugrimzdama į mie- 
gą, Samanta nusprendė kol kas žaisti tokį žaidimą. Pernelyg nesi- 
skubink, galvok ir nenuleisk akių nuo tų kuprinių. 

Katinas įsilaužėlis vėl sujudėjo, dabar pamažu stojosi ant kojų, 
ranka siekė malkų krūvos. Įmetė du rąstgalius į židinį, pakurstė jį ir 
sukuždėjo: 

— Tu nemiegi? 

— Regis, taip, — atsakė ji. 

— Čia velniškai šalta. 

Klūpodamas palietė apklotus ir vėl įsirausė šalia jos. 

— Dar kiek pamiegokime, — pasiūlė grabaliodamas, ieškoda- 
mas kūno karščio. 

Užuot atsakiusi, ji tik kažką suniurnėjo, lyg būtų ištikta ko- 
mos. Ugnis židinyje poškėjo ir traškėjo, žvarbos staiga nebeliko, ir 
galiausiai Samantai pavyko nuplaukti į nebūtį. 


darbą, paskutiniai sniego likučiai sparčiai tirpo. Sausio dvylikta die- 
na, bet atrodė kaip pavasaris. Ji atsirakino kontorą ir ėmėsi savo 
ankstyvo rytmečio rutinos. Pirmas elektroninis laiškas buvo iš Iza- 

rų prognozė pirmadieniui buvo aukštas slėgis, penkias- 
dešimt penki laipsniai* ir daug saulės. Samantai einant į 


belės: 

Sveika Sam: Endis sako su tavimi susisiekė, ir tu jau beveik su- 
tikai. Jis mane privertė pažadėti, kad neaptarinėsime darbo ir 
konkrečių dalykų, nes bijo, jog mes palyginsime užrašus ir mė- 
ginsime jį paspausti dėl geresnių sąlygų paketo, spėju. Negaliu 
pasakyti, kad man labai jo stigo. O tu? Aš tikrai nesiilgiu firmos ir 
didmiesčio, tad nesu tikra, ar ketinu grįžti. Pasakiau Endžiui, kad 
priimsiu darbo pasiūlymą, bet turiu ir kitų minčių. Tikrai negaliu 
visko mesti ir ten atsirasti per mėnesį. O tu? Taip pat aš nepasi- 
il gau malonumo dešimt valandų per dieną skaityti ir peržiūrinėti 
kontraktus. Reikia pinigų ir šiaip visko, bet laikausi gerai, ir dar- 
bas man tikrai patinka. Kaip jau pasakojau, mes giname vaikus, 
kurie buvo persekiojami baudžiamąja tvarka kaip suaugusieji ir 
kali suaugusiųjų kalėjimuose. Neužvesk manęs. Darbas labai 
įdomus, nors kartu ir slegiantis, bet kasdien aš jaučiuosi, lyg šiek 
tiek kai ką keisčiau. Praėjusią savaitę mes ištraukėme iš kalėjimo 
vieną vaikį. Jo tėvai laukė prie vartų, visi ašarojo, tarp jų ir aš. 
Tavo žiniai — vienas iš kitų naujų bendradarbių „Spane 8 Grub- 
man“ firmoje yra tas šūdžius Silvijus iš Mokesčių skyriaus. Prisi- 
meni jj? Jo burnos kvapas pats blogiausias visoje firmoje. Tave 


* 


Pagal Farenheitą, t. y. apie 13 *C. 


partrenkia iš kitos posėdžių stalo pusės. Ir jis atkakliai kalba pro 
nosį. Taip pat ir spjaudosi. Šlykštu! Tavo žiniai — pasak neįvardy- 
tų šaltinių, vienas iš svarbiausių „Spane 8 Grubman“ klientų bus 
Čakas Rendoveris, tas didysis išsisukinėtojas nuo kaltinimų, ma- 
nantis, kad vien tik todėl, jog moka tau 900 dolerių už valandą, 
turi teisę glostyti tavo subinę. Tu labai gerai jį Žinai. 


Bet tai tu girdėjai ne iš manęs. Žinok — dar sykį rimtai pagalvo- 
siu. O tu? 
Izė 


Skaitydama elektroninį laišką Samanta vis susijuokdavo ir ne- 
gaišo laiko parašyti atsakymą: 


Ize, nežinau, kokią miglą pučia ar pasakoja Endis, bet aš dar 
nesutikau. Ir jeigu jis taip spėriai ir laisvai žaidžia su faktais, tai 
tartum verčia mane abejoti viskuo, ką jis sako. Ne, aš negaliu 
susikrauti daiktų ir per mėnesį iš čia išvykti — ne, jei noriu turėti 
švarią sąžinę. Mąstau paprašyti nukelti darbo pradžią kelis mė- 
nesius, tarkim apie rugsėjo 1-ąją. 


Rendoveris buvo vienintelis klientas, kuris mane pravirkdyda- 
vo. Sykį per posėdį iš manęs pasijuokė. Tvardžiausi, iki galėjau 
pasišalinti į tualetą. O tas kelmas Endis sėdėjo čia pat, stebėjo 
ir visai nepagalvojo apginti savo žmonių. Niekaip. Mat neketino 
priešgyniauti klientui. Aš tuomet apsirikau, bet klaida buvo tokia 
menka ir nekalta. 


Ar bent kiek numanai, koks bus pasiūlymų paketas? 

Izabelė atrašė: 

Aš prisiekiau jo neatskleisti. Bet yra įspūdingas. Iki. 

Pirmoji dienos naujiena atėjo paštu. „Top Market Solutions“ 


atsiuntė 11 300 dolerių čekį, išmokėtiną Pamelai Buker, su pridė- 
tais reikiamais dokumentais, kad atsisako bet kokių pretenzijų dėl 

jos įsiskolinimo. Samanta pasidarė čekio kopiją ir ketino ją įrėminti. 
Jos pirmas teisminis ieškinys ir pirma pergalė. Didžiuodamasi paro- 
dė jį Metei, ir ši patarė nuvežti tai į lempų fabriką ir nustebinti savo 
klientę. Po valandos Samanta įvažiavo į Brašio miestelį ir jo pakraš- 
tyje susirado beveik tuščią pramonės parką. Pasisveikino su ponu 
Simonsu ir darsyk jam padėkojo, kad vėl nusamdė Pamelą. 

Per pertrauką Pamela pasirašė skolos panaikinimo raštą ir pa- 
mačiusi čekį apsiverkė. Niekada nebuvo regėjusi tokios pinigų su- 
mos ir atrodė visiškai priblokšta. Jiedvi sėdėjo aikštelėje tarp ap- 
gailėtinų senutėlių pikapų ir purvinų importinių mašinų Samantos 
automobilyje. 

— Nelabai žinau, ką su tais pinigais daryti, — prisipažino Pa- 
mela. 

Kaip talentinga teisininkė ir advokatė Samanta galėjo šiek tiek 
patarti finansų klausimu. 
te, ir bematant įsigysite visokių naujų draugų. Kokia jūsų kredito 
kortelės skola? 

— Pora tūkstančių. 

— Išmokėkite ją, paskui uždarykite savo korteles. Bent metus 
daugiau jokių skolų. Mokėkite grynaisiais ir išrašinėkite čekius, bet 
jokių kredito kortelių. 

— Jūs rimtai? 

— Jums reikia automobilio, tad aš atidėčiau du tūkstančius 
jam, o likusius įneščiau per dvejus metus. Apmokėkite kitas savo 
sąskaitas ir penkis tūkstančius padėkite į taupomąją sąskaitą, o pas- 
kui apie ją pamirškite. 

— Kiek iš to jūs gaunate? 

— Nulį. Mes neimame honorarų, išskyrus retais atvejais. Vis- 
kas jūsų, Pamela, ir jūs nusipelnote kiekvieno cento. Dabar pasku- 
bėkite ir padėkite pinigus į banką, kol tie sukčiai neatšaukė čekio. 

Trūkčiojančiomis lūpomis ir skruostais riedančiomis ašaromis 
Pamela pasilenkė ir apkabino savo advokatę. 

— Ačiūjums, Samanta. Ačiū, ačiū jums. 

Nuvažiuodama ji žvilgtelėjo į užpakalinio vaizdo veidrodė- 
lį. Pamela stovėjo, lydėjo akimis, mojo. Samanta neverkė, bet jai 
gniaužė gerklę. 

Antrą dienos naujieną jos išgirdo kontoroje valgydamos pir- 
madienio priešpiečius. Barbai pasakojant apie vieną vakar bažnyčio- 
je nualpusį žmogų, ant stalo suvibravo Metės mobilusis. Skambutis 
buvo nežinomas. Metė atsiliepė ir keistai pažįstamas, bet neidenti- 
fikuojamas balsas pasakė: 

— Už trisdešimties minučių pas jus prisistatys FTB su kratos 
orderiu. Nedelsdamos pasidarykite atsargines failų kopijas. 

Smakras jai atkaro, veidas nubalo. 

— Kas kalba? — paklausė Metė. 

Skambinantysis jau išjungė telefoną. 

Metė ramiai pakartojo žinią, ir visos giliai, baugščiai įkvėpė 
oro. Sprendžiant iš taktikos, FTB naudotos per reidą į Donovano 
kontorą, drąsiai buvo galima manyti, kad jie išsineš viską, ką tik 
įstengs pakelti. Pirmas paklaikęs ir dalykiškas įsakymas — surasti 
atmintukų ir nukopijuoti iš kompiuterių svarbius duomenis. 

— Mums atrodo, kad tai irgi susiję su „Krull Mining“, — pasa- 
kė Anetė, įtariai žvelgdama į Samantą. 

Metė masažavosi smilkinius ir bandė išlikti rami. 

— Čia nieko nėra. FTB tikriausiai mano, kad mes kažką tu- 
rime, nes aš esu Donovano palikimo advokatė. Keista, absurdiš- 
ka, siaubinga, daugiau būdvardžių nesugalvoju. Pas mane — pas 
mus — nėra nieko, ko jie jau nebūtų matę. Nėra nieko nauja. 

Tačiau Samantai reidas atrodė grėsmingesnis. Juodu su Džefu 
paliko Grėjaus kalną sekmadienio rytą, ir ji manė, kad kuprinės 
buvo prikimštos dokumentų. Vos po paros užgriūva FTB, šniukšti- 
nėja „Krull Mining naudai. Tai žvalgybinė ekspedicija, bandymas 
kaip reikiant įbauginti. Ji nieko neužsiminė, bet išskubėjo į savo ka- 
binetą ir ėmėsi perkelti duomenis. 

Lakstydamos po kontorą moterys šnabždėjosi. Anetei kilo 
šviesi mintis išsiųsti Barbą su visais jų nešiojamaisiais kompiuteriais. 
Jos paaiškins, kad Barba išvežė kompiuterius į Vaizą pas specialistą 
techninei patikrai. Barba surinko įrangą ir jautėsi nepaprastai laimin- 
ga, kad gali palikti miestelį. Metė paskambino Hampui, vienam iš 
geriausių Breidyje baudžiamosios teisės advokatų, iškart jį nusam- 

dė ir paprašė lyg tarp kitko užsukti, kai tik prasidės reidas. Hampas 
pažadėjo nė už ką to nepraleisti. Kai viskas buvo perkelta į USB at- 
mintines, Samanta jas, kartu su savo slaptuoju telefonu, sudėjo į 
didžiulį voką ir nuėjo į teismo rūmus. Trečiame jų aukšte apygarda 
buvo išlaikiusi seniai apleistą teisės biblioteką, metų metus nevalo- 
mą. Ji paslėpė voką apdulkėjusių ABA Journal" 1970 metų numerių 
krūvoje ir parskubėjo į kontorą. 

Agentai Fromejeris ir Beneihenas vilkėjo tamsiais kostiumais 
ir vadovavo bebaimei grupei, kai ši įsiveržė į didžiai sustiprintas 
Kalnų teisinės pagalbos klinikos patalpas. Trys kiti agentai — visi 
vilkintys tamsiai mėlynomis striukėmis su gobtuvais, ant kurių nu- 
garų skersai nuo peties iki peties didelėmis ir ryškiomis geltonomis 
raidėmis buvo užrašyta FTB, — sekė įkandin savo vadų. Metė juos 
pasitiko vestibiulyje žodžiais: 

— One, tik ne jūs. 

Eromejeris atrėmė: 

— Deja, taip. Štai kratos orderis. 

Ji paėmė orderį: 

— Neturiu laiko skaityti. Kas jame? 

— Visi įrašai, susiję su teisinėmis bylomis iš Donovano Grė- 
jaus kontoros ir liečiantys susirašinėjimą, bylinėjimąsi ir taip toliau 
dėl to, kas žinoma kaip Hamerio slėnio byla. 

— Jūs viską pasiėmėte pastarąjį kartą, Fromejeri. Jis jau septy- 
nios savaitės miręs. O jūs manote, kad vis tebegamina dokumentus. 

— Aš tik vykdau įsakymus. 

— Taip, taip. Klausykite, pone Fromejeri, jo bylos vis dar ten, 
kitapus gatvės. Byla, kuri yra čia, — tai jo testamento tvirtinimo 
byla. Mes nesame įsivėlusios į bylinėjimusis. Suprantate? Tai nesu- 
dėtinga. 

— Man duoti įsakymai. 

Trankiai įžengė Hampas ir užrėkė: 

— Aš atstovauju klinikai! Kas, po velniais, čia vyksta? 

Anetė ir Samanta stebėjo iš savo kabinetų pro atdaras duris. 

Metė paaiškino: 


* Amerikos advokatų asociacijos žurnalas. 

— Hampai, tai agentas Fromejeris, šio mažučio būrio vadas. 
Jis mano turįs teisę paimti visas mūsų bylas ir kompiuterius. 

Staiga Anetė šūktelėjo: 

— Nė velnio jūs neturite. Mano kabinete nėra nė vieno popier- 
galio, kuris kaip nors būtų susijęs su Donovanu Grėjumi ar jo bylo- 
mis. Bet mano kabinetas pilnas delikačių ir konfidencialių aplankų 
bei bylų, liečiančių tokius dalykus kaip skyrybos, vaikų tvirkinimas, 
smurtas namuose, tėvystė, priklausomybė nuo kvaišalų ir reabilita- 
cija, protinis neveiksnumas ir ilgas, liūdnas žmonių vargų sąrašas. 
O jūs, sere, nesate įgaliotas visa tai pamatyti. Jeigu pabandysite ką 
nors paliesti, aš priešinsiuosi visa fizine jėga, kurią tik įstengsiu su- 
telkti. Areštuokite mane, jeigu norite, bet pažadu: rytoj iš pat ryto 
jūsų, pone Eromejeri, ir kitų jūsiškių galvažudžių kaip svarbiausių 
atsakovų adresu įregistruosiu federalinį ieškinį. O po to neduosiu 
jums ramybės iki pat pragaro ir atgal. 

Tokiam kietam vyrukui kaip Fromejeris apstulbinti reikia 
daug, bet akimirką jam nežymiai nusmuko pečiai. Kiti keturi klau- 
sėsi išplėstomis akimis ir netikri savimi. Samanta kone nusikvatojo. 
Net Metė šypsojosi. 

— Puikiai išdėta, ponia Brevard, — pagyrė Hampas. — Tai 
gražiai apibendrina mūsų poziciją, ir aš mielai tuojau pat paskam- 
binsiu federaliniam prokurorui ir nušviesiu dalykus. 

Metė pasakė: 

— Čia yra du šimtai aktyvių bylų ir dar tūkstantis saugykloje. 
Nė viena iš jų neturi nieko bendra su Donovanu Grėjumi ir jo reika- 
lais. Tikrai norite visas parsitempti į savo biurą ir po jas knaisiotis? 

Anetė šiurkščiai metė: 

— Tikrai, juk turite geriau ką veikti. 

Hampas iškėlė abi rankas ir paprašė visus nusiraminti. Pastiru- 
sia nugara Eromejeris piktai sužioravo akimis į Samantą. 

— Pradėsime nuo jūsų kabineto. Jeigu surasime, ko ieškome, 
pasiimsime ir pasišalinsime. 

— Ir kas gi tai galėtų būti? 

— Perskaitykite kratos orderį. 

Hampas paklausė: 

— Kiek bylų jūs turite, ponia Kofer? 

— Apie penkiolika, manau. 

Hampas pasiūlė: 

— Gerai, padarykime šitaip. Padėkime jos bylas posėdžių sa- 
lėje ant stalo ir jūs, vaikinai, žvilgtelėkite. Apžiūrėkite jos kabinetą, 
bet prieš ką nors paimdami šnektelėsite su mumis. Sutinkate? 

— Mes paimsime jos kompiuterius — stalinį ir nešiojamąjį, — 
bloškė Fromejeris. 

Staigus susidomėjimas Samantos bylomis Metę ir Anetę glu- 
mino. Samanta gūžtelėjo pečiais, lyg visai nenumanytų kodėl. 

— Mano nešiojamojo kompiuterio čia nėra, — pasakė ji. 

— Kurjis? — užriko Fromejeris. 

— Pas specialistą. Kažkoks virusas, manau. 

— Kada jį nuvežėte? 

Hampas vėl iškėlė ranką. 

— Ji neprivalo atsakyti. Kratos orderis jums nesuteikia teisės 
kamantinėti galimą liudytoją. 

Fromejeris giliai įkvėpė oro, sekundę viduje virė, paskui kvailai 
nusišiepė. Nusekė paskui Samantą į jos kabinetą ir atidžiai stebėjo, 
kol ji kėlė bylas iš atlikusios nuo armijos spintelės. 

— Gražiai čia įsikūrėte, — pagyrė kaip tikras pasipūtęs šik- 
nius. — Šį kabinetą apieškoti ilgai netruks. 

Samanta nekreipė į jį dėmesio. Nunešė savo bylas į posėdžių 
salę, kur Beneihenas su kitu agentu įniko sklaidyti aplanko lapus. 
Ji sugrįžo į kabinetą ir stebėjo, kaip Eromejeris kaišioja nosį į dvi 
jos bylų spinteles ir palaikio rašomojo stalo stalčius. Apčiupinėjo 
kiekvieną popierių, bet nieko nepaėmė. Hampas vaikščiojo nuo 
durų prie durų, stebėdamas ir laukdamas kivirčo. 

— Ar nėra jūsų visų nešiojamųjų kompiuterių? — baigęs knai- 
siotis po Samantos kabinetą, Hampo paklausė Eromejeris. 

Nugirdusi klausimą, Anetė patvirtino: 

— Taip, mes išvežėme visus kompiuterius. 

— Kaip patogu. Turbūt mes grįšime su dar vienu kratos orderiu. 

— Puiku, ir toliau smaginkitės ir žaiskite. 

Jie perrinkinėjo šimtus nebeaktualių bylų. Trys užlipo į palėpę 
ir ištraukė Metės jau dešimtmečius nematytus dokumentus. Susi- 
domėjimas užleido vietą monotonijai. Hampas sėdėjo koridoriuje 
ir šnekučiavosi apie niekniekius su Fromejeriu, o moterys bandė at- 

siliepti į telefono skambučius. Po dviejų valandų reidas išsikvėpė ir 
agentai išėjo, pasiimdami tik Samantos stalinį kompiuterį. 

Stebėdama, kaip jis išgabenamas, Samanta jautėsi it bejėgė 
auka kokioje nors atsilikusioje šalyje, kur siautėja policija ir žmo- 
gaus teisės neegzistuoja. Paprasčiausiai taip neteisinga. Farai ją te- 
rorizavo dėl jos ryšių su Džefu. Dabar konfiskuojami jos asmeniniai 
daiktai, o klientų pasitikėjimas ja sukompromituotas. Dar niekada 
nesijautė tokia bejėgė. 

Mažiausia, ko jai reikėjo, — tai priekabaus Metės ir Anetės 
kamantinėjimo. Šiuo metu abi tikriausiai labai įtarios jos atžvilgiu. 
Kiek ji žino apie „Krull“ reikalą? Ką Džefas jai pasakė? Ar ji matė 
kuriuos nors iš dokumentų? 

Jai pavyko tyliai išsmukti pro užpakalines duris. Pasiėmusi iš 
teisės bibliotekos atmintuką ir slaptąjį telefoną, įsėdo į automobi- 
lį ir išvyko pasivažinėti. Džefas į skambučius neatsiliepė, ir tai Sa- 
mantą erzino. Šiuo metu jai jo reikėjo. 

Kai sutemus parvažiavo į kontorą, Metė jos laukė. Nešiojamieji 
kompiuteriai buvo saugiai pargabenti ir nepaliesti. 

— Einam pas mane, pasėdėsime priebutyje, išgersime po taurę 
vyno, — pasiūlė Metė. — Mums reikia pasikalbėti. 

— Česteris gamina? 

— Na, mes niekada nepraleidžiame pietų. 

Jos maloniai paėjėjo iki Metės namų ir pakeliui nusprendė, 
kad sėdėti priebutyje per žvarbu. Česteris turėjo reikalų kažkur ki- 
tur, tad jos buvo vienos. Sėdėjo poilsio kambaryje, gurkštelėjo vyno, 
ir Metė prašneko: 

— Dabar man viską papasakok. 

— Gerai. 


36 SKYRIUS 


M aždaug tuo pačiu laiku Badis Raizeris paliko savo pikapą 
vaizdingoje apžvalgos aikštelėje ir taku nuėjo du šimtus 
jardų į iškyloms skirtą vietą. Atsisėdo ant stalo, įsistatė į burną pis- 
toletą ir nuspaudė gaiduką. Du stovyklautojai surado jo kūną vėlai 
pirmadienio naktį ir paskambino 911. Meivisė, valandų valandas 
nesitraukusi nuo telefono, išgirdo beldimą į duris. Atskubėjo supa- 
nikavę kaimynai, namie kilo chaosas. 

Samanta kietai miegojo, kai suvibravo jos mobilusis. Ji telefo- 
no negirdėjo. Išskyrus areštą, kas dar galėtų pirmadienio vidurnaktį 
skambinti savo advokatui? 

Ji pasižiūrėjo į telefoną 5.30. Atsibudusi iš galvos niekaip ne- 
galėjo išmesti FTB reido. Buvo praleisti trys Meivisės Raider skam- 
bučiai, paskutinis — 12.40. Balso žinutė, kurioje drebančiu balsu 
Meivisė pranešė, kas įvyko. Samanta iškart pamiršo apie FTB. 

Ji iš tikrųjų buvo bepavargstanti nuo visų tų mirčių. Dar ne- 
galėjo pamiršti Donovano mirties. Frensinos Kramp mirtis nebuvo 
belaikė, bet jos pasekmės kėlė problemų. Prieš dvi dienas Grėjaus 
kalne Samanta vėl pamatė baltą kryžių, žymintį vietą, kur sau gyvy- 
bę atėmė Roza. Ji nepažinojo Teitų berniukų, bet jautėsi susieta su 
jų tragedija. Dažnai pagalvodavo ir apie Metės tėvą, ir apie tai, kaip 
jį pribaigė pajuodusių plaučių liga. Akmens anglių baseinuose gyve- 
nimas gali būti sunkus, ir šiuo metu Samanta ilgėjosi triukšmingų 
didmiesčio gatvių. 

Dabar jos svarbiausias klientas miręs ir laukia dar vienos laido- 
tuvės. Ji užsimovė džinsus, apsivilko striukę ir išėjo pasivaikščioti. 
Dangui pradėjus švisti, nusipurtė nuo šalčio ir darsyk savęs paklau- 

sė, ką ji veikia Breidyje. Kodėl verkia dėl kažkokio angliakasio, su 
kuriuo susipažino vos prieš tris mėnesius? Kodėl paprasčiausiai ne- 
išvyksta? 

Kaip visada, lengvų atsakymų nebuvo. 

Pamatė Metės namų virtuvėje šviesą ir pabarbeno į langą. Čes- 
teris, vilkintis vonios chalatu, ruošė kavą. Jis Samantą įleido ir nu- 
ėjo pakviesti Metės, kuri tikriausiai jau buvo atsibudusi. Ši priėmė 
žinią skaudžiai, ir abi teisininkės ilgai sėdėjo virtuvėje prie stalo, 
mėgindamos surasti prasmę beprasmiškoje tragedijoje. 

Kažkur Raizerio dokumentų krūvoje Samanta buvo mačiusi 
įmoką už penkiasdešimties tūkstančių dolerių gyvybės draudimo 
polisą. 

— Ar yra kokia nors išimtis savižudybės atveju? — abiem del- 
nais gobdama puodelį, paklausė Samanta. 

— Paprastai — taip, bet tik pirmus kelerius metus. Jeigu to 
nebūtų, žmogus galėtų išsiimti draudimą ir nušokti nuo tilto. Jeigu 
Badžio polisas senesnis, išimtis veikiausiai nebegalioja. 

— Vadinasi, panašu, kad jis nusižudė dėl pinigų? 

— Kas žino? Savižudis racionaliai nemąsto, bet, spėju, mes 
sužinosime, jog gyvybės draudimas buvo vienas iš veiksnių. Badis 
neturėjo darbo, jokių pašalpų, o jų menkutė taupomoji sąskaita iš- 
eikvota. Namie trys vaikai ir bedarbė žmona. Kitus metus ar dvejus 
jo sveikata prastėtų, o pabaiga nebūtų graži. Kiekvienas angliakasys 
pažįsta kokią nors ligos auką. 

— Viskas ima dėliotis į savo vietas. 

— Tikrai taip. Norėtum pusryčių, gal kokį skrebutį? 

— Ne, dėkui. Jaučiuosi, lyg ką tik iš čia išėjusi. Turbūt taip ir yra. 

Metei pripilant dar kavos, Samanta pasakė: 

— Turiu jums hipotetinį klausimą. Sunkų. Jeigu Badis prieš 
dešimt metų būtų turėjęs advokatą, kas būtų jo bylai nutikę? 

Metė pamaišė savo puodelyje kavą ir svarstydama susiraukė. 

— Niekada negali žinoti, bet jeigu būtų buvęs geras advokatas 
ir suradęs medicininius įrašus, kuriuos tu atskleidei, ir jeigu jis arba 
ji kažkuriuo laiku būtų atkreipęs teismo dėmesį į „Casper Slate“ ap- 
gaulę ir dangstymą, galima tikėti, kad Badis būtų gavęs lengvatas. 
Aš tik samprotauju, bet mano nuojauta kužda, kad „Casper Slate“ 
būtų veikusi greitai ir siekusi, jog jų nusikaltimai nepatektų į teis- 

mą. Jie būtų nusileide dėl pretenzijos, taip sakant, susivynioję savo 
meškeres ir atsitraukę, o Badis būtų gavęs savo čekius. 

— Irjis dar dešimt metų nebūtų kvėpavęs anglių dulkėmis. 

— Turbūt ne. Lengvatos nėra didelės, bet jie būtų galėję išsi- 
laikyti. 

Kurį laiką jiedvi sėdėjo visiškoje tyloje, nė viena nenorėjo nei 
kalbėti, nei judėti. Su tuščiu puodeliu rankoje tarpdury pasirodė 
Česteris. Pamatęs jas sustingusias nuo gilių apmąstymų, be garso 
pasišalino. Galiausiai Metė atsistūmė su kėde nuo stalo ir atsistojo. 
Paėmė kvietinės duonos ir dvi riekes įdėjo į skrudintuvą. Iš šaldytu- 
vo išėmė sviestą ir džemą. 

Po poros kąsnių Samanta pasakė: 

— Šiandien tikrai nenoriu eiti į kontorą. Toks jausmas, kad ji 
išprievartauta, suprantate? Vakar išnešė mano kompiuterį, visos 
bylos išnaršytos. Abu, ir Donovanas, ir Džefas, manė, kad patalpose 
pilna pasiklausymo blakučių. Man reikia atokvėpio. 

— Pasiimk laisvą dieną ar dvi. Juk žinai, mums nesvarbu. 

— Dėkui. Išvažiuoju iš miestelio, pasimatysime rytoj. 


Samanta paliko Breidį ir po valandos kelionės pirmą kartą 
žvilgtelėjo į užpakalinio vaizdo veidrodėlį. Nė vieno automobilio, 
nieko. Dusyk skambino Džefas, bet ji neatsiliepė. Ties Roanoku pa- 
suko į rytus, tolyn nuo Šenandoa slėnio ir valstijas jungiančios ma- 
gistralės. Bandydama prastumti valandas, darbavosi telefonu — de- 
rino detales, kalbėjosi su žmonėmis — ir be konkretaus tikslo važi- 
nėjo po centrinę Virdžiniją. Šarlotsvilyje su drauge iš Džordžtauno 
laikų pavalgė priešpiečius. Dešimt minčių iki šeštos ji užsiėmė vietą 
prie kampinio staliuko „Hay-Adams“ viešbučio bare, vieną kvartalą 
nuo Baltųjų rūmų. Samantai reikėjo neutralios aplinkos. 

Maršalas Koferis atvyko pirmas, lygiai šeštą, kaip visada ele- 
gantiškas. Jis lengvai sutiko pasimatyti; šiek tiek labiau atsikalbinė- 
jo Karena. Galų gale juk jos dukrai reikia pagalbos. O iš tikrųjų Sa- 
mantai reikėjo, kad tėvai išklausytų ir duotų šiokių tokių patarimų. 

Karena pavėlavo tik penkias minutes. Apkabino Samantą, de- 
ramai pakštelėjo savo buvusiįjį į skruostą ir atsisėdo. Paskui visi už- 
sisakė gėrimų. Staliukas buvo toli nuo baro, tad bent šiuo momentu 

jų niekas negirdėjo. Pokalbiui vadovaus Samanta — tai jos šou — ir 
neleis jokių nepatogių pauzių, kai tėvai susėdo drauge pirmą kartą 
per mažų mažiausiai dešimt metų. Telefonu jiems pasakė, kad tai 
ne pasižmonėjimo renginys ir tikrai ne nevykusi pastanga pataisyti 
ankstesnes problemas. Yra svarbesnių dalykų. 

Atnešė gėrimus, ir visi pasiėmė taures. Samanta padėkojo, kad 
tėvai nepagailėjo skirti jai laiko, atsiprašė nepranešusi anksčiau, 
paskui ėmė pasakoti. Pradėjo nuo Hamerio slėnio bylinėjimosi, pas- 
kui perėjo prie „Krull Mining“ ir Donovano Grėjaus bei jo teisminio 
ieškinio. Maršalas jau kurį laiką žinojo faktus, o Karena apie daugelį 
jų išgirdo tik po Kalėdų. Bet nė vienas nežinojo apie pavogtus do- 
kumentus, ir Samanta nepašykštėjo jokių smulkmenų. Ji netgi juos 
matė ir mano, kad tebėra gerai paslėpti Grėjaus kalne. Arba bent 
dauguma jų. „Krull Mining“ stengiasi dokumentus surasti ir dabar 
nešvariam darbui atlikti pasitelkė FTB. Ji prisipažino susitikinėjan- 
ti su Džefu, bet tėvus patikino, kad tai nieko rimta. Tiesą sakant, 
neprivalėjo jiems aiškintis. Abu apsimetė nesidomintys jos naujais 
santykiais. 

Sugrįžo padavėjas. Jie užsisakė dar po porciją ir ko nors už- 
kąsti. Samanta papasakojo apie susitikimą su Džaretu Londonu 
Niujorke ir apie jo pastangas paspausti ją ir Džefą, kad kuo greičiau 
perduotų dokumentus. Prisipažino, jog jaučiasi įtraukiama į veiklą, 
kuri jeigu ne nelegali, tai akivaizdžiai abejotina. Dabar ji tapo FTB 
reido taikiniu, o tai tikrai buvo grėsminga ir kėlė baimę. Kiek ji žino, 
Vakarų Virdžinijos federalinis prokuroras inicijuoja tyrimą ir aiškiai 
yra įsitikinęs, kad „Krull Mining“ tapo vagystės ir sąmokslo auka. O 
turėtų būti atvirkščiai, įrodinėjo ji. Kaltoji šalis — „Krull Mining,, ir 
ją reikėtų patraukti į teismą. 

Maršalas nuoširdžiai tam pritarė. Jis uždavė kelis klausimus 
apie federalinį prokurorą ir Jungtinių Valstijų generalinį prokurorą. 
Karena komentavo ir klausinėjo atsargiai. Apie ką Maršalas mąstė, 
bet niekada nepasakys — tai, kad prieš dešimtmetį Karena pasinau- 
dojo nemenka savo įtaka, siekdama jį sunaikinti ir įkišti į kalėjimą. 
Turėdama tokias galimybes, argi ji dabar negalėtų padėti dukteriai? 

Atnešė didelę lėkštę su sūriu, bet jie maisto tartum nė nema- 
tė. Abu tėvai sutiko, kad Samanta neturėtų prie dokumentų liestis. 

Tegul Džefas rizikuoja, jeigu nori, bet ji privalo laikytis nuo jų ato- 
kiai. Džaretas Londonas ir jo bylininkų šutvė turi smegenų ir pinigų 
tvarkytis su nešvariu darbu, ir jeigu dokumentai tokie vertingi, kaip 
jie mano, tegul sugalvoja būdą „Krull Mining“ prikirpti. 

Ar gali padaryti, kad FTB atsitrauktų? — motinos paklausė Sa- 
manta. Karena pažadėjo tuoj pat tam skirti dėmesį, bet perspėjo, 
kad tiems vyrukams turi mažai įtakos. 

Nė velnio ne mažai, kone murmtelėjo Maršalas. Trejus metus 
sėdėdamas kalėjime jis rezgė planus, kaip atkeršyti buvusiai žmonai 
irjos kolegoms. Bet laikui bėgant susitaikė su realybe, kad jo proble- 
mas sukėlė jo paties godumas. 

Ar pagalvojai, kad paprasčiausia būtų viską mesti ir išvykti? — 
paklausė motina. Susikrauti daiktus ir išsidanginti? Pavadinti tai 
nuotykiu ir sugrįžti atgal į didmiestį? Skyrei tam reikalui tiek daug 
pastangų, o dabar tau į sprandą kvėpuoja FTB. Ką tu ten veiki? 

Maršalas, atrodė, tam pritarė. Jis atsėdėjo savo terminą su ke- 
liais tipais iš baltųjų apykaklių* luomo, o jie formaliai nebuvo pažei- 
dę jokio įstatymo. Jeigu fedai nori tave pričiupti, jie sugalvos būdą. 
Apkaltinti sąmokslu — vienas iš jų mėgstamiausių. 

Kuo daugiau Samanta kalbėjo, tuo labiau norėjo išsilieti. Ne- 
prisiminė, kada paskutinį kartą turėjo nedalomą abiejų tėvų dėmesį. 
Faktiškai nebuvo tikra, ar išvis kada nors taip dėjosi. Galbūt, kai buvo 
visai mažutė, bet, kita vertus, kas galėtų prisiminti? Ir klausydamie- 
si jos rūpesčių bei bėdų abu tėvai, atrodė, pamiršo savo problemas 
ir susivienijo ją paremti. Praeities nemalonumai pasimiršo — bent 
šiuo momentu. 

Kodėl gi jai atrodo, kad turi pasilikti „tame užkampyje '? Ji at- 
sakė papasakodama apie Badį Raizerį ir jo pretenziją gauti lengvatų, 
nes sirgo pajuodusių plaučių liga. Kai pasakojo apie jo savižudybę 
beveik prieš parą, jai susigniaužė gerklė. Netrukus dalyvaus laido- 
tuvėse prie gražios kaimo bažnytėlės ir iš tolo stebės, kaip vargšė 
Meivisė ir trys vaikučiai gniūžta nuo emocinės kančios. Jeigu jie 
būtų turėję advokatą, viskas būtų buvę kitaip. Dabar, kai jie jį turi, 
Samanta negali susikrauti daiktų ir pabėgti, nes spaudimas tebe- 
sitęsia. Yra ir kitų klientų, kitų žmonių, mažai turinčių balsą ir jos 


* Šitaip vadinami švaraus darbo tarnautojai. 

reikalingų, tad bent kelis mėnesius galėtų pratempti ir siekti šiokio 
tokio teisingumo. 

Ji papasakojo apie Endžio Grabmano darbo pasiūlymą. Mar- 
šalui, kaip ir buvo galima nuspėti, sumanymas nepatiko, jis atsilie- 
pė apie tai kaip apie „išpuoštą tos pačios senos korporacinės teisės 
versiją . Paprasčiausias popierių stumdymas po stalą, viena akimi 
vis žvilgčiojant į laikrodį. Jis perspėjo, kad firma vis plėsis ir ilgai 
netruks, kai ji atrodys ir jausis visai kaip „Scully 8: Pershing“. Kare- 
nos nuomone, tai kur kas patraukliau, nei pasilikti Breidyje, Virdži- 
nijos užkampyje. Samanta prisipažino dėl pasiūlymo besijaučianti 
dviprasmiškai, bet iš tikrųjų tikisi kažkuriuo metu jį priimti. 


Jie papietavo viešbučio restorane: daržovių mišrainė, žuvis 
ir vynas, net desertas su kava. Samanta daug kalbėjo, todėl jautėsi 
išsisėmusi. Leido abiem tėvams išgirsti jos būgštavimus, ir nuo to 
labai palengvėjo. Nebuvo priimti jokie aiškūs sprendimai. Iš tikrųjų 
niekas nebuvo išspręsta. Jų patarimas apskritai buvo nuspėjamas, 
bet pats kalbėjimas apie tai veikė raminamai. 

Ji užsisakė kambarį viešbučio viršuje. Maršalą atvežė vairuo- 
tojas, ir jis pasisiūlė Kareną pamėtėti namo. Kai jie visi vestibiulyje 
atsisveikino, nuo vaizdo, kad abu tėvai išvyksta drauge, Samantai 
akyse sublizgo ašaros. 

S ekdama nurodymais, automobilį Samanta paliko Bažnyčios 
gatvėje, Virdžinijos Linčbergo miestelio centre, ir du kvar- 
talus nužingsniavo iki Pagrindinės. Senojoje miesto dalyje transpor- 
to eismas buvo intensyvus. Tolumoje matėsi Džeimso upė. Samanta 
buvo tikra, kad kas nors stebi, ir vylėsi, jog tai Džefas. Vietos „RA 
Bistro“ buvo užsakytos jos vardu, vėlgi pagal nurodymus. Adminis- 
tratorės ji paprašė kabinos salės gilumoje ir kaip tik ten atsisėdo 
lygiai vidudienį, trečiadienį, sausio keturioliktąją. Užsisakė gaivio- 
jo gėrimo ir ėmė naršyti mobiliajame. Viena akimi taip pat stebėjo 
duris, pro kurias pamažu rinkosi priešpiečių publika. Po dešimties 
minučių nežinia iš kur pasirodė Džefas ir atsisėdo priešais ją. Juodu 
pasisveikino. Samanta paklausė: 

— Ar mane sekė? 

— Taip visada reikia manyti, tiesa? Kaip Vašingtone? 

— Nuostabiai papietavau su tėvais — pirmą sykį šių laikų isto- 
rijoje. Faktiškai neprisimenu, kada paskutinį kartą mes trise drauge 
valgėme. Gana liūdna, kaip manai? 

— Tu bent turi abu tėvus. Papasakojai motinai apie FTB reidą? 

— Taip, ir paprašiau vieno ar poros telefono skambučių. Ji taip 
ir padarys, bet nėra tikra, ar jie duos naudos. 

— Kaip laikosi Maršalas? 

— Puikiai, dėkui, siunčia tau linkėjimų. Noriu kai ko tavęs pa- 
klausti. Ar tai tu pirmadienį paskambinai mums į kontorą ir perspė- 
jai apie FTB reidą? 

Nusišypsojęs Džefas pažvelgė į šalį, ir tai buvo viena iš tų aki- 
mirkų, kai Samantai norėjosi ant jo užrikti. Žinojo, kad jis neatsakys 
į klausimą. 

— Gerai, — tarė ji. — Girdėjai apie Badį Raizerį? 

Džefas susiraukė ir patvirtino: 

— Taip. Tiesiog siaubinga. Dar viena mirtis anglių karuose. 
Labai gaila, kad negalime surasti advokato, kuris norėtų imtis „Lo- 
nerock Coal" ir vaikinų iš „Casper Slate“. 

— Tai taikoma man? 

— Ne, visai ne. 

Stabtelėjo draugiškas padavėjas, išvardijo dienos ypatingus pa- 
tiekalus ir dingo. 

— Trečias klausimas, — pasakė Samanta. 

— Kodėl esu kamantinėjamas? Turėjau mintyje malonius kuklius 
priešpiečius toli nuo Breidžio nuobodybės. Atrodai gana sudirgusi. 

— Kiek dokumentų tu paėmei iš Grėjaus kalno? Mudu ten lan- 
kėmės praėjusį savaitgalį. Sekmadienį paryčiui, be dvidešimt penktą, 
aš atsibudau, o tavęs nebuvo. Minutėlę išsigandau. Apie penktą paty- 
lom sugrįžai ir įsikniaubei į mane lyg niekur nieko. Mačiau kuprines, 
visas tris. Tu jas kilnojai, jos buvo pastebimai sunkesnės, nei mums 
išvykstant. Būk atviras su manimi, Džefai. Aš pernelyg daug žinau. 

Jis giliai atsiduso, apsidairė, sutreškino krumpliais ir tarė: 

— Apie trečdalį, ir man reikia pasiimti likusius. 

— Kurjuos gabeni? 

— Iš tikrųjų nori žinoti? 

— Taip. 

— Tarkime, jie gerai paslėpti. Dokumentai reikalingi Džaretui 
Londonui, visi, ir kuo greičiau. Jis pristatys teismui, tuomet jie bus 
saugūs. Man reikia tavo pagalbos pasiimant juos iš Grėjaus kalno. 

— Žinau, Džefai, žinau. Nesu kvaila. Aš tau reikalinga kaip 
priedanga, pupytė, ilgais romantiškais savaitgaliais atsiduodanti 
prie židinio. Tam tiks bet kuri mergina, kad blogi vaikinai manytų, 
jog mudu tik iškylaujame kajakais, priebutyje ant grotelių kepame 
mėsą — pora meilių paukštukų, pasikrušančių, kad prastumtų ilgas 
žiemos naktis. O tu tuo metu slapčia sėlini per mišką su bylomis. 

Jis nusišypsojo. 

— Gana tikslu, bet tik ne bet kuri mergina, žinai? Buvai kruopš- 
čiai parinkta. 

— Jaučiuosi labai pamaloninta. 

— Jeigu man padėsi, galime juos išgabenti šį savaitgalį, ir bus 
atlikta. 

— Aš nesiliesiu prie dokumentų, Džefai. 

— Tau ir nereikia. Tik būk ta mergina. Jie žino, kas tu tokia. 
Tave irgi stebi. Suuodė tavo pėdsakus prieš tris mėnesius, kai atva- 
žiavai į miestelį ir pradėjai šlaistytis su Donovanu. 

Atnešė mišrainę, ir Džefas dar paprašė alaus. Po kelių kąsnių 
jis pasakė: 

— Prašau, Samanta. Man reikia tavo pagalbos. 

— Nesu tikra, ar tave lydėsiu. Kodėl negali šiąnakt ar rytojaus 
naktį slapčia nusigauti į valdą vienas, paimti dokumentus, juos su- 
krauti ir nugabenti į Džareto Londono kontorą Luisvilyje? Kodėl tai 
turėtų būti taip sudėtinga? 

Džefas vėl pavartė akis, vėl žvilgtelėjo, ar kas netoliese nesi- 
klauso, paėmė dar vieną mišrainės kąsnį. 

— Štai kodėl. Pernelyg rizikinga. Jie nuolatos stebi, aišku? 

— Ir dabar jie tave stebi? 

Jis pasitrynė smakrą ir svarstė klausimą. 

— Veikiausiai jie žino, kad esu kažkur Linčberge, Virdžinijo- 
je. Galbūt nežino tiksliai kur, bet nepameta pėdsakų. Prisimink, 
Samanta, jie turi visus pasaulio pinigus ir nustato savo taisykles. 
Supranta, kad galiu nuvesti prie dokumentų. Niekur neįstengia jų 
surasti, tad jeigu kainuos ir visą lobį mane atsekti, jų niekas nesu- 
stabdys. 

Atnešė alaus, ir Džefas nugėrė gurkšnį. 

— Jeigu savaitgaliais prie Grėjaus kalno aš vykstu su tavimi, 
jiems nekyla įtarimų, o kodėl turėtų kilti? Du trisdešimtmečiai 
trobelėje tarp miškų romantiškai leidžia laiką, kaip pati sakai. Ne- 
abejoju, jie kažkur netoli, bet logiška, kad mudu ten būname. Kita 
vertus, jeigu ten aš nuvykčiau vienas, jų radaras gerokai suaktyvė- 
tų. Jie galėtų išprovokuoti kokį nors susidūrimą, ką nors bjauraus, 
kad pamatytų, ką aš veikiu. Visko gali nutikti. Tai šachmatų partija, 
Samanta, jie bando nuspėti, ką aš darysiu. Stengiuosi laikytis vienu 
žingsniu pirma jų. Mano pranašumas tas, kad žinau kitą savo ėjimą. 
O jie turi neribotos galios pranašumą. Jeigu katra nors pusė pada- 
rys klaidą, kas nors nukentės. 


360 


Jis vėl nugėrė alaus ir žvilgtelėjo į skaitančią valgiaraščius porą 
už dešimties pėdų nuo jų. 

— Ir turiu tau pasakyti — esu pavargęs. Iš tikrųjų pavargęs, 
išsisėmęs, varau iš paskutinių jėgų, žinai? Man reikia atsikratyti tų 
dokumentų, kol iš nuovargio nepadariau ko nors kvaila. 

— Ką šiuo metu vairuoji? 

— Folksvageno „Beetle“, iš Keisio „Išsinuomok laužą“ Roano- 
ke. Keturiasdešimt dolerių grynaisiais per parą, į kainą įskaičiuota 
dar kuras ir nuvažiuotos mylios. Tikrai šaunu. 

Negalėdama patikėti, Samanta pakraipė galvą. 

— Arjie žino, kad aš čia? 

— Nežinau, ką jie žino, bet, manau, tave seka. Ir toliau mūsų 
abiejų neišleis iš akių, kol dokumentai nebus perduoti. Nežinau to 
kaip fakto, bet lažinčiausi iš visų savo turimų pinigų. 

— Man sunku tuo patikėti. 

— Nebūk naivi, Samanta. Pernelyg daug pastatyta ant kortos. 


Kai tądien dvidešimt minučių po penktos Samanta įžengė į 
savo kabinetą, jos kompiuteris stovėjo ant stalo, tiksliai ten pat kaip 
ir anksčiau, prieš FTB jį paimant. Klaviatūra ir spausdintuvas savo 
vietose; visi laidai išvedžioti. Jai spoksant į tai, atėjusi prie durų 
Metė tarė: 

— Staigmena, staigmena, a? 

— Kada jį sugrąžino? 

— Maždaug prieš valandą. Atgabeno vienas iš agentų. Spėju, 
jie suprato, kad kompiuteryje nieko nėra. 

Taip arba Karena turi kur kas daugiau draugų, nei būtų linkusi 
prisipažinti. Samanta panoro paskambinti motinai, bet tokios da- 
bartinės savo paranojos būsenos nusprendė palaukti. 

— Raizerio laidotuvės penktadienį popiet, — pasakė Metė. — 
Nori važiuoti su manimi? 

— Būtinai. Dėkui, Mete. 

Sveika, Sam 2009 01 16 


Esu šiek tiek sutrikęs, man nelabai aišku, kodėl manote turinti 
teisę vetuoti būsimų savo kolegų „Spane 8 Grubman“ samdą. 
Mane taip pat glumina jūsų susirūpinimas potencialiais klientais, 
kuriuos firma galėtų pritraukti. Atrodo, lyg gudriausias ėjimas būtų 
paprasčiausiai tuoj pat jus priimti vyresniąja partnere ir pasitrauk- 
ti iš kelio. Norite kampinio kabineto? Automobilio su vairuotoju ? 


Ne, mes negalime jūsų laukti iki rugsėjo 1 dienos. Atsidarome už 
šešių savaičių, o viskas jau vyksta šiek tiek chaotiškai. Žinia pas- 
klido, ir pas mus antplūdis. Aštuoni bendradarbiai jau pasirašė 
sutartis ir dar sprendžiama dėl dešimties, tarp jų ir jūsų. Telefo- 
nas skamba be paliovos — jauni teisininkai desperatiškai mal- 
dauja darbo, nors, žinoma, mažai yra tokių talentingų kaip jūs. 


Pasiūlymas: 150 tūkst. dolerių per metus ir visos įprastos papil- 
domos gėrybės. Trys savaitės apmokamų atostogų — jas pri- 
mygtinai jums patariu paimti. Firmos struktūra plėtojant veiklą 
keisis, bet jus patikinu: ji teiks daugiau perspektyvų, nei bet kuri 
Didžiosios Teisės įstaiga. 


Jūsų įspūdingo atvykimo mes galime laukti iki gegužės 1-osios, 
bet atsakyti privalote iki šio mėnesio pabaigos. 
Su linkėjimais, Endis 


Metė pranašavo, kad bažnyčia bus sausakimša, ir paaiškėjo, kad 
ji buvo teisi. Pakeliui į Madisoną Metė mėgino paaiškinti, kodėl kai- 
miškos laidotuvės, ypač atsidavusių tikinčiųjų, pritraukia tiek daug 
žmonių. Jos išvardytos priežastys buvo tokios: 1) laidotuvės — 
svarbios religinės apeigos, kai gyvieji atsisveikina su mirusiaisiais, 
kurie tuo metu danguje susilaukia atpildo; 2) egzistuoja sena, tvir- 
ta tradicija padoriems ir gerai išauklėtiems žmonėms išreikšti savo 
pagarbą šeimai; 3) kaimo žmonės paprastai nuobodžiauja ir tokiu 
būdu susiranda veiklos; 4) visi savo laidotuvėse trokšta daugybės 
žmonių, tad verčiau žaisk pagal taisykles, kol gali; 5) jose visada 
gausu maisto. Ir taip toliau. Metė paaiškino, kad tokia sukrečianti 
mirtis kaip Badžio visada pritraukia daug žmonių. Atsitikus trage- 
dijai, žmonės nori joje savo vaidmens. Taip pat ir paskalų. Ji taip 
pat pamėgino paaiškinti, kad savižudybė visada sulaukia prieštarin- 
gų vertinimų. Daugelis krikščionių savižudybę laiko nedovanotina 
nuodėme. Kiti mano, kad visos nuodėmės yra atleidžiamos. Bus 
įdomu pamatyti, kaip pastorius susidoros su šia problema. Kai lai- 
dojo Metės seserį Rozą, Džefo motiną, apie moters savižudybę taip 
ir nebuvo užsiminta. O kodėl turėtų? Ir be to netrūko sielvarto. Visi 
juk žinojo, kad ji nusižudė. 

Jos atvažiavo prie Sidar Grouvo misionieriškosios baptistų 
bažnyčios pusvalandį per anksti ir vos prasibrovė pro duris vidun. 
Tvarkdarys surado vietas trečiame klaupte nuo galo. Per kelias mi- 
nutes visos sėdimosios vietos užsipildė, ir žmonės pradėjo rikiuotis 
pasieniais. Pro langą Samanta matė, kaip pavėlavusieji nukreipiami 
į bendruomenės salę — ten, kur ji susitiko su Badžiu ir Meivise po 
Donovano mirties. Užgrojus vargonams, publika nuščiuvo ir lau- 
kė. Dešimt minčių po ketvirtos erdvę už sakyklos užpildė choras, 
pastorius irgi užėmė savo vietą. Prie durų kilo sujudimas. Jis iškėlė 
rankas ir paprašė: 

— Visi atsistokite. 

Nešėjai taku ant ratukų įrideno karstą, pamažu, kad visi galėtų 
pamatyti. Laimė, jis buvo uždengtas. Metė pasakė, kad jo neatida- 
rys — dėl žaizdos ir viso kito. Paskui karstą einančią Meivisę pri- 
laikė vyriausias sūnus, ir jie slinko pirmyn, sielvartingai vilkdami 
kojas. Iš paskos sekė dvi mergaitės — Houpė, keturiolikos metų, ir 

Kylė, trylikos. Dėl nenuspėjamos paauglystės Houpė, nors vos de- 
šimt mėnesių vyresnė, buvo pėdą aukštesnė už Kyle. Abi raudojo, 
kesdamos šį skaudų ritualą. 

Metė bandė paaiškinti, kad tai, ką jos pamatys, yra skirta dra- 
matizmui ir širdgėlai maksimaliai sustiprinti. Tai bus paskutinis Ba- 
džio „valio“, kuris išspaus visas, kiek įmanoma, emocijas. 

Toliau ėjo likę giminaičiai — broliai, seserys, pusbroliai ir pus- 
seserės, tetos ir dėdės. Pirmos dvi eilės abipus tako buvo rezervuo- 
tos giminei, ir kol jie užėmė vietas, vargonai jau gaudė visu smarku- 
mu, choras garsiai giedojo, ir žmonės bažnyčioje apsipylė ašaromis. 

Pamaldos truko valandą, ir kai jos baigėsi, tikriausiai neliko nė 
vieno, kuris nebūtų išspaudęs ašaros. Visos emocijos buvo išeikvo- 
tos. Gedėtojai atidavė jų, kiek turėjo. Samanta sėdėjo sausomis aki- 
mis, bet vis tiek jautėsi išsekusi. Nepajėgė prisiminti, kada paskutinį 
kartą jai taip norėjosi sprukti iš pastato. Tačiau kartu su visa minia 
ji nuėjo į kapines už bažnyčios, kur Badis buvo paguldytas amžina- 
jam atilsiui, skambant ištęstoms maldoms ir ašaras spaudžiančiai 
giesmei „Koks didis Tu esi“. Solo baritonas jaudinamai giedojo a 
capella. Sukrėsta Samanta galiausiai irgi nusišluostė ašarą. 

Pagal tradiciją giminė pasiliko sėdėti, o visa procesija traukė 
tarti vieno kito paguodos žodžio. Metė pasakė, kad būtų geriausia 
joms tylomis pasišalinti. Tad abi pamažu slinko vienoje eilėje su 
šimtais visiškai nepažįstamų žmonių, kad paspaustų rankas Meivi- 
sei ir vaikams, jau raudantiems ne vieną valandą. 

— Ką man pasakyti? — Metei pakuždėjo Samanta, joms arti- 
nantis prie kapo. 

— Pasakyk „Telaimina jus Dievas“ ar ką nors panašaus ir eik 
toliau. 

Samanta taip ir pasakė, pirma vaikams, bet kai Meivisė pakėlė 
akis ir ją pamatė, vėl sukūkčiojo ir stipriai apsikabino. 

— Tai mūsų advokatė, vaikai, panelė Samanta, ta, apie kurią 
pasakojau, — paaiškino Meivisė, gerokai per garsiai. 

Bet vaikai buvo pernelyg apkvaitę, kad jiems rūpėtų. Jie labiau 
už Samantą troško pasišalinti. Meivisė tęsė: 

— Prašau, pasilikite ir pavakarieniaukite. Vėliau mes dar pasi- 
kalbėsime. 


— Būtinai, — sutiko Samanta, nes nebuvo kaip atsisakyti. 

Išsivadavusi iš glėbio ir nešama voros tolyn, išgirdo Meivisę vėl 
garsiai suvaitojant. 

Vakarienė buvo „baptistų suneštinė“, kaip ją pavadino Metė, 
ir vyko bendruomenės salėje. Ilgi stalai nukloti mėsos ir žuvies pa- 
tiekalais bei desertais, o žmonių, atrodo, net padaugėjo, kai pradėjo 
veikti du bufetai. Samanta neturėjo apetito ir negalėjo patikėti tebe- 
santi čia. Stebėjo, kaip žmonės pulkais apgula maistą, ir pagalvojo, 
kad daugelis tikrai galėtų atsisakyti kokio patiekalo ar poros. Metė 
jai atnešė plastikinį puodelį šaltos arbatos, ir jos rezgė planą, kaip 
pagarbiai išvykti. Bet Meivisė jas matė ir privertė pasižadėti, kad 
pasiliks. 

Giminė nesitraukė nuo kapo, kol karstas buvo nuleistas į duo- 
be. Kai sutemo, vakarienė buvo gerokai įsibėgėjusi, ir tuo metu į 
bendruomenės salę įėjo Meivisė su vaikais. Jiems buvo skirtas ge- 
riausias stalas kampe, atnešė dideles lėkštes su maistu. Pastebėju- 
si Samantą ir Metę, Meivisė pamojo ir užsispyrė, kad jos atsisėstų 
kartu su gimine. 

Fone tyliai grojo fortepijonas, vakarienė tęsėsi. Išeidami žmo- 
nės stabtelėdavo tarti paskutinio žodžio Meivisei, kuri taip ir nepri- 
silietė maisto. Ji ištisai verkė, nors dabar kartkartėmis ir nusišyp- 
sodavo, net susijuokdavo, kai kas nors prisimindavo kokią linksmą 
istoriją apie Badį. 

Samanta knebinėjo kažkokį raudoną pyragą, stengdamasi 
kramsnoti tik tiek, kad atrodytų mandagi, kai Kylė, trylikametė, 
įsmuko ant kėdės greta jos. Trumpai kirptais tamsiai rudais plau- 
kais ir gerokai strazdanota, mažomis akimis, paraudusiomis ir pa- 
brinkusiomis nuo sunkių išgyvenimų, ji sugebėjo nusišypsoti — 
švarpladante šypsena, labiau tinkama dešimtmetei. 

— Mano tėčiui jūs labai patikote, — pasakė. 

Sekundę padvejojusi, Samanta atsakė: 

— Jis buvo labai mielas žmogus. 

— Palaikysite mane už rankos? — paklausė mergaitė, ištiesda- 
ma jai plaštaką. 

Samanta ją paėmė ir nusišypsojo. Visi kiti prie stalo arba kal- 
bėjosi, arba valgė. Kylė tęsė toliau: 

— Mano tėtis kalbėjo, kad jūs — vienintelė pakankamai drąsi 
advokatė, kuri galėtų kovoti su anglių kompanijomis. 

Kone netekusi žado, Samanta įstengė atsakyti: 

— Na, iš jo buvo labai miela taip pasakyti, bet yra ir kitų gerų 
advokatų. 

— Taip, mem, bet mano tėčiui jūs labiausiai patikote. Jis pasa- 
kė, jog viliasi, kad jūs nesugrįšite į Niujorką. Pasakė, jog jeigu prieš 
dešimt metų būtų jus suradęs, nebūtų atsidūręs tokioje bėdoje. 

— Vėlgi, iš jo tai buvo labai miela. 

— Jūs pasiliksite ir mums padėsite, taip, panele Sam? 

Mergaitė dar stipriau sugniaužė jai ranką, lyg norėtų fiziškai 
išlaikyti arti savęs ir apsisaugoti. 

— Pasiliksiu tiek, kiek galėsiu. 

— Turite mums padėti, panele Sam. Jūs vienintelė advokatė, 
kuri mums padės, bent taip sakė mano tėtis. 

k vidury pliaupęs smarkus lietus subėgo į Kario apy- 
gardos upes bei upelius, ir vandens lygis Geltonajame 
upokšnyje pakankamai pakilo, kad juo būtų galima iškylauti kaja- 
kais. Kaip sausio viduryje, buvo šilta, ir Samanta su Džefu beveik 
visą šeštadienio popietę lenktyniavo kajakais upokšniu aukštyn ir 
žemyn, laviruodami tarp didžiulių akmenų, plūduriuodami, kur 
vanduo buvo ramus, ir stengdamiesi išvengti nelaimingų atsitiki- 
mų. Ant vienos smėlio seklumos susikūrė laužą ir išsikepė vėlyviems 
priešpiečiams dešrelių. Apie ketvirtą valandą Džefas pamanė, kad jie 
turėtų patraukti trobelės link — ji buvo maždaug už pusės mylios 
aukštyn palei tėkmę. Kol ją pasiekė, abu labai pavargo. Negaišdamas 
laiko, Džefas pasičiupo tris kuprines ir šautuvą. 

— Duok man trisdešimt minučių, — pasakė ir dingo Grėjaus 
kalno kryptimi. 

Samanta įmetė į židinį rąstgalį ir nusprendė laukti priebutyje. 
Išsinešė dygsniuotą antklodę, įsitaisė po ja ir bandė skaityti roma- 
ną. Stebėjo į seklų upokšnio vandenį lėtai įbrendančius ir geriančius 
du elnius. Paskui jie ir išnyko miške. 

Jeigu viskas klostysis pagal planą, ji su Džefu paliks trobelę po 
saulėlydžio. Džipe — Donovano „Jeep Cherokee“ — bus sukrauti 
visi likę „Krull Mining“ dokumentai. Džefas apytikriai apskaičiavo, 
kad jie svers apie šimtą svarų. Nuveš dokumentus į vietą, kurios jis 
dar neatskleidė. Kuo mažiau Samanta žinos, tuo mažiau ji bus ben- 
drininkė, tiesa? Samanta nebuvo tokia tikra. Džefas pažadėjo, kad 
ji neprisilies prie dokumentų ir, tikėtina, jų net nepamatys. Jeigu 
juos sučiuptų, dabar arba vėliau, visą kaltę prisiims jis. Samanta ne- 

labai noriai sutiko padėti, bet taip pat nekantravo greičiau užversti 
šį savo gyvenimo skirsnį ir judėti toliau. 

Staiga pokštelėjo du šūviai, ir ji pašoko ant kojų. Paskui — dar 
du! Garsas atskriejo tuoj iš už keteros, nuo Grėjaus kalno. Stovė- 
dama priebutyje pažvelgė į tą puse. Pokštelėjo dar vienas šūvis, iš 
viso — penki, paskui tyla. Girdėjo tvaksint savo širdį, bet daugiau 
jokio kito garso. Praėjo penkios minutės, paskui — dešimt. Penkio- 
lika. Ji laikė rankoje mobilųjį, tačiau nebuvo ryšio. 

Po kiek laiko iš miško išniro Džefas, ne taku, bet iš tankmės. 
Jis žengė kaip galėdamas sparčiau ir tempė tris kuprines. Samanta 
nubėgo jo pasitikti ir vieną jų paėmė. 

— Tau viskas gerai? 

— Puikiai, — atsakė jis, paskui nutilo, kol juodu numetė kupri- 
nes ant priebučio. 

Sunkiai alsuodamas, kone dusdamas, Džefas atsisėdo ant prie- 
bučio laiptelių. Samanta padavė jam butelį vandens ir paklausė: 

— Kas nutiko? 

Džefas šliurpė vandenį ir šiek tiek užsipylė ant veido. 

— Lisdamas iš olos pamačiau du galvažudžius, abu buvo su 
šautuvais. Jie mane sekė, paskui, spėju, pasuko atgal. Aš subrazdė- 
jau. Jie apsigręžė ir šovė, nepataikė. Aš vienam peršoviau koją, o 
kitą nubaidžiau. 

— Tu kažką pašovei! 

— Esi velniškai teisi, aš kažką pašoviau. Jeigu tie vyrai turi 
šautuvus, geriausia pačiam šauti pirmam, kol nenupylė tavęs. Ma- 
nau, jam nieko bloga, nors nepasakyčiau, kad man rūpėtų. Vyrukas 
riktelėjo, o draugelis jį vilko tolyn, kai paskutinį kartą mačiau, — 
Džefas gurktelėjo vandens ir pradėjo normaliau kvėpuoti. — Jie su- 
grįš. Lažinuosi, išsikvietė pagalbos ir daugiau banditų jau pakeliui. 

— Ką darysime? | 

— Nešdinamės iš čia. Jie buvo labai arti olos ir galbūt matė 
mane įeinant. Dar sykį sugrįžęs, paimsiu viską. 

— Jau temsta, Džefai. Negali ten grįžti. 

Jis nesiklausė, tik sumurmėjo: 

— Turime veikti sparčiai. 

Pašokęs ant kojų, sugriebė dvi kuprines ir parodė į trečiąją. 

— Paimk šitą. 

Trobelės viduje jie atsegė kuprinių užtrauktukus, atsargiai iš- 
kėlė šūsnis popierių ir padėjo ant virtuvės stalo. Du tušti šaldomieji 
iškylų konteineriai įtartinai kėpsojo kampe nuo pirmo Samantos 
apsilankymo. Džefas juos prisitraukė ir atidarė. Iš vidinės liemenės 
kišenės išsiėmė pistoletą ir padėjo ant stalo. Sugriebęs ją už pečių, 
tarė: 

— Klausykis manęs, Samanta. Kai tik išeisiu, sudėk dokumen- 
tus į šiuos šaltkrepšius. Ten viduje yra ritinėlis lipnios juostelės pa- 
ketams užklijuoti, pasistenk juos gerai užsandarinti. Maždaug po 
valandos sugrįšiu. 

— Ant stalo pistoletas, — plačiomis akimis pasakė ji. 

Džefas paėmė pistoletą nuo stalo ir paklausė: 

— Ar kada nors šaudei? 

— Žinoma, ne. Ir to nedarysiu dabar. 

— Darysi, jeigu teks. Klausyk, tai devynių milimetrų kalibro 
automatinis „Glock“. Saugiklis atitrauktas, taigi yra paruoštas šau- 
dyti. Man išėjus, užsirakink duris ir sėdėk štai čia ant sofos. Jeigu 
kas nors pasirodys ir bandys įsigauti vidun, tau neliks nieko kita, 
kaip nuspausti tą mažutį gaiduką. Tu sugebėsi. 

— Noriu namo. 

— Drąsiau, Samanta, gerai? Tu gali tai padaryti. Mes jau be- 
veik baigėme ir greitai danginsimės iš čia. 

Džefas tikrai kėlė pasitikėjimą. Buvo tai nutrūktgalviškumas, 
narsa, nuotykių pomėgis ar adrenalino antplūdis, jis laikėsi tvirtai 
ir pasitikėjo savimi. Privertė Samantą patikėti, kad pajėgs apginti 
tvirtovę. Jeigu jis pakankamai drąsus temstant grįžti į Grėjaus kal- 
ną, mažiausia, ką galėtų padaryti ji — tai sėdėti prie židinio ir laiky- 
ti rankoje pistoletą. 

Mažiausia, ką galėtų padaryti? O kodėl ji išvis čia? 

Džefas pakštelėjo Samantai į skruostą ir pasakė: 

— Išeinu. Ar tavo telefonas bent kiek yra ryšio zonoje? 

— Ne. Nė kiek. 

Jis pasičiupo tuščias kuprines, šautuvą ir paliko trobelę. Atsi- 
stojusi priebutyje, Samanta žiūrėjo, kaip Džefas išnyksta miške, ir 
lingavo galva, stebėdamasi tokiu jo ryžtu. Donovanas nujautė, kad 
mirs jaunas. O kaip Džefas? Kai tik susitaikai su mirtimi, ar len- 
gviau pulti į mišką? Ji taip ir nesužinos. 

Sugrįžusi vidun, atsargiai paėmė gloką ir padėjo ant spintelės. 
Stebėjo dokumentus ir sekundės dalelę kilo pagunda bent permesti 
akimis porą. Kodėl ne, jeigu jie kelia tiek nesutarimų? Bet smalsu- 
mas greitai praėjo, ir ji sukimšo dokumentus į šaltkrepšius. Visi vos 
sutilpo, ir Samanta čiupinėjosi su lipnia juostele, kai tolumoje išgir- 
do du šūvius. 

Pamiršusi ginklą, išbėgo į priebutį. Po kelių sekundžių — tre- 
čias šūvis, paskui nenusakomo pobūdžio riksmas. Atsižvelgiant 
į aplinkybes, ji pagrįstai buvo tikra, kad suriko sužeistas žmogus, 
nors ir neturėjo tokiose situacijose jokios patirties. Slinko sekun- 
dės, ir Samanta neabejojo, kad pataikė į Džefą. Jį iš pasalų užpuolė į 
pagalbą atskubėję banditai, samdyti galvažudžiai ar dar kas. 

Samanta buvo besileidžianti palei upelį link tako, kuriuo matė 
Džefą pradingstant. Akimirką stabtelėjo, prisiminė pistoletą, pas- 
kui suskato vėl eiti. Dokumentai tiek neverti, kad dėl jų mirtum 
— ne, kai jos gyvybė pakibo ant siūlo. Jeigu ją sučiuptų, tikriausiai 
neužmuštų. Bent beginklės. O jeigu pyškindama pultų į mišką, ne- 
išsilaikytų nė trijų sekundžių. Ir ko gi esanti verta šaudynėse? Ne, 
Samanta, ginklai ne tau. Palik gloką trobelėje. Palik jį ten kartu su 
tais niekingais dokumentais, ir tegul banditai pasiima juos visus. 
Išgyvenk dar dieną ir netrukus būsi Niujorke, kur tau ir vieta. 

Ji sustojo miško pakraštyje ir įsispitrijo į juodumą. Sustingusi 
klausėsi: nieko. Paskui tyliai pašaukė: 

— Džefai, Džefai! Tau nieko bloga? 

Džefas neatsiliepė. Pamažu, pėda po pėdos, ji įžengė penkias- 
dešimt pėdų į mišką ir vėl pašaukė. Dar šimtas pėdų gilyn, ir jau 
nebematė už savęs medžių properšų. 

Bandyti dabar tame miške surasti Džefą ar ką nors kitą, arba 
kokį konkretų daiktą — absurdiška mintis. Ji nesilaiko įsakymų. 
Juk turėjo pasilikti užsirakinusi trobelėje ir viską saugoti. Todėl ap- 
sisuko ir išskubėjo iš miško. Užpakalyje kažkas garsiai trekštelėjo, ir 
Samanta aiktelėjo. Žvilgtelėjo atgal, nieko nepamatė ir ėmė žengti 
dar sparčiau. Kai išniro iš miško, dangus truputėlį pašviesėjo, ir už 
šimto jardų ji pamatė trobelės siluetą. Nuskuodė palei upokšnį, kol 
visu greičiu įpuolė į priebutį. Gaudydama kvapą atsisėdo ant jo laip- 
tukų ir stebėjo taką, melsdama stebuklo. 

Paskui įėjo vidun, užsirakino duris, uždegė žibintą ir kone nualpo. 
Šaltkrepšiai buvo dingę, pistoletas irgi. 


Priebutyje pasigirdo triukšmas: sutrinksėjo sunkūs žingsniai, 
dunkstelėjo numesti maišai, vyro kosulys. Jis bandė atidaryti duris, 
pabrazdino jas, šūktelėjo: 

— Samanta, čia aš. Atidaryk! 

Apsivyniojusi sena dygsniuota antklode, ji baugščiai gūžėsi 
kampe, ginkluota tik židinio žarstekliu, pasirengusi juo pasidarbuo- 
ti, jeigu prireiks, ir kovoti iki galo. Jis surado raktą ir įpuolė vidun. 

— Kas per velniava? — griežtai paklausė. 

Padėjusi ant grindų žarsteklį, Samanta pravirko. 

Džefas atskubėjo prie jos ir paklausė: 

— Kas atsitiko? 

Ji papasakojo. Jis išsaugojo savitvardą ir tik pasakė: 

— Nešdinamės iš čia. Nagi! 

Paskui užpylė ant židinio ugnies vandens, užgesino žibintą ir 
užrakino duris. 

— Paimk šitą, — paliepė parodydamas į vieną kuprinę. 

Kitą Džefas užsimetė ant nugaros, antrą pasikabino ant peties, 
o rankoje laikė parengtą šautuvą. Buvo išpiltas prakaito ir susijau- 
dinęs. Riktelėjo: 

— Sek paskui mane! 

Lyg ji turėtų kitokį pasirinkimą. 

Juodu patraukė džipo link, kuris kaip ir visa kita buvo pražu- 
vęs naktyje. Kai paskutinį kartą Samanta tikrinosi mobiliajame, 
buvo penkios minutės po septintos. Takutis driekėsi tiesiai, ir per 
kelias minutes jie pasiekė laukymę. Džefas pasuko raktelį, užsižiebė 
automobilio šviesos. Jis atkėlė bagažinės dangtį ir, jiems įmetant 
kuprines, Samanta pamatė du šaldomuosius konteinerius. Ji vos 
pajėgė ištarti: 

— Ką? 

— Sėskis vidun. Aš paaiškinsiu. 

Jiems nuvažiuojant, Džefas išjungė šviesas ir pamažu vairuo- 
damas žvyrkeliu prašneko: 

— Tai pagrindinis taktinis manevras. Geri vaikinai numatytoje 

vietoje atlieka užduotį ir žino, kad blogi vaikinai juos stebi, seka. O 
blogi vaikinai nežino štai ko: geri vaikinai turi paramos grupę, ste- 
binčią ir sekančią blogus vaikinus, toks nelyginant apsaugos žiedas. 

Ji sumurmėjo: 

— Dar vienas dalykas, kurio mūsų Teisės fakultete nemokė. 

Priekyje jų dukart žybtelėjo geltona šviesa, ir Džefas sustabdė 
džipą. 

— Štai mūsų paramos grupė. 

Vikas Kandzaras atplėšė užpakalines dureles ir įšoko vidun. 

Nei „labas“, nei „sveiki“, nieko, tik: 

— Gražus ėjimas, Sam. Kodėl palikote trobelę? 

— Atšok! — per petį riktelėjo Džefas. — Ką nors matei? 

— Ne. Važiuojam! 

Džefas įjungė šviesas, ir jie vėl pajudėjo, dabar greičiau, ir ne- 
trukus atsidūrė asfaltuotame apygardos kelyje. Baimė nyko, ją keitė 
šioks toks palengvėjimas. Sulig kiekviena mylia atsiduria vis toliau, 
mąstė jie. Penkios minutės praslinko nė vienam nepratariant nė žo- 
džio. Tebelaikydamas šautuvą ant kelių, Vikas mobiliuoju telefonu 
rinko žinute. 

Galiausiai Džefas jos ramiai paklausė: 

— Kodėl palikai trobelę? 

— Išgirdau šūvius, man pasirodė, lyg kažkas suriko. Pamaniau, 
kad tave sužeidė, tad supanikavau ir nuėjau iki tako. 

— Kas per šūviai, po velnių? — nuo užpakalinės sėdynės su- 
griaudėjo Vikas. 

Džefas nusijuokė ir atrodė gerokai patenkintas savimi. 

— Na, bėgau per mišką, tamsu, nors į akį durk, ir užtaikiau ant 
juodojo lokio. Didelio. Šiuo metų laiku jiems žiemos miegas, tad fak- 
tiškai jų smegenys apmirusios. Ir šis vaikinas buvo ne per žvaliau- 
sias, bet vis tiek susierzino. Žinai, įsivaizduoja, kad tai jo miškas, ir 
įsižeidžia, kai jį mindo kažkoks įsibrovėlis. Mudu apsikeitėme žo- 
džiais, jis nepanoro trauktis iš kelio, tad man neliko nieko kita, kaip 
tik jį nušauti. 

— Nušovei lokį? 

— Taip, Samanta, šoviau ir į žmogų, bet spėju, jam nieko bloga. 

— Nesijaudini dėl policijos? 

Vikas garsiai nusikvatojo, per plyšelį nuleido langą ir užsirūkė 
cigaretę. 

— Čia nerūkoma, — metė Džefas. 

— Žinoma, žinoma. 

Džefas žvilgtelėjo į Samantą ir atsakė: 

— Ne, mieloji, nesijaudinu dėl policijos ar šerifo, nei dėl ko 
nors kito — nesijaudinu, kad šoviau į ginkluotą banditą, tykojusį 
manęs mano paties valdoje. Čia Apaleičija. Joks faras netirs ir joks 
prokuroras netrauks atsakomybėn, nes jokie prisiekusieji niekada 
nepripažintų kaltu. 

— Kas atsitiks tam tipui? 

— Spėju, jam skauda koją. Tačiau jam pasisekė. Kulka galėjo 
pataikyti ir į tarpuakį. 

— Kalbi kaip tikras snaiperis. 

Įsiterpė Vikas: 

— Jis pasirodys skubiosios pagalbos priimamajame ir seks ilgą 
pasaką. Ar viską pasiėmei? 

— Iki paskutinės popieriaus skiautės. Viską, ką taip sumaniai 
konfiskavo mano brangus brolužis. 

— Donovanas mumis didžiuotųsi, — reziumavo Vikas. 


Big Stoun Gapo miestelyje jie užsuko į „Taco Bell“ ir laukė įva- 
žiuojamajame skyriuje, kol aptarnaus. Džefas užsakė maišą maisto 
su gėrimais ir pats sumokėjo. Vikas, atidaręs dureles, išlipo laukan 
ir tarė: 

— Mes važiuojame į Bristolį. 

Džefas linktelėjo, lyg to ir būtų tikėjęsis. Atidžiai stebėjo Viką 
atidarant savo pikapo dureles — jį Samanta atpažino iš ekskursijos 
su Donovanu į Hamerio slėnį. 

Ji paklausė: 

— Gerai, ką dabar darome? 

— Jis važiuos mums iš paskos ir stebės, ar niekas neseka. Vi- 
kas turi dokumentus, kuriuos išsigabenome praeitą šeštadienį, pir- 
ma partija. 

— Neseniai sakei, kad Vikas turi nėščią draugę ir visai nenori 
į tai veltis. 

— Tai tiesa. Ji nėščia, bet juodu prieš savaitę susituokė. Nori 
taco? 

— Noriu martinio. 

— Abejoju, ar kur nors čia aplinkui surasi gero. 

— Galiu paklausti, kas yra Bristolyje? 

— Oro uostas. O be to, jeigu pasakysiu, turėsiu tave nužudyti. 

— Juk tu siautėji, pirmyn. 

Jie pajuto maisto aromatą ir staiga abu suprato, kad yra išbadėję. 


Trimiesčio regioninio oro uosto šalia Bristolio, Tenesyje, ben- 
drosios aviacijos rampoje stovėjo tik penki lėktuvai. Keturi mažie- 
ji — du „Cessna“ ir du „Piper“ — atrodė kaip nykštukai šalia penk- 
tojo, aptakių formų žvilgančio privataus reaktyvinio. Jis stovėjo 
įjungtomis šviesomis, nuleistais laipteliais ir laukė. Džefas, Saman- 
ta ir Vikas, kol išklausys nurodymų, gėrėjosi lėktuvu iš tolo. Po kelių 
minučių lauke prie terminalo juos pasitiko trys stambūs, juodai ap- 
sirengę jauni vyrai. Dokumentai — dviejuose šaltkrepšiuose, trijose 
kuprinėse ir dviejose kartoninėse dėžėse — perduoti ir tuojau pat 
ratukais nuvežti prie reaktyvinio. 

Vienas iš trijų vyrų pasakė Džefui: 

— Ponas Londonas norėtų jus pamatyti. 

Gūžtelėjęs pečiais, Vikas atsakė: 

— O, kodėl gi ne? Išmėginkime tą jo žaisliuką. 

— Faktiškai aš juo jau skridau, — pasakė Džefas. — Jis visa 
pakopa aukščiau už „Skyhawk“. 

— Na, tuir nesi didelis tūzas, — atkirto Vikas. 

Per tuščią terminalą juos nuvedė į rampą prie lėktuvo. Laipte- 
lių viršuje plačiai šypsodamasis ir su gėrimu rankoje laukė Džaretas 
Londonas, pamojo jiems kopti aukštyn ir pasveikino atvykusius į jo 
„antruosius namus“. 

Vienos Samantos draugės Džordžtaune šeima irgi turėjo re- 
aktyvinį, tad jai ne pirmą kartą teko matyti tokį. Masyvūs krėslai 
apmušti sodrių spalvų brangia oda. Visa apdaila paauksuota. Jie 
susėdo aplink apskritą staliuką, o skrydžio palydovė pasiteiravo, 
kokių pageidauja gėrimų. Tik nuskraidinkite mane į Paryžių, norėjo 
pasakyti Samanta, ir atvykite pasiimti po mėnesio. 

Buvo akivaizdu, kad Vikas ir Londonas buvo geri pažįstami. 
Kol Džefas pasakojo jų pabėgimo iš Grėjaus kalno smulkmenas, at- 
nešė gėrimus. 

— Pageidautumėte pietų? — Samantos pusėn paklausė Lon- 
donas. 

— O, ne. Džefas mane pavaišino „Taco Bell“. Esu soti. 

Jos martinis buvo puikus. Džefas ir Vikas gėrė „Dickel' su ledu- 
kais. Londonas paaiškino, kad dokumentai bus iškart nuskraidinti 
į Sinsinatį ir sekmadienį tenai nukopijuoti. Pirmadienį originalus 
nuskraidins į Čarlstoną ir įteiks federaliniam antstoliui. Teisėjas jau 
sutiko juos užrakinti, iki galės visus peržiūrėti. „Krull Mining“ nein- 
formuotas apie tokį susitarimą ir visai nenujaučia, kas netrukus 
įvyks. FTB visiškai atsitraukė — bent kol kas. 

— Ar turime dėkoti už tai draugams Vašingtone, Samanta? — 
paklausė Londonas. 

Nusišypsojusi ji atsakė: 

— Galbūt. Nesu tikra. 

Jis nugėrė gurkšnelį, pabrazdino ledukais ir pasidomėjo: 

— Kokie dabar jūsų planai? 

— Kodėl klausiate? 

— Na, būtų malonu turėti „Krull“ byloje greta savęs dar vie- 
ną teisininką. Jūs akivaizdžiai esate susipažinusi su byla. Donova- 
nas jumis pasitikėjo, o jo firma tebesivaiko rimtų pinigų. Tikimy- 
bė penkiasdešimt prieš penkiasdešimt, kad „Krull“ pasiduos, kai 
sužinos, jog dokumentai pas mus. Neatmestinas ir taikus, nors ir 
konfidencialus, susitarimas. Jeigu jie nesileis į kompromisus, mes 
paspausime ir eisime iki teismo. Jei atvirai, kaip tik to ir siekia- 
me — spektaklio, grandiozinio demaskavimo, dviejų mėnesių tru- 
kmės pastatymo, kuriame visos blogybės bus aptarinėjamos vieša- 
me teisme. Paskui — įspūdingas verdiktas. 

Šiek tiek primena Donovaną. Šiek tiek — Maršalą Koferį. 

Kalbėdamas Londonas įsijautė: 

— Visi mes turime daugybę darbo, turiu galvoje ir jus, Saman- 
ta. Galėtumėte prisidėti prie mano firmos Luisvilyje. Galėtumėte 
atidaryti savo praktiką Breidyje. Galėtumėte perimti Donovano kon- 
torą. Daug pasirinkimų. O mano mintis tokia: jūs mums reikalinga. 

— Dėkui, pone Londonai, — mandagiai atsakė Samanta ir nu- 
gėrė dar gurkšnį. Buvo atsidūrusi keblioje situacijoje, ir jai tai nepa- 
tiko. 

Ją supratęs, Vikas pakeitė temą ir pradėjo Londoną klausinėti 
apie reaktyvinį. „Gulfstream V“ — naujausias stebuklas. Iš esmės 
neriboto skrydžio nuotolio ir taip toliau, kreiserinis aukštis — ketu- 
riasdešimt tūkstančių pėdų, gerokai virš oro linijų trasų. Ten aukš- 
tai labai ramu. Pokalbis buvo beišsikvepiąs, ir pasižiūrėjęs į laikrodį 
Londonas paklausė: 

— Galiu jus, žmonės, kur nors pamėtėti? 

Ak, privataus reaktyvinio privalumai. Pamėtėti čia, paimti iš 
ten. Viskas įmanoma. 

Jie atsisakė, paaiškindami turintys kai kur nuvykti. Londonas 
labai jiems padėkojo už dokumentų pristatymą ir visus palydėjo at- 
gal į terminalą. 

airių į darbą Metė atvyko anksčiau, ir jiedvi užsidarė 
jos kabinete. Samanta pranešė, kad dokumentai buvo per- 
gabenti gana saugiai, o jeigu viskas eisis kaip planuota, jie vėliau tą 
pačią dieną turėjo būti perduoti teismo pareigūnui. Samanta pralei- 
do ryškesnius to nuotykio aspektus — susišaudymą, po kurio kai 
kam buvo sužalota koja ir negyvas lokys, stebuklingą Viko Kandza- 
ro pasirodymą ir trumpas kokteilių vaišes gražiame Džareto Londo- 
no reaktyviniame. Geriau kai kurių dalykų nepasakoti. 

Kad ir kaip būtų, dokumentai dabar saugesnėse rankose ir dėl 
jų galės kovoti kiti teisininkai. Kas nors kitas iš jų padarys išvadas. 
Samanta spėjo, kad FTB nustumta į šalį. Net yra ženklų, kad tyri- 
mas galėtų apsisukti šimtu aštuoniasdešimt laipsnių ir būtų pradė- 
ta gilintis į „Krull Mining“ veiksmus. Kol kas dar nieko tikra, tik 
vienas ar du žodžiai iš Vašingtono. 

Po Badžio Raizerio mirties ir dokumentų dramos gyvenimas 
tarp Kalnų teisinės pagalbos klinikos sienų, ko gera, galėtų grįžti į 
normalias vėžes. Abi teisininkės tikrai taip vylėsi. Dešimtą valandą 
Samantai reikėjo eiti į teismą dėl bylos, neturinčios nieko bendra su 
akmens anglimis, dokumentais ar federalinės valdžios atstovais, ir 
ji tikėjosi ramios dienos. Tačiau netoli teismo rūmų tykojo Džefas, 
lyg būtų žinojęs jos dienotvarkę. 

— Galime pasikalbėti? — paklausė, jiedviem kopiant laiptais į 
pagrindinę teismo salę. 

— Vyliausi, kad kurį laiką tavęs nepamatysiu, — pasakė ji. 

— Atleisk, jokių šansų. Ar ilgai užtruksi teisme? 

— Valandą. 

— Susitiksime Donovano kontoroje. Tai svarbu. 

Donos, sekretorės ir priimamojo registratorės, nebeliko, su 
ja buvo nutraukta darbo sutartis. Firma nebeveikė, jos kabinetai 
dulkėjo uždarytomis langinėmis. Džefas atrakino paradines duris, 
palaikė jas atdaras Samantai, paskui uždarė ir vėl užrakino. Juodu 
laiptais užkopė į antrą aukštą, į štabo kambarį, kur sienas tebedengė 
išdidintos nuotraukos, o palei jas buvo išdėlioti teismo salėje pateik- 
tų daiktinių įrodymų eksponatai iš Teitų bylos nagrinėjimo. Visur 
mėtėsi aplankai, knygos ir popieriai — užsilikę FTB reido požymiai. 
Samantai pasirodė keista, kad niekas nepasivargino sutvarkyti kam- 
bario, išnešti šiukšlyno. Pusė lempučių buvo perdegusios. Ilgas sta- 
las nuklotas dulkių. Beveik du mėnesiai, kaip Donovanas miręs, ir 
dairantis po kambarį į jo darbus, į jo stambiųjų bylų liekanas, Saman- 
tą užplūdo liūdesys bei nostalgija. Ji labai trumpai jį pažinojo, bet 
sekundę troško pamatyti vyro, patenkinto savimi, šypseną. 

Juodu atsisėdo ant sulankstomųjų kėdžių ir iš popierinių puo- 
delių gėrė kavą. Džefas apvedė ranka kambarį ir pasakė: 

— Ką su šituo pastatu turiu daryti? Savo testamentu brolis pa- 
liko jį man, bet kontoros niekas nenori. Mes nesurandame advokato, 
kuris perimtų jo praktiką, ir kol kas niekas nenori pirkti paties pastato. 

— Dar anksti, — pasakė Samanta. — Pastatas gražus, ir kas 
nors galiausiai jį nupirks. 

— Žinoma. Pusė gražių pastatų Pagrindinėje gatvėje stovi tuš- 
ti. Šis miestelis miršta. 

— Ar tai tas svarbus dalykas, apie kurį norėjai pasikalbėti? 

— Ne. Keliems mėnesiams aš išvykstu, Samanta. Turiu drau- 
gą, kuriam priklauso medžioklės namelis Montanoje, ir noriu jį ap- 
lankyti. Man reikia iš čia dingti. Pavargau būti sekamas, pavargau 
jaudintis dėl to, kas man už nugaros, pavargau mąstyti apie savo 
brolį. Man reikia atokvėpio. 

— Puiki mintis. O kaip tavo snaiperio veikla? Juk premija už jų 
atskleidimą dabar yra milijonas dolerių grynaisiais. Reikalai kaista, a? 

Jis atsigėrė didelį gurkšnį kavos ir jos komentarą nuleido ne- 
girdom. 

— Kartkartėmis aš pasirodysiu pasirūpinti Donovano paliki- 
mu, kai tik Metei manęs prireiks. Bet ateityje, manau, persikelsiu 


378 


kur nors į vakarus. Tiesiog čia visur pernelyg daug praeities, perne- 
lyg daug blogų prisiminimų. 

Samanta linktelėjo, suprato, bet nutylėjo. Nejau taip negrabiai 
atsisveikindamas jos meilužis siekia sukelti nedidelę dramą? Jeigu 
taip, ji neturi ką pasakyti. Teisybė, vaikinas jai patiko, bet šiuo mo- 
mentu Samantai palengvėjo, kai išgirdo, kad jis traukia į Montaną. 
Praslinko minutė, paskui — kita, nė vienas nepratarė nė žodžio. 

Galiausiai Džefas prabilo: 

— Manau, žinau, kas nužudė Donovaną. 

Pauzė, nes jis tikėjosi, kad Samanta paklaus: „Kas?“ Bet ji pri- 
kando liežuvį ir leido tiems žodžiams likti be atsako. Jis tęsė: 

— Tai užtruks šiek tiek laiko, penkerius metus, galbūt dešimt, 
bet aš slypėsiu krūmuose, spęsiu spąstus, taip sakant. Jie mėgsta 
lėktuvų katastrofas, tad iš manes gaus dar vieną. 

— Nenoriu to girdėti, Džefai. Ar tikrai trokšti visą likusį gyve- 
nimą sėdėti kalėjime? 

— Nė neketinu. 

— Puikūs paskutiniai žodžiai. Klausyk, man reikia į kontorą. 

— Žinau. Atleisk. 

Kontoroje nebuvo ką veikti, išskyrus pirmadienio priešpiečius, 
triukšmingą paskalų susiėjimą, kurio ji labai nenorėjo praleisti. 
Tarp penkių priešpiečiuose dalyvaujančių moterų egzistavo nerašy- 
ta taisyklė: jeigu juos praleidi, veikiausiai tave smulkiai aptarinės. 

Džefas pridūrė: 

— Gerai, žinau, esi užsiėmusi. Aš sugrįšiu po poros mėnesių. 
Ar būsi čia? 

— Nežinau, Džefai. Neketinu jaudintis, ar sugrįši, o tu nesijau- 
dink, būsiu aš čia ar Niujorke. Supratai? 

— Gerai, gerai. Bent galiu atsisveikindamas tave pabučiuoti? 

— Taip, bet laikyk rankas toliau nuo manęs. 


Samanta sugrįžo prie savo stalinio kompiuterio ir buvo pasvei- 
kinta paskutine žinia iš Niujorko. Endis rašė: 


Gerbiamoji Samanta: mieloji „Spane 8 Grubman“ auga kaip ant 
mielių. Dabar joje 17 geriausių ir gabiausių bendradarbių, kurie 

trijų. Mes norime jūsų! Aš anksčiau dirbau su keliais iš tų puikių 
žmonių, — Nikas Speinas yra dirbęs su kai kuriais kitais, — tad 
sąžininga bus pasakyti, kad visų jų nepažįstu. Bet pažįstu jus ir 
žinau, kad galiu jumis pasitikėti! Noriu jus matyti savo komando- 
je ir pridengiančią mane iš užnugario. Kaip pati žinote, čia yra 
daugybė ryklių. 


Štai visas paketas: 1) pradinė alga 160 000 dolerių (šiek tiek 
daugiau, ir iki šiol dosniausias pasiūlymas, tad prašom apie tai 
tylėti — nenorėčiau, kad iš pat pradžios prasidėtų nemalonumai); 
2) metinės premijos bus nustatytos pagal nuveiktą darbą ir apskri- 
tai priklausys nuo firmos našumo (ne, du partneriai neketina visą 
pelną pasilikti sau); 3) pilnas sveikatos draudimas — apskritai 
medicininis, odontologo, okulisto paslaugos (viskas, išskyrus bo- 
toksą ir pilvuko pataisymus); 4) santaupų ir pensijų fondo planas, 
į kurį įeina atitinkami įnašai iki gana dosnus 401 tūkst.; 5) apmo- 
kami viršvalandžiai už darbą daugiau kaip 50 valandų per savaitę 
(taip, mieloji, teisingai tai perskaitote; „S 8 G“ veikiausiai pirmoji 
istorijoje teisės firma, siūlanti apmokėti viršvalandžius; dėl 50 va- 
landų darbo savaitės mes kalbame rimtai); 6) trys savaitės apmo- 
kamų atostogų; 7) jūsų asmeninis kabinetas su pačios išsirinkta 
sekretore (ir galbūt taip pat su asmeniniu teisininko padėjėju, bet 
šiuo metu dar negaliu to žadėti); 8) kilimas tarnyboje; nenorime, 
kad mūsų bendradarbiai perkąstų vienas kitam gerkles, siekdami 
tapti firmos partneriais, todėl svarstome planą, pagal kurį žmogus 
po 7 ar 10 metų firmoje galėtų pretenduoti į akcininkus. 


Jums tai priimtina? Beje, galėsite pradėti dirbti liepos 1-ąją, o ne 
gegužės 1 d. 


Aš laukiu, mieloji. Man reikia atsakymo per kokią savaitę. Prašau. 
Endis 


Ji du kartus tai perskaitė, atsispausdino ir sau prisipažino, kad 
Endis ir jo elektroniniai laiškai jau pradeda įkyrėti. Pasiėmė savo po- 
pierinį maišelį ir nuėjo priešpiečių. 

Kol kontorą paliko paskutinis Metės klientas, jau buvo šešta 
valanda vakaro. Samanta krapštinėjosi po savo rašomąjį stalą, vil- 
kino laiką, laukė tinkamo momento, galiausiai įkišusi galvą į Metės 
kabinetą paklausė: 

— Turite laiko ko nors išgerti? 

Pirmadieniais gėrimai buvo iš dietinių limonadų rūšies. Jiedvi 
įsipylė po taurelę kai ko stipresnio ir nuėjo į posėdžių salę. Samanta 
pastūmė per stalą Endžio paskutinį elektroninį laišką. Metė jį ati- 
džiai perskaitė, vėl padėjo ant stalo ir pakomentavo: 

— Oho. Tai bent pasiūlymas. Malonu būti pageidaujamai. Spė- 
ju, išvyksi greičiau nei tikėtasi. 

Šypsenos nebeliko. 

— Nesirengiu ten sugrįžti, Mete. Kad ir kaip dosniai tai skam- 
ba, darbas nuobodus, tik valandų valandas skaitai, tikrini ir rengi 
dokumentus. Kad ir kaip jie stengtųsi, nesugebės jo pagyvinti ir pa- 
daryti bent kiek įdomesnio. Tiesiog nesu tam pasirengusi ir nema- 
nau, kad kada nors būsiu. Norėčiau kurį laiką pasilikti. 

Metė vėl nusišypsojo — patenkinta šypsenėle, išduodančia, 
kaip jai malonu. 

— Esu tikra, turi ką nors mintyje. 

— Na, ne taip seniai aš buvau neapmokama stažuotoja. Dabar 
vengiu darbo pasiūlymų, iš kurių nė vienas man neatrodo patrau- 
klus. Aš neketinu grįžti į Niujorką, bent ne dabar. Neketinu dirbti 
pas Džaretą Londoną. Jis pernelyg panašus į mano tėvą. Įtariai žiū- 
riu į teismų advokatus, besiblaškančius po šalį nuosavais reaktyvi- 
niais. Nenoriu Donovano kontoros — ten pernelyg daug praeities. 
Pastatas priklausys Džefui, ir už jį reikės mokėti, o taip artimai jį 
pažinodama, susilauksiu daug nemalonumų. Jis prisiims boso vai- 
dmenį, ir nuo pat pirmos dienos jausis įtampa. Džefas pavojingas 
ir nutrūktgalviškas, tad aš stumiu jį nuo savęs, o ne suartėju. Kart- 
kartėmis mudu paišdykaujame, bet nieko rimta. Be to, jis pasakė 
išvykstąs iš miestelio. 

— Vadinasi, pasilieki čia? 

— Jeigu galima. 

— Ar ilgam? 

— Yra trys dalykai, kuriuos noriu nuveikti. Svarbiausias kli- 
entas — Raizerių šeima. Jaučiuosi jiems reikalinga ir negaliu pa- 
prasčiausiai po kelių mėnesių palikti. Šiuo metu jie yra pažeidžiami 
ir kažkodėl įsitikinę, kad aš galiu padėti. Pasistengsiu, kiek suge- 
bėsiu. Man patinka mintis imtis Teitų apeliacijos, nuo pradžios iki 
pabaigos. Lizai Teit mūsų reikia. Vargšė moteris gyvena iš maisto 
talonų ir tebeliūdi. Noriu laimėti apeliaciją ir gauti jai pinigų, kurių 
nusipelno. Ir, beje, manau, kad keturiasdešimt procentų į Donova- 
no palikimą yra per daug. Galbūt jis ir būtų uždirbęs tuos pinigus, 
bet dabar jo nebėra. Liza prarado savo berniukus; Donovanas — ne. 
Turėdami tokius faktus, daugelis advokatų sugebėtų bylą laimėti. 
Turbūt mes galime aptarti tai vėliau. 

— Ir man kilo tokia pati mintis. 

— Antraisiais savo studijų Teisės fakultete metais mes turėjo- 
me vesti inscenizuotą apeliacinę bylą; raštu glaustai išdėstyti argu- 
mentus ir įrodinėti priešais tris teisėjus — iš tikrųjų tik tris teisės 
profesorius, bet garsėjančius kaip priekabius studentų atžvilgiu. Žo- 
dinis šalių ginčas buvo svarbus reikalas — visi privalėjo būti su švar- 

Metė linksėjo ir šypsojosi. 

— Mes irgi tą patį darėme. 

— Turbūt visi teisės studentai yra tai iškentėję. Aš taip nervi- 
nausi, kad naktį prieš tą nagrinėjimą negalėjau užmigti. Man talki- 
nanti gynėja dvi valandas prieš šalių ginčą davė išgerti ksanakso, bet 
tai nepadėjo. Buvau tokia sukaustyta, kad vos pajėgiau ištarti pirmą 
žodį. Paskui atsitiko kažkas keista. Vienas iš teisėjų man metė pasa- 
lūnišką klausimą, ir aš taip įsiutau, kad šokau su juo ginčytis. Klojau 
argumentą po argumento mūsų pozicijai paremti ir faktiškai sudir- 
bau tą vyruką. Apie baimę visai pamiršau — buvau pernelyg susitel- 
kusi parodyti tam teisėjui, kokia esu teisi. Skirtosios dešimt minučių 
kaipmat praskriejo, ir kai atsisėdau į vietą, visi spoksojo į mane. Man 
talkinanti kolegė pasilenkė ir pašnabždėjo vienintelį žodį: „Šauniai“ 
Šiaip ar taip, tai buvo mano puikiausia akimirka Teisės fakultete, jos 
aš niekada neužmiršiu. O tuo noriu pasakyti: man patiktų imtis Tei- 
tų bylos iki pat Virdžinijos Aukščiausiojo Teismo, išdėstyti žodinius 
argumentus, padaryti iš „Strayhorn Coal advokatų kvailius ir Lizai 
Teit laimėti bylą. 

— Pirmyn, mergaite. Ji visa tavo. 

— Vadinasi, tai bus aštuoniolika mėnesių, tiesa? 

— Kažkas panašaus. Sakei, nori nuveikti tris dalykus. 

— Trečias — paprasčiausiai užbaigti savo turimas bylas, imtis 
kelių naujų, jeigu pasitaikys, ir pabandyti pagelbėti mūsų klientams. 
Ir šitai darydama norėčiau daugiau laiko praleisti teismo salėje. 

— Tu turi tam gyslelę, Samanta. Tai gana akivaizdu. 

— Dėkui, Mete. Buvo labai miela. Aš nenorėčiau būti stumdo- 
ma tokių kaip Trentas Fuleris. Noriu pagarbos, o vienintelis būdas jai 
pasiekti — nusipelnyti. Kai įžengsiu į teismo salę, noriu, kad visi vai- 
kinai tiesiau atsisėstų ir pastebėtų mane pačią, ne tik mano subine. 

— Ak ak, argi ne ilgą kelią nuėjome? 

— Taip, tikrai. O dabar dėl tos stažuotės. Jeigu čia praleidžiu 
kitus dvejus metus, man reikia kokios nors algos. Nedaug, bet kaž- 
kiek, iš ko galėčiau gyventi. 

— Apie tai jau mąsčiau. Mes negalime prilygti tam tavo vyru- 
kui Niujorke, bet kaip kaimiškoje Virdžinijoje išsiverčiame. Mudvi 
su Anete sudarome po keturiasdešimt per metus, taigi tai lubos. Kli- 
nika gali tau mokėti dvidešimt. Kadangi vesi Teitų apeliaciją, galiu 
išsirūpinti, kad teismas sankcionuotų dar dvidešimt iš Donovano 
palikimo. Ką tu į tai? 

— Keturiasdešimt galėtų sukelti šiek tiek nepasitenkinimo, 
žinote iš ko. 

— Anetės? 

— Taip. Tebūnie trisdešimt devyni. 

— Galime padaryti trisdešimt devynis. Sutarta. 

Metė ištiesė per stalą ranką, ir Samanta ją paspaudė, paskui 
pasiėmė Endžio elektroninį laišką ir tarė: 

— Dabar man reikia atsikratyti to bukagalvio. 

nei dvidešimties romanų ir vieno 
negrožinės literatūros kūrinio 
„Nekaltasis“ (lietuvių kalba išleistas 
2010 m.) autorius. Jis gyvena 


Virdžinijos ir Misisipės valstijose. 

Samantos Kofer karjera didžiulėje Volstrito teisės firmoje klostosi kuo 
puikiausiai, tačiau smogia recesija, ir ji patenka į etatų mažinimo 
mėsmalę. Tačiau Samanta — viena iš bendradarbių, kuriai „pasisekė“. 
Jai pasiūloma metus be atlygio dirbti pelno nesiekiančioje 
organizacijoje, o po to galbūt atsiras menkutė galimybė sugrįžti į 
ankstesnes pareigas. 


Samanta iš Manhatano persikelia į nedidelį Virdžinijos miestelį Breidį 
pačiame kalnuotosios Apaleičijos viduryje. Ten Kalnų teisinės pagalbos 
klinikai vadovaujanti Metė Vajat daugybę metų be atlygio gina 

2 E Aiastus žmones ir padeda pi jų A kai TS nesiima 


3 gi sud suši, slepia nemažai i paslapčių, | 


Gia 
o as 


1 


SN aujas darbas ir pažintis su teisininku Donovanu Grėjumi Samantą 
. SS 


nuveda į tamsų ir pavojingą pasaulį, kur įstatymai dažnai laužomi, 
taisyklių nepaisoma, o į žmones numojama ranka. Smurtas tyko čia 
pat už kampo, ir per kelias savaites Samanta pasijunta k! į 

